
„Dacă un om poate fi capabil de 
atâta ură, imaginează-ţi de câtă 
dragoste putem fi capabili 
împreună”. 

Aveau de gând să iasă din perioada asta dureroasă prin 
renovarea casei. Niciunul dintre ei nu era convins că-i un plan 
bun, dar era singurul care le trecuse prin minte. Asta, sau să se 
întindă pe jos și să piară încet. 

Ebba trecu rașcheta peste pereţii casei. Vopseaua se curăța 
ușor. Începea să se decojească în unele locuri, așa că nu trebuia 
decât să-i dea o mână de ajutor. Era iulie și soarele încălzea atât 
de tare, încât bretonul i se lipise de fruntea care îi strălucea de 
sudoare, iar brațele îi zvâcneau de durere. Era a treia zi de 
râcâit și executat aceleași mișcări monotone, sus, jos, sus, jos. 
Dar Ebba nu se ferea de durerea fizică, dimpotrivă. Când 
aceasta se întețea, cea din sufletul ei amorţea pentru un timp. 

Se întoarse și îl privi pe Mârten, care stătea pe gazonul din 
fața casei și tăia niște scânduri cu fierăstrăul. Probabil că-și 
dăduse seama că e privit, pentru că înălță capul și o salută 
ridicând mâna, de parcă ar fi fost un cunoscut de pe stradă. 
Ebba ridică mâna și ea, schițând același gest stângaci. 

Deși trecuse mai bine de o jumătate de an de când viaţa lor 
fusese distrusă, nici acum nu prea știau cum să se comporte 
unul cu celălalt. În fiecare seară, la culcare, își întorceau unul 
altuia spatele în patul dublu, îngroziţi că o atingere involuntară 
ar putea declanșa ceva incontrolabil. Era ca și când durerea i-ar 
fi copleșit într-atât, încât nu mai aveau loc pentru altceva în 
suflet. Nici pentru dragoste, nici pentru căldură, nici pentru 
compătimire. 

Sentimentul de vinovăţie atârna greu și nerostit deasupra lor. 
Ar fi fost mai ușor dacă l-ar fi putut defini și decide unde să-l 
plaseze. Dar acesta se mișca în voie printre ei, 
metamorfozându-se și intensificându-se, atacându-i tot timpul 
din direcții neașteptate. 

Ebba continuă să rașcheteze. Sub mâinile ei, vopseaua albă 
cădea în foițe mari, dezvăluind lemnul de dedesubt. Femeia 
mângâie scândurile cu palma liberă. Casa avea un suflet al ei, 
lucru pe care nu-l mai simţise nicăieri. Căsuţa din Göteborg pe 
care o cumpărase cu Mârten era aproape nouă. Pe vremea 
aceea se bucurau mult că totul strălucea și părea complet 
neatins. Acum, noutatea era doar o amintire, o urmă a ceea ce 
fusese cândva, iar casa aceasta bătrână i se potrivea mai bine, 
cu toate crăpăturile și neajunsurile ei. Se recunoștea pe sine în 

acoperișul găurit, prin care ploua în casă, în boilerul care pornea 
doar dacă îi trăgea un șut și în ferestrele prost izolate, din cauza 
cărora nu puteau să aprindă lumânări pe pervaz. Ploua, iar 
vântul șuiera și în sufletul ei. Lumânările pe care încerca să le 
aprindă se stingeau imediat din cauza curentului. 

Poate că sufletul ei avea să se întremeze aici, pe insula Valö. 
De locul acesta n-o lega nicio amintire și, cu toate astea, era ca 
și când ea și insula s-ar fi recunoscut imediat. Valö se afla la o 
azvârlitură de băț de Fjällbacka. Dacă se ducea până la capătul 
pontonului, vedea orășelul mic de pe coastă întinzându-se în 
faţa ei, pe celălalt mal. Căsuţele albe și mici și adăposturile roșii 
pentru bărci se înlănţuiau sub poalele stâncilor abrupte, ca un 
șirag de mărgele. Ebbei i se păreau atât de frumoase încât i se 
strângea inima când le vedea. 

Sudoarea i se prelingea pe frunte și ochii parcă îi ardeau. Se 
șterse cu tricoul și se uită spre soare. Deasupra ei se roteau 
pescărușii. Țipetele lor stridente se amestecau cu uruitul 
bărcilor care treceau prin strâmtoare. Ebba închise ochii și se 
lăsă purtată departe de sunete. Departe de ea însăși, departe 
de... 

— Nu vrei să luăm o pauză de-o baie? 

Vocea lui Mårten răzbătu până la ea prin fundalul zgomotos și 
Ebba tresări. Scutură din cap amețită, apoi fu de acord. 

— Ba da, cum să nu, spuse și cobori de pe schelă. 

Costumul de baie era pus la uscat în spatele casei. Ebba 
aruncă de pe ea hainele de muncitor, transpirate, și își puse 
costumul din două piese. 

Mårten fusese însă mai rapid și o aștepta deja, nerăbdător. 

— Hai, mergem? spuse și o luă înainte pe cărarea ce ducea 
spre plajă. 

Insula era destul de mare și nu la fel de pustie precum 
celelalte insulițe din arhipelagul Bohuslän. Poteca era mărginită 
de copaci cu coroană deasă și iarbă înaltă. Ebba iuți pasul. 
Șerpii o înspăimântau și temerile ei fuseseră confirmate când, 
cu câteva zile în urmă, zărise o viperă care se încălzea la soare. 

Panta se înclina domol spre apă și Ebba nu se putu abţine să 
nu se întrebe câte sute de picioare de copii bătuseră cărarea 
aceea de-a lungul anilor. Locul se numea și acum „tabăra 
copiilor”, deși ultima se desfiinţase prin anii '30. 

— Fii atentă pe unde mergi, spuse Mărten și arătă spre câteva 
rădăcini de copaci ieșite la suprafață. 

Grija lui ar fi trebuit s-o emoţioneze, dar i se părea mai 
degrabă sufocantă. Ebba păși demonstrativ peste rădăcini. 
După încă vreo câţiva metri simţi nisip aspru sub tălpi. Valurile 
se izbeau de întinderea nesfârșită a plajei. Ebba aruncă prosopul 
și intră în apă fără să ezite. Un mănunchi de alge o mângâie pe 
picioare și răceala bruscă îi tăie respiraţia, dar nu peste mult 
timp reuși în sfârșit să se bucure de apa răcoritoare. In spatele 
ei îl auzi pe Mărten, strigându-i numele. Prefăcându-se că nu-l 
aude, continuă să înainteze în larg. Când nu mai atinse fundul 
apei, începu să înoate și, după doar câteva braţe, ajunse la pluta 
cea mică, ancorată la doar câteva sute de metri de mal. 

— Ebba! strigă Mărten de pe plajă, dar ea continuă să-l ignore 
și apucă pluta. 

Avea nevoie de un moment de liniște. Dacă se întindea și 
închidea ochii, putea să se joace de-a epava, să-și imagineze c-a 
eșuat pe marea nemărginită. Singură. Fără să trebuiască să ţină 
cont de nimeni. 

Cineva înota înspre ea. Pluta începu să se legene când se urcă 
Mårten, iar Ebba strânse ochii și mai tare, ca să mai rămână o 
vreme în lumea ei. Voia să fie singură - singură. Nu ca în ultimul 
timp, cu Mårten, când erau singuri împreună. Apoi deschise 
ochii, fără chef. 

e 

Erica stătea la masa din camera de zi și în jurul ei părea că a 
explodat o bombă cu jucării. Mașinute, păpuși, tot felul de 
costume de carnaval, amestecate de-a valma. Casa arăta tot 
timpul așa din cauza copiilor, toţi trei sub patru ani. Dar, ca de 
obicei, Ericăi îi plăcea să profite de puţinele clipe de răgaz pe 
care le avea la dispoziţie și să scrie, în loc să facă ordine. 

Când auzi ușa de la intrare, ridică privirea din calculator și îl 
zări pe bărbatul ei. 

— Salut, ce cauţi aici? Nu era vorba că te duci la Kristina? 

— N-am găsit-o acasă pe mama. Bineînţeles, dacă n-am sunat 
să-i zic, spuse Patrik și își aruncă din picioare papucii de plajă. 

— Chiar trebuie să porţi oribilităţile alea? Și mai și conduci cu 
ei? 

Erica arătă spre încălțările urâte care, pe deasupra, mai erau 
și verde-fosforescent. Sora ei, Anna, îi dăruise papucii în glumă 

lui Patrik, doar că acum acesta refuza să-i mai scoată din 
picioare. 

Patrik se apropie de ea și o sărută. 

— De ce, dacă arată bine, spuse el, și se duse spre bucătărie. 
Apropo, au reușit să dea de tine cei de la editură? Cred că erau 
porniţi rău, din moment ce m-au sunat și pe mine. 

— Vor să știe dacă pot să ajung la târgul de carte de anul 
ăsta, cum le-am promis. Numai că nu prea pot să mă decid. 

— Bineînţeles c-o să te duci. Am eu grijă de copii în 
weekendul ăla, oricum, doar știi c-am aranjat deja la serviciu. 

— Mulţumesc, spuse Erica și în sinea ei aproape că se supără 
pe ea însăși pentru că se simţea atât de îndatorată față de soțul 
ei. 

Ea de câte ori nu-l ajutase când îl chemau la secţie în ultima 
secundă, sau când weekendurile, sărbătorile sau serile le erau 
distruse din cauză că el era poliţist, iar un polițist trebuia să se 
prezinte la datorie indiferent că era liber sau nu? Il iubea pe 
Patrik mai mult decât orice, dar uneori i se părea că soțului ei 
nu-i prea păsa că ea rezolva toate treburile legate de casă și 
copii. Doar și ea avea cariera ei și încă una cât se poate de 
reușită. 

Oamenii îi spuneau, de multe ori, cât de minunat trebuie să 
fie că putea trăi din scris. Că putea să-și administreze singură 
timpul și că era propriul ei șef. Erica se enerva de fiecare dată 
pentru că, deși își iubea mult profesia și își dădea seama că era 
într-adevăr norocoasă, realitatea era complet diferită. Ea n-ar fi 
asociat niciodată libertatea cu profesia de scriitor. Dimpotrivă, 
proiectul unei cărţi îi mânca tot timpul și-i ocupa toate 
gândurile, șapte zile pe săptămână. Câteodată, chiar îi invidia 
pe cei care se duceau la serviciu, stăteau opt ore acolo, apoi se 
întorceau acasă la sfârșitul programului. Ea nu putea să se 
detașeze niciodată de ceea ce făcea și, odată cu succesul, era 
obligată să onoreze așteptări și cerinţe care trebuiau împăcate 
cu rolul de mamă a trei copii mici. 

Și nu prea putea nici să afirme că munca ei era mai 
importantă decât cea a lui Patrik. El proteja oamenii, rezolva 
cazuri și contribuia la bunul mers al societăţii, pe când ea scria 
doar cărți care erau privite drept divertisment. Inţelegea și 
accepta faptul că ea ieșea în pierdere, chiar dacă uneori îi venea 
să se ridice și să ţipe cât o ţineau puterile. 

Se ridică oftând și se duse după bărbatul ei în bucătărie. 

— Ce fac ăia micii, dorm? întrebă Patrik și scoase 
ingredientele pentru sandvișul lui preferat: pâine crocantă, unt, 
caviar și cașcaval. 

Erica se înfioră când se gândi că în clipa următoare o să-l 
înmoaie în ciocolată caldă. 

— Da, mare minune. Am reușit să-i bag în pat pe toţi trei 
deodată. S-au jucat foarte frumos înainte de masă, așa că erau 
complet terminati. 

— Ce bine, spuse Patrik și se așeză la masă ca să mănânce. 

Erica se întoarse în camera de zi cu gândul să mai scrie puţin 
înainte să se trezească cei mici. Ore furate. Pentru moment 
trebuia să se mulțumească și cu atât. 

e 

Visa că arde casa. Vincent stătea cu nasul lipit de un geam, 
cu ochii îngroziţi. In spatele lui, Ebba vedea flăcările ridicându-se 
tot mai mult. Se apropiau de el, îi topeau zulufii blonzi și el țipa 
fără să scoată vreun sunet. Voia să se arunce spre fereastră și 
să-l salveze pe Vincent din fața flăcărilor care amenințau să-l 
înghită. Dar, oricât ar fi încercat, corpul ei refuza să se supună. 

Apoi auzi vocea lui Mårten. Vocea lui plină de reproșuri. O ura 
pentru că nu îl putuse salva pe Vincent, pentru că stătuse 
nemișcată și se uitase în timp ce el ardea de viu în faţa lor. 

— Ebba! Ebba! 

Vocea lui îi dădu curajul să încerce iar. Trebuia să alerge acolo 
și să spargă geamul. Trebuia să... 

— Ebba, trezește-te! 

Cineva o zgâlțâia de umeri, încercând s-o facă să se ridice în 
capul oaselor. Visul dispăru încet, dar ea ar fi vrut să se agaţe 
de el, să se arunce în flăcări și să simtă micuțul corp al lui 
Vincent măcar pentru o clipă, înainte să moară amândoi. 

— Trezește-te! Arde casa! 

Ebba se trezi brusc. Mirosul de fum îi zgâria nările. Tuși, 
simțind că îi arde gâtul. Când ridică ochii, văzu fumul ce năvălea 
prin ușa întredeschisă. 

— Trebuie să ieşim! ţipă Mårten. Târăște-te pe sub dâra de 
fum. Vin și eu imediat. Dar mai întâi vreau să văd dacă pot să 
sting focul. 

Ebba se dădu jos din pat, se împletici și se prăbuși pe podea. 
Simţi imediat, în obraji, căldura degajată de podea. Plămânii o 

usturau tare și era groaznic de obosită. Dar cum să iasă de 
acolo? Îi venea să se dea bătută și să adoarmă la loc. Închise 
ochii și simţi cum o amorțeală grea i se răspândește în tot 
corpul. O să se odihnească acolo. O să doarmă doar un pic. 

— Scoală-te! Trebuie! 

Vocea lui Mårten o izbi în urechi și Ebba se trezi din ameţeală. 
Lui Mârten nu-i era niciodată frică. Acum o trăgea cu braţele 
încordate, ajutând-o să se ridice. 

Ebba începu să-și miște mâinile și genunchii, fără voie. Frica 
se cuibărise și-n corpul ei. Simţea cum, cu fiecare respiraţie, 
plămânii i se umpleau de și mai mult fum, ca de o otravă cu 
acţiune lentă. Mai bine murea intoxicată cu fum decât arsă. 
Gândul c-ar putea să-i ia foc pielea fu de ajuns ca s-o mobilizeze 
și s-o convingă să se târască din cameră. 

Dar, ajunsă afară, se pierdu imediat. Ar fi trebuit să știe în ce 
direcție se aflau scările, dar avea impresia că i s-a blocat 
creierul. În faţa ei se întindea o ceaţă compactă, cenușie. Începu 
să se târască drept înainte, înspăimântată, cu gândul ca măcar 
să nu rămână prinsă în capcana de fum. 

În clipa în care ajunse la scări, Mårten ţâșni pe lângă ea cu un 
extinctor în mână. Cobori câte trei trepte o dată și Ebba privi în 
urma lui. Exact ca în vis, corpul ei părea că n-o mai ascultă. 
Membrele refuzau să se miște. Ebba rămase pe loc neajutorată, 
în patru labe, în timp ce fumul se îngroșa tot mai mult. Tuși din 
nou, mai mult. Ochii îi lăcrimau tot mai tare și gândul îi zbură la 
Mårten, dar n-avea puterea să-și facă griji pentru el. 

Simţi din nou cât de ademenitor ar fi fost să renunțe. Să 
dispară, să scape de durerea care-i sfâșia trupul și sufletul. 
Începuse să vadă negru în faţa ochilor și se întinse cu grijă, 
sprijinindu-și capul pe braţe, apoi închise ochii. În jurul ei era 
cald și moale. Somnolenţa o copleși din nou și ea nu se opuse. 
Amorţeala nu-i voia răul, ci doar s-o întâmpine și s-o întregească 
din nou. 

— Ebba! 

Mårten o trase de braț, dar ea se împotrivi. Voia să fie purtată 
cât mai departe, spre locul acela frumos și liniștit spre care 
începuse să pășească în vis. In clipa următoare însă, simţi o 
palmă și obrazul începu s-o usture. Se ridică zguduită, privindu-l 
drept în ochi pe soţul ei. Privirea lui Mårten părea neliniștită și 
furioasă în același timp. 


VP-9 


— Am stins focul. Dar nu putem să stăm înăuntru, spuse el. 

Dădu s-o ridice, dar Ebba se apără. li răpise singura 
posibilitate de a se odihni și asta o făcu să-și piardă cumpătul și 
să-l izbească cu pumnii în piept. li făcea bine să scape de toată 
furia și dezamăgirea acumulată și lovi cât putu de tare, până 
când Mårten o prinse de încheieturi. Și, într-o strânsoare de fier, 
o trase cu forţa spre pieptul lui. Îi lipi faţa de obrazul lui și o ţinu 
aproape. Ebba îi auzi inima bătându-i repede și sunetul acela 
monoton o făcu să-i dea lacrimile. Și atunci îl lăsă s-o ridice. lar 
el o purtă în braţe până afară. Ebba se înmuie și fu doborâtă de 
toropeală când simţi aerul rece al nopții. 

Fjällbacka, 1908 


Sosiseră în zori. Mama se trezise deja cu ăia micii, în timp ce 
Dagmar stătea în pat și se bucura de căldura de sub plapumă. 
Asta pentru că era copilul adevărat al mamei și nu unul dintre 
puii ăia de lele de care mai aveau grijă părinții ei. Dagmar era 
specială. 

— Ce se întâmplă? strigă tatăl ei dintr-un colt al camerei. 

Si el, și Dagmar se treziseră din cauza unor bubuituri 
îndărătnice în ușă. 

— Deschideţi! Poliția! 

Se părea că persoana în cauză nu mai avea răbdare, pentru 
că, în clipa următoare, ușa se trânti de perete și un bărbat în 
uniformă de polițist dădu buzna în casă. 

Dagmar se ridică îngrozită în pat şi încercă să se ascundă sub 
plapumă. 

— Poliția? 

Tatăl ei ieși din bucătărie și se încheie neîndemânatic la 
pantaloni. Pieptul său îngust era acoperit ici-colo de câteva fire 
de păr cenușiu. 

— Stati să-mi pun cămașa și rezolvăm imediat. Trebuie să fie 
o neînțelegere. Aici stau doar oameni cinstiți. 

— Și Helga Svensson? Nu stă aici? întrebă polițistul. 

În spatele lui mai așteptau doi bărbaţi. Erau nevoiți să stea 
lipiti unul de celălalt pentru că bucătăria era destul de 
înghesuită și plină de paturi. Pentru moment, aveau cinci copii 
mici în grijă. 

— Mă numesc Albert Svensson și Helga e soția mea, spuse 
tatăl. 

Între timp apucase să-și pună o cămașă și acum stătea cu 
brațele încrucișate pe piept. 

— Și soția dumneavoastră? Unde e? 

Vocea politistului pretindea un răspuns. 

Dagmar observă ridul săpat între ochii tatălui ei. Mama zicea 
că prea își făcea griji din nimic. Avea nervii slabi. 

— Mama e în spate, în grădină. Cu ăia micii, spuse Dagmar. 

Poliţiştii nu păreau s-o fi observat până atunci. 

— Multumesc, spuse polițistul care preluase rolul purtătorului 
de cuvânt și făcu stânga-mprejur. 

Tatăl ei o porni după polițiști. 

— Nu puteți să dati buzna așa, pe nepusă masă, în casa unor 
oameni cinstiți. Ne-aţi speriat de moarte. Trebuie să ne explicati 
ce se întâmplă. Chiar acum. 

Dagmar aruncă plapuma de pe ea, puse picioarele pe 
podeaua rece a bucătăriei și se năpusti după ei, în cămașă de 
noapte. Dar, ajunsă la colțul casei, înmărmuri. Doi dintre polițiști 
o țineau de brațe pe mama ei. Aceasta încerca să se 
împotrivească. Bărbații răsuflau greu, străduindu-se s-o țină pe 
loc. Copiii țipau ca din gură de șarpe și rufele pe care mama le 
agățase la uscat fuseseră smulse de pe frânghie în învălmășeala 
luptei. 

— Mamaaa! strigă Dagmar și alergă spre ea. 

Se aruncă peste picioarele unuia dintre polițiști și îl mușcă 
tare de pulpă. Bărbatul tipă și-i dădu drumul mamei ei, se răsuci 
și îi trase o palmă atât de puternică, încât fetița căzu pe spate. 
Uluită, Dagmar rămase nemișcată în iarbă, apoi îşi mângâie 
obrazul care-o ustura. Nu mai luase bătaie de la nimeni în cei 
opt ani ai ei. Sigur, o văzuse pe mama ei cotonogindu-i când și 
când pe ăia micii, dar niciodată pe Dagmar. Mama n-ar fi ridicat 
niciodată mâna asupra ei. Și, tocmai de aceea, nu îndrăznise s-o 
facă nici tatăl ei. 

— Cum vă permiteti să dati în fiica mea? 

Mama îi lovi pe bărbați cu piciorul, oarbă de furie. 

— Asta nu e nimic fată de ce-ai făcut matale, spuse polițistul 
și o strânse din nou de braț pe Helga. Sunteti suspectată de 
pruncucidere și avem dreptul să vă percheziționăm toată casa. 
Și credeţi-mă c-o s-o facem cât se poate de meticulos. 

Dagmar își văzu mama prăbușindu-se. Obrazul o ustura și 
acum, iar inima i se zbătea în coșul pieptului. În jurul ei, copiii 
urlau de parcă ar fi fost ziua judecății. Și poate că așa şi era. 
Pentru că, deși Dagmar nu pricepea ce se întâmplă, expresia de 
pe chipul mamei îi dădea de înțeles că lumea ei tocmai pierise. 

— Patrik, dai tu o fugă până la Valö? Am primit un apel de 
urgență, referitor la un incendiu, s-ar putea să fie o tentativă de 
omor. 

— Ce? Scuze, n-am auzit. Ce-ai spus? 

Patrik se dăduse deja jos din pat. Lipi telefonul de ureche, 
ţinându-l cu umărul în timp ce-și trăgea jeanșii. 

Aruncă o privire buimacă spre ceas. Șapte și un sfert. Preţ de 
o clipă, Patrik se întrebă ce căuta Annika la ora aia la secţie. 

— Ziceam că a fost un incendiu pe insula Valö, spuse Annika 
pe un ton răbdător. Pompierii au fost acolo de dimineață, dar 
ziceau că ar fi vorba de o tentativă de omor. 

— Unde pe Valö? 

Erica se răsuci în pat, lângă el. 

— Ce se întâmplă? bâigui. 

— E de la serviciu. Trebuie să dau o fugă până la Valö, șopti 
Patrik. 

Când gemenii nu se trezeau la șapte și jumătate, cum le era 
obiceiul, i se părea inutil să-i scoale el. 

— În tabăra de copii, spuse Annika la telefon. 

— OK. lau barca și mă duc până acolo. Sun și-l trezesc și pe 
Martin. Parcă noi doi eram de serviciu azi, sau nu? 

— Da, voi doi. Bine, ne vedem mai târziu la secţie. 

Patrik închise telefonul și își trase pe el un tricou. 

— Ce s-a întâmplat? întrebă Erica și se ridică în capul oaselor. 

— Pompierii bănuiesc că cineva a provocat un incendiu în 
fosta tabără pentru copii. 

— În tabăra de copii? A încercat cineva să-i dea foc? 

Erica își aruncă piciorul peste marginea patului. 

— Îți promit că-ţi dau detalii mai târziu, spuse Patrik și-i 
zâmbi. Știu că face parte din proiecțelul tău special. 

— Asta da coincidenţă stranie. Oare de ce încearcă cineva să-i 
dea foc tocmai acum, după întoarcerea Ebbei? 

Patrik scutură din cap. Ştia din proprie experienţă că Erica își 
băga deseori nasul unde nu-i fierbea oala, că o apuca 
entuziasmul și că trăgea de multe ori concluzii deplasate. E 
drept că uneori avea dreptate, dar de cele mai multe ori încurca 
itele rău de tot. 

— Annika zicea că ar putea fi vorba de o tentativă de omor. 
Deocamdată nu știm mai mult. Deci nu-i sigur că asta e. 

— Nu, dar totuși, replică Erica. E ciudat că se întâmplă tocmai 
acum. Chiar nu pot să vin cu tine? Oricum aveam de gând să 
vorbesc puţin cu Ebba. 

— Și cine o să aibă grijă de copii, ce zici? Cred că Maja e cam 
mică să le pregătească terciul băieților. _ 

O sărută pe Erica pe obraz și se năpusti spre scări. In spatele 
lui îi auzi pe gemeni scoțând un țipăt, la unison. 

e 

Patrik și Martin nu schimbară prea multe cuvinte în drum spre 
Val6. Gândul c-ar putea fi o tentativă de omor era înfricoșător și 
greu de înțeles, iar când se apropiară de insulă și zăriră peisajul 
idilic, li se păru și mai puţin probabil. 

— Ce frumos e aici, spuse Martin în timp ce urcau pe cărarea 
ce pornea de la pontonul unde Patrik legase barca. 

— Ce, n-ai mai fost? îl întrebă Patrik fără să se întoarcă. Dacă 
nu altcândva, măcar atunci, de Crăciunul acela. 

Martin bâigui ceva în loc de răspuns. Nu prea voia să-și 
amintească de acel Crăciun fatal, când fusese implicat, fără să 
vrea, într-o tragedie de familie. 

— Am multe amintiri frumoase de aici, spuse Patrik. Veneam 
pe insulă de câteva ori pe an, cu școala, și într-o vară am fost și 
într-o tabără de navigaţie. Ce de fotbal am mai jucat pe peluza 
aia de acolo! Și brânnbolf. 

— Da, păi, cred că toți am fost în tabără aici. Ciudat că i se 
zice tabăra de copii de când mă știu. 

Patrik ridică din umeri în timp ce se apropiau de casă cu pași 
repezi. 

— Probabil că așa i-a rămas numele. Un timp a fost școală cu 
internat și mă gândesc că nimeni n-avea chef să boteze locul 
după von Schlesinger ăla, care a locuit aici înainte. 

— Da, am auzit și eu de moșul ăla nebun, spuse Martin și 
înjură când fu plesnit de o creangă peste față. Cine mai e 
proprietarul acum? 

— Bănuiesc că perechea aia care a cumpărat casa de curând. 
Din câte știu, după cele întâmplate în 1974, a fost trecută în 
administraţia primăriei. Păcat că a ajuns în paragină, dar se pare 
că s-au apucat s-o renoveze. 

Merseră până la scările de piatră care duceau spre ușa de la 
intrare. În jurul casei atmosfera părea liniștită și câţiva membri 


l joc similar baseballului practicat în ţările scandinave în parcuri sau spaţii verzi. 

ai Pompierilor Voluntari din Fjällbacka tocmai se pregăteau să-și 
adune lucrurile. Probabil că transpirau groaznic pe sub 
costumele alea largi, își spuse Patrik în gând. Căldura începuse 
să fie cam agasantă, deși era dimineața devreme. 

— Salutare! E 

Șeful pompierilor, Osten Ronander, se apropie de ei și îi salută 
dând din cap. Mâinile îi erau negre de scrum. 

— Salut, Osten. Ce s-a întâmplat aici? Annika zicea că bănuiți 
o tentativă de omor... 

— Da, așa se pare. Dar noi nu putem să tragem o astfel de 
concluzie, nu suntem destul de dotați din punct de vedere 
tehnic. Sper că Torbjörn e pe drum. 

— L-am sunat din barcă și mi-a zis că ajunge peste... - Patrik 
se uită la ceas - ... peste vreo jumătate de oră, cam așa. 

— Bine. Vrei să aruncăm un ochi până atunci? Am încercat să 
nu facem prea mare dezordine pe-aici. Proprietarul a stins focul 
cu extinctorul până să ajungem, așa că n-am făcut mare lucru, 
ne-am asigurat doar că nu arde pe undeva mocnit. In rest, nu 
prea aveam ce să facem. Uitaţi-vă aici. 

Osten arătă în direcţia holului. În faţa pragului, pe podea, se 
vedea o pată arsă, neregulată. 

— Trebuie să fi fost niște lichid inflamabil, spuse Martin și-l 
privi întrebător pe Osten. Acesta dădu din cap. 

— AŞ zice că cineva a vărsat niște lichid sub prag și apoi i-a 
dat foc. După miros, pare benzină, dar probabil că Torbjorn și 
băieţii lui se pot pronunţa mai bine. 

— Unde sunt cei din casă? 

— Sunt în spatele casei, așteaptă mașina salvării, care se 
pare că întârzie din cauza unui accident în trafic. Par destul de 
zguduiți și mă gândeam să-i las să se liniștească. Și-apoi nu cred 
că e nevoie să se plimbe lumea pe aici cât timp nu s-au luat 
probe. _ 

— Bine gândit, spuse Patrik și-l bătu pe umăr pe Osten, apoi 
se întoarse spre Martin. Să mergem să stăm de vorbă cu ei? 

Nu așteptă răspuns, ci porni direct spre spatele casei. Ajunși 
acolo, zăriră un grup de piese de mobilier de grădină așezate 
puţin mai deoparte. Erau vechi și păreau mâncate de vânt și de 
ploaie. La masă stătea un cuplu - cei doi păreau să aibă în jur de 
treizeci și cinci de ani. Când bărbatul îi observă, se ridică și le 

ieși în întâmpinare. Le întinse mâna. Palma lui era aspră și plină 
de bătături, de parcă ar fi muncit ani la rând cu unelte grele. 

— Mårten Stark. 

Patrik și Martin se prezentară și ei. 

— N-am înțeles nimic. Pompierii ziceau ceva de tentativă de 
omor? 

Soţia lui Mårten înaintă spre ei. Era mică și firavă și, cu toate 
că Patrik avea o înălţime medie, nu-i ajungea decât până la 
umeri. Părea fragilă și slăbuță și dârdâia de frig în plină caniculă. 

— Nu neapărat. Încă nu știm sigur, spuse Patrik pe un ton 
liniștitor. 

— Ea e nevasta mea, Ebba, le zise Mărten și-și trecu mâna 
peste faţă, cu un gest obosit. 

— Putem să ne așezăm? întrebă Patrik. Am vrea să ne spuneţi 
mai multe despre ce credeți că s-a întâmplat. 

— Da, sigur, putem să stăm aici, spuse Mărten și arătă spre 
mobilierul de grădină. 

— Cine a descoperit incendiul? 

Patrik îl privi pe Mårten, care avea o pată întunecată pe frunte 
și mâinile negre de funingine, ca și Östen. Mårten îi surprinse 
privirea și se uită la mâinile lui de parcă abia atunci și-ar fi dat 
seama că erau murdare. Își șterse palmele pe blugi cu mișcări 
lente, înainte de-a răspunde. 

— Eu. M-am trezit din cauza mirosului ciudat. Mi-am dat 
seama aproape imediat că arde ceva la parter și atunci am 
încercat s-o trezesc și pe Ebba. Dar mi-a luat ceva timp. Dormea 
dusă. Până la urmă am reușit s-o dau jos din pat. Am alergat 
după extinctor cu un singur gând în cap: că trebuie să sting 
focul. 

Mårten vorbise atât de repede, încât nu mai avea aer. Tăcu și 
își trase sufletul. 

— Am crezut c-o să mor. Eram sigură de asta. 

Ebba își frângea mâinile și Patrik o privi cu compătimire. 

— Am luat extinctorul și am împroșcat ca nebunul flăcările de 
jos, din hol, continuă Mårten. La început părea că nu se întâmpla 
nimic, dar nu m-am dat bătut și dintr-odată focul s-a stins. Dar 
fumul nu s-a risipit. Era fum peste tot, spuse, respirând iarăși 
greu. 

— De ce ar vrea cineva, nu înțeleg... 

Ebba părea complet absentă. Patrik presupuse că Osten avea 
dreptate: era în stare de șoc. Asta explica și de ce tremura de 
parcă i-ar fi fost cumplit de frig. Când personalul ambulanţei 
avea să ajungă, trebuia să o examineze neapărat și să se 
asigure că nici ea, nici Mårten nu păţiseră nimic din cauza 
fumului. Mulţi nu știau că fumul era mai periculos decât însuși 
focul. Inhalarea lui putea să aibă efecte care se observau abia 
mai târziu. 

— De ce credeți că-i vorba de un incendiu provocat? întrebă 
Mårten și își frecă din nou obrajii. 

Nu pare să fi dormit prea mult, se gândi Patrik. 

— Nu știm încă nimic sigur, cum ziceam, răspunse cu glas 
tărăgănat. Există semne care indică acest lucru, dar nu vreau să 
spun prea multe înainte ca experții să confirme și ei. Azi-noapte 
n-aţi auzit vreun zgomot înainte să izbucnească focul? 

— Nu, v-am spus deja. Eu m-am trezit abia când ardea. 

Patrik arătă din cap spre o casă îndepărtată. 

— Vecinii nu sunt acasă? Oare n-au văzut vreo persoană 
necunoscută pe-aici? 

— Sunt în concediu, așa că în capătul ăsta al insulei nu 
suntem decât noi. 

— Cunoașteţi pe cineva care să vă vrea răul? interveni Martin. 

De cele mai multe ori îl lăsa pe Patrik să conducă 
interogatoriul, dar asculta cu atenţie și nu lăsa să-i scape nicio 
reacţie de pe chipul celor cu care stătea de vorbă. Lucru cel 
puţin la fel de important ca adresarea întrebărilor potrivite. 

— Nu, nu cunoaștem pe nimeni. 

Ebba clătină încet din cap. 

— Nu stăm de mult aici. Doar de două luni, spuse Mårten. E 
casa părintească a Ebbei, dar a fost închiriată mai mulţi ani și ea 
nu a mai fost pe aici deloc. Ne-am hotărât să o punem puţin la 
punct și să deschidem o afacere. 

Patrik și Martin făcură schimb de priviri. Casa și, împreună cu 
ea, povestea Ebbei erau cunoscute de toţi localnicii. Dar ăsta nu 
era momentul potrivit ca să discute despre așa ceva. Patrik se 
bucura că Erica nu venise cu el. Sigur nu s-ar fi putut abtine. 

— Și unde aţi stat înainte de asta? întrebă Patrik, deși putea 
să ghicească răspunsul după accentul lui Mårten. 

— İn Götlaborg?, spuse Mårten fără a schița niciun zâmbet. 


? Pronunţia indică dialectul din zona Göteborgului. 

— Și n-aveţi nimic de împărțit cu vreunul de pe-acolo? 

— Nu, nimic, cu nimeni, nici din Göteborg, nici de altundeva. 

Răspunsul lui Mårten fusese răspicat. 

— Și care a fost motivul pentru care v-aţi mutat aici? întrebă 
Patrik. 

Ebba se uită spre masă, jucându-se cu lănţișorul de la gât. Era 
din argint, cu un pandantiv înfățișând un înger. 

— Băiatul nostru a murit, spuse ea, și trase atât de tare de 
înger, încât lănţișorul îi intră în piele. 

— Aveam nevoie de o schimbare de decor, spuse Mårten. 
Casa asta a stat și s-a degradat fără să-i fi păsat nimănui. Am zis 
că-i o șansă pentru un nou început. Eu provin dintr-o familie de 
proprietari de restaurante, așa că mi s-a părut normal să 
deschid ceva al meu. Ne-am gândit să începem cu un bed and 
breakfast și apoi să încercăm să-i atragem pe turiștii care vin 
aici pentru conferințe. 

— Am impresia că o să aveţi ceva treabă, spuse Patrik privind 
spre casa cea mare, cu fațada albă, decojită. 

Preferă să nu întrebe mai multe despre fiul mort. Durerea de 
pe chipurile lor era prea proaspătă, prea intensă. 

— Nu ne e frică de muncă. Și o să facem singuri cât o să 
putem. Dacă n-o să mai avem resurse, o să angajăm pe cineva. 
Dar nu prea vrem să aruncăm cu banii în stânga și-n dreapta. 
Oricum, o să fie greu și așa cu finanţele. 

— Deci ziceţi că nu cunoaștețţi pe nimeni care să vrea să vă 
saboteze activitatea? insistă Martin. 

— Activitatea? Care activitate? întrebă Mårten pe un ton 
ironic. Oh, nu, nu, cum spuneam, nu ne putem da seama deloc 
de ce ar vrea să ne facă rău cineva. Noi n-am trăit o viaţă din 
aia, ieșită din comun. Suntem niște Svensoni? obișnuiți. 

Patrik își aminti de trecutul Ebbei. Nu toţi Svensonii aveau un 
mister fatal în trecutul lor. În Fjällbacka și în împrejurimi circulau 
mai multe variante și speculaţii fanteziste legate de ceea ce se 
întâmplase cu familia ei. 

— Asta dacă nu cumva...? 

Mărten îi aruncă o privire întrebătoare Ebbei, care nu păru să 
priceapă din prima la ce se referă. Bărbatul rămase cu privirea 
aţintită asupra ei. 


3 Nume de familie comun, folosit ca sinonim pentru „cetăţeanul tipic suedez”. 

— Singurul lucru la care mă pot gândi sunt felicitările alea, de 
ziua ta. 

— Ce felicitări? întrebă Martin. 

— Ebba primește, încă din copilărie, câte o felicitare pe an, de 
ziua ei. Nu știm de la cine. Cineva care se semnează cu G și 
atât. Părinţii ei adoptivi n-au reușit să afle cine le trimite. Un 
lucru e sigur: că au continuat să sosească și după ce s-a mutat 
de acolo. 

— Și nici Ebba n-are idee de la cine pot fi? întrebă Patrik și își 
dădu seama că vorbea despre ea de parcă n-ar fi fost acolo, așa 
că se întoarse spre femeie și repetă: n-ai idee cine poate fi 
persoana asta care îţi trimite felicitările? 

— Nu. 

— Nici părinţii tăi adoptivi? Eşti sigură că nu știu nimic? 

— Habar nu au nici ei. 

— Și „G” ăsta te-a mai contactat în vreun fel? Te-a amenințat 
vreodată? 

— Nu, niciodată. Nu-i așa, Ebba? răspunse Mårten în locul ei. 

Mårten își mută mâna mai aproape de Ebba, de parcă ar fi 
vrut s-o atingă, dar se răzgândi și o lăsă să-i cadă pe genunchi. 

Femeia scutură din cap. 

— Uite-l pe Torbjörn, spuse Martin și schiţă un gest în direcţia 
cărării. 

— Bine, atunci eu zic să punem punct aici ca să vă odihniţi și 
voi puţin. O să vină și paramedicii de la Salvare și dacă vor vrea 
să vă ducă la spital, eu zic să mergeţi. Lucrurile astea trebuie 
luate în serios. 

— Mulţumesc, spuse Mårten și se ridică. Daţi un semn dacă 
aflaţi mai multe. 

— Așa o să facem. 

Patrik aruncă o ultimă privire neliniștită spre Ebba. Aceasta 
părea închisă, în continuare, în balonul ei ermetic. Patrik se 
întrebă în ce măsură fusese afectată de tragedia aceea din 
copilăria ei, dar se hotărî să renunţe la idee. In momentul acela 
trebuia să se concentreze asupra sarcinii din prezent. Aceea de 
a prinde un posibil incendiator. 

Fjällbacka, 1912 


Dagmar nu înțelegea nici acum cum se putuse întâmpla una 
ca asta. Íi luaseră totul și rămăsese singură. Oriunde s-ar fi dus, 
oamenii îi șopteau vorbe de ocară pe la spate. O urau pentru ce 
făcuse mama ei. 

Uneori, noaptea, tânjea atât de tare după mama și după tata, 
încât trebuia să muște perna ca să nu plângă în hohote. Dacă ar 
fi făcut-o, maștera aia la care stătea ar fi umplut-o de vânătăi. 
Dar nu putea să-și înghită totdeauna tipetele când o bântuiau 
stafiile și se trezea scăldată în sudoare. In vis, vedea mereu 
capetele tăiate ale părinților ei. Pentru că, până la urmă, părinții 
ei fuseseră executați. Dagmar nu asistase la moartea lor, dar 
imaginea aceea îi zgâria, oricum, retina. 

Uneori, și copilașii o alergau în vis. Poliţia găsise opt bebelusi 
îngropați în pământul bătătorit din pivniță. Cel puțin așa îi 
spusese mastera cea rea. „Bieţii copii", spunea și scutura din 
cap mâhnită de câte ori îi veneau prieteni în vizită. lar prietenii 
își întorceau privirile tăioase către Dagmar. „N-are cum să nu fi 
observat ceva”, ziceau. „Că doar nu era așa de mică, o fi înțeles 
ea ce se întâmpla în casa aia”. 

Dagmar însă refuza să se lase prigonită. N-avea nicio 
importanță dacă vorbele lor erau adevărate sau nu. Mama și 
tata o iubeau, iar pe mucoșii ăia murdari și gălăgioși nu-i voia 
oricum nimeni. De asta ajunseseră la mama. Cât se chinuise cu 
ei, Doamne, și, drept mulțumire că se îngrijise de niște copii 
nedoriți, oamenii ăia au umilit-o, au batjocorit-o și au omorât-o. 
Și la fel și pe tata. Tata o ajutase pe mama să îngroape copiii și 
lumea zisese că merita să moară și el. 

Dagmar fusese plasată la mastera cea rea după ce politia îi 
ridicase pe mama și pe tata. Nimeni nu voia s-o primească în 
casă, nici rudele, nici prietenii. Nimeni nu voia să aibă de-a face 
cu familia ei. „Făuritoarea de îngeri din Fjällbacka”, așa o 
botezaseră pe mama ei în ziua aceea, în care se găsiseră 


VP - 20 


scheletele acelea mici. Oamenii inventaseră și cântece despre 
ea. Despre ucigașa de copii care înecase copiii într-o cadă și 
despre bărbatul ei care îi ingropase în pivniță. Dagmar le știa pe 
de rost, mucoșii celei ce-o avea în grijă i le cântau de câte ori 
aveau ocazia. 

Și totuși, nu se dădea bătută. Era prințesa mamei și a tatii, 
știa că fusese un copil dorit și iubit. Singurul lucru care o făcea 
să tremure de frică erau pașii târsâiti ai tatălui ei vitreg. În 
clipele alea, Dagmar îşi dorea să-i urmeze pe mama și pe tata 
pe tărâmul de dincolo. 

_ Josef își trecu agitat degetul mare peste piatra din mâna lui. 
Intâlnirea asta era foarte importantă și Sebastian n-avea voie 
să-i pună bete în roate. 

— lată, spuse Sebastian și arătă schițele de pe masa din sala 
de conferinţe. Cam asta ar fi viziunea noastră, A project for 
peace in our time. 

Josef oftă în sinea lui. Nu era convins că angajaţii primăriei 
aveau să fie impresionați de niște vorbe goale în engleză. 

— Ce încearcă să zică partenerul meu e că avem de-a face cu 
o ocazie fantastică pentru primăria orașului Tanum, care ar 
putea să profite și să facă ceva pentru o cauză nobilă. E o 
iniţiativă care vă dă o imagine bună. 

— Da, pace pe pământ, da, sună frumos. Și nu sună rău, nici 
dacă ne gândim dintr-o perspectivă strict economică. Ar 
însemna venituri crescute din turism și locuri de muncă noi 
pentru locuitorii zonei. Și știți ce înseamnă asta. 

Sebastian ridică mâna și-și frecă degetele. 

— Mai mulţi bani în pușculiță pentru întreaga comună. 

— Da, dar mai ales, un proiect important pentru pace, spuse 
Josef și se abținu să nu-i tragă lui Sebastian un șut în fluierul 
piciorului. 

Știuse c-o să fie așa din clipa în care acceptase banii lui 
Sebastian, dar nu avusese încotro. 

— Da, sună interesant, spuse Erling. Ne-aţi putea spune mai 
multe despre cum v-aţi imaginat toată chestia asta? 

Sebastian trase aer în piept, cu gând să-i răspundă, dar Josef 
i-o luă înainte. 

— Asta e o bucăţică de istorie, spuse și le arătă piatra. Știţi că 
Albert Speer a cumpărat granit din cariera din Bohuslän, pentru 
nemți. Avea niște planuri grandioase de tot cu Hitler, despre 
cum o să transforme ei Berlinul în capitala lumii. Orașul cel nou 
urma să se numească Germania și granitul urma să fie 
transportat în ţară cu niște nave și folosit acolo ca material de 
construcții. 

Josef se ridică și începu să se plimbe în sus și-n jos în timp ce 
vorbea. In cap auzea tropăitul cizmelor soldaţilor germani. 
Sunetul despre care părinţii lui îi povestiseră de atâtea ori cu 
groază. 

— Dar războiul a luat o întorsătură neașteptată, continuă el. 
Germania n-a rămas decât un model la care Hitler a putut visa 
până la capătul zilelor sale. Un vis neîmplinit, o viziune despre 
monumente impunătoare și clădiri care ar fi urmat să fie ridicate 
cu preţul vieţii a milioane de evrei. 

— Vai, ce cumplit, spuse nepăsător Erling. 

Josef îl privi deznădăjduit. Nu înțelegeau, nimeni nu înţelegea 
nimic. Dar n-avea de gând să-i lase să uite. 

— O mare parte din granitul ăla n-a apucat să fie trimis 
niciodată în Germania... 

— Și în punctul ăsta intervenim noi, îl întrerupse Sebastian. 
Ne gândeam că am putea să fabricăm diferite artefacte din 
bucata asta de granit, simboluri ale păcii, pe care să le vindem 
mai apoi. Asta ne-ar putea aduce o grămadă de bani, dacă 
reușim să administrăm bine proiectul. 

— Și pentru banii obţinuţi am putea construi un muzeu cu 
tematică evreiască, ceva legat de istoria evreilor și poziţia 
Suediei faţă de acest popor. Spre exemplu, legat de presupusa 
noastră neutralitate din timpul celui de-al Doilea Război Mondial, 
adăugă Josef. 

Apoi se așeză la loc și Sebastian îl strânse de umăr. Josef se 
abținu din răsputeri să nu-i înlăture mâna. Se simţea la fel de 
fals ca atunci, pe Valö. Nici atunci, nici acum nu avea nimic în 
comun cu Sebastian sau cu ceilalți așa-numiţi prieteni ai lui. 
Oricât s-ar fi străduit, nu reușea să pășească în lumea aceea 
sofisticată din care proveneau John, Leon sau Percy și nici n-ar fi 
vrut. 

Dar în clipa asta avea nevoie de Sebastian. Era singura lui 
șansă să-și îndeplinească visul acela vechi: visul de-a aduce un 
omagiu originii sale și de a informa cât mai bine lumea despre 
abuzurile comise împotriva poporului evreu. Dacă asta însemna 
că era obligat să încheie un pact cu diavolul, era gata s-o facă. 
Spera că avea să scape de el cândva. 

— Cum spunea și partenerul meu, zise Sebastian, o să avem 
un muzeu trăsnet pentru turiști din toată lumea. Și voi o să 
beneficiaţi de tot creditul pentru proiectul ăsta. 

— Nu sună rău, spuse Erling. Ce zici? întrebă și se întoarse 
spre Uno Brorsson, asistentul lui de la primărie care, în ciuda 
vremii călduroase, purta o cămașă din flanel în carouri. 

— Poate ar trebui să aruncăm o privire, bâigui Uno. Mă rog, 
depinde cu cât trebuie să contribuie primăria. Trăim vremuri 
grele. 

Sebastian îi zâmbi larg. 

— Sunt sigur că putem să ajungem la o înţelegere. Important 
e să existe interes și voinţă. Doar știți că o să contribui și eu cu 
o sumă considerabilă. 

Da, dar nu le zici ce condiţii mi-ai pus, se gândi Josef și își 
încleștă fălcile. N-avea ce să facă, trebuia să accepte tacit ce i 
se oferea și să ţină ochii pe minge. Se aplecă și dădu mâna cu 
Erling. De aici încolo, nu mai era cale de întoarcere. 

e 

Un semn mic pe frunte, niște cicatrici pe corp și un șchiopătat 
ușor erau singurele urme vizibile ale accidentului pe care-l 
suferise în urmă cu un an și jumătate. Accidentul în urma căruia 
pierduse copilul pe care-l aștepta cu Dan și fusese cât pe ce să 
moară ea însăși. 

Dar, pe dinăuntru, era altceva. Anna se simţea în continuare 
schilodită. 

Pret de o clipă, ezită în faţa ușii. Uneori se simţea aiurea să se 
întâlnească cu Erica și să vadă cât de bine se aranjaseră 
lucrurile în viața acesteia. Sora ei nu avea nicio cicatrice la 
vedere și nu pierduse nimic. În același timp, îi făcea bine să o 
vadă. Rana din sufletul Annei durea și ustura, dar, totuși, orele 
petrecute alături de Erica o ajutau să se vindece. 

Nu și-ar fi putut imagina, în ruptul capului, că procesul de 
vindecare avea să fie atât de greoi. Dacă ar fi bănuit cât avea să 
țină, poate că nu s-ar fi trezit niciodată din starea aceea de 
apatie în care zăcuse după ce viaţa ei se făcuse ţăndări. Cu ceva 
timp în urmă îi spusese în glumă Ericăi că se simțea ca una din 
vazele alea vechi pe care le vedea când lucra pentru firma de 
licitaţii. O vază care căzuse și se spărsese și care fusese apoi 
lipită cu grijă. Chiar dacă de la distanţă părea întreagă, 
crăpăturile ieșeau la iveală, dureros de clar, dacă te apropiai. 
Dar, de fapt, nu era deloc amuzant, își dădu seama Anna 
sunând la ușa Ericăi. Chiar așa stăteau lucrurile. Semăna cu o 
vază spartă. 

— Intră! strigă Erica de dinăuntru. 

Anna intră și își aruncă pantofii din picioare. 

— Vin imediat, tocmai îi schimbam pe gemeni. 

Anna intră în bucătărie, unde se simţea ca acasă. Ea și sora ei 
crescuseră în casa aceea, așa că îi cunoștea fiecare colțișor. Cu 
câţiva ani în urmă, casa aceea provocase un scandal imens, cât 
pe ce să distrugă relaţia dintre ele. Dar lucrurile astea se 
întâmplaseră parcă într-o altă epocă, într-o altă lume. In ultimul 
timp puteau chiar să glumească pe seama subiectului și să 
vorbească despre ELL sau EDDL, ceea ce însemna „Epoca lui 
Lucas” și „Epoca de după Lucas”. Anna se înfioră. Işi promisese, 
sus și tare, că n-avea să se mai gândească la fostul ei soț, 
Lucas, și la ce-i făcuse. Lucas dispăruse din viaţa ei. Copiii, 
Emma și Adrian, erau singurul lucru bun rămas de la el. 

— Ai chef de o cafea și o prăjiturică? o întrebă Erica intrând în 
bucătărie cu câte un geamăn sprijinit pe fiecare șold. 

Doar ce-au văzut-o pe mătușa lor și feţele băieţilor s-au 
luminat. Erica îi puse pe podea. Cei doi au alergat spre Anna ca 
să i se urce în poală. 

— Gata, gata, aveţi loc amândoi, spuse Anna și-i ridică pe 
rând. 

Apoi privi spre Erica. 

— Depinde ce ai pe-acasă, zise și întinse gâtul ca să vadă ce Îi 
oferea Erica. 

— Ce zici de prăjitura cu rubarbă și marţipan a bunicii? o 
întrebă Erica și ridică o pungă transparentă, cu o bucată de 
prăjitură în ea. 

— Glumești. Așa ceva n-ai cum să refuzi. 

Erica împărţi prăjitura în felii mari și le așeză pe o farfurie pe 
care o puse pe masă. Noel se aruncă imediat spre farfuria cu 
prăjituri, dar Anna îl trase de-acolo în ultima secundă. Luă o felie 
și rupse câte o bucăţică pentru Noel și Anton. Bucuros, Noel o 
îndesă imediat în gură pe a lui, pe când Anton mușcă o bucăţică 
dintr-un colț și trase un zâmbet până la urechi. 

— Sunt incredibil de diferiți, spuse Anna și-i ciufuli pe micuţi. 

— Pe bune? spuse Erica ironic și scutură din cap. 

Turnă cafeaua în cești și o așeză pe a Annei în afara razei de 
acţiune a gemenilor. Părea obișnuită cu astfel de măsuri de 
precauţie. 

— Ești OK sau vrei să te scap măcar de unul? întrebă ea și se 
uită la Anna care se străduia să jongleze simultan cu prăjitura, 
cafeaua și copiii. 

— Nu, nu, îmi place să-i simt aproape. 

Anna adulmecă ușor creștetul lui Noel. 

— Apropo, Maja unde e? 

— Stă cu ochii lipiţi de televizor. Cu Mojje, marea ei dragoste, 
mai nou. Mojje și Mimmi sunt în Caraibe, știi. Cred că vomit dacă 
mai aud o dată: „pe o plajă însorită din Caraibe”. 

— Adrian al meu e obsedat de Pokemon, o să mă 
înnebunească, cred. 

Anna sorbi cu grijă din cafea. Îi era tare frică să n-o verse pe 
băieţii neastâmpăraţi, în vârstă de un an și jumătate, de pe 
genunchii ei. 

— Și Patrik? 

— E la serviciu. Incendiere premeditată, pare-se. Pe Valö. 

— Pe Valö? Unde, la cine? 

Erica zăbovi puţin. 

— În tabăra de copii, spuse apoi cu o exaltare prost ascunsă 
în voce. 

— Nu. Ce înfricoșător! Întotdeauna mă trec fiorii când mă 
gândesc la locul ăla. Cum au dispărut așa, brusc, cu toții... 

— Știu. Mai făceam din când în când cercetări pe acolo, mă 
gândeam că poate scot o carte dacă găsesc ceva interesant. 
Dar de unde, că n-aveam pe ce să mă bazez. Până acum. 

— Ce vrei să spui? 

Anna luă o îmbucătură mare din prăjitura cu rubarbă. Primise 
și ea rețeta de la bunica lor, dar făcea prăjituri cam la fel de des 
cum apreta cearșafuri. Adică niciodată. 

— S-a întors. 

— Cine? 

— Ebba Elvander. Numai că acum o cheamă Stark. 

— Fetiţa aia? 

Anna se holbă la Erica. 

— Exact. Ea și bărbatul ei s-au mutat pe Valö și au de gând să 
renoveze casa. Și acum cineva a încercat să-i dea foc. Asta te 
pune pe gânduri. 

Erica nici nu mai încerca să-și ascundă entuziasmul. 

— Crezi că-i o coincidenţă? 

— S-ar putea. Dar e cam ciudat, totuși. Că, de îndată ce se 
întoarce Ebba, se întâmplă tot felul de lucruri. 

— S-a întâmplat un singur lucru, sublinie Anna. 

Știa că Erica avea o imaginaţie bogată și nu-i trebuia mult să 
înceapă să-și construiască teoriile. Faptul că sora ei scrisese mai 

multe cărți bazate pe cercetări minuţioase era o minune și un 
mister pe care Anna nu reușise să-l dezlege niciodată. 

— Da, da, una singură, spuse Erica și dădu din mână. Abia 
aştept să vină Patrik. De fapt, aș fi vrut să mă duc acolo cu el, 
dar n-aveam cu cine să las copiii. 

— Nu crezi c-ar fi părut aiurea să te duci acolo cu Patrik? 

Anton și Noel se plictisiseră de stat pe genunchii Annei. 
Coborâră și se năpustiră spre camera de zi. 

— Ei, la un moment dat o să discut eu cu Ebba, oricum. 

Erica umplu din nou ceștile. 

— Da, chiar mă întreb ce s-o fi întâmplat cu familia aia, spuse 
Anna gânditoare. 

— Mamaaaaaaaa! la-i de aici! ţipă Maja ca din gură de șarpe 
din camera de zi, iar Erica se ridică oftând. 

— Mi s-a părut mie c-am stat liniștită cam mult. Așa fac tot 
timpul. Maja se supără imediat pe frăţiorii ei. Fac intervenţii din 
astea urgente de nu știu câte ori pe zi. 

— Mmm, spuse Anna și privi în urma Ericăi, care pleca 
grăbită. 

O săgeta în inimă. Ce n-ar fi dat să nu aibă nici ea o clipă de 
liniște. 

e 

Fjällbacka apărea din unghiul ei cel mai avantajos. De pe 
pontonul din fața danei, unde stătea cu nevasta și socrii lui, John 
vedea întregul golf în care se afla portul. Vremea frumoasă 
ademenise mai mulți veliști și turiști decât de obicei și bărcile se 
înșirau lipite una de cealaltă de-a lungul pontoanelor. Dinspre 
ele se auzea muzică și râsete. Bărbatul urmări spectacolul viu 
cu ochii mijiţi. 

— Păcat că în Suedia de azi e așa de greu să zici ce gândești. 

John ridică paharul și luă o înghiţitură din vinul roze bine răcit. 

— Se vorbește despre democraţie și despre faptul că toate 
vocile trebuie să se facă auzite, dar noi nu avem voie să ne 
spunem părerea. Mai bine nici n-am fi. Dar uită de un singur 
lucru: că poporul e cel care ne-a ales. Există destui suedezi care 
au arătat că n-au deloc încredere în felul în care se fac lucrurile 
pe aici. Vor o schimbare și noi am promis că o să le-o dăm. 

Puse paharul pe masă și se apucă din nou să curețe creveti. 
Pe farfurie se vedea deja un morman de cochilii. 

— Da, e ca dracu', spuse socrul lui, întinzându-se după bolul 
cu creveţi și luând un pumn zdravăn. Dacă e democraţie, apoi 
să plece urechea la popor. 

— Cu toții știm că mulţi imigranţi vin aici doar pentru 
ajutoarele sociale, interveni soacra lui. Dacă ar veni numai din 
ăia care vor să muncească și să contribuie la dezvoltarea 
societăţii ar mai fi cum ar fi. Dar eu una n-am chef să plătesc 
taxe ca să-i întreţin pe paraziţii ăștia, spuse cu limba deja 
împleticită. 

John oftă. Idioţii. Habar n-aveau despre ce vorbeau. Exact ca 
majoritatea celor din turma de alegători, și socrii lui simplificau 
problemele. Nu vedeau deloc imaginea de ansamblu. Socrii lui 
erau întruchiparea ignoranței pe care o ura el și acum trebuia 
să-i suporte încă o săptămână. 

Liv îl mângâie liniștitor pe pulpă. Ştia ce părere avea despre ei 
și, în mare, era de acord. Dar Barbro și Kent erau, totuși, părinţii 
ei și nu prea avea ce să le facă. 

— Cel mai rău mi se pare cum se amestecă toţi, mai nou, 
spuse Barbro. In cartierul nostru s-a mutat de curând o familie în 
care mama e suedeză și tatăl arab. Vă daţi seama ce viață are 
săraca femeie. La cum se poartă ăștia cu nevestele lor! Și mai 
încolo și copiii or să aibă de suferit, că fii sigur, toţi își vor bate 
joc de ei la școală. Să nu se mire nimeni dacă or să ajungă niște 
criminali și atunci poate o să se gândească și femeia aia că ar fi 
fost mai bine să se încurce cu unul de-al nostru. 

— Că bine zici, o aprobă Kent și încercă să muște din 
sandvișul lui plin cu creveţi. 

— Nu vreţi să-l scutim un pic pe John de politică? spuse Liv pe 
un ton acuzator. Are destule pe cap cu problemele de imigrare 
la Stockholm. Măcar aici se mai odihnește și el. 

John îi aruncă o privire recunoscătoare. Își admira nevasta. 
Era perfectă. Blondă, cu părul ca mătasea, pieptănat pe spate, 
dând la iveală toată fața. Cu trăsături clare și ochi albaștri, 
senini. 

— lartă-mă, scumpa mea. Nu ne-am dat seama. Suntem tare 
mândri de realizările lui John, de asta vorbeam. Dar gata, 
schimbăm subiectul. Cu mica ta afacere cum mai merge? 

Liv începu să-i povestească despre păţaniile ei cu cei de la 
Vamă, care-i complicau munca. Livrările din Franţa întârziau tot 
timpul. De acolo importa toate obiectele de decor pe care le 

vindea pe internet. Dar John știa că interesul ei pentru magazin 
pălise. Se dedica tot mai mult activităţii partidului. Restul i se 
părea neimportant. 

Pescărușii se roteau tot mai jos deasupra pontonului. John se 
ridică. 

— Eu zic să strângem masa. Păsările astea au început să mă 
calce pe nervi la cât de jos zboară, spuse și își luă farfuria, se 
duse până la capătul pontonului și aruncă toate resturile în apă. 

Pescărușii plonjară după ele, încercând să prindă cât mai 
multe cu putinţă. Crabii aveau să se ocupe de restul. 

Rămase un timp pe loc, inspiră adânc și privi spre linia 
orizontului. Privirea i se opri asupra insulei Valö și, ca de obicei, 
simţi cum începe să se înfurie. Din fericire, gândurile i-au fost 
întrerupte de un zbârnâit ce venea din buzunarul drept al 
pantalonilor. Scoase repede telefonul și aruncă o privire pe 
ecran înainte să răspundă. Era prim-ministrul. 

e 

— Tu ce zici de felicitările alea? întrebă Patrik ținând ușa 
pentru Martin. 

Aceasta era atât de grea, încât fu nevoit să o sprijine cu 
umărul. Secția de poliție din Tanum fusese construită în anii '60 
și Patrik se simțise abătut din prima clipă în care intrase în 
clădirea aceea ca un buncăr. Între timp însă, se obișnuise atât 
de tare cu galbenul ăla murdar și bejul din interior, încât nici nu- 
i mai păsa de lipsa atmosferei plăcute. 

— Sună ciudat. Cine i-ar trimite cuiva felicitări anonime, în 
fiecare an, de ziua lui? 

— Nu-s chiar anonime. Știi că erau semnate de un anume 
„G”. 

— Da, dar asta nu simplifică lucrurile, spuse Martin, și Patrik 
râse. 

— Ce e așa de amuzant? îi întrebă Annika când intrară, 
ridicând capul de după panoul de sticlă de la recepție. 

— Nimic special, zise Martin. 

Annika roti scaunul și se postă în cadrul ușii de la cămăruţa în 
care avea biroul. 

— Cum a mers acolo, pe insulă? 

— O să așteptăm puţin, să vedem ce-a găsit Torbjörn, dar se 
pare că cineva a încercat să-i vină de hac casei. 

— Pun de cafea și vorbim, spuse Annika și o luă înainte, 
mânându-i pe Martin și Patrik. 

— l-ai dat raportul lui Mellberg? întrebă Martin când intrară în 
bucătărie. 

— Nu, am zis că nu-i nevoie să-l anunţăm încă pe Bertil. Că 
doar e liber în weekend. Doamne ferește să-l deranjăm pe șefu' 
în weekend. 

— Ai dreptate, spuse Patrik și se așeză pe unul din scaunele 
de lângă fereastră. 

— Uită-te la ei, stau și-și beau cafeaua fără mine. 

Gösta apăru în cadrul-ușii, cu faţa pleoștită. 

— Ah, erai aici? Credeam că azi ești liber. De ce nu ești pe 
terenul de golf? 

Patrik trase un scaun spre colegul lui. 

— E prea cald. Am zis că mai bine vin și scriu niște rapoarte și 
îmi iau câteva ore libere într-o zi mai răcoroasă. Pe unde ați 
umblat? Annika zicea ceva de un incendiu premeditat. 

— Da, se pare că asta și e. Cineva a turnat benzină sau ceva 
de genul ăsta pe sub ușă și i-a dat foc. 

— Ptiu, drace. 

Gosta luă un biscuit umplut și desfăcu cele două straturi. 

— Și unde anume? 

— Pe Valö. În vechea tabără de copii. 

Gösta încremeni. 

— În tabăra de copii? 

— Da, e cam ciudat, așa e. Nu știu dacă ai auzit, dar fiica cea 
mică, singura care a rămas aici după dispariţia familiei, s-a 
întors și și-a reintrat în drepturi. 

— Da, zvonurile circulă repede, spuse Gösta fixând cu privirea 
tăblia mesei. 

Patrik îl privi curios. 

— Așa e, tu trebuie să fi lucrat pe atunci la cazul ăla. Sau nu? 

— Ai dreptate. Vezi ce bătrân sunt, constată Gösta. Mă întreb 
de ce a vrut să se întoarcă acolo. 

— Spunea că și-a pierdut copilul, spuse Martin. 

— Ebba a pierdut un copil? Când? Cum? 

— N-a intrat în detalii. 

Martin se ridică și aduse cutia de lapte din frigider. 

Patrik se încruntă. Nu era stilul lui Gösta să se implice atât de 
mult, doar mai fusese martor la astfel de fenomene. Fiecare 

polițist mai în vârstă avusese parte de un caz din ăla, cu C mare. 
Un caz la care să mediteze și să se întoarcă tot timpul, sperând 
c-o să găsească, până la urmă, un răspuns. Înainte să fie prea 
târziu. 

— Cazul ăla a însemnat mult pentru tine, nu-i așa? 

— Da, a fost un caz special. Aș da orice să aflu ce s-a 
întâmplat în ajunul ăla de Paști. 

— Nu ești singurul, cred, interveni Annika. 

— Și acum s-a întors și Ebba. 

Gösta se scărpină pe bărbie. 

— Și cineva a încercat să dea foc casei. 

— Nu doar casei, spuse Patrik. Incendiatorul și-a dat seama, 
sau, mai mult, se aștepta ca Ebba și bărbatul ei să fie acasă și 
să doarmă. Noroc că Mârten s-a trezit și a putut să stingă focul. 

— Da, e o coincidenţă cam stranie, nu încape îndoială, spuse 
Martin și tresări când Gösta dădu cu pumnul în masă. 

— E clar că nu-i o coincidenţă! 

Colegii lui îl priviră nedumeriţi și, preţ de o clipă, în bucătărie 
se făcu liniște. 

— Poate ar trebui să aruncăm o privire asupra cazului ăluia 
vechi, spuse până la urmă Patrik. De siguranţă, nu de alta. 

— Pot să adun materialul, spuse Gösta. 

Faţa lui îngustă, ca de ogar, se însufleţise din nou. 

— Am mai răsfoit eu dosarul ăla din când în când, așa că știu 
unde găsim ce ne trebuie. 

— Foarte bine. Și apoi ne ajutăm între noi să parcurgem 
materialul. Poate găsim ceva nou dacă ne uităm iar, dintr-un alt 
unghi. Annika, poţi să aduni tot ce găsești în registru despre 
Ebba, te rog? 

— Mă ocup, spuse colega lor și începu să adune ceștile. 

— Probabil c-ar trebui să verificăm și cum stau cu banii cei din 
familia Stark. Și dacă au asigurare pe casa de pe Valö, spuse 
Martin pe un ton precaut și aruncă o privire spre Gösta. 

— Adică, vrei să zici că au făcut-o chiar ei? E cea mai mare 
tâmpenie pe care am auzit-o vreodată. Doar erau în casă când a 
izbucnit incendiul și bărbatul Ebbei a fost cel care l-a stins. 

— Mă rog, eu zic că merită verificat. Cine știe, poate i-a dat 
foc și-apoi s-a răzgândit? Mă ocup eu de asta. 

Gösta deschise gura ca să zică ceva, dar o închise la loc și ieși 
din bucătărie pufnind. 


VP - 31 


Patrik se ridică. 

— Cred că și Erica a adunat ceva informații. 

— Erica? De ce? 

Martin se opri în mijlocul gestului. 

— Cazul ăsta a preocupat-o mult timp. Știi doar că eo 
poveste cunoscută de toţi cei de aici, din Fjällbacka. Mă mir că 
Erica nu și-a băgat nasul mai demult, având în vedere că-i 
scriitoare. 

— Vorbește cu ea, atunci. Orice detaliu ne ajută, cât de mic. 

Patrik încuviinţă din cap, dar nu era deloc sigur. Bănuia deja 
cum o să fie dacă o s-o implice și pe Erica. 

— Sigur, o să discut cu ea, spuse cu speranţa că n-o să 
regrete. 

e 

Mâna lui Percy, tremurând ușor, turnă câte o dușcă în două 
pahare din coniacul lui cel mai scump. Îi întinse un pahar soţiei 
sale. 

— Nu înțeleg ce-i în capul lor, spuse Pyttan, sorbind repede și 
des. 

— Bunicul s-ar învârti în mormânt dacă ar ști ce se întâmplă. 

— Trebuie s-o rezolvi cumva, Percy. 

Femeia îi întinse paharul și soțul ei îl umplu fără a ezita. E 
drept că nu era nici miezul zilei, dar undeva, în lume, ceasul 
trecuse deja de cinci. Ziua aceea necesita ceva tare. 

— Eu? Ce-aș putea să fac eu? 

Vocea îi șovăia. Percy începu să tremure atât de tare, încât 
jumătate din coniac ateriză pe lângă paharul lui Pyttan. 

Aceasta își retrase mâna. 

— Ce naiba faci, idiotule? 

— lartă-mă, iartă-mă. 

Percy se prăbuși într-unul din fotoliile mari și jerpelite din 
bibliotecă. Se auzi un foșnet puternic și bărbatul își dădu seama 
că tapiţeria se rupsese. În mă-sa! 

Sări în sus și începu să tragă șuturi în mobilă, orbește. Totul 
se ducea naibii în jurul lui. Întregul castel era în pragul 
prăbușirii, moștenirea lui se dusese de mult pe apa sâmbetei și 
acum nenorociții ăia de la Fisc voiau să iasă la înaintare cu o 
sumă mare, de care nu dispunea. 

— Calmează-te. 

Pyttan își șterse mâinile cu un șervețel. 


VP - 32 


— Sigur se poate rezolva într-un fel. Dar nu înțeleg unde au 
dispărut toţi banii. 

Percy întoarse privirea spre ea. Ştia cât de terorizată era de 
idee, dar nu simţea decât dispreţ la adresa ei. 

— Unde au dispărut toți banii? ţipă el. Ai idee câţi bani 
cheltuiești în fiecare lună? Pricepi cât costă totul, toate 
călătoriile, mesele, hainele, gențile, pantofii și bijuteriile și 
dracu' mai știe ce cumperi tu? 

Nu-i stătea în fire să urle în halul ăla și Pyttan tresări. Se holbă 
la el. O cunoștea destul de bine ca să-și dea seama că în clipa 
aceea cântărește alternativele: să se ia la harţă sau să se 
gudure pe lângă el. Când trăsăturile i se neteziră brusc, își dădu 
seama că optase pentru cea din urmă variantă. 

— lubitule, doar n-o să ne certăm pentru niște bani amărâţi? 

li aranjă cravata și îi îndesă cămașa în pantaloni. 

— Uite, așa. Acum arăţi iar ca stăpânul castelului. 

Se lipi de el și Percy simţi că începe să se înmoaie. Azi purta 
rochia aceea Gucci și, ca de obicei, îi era greu să-i reziste. 

— Uite cum facem: tu-l suni pe contabil și verifici încă o dată 
facturile. N-are cum să fie așa de grav. Sigur te vei liniști după 
ce vei vorbi cu el. 

— Trebuie să vorbesc cu Sebastian, bâigui Percy. 

— Cu Sebastian? spuse Pyttan strâmbându-se de parcă ar fi 
mușcat din ceva acru și ridică privirea spre Percy. Știi că nu-mi 
place să vă văd împreună. Asta înseamnă că trebuie s-o suporţi 
și pe anonima aia de nevastă-sa. Oamenii ăia n-au pic de clasă. 
Pot să aibă câţi bani vor ei, că tot ţărani rămân. Am auzit că 
Fiscul îl ţine sub observaţie de mult, doar că n-a găsit încă nicio 
dovadă incriminatorie. Dar e doar o chestiune de timp și, dacă-i 
așa, n-ar trebui să avem de-a face cu el. 

— Banii nu miros, spuse Percy. 

Știa ce avea să-i zică contabilul. Că nu mai avea bani deloc. 
Nu-i mai rămăsese nimic. Și ca să iasă din încurcătura asta și să 
salveze Fygelsta avea nevoie de capital. Își pusese toată 
speranţa în Sebastian. 

e 

Făcuseră un drum până la spitalul din Uddevalla, dar totul 
părea în regulă. Nu inhalaseră deloc fum. Primul șoc se 
atenuase și Ebba se simțea de parcă s-ar fi trezit dintr-un vis 
straniu. 

Își dădu seama că lucrează pe întuneric, așa că se ridică și 
aprinse lampa de pe birou. Vara, întunericul se furișa pe 
nesimţite în cameră. Ebba își forța mereu ochii până să-și dea 
seama că avea nevoie de mai multă lumină. 

Îngerul la care lucra îi făcea probleme. Ebba se străduia să 
monteze inelușul în care se introducea lanţul. Mårten nu 
înțelegea de ce făcea bijuteriile de mână, în loc să le dea la 
prelucrat în Thailanda sau China, mai ales acum când începeau 
să-i sosească mai multe comenzi prin magazinul online. Dar 
atunci munca asta nu i s-ar mai fi părut semnificativă. Voia să 
facă fiecare bijuterie de mână, să depună același efort pentru 
fiecare colier pe care-l expedia. Să-și împletească tristeţea și 
amintirile în fiecare înger. În plus, o liniştea să stea și să lucreze 
la ele în fiecare seară, după atâta vopsit, bătut cuie și tăiat 
scânduri. Când se trezea dimineaţa o durea fiecare mușchi, dar 
lucrul cu bijuteriile îi calma gândurile. 

— Gata, am încuiat peste tot, spuse Mărten. 

Ebba tresări în scaunul ei. Nu-l auzise intrând. 

— La naiba, înjură când văzu că inelușul pe care era cât pe- 
aci să-l prindă căzuse din nou. 

— Nu vrei să faci o pauză în seara asta? o întrebă precaut 
Mårten și se postă în spatele ei. 

Ebba știa că ezită dacă să-i pună sau nu mâinile pe umeri. 
Înainte de întâmplarea cu Vincent obișnuia să o maseze deseori 
pe spate. Adora atingerile lui hotărâte și moi în același timp. 
Acum nu suporta aproape deloc s-o atingă și riscul să-i dea 
deoparte mâinile din reflex și să-l rănească astfel și mai mult 
creștea în fiecare zi. 

Ebba încercă să prindă din nou inelușul și, într-un final, reuși. 

— Are vreo importanţă dacă încuiem? spuse fără să se 
întoarcă. Ușile încuiate nu par să-l fi împiedicat pe individul ăla 
care a vrut să ne ardă de vii noaptea trecută. 

— Și atunci ce vrei să facem? întrebă Mårten. Nu vrei măcar 
să mă privești în ochi când vorbești cu mine? E vorba de ceva 
important, totuși. Ce dracu', nu vezi că cineva a încercat să dea 
foc casei și nici măcar nu știm de ce? Nu ţi se pare înfricoșător? 

Ebba se întoarse lent spre el. 

— De ce să-mi fie frică? Ce era mai rău s-a întâmplat deja 
oricum. Cu sau fără încuiat. Așa că nu-mi pasă. 

— Dar nu putem să continuăm așa. 

— De ce? Doar am făcut ce mi-ai propus. M-am mutat înapoi, 
am fost de acord cu planul tău măreț să renovăm cuibul ăsta de 
ciori și să-mi trăiesc zilele până la adânci bătrâneţi în micul 
nostru paradis, în timp ce musafirii noștri se perindă pe aici. Ce 
mai vrei de la mine? Auzea cât de rece și de implacabilă îi suna 
vocea. 

— Nimic, Ebba. Nu vreau nimic. 

Vocea lui Mărten era la fel de rece. Apoi bărbatul făcu stânga- 
mprejur și ieși din cameră. 

Fjällbacka, 1915 


În sfârșit, era liberă. Găsise de lucru ca Slujnică la o 
gospodărie din Hamburgsund și scăpase de mama vitregă și de 
copiii ei urăcioși. Și, mai ales, de tatăl vitreg. Vizitele lui 
nocturne se înmulțiseră cu cât crescuse și se mai împlinise. 
După ce sângerase pentru prima oară, începuse să se teamă că 
înăuntrul ei o să crească un copil. N-avea de gând să fie ca 
fetele alea cu ochii roșii de plâns, speriate, care băteau la ușa 
mamei cu un prunc țipâna în brațe. Incepuse să le dispreţuiască 
încă de mică, le ura pentru slăbiciunea și resemnarea lor. 

Dagmar îşi adună cele câteva lucrușoare. Din casa 
părintească nu-i mai rămăsese nimic și aici nu primise ceva de 
valoare, care să merite păstrat. Dar n-avea de gând să plece cu 
mâinile goale. Se furișă în dormitorul tutorilor ei. Într-o cutie de 
sub pat, lipită de perete, mama vitregă tinea bijuteriile 
moștenite de la maică-sa. Dagmar se întinse pe jos și scoase 
cutia. Mama vitregă era în Fjăllbacka și copiii se jucau în curte, 
așa că n-avea s-o deranjeze nimeni. 

Scoase capacul și zâmbi, mulțumită. Erau destule lucruri 
valoroase acolo cât să-i asigure un trai fără griji pentru un timp 
și se bucura de pe-acum că maștera avea să sufere după 
bijuteriile de familie. 

— Ce faci? 

Vocea tatălui vitreg, venind dinspre cadrul ușii, o făcu să 
tresară. 

Dagmar crezuse că e în șopron. Preţ de o secundă, inima i se 
zbătu nebunește, apoi simți, ușor, cum se calmează. Nimic n- 
avea să-i încurce planurile. 

— Ce ti se pare că fac? spuse și scoase toate bijuteriile din 
cutie, apoi le vâri în buzunarul fustei. 

— Ti-ai pierdut minţile, fetițo? Vrei să furi bijuteriile? 

Bărbatul făcu un pas spre ea și Dagmar ridică mâna. 

— Așa este. Și te-aș sfătui să nu încerci să mă oprești. Pentru 
că atunci mă duc direct la domnul și-i zic ce-ai făcut cu mine. 

— Îndrăzneşte numai! 

Bărbatul își frângea mâinile, dar în clipa următoare i se lumină 
fata. 

— Și cine crezi c-ar avea încredere în fiica Făcătoarei de 
îngeri? 

— Pot să fiu destul de convingătoare, nu te teme. Și zvonurile 
or să se răspândească mai repede decât ai crede. 

Bărbatul se întunecă din nou la față, părea că ezită. Dagmar 
se hotărî să-i dea o mână de ajutor. 

— Am o propunere. Când draga mea mamă vitregă o să 
descopere că bijuteriile au dispărut, o să faci tot posibilul ca s-o 
linișteşti și s-o faci să înțeleagă c-ar fi mai bine să lase lucrurile 
așa cum sunt. Dacă-mi promiţi asta, o să te răsplătesc într-un fel 
special înainte să plec de aici. 

Dagmar înaintă către tatăl vitreg. Ridică incet mâna, îi apucă 
penisul și începu să-l maseze. Ochii stăpânului casei incepură să 
lucească. Dagmar știa că-l avea sub stăpânire. 

— Ne-am înțeles? întrebă ea și-i desfăcu pantalonii, cu mișcări 
lente. 

— Ne-am înțeles, spuse el cuprinzându-i ceafa, apăsându-i 
capul în jos. 

Turnul de sărituri de pe Badholmen se înălța spre cer la fel de 
maiestuos ca întotdeauna. Erica alungă cu încăpățânare 
imaginea unui bărbat care se bălăngănise acolo, suspendat într- 
un laț. Nu voia să se întoarcă la întâmplarea aceea oribilă nici 
măcar în gând, iar Badholmen făcea tot posibilul ca să-i distragă 
atenţia. Insula cea mică din imediata apropiere a Fjâllbackăi 
arăta ca o bijuterie în apă. Cabana de acolo era populară printre 
turiști și deseori ocupată la capacitate maximă în timpul verii, 
iar Erica își dădea seama de ce. Jocul, la care se adăuga șarmul 
clădirii vechi, alcătuiau o combinaţie irezistibilă. Dar azi nu prea 
avea chef să admire priveliștea. 

— Suntem toţi? 

Privi agitată în jur și numără copiii. 

Trei siluete sălbatice, în veste de salvare de un portocaliu 
țipător, alergau în toate direcţiile pe ponton. 

— Patrik! Poate mă ajuţi și tu puţin, spuse și-și înfipse unghiile 
în gulerul mare al vestei de salvare a Majei când fiica ei ţâșni pe 
lângă ea, periculos de aproape de marginea pontonului. 

— Și cine crezi c-o să pornească barca? 

Patrik ridică mâinile neputincios. Avea faţa stacojie. 

— Poţi s-o pornești mai încolo, dacă reușim să-i băgăm în 
barcă înainte să cadă în apă, spuse Erica. 

Maja se zvârcoli ca un viermișor să se elibereze, dar Erica se 
agăţase bine de ochiul din guler și o ţinu pe loc. Cu mâna liberă 
îl culese pe Noel, care-l fugărea pe Anton cu picioarele-i grăsuțe. 
Nu-i mai rămăsese decât un copil neprins. 

— la, prinde-i. 

li cără pe copiii îndărătnici la barca de lemn ancorată lângă 
ponton și Patrik se căţără cu o mină iritată pe puntea de lemn, 
ca să-i ia în primire pe Maja și pe Noel. Erica se întoarse rapid ca 
să-l înșface pe Anton, aflat deja lângă podeţul de piatră dintre 
Badholmen și uscat. 

— Anton! Stai pe loc! strigă ea fără să obţină vreo reacţie. 

Dar, deși băietelul alerga destul de repede, Erica reuși să-l 
ajungă numaidecât din urmă. Fiul ei se împotrivi și începu să 
tipe isteric, dar Erica îl ridică în braţe cu o expresie îndârjită. 

— Doamne, unde mi-a fost capul când am zis că-i o idee 
bună? spuse când reuși să-l plaseze lui Patrik pe Anton, care 
plângea cu sughițuri. 

Desfăcu parâma, leoarcă de transpiraţie și sări în barcă. 

— Se liniștesc când ajungem în larg. 

Patrik întoarse cheia și motorul porni din prima, slavă cerului. 
Se aplecă și dezlegă parâma din spate în timp ce încercă să 
îndepărteze cu mâna barca de celelalte ambarcaţiuni. Nu era 
chiar ușor să ieși. Bărcile erau ancorate unele lângă altele și, 
dacă n-ar fi fost dotate cu amortizoare, n-ar fi scăpat nezgăriată 
nici barca lui, nici cea a vecinilor. 

— Scuze că m-am rățoit la tine, spuse Erica și luă loc, după 
ce-i așeză cu forţa pe copii. 

— Am și uitat deja, strigă Patrik și manevră cârma cu grijă, în 
așa fel încât barca să se întoarcă cu pupa spre port și cu prova 
spre Fjällbacka. 

Era o dimineață de duminică însorită, cu cer senin și o mare 
netedă ca o oglindă. Pescărușii se roteau deasupra lor ţipând și, 
când privi în jur, Erica descoperi că oamenii își luau micul dejun 
pe cele mai multe dintre bărcile din port. Probabil că majoritatea 
dormeau încă, încercând să se odihnească după agitația de ieri. 
Serile de sâmbătă se lăsau cu băute pentru tinerii care veneau 
în vizită aici. Ce bine că am trecut de fazele astea, își spuse și le 
aruncă o privire mai afectuoasă copiilor, care acum stăteau pe 
podea liniștiți. 

Erica se lipi de Patrik și-și sprijini capul de umărul lui. Acesta o 
luă în braţe și o sărută pe obraz. 

— Auzi, spuse dintr-odată. Adu-mi aminte să te întreb ceva 
despre Valö și tabăra de copii, după ce ancorăm. 

— Ce vrei să știi? întrebă curioasă Erica. 

— Discutăm mai încolo, în liniște, spuse Patrik și o sărută din 
nou. 

Dar ea știa că zicea așa numai ca să-i facă în ciudă. 
Curiozitatea o făcu să simtă furnicături prin tot corpul, dar se 
strădui să se controleze. Işi umbri ochii cu palma, fără să spună 
nimic, și se uită spre casa cea mare și albă. Oare avea să afle 
vreodată ce se întâmplase acolo cu mulți ani în urmă? Ura 
cărţile și filmele care se terminau în coadă de pește. Nu-i plăcea 
nici să citească articole de ziar despre crime neelucidate. Și, 
când scormonise în dosarul Valö, nu se lămurise niciun pic, 
oricât ar fi încercat să găsească o explicaţie. Adevărul era la fel 
de ascuns ca și casa, care abia se întrezărea printre copaci. 

Martin stătu un timp nemișcat, cu mâna în aer, înainte de-a 
apăsa cu degetul pe sonerie. Indată auzi pași înăuntru și se 
abţinu cu greu să nu se întoarcă și să plece. Ușa se deschise și 
Annika îl privi mirată. 

— Ah, tu ești? Ce s-a întâmplat? 

Martin zâmbi în silă. Dar pe Annika nu puteai s-o păcălești 
atât de ușor și, într-un fel, ăsta și era motivul pentru care se 
dusese la ea. Annika fusese ca o mamă pentru el, încă de când 
începuse serviciul, și tot cu ea ar fi vrut să vorbească acum. 

— Păi, eu..., dar mai mult nu reuși să bâiguie. 

— Intră, îl întrerupse Annika. Ne așezăm în bucătărie și bem o 
cafea. Și-mi povestești care-i baiul. 

Martin intră, se descălță și o urmă în bucătărie. 

— la loc, spuse femeia și începu să umple, cu mișcări sigure, 
filtrul de cafea. Pe Pia și pe Tuva unde le-ai lăsat? 

— Sunt acasă. Le-am zis că mă duc să fac o plimbare, așa că 
nu pot să stau mult. Am propus să mergem până la plajă. 

— Aha. Da, și Leia se dă în vânt după bălăcit. Am fost la plajă 
acum câteva zile și abia am reușit s-o scot din apă când am vrut 
să plecăm. E un peștișor. Lennart tocmai a plecat cu ea pe 
afară, m-a lăsat să fac ordine pe aici. _ 

Chipul Annikăi se lumina când povestea despre fiica ei. In 
curând se împlinea un an de când o aduseseră din China pe fiica 
lor adoptivă, după multe chinuri și amânări. Acum toată 
existenţa ei gravita în jurul Leiei. 

Martin nu și-ar fi putut imagina o mamă mai devotată decât 
Annika. Era o persoană caldă și afectuoasă și îl făcea să se 
simtă în siguranţă. În clipa aceea nu și-ar fi dorit nimic altceva 
decât să-și lipească capul de umărul ei și să dea frâu liber 
lacrimilor care-i ardeau pleoapele, dar se abţinu. Dacă se punea 
pe plâns, nu mai reușea să se oprească. 

— Cred c-o să scot niște prăjiturele. 

Annika scoase un pachet din frigider și îl vâri în cuptorul cu 
microunde. Le-am făcut ieri și mă gândeam să duc câteva și la 
secție. 

— Sper că știi că nu ești obligată să ne hrănești, spuse Martin. 

— Hm, probabil că Mellberg n-ar fi de acord cu tine. Dacă mă 
uit mai bine la contractul meu de muncă, sigur o să găsesc pe 
undeva, scris cu litere mici: „Se obligă să aprovizioneze secţia 
de poliţie din Tanum cu prăjituri. 

— Aoleu, asta ar mai lipsi. Fără tine și brutărie, Bertil n-ar 
supravieţui nicio zi. 

— Nu, mai ales de când Rita l-a pus la dietă. Paula zice că, 
mai nou, acasă la Rita și Bertil nu se mănâncă decât legume și 
pâine integrală. 

— Pe asta aș vrea s-o văd și eu, spuse Martin și izbucni în râs. 

Deja se simțea mai relaxat. 

Discuţia fu întreruptă de clinchetul cuptorului cu microunde. 
Annika așeză prăjiturelele calde pe o farfurie și aduse și două 
cești pline cu cafea. 

— Gata, am terminat. Și acum să aud ce te supără. Am 
observat deja mai demult că nu prea ești în apele tale, dar am 
zis c-o să-mi povestești tu când o să ai chef. 

— S-ar putea să nu fie nimic grav și n-aș vrea să te împovărez 
cu problemele mele, dar... 

Martin constată, frustrat, că plânsul îl strângea deja de gât. 

— Prostii. De asta suntem aici. Hai, povestește-mi. 

Martin respiră adânc un timp. 

— Pia e bolnavă, spuse și auzi cum îi răsună cuvintele între 
pereţii bucătăriei. 

Annika păli. Probabil că nu se așteptase la asta. Martin învărti 
ceașca între mâini și își făcu din nou curaj. Dintr-odată, începu 
să turuie: 

— Se simţea obosită de ceva timp. De fapt, de la nașterea 
Tuvei, dar ne gândeam că e normal, că toate mămicile se simt 
obosite după naștere. Dar Tuva are aproape doi ani și nu i-a 
trecut, dimpotrivă, e tot mai rău. Și apoi Pia a început să simtă 
niște gâlme în gât... 

Annika duse mâna la gură, de parcă ar fi anticipat încotro se 
îndrepta discuţia. 

— Și, acum câteva săptămâni, m-am dus cu ea la o 
consultație și mi-am dat seama imediat ce bănuia medicul. l-a 
dat trimitere urgent la Uddevalla și am fost acolo ca să-și facă 
analizele. Are programare mâine după-masă la oncolog, să-i dea 
rezultatul, dar știm deja ce-o să-i zică. 

Lacrimile începură să-i curgă. Martin le șterse, furios. 

— E așa de nedrept! Pia n-are decât treizeci de ani și Tuva e 
atât de mică! Am căutat pe Google niște statistici și, dacă e ce 
bănuim, atunci șansele-s foarte mici. Pia e foarte puternică, dar 
eu sunt doar un papă-lapte, un pișăcios, n-am curaj să vorbesc 

cu ea. Nici nu pot s-o văd cu Tuva sau s-o privesc în ochi. Mă 
simt ca ultimul neputincios! 

Nu mai reuși să-și stăvilească lacrimile, își lăsă capul pe 
masă, sprijinit în braţe, și plânse în hohote. 

Un braţ îl cuprinse de umeri. Martin simţi obrazul Annikăi pe al 
lui. Colega lui nu zicea nimic, doar sta acolo și-l mângâia pe 
spate. După un timp, Martin se întoarse spre ea și se cuibări în 
braţele ei, iar Annika începu să-i îngâne ceva, cum făcea și cu 
Leia la culcare. 

e 

Aveau noroc că găsiseră o masă liberă la Café Bryggan. 
Terasa era plină de obicei și în jurul lui Leon toată lumea 
comanda sandvișuri cu creveţi. Locaţia aceea din Piaţa Ingrid 
Bergman era perfectă, cu mese de-a lungul pontonului, până la 
apă. 

— Eu zic să cumpărăm casa, spuse la. 

Bărbatul se întoarse spre soţia lui. 

— Zece milioane nu-s bani de buzunar. 

— Am zis eu că sunt? 

Femeia se aplecă și-i aranjă pătura pe genunchi. 

— Lasă-mă cu pătura asta nenorocită. Mor de cald. 

— Ştii bine că n-ai voie să racești. 

O chelneriţă veni la masa lor și la comandă un pahar de vin 
pentru ea și o apă minerală pentru el. Leon o privi pe tânără. 

— O bere la halbă, mare, spuse. 

la îi aruncă o privire dojenitoare, dar bărbatul dădu doar din 
cap spre chelneriță. Aceasta reacţionă la fel ca toți oamenii cu 
care se întâlnea. Cu toţii se străduiau, în mod vizibil, să nu se 
holbeze la urmele lui de arsură. Când fata plecă, Leon își 
îndreptă privirea spre suprafața apei. 

— Miroase exact cum îmi aminteam. 

Mâinile pline de cicatrici adânci i se odihneau în poală. 

— Mie tot nu-mi place ideea asta. Dar sunt de acord să 
cumpărăm casa. N-am de gând să stau într-o cocioabă și nici să 
rămân aici în fiecare vară. Câteva săptămâni pe an îmi ajung. 

— Deci nu ţi se pare absurd să cumperi o casă de zece 
milioane, pe care s-o folosești doar câteva săptămâni pe an? 

— Astea-s condiţiile mele, spuse femeia. Altfel n-ai decât să 
stai acasă, singur. Și asta iese din calcul, mă gândesc... 

— Da, știu că nu mă descurc singur. Ai tu grijă să-mi 
reamintești cât poţi de des, dacă uit cumva, fără să vreau. 

— Tu te-ai gândit vreodată câte sacrificii am făcut de dragul 
tău? Am tolerat toate escapadele tale tâmpite, fără ca tu să te 
gândești vreodată la ce-am simţit. Și acum vrei să te muţi aici. 
Nu te-ai ars cam tare ca să te joci și-acum cu focul? 

Chelneriţa sosi cu vinul și berea și așeză paharele pe fața de 
masă în carouri alb-albastre. Leon luă câteva înghiţituri și 
mângâie paharul rece cu degetul mare. 

— OK, facem cum zici tu. Sună-l pe agentul ăla și zi-i că vrem 
să cumpărăm casa. Dar atunci vreau să ne mutăm cât mai 
repede cu putinţă. Urăsc să stau la hotel. _ 

— Foarte bine, spuse la fără vreo urmă de bucurie în voce. In 
casa aia o să rezist și eu, probabil, câteva săptămâni pe an. 

— Eşti așa de curajoasă, draga mea. 

Femeia îi aruncă o privire întunecată. 

— Sper că n-o să-ţi pară rău pentru decizia asta. 

— Între timp s-au întâmplat prea multe, spuse el liniștit. 

În clipa următoare auzi pe cineva răsuflând agitat în spatele 
lui. 

— Leon? 

Bărbatul tresări. Nu era nevoie să întoarcă capul pentru a 
recunoaște vocea. După atâţia ani, se întâlnise cu Josef. 

e 

Paula privi fiordul strălucitor, bucurându-se de razele calde. Își 
puse o mână pe burtă și zâmbi când simți loviturile. 

— Gata, eu zic că-i timpul pentru o înghețată, spuse Mellberg 
și se ridică. 

Aruncă o privire spre Paula și o admonestă cu degetul. 

— Bănuiesc că știi că nu-i bine să-ţi expui burta la soare? 

Paula privi nedumerită în urma lui Mellberg, care se îndrepta 
spre chioșc. 

— Face mişto de mine? 

Paula se întoarse spre mama ei. 

Rita începu să râdă. 

— Bertil îţi vrea doar binele. 

Paula mormăi ceva, dar până la urmă își acoperi burta cu o 
eșarfă. Leo ţâșni pe lângă ei gol pușcă, dar Johanna îl înhăţă 
iute. 

— Are dreptate, spuse. Te poţi alege cu tulburări de 
pigmentaţie de la ultraviolete, așa că dă-ţi pe față ca lumea cu 
loţiunea aia. 

— Tulburări de  pigmentaţie? întrebă Paula. Doar sunt 
negricioasă deja. 

Rita îi întinse un flacon cu factor de protecţie 30. 

— Eu m-am umplut de pete maro pe faţă când eram gravidă 
cu tine, așa că nu mă mai contrazice. 

Paula se conformă și Johanna se unse și ea, temeinic, pe 
pielea deschisă la culoare. 

— Oricum, ești norocoasă, spuse. Nu trebuie să te agiţi ca să 
te bronzezi. 

— Da, dar m-aș bucura dacă Bertil ar lua-o mai ușor, spuse 
Paula și își turnă o portie zdravănă de loţiune de plajă în palmă. 
Acum câteva zile l-am surprins că-mi citea revistele pentru 
mămici. Și alaltăieri mi-a adus o cutie de chestii cu Omega-3 de 
la magazinul naturist. A citit el într-una din revistele alea că 
ajută la dezvoltarea creierului copilului. 

— E tare fericit că ești gravidă. Lasă-l sa-și facă damblaua, 
spuse Rita și începu să-l dea cu cremă din nou pe Leo, din cap 
până-n picioare. 

Acesta moștenise pielea pistruiată, sensibilă a Johannei și se 
ardea imediat. Paula se întreba, uneori, dacă bebelușul avea să 
moștenească trăsăturile ei sau pe cele ale donatorului anonim. 
Pentru ea nu conta. Leo era copilul ei și al Johannei. Nici nu se 
mai gândea, în ultimul timp, că fusese implicată și o a treia 
persoană. Și cu copilul ăsta avea să fie la fel. 

Gândurile îi fură întrerupte de strigătul vesel al lui Mellberg. 

— Haideţi la îngheţată! 

Rita îi aruncă o privire nimicitoare. 

— Sper că nu ţi-ai cumpărat și ţie. 

— Doar una mică de tot, un Magnum. Știi c-am fost cuminte 
toată săptămâna, spuse Mellberg zâmbind și îi făcu cu ochiul 
partenerei sale, încercând s-o înduplece. 

— Nimic, nu stau la discuţii, spuse Rita pe un ton calm, apoi îi 
luă înghețata și o aruncă la gunoi. 

Mellberg mormăi ceva. 

— Ce-ai spus? 

Bărbatul înghiţi în sec. 

— Nimic. Absolut nimic. 

— Ştii ce-a zis doctorul. Faci parte din grupul de risc și în 
privinţa diabetului, și în cea a problemelor cardiace. 

— Nu cred c-aș fi păţit nimic de la un amărât de Magnum. Mai 
trebuie să și trăiesc puţin, spuse el, și împărţi celelalte 
înghețate. 

— Mai avem o săptămână de concediu, spuse Paula ferindu-și 
ochii de soare și apucându-se să mănânce din înghețata ei. 

— Chiar nu cred că ar trebui să te întorci la serviciu, spuse 
Johanna. Nu mai ai mult. Ai putea să-ți iei prenatal dacă ai vorbi 
cu asistenta de la maternitate. Trebuie să te odihnești. 

— Alo, spuse Mellberg. Am auzit ce-ai zis, să știi. Nu uita că eu 
sunt șeful Paulei, zise și se scărpină gânditor pe creștetul 
acoperit de păr cărunt și rar. Dar sunt de acord. Nu cred nici eu 
c-ar trebui să lucrezi. 

— Am purtat discuţia asta de o mie de ori. O s-o iau razna 
dacă trebuie să stau acasă și să nu fac nimic, doar să aștept. În 
plus, e o perioadă destul de liniștită. 

— Ce vorbești, dragă? se holbă la ea Johanna. Doar știi că-i 
cea mai agitată perioadă a anului, cu beții și tot ce vrei. 

— Zic doar că deocamdată nu lucrăm la nicio anchetă 
serioasă. Munca asta de rutină, cu spargeri și alte mărunțișuri, 
pot s-o fac și-n somn. Și nu-i nevoie să plec neapărat cu băieţii 
pe teren. Pot să stau la secție și să mă ocup de hârţogăraie. Așa 
că terminaţi, vă rog, cu scandalul. Sunt gravidă, nu și bolnavă. 

— Mai vedem noi, spuse Mellberg. Dar așa-i, ai dreptate și tu 
într-o privință. Pentru moment, e destul de liniște la noi. 

e 

Era aniversarea căsniciei lor și, ca în fiecare an, Gösta 
cumpărase flori proaspete pentru mormântul lui Maj-Britt. Altfel 
nu prea se ocupa de el, dar asta n-avea nimic de-a face cu 
sentimentele lui pentru Maj-Britt. Avuseseră parte de mulți ani 
frumoși împreună și lui Gösta i se făcea dor de ea și acum, în 
fiecare dimineaţă. Sigur că se obișnuise cu viaţa de văduv și 
zilele lui erau atât de ocupate, încât, uneori, traiul lor în căsuţa 
aceea i se părea un vis îndepărtat. Dar faptul că se obișnuise 
așa nu însemna că-i și era pe plac. 

Se lăsă pe vine și urmări liniile gravate în piatră care formau 
numele băieţelului lor. Nu avea nicio poză cu el. Crezuseră c-or 
să aibă destul timp să-l fotografieze, nu se gândiseră la asta 
când se născuse. Și, când murise, nu îi făcuseră nicio poză. Pe 

vremea aia oamenii nu se ocupau cu așa ceva. Acum era altfel, 
își dăduse el seama între timp, dar pe-atunci oamenii uitau și 
mergeau mai departe. 

Faceţi cât mai repede încă unul, fusese sfatul primit când 
părăsiseră spitalul, în stare de șoc. Dar n-a fost să fie. Singurul 
copil fusese fetița. Feticuța, cum îi ziceau. Poate ar fi trebuit să 
facă mai multe ca s-o păstreze, dar durerea era prea mare și nu 
credeau, atunci, c-ar putea să-i ofere căldura de care avea 
nevoie. Decât pentru scurt timp. 

Maj-Britt fusese cea care luase până la urmă decizia. El îi 
sugerase, precaut, că ar fi putut să aibă grijă, totuși, de fetiță. 
Dar Maj-Britt îi spusese, îndurerată și cu sufletul marcat pe veci 
de pierderea suferită: „Fata are nevoie de frați”. Așa că micuța 
dispăruse din casa lor destul de repede. Nu mai vorbiseră 
despre ea niciodată, dar Gösta nu izbutise s-o uite cu adevărat. 
Dacă ar fi primit un bănuţ ori de câte ori se gândise la ea, s-ar fi 
îmbogățit. 

Gösta se ridică. Curăţase mormântul de câteva buruieni care 
prinseseră rădăcină acolo, apoi așezase buchetul în vază, 
frumos. Auzi, limpede, vocea lui Maj-Britt: „Hai, măi, Gösta, de 
ce te prostești? De ce strici florile alea frumoase pe mine?” Soția 
lui nu crezuse niciodată că merită mai mult decât orice om 
obișnuit. Gösta își dorea s-o fi ignorat mai des și s-o fi răsfățat 
mai mult. Să-i fi oferit flori atunci când se putea bucura de ele. 
Acum nu putea decât să spere că le vedea de undeva de sus și 
că îi făceau plăcere. 

Fjällbacka, 1919 


La familia Sjölin era iar distracție. Dagmar se bucura de 
fiecare dată când dădeau o petrecere. Banii în plus îi picau bine 
și era grozav să-i poată observa îndeaproape pe toți oamenii ăia 
bogați și frumoși. Trăiau o viață atât de minunată și de lipsită de 
griji! Mâncau și beau bine, dansau, cântau și râdeau până în 
Zori. Si-ar fi dorit să aibă și ea o viață la fel, dar deocamdată 
trebuia să se mulțumească cu asta, să-i servească pe cei fericiţi 
și să se afle în preajma lor câtva timp. 

Petrecerea asta părea a fi ieșită din comun. Ea și ceilalți 
servitori fuseseră duși pe insula din afara Fjăllbackăi înainte de 
masă. Vasul circulase toată ziua înainte și înapoi, aducând 
mâncare, vin și oaspeți. 

— Dagmar! Du-te și mai scoate niște vin din pivniță! strigă 
nevasta doctorului Sjölin. 

Dagmar îi făcu pe plac numaidecât. Tinea neapărat să se facă 
plăcută de nevasta doctorului. Asta ar mai fi lipsit, ca doamna 
Sjölin s-o ia la ochi. Ar fi observat sigur privirile și pișcăturile 
drăgăstoase pe care Dagmar le primea de la bărbatul ei când 
era petrecere. Uneori îşi permitea și mai multe, doamna se 
scuza și se ducea la culcare, iar ceilalți cheflii erau prea beti sau 
ocupați cu propriile ghidușii ca să le pese de ceea ce se 
întâmpla în jurul lor. După incidentele alea, doctorul îi mai 
strecura câte o monedă în plus când venea ziua de salariu. 

Dagmar apucă repede patru sticle de vin și urcă cu ele. Le 
tinea lipite de piept, dar se ciocni de cineva și le scăpă pe jos. 
Două dintre ele se sparseră. Dagmar își dădu seama, cu 
disperare, că stăpânii aveau s-o taxeze la salariu. Lacrimile 
începură să-i curgă și se uită la bărbatul din fața ei. 

— Undskyld! spuse el, dar cuvântul danez suna nefiresc. 

Consternarea și disperarea ei se transformară în furie. 

— Ce faceți? N-aveti voie să blocați ușa asta! 

— Undskyld, repetă bărbatul. Ich verstehe nicht. 

Brusc, Dagmar își dădu seama cine e. Se ciocnise de 
oaspetele de onoare al serii. eroul de război german, pilotul care 
luptase cu vitejie în război, dar care, după înfrângerea 
usturătoare a Germaniei, îşi câștiga pâinea din zboruri 
demonstrative. Ceilalți șușotiseră despre el toată ziua. Pare-se 
că locuise la Copenhaga și se zvonea că fusese nevoit să se 
mute în Suedia în urma unui scandal. 

Dagmar se holbă la el. Era cel mai fercheș bărbat pe care-l 
văzuse vreodată. Nu părea deloc beat, așa cum erau ceilalți 
oaspeți, și avea o privire fermă când i se uită în ochi. Cei doi 
rămaseră pe loc și se priviră îndelung. Apoi Dagmar se îndreptă 
de spate. Știa că era frumoasă. Mulţi bărbați îi confirmaseră asta 
plimbându-și mâinile pe corpul ei și șoptindu-i vorbe indecente 
la ureche. Dar niciodată nu se bucurase mai mult de frumusetea 
ei. 

Pilotul se aplecă, fără a-și lua ochii de la ea și culese de pe jos 
cioburile sticlelor sparte. Le duse cu grijă afară și le aruncă. Apoi 
își lipi un deget de buze, cobori în pivniță și mai aduse două. 
Dagmar zâmbi plină de recunoștință și veni să ia sticlele. 
Privirea îi căzu pe mâinile lui ṣi descoperi că-i sângera degetul 
arătător stâng. 

li făcu semn că vrea să se uite la mâna lui și bărbatul așeză 
sticlele jos. Rana nu era adâncă, dar sângera destul de puternic. 
Cu privirea ațintită asupra lui, Dagmar luă degetul în gură și 
supse tacticoasă sângele. Pupilele lui se lărgiră și fata descoperi 
în ochii lui lucirea aceea bine cunoscută. Se retrase și ridică 
sticlele. Când porni spre petrecăreți îi simţi privirea în spinare. 


4 Scuzaţi-mă (daneză). 

Patrik își convocase colegii pentru o ședință de recapitulare. 
Mai ales Mellberg trebuia informat despre ce se întâmplase. 
Patrik își drese glasul: 

— Care-i problema? 

Mellberg îl privi ca și când ar fi vrut să urgenteze răspunsul. 

— A avut loc un incendiu sâmbăta asta, în tabăra de copii de 
pe Valö. Inclin să cred c-a fost premeditat. 

— Un incendiu premeditat? 

— Incă n-am primit nicio confirmare. Așteptăm raportul lui 
Torbjörn, spuse Patrik și ezită puţin înainte de-a continua. Dar 
există destule motive care indică un singur lucru: că trebuie să 
continuam investigația. 

Patrik arătă spre Gösta, care stătea lângă tablă cu un marker 
în mână. 

— Gösta a început să adune material despre familia care a 
dispărut de pe Valö. El..., începu Patrik, dar fu întrerupt. 

— Știu ce vrei să spui. Povestea aia veche o cunoaștem toți. 
Dar ce-are de-a face una cu alta? întrebă Mellberg. 

Se aplecă și-l scărpină pe Ernst, câinele lui, care stătea lungit 
sub scaun. 

— Nu știm. 

Patrik se simţea deja istovit. Îl oboseau nespus discuţiile astea 
cu Mellberg care, teoretic, era șeful secţiei, dar care, în practică, 
îi cedase toată responsabilitatea lui Patrik. Asta atâta timp cât îl 
lăsa să culeagă laurii după fiecare caz rezolvat. 

— Deocamdată investigăm fără să avem vreo ipoteză. Dar e 
ciudat că s-a întâmplat chiar acum, când fata familiei dispărute 
s-a întors acasă pentru prima oară după treizeci și cinci de ani. 

— Pun pariu că ei sunt ăia care s-au jucat cu chibriturile. Ca 
să încaseze banii de asigurare, spuse Mellberg. 

— Tocmai verificam situaţia economică a familiei, zise Martin, 
care stătea lângă Annika și părea neobișnuit de reținut. O să am 
rezultatele mâine-dimineaţă, mai mult ca sigur. 

— Bine. O să vedeţi că asta o să rezolve misterul. Au 
descoperit că i-ar costa prea mult să renoveze cocioaba aia și s- 
au gândit că fac o afacere mai bună dacă-i dau foc. Chestii din 
astea se întâmplau tot timpul cât am lucrat la Göteborg. 

— Ţi-am zis, nu ne blocăm la o singură explicaţie, replică 
Patrik. Și acum cred c-ar trebui să-l lăsăm pe Gosta să ne 
povestească ce-și amintește. 

Se așeză și dădu din cap spre Gösta îndemnându-l să înceapă. 
| se păruse fascinant ce-i povestise Erica în timpul excursiei lor 
prin arhipelag și era curios ce are de spus Gosta despre ancheta 
aceea veche. 

— Povestea o cunoașteţi destul de bine și voi, dar, dacă nu vă 
deranjează, o s-o zic de la început. 

Gösta aruncă o privire în jur și colegii lui dădură din cap la 
unison. 

— Pe 13 aprilie 1974, în ajun de Paști, cineva a sunat la poliţia 
din Tanum cerându-le să vină la internatul de pe Valö. N-a spus 
de ce, apoi a închis. Apelul a fost preluat de fostul șef de poliţie. 
A zis că nu se putea distinge dacă era voce de bărbat sau de 
femeie. 

Gösta închise ochii și, preţ de o secundă, păru să se fi întors în 
timp. 

— Eu și colegul meu, Henry Ljung, am primit ordin să ne 
deplasăm la faţa locului și să vedem ce și cum. Am ajuns acolo 
într-o jumătate de oră și am găsit ceva foarte ciudat. In 
sufragerie, masa era așternută ca pentru un prânz de Paști, se 
vedea că oamenii mâncaseră, dar nu apucaseră să termine. 
Familia care locuia acolo dispăruse fără urmă. Rămăsese doar 
fetița lor de un an, Ebba, care umbla pe acolo singură. Era ca și 
când restul familiei s-ar fi evaporat de tot. De parcă s-ar fi 
ridicat în timp ce luau masa de prânz și ar fi dispărut pur și 
simplu. 

— Pufff, spuse Mellberg, iar Gösta îi aruncă o privire 
nimicitoare. 

— Și toţi elevii ăia? Unde erau? întrebă Martin. 

— Acasă la familiile lor, că doar era vacanţa de Paști. Nu mai 
erau decât câţiva pe insulă, însă când am ajuns acolo n-am găsit 
pe nimeni. Abia mai încolo au apărut cinci țânci, într-o barcă. 
Ne-au zis c-au fost la pescuit câteva ore. In săptămânile ce au 
urmat i-am interogat pe îndelete pe toţi, dar nu știau ce s-a 
întâmplat cu familia respectivă. Chiar eu am vorbit cu ei, dar 
spuneau cu toţii același lucru: că nu fuseseră invitaţi la prânzul 
de Paști și că au preferat să se ducă la pescuit. Când au plecat, 
totul era în ordine. 

— Și barca familiei era la locul ei, lângă ponton? îl întrebă 
Patrik. 

— Da. Și am luat la puricat toată insula, dar n-am găsit nimic, 
spuse Gösta scuturând din cap. 

— Câţi erau, de fapt? 

Contrar obiceiului său, Mellberg părea curios și se aplecă în 
faţă ca să audă mai bine. 

— Doi adulţi și patru copii. Dar unul dintre ei era micuța Ebba, 
așa că au dispărut cei doi adulţi și trei copii. 

Gösta se întoarse și începu să scrie pe tablă. 

— Tatăl familiei, Rune Elvander, era directorul internatului. 
Fost ofițer, îi venise ideea de-a înfiinţa o scoală pentru băieţii cu 
părinţi cu pretenţii mari în privinţa nivelului de educaţie. In plus, 
la școală domnea o disciplină ca de armată. Educaţia de primă 
mână, un regulament care să le modeleze caracterul și 
exerciţiile fizice în aer liber menite să-i întărească - așa ceva nu 
era pentru buzunarul oricui. Internatul era gândit pentru băieţi 
din familii înstărite. Asta era descrierea din broșura informativă, 
din câte îmi amintesc. 

— lisuse, sună de zici că-i din anii '20, spuse Mellberg. 

— Mereu au existat părinţi nostalgici după vremurile vechi și 
Rune Elvander le oferea exact ce-și doreau, spuse Gösta și își 
continuă relatarea. Mama Ebbei se numea Inez. Avea douăzeci 
și trei de ani când a dispărut. Era, deci, mult mai tânără decât 
Rune, care avea în jur de cincizeci. Rune avea trei copii din 
prima căsnicie: Claes, de nouăsprezece ani, Annelie, de 
șaisprezece, și Johan, de nouă ani. Mama lor, Carla, murise cu 
câţiva ani înainte ca Rune să se recăsătorească. Conform celor 
cinci băieţi, se pare că familia avea unele probleme, dar n-am 
reușit să aflăm mai multe. 

— Câţi tineri erau la internat când nu era vacanţă? îl întrebă 
Martin. 

— Păi, depinde. În jur de douăzeci, cam așa. În afară de Rune 
mai existau doi profesori, dar erau liberi și ei pe timpul vacanței. 

— Și aveau un alibi pentru ziua aia, bănuiesc, spuse Patrik și-l 
privi cu atenţie pe Gosta. 

— Da. Unul dintre ei era la rude în Stockholm, sărbătorea 
Paștele. Celălalt ni s-a părut cam dubios la început, nu prea voia 
să zică pe unde a umblat. Dar după aia am aflat că se dusese în 
vacanţă la mare cu prietenul lui, de asta era așa de secretos. Nu 

voia să se afle că era homosexual și la școală ascunsese asta 
foarte bine, până atunci. 

— Și ceilalți elevi, cei care erau în vacanţă? l-aţi verificat și pe 
ei? întrebă Patrik. 

— Pe toţi. Și, de fiecare dată, familiile lor au confirmat c-au 
sărbătorit Paștele acasă și că n-au călcat pe insulă. Toţi păreau 
mulțumiți de influenţa școlii asupra copiilor și erau foarte 
revoltați că nu mai aveau unde să-i trimită. Unii mi-au lăsat 
impresia că nu-i prea tolerau pe copii acasă nici măcar pe 
perioada vacanţelor. 

— OK, deci n-aţi găsit vreo urmă concretă, care să vă dea de 
înţeles ce s-a întâmplat cu familia respectivă? 

Gosta scutură din cap. 

— Sigur, pe vremea aia n-aveam nici dotarea, nici 
cunoștințele de azi și din punct de vedere tehnic eram de-a 
dreptul retardaţi. Dar toţi am făcut ce-am putut, doar că nu, n- 
am reușit să găsim nimic. Și totuși, mereu am avut senzația că 
ne-a scăpat ceva, numai că nu pot să-mi dau seama ce. 

— Și cu fetița ce s-a întâmplat? întrebă Annika, a cărei inimă 
se strângea de fiecare dată când auzea de copii suferinzi. 

— Nu mai avea nicio rudă în viaţă, așa că au plasat-o lao 
familie din Göteborg. Din câte știu, mai încolo au adoptat-o. 

Gösta amuţi și-și privi mâinile. 

— Aș îndrăzni să zic c-am făcut treabă bună. Am verificat 
toate indiciile posibile și am încercat să găsim un motiv. Am 
scormonit în trecutul lui Rune, dar n-am dat peste niciun schelet 
în șifonier. Am umblat din ușă-n ușă prin toată Fjällbacka, pentru 
a vedea dacă cineva a observat ceva ieșit din comun. Pe scurt, 
am abordat cazul din toate perspectivele posibile, dar n-am 
ajuns la nicio concluzie. Fără dovezi ne-a fost imposibil să 
stabilim ceva concret: dacă au fost omorâţi, răpiți sau dacă au 
plecat, pur și simplu, de bunăvoie. 

— Da, fascinant, fără discuţie, spuse Mellberg și își drese 
vocea. Dar tot nu înţeleg de ce mai insistăm pe lângă povestea 
asta. N-avem niciun motiv să complicăm lucrurile inutil. Ori 
acceptăm că Ebba și bărbatul ei au dat foc la coșmelie, ori e 
altceva, nu știu, niște ștrengari care au vrut să se amuze. 

— Mi se pare un plan prea avansat ca să cred c-au fost niște 
adolescenţi blazaţi, spuse Patrik. Aștia, dacă vor să dea foc la 
ceva, o fac în oraș, nu se duc cu barca pe o insulă. Și, cum 

spuneam, Martin verifică deja dacă e vorba de o fraudă, dacă 
vor să încaseze banii de asigurare. Dar, cu cât aud mai multe 
despre cazul cel vechi, cu atât presimt mai tare că incendiul ăla 
este legat de dispariţia familiei. 

— Da, tu și presimţirile tale, spuse Mellberg. N-avem nicio 
legătură concretă care să ne indice asta. Știu c-ai mai avut 
dreptate în trecut, dar de data asta baţi câmpii, spuse Mellberg 
și se ridică, vizibil mulţumit de ultima replică, un fel de „maxima 
zilei” după părerea lui. 

Patrik ridică din umeri și-l ignoră. Nu-i mai păsa de mult de 
părerile lui Mellberg, asta dacă îi păsase vreodată. Împărți 
sarcinile și suspendă ședința. 

Dar, când să iasă, Martin se apropie de el. 

— Pot să-mi iau liber azi dupa-masă? Știu că nu te-am anunţat 
din timp, dar... 

— Da, normal, dacă e ceva important. Ce s-a întâmplat? 

Martin părea că ezită. 

— E o chestiune privată. N-aș vrea să discut despre asta chiar 
acum. Dacă-i OK. 

Ceva din vocea lui îl convinse pe Patrik să nu-i mai pună 
întrebări, dar se simţea puţin lezat că Martin nu voia să își 
împărtășească problemele. Trăise cu impresia că deveniseră 
apropiaţi de-a lungul anilor de lucru împreună, că Martin 
începuse să se simtă suficient de în largul lui ca să-i spună dacă 
îl supăra ceva. 

— Nu prea am putere, spuse Martin de parcă i-ar fi ghicit 
gândurile. Dar zici că-i în regulă dacă o șterg după pauza de 
masă? 

— Sigur, nicio problemă. 

Martin schiță un zâmbet și dădu să plece. 

— Auzi? spuse Patrik. Să știi că sunt aici dacă vrei să vorbești. 

— Știu. 

Martin mai ezită o secundă. Apoi dispăru pe coridor. 

e 

Anna știa deja, coborând scările, ce priveliște o aștepta în 
bucătărie. Dan, în halatul lui de baie ponosit, adâncit în ziar, cu 
o ceașcă de cafea în mână. 

Când o văzu pășind peste prag, se lumină la față. 

— Bună dimineaţa, iubito, spuse și se întinse după un sărut. 

— Bună dimineaţa, spuse Anna și se feri. Îmi miroase gura de 
dimineaţă, se scuză, dar paguba era deja făcută. 

Dan se ridică fără o vorbă și își puse ceașca în chiuvetă. 

Nu s-ar fi gândit c-avea să fie atât de-al naibii de greu. Tot 
timpul făcea sau spunea ceva greșit. Și, de fapt, nu voia decât 
să îndrepte lucrurile, să fie totul ca înainte. Voia să regăsească 
felul acela firesc în care se comportaseră unul cu celălalt înainte 
de accident. 

Dan adună farfuriile de la micul dejun. Anna se duse la el și-l 
cuprinse pe la spate, lipindu-și obrazul de spinarea lui. Dar nu 
simțea decât frustrarea dintr-un corp încordat. Senzaţia o 
contamină și pe ea și Annei îi pieri tot cheful de intimitate. Și era 
imposibil de zis când avea să mai simtă din nou așa ceva. 

Îi dădu drumul lui Dan, cu un oftat, apoi se așeză la masa din 
bucătărie. 

— Trebuie să mă urnesc din loc și să mă apuc de lucru, spuse 
ea întinzându-se după o felie de pâine și cuțitul pentru unt. 

Dan se întoarse spre ea, se sprijini de blat și-și încrucișă 
braţele pe piept. 

— Și ce vrei să faci? 

Anna întârzie cu răspunsul. 

— Aș vrea să pornesc o afacere proprie, spuse într-un final. 

— Ce idee grozavă! Și la ce te-ai gândit? Un magazin? Pot să 
mă interesez dacă-i ceva liber. 

Dan zâmbi cu toată fața și, dintr-un motiv ciudat, entuziasmul 
lui îl anulă pe al ei. Doar era ideea ei și nu voia s-o împartă cu 
nimeni. De ce, asta nu putea să-și explice. 

— AȘ vrea s-o fac eu, singură, spuse și își auzi din nou tonul 
acela dur din voce. 

Veselia de pe chipul lui Dan dispăru imediat. 

— Bine, fă cum vrei, spuse el, și începu să zdrăngăne cu 
vasele. 

„În mă-sa, în mă-sa!” înjură Anna în gând cu degetele 
încleștate. 

— Da, m-am gândit la un magazin. Dar aș lua și comenzi 
pentru amenajări interioare, aș căuta antichităţi și tot așa. 

Continuă să sporovăiască, încercând să capteze din nou 
atenția lui Dan. Dar soţul ei își vedea de farfurii și pahare, fără 
să reacționeze. Spatele lui era dur și implacabil. 

Anna puse sandvișul pe farfurie. li pierise pofta de mâncare. 

— Mă duc puţin pe-afară, spuse și se ridică, cu gândul să urce 

la etaj și să se schimbe. Dan nu-i răspunse nici de data asta. 
e 

— Ce drăguţ c-ai putut să vii până la noi pentru un prânz 
scurt, spuse Pyttan. 

— Mă bucur c-am putut să vin și să văd ce face cealaltă 
jumătate. 

Sebastian râse și-l bătu pe spate pe Percy, atât de tare, încât 
acesta începu să tușească. 

— Lasă, că nici la voi nu-i prea modest. 

Percy râse pe sub mustață. Pyttan nu se ferise niciodată să-i 
spună ce crede despre casa pompoasă a lui Sebastian, cu două 
piscine și teren de tenis. Casa nu era la fel de mare ca Fygelsta, 
ce-i drept, dar compensa prin lux. „Bunul gust nu-l cumperi cu 
bani”, obișnuia să spună după ce plecau de acolo, nemulțumită 
la văzul ramelor aurite și al candelabrelor enorme de cristal. Și 
Percy înclina să-i dea dreptate. 

— Haide, ia loc, spuse și-i arătă lui Sebastian masa așternută 
pe terasă. 

In perioada aceea a anului, Fygelsta arăta de milioane. Parcul 
frumos se întindea cât vedeai cu ochii. Fusese îngrijit cu 
pricepere timp de mai multe generaţii, dar acum era doar o 
chestiune de timp până când avea să cadă în paragină, 
asemenea castelului. Trebuiau să se descurce fără grădinar 
până-și puneau ordine în finanţe. 

Sebastian se așeză și se lăsă pe spate în scaun, cu ochelarii 
de soare împinși în sus, pe frunte. 

— Puțin vin? 

Pyttan întinse spre el o sticlă de Chardonnay de prima mână. 
Chiar dacă soția lui nu era deloc împăcată cu ideea că trebuia să 
ceară ajutorul lui Sebastian, Percy știa că ar fi făcut orice ca să-l 
ajute, odată ce decizia a fost luată. Și nici nu aveau prea multe 
alternative. De fapt, nu prea aveau niciuna. 

— Şi zici că aveţi probleme cu fiscul? 

— De, ce să mai zic, spuse Percy. Aștia n-au nimic sfânt. 

— Așa e, cum zici. Nu mai merită să muncești în ţara asta. 

— Nu. Altfel era pe vremea lui taică-meu. 

Percy începu să-și taie sandvișul după ce-i aruncă o privire 
întrebătoare lui Pyttan. 

— Normal ar fi să aprecieze efortul pe care l-am investit în 
prezervarea acestui monument cultural. E o parte semnificativă 
din istoria Suediei, pentru care familia noastră și-a asumat 
răspunderea și a avut grijă de ea până acum. 

— Da, dar acum bate un vânt nou, spuse Sebastian și agită 
furculita. E adevărat că aerul ăsta socialist adie de mult pe la 
noi și se pare că nu contează nici c-avem un guvern burghez. 
Dacă ar fi după ei, n-ar trebui să deținem mai mult decât vecinii, 
că dacă nu, al dracu’ dacă nu-ți iau tot ce ai. Am simţit-o și eu 
pe pielea mea. Anul ăsta am plătit o diferenţă de impozit 
babană de tot, noroc că numai pe ce am aici, în Suedia. Că 
trebuie să fii deștept și să-ţi plasezi bunurile în străinătate, unde 
fiscul nu poate să pună gheara pe ce-ai agonisit. 

Percy dădu din cap. 

— Da, numai că majoritatea capitalului eu l-am avut blocat tot 
timpul în castel. 

Nu era prost. Știa că Sebastian profita de el cât era anul de 
lung. În general, Sebastian folosea castelul pentru întâlnirile cu 
clienţii, ședințe de vânătoare, petreceri și aventuri amoroase cu 
vreuna dintre numeroasele dame cu care se afișa. Percy era 
curios dacă nevasta lui Sebastian nu bănuia nimic, dar nu voia 
să-și bage nasul. Pe el Pyttan îl ţinea din scurt și oricum n-ar fi 
îndrăznit să calce strâmb. După el, oamenii puteau să facă ce 
voiau în căsniciile lor. 

— Dar nici moștenirea de la moșul nu-i de aruncat, spuse 
Sebastian și întinse paharul gol spre Pyttan. 

Aceasta îl umplu ochi, fără a se trăda măcar cu o zvâcnire a 
feţei la ce se gândește. 

— Da, dar știi cum e... 

Percy se foi pe scaun. Nu suporta să discute despre bani. 

— Costă enorm să întreţii locul ăsta și cheltuielile de zi cu zi 
cresc tot timpul. Totul e îngrozitor de scump în ziua de azi. 

Sebastian rânji. 

— Da, viaţa de zi cu zi costă o grămadă. 

Nu se feri să se uite la Pyttan, cercetându-i îndelung cerceii cu 
diamante și pantofii cu toc. Apoi se întoarse spre Percy. 

— Și cu ce te pot ajuta? 

— Păi... 

Percy trăgea de timp, dar după ce aruncă o privire spre soţia 
lui își făcu din nou curaj. Trebuia să rezolve treaba asta, altfel n- 
avea decât să-și caute alte surse de venit. 

— E vorba doar de un împrumut pe termen scurt, bineînţeles. 

Se lăsă o liniște neplăcută, dar Sebastian nu păru deranjat. In 
colţul gurii i se ivi un zâmbet discret. 

— Am o propunere, zise tărăgănat. Dar cred că-i mai bine să 
discutăm între patru ochi, ca niște vechi colegi de scoală ce 
suntem. 

Pyttan părea gata să protesteze, dar Percy îi aruncă o privire 
neobișnuit de dură și femeia își tinu gura. Bărbatul îl privi apoi 
pe Sebastian, părând că vorbește cu el fără cuvinte. 

— Da, e mai bine așa, spuse și lăsă capul în jos. 

Sebastian afișă un zâmbet larg. Intinse încă o dată paharul 
spre Pyttan. 

e 

Era prea cald ca să atârne pe schele când soarele bătea cel 
mai tare, așa că, de obicei, pe la miezul zilei își făceau de lucru 
înăuntru. 

— Vrei să ne apucăm de podea? întrebă Mårten în timp ce 
stăteau și inspectau sufrageria. 

Ebba trase, de probă, de o bucăţică de tapet și rupse o fâșie 
mai mare decât ar fi vrut. 

— Nu ne apucăm de pereţi? 

— Nu sunt sigur că o să ţină podeaua. Am văzut câteva 
scânduri putrezite. Mai bine rezolvăm asta înainte să ne apucăm 
de altele. 

Apăsă cu piciorul o scândură, care se îndoi sub bocancul lui. 

— OK, atunci începem cu podeaua, spuse Ebba și își puse 
ochelarii de protecţie. Cum facem? 

N-avea nimic împotrivă să tragă tare și să muncească la fel de 
mult ca Mårten. Dar el era cel cu experienţă și era nevoită să se 
bazeze pe cunoștințele lui. 

— Cred că cel mai bine ar fi să lucrăm cu barosul și cu o 
rangă. lau eu barosul și tu ranga? 

— Da, bine. 

Ebba luă instrumentul de la Mårten. Apoi s-au apucat de 
lucru. 

Ebba simţea adrenalina pompându-i în vene și senzaţia aceea 
plăcută de usturime din braţe de fiecare dată când împingea 

ranga în crăpăturile dintre planșe și rupea lemnul. Atâta timp 
cât își forta corpul până la limită, nu se mai gândea la Vincent. 
Când transpiraţia-i curgea și acidul lactic îi umplea mușchii, era 
liberă pentru un timp. Nu mai era mama lui Vincent. Era Ebba, 
care își punea la punct casa moștenită, care dărâma și construia 
ceva nou. 

Nu se gândea nici la incendiu. Dacă închidea ochii își amintea 
senzația de panică, fumul de la care-o usturau plămânii, 
fierbinţeala care o făcea să-și dea seama cam cum s-ar fi simţit 
dacă focul i-ar fi ars pielea. Și își amintea sentimentul acela 
plăcut, resemnarea. 

Așa că se concentră pe sarcina care-i fusese dată, cu privirea 
aţintită înainte și încordându-se mai mult decât era nevoie ca să 
scoată cuiele ruginite din buștenii de susținere de sub podea. 
După un timp însă, gândurile i se furișară din nou în cap. Cine le 
voise răul și de ce? Intrebarea revenea tot timpul, dar variantele 
de răspuns nu duceau nicăieri. Nu cunoștea pe nimeni care să fi 
vrut să-i facă rău. Singurii care-și voiau răul erau ei înșiși. De 
multe ori se gândise că ar fi fost mai bine să nu mai fi trăit și 
știa că și Mârten gândea la fel despre el. Dar cei din anturajul lor 
se arătaseră plini de compasiune. Fără rea-voinţă, fără ură, doar 
înţelegere pentru grozăvia prin care trecuseră. În același timp, 
n-avea cum să ignore faptul că cineva se furișase până la ei pe 
întuneric și voise să-i ardă de vii. Gândurile i se învârteau în cap 
alandala. Ebba se ridică și-și șterse fruntea umedă. 

— E al dracului de cald aici, spuse Mårten și dădu cu barosul 
de pământ, făcând așchiile să zboare, apoi își dădu jos tricoul și- 
| agăță de centura pentru scule. 

— Vezi să nu-ţi sară vreo așchie în ochi. 

Ebba îi studie corpul în lumina soarelui care năvălise prin 
ferestrele murdare. Arăta exact ca atunci când se cunoscuseră. 
Un corp zvelt, care, în ciuda muncii fizice grele, nu devenise mai 
musculos. Ea însăși își pierduse formele feminine în acele șase 
luni care trecuseră. Nu mai avea deloc poftă de mâncare și 
slăbise, probabil, cel puţin zece kilograme. Nu prea știa exact și 
nici n-avea chef să se cântărească. 

Munciră un timp în tăcere. O muscă se lovi furioasă de un 
geam. Mårten se duse și-l deschise larg. Afară nu bătea deloc 
vântul, așa că nu intra niciun pic de răcoare, dar măcar scăpau 
de bâzâitul enervant al muștei. 

Ebba simțea necontenit prezenţa trecutului. Istoria casei era 
impregnată în pereţi. Parcă-i auzea pe toţi copiii care mergeau 
acolo vara în tabără, pentru aerul curat și sănătos, așa cum 
citise într-un articol dintr-un număr vechi din Fjăllbacka-Bladet. 
Casa avusese și alţi proprietari, nu numai pe tatăl ei, dar cu 
toate astea ea se gândea mai mult la copii. Ce aventură trebuie 
să fi fost pentru ei să plece de lângă mama și tata și să stea în 
aceeași casă cu alţi copii necunoscuți. Zile însorite și băi sărate, 
ordine și disciplină, joacă și ghidușii. Ebba auzea râsetele, dar și 
țipetele lor. Articolul se referea și la un caz de abuz și jurnalistul 
lăsa de înțeles că s-ar putea să nu fi fost totul așa de idilic cum 
părea. Uneori se întreba dacă ţipetele veneau doar dinspre 
tabăra de copii sau dacă nu cumva felul ei de-a percepe casa se 
amesteca și cu niște amintiri timpurii. Sunetele acelea i se 
păreau cunoscute într-un mod oarecum înfricoșător, dar ea nu 
fusese decât un ţânc când plecase de acolo. Dacă era vorba de 
amintiri, atunci trebuie să fi fost amintirile casei, nu ale ei. 

— Crezi că-i dăm de capăt? întrebă Mărten sprijinindu-se de 
baros. 

Ebba, adâncită în gânduri, tresări speriată la sunetul vocii lui. 
Mårten luă tricoul de pe centură, se șterse pe faţă și o privi. 
Ebba nu voia să se uite în ochii lui, așa că îl privi pe furiș, 
continuând să tragă de o scândură care se încăpăţâna să 
rămână pe loc. Părea că bărbatul ei se referă la lucrările de 
renovare, dar Ebba își dădu seama că era mai mult de atât. 
Doar că nu știa ce să-i răspundă. 

Văzând că nu spune nimic, Mårten oftă și ridică din nou 
barosul. Îl trânti de podea, icnind la fiecare lovitură. În faţa lui 
începuse să se formeze o ditamai gaura. Mårten ridică iarăși 
barosul. Și iarăși îl cobori. 

— Ce naiba-i asta? Ebba, uită-te aici! spuse și îi făcu semn să 
se apropie. 

Ebba continua să se chinuie cu scândura încăpăţânată, dar 
curiozitatea o năpădi împotriva voinţei ei. 

— Ce e? întrebă, apropiindu-se. 

Mårten arătă spre gaura din podea. 

— A ce seamănă? ` 

Ebba se lăsă pe vine și privi. Apoi se încruntă. In locul în care 
podeaua fusese îndepărtată se vedea o pată mare, închisă la 

culoare. Smoală, fu primul ei gând. Apoi își dădu seama ce 
putea să fie. 
— Arată ca o pată de sânge, spuse. Mult sânge. 

Fjällbacka, 1919 


Dagmar nu era proastă nici ea și se prinse că bogatii o 
chemau să servească la petreceri nu numai datorită abilităților 
sale sau frumuseții ei fizice. Șușotelile nu erau niciodată prea 
discrete. Gazdele se asigurau mereu ca zvonurile legate de 
originea ei să se răspândească repede pe la mese. Dagmar 
ajunsese să recunoască de-acum privirile avide de senzații tari 
ale musafirilor. 

„Mama ei... făuritoarea de îngeri... i-au tăiat capul...” 
Cuvintele zburau prin aer ca niște viespi mici și înțepăturile erau 
tare dureroase, dar Dagmar zâmbea neincetat și se prefăcea că 
nu aude nimic. 

Nici petrecerea asta nu era diferită. Când trecu pe lângă ei, 
creștetele se apropiară și oaspeții dădură din cap semnificativ. 
O cucoană își duse mâna la gură, îngrozită, și se holbă cu tupeu 
la Dagmar, care turna vin în pahare. Pilotul german urmărea 
consternat agitația pe care o stârnise prezența ei. Dagmar îl 
văzu, cu coada ochiului, cum se apleacă spre vecina lui. Femeia 
îi șopti ceva la ureche și Dagmar aşteptă cu sufletul la gură 
reacția. Privirea neamțului se schimbă, dar în clipa următoare 
ochii îi străluciră. O studie liniștit un timp, apoi ridică paharul, de 
parcă ar fi vrut s-o salute. Dagmar îi zâmbi și simţi că inima îi 
bate și mai repede. 

Gălăgia de la masa cea lungă a petrecăreților se întețea cu 
cât treceau orele. Incepuse să se întunece și, chiar dacă seara 
de vară era destul de călduță, câțiva dintre oaspeți se ridicară și 
se retraseră în casă, în camera de zi, unde continuară să 
ciocnească. Familia Sjölin era generoasă și se părea că și pilotul 
băuse destul de mult. Dagmar îi umpluse paharul, cu mâna 
tremurândă, de mai multe ori. Reactia lui o uimise. Întâlnise 
destui bărbați și unii dintre ei erau chiar chipeși. Cei mai mulți 
știau exact ce să-i spună și cum s-o atingă, dar niciunul nu-i 
provocase senzația aceea în stomac. 

Când se duse să-i umple paharul din nou, mâna lui o atinse pe 
a ei. Nimeni nu păru să fi observat. Dagmar se strădui să pară 
neafectată, dar își scoase pieptul în afară un pic mai mult. 

— Wie heissen Sie? o întrebă el, privind-o cu ochi lucitori. 

Dagmar îl privi nedumerită. Nu vorbea decât suedeza. 

— Cum vă numiți? bâigui un bărbat din fata pilotului. Vrea să 
știe cum o cheamă pe domnișoară. Spuneți-i domnului pilot și 
poate mai încolo puteţi să-i stati în poale un pic. Și să simtiti 
cum e un bărbat adevărat... 

Râse la propria-i glumă și se bătu peste pulpele grase. 

Dagmar se strâmbă și-și îndreptă privirea, din nou, către 
neamt. 

— Dagmar, spuse. Mă cheamă Dagmar. 

— Dagmar, repetă neamtul și arătă cu un gest exagerat spre 
pieptul cămășii. Hermann, spuse. Ich heisse Hermann. 

După o pauză scurtă, ridică mâna și-i atinse ceafa. Dagmar 
simti cum i se face pielea ca de găină. Bărbatul spuse iarăși 
ceva în germană și fata se uită la grăsanul din fata lui. 

— Zice că se întreabă cum arăţi cu părul desfăcut. 

Bărbatul hăhăi din nou, de parcă ar fi spus ceva grozav de 
amuzant. 

Dagmar duse automat mâna la cocul de pe ceafă. Părul ei 
blond era atât de des, încât nu reușea să-l pieptene niciodată 
cum trebuie; câteva suvite se încăpățânau mereu să se 
desprindă din coc. 

— ZI-i că n-are decât. Zi-i asta, spuse și dădu să plece. 

Grăsanul râse și rosti câteva replici în germană. Neamţul nu 
râse. Dagmar îi simţi din nou mâna pe ceafă. Cu un gest brusc, 
bărbatul îi scoase pieptenele din coc, astfel că părul i se revărsă 
pe spate. Dagmar se intoarse spre el lent, cu corpul încordat. 
Pret de câteva secunde se priviră, acompaniați de râsetele 
zgomotoase ale bărbatului gras. O înțelegere tacită se înfiripă 
între ei și, cu părul rămas desfăcut, Dagmar o porni spre casa 
unde tipetele și chiotele musafirilor tulburau și acum liniștea 
nopții. 

Patrik stătea pe vine, lângă gaura cea mare din podea. Plăcile 
erau vechi și putrezite. Era limpede că podeaua trebuia scoasă 
de tot. Dar ce se afla sub ea era cu atât mai surprinzător. Patrik 
simţi cum i se strânge stomacul. 

— Aţi făcut bine că aţi sunat imediat, spuse fără a-și lua 
privirea de la gaură. 

— Nu-i așa că-i sânge? întrebă Mårten și înghiţi în sec. Nu știu 
cum arată sângele închegat, s-ar putea să fie și smoală sau ceva 
de genul ăsta. Dar dacă ne gândim la... 

— Ba da, pare a fi sânge. Gösta? Poţi să-i suni pe băieţii de la 
laborator? Să vină și să verifice temeinic. 

Patrik se ridică și se strâmbă când auzi cum îi pocniră oasele. 
Asta ca să-și aducă aminte că nu întinerea. 

Gösta dădu din cap scurt și se duse ceva mai încolo, 
butonând pe telefonul mobil. 

— Crezi că mai e ceva... acolo, dedesubt? întrebă Ebba, cu 
voce tremurândă. 

Patrik își dădu imediat seama la ce se referea. 

— N-avem cum să știm. Trebuie să spargem și restul podelei 
și să ne uităm. 

— E drept că aveam nevoie de ajutor la renovat, dar la asta 
nu ne-am gândit, spuse Mårten și râse abătut. 

Dar nimeni nu-i urmă exemplul. 

Gösta, care terminase convorbirea, se întoarse la ei. 

— N-au cum să ajungă decât mâine. Așa că sper să rezistați 
încă o zi. Să nu atingeţi nimic. Să nu vă apucaţi să strângeţi sau 
să faceți curat pe-aici. 

— Nu ne atingem de nimic. De ce am face-o? întrebă Mărten. 

— Nu, spuse Ebba. Acum, că în sfârșit am ocazia să aflu ce s-a 
întâmplat aici... 

— Poate vreţi să ne așezăm și să stăm un pic de vorbă, spuse 
Patrik îndepărtându-se, cu spatele, de podeaua smulsă din loc, 
însă imaginea i se întipărise în minte. 

În ceea ce-l privea pe el, era convins că era sânge. Un strat 
gros de sânge închegat care nu mai era roșu, ci întunecat din 
pricina timpului. În jur de treizeci de ani, dacă estima corect. 

— Putem să stăm în bucătărie, acolo am făcut ordine cât de 
cât, spuse Mărten și i-o luă înainte lui Patrik. 

Ebba rămase pe loc, împreună cu Gösta. 

— Nu vii? 

Mårten se întoarse și o privi. 

— Mergeţi voi. Vin și eu imediat cu Ebba, spuse Gösta. 

Patrik vru să spună că Ebba era cea căreia voia să-i vorbească 
mai mult. Dar, când văzu chipul ei palid, își dădu seama că 
Gosta procedase corect. Ebba avea nevoie de un pic de răgaz și 
ei nu se grăbeau nicăieri. 

In bucătărie totuși nu era tocmai ordine. Peste tot se vedeau 
unelte și pensule, iar chiuveta era plină cu vase nespălate și 
resturi de la micul dejun. 

Mårten se așeză la masă. 

— De fapt, suntem niște tipicari. Și eu, și Ebba. Am fost, mai 
bine zis, se corectă. E greu de crezut când vezi ce-i aici, nu-i 
așa? 

— Renovatul ăsta e o pacoste mare, spuse Patrik și se așeză 
pe un scaun, după ce îndepărtă firimiturile de pe el. 

— Nu ne mai pasă de ordine. 

Mårten se uită afară pe geamul bucătăriei. Acesta era 
acoperit de praf și peisajul părea ascuns după un voal. 

— Ce știi despre trecutul Ebbei? întrebă Patrik. 

Îi auzea pe Gösta și pe Ebba discutând în sufragerie, dar nu 
reușea să distingă ce spuneau, oricât ar fi încercat. 
Comportamentul lui Gösta îl puse pe gânduri. Și mai devreme, la 
secție, când dăduse buzna peste el în birou ca să-l anunţe ce s-a 
întâmplat. Se purtase într-un fel pe care Patrik nu-l mai văzuse. 
Dar apoi se închise în el ca o scoică și nu mai scoase o vorbă 
până la Valö. 

— Părinţii mei și părinţii adoptivi ai Ebbei sunt prieteni 
apropiaţi, iar trecutul ei n-a fost niciodată un secret. Așa că 
știam de mult că părinţii ei au dispărut fără urmă. Mai mult de 
atât nu știe nimeni. 

— Nu, ancheta s-a înfundat deși am investit mult timp și 
energie în ea. Toţi au încercat să afle ce s-a întâmplat. Chiar că 
e un mister cum au putut să dispară așa. 

— Poate au fost aici tot timpul? 

Vocea Ebbei îi făcu să tresară. 

— Nu cred că sunt îngropaţi acolo, spuse Gösta și se opri în 
cadrul ușii. Dacă cineva ar fi forțat podeaua, am fi observat. Dar 
părea neatinsă și n-am văzut nici urme de sânge pe nicăieri. 
Probabil că s-a infiltrat printre scânduri. 

— În orice caz, vreau să mă asigur că nu sunt acolo, spuse 
Ebba. 

— Criminaliștii vor cerceta mâine-dimineaţă fiecare milimetru, 
fii sigură de asta, spuse Gösta și o cuprinse de umeri pe Ebba. 

Patrik se holbă la el. De obicei, când erau pe teren, colegul lui 
nu depunea mai mult efort decât era nevoie. Și Patrik nu-și 
amintea să-l fi văzut, vreodată, să pună mâna pe cineva. 

— Ai nevoie de niște cafea tare, spuse Gösta, bătând-o pe 
umăr pe Ebba, apoi se îndreptă spre cafetieră. 

Când cafeaua începu să se scurgă în vas, se duse la chiuvetă 
și spălă câteva cești. 

— Nu vrei să ne povestești ce știi despre ziua aceea? întrebă 
Patrik și îi trase un scaun Ebbei. 

Femeia se așeză. Patrik rămase surprins de cât de firavă era. 
Tricoul îi atârna larg pe corp și clavicula i se distingea clar pe 
sub material. 

— Nu cred că pot să vă povestesc ceva ce nu știe deja toată 
lumea din zonă. Aveam doar un an când au dispărut, așa că nu- 
mi amintesc nimic. Nici părinţii mei adoptivi nu știu mai mult 
decât că cineva a sunat la poliţie și a spus că a avut loc un 
incident. Când aţi ajuns aici, ai mei dispăruseră și eu eram 
singură. Era în ajun de Paști. Au dispărut în ajun de Paști. 

Scoase lanţul ascuns sub tricou și începu să tragă de 
medalion. Patrik o văzuse făcând asta și data trecută, ceea ce Îi 
dădea un aer și mai fragil. 

— Poftim, spuse Gösta. 

Puse o ceașcă de cafea în fața Ebbei și încă una în faţa lui, 
apoi se așeză. Patrik nu se putu abţine să nu zâmbească. Acum 
își recunoștea colegul. 

— N-ai vrea să ne torni și nouă un pic? 

— Arăt eu a chelner? 

Mårten se ridică. 

— Mă ocup eu. 

— E adevărat că ai rămas absolut singură după ce au 
dispărut? Că nu mai aveai nicio rudă în viaţă? întrebă Patrik. 

Ebba dădu din cap. 

— Da, mama era singură la părinţi și bunica din partea ei a 
murit înainte ca eu să fi împlinit un an. Tata era mult mai în 
vârstă și părinţii lui muriseră de mult. Singura familie pe care 
am avut-o au fost părinţii mei adoptivi. Într-un fel, cred c-am 

avut noroc. Berit și Sture m-au făcut să mă simt mereu de parcă 
aș fi fost fiica lor. 

— Mai erau aici niște băieţi de la școală, în vacanţa de Paști. 
Îți amintești să fi avut contact cu ei? 

— Nu, de ce aș fi avut? 

Ochii Ebbei se făcură mari pe faţa îngustă. 

— Înainte să ne hotărâm să ne mutăm aici n-am avut nicio 
legătură cu locul ăsta, spuse Mărten. Ebba a moștenit casa de la 
părinţii ei biologici când aceștia au fost declarați morţi, dar între 
timp a fost închiriată de mai multe ori. Uneori a stat și goală. Da, 
de asta avem atâta de lucru cu renovările. Nimănui nu i-a păsat 
de casă. Toţi au peticit-o pe unde au apucat, când era chiar 
nevoie. 

— Probabil că era inevitabil să venim noi și să spargem 
podeaua, spuse Ebba. Totul are o menire. 

— Crezi? întrebă Mårten. Chiar crezi asta? 

Dar Ebba nu-i răspunse. Mărten îi conduse afară în timp ce ea 
rămase în urmă, tăcută. 

Patrik se gândi la același lucru după ce lăsară în urmă insula. 
Ce rost ar fi avut să li se confirme că pata aceea de sub podea 
era de sânge? Cazul fusese suspendat și trecuse mult timp de 
atunci, dar n-aveau nicio garanţie c-or să găsească vreun 
răspuns acum. Așa că ce rost avea descoperirea asta? Cârmui 
barca spre casă, cu capul plin de gânduri tulburi. 

e 

Medicul termină de vorbit și în încăpere se făcu liniște. 
Singurul sunet pe care îl auzea Martin era bătaia inimii lui. Se 
uită la medic. Cum putea să pară așa de insensibil când tocmai 
le dăduse o veste atât de cumplită? Oare dădea vești din astea 
de mai multe ori pe săptămână și, dacă da, cum făcea faţă? 

Martin se forță să respire. Era ca și când ar fi uitat cum se 
face. Fiecare inspiraţie era un act conștient, o comandă clară 
dată creierului. 

— Cât timp mai avem? reuși să bâiguie. 

— Există mai multe tipuri de tratament și medicina 
progresează, după cum știm... 

Medicul ridică mâinile, neputincios. 

— Cum arată diagnosticul, din punct de vedere statistic? 
întrebă Martin încercând să pară liniștit. 

Cel mai mult ar fi vrut să se arunce peste masă, să înșface 
halatul medicului și să-l scuture până când le dădea un răspuns 
clar. 

Pia nu scotea niciun cuvânt. Martin nu avusese, încă, puterea 
să se uite la ea. Dacă ar fi făcut-o, ceva ar fi plesnit în el. Acum 
nu voia decât să se concentreze pe date exacte. Pe ceva 
palpabil, ceva la care să se poată raporta. 

— Nu pot să vă spun sigur, sunt mai mulţi factori aici. 

Aceeași expresie plină de regret, aceleași mâini în aer. Martin 
ura deja gestul acela. 

— Dar răspundeţi-mi odată, fir-ar să fie! ţipă el și aproape că 
tresări când își auzi vocea. 

— Păi, vrem să începem tratamentul imediat. Vom vedea cum 
o să răspundă Pia la el. Dar având în vedere aria de 
contaminare și cât de agresiv pare cancerul de acest tip... da, aș 
zice o jumătate de an, un an. 

Martin se holbă la el. Auzise bine? Tuva n-avea nici doi ani. Nu 
se putea să-și piardă mama. Începu să tremure. În cameră era o 
căldură apăsătoare, dar Martin tremura de frig și-i clănțăneau 
dinţii. Pia puse o mână pe brațul lui. 

— Calmează-te, Martin. Trebuie să ne păstrăm firea. Știi că 
sunt șanse să nu fie așa și fac orice..., spuse și se întoarse spre 
medic. Daţi-mi cel mai dur tratament pe care-l cunoaşteţi. Am 
de gând să mă lupt cu nenorocirea asta. 

— O să te internăm imediat. Du-te acasă și fă-ţi bagajul, până 
atunci fac eu rost de un loc. 

Lui Martin i se făcu rușine. Pia era puternică, în timp ce el era 
în pragul nebuniei. În cap i se învârteau imagini cu Tuva, de 
când se născuse și până ieri, când se jucase cu ei în pat. Părul 
negru îi zbura în jurul capului și îi râdeau ochii. Și acum râsul 
acela avea să amuţească? Avea să-și piardă cheful de viață, 
încrederea în faptul că totul era în regulă și că ziua de mâine 
avea să fie și mai frumoasă? 

— Trecem și peste asta. 

Pia avea faţa pământie, dar dădu dovadă de o tărie despre 
care Martin știa că se explica printr-o doză mare de 
încăpățânare. Acum avea să aibă nevoie de acea încăpățânare 
pentru cea mai importantă luptă a vieţii ei. 

— Ne ducem s-o luăm pe Tuva de la mama și mergem la 
cofetărie, spuse ea, și se ridică. O să discutăm liniștiți când o să 

se culce. Și o să-mi fac bagajul. Cam cât timp ziceţi c-o să fiu 
departe de casă? 

Martin se ridică în picioare, dar acestea abia îl mai ţineau. Pia 
fusese mereu o fire practică. 

Medicul ezită. 

— Fă-ţi un bagaj cât pentru o perioadă mai lungă. 

Işi luă rămas-bun de la ei și se îndreptă spre celălalt pacient. 

Martin și Pia rămaseră în urmă pe coridor și se luară tăcuţi de 
mână. 

e 

— Le dai suc cu biberonul? Nu crezi că le strică dinţii? 

Kristina se uită nemulțumită la Anton și Noel, care stăteau pe 
canapea și sorbeau din biberon. 

Erica respiră adânc. Nu avea nicio problemă cu soacra ei și în 
ultimul timp chiar se mai dăduse pe brazdă, dar uneori putea fi 
cicălitoare rău. 

— Am încercat să le dau apă, dar nu vor s-o bea. Şi pe căldura 
asta trebuie să bea ceva. Oricum, sucul ăla l-am diluat bine. 

— Da, tu știi mai bine. Oricum, să nu zici că nu ţi-am zis. Eu le 
dădeam numai apă lui Patrik și Lotta și vezi că n-au păţit nimic. 
N-au avut nicio carie înainte să se mute de acasă și dentistul mă 
lăuda tot timpul pentru dinții lor. 

Erica își mușcă pumnul dereticând prin bucătărie, unde 
Kristina n-o vedea. Funcţiona perfect să stea cu ea câte puţin și 
se descurca de minune cu copiii, dar era o provocare de câte ori 
rămânea la ei câte o jumătate de zi. 

— Cred că mă duc să bag o mașină, Erica, spuse Kristina 
ridicând tonul și continuă să vorbească pentru sine. Că-i mai 
ușor dacă aduni de pe aici tot timpul și ţii casa curată, să nu te 
trezești cu mormanele astea. Fiecare lucru la locul lui și ai grijă 
să le pui de unde le-ai luat, ca să nu mai zic că Maja e destul de 
măricică, de-acum, ca să adune după ea. Altfel o să se facă o 
adolescentă din aia răsfăţată care nu se mai mută niciodată de 
acasă și se așteaptă să fie servită tot timpul. Prietena asta a 
mea, Berit, știi, ţi-am povestit că fiu-său tocmai a împlinit 
patruzeci de ani, și cu toate astea... 

Erica își vâri degetele în urechi și se sprijini de un dulap din 
bucătărie. Dădu ușor cu capul de suprafaţa rece de lemn și se 
rugă pentru răbdare. O bătaie hotărâtă pe umăr o făcu să 
tresară. 

— Ce faci? 

Kristina stătea lângă ea, cu un coș de rufe plin la picioare. 

— Nu mi-ai răspuns când vorbeam cu tine. 

Cu degetele arătătoare încă în urechi, Erica încerca să 
inventeze o explicație plauzibilă. 

— Aăă... încercam să scap de presiunea asta din urechi. 

Se strânse de nas și suflă tare. 

— Am avut niște probleme în ultimul timp cu urechile. 

— Aoleu, spuse Kristina. Așa ceva trebuie luat în serios. Nu 
cumva e o inflamație? Copiii ăștia se aleg cu te miri ce de la 
grădiniţă. Am zis eu că nu e bine să-i dați la grădiniță. Eu am 
stat acasă cu Patrik și Lotta până când au început clasa a 
cincea. N-au trebuit să stea la grădiniţă sau cu bona nici măcar 
o zi, dar nici nu mi s-au îmbolnăvit. Da, medicul nostru de 
familie mă lăuda tot timpul că... 

Erica o întrerupse puţin cam abrupt. 

— Copiii n-au fost la grădiniţă de câteva săptămâni, așa că nu 
cred că asta-i problema. 

— Ah, bine, spuse Kristina cu o expresie rănită. Mă rog, 
părerea mea. Ştiu eu pe cine sunaţi când copiii sunt bolnavi și 
voi trebuie să munciţi. Eu sunt aia care trebuie să vă sară în 
ajutor. 

Işi dezmorțţi gâtul și plecă cu rufele murdare. 

Erica numără încet până la zece. N-avea cum să nege că 
soacra lor îi ajuta când aveau nevoie. Dar, uneori, preţul era 
cam mare. 

e 

Părinții lui Josef trecuseră bine de patruzeci de ani când 
mama lui primise vestea neaşteptată că e gravidă. Se 
resemnaseră deja de ani buni cu ideea că n-aveau să aibă copii 
și își organizaseră viața conform acestei certitudini. Investiseră 
timp și energie în micuța croitorie din Fjällbacka. Venirea pe 
lume a lui Josef schimbase însă totul și, oricât de mult s-ar fi 
bucurat pentru fiul lor, îi apăsase responsabilitatea de a-și duce 
neamul mai departe, prin el. 

Josef privi cu nostalgie fotografia părinţilor lui, pe care o ţinea 
într-o ramă groasă de argint pe birou. Intotdeauna fusese 
centrul vieţii lor, la fel cum și ei aveau să fie centrul vieţii lui. 
Familia sa trebuia să accepte acest lucru. 

— Mâncarea e aproape gata, spuse Rebecka și păși cu grijă în 
camera de lucru. 

— Nu mi-e foame. Mâncaţi voi, spuse el fără a ridica măcar 
privirea. 

Avea lucruri mai importante de făcut decât să mănânce. 

— Nu vrei să vii și tu acum, când sunt și copiii acasă? 

Josef o privi, mirat. De obicei nu insista. Simti cum îl cuprinde 
iritaţia, dar se stăpâni și trase aer în piept. Soţia lui avea 
dreptate. Copiii nu prea mai veneau pe la ei în ultima vreme. 

— Vin, spuse oftând și închise carnetul de notițe. 

Acesta era plin de gânduri referitoare la proiecte în curs de 
dezvoltare. Josef îl purta mereu la el în caz că-i venea vreo idee. 

— Mulţumesc, spuse Rebecka și ieși din cameră. 

Josef ieși în urma ei. În sufragerie, masa era deja pusă. Josef 
observă că Rebecka scosese farfuriile din porțelan scump. 
Mereu avusese o pasiune pentru lucrurile luxoase și lui Josef nu-i 
plăcea deloc că făcea așa o mare chestie de dragul copiilor, dar 
nu spuse nimic. 

— Salut, tată, spuse Judith și-l pupă pe obraz. 

Daniel se ridică, se duse la el și-l îmbrăţișă. Preţ de o secundă, 
inima i se umplu de mândrie și își dori ca tatăl lui să-și fi văzut 
nepoţii crescând. 

— Haideţi să ne așezăm înainte să se răcească mâncarea, 
spuse el, și se așeză în capul mesei. 

Rebecka gătise felul favorit al lui Judith, pui la cuptor cu piure 
de cartofi. Dintr-odată, Josef își dădu seama cât îi era de foame, 
de fapt, și că uitase să ia prânzul. După ce bâigui rugăciunea de 
dinaintea mesei, Rebecka îi servi pe toți și cei patru începură să 
mănânce în tăcere. Când foamea se mai potoli, Josef lăsă jos 
tacâmurile. 

— Și școala? Merge bine? 

Daniel încuviinţă din cap. 

— Am luat punctaj maxim la toate examenele de vară. Acum 
nu trebuie decât să-mi găsesc un loc de practică la toamnă. 

— Și mie îmi place jobul ăla de vară, interveni Judith. 

Ochii îi străluceau de entuziasm. 

— Dacă ai vedea ce curajoși sunt copiii ăia, mamă. Trebuie să 
treacă prin niște operaţii grele și tratamente lungi cu raze și tot 
ce vrei, dar nu plâng și nu se dau bătuți. Sunt incredibili. 


VP - 70 


Josef respiră adânc. Succesele copiilor lui nu-i alinau cu nimic 
neliniștea mereu prezentă în suflet. Știa că puteau să dea mai 
mult, că puteau să ajungă și mai departe. Aveau atâtea 
așteptări de satisfăcut și atâtea revanșe de luat, încât trebuia să 
se asigure că se străduiau foarte mult. 

— Și munca de cercetare? Sper că ai timp și de ea. 

Își aţinti ochii asupra lui Judith și văzu cum îi dispare 
entuziasmul de pe chip. Fiica lui voia să audă vorbe de laudă, 
dar dacă le dădea impresia că ceea ce făceau era de ajuns, n- 
aveau să se mai străduie. Și așa ceva era exclus. 

Nici nu așteptă răspunsul lui Judith și se întoarse spre Daniel. 

— Săptămâna trecută am vorbit cu responsabilul cu prezența 
la cursuri și mi-a spus că ai lipsit în ultimele două zile din 
semestru. De ce? 

Cu coada ochiului, Josef văzu că Rebecka îi aruncă o privire 
dezamăgită, dar n-avea ce să-i facă. Cu cât îi cocoloșea ea mai 
mult, cu atât trebuia el să se chinuie mai tare ca să-i dea pe 
brazdă. 

— Am fost bolnav cu stomacul, spuse Daniel. Probabil că nu 
le-ar fi plăcut să mă vadă că vomit într-o pungă la curs. 

— Deci vrei să faci pe glumeţul? 

— Nu, ţi-am răspuns sincer, atâta tot. 

— Ştii bine că aflu dacă minţi, spuse Josef. _ 

Tacâmurile zăceau în continuare neatinse pe farfurie. Işi 
pierduse pofta de mâncare. Ura faptul că nu-și mai putea 
controla copiii la fel ca atunci când stăteau acasă. 

— M-a durut stomacul, repetă Daniel și-și cobori privirea. 

Și el părea să-și fi pierdut apetitul. 

Josef se ridică grăbit. 

— Am treabă. 

Refugiat în camera de lucru, se gândi că probabil se bucurau 
că scăpaseră de el. Prin ușa închisă le auzea vocile și zăngănitul 
vaselor. Apoi Judith râse, tare și eliberator, iar râsul ei pătrunse 
prin lemnul ușii și se auzi la fel de limpede ca și cum ar fi stat 
lângă el. Dintr-odată își dădu seama că râsetele copiilor, veselia 
lor se atenua mereu în prezența lui. Judith râse din nou și Josef 
avu impresia că cineva îl înjunghiase în inimă. Fiica lui n-ar fi râs 
așa în prezenţa lui. Josef se întrebă dacă ar fi putut să schimbe 
vreodată asta. În același timp, n-avea nicio idee cum s-o facă. Îi 
iubea atât de tare, că-l durea, dar nu putea să fie tatăl pe care 

și-l doreau ei. Era tatăl format de viaţa pe care o trăise și-i iubea 
în felul lui, prin dorinţa de a-și continua moștenirea prin ei. 
e 

Gösta se holbă la lumina pâlpâitoare a televizorului. Imaginile 
se mişcau, oamenii se perindau pe acolo și, fiindcă difuzau 
„Crimele din Midsomer”, sigur era vorba de cineva care fusese 
omorât. Dar pierduse de mult firul. Gândurile lui erau în cu totul 
alt loc. 

Pe masa din fața lui se afla o farfurioară cu două sandvișuri. 
Două felii de franzelă cu unt și salam. In principiu, nu mânca 
nimic altceva când era acasă. Era prea obositor și deprimant să 
gătească doar pentru el. 

Canapeaua pe care stătea era deja ponosită, dar nu-i venea s- 
o arunce. Își aminti cât de mândră fusese Maj-Britt când o 
primiseră. O surprindea de multe ori trecându-și palma peste 
materialul lucios, înflorat de parcă ar fi mângâiat un pui de 
pisică. Pe el abia dacă-l lăsase să stea pe canapea în primul an. 
Dar fetița avea voie să ţopăie pe ea și să se joace de-a 
toboganul. Maj-Britt o ţinea de mânuţe, zâmbind, în timp ce 
copilul sărea tot mai sus pe arcurile flexibile. 

Acum materialul era șters și găurit. Într-un loc, pe braţul 
drept, ieșise un arc. Dar el stătea, oricum, mereu în colțul stâng. 
Ăsta fusese locul lui, și colţul drept, locul lui Maj-Britt. În vara 
aceea, feticuța obișnuise să stea între ei. Nu mai văzuse 
niciodată un televizor, așa că începea să tipe bucuroasă de 
fiecare dată când se întâmpla ceva. Programul ei preferat era 
„Drutten și Gena”?. Când îi vedea, nu putea să stea locului. Era 
atât de bucuroasă, că sărea stând în fund. 

Nimeni nu mai ţopăise de mult pe canapea. Era ca și când 
fetița le-ar fi răpit cheful de viaţă când dispăruse și serile se 
făcuseră tot mai tăcute. Niciunul dintre ei nu bănuise că 
regretele puteau să doară atât. Crezuseră c-au procedat corect 
și, când își dăduseră seama că făcuseră o nebunie, era prea 
târziu. 

Gosta privi cu ochi goi la comisarul Barnaby care mai găsise 
un cadavru. Luă un sandviș cu salam și mușcă din el. Era o 
seară ca multe altele. Și care avea să fie urmată de multe seri la 
fel. 


° Film animat suedez, inspirat de cartea rusească pentru copii „Crocodilul Gena”. 

Fjällbacka, 1919 


Nu puteau să se afișeze în dormitorul servitorilor, așa că 
Dagmar așteptă un semn de la el, ca să știe când să se retragă 
în camera lui. Ea fusese cea care făcuse patul și dereticase prin 
cameră, fără a şti că mai târziu avea să tânjească să se afle în 
așternuturile acelea frumoase din bumbac. 

Petrecerea era incă în toi când primi semnalul pe care-l 
aștepta. Pilotul se cam clătina pe picioare, părul blond îi era 
răvășit și ochii-i străluceau. Dar nu era atât de beat încât să nu-i 
poată strecura, pe furiș, cheia de la camera lui. Scurta atingere 
a mâinii lui îi făcu inima să-i bată mai repede și, fără a se uita la 
el, ascunse cheia în buzunarul șorțului. La ora aia nimeni n-avea 
să observe dacă dispărea. Atât gazdele, cât și musafirii erau 
prea băuți ca să le pese de altceva în afara paharului și de 
faptul că mai erau destui servitori care să îl umple. 

Dagmar privi totuși în jur înainte de a descuia ușa camerei de 
oaspeți și, când intră, se opri cu spatele lipit de ușă și respiră 
adânc de câteva ori. La simpla vedere a patului cu așternuturi 
albe și plapuma aranjată frumos simţi furnicături prin tot corpul. 
El putea să sosească în orice clipă, așa că Dagmar se repezi 
spre baia cea mică. Își netezi iute părul, își scoase hainele de 
servitoare și se spălă la subțiori. Apoi îşi mușcă buzele și se 
ciupi tare de obraji, ca să pară mai îmbujorați, cum știa că e la 
modă la fetele de la oraș. 

Când auzi clanța, se grăbi să se așeze pe pat, îmbrăcată doar 
în jupon. Îşi răsfiră părul pe umeri, conștientă de felul în care îi 
lucea la lumina lunii care se strecura prin fereastră. 

Nu fu dezamăgită. Când o văzu, pilotul căscă ochii mari și 
închise repede ușa. O privi un timp înainte de-a se apropia de 
pat, o prinse de bărbie și îi întoarse capul spre el. Apoi se aplecă 
încet și buzele lor se uniră într-un sărut. Apoi își strecură cu 
grijă, aproape în glumă, vârful limbii între buzele ei 
întredeschise. 

Dagmar îi întoarse săruturile cu nerăbdare. Nu mai trăise 
niciodată așa ceva și avea impresia că bărbatul acesta îi fusese 
trimis de către o putere divină, ca să se unească cu ea și s-o 
întregească. Pret de câteva clipe i se făcu negru în fața ochilor și 
imaginile din trecut îi reapărură înainte. Copiii puși într-o covată, 
acoperiți cu o greutate, ca să nu mai miște. Politistii care 
dăduseră năvală în casă și îi luaseră pe mama și pe tata. 
Cadavrele mici care fuseseră dezgropate în pivnita de acasă. 
Maștera și tatăl vitreg. Bărbații care gemuseră deasupra ei, cu 
respirația putind a băutură și fum de tigar. Toţi cei care o 
folosiseră și își bătuseră joc - acum aveau să fie nevoiți să se 
încline în fata ei și să-și ceară iertare. Când aveau s-o vadă 
alături de eroul acela blond aveau să regrete vorbele pe care le 
șușotiseră pe la spatele ei. 

Bărbatul îi ridică poalele japonului peste burtă. Dagmar își 
ridică brațele deasupra capului ca să-l ajute să-l dea jos. Nu voia 
decât să-i simtă pielea pe pielea ei. li descheie cămașa, nasture 
cu nasture, și bărbatul și-o azvărli de pe el. După ce toate 
hainele ajunseră pe podea, bărbatul se întinse peste ea. Nimic 
nu-i mai putea despărți. 

Când se uniră, Dagmar închise ochii. În clipa aceea nu mai era 
fiica Făuritoarei de ingeri. Era o femeie pe care soarta, în sfârșit, 
o binecuvânta. 

o... 

Se pregătise săptămâni la rând. Era greu să obţii un interviu 
cu John Holm la Stockholm, dar înainte să vină la Fjällbacka, în 
concediu, Kjell reușise să smulgă de la el o oră ca să facă 
portretul politicianului din Bohuslän. 

Ştia că John îl cunoștea pe tatăl lui, Frans Ringholm, care 
fusese unul dintre fondatorii partidului Prietenii Suediei, 
reprezentat acum de John. Simpatiile naziste erau printre 
motivele pentru care Kjell se îndepărtase de tatăl lui. Abia 
înainte să moară se împăcase cu el cumva, dar nu izbutise 
niciodată să se împace cu opiniile politice ale tatălui său. La fel 
de puţin cum se putea obișnui cu Prietenii Suediei și cu 
succesele lor recente. 

Stabiliseră întâlnirea la adăpostul pentru barcă al lui John și 
drumul cu mașina de la Uddevalla până la Fjällbacka dură 
aproape o oră în traficul verii. Parcă mașina pe spaţiul acoperit 
cu pietriș din fața căsuţei, cu o întârziere de zece minute, 
sperând ca întârzierea să nu-i fie tăiată din timpul dedicat 
interviului. 

— Poţi să faci niște poze în timp ce-i iau interviul, în caz că n-o 
să avem timp după, îi spuse colegului său când coborâră din 
mașină. 

Știa că n-avea să fie o problemă. Stefan era cel mai 
experimentat fotograf și făcea mereu treabă bună, indiferent de 
circumstanţe. 

— Bine aţi venit! spuse John ieșindu-le în întâmpinare. 

— Mulţumim, spuse Kjell. 

Fu nevoit să facă un efort ca să strângă mâna întinsă a lui 
John. Pe lângă faptul că opiniile sale politice erau dezgustătoare, 
mai era și unul dintre cei mai periculoși oameni din Suedia. 

John le-o luă înainte, prin adăpostul mic pentru barcă, și ieși 
pe ponton. 

— Nu l-am întâlnit niciodată pe tatăl tău. Dar am înţeles că a 
fost o persoană ce impunea respect. 

— Da, anii de pușcărie pot avea efectul ăsta. 

— Îmi imaginez că n-a fost ușor să crești în condiţiile astea, 
spuse John și se așeză pe banca de lângă planșa ce proteja de 
vânt. 

Preţ de o secundă, Kjell fu cuprins de invidie. Părea atât de 
nedrept ca un om precum John Holm să aibă un loc atât de 

frumos, cu vedere spre port și arhipelag. Ca să disimuleze 
dezgustul care trebuie că se citea clar pe chipul lui, se așeză 
față-n faţă cu John și începu să se joace cu dictafonul. Era 
conștient de faptul că viaţa era nedreaptă și că John crescuse în 
puf. 

Caseta începu să se deruleze. Părea că funcţionează cum 
trebuie și Kjell puse prima întrebare. 

— De ce crezi că ai obţinut un loc în Parlament? 

Era mai bine să începi prin a tatona terenul. Știa și că avea 
noroc că-l prinsese singur pe John. La Stockholm ar fi fost 
prezenţi, cu siguranţă, și secretarul de presă și alţii. Acum erau 
doar el cu John. Kjell spera că liderul partidului avea să fie mai 
relaxat în concediu, pe teren propriu. 

— Cred că poporul suedez s-a maturizat. Am devenit 
conștienți de lumea care ne înconjoară și de felul în care ne 
afectează ea. Mult timp am fost prea binevoitori, dar acum ne- 
am trezit. Prietenii Suediei au privilegiul de-a fi purtătorii de 
cuvânt ai bunului-simţ în această perioadă de deșteptare, spuse 
John cu un zâmbet. 

Kjell înțelegea de ce oamenii se simțeau atrași de el. Avea o 
charismă ușor perceptibilă și o siguranţă de sine care te făcea 
să crezi ce spune. Dar Kjell trecuse prin destule ca să nu se lase 
păcălit de genul ăsta de șarm și îi displăcea profund felul în care 
John folosea pronumele „noi” referindu-se la el însuși și la 
poporul suedez. John Holm nu era sub nicio formă un purtător de 
cuvânt al suedezilor. Concetăţenii lui erau mai deștepţi de atât. 

Continuă să-i pună întrebări inofensive: cum era în parlament, 
cum fuseseră întâmpinați de colegi, ce părere avea despre 
activitatea politică de la Stockholm. Stefan se învârtea pe lângă 
ei tot timpul, cu camera lui, și Kjell avea impresia că vede 
fotografiile în faţa ochilor. John Holm stând pe ponton, cu marea 
strălucind pe fundal. Era cu totul altceva decât fotografiile 
serioase cu el la costum și cravată pe care le vedea de obicei în 
ziare. 

Kjell aruncă, pe furiș, o privire pe ceas. Trecuseră douăzeci de 
minute din timpul convenit și atmosfera era plăcută, chiar dacă 
nu și caldă. Venise vremea pentru întrebările adevărate. În 
săptămânile trecute de când primise confirmarea pentru 
interviu, citise nenumărate articole despre John Holm și văzuse 
multe fragmente din emisiuni de dezbateri televizate. 

Majoritatea jurnaliștilor făcuseră o treabă de mântuială. Râcâiau 
doar la suprafaţă și, dacă reușeau cumva să pună vreo întrebare 
inteligentă, uitau să insiste pe subiect și acceptau cu naivitate 
răspunsurile sigure ale lui John, deseori pline de cifre din 
statistici greșite și de minciuni sfruntate. Uneori îi era rușine că 
e jurnalist, dar, spre deosebire de colegii lui, el își făcuse 
temele. 

— Bugetul vostru se bazează în totalitate pe marea 
economisire pe care ar putea-o face societatea dacă ar pune 
stop imigrării, cel puţin după părerea voastră. Vorbiţi de 
șaptezeci și opt de miliarde. Cum aţi ajuns la această sumă? 

John încremeni. Ridul dintre sprâncene trăda o ușoară iritare, 
dar dispăru repede și fu înlocuit de același zâmbet împăciuitor. 

— Calculele acelea se bazează pe fapte reale. 

— Ești sigur de asta? Eu zic că există o mulţime de argumente 
care spun că sunt greșite. Permite-mi să-ţi dau un exemplu: 
susțineți că doar zece la sută din cei care emigrează în Suedia 
își găsesc un serviciu. 

— Da, așa este. Avem o rată a șomajului extrem de ridicată în 
rândul persoanelor pe care le primim în Suedia, ceea ce 
înseamnă costuri imense pentru societate. 

— Dar conform statisticii pe care am citit-o eu, șaizeci și cinci 
la sută din imigranții din Suedia, cu vârste cuprinse între 
douăzeci și șaizeci și patru de ani, au o slujbă. 

John stătea fără să spună nimic. Kjell își dădu seama că 
mintea îi lucra la capacitate maximă. 

— Cifra care mi s-a dat mie e zece la sută, spuse într-un final 
John. 

— Dar nu știi cum s-a ajuns tocmai la această cifră? 

— Nu. 

Lui Kjell începea să-i placă situaţia. 

— Mai departe, calculele voastre pornesc de la premisa că 
societatea ar economisi sume mari prin costurile scăzute pentru 
ajutoare sociale dacă s-ar stopa imigrarea. Dar un studiu care se 
referă la perioada 1980-1990 arată că taxele plătite de imigranţi 
sunt cu mult deasupra costurilor suportate de stat pentru 
imigrare. 

— Asta nu sună deloc credibil, spuse John cu un zâmbet fad. 
Poporul suedez nu se mai lasă păcălit de astfel de studii 

măsluite. Toţi știm că imigranții profită de sistemul de ajutoare 
sociale. 

— Am la mine o copie a studiului. Poţi s-o păstrezi dacă vrei și 
s-o cercetezi mai îndeaproape. 

Kjell scoase un teanc de hârtii și îl puse în faţa lui John. 

Acesta nici nu se uită la ele. 

— Am angajaţi care se ocupă de asta. 

— Aha, dar se pare că nu prea ești la curent cu datele, spuse 
Kjell. Și ar mai fi problema cheltuielilor. Cât credeți c-o să ne 
coste serviciul militar obligatoriu pe care vreţi să-l reintroduceţi? 
N-ai vrea să-mi faci o schemă cu privire la costurile pe care le 
implică propunerea asta, doar ca să știm ce vorbim? 

Împinse spre John un caiet și un creion, pe care acesta le privi 
de parcă ar fi fost ceva dintr-o altă lume. 

— Toate cifrele noastre se regăsesc în buget. Le poţi consulta 
acolo. 

— Ah, deci nu le știi pe de rost? Din câte știu, cifrele din 
bugetul unui partid sunt chiar baza pentru felul în care acesta 
vrea să facă politică. 

— Bineînţeles că le cunosc. 

John împinse caietul mai încolo. 

— Dar n-am de gând să stau aici și să fac scheme de circ. 

— Atunci să lăsăm cifrele din buget pentru moment. Poate o 
să avem prilejul să ne întoarcem la ele mai târziu. 

Kjell căută în servietă și scoase un alt document, o listă 
scoasă la imprimantă. 

— Pe lângă o politică de imigrare mai restrictivă, vreţi să 
pledaţi pentru un sistem de pedepse mai strict pentru cei care 
încalcă legea. 

John se îndreptă de spate. 

— Da, e scandalos cât de lax e sistemul din Suedia. Dar, dacă 
reușim să ne impunem viziunile, nimeni n-o să mai scape doar 
cu un șut în fund. Avem niște așteptări ridicate și la nivelul 
partidului, mai ales că știm că în trecut am fost asociați cu... da, 
niște elemente de nedorit. 

Elemente de nedorit. Da, puteai să-i zici și așa, se gândi Kjell, 
dar preferă să tacă. Părea că reușise să-l manevreze pe John 
exact acolo unde își dorise. 

— Am eliminat toate elementele dubioase de pe listele 
noastre din Parlament și nu tolerăm nicio abatere. Toţi membrii 

partidului au semnat o înţelegere conform căreia sunt obligaţi să 
listeze toate sentințele și condamnările mai vechi. Nicio 
persoană cu trecutul pătat n-are voie să reprezinte Prietenii 
Suediei. 

John se lăsă pe spate picior peste picior. 

Kjell îl lăsă să se simtă în siguranţă preț de câteva secunde, 
înainte de a pune lista pe masă. 

— Și cum se face că n-aveţi aceleași pretenţii faţă de cei care 
lucrează la sediul partidului? Nici mai mult, nici mai puţin de 
cinci colegi de-ai tăi au un istoric de infracţiuni pentru care au și 
fost condamnaţi. E vorba de ultraj, ameninţări, jaf și violenţă 
împotriva unui agent de poliţie. Secretarul tău de presă, de 
pildă, a fost condamnat în 2001 pentru că a maltratat un bărbat 
etiopian în piaţa centrală din Ludvika. 

Kjell împinse lista astfel încât să ajungă chiar în faţa lui John. 
Pe gâtul liderului de partid se zăriră niște pete de un roșu 
aprins. 

— Nu mă ocup nici de interviurile de angajare, nici de 
procedurile de la sediu, așa că nu mă pot pronunţa în 
chestiunea asta. 

— Având în vedere că ești responsabil pentru tot personalul 
angajat, nu crezi că problema asta ar trebui să ajungă pe biroul 
tău, chiar dacă nu te ocupi personal de partea practică? 

— Toţi avem dreptul la o a doua șansă. De cele mai multe ori, 
e vorba de păcate din tinereţe, ca să zic așa. 

— O a doua șansă, zici? De ce să merite o a doua șansă doar 
angajaţii tăi și nu și imigranții care au încălcat legea? După 
părerea voastră, ar trebui expulzați imediat după ce-au fost 
condamnați. 

John își încleștă gura, astfel că trăsăturile lui deveniră mai 
aspre. 

— Am spus că nu sunt implicat în procesul de recrutare. Va 
trebui să mă documentez și să revin cu un răspuns mai târziu. 

Preţ de o clipă, Kjell cântări dacă ar trebui sau nu să-l mai 
preseze pe John, dar timpul se scurgea repede. John putea să se 
sature oricând și să pună capăt interviului. 

— Aș mai avea câteva întrebări personale, spuse el, și se uită 
peste însemnări. 

De fapt, cunoștea întrebările pe de rost, dar știa din 
experiență că întrebările îi puteau intimida pe subiecţi dacă erau 
trecute și pe hârtie. Asta sugera respect. 

— Ai povestit că ai început să te implici în problema imigrării 
după un incident care s-a petrecut când aveai douăzeci de ani. 
Ai fost atacat și bătut de doi studenţi africani, colegi de-ai tăi de 
facultate, din Göteborg. Ai raportat incidentul la poliţie, dar 
ancheta a fost anulată și ai fost nevoit să-i privești în ochi pe 
vinovaţi în fiecare zi, la școală. Cei doi te-au ridiculizat, au râs 
de tine și, implicit, de societatea suedeză, pe tot parcursul 
semestrelor rămase. Am citat dintr-un interviu cu tine din 
Svenska Dagbladet, din primăvara asta, spuse Kjell și se uită la 
John, care dădu din cap cu o mină serioasă. 

— Da, e o întâmplare care a lăsat urme adânci și a jucat un 
rol important în formarea perspectivei mele asupra lumii. Mi-a 
arătat cum funcţionează societatea, m-a lămurit că suedezii au 
fost trecuţi pe post de cetăţeni de mâna a doua, în timp ce 
indivizi pe care i-am primit cu naivitate în ţara noastră sunt 
tratați cu mănuși. 

— Interesant, spuse Kjell și înclină capul. Am făcut niște 
cercetări, apropo de incidentul ăla, și am găsit mai multe detalii 
care sunt cam... da, oarecum ciudate. 

— Ce vrei să spui? 

— Una la mână: n-am găsit nicio sesizare de genul ăsta în 
registrul poliţiei și, doi, la facultatea pe care ai terminat-o tu n-a 
existat niciodată vreun student african. De fapt, n-a existat 
niciun student african în toată universitatea în perioada în care 
ai studiat acolo. 

Kjell văzu cum mărul lui Adam urca și cobora în gâtul lui John, 
care înghiţea în sec. 

— Îmi amintesc foarte bine ce s-a întâmplat. Așa că te înșeli. 

— N-ai zice mai degrabă că părerile tale politice au fost 
formate încă din casa părintească? Am aici niște date conform 
cărora tatăl tău nutrea puternice simpatii naziste. 

O privire rapidă la ceas îi aminti că mai avea doar cinci 
minute de interviu. Kjell simţi o nemulţumire amestecată cu 
satisfacţie. Interviul nu dăduse niciun rezultat concret, dar îi 
făcuse plăcere să-l dezechilibreze pe John. Și n-avea de gând să 
se oprească aici. Interviul acesta fusese doar începutul. Urma să 
sape până când găsea ceva care să-l scoată din joc pe John 

Holm. Probabil că avea să fie nevoit să se întâlnească cu el din 
nou, așa că nu conta dacă încheia interviul cu o întrebare care 
n-avea de-a face cu politica. Kjell îi zâmbi bărbatului din faţa lui. 

— Am înţeles c-ai fost elev la internatul de pe Valö când a 
dispărut familia aceea. Mă întreb ce s-a întâmplat acolo. 

John îi aruncă o privire și se ridică repede. 

— Timpul pentru interviu a expirat și mai am o grămadă pe 
cap azi. Presupun că găsiţi drumul și singuri. 

instinctul de jurnalist al lui Kjell nu-l trădase niciodată. Reacţia 
lui John îi activă creierul. Găsise un punct slab, ceva ce John nu 
voia să se afle. Abia aștepta să se întoarcă la redacţie și să se 
apuce de săpat în zona asta. 


— Martin unde e? 

Patrik își privi ceilalți colegi din bucătăria secției de poliţie. 

— Și-a luat concediu medical, spuse Annika încercând să evite 
o întrebare nouă. Dar am aici raportul lui despre situaţia 
economică a familiei și societatea de asigurare. 

— Și eu am adunat tot materialul vechi, spuse Gösta și arătă 
spre câteva dosare groase de pe masă. 

— V-aţi mișcat repede, spuse Mellberg. De obicei, ne ia o 
veșnicie să scoatem din arhivă dosare vechi. 

Gosta tăcu un timp, apoi spuse: 

— Eu le aveam acasă pe ale mele. 

— Ce? ii materiale de arhivă acasă? Ţi-ai pierdut minţile, 
omule? 

Mellberg se ridică abrupt de pe scaun. Ernst, care stătea 
culcat la picioarele lui, se sprijini pe labele din faţă și ciuli 
urechile. Lătră de câteva ori, dar constată că totul era în ordine 
și se culcă la loc. 

— M-am mai uitat pe ele din când în când. Mi s-a părut inutil 
să alerg tot timpul la arhive. Și noroc că le aveam la mine, că 
altfel nu le puteam consulta așa de repede. 

— Cât de prost poţi să fii..., continuă Mellberg, însă Patrik își 
dădu seama că e cazul să intervină. 

— Hai, stai jos, Bertil. Important e că avem acces la materiale. 
Chestiunile legate de abateri disciplinare le putem discuta și mai 
târziu. 

Mellberg mormăi ceva, dar se conformă și se așeză, cam fără 
chef. 


VP - 81 


— Criminaliștii au început, măcar, să adune probe? 

Patrik dădu din cap. 

— Chiar acum sparg podeaua ca să culeagă mostre de sânge. 
Torbjörn mi-a promis că ne anunţă imediat ce-a aflat ceva. 

— Îmi poate explica cineva de ce irosim timp și resurse pentru 
un caz deja prescris? întrebă Mellberg. 

Gosta se holbă la el furios. 

— Ai uitat că cineva a vrut să ardă casa? 

— Nu, n-am uitat. Dar mă întreb ce garanţii avem că astea 
două se leagă, spuse articulând răspicat, de parcă ar fi vrut să-l 
enerveze și mai tare pe Gösta. 

Patrik oftă iar. Erau ca doi mucoși. 

— Tu hotărăști, Bertil, dar eu zic c-ar fi o greșeală să nu 
verificăm mai îndeaproape urmele găsite ieri de familia Stark. 

— Știu eu ce crezi, problema e că nu tu o să le dai explicaţii 
celor din conducere când te întreabă de ce ne irosim puţinele 
resurse pe un caz cu termenul de garanţie expirat. 

— Dacă are legătură cu incendiul, cum zice Hedström, atunci 
dispariţia aia e mai mult decât relevantă, spuse Gösta pe un ton 
insistent. 

Mellberg tăcu preţ de câteva secunde. 

— Bine, atunci aveţi câteva ore pentru asta, spuse. Datţi-i 
drumul. 

Patrik răsuflă ușurat. 

— Așa. Atunci începem cu datele adunate de Martin. 

Annika își puse ochelarii și se uită la raport. 

— Martin n-a găsit nicio abatere. Soții Stark nu aveau o 
asigurare ca lumea pentru casa din tabăra de copii, dimpotrivă, 
nu vor obţine mare lucru de pe urma unui incendiu. În ceea ce 
privește situația lor economică, se pare că au destul de mulți 
bani la bancă, fiindcă și-au vândut casa din Göteborg. Bănuiesc 
că au de gând să-i investească în renovări și celelalte costuri de 
zi cu zi până când pun la punct pensiunea. Ah, da, și Ebba are o 
firmă înregistrată pe numele ei. Se cheamă „Ingerul meu”. Se 
pare că face bijuterii de argint cu îngerași și le vinde pe internet, 
dar veniturile-s mai degrabă modeste. 

— Bine. Nu ignorăm întru totul indiciul ăsta, dar deocamdată 
nimic nu pare să indice c-ar vrea să păcălească firma de 
asigurări. Și apoi mai avem descoperirea de ieri, spuse Patrik și 

se întoarse spre Gösta. Îţi amintești cum arăta casa când aţi 
cercetat-o, după dispariţia familiei? 

— Sigur. Puteţi să vă uitaţi și la fotografii, spuse Gosta și 
deschise un dosar. 

Scoase un teanc de fotografii îngălbenite și le împărți. Patrik 
rămase uimit. În ciuda vechimii lor, erau niște poze făcute 
profesionist. 

— În sufragerie n-am găsit nicio urmă din care să ne dăm 
seama ce s-a întâmplat, spuse Gösta. Mâncaseră din prânzul de 
Paști, dar n-am găsit nicio urmă de altercaţie. Nimic nu era spart 
și podeaua era curată. Uitaţi-vă și voi, dacă nu mă credeți. 

Patrik se conformă și studie îndeaproape pozele. Gösta avea 
dreptate. Părea că familia se ridicase pur și simplu de la masă și 
plecase. Patrik se înfioră. Masa pusă, mâncarea terminată pe 
jumătate și scaunele împinse frumos sub masă - toate aveau 
ceva fantomatic. În mijlocul mesei se vedea o vază mare, cu un 
buchet de narcise. Lipseau doar oamenii, și urma găsită sub 
podea dădea o dimensiune nouă imaginilor. Acum înțelegea de 
ce investise atâta timp Erica în cercetarea circumstanțelor 
misterioase în care dispăruse familia Elvander. 

— Și dacă-i sânge? Putem să tragem concluzia că e al 
membrilor familiei? întrebă Annika. 

Patrik scutură încet din cap. 

— Nu e domeniul meu de specialitate, dar n-aș crede. Aș zice 
că e prea vechi ca să putem face astfel de analize. Singurul 
lucru care sper c-o să ni se confirme este că e sânge uman. Și 
oricum, n-avem cu ce să-l comparăm. 

— Ebba trăiește, remarcă Gösta. Dacă sângele provine de la 
Rune sau de la Inez, e posibil să obţinem un profil ADN care să 
se potrivească cu cel al Ebbei. 

— Da, probabil. Dar cred că sângele se alterează foarte 
repede și știm c-au trecut atâţia ani. Trebuie să aflăm ce s-a 
întâmplat în ziua aceea de Paști, indiferent de rezultatul 
analizelor de sânge. Trebuie să ne întoarcem în trecut, spuse 
Patrik și puse fotografiile pe masă. Trebuie să citim tot 
materialul cu audierile persoanelor de la internat și să vorbim 
din nou cu ei. Adevărul se află pe acolo pe undeva. O familie 
întreagă n-are cum să dispară în ceaţă chiar așa. Și dacă ni se 
confirmă că-i vorba de sânge uman, înseamnă că în încăperea 
aia s-a comis o crimă. 


VP - 83 


Se uită la Gösta, care dădu încet din cap. 
— Da, ai dreptate. Trebuie să ne întoarcem în trecut. 
e 

Probabil că era cam ciudat să aibă atâtea fotografii la vedere 
într-o cameră de hotel. Oricum, nimeni n-a îndrăznit să-i atragă 
atenţia c-ar fi așa. Ăsta era avantajul cu un apartament de lux. 
Toţi trăiau cu impresia că o persoană cu bani era și excentrică, 
automat. În plus, datorită aspectului său fizic, putea să facă ce 
voia, fără să-i pese de părerea celorlalți. 

Fotografiile erau importante pentru el. Le avea de când se știa 
și se numărau printre puţinele lucruri despre care la n-avea 
nimic de comentat. În rest, era dependent de grija și atenţia ei, 
știa asta. Dar nu putea să-i ia ce realizase cândva și nici 
persoana care fusese. 

Leon se deplasă cu scaunul pe rotile spre comoda pe care se 
aflau fotografiile. Închise ochii și, preţ de câteva clipe, se lăsă 
purtat înapoi, spre locurile înfățișate în poze. Işi aminti cum îi 
ardea fața vântul din deșert și cum îi îngheţaseră degetele de la 
mâini și de la picioare din cauza frigului extrem. lubise durerea. 
No pain, no gain, asta fusese mereu motto-ul lui. Și acum avea 
parte de durere în fiecare zi, în fiecare secundă, ironia sorții. 
Fără să primească ceva în schimb. 

Faţa care-i zâmbea din fotografii era frumoasă, sau, mai 
degrabă, chipeșă. A spune că era frumoasă ar fi însemnat să se 
considere feminin, ceea ce era complet greșit. Intreaga lui fiinţă 
emana masculinitate și putere. Fusese un spirit aventuros, 
dorindu-și necontenit adrenalina care-i invadase de atâtea ori 
corpul. 

Întinse mâna stângă care, spre deosebire de cea dreaptă, era 
nevătămată, și apucă fotografia lui preferată. Fusese făcută pe 
vârful Everestului. Traseul fusese anevoios și mai mulți membri 
ai expediției abandonaseră urcatul, după diverse etape. Unii 
renunţaseră înainte să înceapă. Genul ăsta de slăbiciune i se 
părea de neînțeles. Renunţarea ca alternativă - așa ceva nu 
exista pentru el. Mulţi clătinaseră din cap când le spusese că 
vrea să atingă vârful fără a folosi masca de oxigen. N-avea cum 
să reușească, ziceau cei care se pricepeau la alpinismul extrem. 
Până și conducătorul expediției îl implorase să folosească masca 
de oxigen, dar Leon știuse c-o să reușească. Reinhold Messner și 
Peter Habeler o făcuseră în 1978. Părea imposibil și atunci, nici 

măcar băștinașii din Nepal nu reușiseră să urce așa. Dar ei 
izbândiseră, ceea ce însemna că și el avea să reușească. Și 
chiar ajunsese în vârful muntelui Everest din prima încercare - 
fără mască de oxigen. În poză zâmbea cu gura până la urechi, 
cu steagul suedez în mână și cu steguleţele de rugăciune 
colorate fluturând în spatele lui. În clipa aceea se aflase pe cel 
mai înalt punct al lumii. Arăta puternic. Fericit. 

Leon puse la loc, cu grijă, fotografia și o ridică pe următoarea. 
Paris-Dakar. Cursa de motociclete, bineînţeles. Îl deranja și 
acum că nu câștigase. Trebuise să se mulţumească cu un loc 
între primii zece. De fapt, știa că fusese o prestație fantastică, 
dar pentru el nu conta decât locul întâi, așa fusese 
dintotdeauna. Trebuia să urce pe prima treaptă a podiumului, 
orice s-ar fi întâmplat. Mângâie sticla de pe fotografie cu degetul 
mare și se abținu să nu zâmbească. De fiecare dată când 
zâmbea, pielea de pe un obraz i se întindea dureros și ura 
senzaţia aceea. 

la se temuse groaznic. Unul dintre concurenţi suferise un 
accident mortal încă de la începutul cursei și ea se rugase și îl 
implorase să se retragă. Dar accidentul îl stimulase și mai mult. 
Faptul că știa că se implică în ceva periculos îl motiva și mai 
tare, intuiţia că putea oricând să piardă totul. Pericolul îl făcea 
să iubească și mai mult părţile bune ale vieţii. Șampania avea 
gust mai bun, femeile păreau mai frumoase, așternuturile de 
mătase erau mai moi pe piele. Averea lui valora mai mult dacă o 
punea la bătaie tot timpul. la, în schimb, se temea să nu piardă 
totul. Ura faptul că el îi râdea morţii în nas și că arunca banii 
prin cazinourile din Monaco, Saint-Tropez și Cannes. Ea nu 
înţelegea fiorul pe care îl simțea el când pierdea sume mari, ca 
apoi, în seara următoare, să joace din nou. În nopţile acelea nu 
putea să doarmă și se învârtea în pat, în timp ce el savura o 
țigară pe balcon. 

În sinea lui, se bucura de neliniştea ei. Știa că ţinea la viaţa pe 
care i-o oferise. Și nu doar că ţinea la ea, dar avea nevoie de ea 
și o revendica. De asta se bucura și mai mult când bila se rotea 
în direcția greșită, când își mușca obrajii pe dinăuntru ca să nu 
tipe atunci când el paria pe roșu și ieșea negrul. 

Leon auzi cheia învârtindu-se în yală. Puse, greoi, fotografia la 
loc pe comodă. Bărbatul de pe motocicletă îi zâmbi larg. 

Fjällbacka, 1919 


Era o zi superbă când se trezi. Dagmar se întinse ca o pisică. 
Acum totul avea să se schimbe. In sfârșit, făcuse cunoștință cu 
cineva care avea să astupe gurile tuturor și avea să le facă pe 
babele bârfitoare să-și înghită râsetele. Fiica Făuritoarei de 
îngeri și pilotul - asta avea să le dea destule motive de bârfit. 
Dar n-aveau s-o mai atingă, pentru că oricum urma să plece cu 
el. Încă nu știa unde și nici n-avea vreo importanță. 

În noaptea aceea o atinsese într-un fel cum n-o mai făcuse 
nimeni altul. Îi şoptise cuvinte multe la urechi, vorbe 
nedeslușite, dar despre care în sinea ei știa că erau promisiuni 
referitoare la viitorul lor comun. Respirația lui fierbinte o făcuse 
să se înfioare în tot corpul și i se oferise cu totul. 

Dagmar se ridică încet pe marginea patului, apoi se duse la 
fereastră, dezbrăcată, și o deschise larg. Afară păsările ciripeau 
și soarele tocmai răsărise. Se întreba unde era Hermann. Poate 
că se dusese să facă rost de micul dejun? 

Se spălă meticulos în baie. De fapt, n-ar fi vrut să spele 
mirosul lui de pe corpul ei, dar, în același timp, voia să miroasă 
ca cel mai parfumat trandafir când se întorcea el. Și în scurt 
timp avea să-i simtă din nou mirosul. Avea o viață întreagă ca 
să-i aspire mirosul. 

Când termină, se întinse pe pat și așteptă, dar el întârzia și 
Dagmar fu cuprinsă de nerăbdare. Soarele urcase și mai sus în 
fata ferestrei, iar ciripitul păsărilor devenise insuportabil. Oare 
unde dispăruse Hermann? Nu-și dădea seama că-l aștepta? 

Până la urmă se dădu jos din pat, se îmbrăcă și ieși pe ușă cu 
capul sus. De ce i-ar fi păsat dacă o vedea cineva? In curând 
aveau să afle, oricum, intențiile lui Hermann. 

În casă era liniște. Toti dormeau duși după betie și probabil c- 
aveau să mai doarmă câteva ore. Oaspetii se trezeau, de obicei, 
abia pe la unsprezece. Dar din bucătărie se auzeau niște 
zgomote. Servitorii se treziseră devreme și pregăteau micul 

dejun. Petrecăreţții aveau o poftă de mâncare ca de lup și 
trebuiau să găsească ouăle fierte și cafeaua făcută. Dagmar 
aruncă, pe furiș, o privire în bucătărie. Nu, nici picior de 
Hermann. Una dintre bucătărese o văzu și ridică o sprânceană, 
dar Dagmar întoarse capul și închise ușa după ea. 

După ce căută prin toată casa, cobori până la ponton. Oare 
jeșise să facă o baie matinală? Hermann era atât de atletic, 
sigur coborâse până la ponton ca să facă o baie înviorătoare. 

Grăbi pașii și începu să alerge spre plajă. Avea impresia că 
picioarele îi plutesc deasupra ierbii și, când ajunse la ponton, 
cercetă zâmbitoare suprafața apei. Zâmbetul i se șterse în 
curând. Hermann nu era acolo. Se mai uită o dată în jur, dar nu 
văzu pe nimeni, nici în apă și nici hainele lui pe ponton. Unul 
dintre băieții care lucrau pentru medic și soția lui se apropie de 
ea, târându-și picioarele. 

— Pot să vă ajut cu ceva, domnişoară? o întrebă mijind ochii 
în soare. 

Când se apropie mai mult de ea și văzu cine e, băiatul izbucni 
în râs. 

— Măi să vezi, e Dagmar. Ce faci aici la ora asta? Am auzit că 
n-ai dormit cu servitoarele și că te-ai distrat pe altundeva. 

— Taci din gură, Edvin, spuse ea. Il caut pe pilotul german. Nu 
l-ai văzut? 

Edvin vâri mâinile în buzunarele pantalonilor. 

— Pilotul? Acolo ai fost, așadar, spuse râzând la fel de ironic. 
Stia săracul că se culcă cu fiica unei ucigașe? Sau poate 
străinilor le place asta? 

— Termină cu prostiile tale! Mai bine mi-ai răspunde la 
întrebare. L-ai văzut sau nu azi-dimineaţă? 

Edvin tăcu îndelung. Doar o privea din cap până-n picioare. 

— Noi doi ar trebui să ne întâlnim cândva, spuse până la urmă 
și făcu un pas spre ea. N-am avut ocazia să ne cunoaștem mai 
bine. 

Dagmar îl țintui cu privirea, furioasă. Oh, ce-i ura pe bărbații 
ăștia scârboși, fără finețe sau o situație materială bună. Bărbații 
ca el n-aveau dreptul s-o atingă cu mâinile lor murdare. Ea 
merita mai mult. Merita o viață bună, așa-i spuseseră mama și 
tata. 

— Ei, ce aștepți? spuse. Ai auzit ce-am zis. 


VP - 87 


Băiatul scuipă pe jos, o privi în ochi și ii spuse pe un ton 
malitios: 

— A plecat. 

— Cum adică? Unde? 

— A primit o telegramă dis-de-dimineată, despre un zbor, 
ceva. A plecat cu barca acum două ore. 

Lui Dagmar i se tăie respiratia. 

— Minti! spuse și vru să-l lovească cu pumnii pe Edvin peste 
fata schimonosită de rânjet. 

— Nu trebuie să mă crezi, făcu acesta și se întoarse cu 
spatele la ea. Dar nu mai e, asta-i clar. 

Femeia se uită peste apă, în direcția în care dispăruse 
Hermann, și jură să-l găsească iar. Avea să fie a lui, oricât timp 
i-ar fi luat. Pentru că așa le era menit. 


VP - 88 


Erica se simțea un pic vinovată, chiar dacă, de fapt, nu-l 
minţise pe Patrik, ci doar omisese să-i spună adevărul. In plus, 
în seara precedentă încercase să-i povestească despre planurile 
ei, dar nu găsise momentul potrivit, soțul ei era într-o dispoziţie 
ciudată. Întrebase dacă s-a întâmplat ceva la serviciu, dar Patrik 
încercase să schimbe subiectul și seara trecuse în liniște, în faţa 
televizorului. Urma să-i explice mai târziu excursia de azi. 

Erica acceleră și se înclină peste barca de lemn. Îi mulțumi în 
gând tatălui ei, Tore, care insistase să își înveţe fiicele să 
navigheze. Tinea de responsabilitatea fiecăruia, susținea el, să 
știe să manevreze o barcă dacă locuia pe malul mării. Și, dacă 
era să fie sinceră, se pricepea mai bine decât Patrik să acosteze, 
chiar dacă-l lăsa pe el să se ocupe de asta, de dragul păcii în 
familie. Bărbaţii aveau niște egouri foarte sensibile. 

Salută o barcă a salvamarilor care se îndrepta spre Fjällbacka. 
Părea să vină dinspre Valö. Erica se întrebă ce treabă puteau să 
aibă acolo. Dar, după un timp, abandonă gândul acela și se 
concentră la acostat. Alunecă elegant cu barca pe lângă ponton. 
Spre mirarea ei, se simţea agitată. După ce dedicase atâta timp 
poveștii ăsteia, era cam ciudat să se întâlnească pe viu cu unul 
dintre personajele principale. Işi luă poșeta și sări pe mal. 

Nu mai fusese de mult pe Valö și, la fel ca mulți alţii din 
Fjällbacka, asocia locul cu tabere și excursii cu școala. Avu 
impresia că simte mirosul cârnaţilor la grătar și al chiflelor 
rumenite când porni printre copaci. 

Dar se opri uluită, în faţa casei. Oamenii munceau de zor și pe 
scări se vedea o figură bine cunoscută, care gesticula. Porni din 
nou și grăbi pașii, aproape că alerga. 

— Salut, Torbjörn! zise făcându-i semn cu mâna și reușind 
într-un final să-i capteze atenţia. Ce faceţi aici? 

Bărbatul o privi mirat. 

— Erica? Același lucru te-aș putea întreba și eu. Patrik știe că 
ești aici? 

— Aă... nu, probabil că nu știe. Da’ zi-mi, ce faceţi voi aici? 

Torbjörn păru că se gândește ce să-i răspundă. 

— Proprietarii au găsit ieri ceva în casă când munceau, spuse 
în cele din urmă. 

— Ce au găsit? Au găsit familia dispărută? Unde erau? 

Torbjörn scutură din cap. 

— Mai mult de atât nu pot să-ţi zic, din păcate. 

— Pot să intru, să mă uit? zise Erica și urcă o treaptă. 

— Nu, nu, nimeni n-are voie să intre. Nu putem să le 
permitem persoanelor neautorizate să se plimbe pe aici în timp 
ce muncim, spuse Torbjörn zâmbind. Presupun că îi cauţi pe 
proprietari. Sunt în spatele casei. 

Erica făcu un pas înapoi. 

— OK, spuse fără a-și putea ascunde dezamăgirea. 

O luă pe lângă zid și, când dădu colţul casei, zări un bărbat și 
o femeie cam de vârsta ei. Cei doi stăteau încruntaţi, cu privirile 
îndreptate spre casă. Nu vorbeau unul cu celălalt. 

Erica ezită. În entuziasmul ei, nici nu se gândise la o explicaţie 
pentru o astfel de vizită. Dar ezitarea dură doar câteva secunde. 
Întrebările curioase și scormonitul în secretele oamenilor ţinea 
de munca ei, totuși. Trecuse de mult peste perioada în care era 
nesigură și știa că romanele ei le plăceau, de obicei, tuturor 
persoanelor implicate. În plus, era mai ușor atunci când 
acţiunea avea loc în trecutul îndepărtat, ca în cazul acesta. De 
obicei rănile erau deja vindecate și tragediile începeau să se 
transforme în istorie. 

— Bună! strigă, iar cei doi își îndreptară privirile spre ea. 

Apoi femeia îi zâmbi, ca și când ar fi recunoscut-o. 

— Pe dumneavoastră vă cunosc. Erica Falck. V-am citit toate 
cărţile și le ador pe toate, spuse ea, și tăcu apoi, speriată, de 
parcă i-ar fi fost jenă pentru îndrăzneală. 

— Bună ziua. Dumneavoastră trebuie să fiţi Ebba. 

Erica dădu mâna cu ea. Mâna Ebbei părea fragilă când o luă 
în palmă, dar bătăturile vizibile dovedeau că muncea din greu la 
renovat. 

— Mulţumesc pentru compliment. 

Ebba îl prezentă pe bărbatul ei, în continuare timidă, și Erica îl 
salută și pe acesta. 

— Aţi picat la ţanc, spuse Ebba și se așeză. 

Părea că se așteaptă să ia loc și Erica. 

— Cum adică? 

— Păi, bănuiesc că vreţi să scrieţi despre dispariţie? Că dacă 
da, ați venit exact când trebuia. 

— Da, spuse Erica. Am auzit că aţi găsit ceva în casă. 

— Da, am descoperit o pată când am spart podeaua din 
sufragerie, spuse Mârten. Nu prea știam ce e, dar am presupus 

c-ar putea fi sânge. Poliţia a venit, s-a uitat și au hotărât că 
trebuie cercetat îndeaproape. De asta e atâta lume aici. 

Erica începea să înțeleagă de ce era atât de prost dispus 
Patrik atunci când îl întrebase ce s-a întâmplat. Era curioasă ce 
părere avea el despre toată povestea, dacă bănuia că familia 
fusese ucisă în sufragerie și cadavrele ascunse pe undeva. li 
veni să-i întrebe pe cei doi dacă au găsit și altceva, dar reuși să 
se stăpânească. 

— Îmi imaginez că e neplăcut. Eu nu pot să neg că 
întâmplarea aceea m-a interesat întotdeauna, dar pentru 
dumneavoastră e ceva personal și apropiat. 

Ebba scutură din cap. 

— Eram atât de mică, încât nu-mi amintesc nimic despre 
familia mea. Nu pot să plâng după niște oameni pe care nu mi-i 
amintesc. Nu e ca și când... 

Se opri și-și feri privirea. 

— Cred că soţul meu, Patrik Hedström, e unul dintre polițiștii 
care au fost aici și a venit și sâmbătă. Un incident înfricoșător, 
nu? 

— Da, l-am putea numi și aşa. Înfricoșător a fost, în orice caz, 
și nu înţeleg cine ar vrea să ne facă rău. 

Mårten ridică mâinile, neputincios. 

— Patrik crede că s-ar putea să aibă legătură cu ceea ce s-a 
întâmplat în 1974, spuse Erica dintr-un foc. 

Apoi, în sinea ei înjură. Știa cât de furios putea să fie Patrik 
dacă dezvăluia ceva ce ar fi putut influenţa ancheta. 

— Ce legătură să aibă? Doar s-a întâmplat demult, spuse 
Ebba și privi spre casă. 

Nu vedeau nimic din unghiul acela, dar auzeau bine pocnetele 
plăcilor de lemn sparte. 

— Aș vrea să vă pun câteva întrebări legate de dispariţia 
aceea, dacă nu vă deranjează, spuse Erica. 

Ebba dădu din cap. 

— Sigur. Cum îi spuneam și soțului dumneavoastră, nu cred 
că pot să contribui cu ceva, dar, sigur, întrebaţi-mă. 

— E vreo problemă dacă înregistrez conversaţia? întrebă Erica 
scoțând un dictafon din poșetă. 

Mårten îi aruncă o privire întrebătoare Ebbei care ridică din 
umeri. 

— Nu, nu mă deranjează. 

Când caseta începu să zumzăie, Erica simţi cum i se strânge 
stomacul de curiozitate. Nu îndrăznise s-o caute pe Ebba în 
Goteborg, deși se gândise de multe ori s-o facă. Și iat-o acum 
faţă-n faţă cu ea. Cine știe, poate izbutea să afle ceva care ar fi 
putut-o ajuta să avanseze cu munca de cercetare. 

— Aveţi vreun obiect pe care l-aţi păstrat de la părinții 
dumneavoastră? Ceva ce aţi luat de aici? 

— Nu, n-am nimic de genul ăsta. Părinţii mei adoptivi mi-au 
spus că am ajuns la ei doar cu o geantă mică, plină cu haine. Și 
nici măcar pe alea nu cred să le fi luat de aici. Mama spunea că 
o persoană miloasă mi-a croit un rând de haine și mi-a brodat 
inițialele pe fiecare hăinuţă în parte. Le mai am și acum. Mama 
le-a păstrat în caz că aș fi avut o fetiţă. 

— Nicio scrisoare, nicio poză, nimic? întrebă Erica. 

— Nu. Eu n-am văzut așa ceva. 

— Și părinţii dumneavoastră n-aveau nicio rudă care să se fi 
ocupat de asta? 

— Nu, n-aveau pe nimeni. l-am spus asta și soțului 
dumneavoastră. Din câte știu, nu mai trăiau nici bunicii din 
partea maică-mii, nici cei din partea lui taică-meu. Nici fraţi sau 
surori. Poate că au existat niște rude mai îndepărtate, în orice 
caz, n-au luat legătura cu mine. Nu mă voia nimeni. 

Suna incredibil de trist și Erica o privi înduioșată, dar Ebba 
zâmbi. 

— Dar n-am păţit nimic. Am o mamă și un tată care mă iubesc 
și doi frați grozavi. N-am dus lipsă de nimic. 

Erica îi zâmbi și ea. 

— Puţini oameni au șansa să poată spune asta. 

Simţea că-i place din ce în ce mai mult de femeia firavă din 
faţa ei. 

— Mai știți ceva despre părinţii dumneavoastră naturali? 

— Nu, cred că nu m-a interesat să aflu mai multe. Sigur că 
uneori mă întreb ce s-a întâmplat cu ei, dar, într-un fel, mereu 
am avut impresia că nu vreau să amestec partea aceea în viaţa 
mea de acum. Probabil că n-am vrut să-i neliniștesc pe mama și 
pe tata, să-i fac să creadă că nu-mi ajung. M-am gândit că s-ar fi 
simţit prost dacă aș fi început să mă interesez de părinţii mei 
biologici. 

— Crezi că interesul pentru ei ar fi mai mare dacă aţi avea 
copii? întrebă cu precauţie Erica. 

Nu știa multe despre Ebba și Mårten. Poate că era o întrebare 
delicată. 

— Am avut un băiat, spuse Ebba. 

Erica tresări de parcă ar fi primit o palmă. Nu se aștepta la un 
asemenea răspuns. Voia să întrebe mai multe dar, judecând 
după limbajul corporal al Ebbei, își dădea seama că aceasta n- 
avea de gând să-i spună nimic. 

— Faptul că ne-am mutat aici poate fi privit drept felul ei de a- 
și căuta rădăcinile, spuse Mårten. 

Bărbatul se foi pe loc, neliniștit. Erica își dădu seama că cei 
doi soţi se îndepărtau unul de celălalt, aparent fără să-și dea 
seama, de parcă n-ar fi suportat să stea aproape. Atmosfera se 
stricase și, dintr-odată, Erica avu impresia că se băgase în 
sufletele lor și că fusese martoră la un moment intim. 

— Am făcut câteva cercetări referitoare la istoria familiei 
dumneavoastră și am aflat mai multe. Am materialele acasă, 
spuse ea. 

— Ce drăguţ, replică Ebba fără entuziasm. 

| se părea că nu mai are niciun pic de energie. Erica își dădu 
seama că discuţia nu mai avea rost. Se ridică. 

— Mulţumesc pentru că am stat un pic de vorbă. O să vă 
contactez, sau poate vreţi să mă contactaţi dumneavoastră? 

Scoase un carnețel, își scrise numărul de telefon și adresa de 
e-mail, rupse foaia și le-o întinse. Apoi închise dictafonul și îl 
puse în poșetă. 

— Știţi unde ne găsiţi. Nu facem oricum nimic decât muncim 
la casă, non-stop, spuse Mårten. 

— Da, am văzut. Vă descurcaţi singuri? 

— Da, ăsta e planul. In orice caz, cât o să putem. 

— Dacă știți pe cineva prin zonă care se pricepe la amenajări 
interioare puteţi să ne spuneţi, interveni Ebba. Nici Mårten și nici 
eu nu ne pricepem. 

Erica tocmai se pregătea să spună că nu știa prea multe 
despre domeniul ăla, când îi veni o idee. 

— Știu pe cineva care ar putea să vă ajute. O să revin cu un 
telefon. 

Işi luă rămas-bun și se îndreptă din nou spre faţada casei. 
Torbjörn își instruia doi colegi din echipă. 

— Cum mai merge? strigă Erica încercând să acopere huruitul 
unui fierăstrău cu lanţ. 

— Asta nu te privește, îi strigă la rândul lui Torbjörn. Dar o să-l 
sun diseară pe bărbatul tău, așa că poţi să-l întrebi chiar pe el. 

Erica râse și-i făcu din mână. Dar, în timp ce se îndreptă spre 
ponton, se încruntă. Oare unde dispăruseră lucrurile familiei 
Elvander? De ce se comportau așa de ciudat unul cu altul soţii 
Stark? Și, nu în ultimul rând: oare nu mințeau spunând că nu 
știu cine încercase să-i ardă de vii? Chiar dacă discuţia cu Ebba 
nu se desfășurase chiar cum sperase, capul îi era plin de 
gânduri. Porni barca și o cârmi spre larg. 

e 

Gösta mormăi ceva, ca pentru sine. De fapt, nu i-o luase în 
nume de rău lui Mellberg când îl criticase, dar i se părea inutil să 
fie certat pentru că luase acasă materialele de arhivă. Rezultatul 
conta, sau nu? Toate materialele de dinainte de digitalizare erau 
greu de găsit. Acum nu mai trebuiau să-și bată capul cu căutatul 
dosarelor în arhivă. 

Se înarmă cu stilou și hârtie și deschise prima mapă. Oare 
câte ore din viaţă meditase asupra celor întâmplate la internat? 
De câte ori privise fotografiile alea, de câte ori cercetase 
transcrierile interogatoriilor și rapoartele de la faţa locului? Dacă 
voiau să facă treabă serioasă acum, era important să nu-i scape 
nimic. Patrik îi spusese să întocmească o listă cu persoanele pe 
care le audiaseră cu prilejul primei anchete. Nu puteau să-i 
interogheze pe toţi deodată, așa că era important să înceapă cu 
cine trebuia. 

Gösta se prăbuși pe scaun și începu să răsfoiască rapoartele 
plictisitoare de la interogatorii. Știa că n-o să găsească nimic 
concret în ele, pentru că le parcursese de nenumărate ori, așa 
că trebuia să descopere nuanțele și să citească printre rânduri. 
Dar nu prea reușea să se concentreze. Gândurile îi zburau tot 
timpul la fetiță, care se făcuse mare între timp. Ar fi fost ciudat 
s-o revadă și să adauge o imagine nouă, adevărată la cea din 
visele lui. 

Se foi neliniștit în scaun. Trecuse mult timp de când nu se mai 
implicase în vreun caz cu atâta entuziasm și, deși se simțea 
motivat, avea impresia că mintea lui nu vrea să colaboreze. 
Dădu rapoartele deoparte și luă din nou fotografiile la verificat. 
Le găsise și pe cele cu băieţii rămași la școala pe timpul 
vacanței. Gösta închise ochii și își aminti de ajunul acela de Paști 
din 1974, însorit, dar puţin răcoros. Împreună cu fostul lui coleg, 

Henry Ljung, care nu mai era în viaţă, se plimbaseră până la 
casa cea mare și albă. Totul era atât de liniștit, aproape 
înfricoșător de liniștit, dar asta putea să fie doar o impresie de 
moment. Și totuși, își amintea cum se înfiorase când urcaseră 
pe poteca aceea. El și Henry făcuseră schimb de priviri, neștiind 
la ce să se aștepte după apelul acela ciudat la secţie. Șeful lor 
de atunci ceruse doi agenţi. Voia să se deplaseze și să verifice 
că totul era în regulă. „Probabil că ţâncii ăia au vrut să ne joace 
feste”, le spusese și îi trimisese acolo, mai mult ca să se asigure 
că nu fusese decât o glumă a unor puști de bani gata, plictisiţi. 
Avusese niște probleme la începutul semestrului, la școală, dar 
după ce șeful îl sunase pe Rune Elvander toate problemele 
dispăruseră. Gösta habar n-avea cum reușise să-i îmblânzească 
directorul, dar avusese efect, orice ar fi făcut. Până acum. 

Se opriseră în faţa ușii de la intrare. Din casă nu se auzea nici 
pâs. Apoi liniștea fusese perturbată de un țipăt de copil, care-i 
trezise din neputinţa de moment. Bătuseră la ușă o dată, apoi 
intraseră. „Alo”, strigase Gösta. Acum când stătea la biroul 
secției, după mai mulţi ani, se întreba cum de-și amintea, oare, 
totul cu atâta exactitate. Nu-i răspunsese nimeni, dar ţipetele 
copilului erau tot mai puternice. Cei doi se grăbiseră într-acolo și 
înmărmuriseră când au intrat în sufragerie. O fetiță se agita 
acolo, singură cuc, și ţipa ca din gură de șarpe. Gösta se 
repezise la ea din instinct și o luase în brațe. 

— Și ceilalţi unde sunt? întrebase Henry, privind în jur. Alo? 
strigase și ieșise din nou pe coridor. 

Niciun răspuns. 

— Verific și sus, a strigat. 

Gösta a dat din cap, ocupat cu liniștitul fetiţei. 

Nu mai ţinuse un copil mic în brațe și nu prea știa cum să se 
comporte ca să o facă să nu mai plângă. A legănat-o cu mișcări 
stângace, îngânând o melodie inventată pe loc. Spre mirarea lui, 
funcționa. Plânsetul micuţei se transforma treptat în sughiţuri 
mici. Gösta simţea cum pieptul ei se ridică și se lăsă în timp ce 
își lipește capul de umărul lui. A continuat să o legene și să-i 
cânte, copleșit de sentimente indescriptibile. 

Henry intrase din nou în sufragerie. 

— N-am găsit nici sus pe nimeni. 

— Dar unde au dispărut? Cum pot să lase singură o așa 
păpușică? Putea să păţească ceva, Doamne ferește! 

— Da, și cine dracu' o fi sunat? 

Henry și-a scos șapca și s-a scărpinat în cap. 

— Or fi plecat să se plimbe puţin, aici pe insulă? 

Gösta a privit sceptic masa, cu prânzul de Paști consumat pe 
jumătate. 

— Fără să termine de mâncat? Înseamnă că-s niște oameni 
tare ciudati. 

— Asta e clar. 

Henry și-a pus din nou șapca. 

— Ce face o păpușică aici, singură? a zis și s-a apropiat de 
fetița din braţele lui Gösta. 

Copilul începuse să plângă imediat și-l apucase de gât pe 
Gösta, atât de tare, încât acesta abia mai reușise să respire. 

— Las-o în pace, a zis și a făcut un pas înapoi. 

Un sentiment de satisfacţie i-a încălzit pieptul. S-a întrebat 
dacă ar fi fost la fel în caz că băiatul lui și al lui Maj-Britt ar fi 
trăit. Dar a alungat repede gândul. Se hotărâse, doar, să nu se 
mai gândească la ce ar fi putut fi. 

— Barca era jos? a întrebat după un timp când fetiţa se mai 
liniștise. 

Henry s-a încruntat. 

— Am văzut o barcă lângă ponton, dar parcă aveau două, sau 
nu? Cred c-au cumpărat barca de lemn a lui Sven-lvar toamna 
trecută. Eu n-am văzut decât barca de plastic. Doar nu crezi c- 
au plecat cu barca, fără fata asta? N-au cum să fie atât de 
tâmpiţi, așa orășeni cum sunt. 

— Inez e de aici, l-a corectat Gösta, absent. Familia ei provine 
din Fjällbacka, trăiesc acolo de mai multe generații. 

Henry a oftat. 

— Da, oricum e ciudat. Cred că va trebui s-o luăm cu noi pe 
fetiță și să vedem, poate apare careva, a spus, dând să plece. 

— Masa e pusă pentru șase persoane. 

— Da, e vacanţa de Paști, probabil că a rămas doar familia. 

— Chiar crezi că putem să lăsăm totul așa? 

Situaţia se arăta cel puţin stranie, iar faptul că nu putea să 
aplice nicio procedură standard îl neliniștise pe Gösta. Căzuse 
pe gânduri. 

— Facem cum zici, luăm copila cu noi și dacă nu ne sună 
nimeni, ne întoarcem iar mâine. Dacă nu apar până atunci, 

înseamnă că nu-i a bună. Și dacă-i așa, atunci trebuie să 
cercetăm locul. 

În continuare nesiguri că procedează cum trebuie, cei doi 
ieșiseră și închiseseră ușa după ei. Se îndreptaseră spre ponton 
și, ajunși la câţiva metri de el, zăriseră o barcă apropiindu-se pe 
apă. 

— Uite, e barca cea veche a lui Sven-lvar, a zis Henry, arătând 
către orizont. 

— Văd mai mulţi în ea. Poate e restul familiei. 

— În cazul ăsta o să le zic eu vreo două. Cum să lași copila 
asta aici? Îmi vine să le trag o mamă de bătaie. 

Henry pornise spre ponton, cu pași grăbiţi. Gösta alergase 
după el, dar nu îndrăznise să menţină aceeași viteză, de teamă 
să nu se împiedice și să cadă cu fetița. Barca acostase și un 
băiat în jur de cincisprezece ani sărise pe ponton. Avea părul 
negru ca pana corbului și părea extrem de furios. 

— Ce vreţi să faceţi cu Ebba? a șuierat. 

— Dar tu cine ești? a întrebat Henry când băiatul s-a proțăpit 
în faţa lui, cu mâinile în șolduri. 

Încă patru băieţi s-au dat jos din barcă, apropiindu-se de 
Henry și de Gosta, care tocmai ajunsese acolo. 

— Unde-s Inez și Rune? a întrebat băiatul cu părul negru. 

Ceilalţi stăteau tăcuți în spatele lui și așteptau. Era clar că el 
era șeful. 

— Asta ne întrebam și noi, a zis Gösta. Am primit un telefon la 
secție cum că s-a întâmplat ceva aici și când am ajuns, n-am 
găsit pe nimeni în casă, în afară de fetiță. 

Băiatul se holbase la el, uluit. 

— Ce, numai Ebba era acolo? 

Așa o cheamă, deci, Ebba, se gândise Gösta. 

Fetița a cărei inimă bătea aproape de inima lui. 

— Sunteţi elevii lui Rune? a întrebat Henry pe un ton oficial, 
dar băiatul nu părea deloc intimidat. 

L-a privit liniștit pe poliţist și i-a răspuns politicos: 

— Suntem elevi la școala de aici. Am rămas pe insulă în 
vacanţă. 

— Și unde aţi fost? s-a încruntat Gösta. 

— Am fost de azi-dimineaţă în larg cu barca. Familia urma să 
ia prânzul de Paști și pe noi nu ne-au invitat. Așa că am plecat 
mai bine la pescuit, ca să „ne modelăm caracterele”. 

— Și aţi prins ceva? 

Tonul lui Henry dădea de înţeles că n-are încredere în vorbele 
băiatului. 

— Am prins o plasă plină de pești, a spus băiatul și a arătat 
spre barcă. 

Gösta s-a uitat într-acolo și a zărit plasa prinsă de pupa bărcii. 

— O să veniţi cu noi la secţie până când o să rezolvăm 
problema asta, a spus Henry și a luat-o înainte spre barca lui. 

— Nu putem să ne spălăm mai întâi? Suntem murdari și puţim 
a pește, a zis unul dintre băieţi, vizibil speriaţi. 

— Facem cum ne-au zis domnii sergenţi, s-a răţoit băiatul cu 
atitudine de lider. Bineînțeles că mergem cu dumneavoastră. Vă 
rugăm să ne scuzaţți dacă am fost nepoliticoși. Ne-am speriat 
când am văzut-o pe Ebba cu niște străini. Pe mine mă cheamă 
Leon Kreutz. 

Băiatul întinsese mâna și-l salutase pe Gösta. 

Henry se urcase deja în barcă și îi aștepta. Gösta îi urmase pe 
băieți, cu Ebba în brațe. Aruncase o ultimă privire spre casă. 
Unde, pentru numele Domnului, era familia aia? Ce se alesese 
de ei? 

Gösta se reîntoarse în prezent. Amintirile erau atât de vii, 
încât mai că simțea căldura fetiţei în braţele lui. Se îndreptă de 
spate și scoase o fotografie din teanc. Aceasta fusese făcută la 
secție și-i înfățișa pe toţi cei cinci băieţi: Leon Kreutz, Sebastian 
Mânsson, John Holm, Percy von Bahrn și Josef Meyer. Aveau 
părul ciufulit, haine murdare și o expresie încruntată. Toţi, în 
afară de Leon. Acesta zâmbea spre cameră și părea trecut de 
șaisprezece ani, cât avea în realitate. Era un băiat chipeș, 
aproape frumos, își dădu seama Gösta privind fotografia cea 
veche. Pe atunci nu îi trecuse asta prin cap. Răsfoi materialul 
anchetei. Leon Kreutz. Oare ce se alesese de el? Gösta își notă 
ceva în carneţel. Din cei cinci băieţi, pe Leon îl ţinea minte cel 
mai bine. Poate avea să înceapă cu el. 

Fjällbacka, 1920 


Fetița tipa întruna, zi și noapte. Dagmar n-ar fi reușit s-o 
acopere nici dacă și-ar fi astupat urechile și ar fi urlat cât o 
țineau plămânii. Aşa auzea și plânsetele ei și bocănitul vecinului 
în pereți. 

Nu se așteptase la una ca asta. [i simtea în continuare mâinile 
pe corp, îi vedea privirea de atunci, când stătea goală în pat, 
lângă el. Era convinsă că sentimentele fuseseră reciproce, așa 
că sigur trebuia să se fi întâmplat ceva neprevăzut. Altfel n-ar fi 
lăsat-o în mizeria aia, și umilită. Poate trebuise să se întoarcă în 
Germania? Sigur că aveau nevoie de el. Era un erou care se 
întorcea acasă la nevoie, când îl chema patria, chiar dacă îi 
plângea inima că trebuia s-o părăsească. 

II căutase cât putuse, peste tot, încă dinainte să-și fi dat 
seama că e însărcinată. li scrisese mai multe scrisori 
ambasadorului Germaniei de la Stockholm și întrebase fiecare 
persoană care îl cunoștea pe eroul de război Hermann Göring 
dacă știe ce s-a întâmplat cu el. Dacă afla că are un copil cu ea, 
s-ar fi întors cu siguranță. Indiferent ce treburi importante ar fi 
avut în Germania, sigur avea să lase totul ca s-o salveze pe ea și 
pe Laura. Un om ca el n-ar lăsa-o să se chinuie așa, printre 
oameni scârboși care o disprețuiau și n-o credeau când le 
povestea cine era tatăl Laurei. Ce mirare când aveau să-l vadă 
pe Hermann la ușa ei, arătos, în uniformă de pilot, cu brațele 
deschise și cu o mașină scumpă așteptându-I! 

Fetița plângea din ce în ce mai tare în leagănul ei. Dagmar 
era tot mai nervoasă. Nu putea să stea liniștită niciun minut. 
Copila o făcea dinadins, se vedea în ochii ei. La cât era de mică, 
părea că o disprețuiește pe Dagmar la fel de mult ca și ceilalți. 
Dagmar îi ura pe toți. Puteau să ardă în iad, babe bârfitoare. Și 
curvarii care, în ciuda vorbelor de ocară, veneau seara la ea și îi 
scoteau ochii cu câțiva bănuți ca s-o batjocorească. Dar când 
Zăceau deasupra ei și se scremeau, atunci da, atunci era bună. 

Dagmar aruncă pătura de pe ea și intră în bucătăria cea mică. 
Peste tot numai vase nespălate. Dinspre resturile de mâncare 
uscate venea un miros acru. Dagmar deschise ușa cămării. Nu 
găsi decât o sticlă de spirt sanitar, cu care o plătise farmacistul. 
Dagmar o luă şi se întoarse în pat. Fetița continua să plângă. 
Vecinul bătu din nou, tare, în perete, dar lui Dagmar nu-i păsa. 
Scoase dopul, șterse cele câteva firimituri lipite de gura sticlei 
cu mâneca cămășii de noapte și duse sticla la gură. Nu trebuia 
decât să bea suficient și toate zgomotele aveau să amuțească în 
jur. 

Josef deschise enervat ușa biroului lui Sebastian. Pe birou se 
vedeau planurile terenului pe care sperau să poată construi 
muzeul, într-un viitor nu foarte îndepărtat. 

— Felicitări! spuse Sebastian și îi ieși în întâmpinare. Primăria 
a acceptat proiectul, zise și îl bătu tare, pe spate, pe Josef. 

— Bine. 

De fapt, se aștepta la asta. Cum să fi refuzat o asemenea 
ocazie? 

— Când putem să începem? 

— Liniștește-te. Nu cred că-ți dai seama cât o să avem de 
lucru. Trebuie să prelucrăm simbolurile păcii, să planificăm 
construcția, și gândește-te că o să trebuiască să facem rost și 
de bani. 

— Dar văduva Grunewald ne-a cedat terenul și am primit și 
destule donaţii. Și fiindcă tu ești constructorul, tot tu hotărâăști și 
când începem, sau cum? 

Sebastian râse. 

— Să nu crezi că e gratis doar fiindcă firma mea construiește 
muzeul. Trebuie să plătesc salariile oamenilor și să cumpăr 
materialele. O să ne coste ceva să construim clădirea asta, 
spuse și bătu cu degetul în schițe. Trebuie să cooptez niște 
furnizori și nimeni nu face acte de caritate. Ca mine. 

Josef oftă și se așeză pe scaun. Era cel puţin sceptic în 
privința motivelor lui Sebastian. 

— Incepem cu granitul, spuse Sebastian și-și trânti picioarele 
pe birou. Am primit niște schiţe drăguţe despre niște variante 
posibile pentru simbolul păcii. Și apoi ne trebuie doar niște 
material de marketing, un ambalaj care să le ia ochii și putem să 
le vindem gogoașa. 

Sebastian văzu expresia de pe faţa lui și rânji. 

— Râzi numai, râzi. Pentru tine totul se reduce la bani. Nu 
înţelegi ce simbolistică poate avea chestia asta? Granitul, care 
ar fi trebuit să fie o parte din cel de-al Treilea Reich și care acum 
e ca o mărturie a înfrângerii naziștilor și a faptului că a învins 
binele. Și putem să facem ceva din asta și să creăm lucruri de 
genul ăsta pe termen lung, spuse și arătă spre desene, 
tremurând de furie. 

Rânjetul de pe chipul lui Sebastian se lărgi și mai tare. 
Bărbatul ridică neputincios din mâini. 

— Nu te obligă nimeni să lucrezi cu mine. Pot să rup 
contractul în clipa asta și după aia poţi să te duci la cine vrei. 

Era o idee tentantă și, preţ de o clipă, Josef se gândi să facă 
exact ce-i spusese Sebastian. Apoi se prăbuși pe scaun. Trebuia 
să ducă la bun sfârșit proiectul. Până acum doar își irosise viaţa. 
Nu avea nimic de arătat lumii, nimic care să omagieze amintirea 
părinţilor lui. 

— Ştii bine că ești singurul la care pot să apelez, spuse în cele 
din urmă. 

— Și ţinem unul la altul. 

Sebastian își cobori picioarele de pe masa de scris și se 
aplecă în faţă. 

— Ne știm de mult. Suntem ca fraţii, mă cunoști. Mereu sar 
când e vorba de un frate. 

— Da, ţinem unul la altul, spuse Josef și cercetă chipul lui 
Sebastian. Ai auzit că s-a întors Leon? 

— Am auzit ceva zvonuri. Închipuie-ţi, să-l vezi iar aici. Și pe 
la. N-aș fi crezut asta în ruptul capului. 

— Nu-i așa c-au cumpărat casa aia, care era de vânzare mai 
sus de Brandparken? 

— Păi, au capital, așa că, de ce nu? Apropo, poate că și Leon 
ar vrea să investească aici. Nu l-ai întrebat? 

Josef scutură tare din cap. Ar fi făcut orice ca să grăbească 
lucrările la muzeu. Orice, dar pentru nimic în lume nu s-ar fi 
înhăitat cu Leon. 

— Apropo, ieri m-am întâlnit cu Percy, spuse Sebastian. 

— Cum îi mai merge? întrebă Josef, bucuros că putea să 
schimbe subiectul. Mai are castelul? 

— Da, are noroc că Fygelsta se încadrează la fidei comissun*. 
Dacă ar fi trebuit să împartă moștenirea cu fraţii lui, ar fi dat 
faliment de mult. Dar acum se pare că sacul cu bani s-a golit 
definitiv. De asta a luat legătura cu mine. Ca să-mi ceară un 
ajutor temporar, cum l-a numit el. 

Sebastian schiţă niște ghilimele în aer. 

— Oricum, fiscul e pe urmele lui. Pe ei nu-i prea poate aburi 
cu obiceiuri de nobil și nume cu rezonanţă. 

— Și? O să-l ajuţi și pe el? 


ê Bun ce nu poate vândut, ci doar moștenit. 
VP - 102 


— Nu te speria. Încă nu știu. Ti-am spus că întotdeauna o să 
ajut un frate și Percy mi-e frate în aceeași măsură ca și tine, sau 
nu? 

— Ba da, spuse Josef și aruncă o privire pe fereastră, spre 
întinderea de apă. 

Erau fraţi pentru totdeauna, uniţi de același trecut întunecat. 
Își îndreptă din nou privirea spre schiţe. Întunericul avea să fie 
alungat prin lumină. Avea s-o facă de dragul tatălui său și al lui. 

e 

— Auzi? Ce-a pățit Martin? 

Patrik stătea în cadrul ușii biroului Annikăi. Nu se putuse 
abţine să nu întrebe. Ceva nu era în regulă și asta îl neliniștea. 

Annika se întoarse spre el și își împreună mâinile pe genunchi. 

— Nu pot să-ţi spun nimic. Când Martin o să fie pregătit, o să- 
ţi povestească. 

Patrik oftă și, cu capul amețit de gânduri, se așeză pe scaunul 
de lângă ușă, destinat vizitatorilor. 

— Și despre cazul ăsta ce părere ai? 

— Cred că ai dreptate. 

Annika părea vizibil ușurată că Patrik hotărâse să schimbe 
subiectul. 

— Incendiul și dispariția familiei aceleia sunt legate, într-un fel 
sau altul. Și dacă ne gândim și la ce au găsit sub podea, e clar 
că cineva se temea de ce o să descopere Ebba și bărbatul ei în 
timp ce renovau casa. 

— Draga de nevastă-mea a fost fascinată de cazul ăsta. 

— Și acum ţi-e frică să nu cumva să-și bage nasul unde nu-i 
fierbe oala, completă Annika. 

— Da, dar poate s-a învăţat minte între timp și știe, de data 
asta, că-i mai bine să stea în banca ei. 

Annika zâmbi. Patrik își dădu seama că nici măcar el nu crede 
ce spune. 

— Probabil că a adunat o grămadă de date din trecut, la cât e 
de pricepută să facă cercetări. Dacă se poate abţine cu săpatul 
în prezent, probabil că te poate ajuta, spuse Annika. 

— Da, problema e că nu se poate abţine. 

— Dar știe să aibă grijă de ea. Hai, zi-mi, cu ce vrei să începi? 

— Nu prea știu. 

Patrik își săltă un picior peste celălalt și se jucă absent cu 
șiretul de la pantof. 

— Trebuie să-i audiem pe toţi cei care au fost prezenți pe 
insulă la data dispariţiei. Gosta caută datele de contact ale 
tuturor profesorilor și elevilor de la școală. Cel mai important, 
bineînţeles, e să vorbim cu cei cinci băieţi care se aflau pe 
insulă în ajunul ăla de Paști. L-am rugat pe Gösta să facă o listă 
de priorități și să decidă el cu cine să începem. Apoi m-am 
gândit că tu ai putea să faci unele cercetări, legate de profilul 
fiecăruia, pe baza materialelor adunate de Gösta. Nu prea mă 
bazez pe capacităţile lui administrative. De fapt, ar fi fost mai 
bine să-ţi fi dat tot ţie sarcina aia. Dar știi că, în cazul ăsta, el e 
specialistul. 

— Pare... implicat e puţin spus. E o excepţie de la regulă, 
spuse Annika. Și cred că știu de ce se comportă așa. Din câte 
știu, fetiţa lui Elvander a stat la el și la nevastă-sa un timp. 

— Ebba a stat la Gösta? 

— Așa am auzit. 

— Asta explică de ce s-a comportat așa de ciudat acolo pe 
insulă, spuse Patrik și și-l reaminti pe Gosta privind-o insistent 
pe Ebba. 

Cât de grijuliu fusese cu ea, cum o atinsese! 

— Un lucru e sigur, că n-a putut să uite cazul ăla. Probabil că 
s-au atașat de fată, spuse Annika și privirea îi rătăci spre 
fotografia înrămată cu Leia de pe birou. 

— Da, clar, spuse Patrik. 

Erau atâtea detalii pe care nu le cunoștea, atâtea lucruri pe 
care trebuia să le afle în ceea ce privește dispariţia familiei 
aceleia de pe Valö! Dintr-odată, sarcina din faţa lui păru 
copleșitoare. Oare era posibil să rezolvi un caz vechi, după 
atâţia ani? Și cât de repede trebuia să se miște? 

— Crezi că cel care a provocat incendiul o să încerce din nou? 
îl întrebă Annika de parcă i-ar fi citit gândurile. 

Patrik cântări răspunsul. Apoi dădu din cap. 

— Nu știu. Poate. Dar nu putem să ne asumăm riscuri. Trebuie 
să ne apucăm de lucru cât mai repede, să încercăm să aflăm ce 
s-a întâmplat cu adevărat în ajunul ăla de Paști. Oricine ar fi 
persoana care a vrut să le facă rău lui Mårten și Ebba, eu zic că 
trebuie oprită, înainte ca el sau ea să mai facă vreo mișcare. 

e 

Anna stătea goală în fața oglinzii și lacrimile îi înțepau ochii pe 

după pleoape. Nu se mai recunoștea. Ridică încet mâna și se 

mângâie pe păr. Între timp, îi crescuse la loc. Acum, după 
accident, era mai închis la culoare și mai aspru, și deocamdată 
încă mult prea scurt față de cum îl purta de obicei. Poate că o 
vizită la coafor ar fi rezolvat problema asta, dar Anna n-avea 
niciun chef de așa ceva. Corpul ei n-avea să se schimbe datorită 
unei coafuri noi. 

Urmări, cu mâna tremurândă, cicatricele care se întindeau pe 
trupul ei formând o hartă misterioasă. Între timp deveniseră mai 
șterse, dar n-aveau să dispară niciodată. Anna își apucă o 
bucată de piele de pe burtă, apatică. Ea, care fusese mereu 
slabă, care putea să spună fără falsă modestie că era mulţumită 
de felul cum arată... Acum privea cu dispreţ pielea ce-i atârna. 
Din cauza leziunilor, nu putuse să facă suficientă mișcare și nu îi 
mai păsase de ce băga în ea. Anna ridică privirea spre chipul din 
oglindă, dar nu fu în stare să se privească în ochi. Datorită 
copiilor și a lui Dan, se străduise să se întoarcă la viața asta, se 
întorsese din întunericul care fusese mai adânc decât tot ce 
pătimise în trecut, incluzând și perioada cu Lucas. Întrebarea 
era dacă meritase. Răspunsul nu-l știa nici acum. 

Zbârnăâitul soneriei o făcu să tresară. Era singură acasă și 
doar ea putea să deschidă ușa. După o ultimă privire peste 
corpul ei gol, se îmbrăcă repede cu hainele de casă care zăceau 
pe podea și se repezi pe trepte. Se simţi ușurată când văzu că 
era Erica. 

— Salut, ce faci? întrebă Erica. 

— Nimic. Intră. Copiii unde sunt? 

— Acasă. Kristina are grijă de ei și eu aveam ceva de rezolvat 
în oraș. Așa că m-am gândit să trec pe la tine înainte s-o las să 
plece acasă. 

— Bun, spuse Anna și se duse să pună de cafea. Imaginea cu 
pielea albă, atârnând, reapăru în mintea ei, dar o alungă repede 
și scoase câteva prăjituri cu ciocolată din frigider. 

— Aoleu, n-ar trebui să mai mănânc din astea, se strâmbă 
Erica. M-am văzut în costum de baie în weekend și n-a fost deloc 
amuzant. 

— Ei, arăţi foarte bine, spuse Anna pe un ton amar. 

Erica n-avea de ce să se plângă. 

Umplu o carafă cu suc. Erica o urmă spre grădina cea mică 
din spatele casei. 

— Ce mobilă frumoasă! E nouă? 

Erica își trecu palma peste lemnul vopsit în alb. 

— Da, am găsit-o la Paulsson, lângă fosta alimentară Eva, știi. 

— Chiar te pricepi să găsești piesele potrivite, spuse Erica, și 
mai convinsă că Annei avea să-i placă propunerea ei. 

— Mulţumesc. Dar unde ziceai c-ai fost? 

— În tabăra de copii, spuse Erica și îi povesti în mare ce se 
întâmplase acolo. 

— Ce palpitant! Deci au găsit sânge, dar niciun cadavru? 
Înseamnă că tot s-a întâmplat ceva. 

— Da, așa se pare. 

Erica întinse mâna după o prăjiturică. Luă un cuţit ca s-o 
împartă, apoi se răzgândi și mușcă cu poftă din ea. 

— Zâmbește, spuse Anna și se lăsă copleșită de amintirea 
aceea din copilărie. 

Erica își dădu seama imediat ce avea de gând și zâmbi cât 
putu de larg, cu dinţii plini de cremă de ciocolată. 

— Uită-te aici, spuse apoi și luă două paie de pe tăviţă. Le vâri 
în nas, uitându-se cruciș și zâmbind cu gura până la urechi. 

Anna nu se putu abţine să nu chicotească. Işi aminti cât de 
mult îi plăcea în copilărie când sora ei mai mare se prostea. 
Erica fusese întotdeauna matură și serioasă, mai mult o mamă 
decât o soră mai mare. 

— Pun pariu că nu mai știi să bei cu nasul, spuse Erica. 

— Ba bineînțeles că știu, spuse Anna și își strecură câte un pai 
în fiecare nară. 

Se aplecă, vârî paiele în pahar și inspiră. Când sucul îi ajunse 
în nări, începu să tușească și să strănute fără să se poată opri. 
Erica izbucni în râs. 

— Voi ce faceţi aici? 

Dan apăruse brusc în spatele casei. Când văzură expresia de 
pe chipul lui, cele două femei începură să râdă și mai tare. 
Arătau una spre cealaltă și încercau să spună ceva, dar nu 
reușeau să scoată o vorbă. 

— Să înțeleg că n-am ce căuta acasă fără să anunţ în 
prealabil, spuse Dan scuturând din cap și plecă. 

Până la urmă reușiră să se calmeze. Anna simţi că mușchii 
încordaţi ai stomacului ei se mai relaxaseră. Erica și ea 
avuseseră certurile lor, dar nimeni nu reușea s-o miște atât de 
tare ca sora ei. Nimeni nu putea s-o scoată din sărite mai tare 
decât Erica; la fel și invers. Tot ea era cea care o bine dispunea 

cel mai iute. Erau legate pe veci cu o panglică invizibilă. Anna își 
dădu seama, în timp ce-și ștergea lacrimile de la atâta râs, cât 
de multă nevoie avea de sora ei. 

— Să nu te aștepți să se dea la tine diseară, după ce te-a 
văzut așa, spuse Erica. 

Anna pufni. 

— Nu știu dacă mai contează. Dar aș prefera să schimbăm 
subiectul. Mi se pare cam incestuos să discut despre viaţa mea 
intimă când sora mea a avut de-a face cu prietenul meu... 

— Dumnezeule, da, acum o sută de ani. Sinceră să fiu, nici 
nu-mi mai amintesc cum arăta în pielea goală. 

Anna își vâri, demonstrativ, degetele în urechi. Erica scutură 
din cap, râzând. 

— OK, promit să discutăm despre altceva. 

Anna Își scoase degetele din urechi. 

— Povestește-mi mai multe despre Valö. Cum ţi s-a părut fiica 
familiei dispărute? Cum o chema? Emma? 

— Ebba, spuse Erica. Stă pe insulă cu soțul ei, Mårten. Vor să 
renoveze casa și s-o transforme în pensiune. 

— Și chiar crezi că e un plan realist? Sezonul nu-i cine știe ce 
lung aici. 

— Habar nu am, dar mi s-a părut că n-o fac pentru bani. Că 
proiectul are alt scop. 

— S-ar putea să reușească. Locul ăla are potenţial, asta e clar. 

— Știu. Și aici intri tu în ecuaţie, spuse Erica și arătă spre ea. 

Dintr-odată, părea nerăbdătoare. 

— Eu? întrebă Anna. Eu ce treabă am? 

— Niciuna, deocamdată, dar s-ar putea să ai. Mi-a venit o idee 
trăsnet! 

— Eşti modestă, ca de obicei, pufni Anna, dar deveni curioasă. 

— De fapt, Ebba și Mårten au deschis subiectul. Ziceau că se 
pricep la partea cu renovatul și la munca manuală, dar au 
nevoie de cineva cu simţ estetic, care să găsească stilul potrivit 
pentru pensiune. Și tu te pricepi la amenajări interioare, la 
antichităţi și ai gusturi bune. Ești persoana perfectă pentru jobul 
ăsta! 

Erica își trase sufletul și luă o gură de suc. 

Annei nu-i venea să creadă. Era ocazia perfectă ca să afle 
dacă se putea lansa ca decorator pe cont propriu, ar fi putut fi 
prima ei sarcină de consultant. Incepu să zâmbească. 

— Le-ai zis tu asta? Crezi că vor să angajeze pe cineva? Își 
permit? Ce stil crezi că le-ar plăcea? Nu-i nevoie să cumpere 
cine știe ce scumpeturi, mai amuzant ar fi să meargă la licitaţii 
de la ţară și să găsească mobilier de calitate și decoraţiuni la 
preţuri mici. Eu zic că s-ar potrivi un stil mai tradiţional, mai 
romantic, și știu un loc unde au materiale frumoase... 

Erica ridică o mână. 

— Alo, calmează-te! Răspunsul e nu. Nu le-am zis nimic 
despre tine. Le-am zis doar că știu pe cineva care i-ar putea 
ajuta. Habar n-am ce buget au, dar dă-le un telefon și întreabă-i. 
Mergem împreună cu barca, dacă vor să se întâlnească cu tine 
și par interesaţi. 

Anna se opri și se uită lung la Erica. 

— Ah, tu cauţi o scuză ca să te duci iar acolo și să adulmeci. 

— Poate... Dar cred și c-ar fi grozav dacă v-aţi întâlni cumva. 
Cred că te-ai descurca de minune cu chestia asta. 

— Da, mă tot gândesc să-mi fac firmă. 

— Păi, şi ce aștepți? Îți dau numărul lor și-i suni în clipa asta. 

Ceva nou se trezi în sufletul Annei. Un soi de entuziasm. 
Probabil că ăsta era cuvântul potrivit pentru ce simţea. Pentru 
prima oară după mult timp, era entuziasmată. 

— OK, dă-l încoace până nu mă răzgândesc, spuse și-și scoase 
telefonul mobil. 

e 

Interviul ăla nu-i dădea pace nici acum. Fusese atât de 
frustrant să-și controleze vorbele și să nu spună ce gândește cu 
adevărat. Jurnalistul ăla de azi-dimineaţă era un idiot. Oamenii 
în general erau niște idioţi. Nu vedeau realitatea așa cum era, 
prin urmare, responsabilitatea lui creștea. 

— Crezi că asta o să afecteze partidul? 

John plimbă paharul cu vin printre degete. 

Soţia lui ridică din umeri. 

— Nu-i nicio problemă, sunt sigură. Doar nu e un ziar din ăla 
cu distribuţie naţională, spuse și-și dădu părul după urechi, își 
puse ochelarii și începu să citească teancul gros de documente 
din față. 

— Un interviu se poate difuza repede. Sunt cu ochii pe noi ca 
vulturii, abia așteaptă un motiv să ne atace. 

Liv se uită la el pe deasupra ochelarilor de citit. 

— Să nu-mi zici că ești surprins. Știi bine cine deţine puterea 
media în ţara asta. 

John dădu din cap. 

— Nu-i nevoie să-i predici unui om mântuit. 

— La următoarele alegeri o să fie altfel. Oamenii își vor da 
seama, între timp, cum arată societatea. 

Zâmbi triumfătoare și continuă să răsfoiască hârtiile. 

— Aș vrea să cred în omenire la fel de mult ca tine. Uneori mă 
întreb dacă o să înțeleagă vreodată ceva. Oare suedezii au 
devenit prea leneși și proști, prea nepăsători și degeneraţi ca 
să-și dea seama că paraziţii se răspândesc? Poate că au prea 
puţin sânge curat în vene ca să mai merite să luptăm pentru ei. 

Liv termină de citit. Ochii îi scăpărară când își privi bărbatul. 

— Ascultă la mine, John. Încă de când ne-am cunoscut, ai știut 
care e scopul tău. Ai știut ce trebuie să faci, care ţi-e menirea. Și 
dacă nu te ascultă nimeni - atunci va trebui să vorbești mai 
tare. Și dacă cineva se îndoiește de tine - asta e, argumentezi 
mai bine. În sfârșit, suntem în parlament și poporul, poporul de 
care te îndoiești, e cel care a avut grijă să ajungem acolo. Ce 
contează dacă un jurnalist de duzină se îndoiește de felul nostru 
de a calcula bugetul. Ajunge că noi știm că avem dreptate. Asta 
e tot ce contează. 

John o privi zâmbitor. 

— Vorbești exact ca atunci când ne-am cunoscut la Uniunea 
Tinerilor. Dar trebuie să-ţi spun că arăţi mai bine cu păr decât 
fără. 

Se apropie și o sărută pe creștet. 

În afară de temperamentul imprevizibil și retorica 
provocatoare, nimic nu mai amintea la soţia lui rece, îmbrăcată 
întotdeauna elegant și frumos, de fosta skinhead în haine 
militărești de care se îndrăgostise atunci. Dar acum o iubea și 
mai mult. 

— E doar un articol dintr-o gazetă locală, spuse Liv și-i strânse 
mâna, care se odihnea pe umărul ei. 

— Da, probabil că ai dreptate, replică John, dar rămase 
neliniștit. 

Trebuia să ducă proiectul la bun sfârșit. Parazitul trebuia 
eliminat și el era cel care primise sarcina de a-l stârpi. Işi dorea 
doar atât: să fi avut mai mult timp la dispoziţie. 


VP - 109 


Faianţa din baie îi răcorea fruntea. Ebba închise ochii și se 
lăsă învăluită de răcoare. 

— Vii la culcare? 

Auzi vocea lui Mårten din dormitor, dar nu-i răspunse. Nu voia 
să se ducă în pat. De fiecare dată când se întindea lângă Mårten 
avea impresia că-l dezamăgește pe Vincent. In prima lună nu 
reușise să stea cu el în aceeași casă. Nici nu se putea uita la el. 
Când își vedea propriii ochi în vreo oglindă, privea în altă 
direcţie. Sentimentul de vinovăţie era omniprezent. 

Părinţii ei o îngrijiseră zi și noapte, o alintaseră ca pe un 
bebeluș. Stătuseră de vorbă cu ea, o rugaseră să vorbească cu 
Mărten, zicându-i că aveau nevoie unul de celălalt. Până la urmă 
începuse să-i creadă, sau, pur și simplu, se dăduse bătută. Era 
mai ușor așa. 

Se apropiase de el încet și fără chef. Se mutase din nou 
acasă. Primele săptămâni au trecut în tăcere. Amândurora le era 
frică de ce s-ar fi putut întâmpla dacă începeau să vorbească 
unul cu celălalt și ziceau ceva ce nu se mai putea retracta. Apoi 
începuseră să spună lucruri banale de genul: 

— Dă-mi untul. 

— Ai spălat? 

Lucruri inofensive, nepericuloase, care n-ar fi putut da naștere 
niciunei acuzaţii. Și, cu timpul, propoziţiile deveniseră mai lungi 
și subiectele de conversație inofensive se  înmulţiseră. 
incepuseră să discute despre Valö. Mårten venise cu ideea să se 
mute acolo. Dar și Ebbei i se păruse o ocazie bună de-a lăsa în 
urmă tot ce-i amintea de o altă viaţă. O viaţă care nu fusese 
perfectă, dar în care a fost fericită. 

Acum însă, stând în baie, cu fruntea lipită de faianţă, se 
îndoia, pentru prima oară, că făcuse ce trebuie. Casa era 
vândută, casa în care trăise timp scurt cu Vincent. Casa în care 
a schimbat scutece, unde s-a plimbat nopţile prin toată casa cu 
el pe umăr, casa în care copilul ei a învățat să meargă de-a 
bușilea și apoi în picioare, casa în care a învăţat să vorbească. 
Nu mai era a lor. Ebba se întrebă dacă făcuse bine că o vânduse 
sau dacă doar fugise de greutăți. 

Acum erau aici, însă. Intr-o casă în care poate că nici nu se 
aflau în siguranță, unde toată podeaua din sufragerie era 
smulsă pentru că, mai mult ca sigur, familia ei fusese măcelărită 
acolo. Și asta o afecta mai mult decât ar fi vrut să recunoască. 

De-a lungul tinereţii ei nu se gândise prea mult la familia ei 
biologică. Dar nu mai putea să ignore trecutul. Când văzuse 
pata aceea mare și ciudată de sub podea, își dăduse seama, 
într-o clipă de clarviziune teribilă, că nu mai era un mister. Era 
ceva real. Mama și tatăl ei muriseră, probabil, chiar acolo. Intr- 
un fel ciudat, asta părea mai credibil decât faptul că cineva 
încercase să-i omoare pe ea și pe Mårten. Nu știa ce atitudine să 
aibă față de realitatea asta și cum să trăiască în ea, dar de 
ascuns n-avea unde să se ascundă. 

— Ebba? 

Își dădu seama, după tonul lui, că în curând avea să coboare 
din pat și s-o caute dacă nu-i răspundea. Așa că înălță capul și 
strigă înspre ușă: 

— Vin imediat! 

Se spălă meticulos pe dinţi, privindu-se în oglindă. În seara 
asta nu-și feri privirea. Se uită la femeia cu ochi morți, la mama 
fără copil. Apoi scuipă în chiuvetă și își șterse gura cu prosopul. 

— Ai stat ceva, nu glumă. 

Mårten avea o carte deschisă în mâini, dar Ebba observă că 
era la aceeași pagină ca în seara precedentă. 

Nu-i răspunse nimic, ridică doar plapuma și se cuibări în pat. 
Mårten puse cartea pe noptieră și stinse veioza. Datorită 
storurilor pe care le instalaseră în cameră era beznă totală, cu 
toate că afară nu se însera niciodată de tot. 

Ebba rămase nemișcată holbându-se la tavan. Simţi cum 
mâna lui Mårten o caută, ezitând, pe a ei. Se prefăcu că nu 
observă degetele bâjbâitoare, dar nici Mårten nu-și retrase 
mâna, ca de obicei. Continuă să înainteze spre pulpe, pe sub 
tricou și o mângâie pe burtă. Ebba simţi cum i se face rău, 
instantaneu. Mâna se mișca spre piept, îi atingea sânii. Aceiași 
sâni care-l alăptaseră pe Vincent, aceleași sfârcuri la care 
supsese cu gura lui mică și flămândă. 

Gustul de fiere îi umplu gura. Se ridică brusc din pat, alergă 
spre baie și ridică iute capacul toaletei, înainte să i se întoarcă 
stomacul pe dos. Când termină, se prăbuși fără putere pe 
podea. Îl auzi pe Mårten în dormitor, cum izbucnește în plâns. 

Fjällbacka, 1925 


Dagmar se uită la ziarul aruncat pe jos. Laura o trase de 
mânecă și îngână întruna „mama, mama”, dar Dagmar n-o băgă 
în seamă. Se săturase să asculte vocea aceea smiorcăită, 
revendicatoare și cuvântul acela repetat atât de des, încât se 
temea c-o s-o înnebunească. Se aplecă încet și ridică ziarul. Era 
după-masa târziu și privirea începuse să i se încețoșeze deja, 
dar nu încăpea nicio îndoială. „Göring, pilotul erou german, se 
întoarce în Suedia”, scris negru pe alb. 

— Mama, mama! 

Laura trăgea tot mai tare de ea și Dagmar își smuci brațul 
atât de brusc, încât fetița căzu de pe bancă și izbucni în plâns. 

— Taci din gură! se răsti Dagmar. 

Ura plânsetele alea false. Copilei nu-i lipsea nimic. Avea 
acoperiș deasupra capului, nu umbla dezbrăcată și nici nu 
murea de foame, chiar dacă uneori o duceau greu. 

Dagmar îndreptă privirea din nou asupra articolului și silabisi. 
Inima îi bătea în coșul pieptului. Se întorsese, era în Suedia și 
avea să vină după ea. Apoi privirea i se opri asupra unui rând 
aflat puțin mai jos: „Göring se mută în Suedia cu soția lui 
suedeză, Carin”. Dagmar simti cum i se usucă gura. Se 
căsătorise cu altcineva. O dezamăgise! Se înfurie tot mai tare, 
cu atât mai mult cu cât tipetele Laurei îi zgăâriau auzul și 
atrăgeau privirile trecătorilor. 

— Gura! ţipă și-i trase o palmă de o ustură mâna. 

Fetița tăcu, duse mâna la obrazul ei înflăcărat și se uită la ea 
cu ochi mari. Apoi începu să plângă și mai tare și Dagmar simti 
că înnebunește de disperare. Se aruncă asupra ziarului și citi 
rândul acela iar și iar. Carin Göring. Numele femeii i se învârtea 
în cap. Nu scria de când erau căsătoriți, dar având în vedere că 
era suedeză, bănuia că făcuseră cunoștință în Suedia. Cumva îl 
păcălise să se însoare cu ea. Sigur era vina ei că Hermann nu 
venise după ea, că nu putuse să i se alăture fiicei și familiei sale. 

Dădu din cap, mototoli ziarul și se întinse după sticla de pe 
bancă. Aceasta era aproape goală, ceea ce o uimi pentru că de 
dimineață fusese plină ochi. Dar nu zăbovi prea mult, ci goli 
sticla și simti cum băutura binecuvântată o arde pe gât. 

Copila încetase să mai tipe. Stătea pe jos cu brațele în jurul 
genunchilor ridicați și îşi trăgea nasul. Ca de obicei, își plângea 
de milă, pișichera, cu toate că n-avea decât cinci ani. Dar 
Dagmar știa ce trebuie făcut. Încă avea timp să remedieze 
lucrurile. Pe viitor, Hermann avea să fie cu ele și sigur avea să 
găsească ac și pentru cojocul Laurei. Copila avea nevoie tocmai 
de un tată cu mână fermă pentru că, oricât ar fi încercat să-i 
bage mințile în cap, Dagmar avea impresia că nu reușește s-o 
scoată la capăt cu ea. 

Dagmar zâmbi pe banca din Brandparken. Aflase cauza 
tuturor relelor și acum lucrurile aveau să se aranjeze pentru ea 
și Laura. 

Mașina lui Gosta coti spre panta de acces. Erica respiră 
ușurată. Ar fi putut să se întâlnească cu Patrik, care plecase la 
secţie. A 

Deschise ușa înainte ca Gösta să apuce să sune. In spatele ei, 
copiii făceau atâta zgomot, încât lui Gösta i se păru c-a dat cu 
capul de un perete sonor. 

— Îmi cer scuze pentru gălăgie. În curând o să fim amendaţi 
de Protecția Copilului, spuse Erica și se întoarse să-l 
admonesteze pe Noel, care-l alerga pe Anton, făcându-l să 
plângă. 

— Nu-i nimic. Sunt obișnuit cu zbieratul lui Mellberg, spuse 
Gösta și se lasă pe vine. Salutare! Văd că sunteţi niște 
năzdrăvani și jumatate. 

Anton și Noel se opriră din alergat și se rușinară imediat, dar 
Maja păși curajoasă în faţă. 

— Salut, nene bătrân. Pe mine mă cheamă Maja. 

— Maja! Să nu te mai aud că spui așa ceva, spuse Erica și îi 
aruncă o privire severă. 

— Nu face nimic, zise Gösta, râzând cu poftă și ridicându-se. 
Copiii și cei săraci cu duhul spun tot timpul adevărul. Și adevărul 
e că sunt un nene bătrân. Nu-i așa, Maja? 

Maja dădu din cap și clipi triumfătoare spre mama ei, apoi 
plecă. Gemenii nu îndrăzniră să se apropie nici acum. Se 
retraseră încet spre camera de zi, fără a-l scăpa din ochi pe 
Gosta. 

— Pe ăștia doi nu-i păcălești așa de ușor, spuse Gosta și o 
urmă pe Erica în bucătărie. 

— Anton a fost timid de când îl știu. În schimb, Noel e destul 
de sociabil, dar am impresia că e într-o fază în care crede că 
străinii sunt super-înfricoșători. 

— N-aș zice că n-are dreptate, spuse Gosta și se așeză pe un 
taburet. Ești sigură că Patrik nu vine acasă? spuse privind în jur 
neliniștit. 

— A plecat la serviciu acum o jumătate de oră. Tocmai a 
ajuns, probabil. 

— Nu sunt convins că-i o idee bună, spuse Gösta și trase 
câteva linii, cu degetul, pe faţa de masă. 

— E o idee genială, spuse Erica. N-avem niciun motiv să-l 
amestecăm în asta și pe Patrik. N-aș zice că apreciază ajutorul 
meu. 

— Are motivele lui. Ai reușit tu să te bagi în belea de mai 
multe ori. 

— Dar lucrurile s-au rezolvat de fiecare dată. 

Erica refuza să se lase descurajată. Ştia că în seara 
precedentă îi venise o idee genială. Se furișase imediat în hol, 
să-l sune pe Gösta. Și acum iată-l acolo, în faţa ei, cu toate că 
dusese o muncă de lămurire serioasă pentru a-l convinge să nu-l 
implice și pe Patrik. 

— Noi doi avem ceva în comun, spuse și se așeză la capătul 
celălalt al mesei. Vrem să aflăm neapărat ce s-a întâmplat de 
Paștele ăla pe Valö. 

— Da, poliţia lucrează deja la asta. 

— Și bine face. Dar știi și tu cât de ineficient e uneori să 
urmărești toate regulile și prevederile. Putem să lucrăm mai 
liber dacă schimbăm strategia. 

Gösta părea, în continuare, sceptic. 

— S-ar putea să ai dreptate, dar dacă Patrik află ceva, n-o să 
fie milos, fii sigură de asta. Nu știu dacă vreau să mă ba... 

— Tocmai de asta n-o să afle nimic, îl întrerupse Erica. Tu ai 
grijă să primesc materialele și să-mi zici ce aţi aflat. Și eu te 
anunţ de îndată ce găsesc ceva. Tu îi prezinţi datele noi lui 
Patrik și devii eroul secţiei, iar eu fac rost de material pentru o 
nouă carte. O să avem de câștigat cu toţii, inclusiv Patrik. Că 
doar și el vrea să-l găsească pe incendiator și să rezolve cazul 
ăsta. N-o să pună întrebări, dacă-i așa, dimpotrivă, o să accepte 
recunoscător tot ajutorul primit. În plus, nu staţi deloc bine cu 
resursele, acum că Martin e bolnav și Paula e în concediu. Poate 
nu strică să mai lucreze cineva la ancheta asta? 

— Poate că ai dreptate. 

Fața lui Gösta se mai lumină niţel. Erica ghici că-i plăcea 
ideea de a fi încoronat erou. 

— Dar chiar nu crezi c-o să se prindă? 

— Cine, Patrik? Nu, n-are cum. Doar știe cât de mult îţi pasă 
de cazul ăsta. E clar că n-o să bănuiască nimic. 

În camera de zi se dădeau lupte crâncene, așa că Erica se 
ridică și se repezi în direcția aceea. După un instructaj scurt, 
conform căruia Noel n-avea voie să-l mai sâcâie pe Anton, și o 

casetă cu Pippi Șoseţica, lumea se linişti și Erica se putu 
întoarce la bucătărie. 

— Problema e cu ce să începem... Ai mai auzit ceva despre 
sângele ăla? 

Gosta scutură din cap. 

— Nu, încă nu. Dar Torbjörn și echipa lui au lucrat acolo toată 
ziua și cândva, pe parcursul zilei de azi, sperăm să obţinem un 
raport, să vedem, e sânge uman sau nu. Tot ce avem până 
acum e un raport preliminar legat de incendiu, primit de Patrik 
ieri, înainte să plece acasă. 

— Nu v-aţi apucat să audiaţi oamenii? 

Erica era atât de nerăbdătoare, încât abia mai reușea să stea 
locului. Nu voia să cedeze înainte să afle tot ce se putea despre 
cazul ăsta, tot ce ar fi putut s-o ajute să rezolve misterul. Faptul 
că se putea alege și cu o carte nouă, palpitantă era mai degrabă 
un bonus. 

— leri am făcut o listă, ordinea în care cred eu c-ar trebui să 
discutăm cu persoanele implicate. Am încercat să adun niște 
date de contact. Dar e mai greu, când au trecut atâţia ani de la 
dispariția oamenilor ălora. Una la mână, e greu să mai dai de 
cineva și doi, nu toată lumea își amintește clar ce s-a întâmplat. 
Așa că rămâne de văzut... 

— Crezi că băieţii sunt implicaţi? întrebă Erica. 

Gosta se prinse imediat la care băieţi se referea. 

— Sigur că m-am gândit și la asta, dar n-aş putea să-ţi spun. l- 
am interogat de mai multe ori și poveștile lor se leagă. N-am 
găsit niciun indiciu fizic care să... 

— N-aţi găsit nicio probă fizică? îl întrerupse din nou Erica. 

— Nu. Nu prea aveam după ce să ne luăm. După ce am găsit- 
o pe Ebba cu Henry, colegul meu, ne-am dus înapoi la ponton. 
Acolo ne-am întâlnit cu băieţii, care se întorceau de la pescuit cu 
barca. Părea că nu mințeau. 

— Aţi cercetat barca? Nu e exclus să fi aruncat cadavrele în 
apă. 

— Am verificat-o în amănunt, dar n-am găsit nici urme de 
sânge, nici ceva asemănător, mă rog, ceva care să indice că a 
fost folosită la transportat cadavrele. Oricum, mă întreb dacă ar 
fi putut să-i care singuri până la barcă. Că erau sfrijiți rău, băieţii 
ăia. În plus, cadavrele se ridică la suprafaţă după un timp și 
ajung pe mal. Asta dacă băieţii n-au depus un efort 

supraomenesc să lege cine știe ce greutăţi de ele. lar pentru 
asta e nevoie de niște scule, ceva, pe care poate că am omis să 
le căutăm în agitația aia. 

— Aţi vorbit și cu ceilalţi elevi din scoală? 

— Da, dar unii părinţi cu greu ne-au lăsat să-i interogăm pe 
copiii lor. Probabil că erau prea delicaţi și nu voiau să riște vreun 
scandal. 

— Aţi aflat ceva interesant? 

Gosta pufni. 

— Nu, doar prostii despre cât de îngrozitor li s-a părut totul 
părinţilor, dar că băiatul lor așa și pe dincolo, în fine, niciunul n-a 
avut nimic de comentat referitor la ce se întâmpla la școală. 
Totul era minunat. Rune era minunat, profesorii erau și ei 
minunaţi și nu existau nici conflicte, nici certuri. Și majoritatea 
elevilor mi-au turuit aceeași poveste ca și părinții lor. 

— Și profesorii? 

— Da, evident că i-am interogat și pe ei. Pe unul, Ove Linder, 
l-am și bănuit la început. Dar avea un alibi plauzibil. 

Gösta tăcu preț de câteva secunde. 

— Nu, n-am găsit niciun suspect, pur și simplu. N-am putut 
nici măcar să demonstrăm că s-a comis o ilegalitate. Doar că... 

Erica își lăsă braţele pe masă și se aplecă spre el. 

— Doar că, ce? 

Gosta ezita. 

— Ei, nu știu. Bărbatul tău vorbește tot timpul de „instinctul 
lui” și toţi îl luăm la mişto pentru asta, dar trebuie să recunosc 
că instinctul meu îmi zicea, pe atunci, că ar fi mai multe detalii 
de cercetat. Am încercat, dar mai departe n-am ajuns, din 
păcate. 

— Atunci o să încercăm din nou. Multe s-au schimbat din 
1974. 

— Iti spun, din experienţă, că nu-i așa. Oamenii ăștia cu nasul 
pe sus găsesc mereu o modalitate de a-și apăra pielea. 

— O să încercăm iar, spuse Erica răbdătoare. Tu termini lista 
cu numele elevilor și ale profesorilor, iar după asta mi-o pasezi 
și mie, ca să putem lucra pe dublu front. 

— Numai să nu... 

— Nu, Patrik n-o să afle nimic, ţi-am mai spus. Și tu primești 
ce găsesc eu, bineînţeles. Nu așa ne-am învoit? 

— Ba da. 

Faţa îngustă a lui Gösta părea de-a dreptul chinuită. 

— Apropo, am trecut pe acolo ieri și am stat de vorbă cu Ebba 
și cu bărbatul ei. 

Gosta o privi lung. 

— Și cum se simţea? E speriată de ce s-a întâmplat? Cum...? 

Erica râse. 

— Stai, stai. Pe rând, câte o întrebare. 

Apoi deveni serioasă. 

— Aş zice că era destul de deprimată, dar părea că se 
controlează. Amândoi susțin că n-au idee cine ar fi putut să 
aprindă casă, dar nu mi-am dat seama dacă mă mint sau nu. 

— Eu zic c-ar trebui să plece de acolo, spuse Gösta cu privirea 
întunecată, vizibil îngrijorat. În orice caz, până când rezolvăm 
cazul asta. Nu-i un loc sigur și au avut noroc că n-au păţit nimic. 

— Nu pare genul care să se sperie cu una cu două. 

— Da, e încăpăţânată, spuse Gösta cu mândrie. 

Erica îl privi nedumerită, dar nu-l întrebă nimic. Și ea se 
implica în viața celora despre care scria. Probabil că era la fel și 
cu polițiștii care urmăreau sorțile atâtor oameni de-a lungul 
anilor de meserie. 

— Un lucru la care m-am gândit când m-am întâlnit cu Ebba și 
care mi s-a părut un pic ciudat... 

— Așa? spuse Gösta, dar un țipăt furios o făcu pe Erica să 
alerge spre camera de zi, să vadă cine s-a lovit. 

Abia peste câteva minute reușiră să reia discuţia. 

— Unde eram? Ah, da, mi s-a părut ciudat că Ebba n-avea 
niciun obiect rămas de le ai ei. Ceea ce e puţin probabil, având 
în vedere că vila aia nu era doar internat, ci și casa familiei. 
Trebuie să fi fost plină de obiecte personale. M-am gândit că e 
normal să-i revină singurei fiice rămase în viaţă. Dar Ebba habar 
n-avea unde au dispărut. 

— Ai dreptate, spuse Gösta și se mângâie pe bărbie. Trebuie 
să văd dacă nu sunt înregistrate pe undeva. Nu-mi amintesc 
nimic de genul ăsta, dar cine știe? 

— Mă gândeam că merită să aruncăm o privire peste lucrurile 
alea. Dintr-o perspectivă nouă, mai detașată. 

— Nu-i o idee rea. Să văd ce pot să aflu. 

Gösta își privi ceasul și se ridică grăbit. 

— Dumnezeule, ce trece timpul. Probabil că Hedström m-a 
dat dispărut până acum. 

Erica puse o mână liniștitoare pe umărul lui. 

— Sunt sigură că o să găsești o scuză credibilă. Spune că ai 
adormit, orice. N-o să intre la bănuială, promit. 

— Ușor pentru tine să zici asta, făcu Gosta și se duse să se 
încalțe. 

— Nu uita de înţelegerea noastră. Am nevoie de datele de 
contact ale tuturor persoanelor implicate. Și vezi dacă găsești 
ceva și despre acareturile familiei Elvander. 

Erica se aplecă și-l îmbrăţișă spontan pe Gösta. Acesta o 
îmbrățișă și el, încurcat. 

— Da, da, lasă-mă numai să plec și-ţi promit că mă ocup de 
asta de îndată ce am ocazia. 

— Ştiam că mă pot baza pe tine, spuse Erica și făcu din ochi. 

— Ei, da. Hai, du-te la prichindeii ăia. Te sun eu când aflu 
ceva. 

Erica închise ușa după el și-i urmă sfatul. Se așeză pe 
canapea, în timp ce copiii se cățărară pe ea ca să ocupe cel mai 
bun loc din poalele ei și urmări absentă aventurile lui Pippi 
Șoseţica. 

e 

La secţie era liniște și pace. Contrar obiceiului său, Mellberg 
ieșise din birou și se instalase în bucătărie. Ernst, care nu stătea 
niciodată mai departe de câţiva metri de stăpânul lui, se 
întinsese sub masă. Spera ca, mai devreme sau mai târziu, să 
capete ceva de înfulecat. 

— Ce bou nenorocit! șuieră Mellberg și arătă spre ziarul din 
faţa lui. 

Bohuslâningen publicase pe prima pagină interviul cu John 
Holm. 

— Da, nu-mi dau seama cum pot să voteze oamenii niște 
indivizi ca ăsta. Probabil că acesta e dezavantajul democraţiei, 
spuse Patrik și se așeză în faţa lui Mellberg. Și știi că o să 
trebuiască să vorbim cu el. Se pare că a fost unul dintre puștii 
rămași pe Valö atunci de Paști. 

— Atunci ar fi bine să ne grăbim. Aici zice că săptămâna 
viitoare pleacă la Stockholm. 

— Da, am văzut, mă gândeam să-l iau cu mine pe Gösta și să 
stau azi de vorbă cu el, înainte de masă. 

Patrik se întoarse și se uită spre coridor. 

— Doar că nu înţeleg unde a dispărut așa... Annika? Tu știi 
ceva de Gosta? 

— Nimic. Poate o fi adormit? strigă Annika de la recepţie. 

— Atunci vin eu cu tine, spuse Mellberg și închise ziarul. 

— Nu, nu-i nevoie. Pot să-l aștept pe Gosta. Trebuie să vină 
imediat. Sigur ai lucruri mai importante de rezolvat. 

Patrik simţi cum îl cuprinde panica. Să-l ia cu el pe Mellberg la 
o interogare putea să însemne consecinţe urâte. 

— Ei, na! Prostii! Mai bine să fiu cu tine când te întâlnești cu 
idiotul ăla, spuse Mellberg și se ridică hotărât. Deci? Mergem 
sau nu mai stăm? 

Mellberg pocni de câteva ori din degete. Patrik încercă să 
inventeze, febril, ceva care să-l facă să se răzgândească. 

— Poate ar fi mai bine să sunăm și să anunţăm că venim? 

Mellberg pufni. 

— Pe tipii ăștia trebuie să-i prinzi..., pocni din nou din degete, 
în gardă. 

— Cu garda jos, zise Patrik. Se spune „cu garda jos”. 

Peste câteva minute se aflau în mașină, în drum spre 
Fjăllbacka. Mellberg fluiera încet, ca pentru sine. La început 
insistase să conducă el, dar Patrik stabilise, totuși, o limită. 

— Genul ăsta de oameni au o gândire îngustă. Sunt niște 
oameni mărunți, fără pic de respect pentru alte culturi sau 
pentru diferenţele dintre oameni, spuse Mellberg și dădu din 
cap, aprobând propria-i afirmaţie. 

Pe Patrik îl mânca limba să-i reamintească șefului său cât de 
îngust fusese el însuși în trecut. O parte dintre comentariile pe 
care colegii le auzeau de la el ar fi câștigat cu siguranţă 
simpatia celor din Prietenii Suediei. Dar trebuia să admită că 
scăpase de prejudecăţi în clipa în care se îndrăgostise de Rita. 

— Asta e, adăpostul de aici, nu? 

Patrik o porni spre porţiunea pietruită din faţa unei căsuțe 
cărămizii de pe Hamngatan. Se gândiseră să-și încerce norocul 
și să-l caute acolo pe John, nu în casa din Mörhult. 

— Pare că cineva stă pe ponton, spuse Mellberg întinzând 
gâtul și privind peste gard. 

Pietrișul scârțâi sub tălpile lor. Patrik se gândi să bată, dar i se 
păru prea ridicol și hotărî, pur și simplu, să intre. 

Îl recunoscu imediat pe John Holm. Fotograful celor de la 
Bohusläningen îi surprinsese perfect trăsăturile, aproape 

clișeistic suedeze. Poza bărbatului ce zâmbea larg părea de-a 
dreptul amenințătoare. Zâmbea și acum, dar ochii-i albaștri erau 
întrebători când se apropie de ei. 

— Bună ziua, suntem de la poliţia din Tanum, spuse Patrik 
prezentându-se pe sine și pe Mellberg. 

— Așa? 

Privirea bărbatului deveni precaută. 

— S-a întâmplat ceva? 

— Depinde cum privim lucrurile. Este vorba de un caz vechi 
care, din păcate, a devenit din nou actual. 

— Aha, cazul Valö, spuse John. 

De data asta, privirea lui era insondabilă. 

— Exact, spuse Mellberg pe un ton agresiv. E vorba de Valö. 

Patrik respiră adânc de câteva ori, ca să-și păstreze calmul. 

— Putem să ne așezăm? întrebă, iar John dădu din cap 
aprobator. 

— Sigur, staţi jos. Soarele e cam puternic aici. Mie îmi place 
așa, dar dacă vi se pare prea cald, pot să deschid umbrela. 

— Mulţumim, suntem bine, spuse Patrik dând din mână. 

Voia să termine cât mai repede, înainte ca Mellberg să 
stârnească vreun scandal. 

— Văd că citiţi Bohusläningen, spuse Mellberg și schiţă un 
gest spre ziarul de pe masă. 

John ridică din umeri. 

— E deprimant când ai de-a face cu atâţia jurnaliști prost 
pregătiţi. M-a citat greșit, a interpretat greșit ce am spus și face 
tot felul de insinuări. ` 

Mellberg își slăbi gulerul cămășii. Incepuse să se facă deja 
stacojiu. 

— Eu zic că e un articol bine scris. 

— E clar că ziarul a ales o anumită direcţie și noi, cei care am 
intrat în joc, trebuie să acceptăm astfel de atacuri previzibile. 

— Nu scrie decât despre ideile pe care le-aţi promovat prin 
programul vostru politic. Prostia asta, spre exemplu, că toți 
imigranții care au comis vreun delict să fie expulzați din ţară, 
chiar dacă au permis de ședere. Cum naiba să faci așa ceva? Să 
trimiţi înapoi pe cineva care a stat ani buni în Suedia, doar 
pentru că a furat o bicicletă? 

Mellberg ridicase tonul și scuipa în toate direcţiile în timp ce 
vorbea. 

Patrik stătea ca paralizat. Avea impresia că e martor la un 
accident de mașină. Asta nu era momentul potrivit să discute 
despre politică, chiar dacă era de acord cu șeful. 

John îl privi calm pe Mellberg. 

— Aceasta este o problemă pe care oponenții noștri au ales s- 
o interpreteze greșit. V-aș explica-o eu, dar presupun că nu de 
asta v-aţi deplasat până aici. 

— Nu, am venit ca să discutăm despre întâmplările de pe Valö 
din 1974. Nu-i așa, Bertil? spuse repede Patrik și se holbă la 
Mellberg, care tăcu preţ de câteva secunde, apoi dădu din cap 
fără chef. 

— Da, am auzit zvonuri că s-a întâmplat ceva, spuse John. Aţi 
găsit familia dispărută? 

— Nu chiar, spuse Patrik evaziv. Dar cineva a încercat să 
incendieze casa. Dacă ar fi reușit, fiica familiei și soțul ei ar fi ars 
înăuntru de vii. 

John se îndreptă în scaun. 

— Fiica? 

— Da, Ebba Elvander, spuse Patrik. Sau Ebba Stark, cum o 
cheamă acum. Ea și bărbatul ei au preluat casa și vor s-o 
renoveze. 

— Are nevoie de o renovare, asta-i clar. Din câte știu, e destul 
de părăginită. 

Privirea lui John rătăci spre Valö, care se afla chiar în faţa lor, 
în mijlocul apei ce licărea. 

— N-aţi fost acolo în ultimul timp? 

— Nu, de când au închis internatul. 

— De ce? 

John ridică mâinile, neștiind ce să zică. 

— Presupun că n-am avut nicio treabă pe-acolo. 

— Ce părere aveți, ce s-a putut întâmpla cu familia aceea? 

— Nu pot decât să îmi dau cu presupusul, ca oricine altcineva. 
Dar, sincer să fiu, habar nu am. 

— Dar o teorie tot aveţi, spuse Patrik. Doar aţi stat cu ei și 
eraţi acolo când au dispărut. 

— Nu chiar, eram la pescuit cu câţiva colegi de școală. Am 
rămas șocați când am acostat și ne-am întâlnit cu ăia doi 
polițiști. Leon s-a și enervat. A crezut că erau niște străini care 
voiau s-o răpească pe Ebba. 

— Așadar, n-aveţi nicio teorie? Nu v-aţi gândit deloc la asta, în 
toți anii care au trecut? 

Mellberg părea sceptic. 

Dar John nu-l băgă în seamă, ci se întoarse spre Patrik. 

— Să știți că nu am stat cu familia Elvander. Mergeam la 
școală acolo, dar mereu a existat o delimitare clară între noi, 
elevii, și familia directorului. De pildă, nu ne-au invitat la masa 
de Paști. Rune voia neapărat să ne ţină la distanţă și conducea 
școala aia ca pe o bază militară. De asta îl iubeau așa de mult 
părinţii noștri, iar noi îl uram din toată inima. 

— Și elevii se înțelegeau bine sau existau conflicte între ei? 

— Au mai fost certuri. Ar fi fost ciudat să nu fie, într-o scoală 
de băieţi adolescenți. Dar nu-mi amintesc vreun incident grav. 

— Și profesorii? Ce părere aveau despre director? 

— Fricoșii ăia se temeau prea tare de el ca să aibă vreo 
părere. In orice caz, nu vorbeau despre asta de faţă cu noi. 

— Copiii lui Rune erau cam de aceeași vârstă ca și voi. Eraţi 
prieteni cu ei? 

John scutură din cap. 

— Rune n-ar fi tolerat așa ceva în ruptul capului. Oricum, am 
avut destul de furcă cu fiul lui cel mare. Un nemernic și 
jumătate. 

— Se pare că aveţi niște impresii destul de clare față de unii 
dintre membrii familiei. 

— li uram, la fel ca toţi ceilalţi băieţi de la școală. Dar nu atât 
de tare încât să-i omor, dacă la asta vă gândiţi. Adolescenţii 
sunt suspicioși când vine vorba de orice formă de autoritate, e 
normal să fie așa. 

— Și ceilalţi copii? 

— Ceilalţi stăteau mai mult în banca lor. Nu îndrăzneau să 
zică nimic. La fel ca Inez. Ea se ocupa singură de curățenie, 
spălat și gătit. Și o mai ajuta din când în când și fiica lui Rune, 
Annelie. Dar, cum spuneam, noi n-aveam voie să ne amestecăm 
cu ei și poate că exista și un motiv pentru asta. Mulţi dintre 
băieţi erau niște terchea-berchea, răsfățaţi și privilegiați încă de 
mici. Bănuiesc că de asta au și ajuns la școala aia. Părinţii își 
dădeau seama, în ultima clipă, că au crescut niște indivizi 
leneși, fără valoare și încercau să salveze ce mai era de salvat 
trimițându-și odraslele la Rune. 

— Dar nici părinţii dumneavoastră n-aveau cum să fie faliţi, 
sau mă înșel? 

— Aveau bani, spuse John punând accentul pe „aveau”. 

Apoi strânse buzele demonstrativ, semn că n-avea de gând să 
mai discute despre asta. Patrik abandonă subiectul, dar își 
propuse să verifice mai în amănunt trecutul lui John. 

— Ea cum se simte? întrebă dintr-odată John. 

Lui Patrik îi luă câteva secunde să priceapă la cine se referea. 

— Cine, Ebba? Pare să fie bine. Vrea să renoveze casă, cum v- 
am spus. 

John întoarse din nou privirea spre Valö. Patrik își dori să-i 
poată citi gândurile. Era curios la ce se gândea John. 

— Vă mulţumim că ne-aţi acordat câteva minute, spuse și se 
ridică. 

N-aveau să ajungă la vreo concluzie acum, dar discuţia îi 
stârnise și mai mult curiozitatea în privinţa vieţii de la internat. 

— Da, mulţumim. Îmi dau seama că sunteţi foarte ocupat, 
spuse Mellberg. Apropo, prietena mea vă transmite salutări. Ea 
e din Chile. A emigrat în anii '70. 

Patrik îl trase de braț pe Mellberg, ca să-l urnească din loc. 
John închise poarta în urma lor, cu un zâmbet forţat. 

e 

Gösta încercă să se furișeze în secție nebăgat în seamă, dar 
nu prea îi reuși. 

— Ai dormit prea mult? Nu-ţi stă în fire, spuse Annika. 

— Nu mi-a sunat ceasul, spuse fără a îndrăzni să se uite în 
ochii ei. 

Annika se pricepea să te citească imediat. Lui Gösta nu-i 
plăcea s-o mintă. 

— Ceilalţi unde sunt? 

De pe coridor nu se auzea niciun sunet. Se părea că Annika e 
singură. Doar Ernst ieșise încetișor pe hol, auzind vocea lui 
Costa. 

— Patrik și Mellberg au plecat să stea de vorbă cu John Holm, 
dar Ernst și cu mine am rămas aici, pe baricade, nu-i așa, 
bătrâne? spuse Annika și scărpină câinele cel mare pe după 
urechi. Patrik se întreba unde ești. Așa că să mai exersezi 
minciuna aia cu ceasul deșteptător. 

Annika ridică privirea și-l cercetă din cap până-n picioare. 

— Mai bine zi-mi în ce bucluc ai intrat și poate te ajut să nu te 
dai de gol. 

— Să fiu al naibii, spuse Gösta, dar își dădu seama că fusese 
învins. Hai că-ţi spun la cafea. 

O apucă spre bucătărie. Annika îl urmă. 

— Așa, spuse Annika după ce se așezară. 

Gösta îi povesti, cam fără chef, înțelegerea la care ajunsese 
cu Erica. Annika izbucni în râs. 

— Se pare că ai dat-o în bară, da’ rău de tot. Nu știi cum e 
Erica? Dacă-i dai degetul mic, îţi ia tot braţul. Patrik o să turbeze 
dacă va afla despre chestia asta. 

— Da, știu, spuse Gosta și se foi pe scaun. 

Ştia că Annika are dreptate, dar și că acest caz era foarte 
important pentru el. Și își dădea seama de ce. Pentru ea făcea 
toate astea, pentru copilița pe care o abandonaseră, el și Maj- 
Britt. 

Annika se opri din râs și-l privi cu o expresie gravă. 

— Asta înseamnă ceva pentru tine. 

— Așa este. Și Erica mă poate ajuta. E foarte pricepută. Ştie 
că Patrik n-ar fi de acord s-o implic și pe ea, dar ea asta face, 
sapă după date din trecut și e clar că e un talent de care o să 
avem mare nevoie acum. 

Annika tăcu preţ de câteva secunde. Apoi trase aer în piept. 

— OK. N-o să-i zic nimic lui Patrik. Cu o condiție. 

— Ce condiţie? 

— Să mă ţii la curent cu tot ce aflaţi, o să vă ajut și eu dacă o 
să aveţi nevoie. Mă mai pricep și eu un pic la cules date. 

Gosta o privi surprins. Nu se așteptase la o asemenea reacţie. 

— Atunci rămâne stabilit. Dar, vorba ta, n-o să fie deloc 
amuzant dacă ne prinde Patrik. 

— Toate la timpul lor. Zi-mi, mai bine, cât aţi avansat? Eu ce 
pot să fac? 

Gösta îi reproduse, ușurat, discuţia purtată cu Erica în 
dimineaţa aceea. 

— Trebuie să găsim noile date de contact ale elevilor și ale 
profesorilor de la școală. Eu am lista veche, dar nu mai 
corespunde. Deși, dacă pornim de la ea, o să-i găsim pe 
majoritatea. Unii aveau niște nume de familie destul de 
neobișnuite și poate cei de la adresa veche știu unde s-au 
mutat. 

Annika ridică o sprânceană. 

— De ce, n-ai notat CNP-urile? 

Gösta se holbă la ea. Aoleu, cât putea să fie de prost? Se simţi 
ca un idiot și nu mai știu ce să zică. 

— Să înțeleg că le-ai notat? Foarte bine. Atunci o să pregătesc 
un registru actualizat până azi, după-amiază, sau, cel târziu, 
până mâine-dimineaţă. Sau e prea târziu? 

Annika îi zâmbi, dar Gösta nu se supără deloc. 

— E bine așa, spuse el. Eu, între timp, o să-l iau pe Patrik cu 
mine și o să-l caut pe Leon Kreutz. 

— De ce tocmai pe el? 

— A, fără vreun motiv anume, doar că el mi-a rămas în minte 
cel mai clar. Aveam impresia că e un fel de lider de gașcă. In 
plus, am auzit că el și nevastă-sa tocmai au cumpărat vila aia 
mare de pe munte, știi unde. În Fjällbacka. 

— Vila albă, cu vedere spre mare? Aia de cereau zece 
milioane pe ea? întrebă Annika. 

Preţurile caselor cu vedere spre mare nu încetau niciodată să- 
i fascineze pe localnici și toţi urmăreau prețul de pornire și 
oferta finală. Dar la zece milioane reacţionau și cei mai bogaţi. 

— Își permit, din câte am înţeles. 

Gösta își aminti de băiatul cu ochi negri și chip frumos. Incă 
de atunci părea înconjurat de o aură specială, cea a copilului de 
bani gata, și încă ceva, greu de definit. Un soi de încredere în 
sine înnăscută - asta era descrierea cea mai exactă care-i venea 
în minte lui Gösta. 

— Atunci să ne apucăm de treabă, spuse Annika. 

Își puse ceașca de cafea în mașina de spălat vase și, după ce-i 
aruncă o privire colegului ei, acesta îi urmă exemplul. 

— Apropo, am uitat că aveai programare la dentist azi 
dimineață. 

— La dentist? Nu cred că..., începu Gösta, apoi se opri și 
zâmbi. Așa este. Doar ţi-am zis ieri că mă duc la dentist. Și uită- 
te aici: n-am nicio carie, spuse și arătă spre gură, apoi făcu din 
ochi. 

— Nu strica o minciună bună cu prea multe detalii, spuse 
Annika, admonestându-l în glumă cu degetul, apoi se duse la 
calculator. 

10. 


Stockholm, 1925 


Cât pe ce să fie date jos din tren. Controlorul îi confiscase 
sticla, spunându-i că e prea beată ca să călătorească cu trenul. 
Ceea ce nu era deloc adevărat. Avea nevoie doar de o dușcă, 
din când în când, ca să nu se lase doborâtă de viață, lucru de 
înțeles. Tot timpul era nevoită să cerșească și să facă munci 
umilitoare care i se dădeau din milă, „de dragul fetei”, ba mai 
trebuia să primească și vizite de la curvarii ăia ipocriti care-i 
gâfâiau în urechi. 

Tot de dragul fetei se îndurase de ea și controlorul și le lăsase 
să meargă până la Stockholm. Bafta lor, că dacă le-ar fi dat jos 
la jumătatea drumului, Dagmar n-ar fi știut cum să mai ajungă 
acasă. Îi luase, oricum, două luni să economisească bani pentru 
un bilet dus la Stockholm și acum nu mai avea nicio para. Dar 
nu conta, pentru că dacă ajungea și reușea să vorbească cu 
Hermann, n-aveau să mai ducă lipsă de nimic, niciodată. El avea 
să le poartă de grijă. Dacă se întâlnea cu ea și își dădea seama 
cât de greu o dusese în toti anii ăștia, avea s-o părăsească de 
îndată pe femeia aia mincinoasă cu care era căsătorit. 

Dagmar se opri la o vitrină și se uită la imaginea ei, reflectată 
în geam. Da, îmbătrânise puțin de când nu se mai văzuse cu 
Hermann. Părul nu-i mai era la fel de des și, dacă se gândea mai 
bine, nici nu-l mai spălase de ceva timp. Și rochia aia, pe care o 
furase de pe o sfoară înainte să plece, atârna ca un sac pe 
trupul ei slab. Când banii erau pe terminate, prefera să cumpere 
băutură în loc de mâncare, dar și asta avea să se termine acum. 
În scurt timp avea să-și recapete frumusețea și lui Hermann 
avea să-i fie milă de ea după ce înțelegea cât îndurase de când 
o părăsise. 

O luă pe Laura de mână și se urni din loc. Fetița se 
împotrivea, iar Dagmar fu nevoită s-o tragă după ea. 

— Mișcă-te odată! șuieră. 

Fata asta abia se târa. Și așa făcea de fiecare dată. 

Au întrebat de mai multe ori încotro s-o apuce, dar până la 
urmă ajunseră în fata porții lui. Era ușor de găsit, adresa era în 
cartea de telefoane: Odengatan 23. Casa era exact la fel de 
mare și de impozantă cum și-o imaginase. Dagmar trase de 
poartă. Aceasta era încuiată. Dagmar se încruntă, dezamăgită. 
În clipa următoare însă, un domn se apropie de ele, scoase o 
cheie din buzunar și descuie. 

— Unde mergeţi? 

Dagmar își îndreptă capul, cu mânarie. 

— La Göring. 

— Aha, atunci cred că o să aveți nevoie de ajutor, spuse 
bărbatul și le dădu drumul să intre. 

Pret de o clipă, Dagmar se întrebă la ce se referise, dar apoi 
ridică din umeri. N-avea, oricum, nicio importanță. Erau 
aproape. Se uită la avizierul din hol, reținu etajul la care stătea 
familia Goring și o trase după ea pe Laura, pe scări. Apăsă 
soneria cu mână tremurătoare. In curând aveau să fie din nou 
împreună. Hermann, ea și Laura. Fiica lui. 

Greu de crezut că avusese nevoie de atât de puţin, se gândi 
Anna în timp ce conducea barca ei și a lui Dan. După ce-l sunase 
pe Mårten, acesta îi sugerase să facă un drum până la Valö cât 
de repede putea, și de atunci nu se mai gândise decât la asta. 
Toată familia observase schimbarea, buna ei dispoziţie și, în 
seara precedentă, toți păruseră că speră alături de ea. 

Dar, de fapt, nu era un lucru lipsit de importanţă. Era primul 
ei pas spre libertate după mult timp. Toată viața fusese 
dependentă de alţii. Când era mică, se sprijinea de Erica. Apoi 
devenise dependentă de Lucas, lucru care se terminase 
catastrofal. Copiii și ea încă mai sufereau de pe urma acelei 
relații. Și mai era Dan. Omul acesta cald, care-i insufla 
siguranţă, care îi luase sub protecţia lui, în ciuda acelor sechele. 
Ce i-ar fi plăcut să fie din nou mică și să se bazeze pe alţii ca să 
rezolve totul! 

Dar accidentul o învățase că nici măcar Dan nu putea să 
rezolve totul. Dacă era să fie sinceră, probabil că asta o afectase 
cel mai mult. Pierderea copilului lor fusese un sentiment 
devastator, dar singurătatea și vulnerabilitatea fuseseră, parcă, 
mai greu de suportat. 

În caz că ea și Dan aveau să mai trăiască împreună, trebuia 
să înveţe să se descurce și singură. Chiar dacă se întâmpla mai 
târziu decât la majoritatea oamenilor, era convinsă că e 
suficient de puternică. Slujba asta de decoratoare era doar un 
prim pas. Acum nu-i rămânea decât să vadă dacă are destul 
talent și dacă știe să se „vândă”. 

Luându-și inima în dinţi, bătu la ușa de la intrare. Auzi pași 
apropiindu-se și ușa se deschise. Un bărbat cam de vârsta ei, 
îmbrăcat în salopetă și cu ochelarii de protecţie pe frunte, o privi 
întrebător. Arăta atât de bine, încât, preţ de o clipă, Anna se 
zăpăci de tot. 

— Salutare, spuse apoi. Eu sunt Anna. Am vorbit ieri la 
telefon. 

— Așa este! Anna! Îmi cer scuze, nu voiam să fiu nepoliticos, 
doar că sunt atât de prins cu munca asta, încât azi-mâine o să 
uit tot. Hai, intră, bine ai venit în haos. 

Bărbatul păși într-o parte și o lăsă să treacă. Anna aruncă o 
privire în jur. Cuvântul „haos” se potrivea perfect. Însă ghici 
imediat potenţialul unei case ca aceea. Mereu avusese talentul 

ăsta, era ca și când ar fi avut niște ochelari magici pe care, 
dacă-i punea, vedea imediat rezultatul final. 

Mărten îi urmări privirea. 

— E ceva de lucru, după cum vezi. 

Anna dădu să răspundă, dar în clipa următoare o femeie slabă 
și blondă cobori scările. 

— Bună, eu sunt Ebba, spuse femeia și își șterse palmele pe 
un prosop. 

Avea mâinile și hainele pătate de vopsea albă. Stropi mici 
ajunseseră pe părul blond și pe față. Mirosul puternic de diluant 
o făcu pe Anna să lăcrimeze. 

— Îmi cer scuze pentru cum te-am primit, spuse Ebba și ridică 
palmele. Mai bine nu dăm mâna. 

— Nicio problemă, doar sunteţi în toiul unei renovări. Mă 
îngrijorează, mai degrabă... da, restul problemelor care v-au 
năpădit. 

— Ţi-a povestit Erica? 

Suna mai degrabă a constatare decât a întrebare. 

— Am auzit de incendiu și de restul, spuse Anna. 

Să găsești sânge sub podeaua din propria casă era un gând 
atât de absurd, încât nici nu știa cum să-l formuleze. 

— Încercăm să ne vedem de treabă, cât putem, spuse Mårten. 
Nu ne permitem să lăsăm casa așa, în construcție. 

Dinăuntrul casei se auzeau voci și pocnetul plăcilor de lemn 
crăpate. 

— Criminaliștii sunt încă aici, spuse Ebba. Vor să scoată toată 
podeaua din sufragerie. 

— Sunteţi siguri că e în regulă să staţi aici? 

Anna își dădu seama că se cam pripise, dar perechea din faţa 
ei îi trezise instinctul protector. 

— Ne simţim bine aici, spuse Mărten abătut. 

Ridică brațul ca s-o cuprindă de umeri pe Ebba, dar aceasta 
păru să-i fi ghicit gândul, pentru că păși într-o parte și braţul lui 
Mărten se legănă neputincios. 

— Și ziceaţi că aveţi nevoie de ajutor? spuse Anna ca să le 
distragă atenţia. 

Atmosfera era de-a dreptul sufocantă. 

Mårten păru bucuros că poate să schimbe subiectul. 

— Cum ţi-am spus și la telefon, chestia e că nu știm ce să 
facem după ce terminăm munca de bază. Nu prea ne pricepem 
la amenajări interioare. 

— Să știți că vă admir. V-aţi băgat într-un ditamai proiectul. 
Dar poate ieși super când terminaţi cu totul. Eu m-am gândit la 
un stil mai tradiţional, ceva rustic, cu mobilier alb, cu vopseaua 
sărită, pasteluri, trandafiri romantici, pânză de in, obiecte 
argintate, mici decoraţiuni desperecheate, de peste tot, care să 
atragă privirea, spuse ea, și văzu parcă imaginile pe care le 
descrise în fața ei. Nu trebuie să investiţi în vechituri scumpe, ci 
mai degrabă într-un amestec de lucruri găsite la talcioc și 
mobilier nou, cu design care să imite mobila veche, pe care s-o 
puteţi ajusta singuri. N-avem nevoie decât de niște bureţi de 
sârmă și lanţuri și... 

Mårten izbucni în râs și faţa i se lumină. Anna își dădu seama 
că-i plăcea râsul lui. 

Ebba clătină din cap. 

— Da, exact așa ceva mi-am imaginat și eu. Doar că nu știam 
cum se poate executa practic, spuse ea, și se încruntă. Bugetul 
nostru e aproape inexistent și bănuiesc că tu ești obișnuită să 
primești bani destui ca să cumperi tot ce vrei pentru amenajat... 

Dar Anna o întrerupse. 

— Știu care-i situaţia. Mi-a explicat Mårten. Numai că voi aţi fi 
primii mei clienți și m-aţi putea recomanda și altora. Asta dacă o 
să fiţi mulţumiţi de rezultate. Sunt sigură că putem să ne 
înţelegem asupra preţului. Și, în ceea ce privește amenajarea 
spațiului, ideea e să arate ca un loc plin de obiecte moștenite și 
„comori” găsite la târgul de vechituri. O să privesc asta drept o 
provocare: să vă scap de cheltuieli prea mari. 

Anna îi privi încrezătoare. Își dorea nespus de mult jobul acela 
și tot ce le spusese soţilor Stark era adevărat. Să i se dea mână 
liberă să transforme vechea tabără de copii într-o perlă a 
arhipelagului era un proiect fantastic care ar fi putut să atragă 
noi clienți. 

— Sunt liber-profesionist și eu, așa că înțeleg ce vrei să spui. 
Word of mouth’ e cea mai eficientă reclamă, spuse Ebba și o 
privi, aproape timidă. 

— Tu cu ce te ocupi? o întrebă Anna. 

— Fac bijuterii. Lănţișoare din argint, cu îngerași. 

— Sună bine. Cum ţi-a venit ideea? 

Chipul femeii se împietri. Ebba își feri privirea. Mårten păru 
încurcat și întrerupse repede tăcerea instalată. 

— Nu prea știm exact când o să terminăm cu renovatul. 
Ancheta asta a poliţiei și pagubele de pe urma incendiului ne-au 
încurcat puţin planurile, așa că nu știu ce să zic, când poţi să 
începi. 

— Nu face nimic, mă adaptez după voi, spuse Anna gândindu- 
se în continuare la reacția Ebbei. Dacă vreţi, puteţi să mă 
întrebaţi de culori pentru pereţi și toate alea. Și pot să fac niște 
schiţe, de pe acum, și să mă duc la licitaţiile de prin zonă. Poate 
găsesc ceva. 

— Sună grozav, spuse Mårten. Noi ne-am gândit să 
deschidem până de Paști, anul viitor, și apoi să ţinem deschis 
toată vara. 

— Atunci aveți timp destul. Vă deranjează dacă mă uit puţin 
pe aici și-mi iau notițe? 

— Nu, bineînţeles. Simte-te ca acasă în dezordinea asta, 
spuse Mårten, apoi se opri. Numai în sufragerie n-o să ai acces. 

— Nu-i nicio problemă. Pot să revin mai târziu să mă uit la 
sufragerie. 

Ebba și Mårten se întoarseră la treburile lor și o lăsară să se 
plimbe în voie. Anna își luă notițe cu entuziasm. Abia aștepta să 
se apuce de treabă. Proiectul putea ieși grozav. Putea fi 
începutul unui capitol nou pentru ea. 

e 

Mâna lui Percy tremură pe hârtie când semnă. Respiră adânc, 
ca să se liniștească. Avocatul Buhrman îl privi neliniștit: 

— Eşti sigur de treaba asta, Percy? Lui taică-tău nu i-ar plăcea 
deloc. 

— Tata e mort! șuieră celălalt, apoi mormăi ceva a scuză și 
continuă. Poate părea o măsură drastică, dar ori fac asta, ori o 
să fiu nevoit să vând castelul. 

— Dar un împrumut? întrebă avocatul. 

Fusese și avocatul tatălui lui Percy. Uneori Percy se întreba 
câţi ani avea, de fapt, Buhrman. După orele alea petrecute pe 
terenul de golf de lângă casa lui din Mallorca se mumificase și 
arăta ca un exponat de muzeu. 

— Ce crezi, că n-am vorbit cu banca? 

Percy ridicase din nou tonul. Se strădui să se calmeze. 
Avocatul familiei îi vorbea deseori de parcă ar fi fost și acum un 
mucos. Uita că el era acum contele. 

— Mi-au comunicat cât au putut de clar că nu mai vor să aibă 
de-a face cu mine. 

Buhrman părea zăpăcit. 

— Păi, de ce? Că noi n-am avut niciodată probleme cu Banca 
Suediei. Tatăl tău și fostul director au fost colegi de școală la 
Lundsberg. Sigur ai vorbit cu cine trebuia? Nu vrei să dau niște 
telefoane, poate... 

— Directorul ăla nu mai e de mult la bancă, îl întrerupse 
Percy. Aproape că nu mai avea răbdare să fie politicos cu 
bătrânul. Şi, apropo, cred că nu i-au mai rămas decât oasele pe 
lumea asta, dacă mă gândesc cât a trecut de când a murit. 
Acum sunt alte vremuri. La bancă sunt numai din ăia care se 
gândesc la profit și mucoși de bani gata de la Academia de 
Studii Economice care habar nu au pe ce lume trăiesc. Băncile 
sunt pe mâinile unora care se descalță când intră în casă, nu 
înțelegeţi, domnule avocat Buhrman? 

Semnă furios ultimul document și îl împinse spre bătrânul 
avocat, care părea cu totul perplex. 

— Da, în cazul ăsta nu mi se pare deloc în regulă, spuse el, și 
scutură din cap. Și ce mai urmează? Să desființeze legea 
moștenirilor și să lase conacele vechi să fie împărţite așa, cum 
le trece lor prin cap? Ah, apropo de asta: n-ai putea să vorbești, 
mai bine, cu frații tăi? Mary s-a căsătorit cu un bogătaș și 
Charles câștigă și el bine cu restaurantele alea, din câte am 
înţeles. Poate te ajută. Sunteţi, totuși, rude. 

Percy îl ţintui cu privirea. Bătrânul o luase razna, clar. Uitase 
toți anii ăia de scandal și de procese care urmaseră după 
moartea tatălui său, cu cincisprezece ani în urmă? Fraţii lui 
Percy fuseseră suficient de nesăbuiţi încât să încerce să 
conteste testamentul care îi dădea dreptul de a moșteni totul, 
fiind primul născut al familiei. Dar, din fericire, legea era clară. 
Și, apoi, desigur că dădea bine dacă împărțeai totul cu fraţii, 
dacă arătai că ai onoare, dar după tentativa lor de a-i fura tot 
ce-i aparținea conform legii și tradiţiei, nu prea mai avusese 
chef să fie milos și darnic. Așa că fratele și sora lui plecaseră cu 
mâna goală de pe proprietatea tatălui lor și, pe deasupra, mai 
fuseseră și nevoiţi să achite cheltuielile de judecată. Dar, cum 

spunea și Buhrman, nu duceau lipsă de nimic. Cu asta își 
împăca conștiința atunci când îl sâcâia. Însă în niciun caz nu s-ar 
fi dus la ei cu mâna întinsă. 

— E singura mea șansă, spuse și dădu din cap spre hârtii. Am 
noroc de prieteni buni și săritori. Dar o să-l plătesc eu, de îndată 
ce rezolv toată porcăria asta cu Fiscul. 

— Faci cum vrei, dar sunt multe în joc, să știi. 

— Am încredere în Sebastian, spuse Percy dorindu-și să se 
simtă la fel de sigur cum sunase replica. 

e 

Kjell dădu cu receptorul de birou atât de tare, încât i se 
zgudui brațul de la recul. Durerea îl înfurie și mai tare. Kjell își 
masă cotul, înjurând. 

— Futu-i! înjură și strânse pumnii, ca să nu azvârle cu ceva în 
pereţi. 

— Ce s-a întâmplat? 

Colegul și prietenul lui cel mai bun, Rolf, își vâri capul prin ușa 
întredeschisă. 

— Tu ce crezi? 

Kjell își trecu mâna prin părul castaniu, care de câţiva ani 
începuse să încărunţească. 

— Beata? întrebă Rolf și intră în cameră. 

— Bineînţeles! Ştii că dintr-odată nu mai aveam voie să ţin 
copiii peste weekend, chiar dacă era rândul meu. Și acum m-a 
sunat și a țipat ca din gură de șarpe că nu-i lasă cu mine nici la 
Mallorca. Se pare că n-au voie să lipsească o săptămână 
întreagă. 

— Dar ea nu i-a luat două săptămâni în Insulele Canare, în 
iunie? Și din câte știu, a făcut rezervările fără să se consulte cu 
tine. Tu de ce să nu-i poți lua o săptămână? Doar ești tatăl lor! 

— Pentru că sunt „copiii ei”! Așa zice tot timpul. Copiii „mei”. 
Eu n-am voie decât să-i închiriez. 

Kjell se strădui să respire mai calm. Nu suporta să se înfurie 
atâta din cauza ei. Femeia aia nu se gândea la binele copiilor, ci 
doar la cum să-i pună lui beţe-n roate. 

— Dar nu aveți custodie comună? întrebă Rolf. Ai putea chiar 
să obţii o perioadă mai lungă cu ei decât acum, dacă ar fi așa. 

— Da, ştiu. În același timp, vreau să aibă un punct stabil în 
viață. Dar asta presupune să nu fiu sabotat de fiecare dată când 

vreau să-i iau la mine. O săptămână de vacantă. Chiar cer așa 
de mult? Sunt tatăl lor, am același drept să fiu cu ei ca și Beata. 

— Or să crească, Kjell. Or să înţeleagă curând cum stau 
lucrurile. Încearcă să fii un om mai bun, un părinte mai bun. Au 
nevoie de liniște și pace. Oferă-le asta când sunt cu tine și o să 
vezi că se rezolvă. Dar să nu cumva să te dai, naibii, bătut. 
Luptă-te, încearcă să fii cu ei cât mai mult. 

— N-o să mă dau bătut, spuse Kjell pe un ton amar. 

— Bine, spuse Rolf fluturând ziarul din mână. Ce articol tare, 
apropo! Ai dat cu el de pereţi și încă de mai multe ori. Cred că e 
primul interviu pe care l-am citit în care cineva chiar îl ia la 
întrebări, pe el și partidul, spuse și se așeză pe un scaun pentru 
vizitatori. 

— Da, nu înțeleg cu ce se ocupă jurnaliștii din ziua de azi, 
spuse Kjell și scutură din cap. Doar există o grămadă de scăpări 
din astea în retorica Prietenilor Suediei. N-ar trebui să fie așa de 
greu să-i critici. 

— Să sperăm c-o să se răspândească, spuse Rolf și arătă spre 
pagina de ziar. Astfel de oameni trebuie daţi în vileag. 

— Problema e că lumea se lasă dusă de nas de propaganda 
lor ieftină. Se îmbracă la patru ace, dau afară, absolut 
demonstrativ, câţiva membri care s-au remarcat într-un fel 
negativ și încearcă să vorbească despre reduceri de buget și 
raţionalizare. Dar în spatele retoricii ăsteia se ascund și acum 
aceiași naziști bătrâni. Atâta doar că salută ca naziștii și flutură 
steagul cu svastica pe întuneric, când nu-i vede nimeni. Și apoi 
apar la televizor și se plâng că sunt hărțuiţi și atacați pe 
nedrept. 

— Nu-i nevoie să mă convingi. Știi că sunt de aceeași parte a 
baricadei, râse Rolf și ridică mâinile. 

— Am impresia că ascunde ceva, spuse Kjell și își frecă 
rădăcina nasului. 

— Ce să ascundă? Cine? 

— John. E prea uns cu toate alifiile, prea cizelat. Nici măcar n- 
a încercat să-și nege trecutul de skinhead, doar s-a smiorcăit și 
și-a pus cenușă în cap la televizor, așa că asta nu-i o noutate 
pentru alegători. Nu, trebuie să sap mai adânc. N-are cum să fie 
așa de curat. 

— Cred că ai dreptate. Dar n-o să-ţi fie ușor să găsești ceva. 
John Holm a depus un efort prea mare când și-a construit 
imaginea aceea elegantă. 

Rolf azvârli cât colo ziarul. 

— În orice caz, eu o să... 

Kjell fu întrerupt de zbârnâitul telefonului. 

— Dacă e Beata iar... 

Ezită o secundă, apoi ţipă în telefon. 

— Da?! 

Când auzi cine era, schimbă repede tonul. Rolf îl privi, 
amuzat. 

— Salut, Erica, ce surpriză... Nu, nicio problemă... Da, sigur... 
Ce naiba?! Glumești? 

Îi aruncă o privire rapidă lui Rolf și zâmbi larg. După câteva 
minute, puse receptorul în furcă. Își luă câteva notițe și aruncă 
stiloul, apoi se lăsă pe spate și își împreună degetele peste 
ceafă. 

— Da, începe să se miște ceva. 

— Ce? Cu cine ai vorbit? 

— Cu Erica Falck. Se pare că nu sunt singurul interesat de 
John Holm. M-a lăudat pentru articol și se întreba dacă n-am 
ceva materiale despre el la care să se poată uita. 

— De ce o interesează? întrebă Rolf. 

Apoi căscă ochii. 

— E din cauză că a făcut școala în Valö? O să scrie despre 
dispariţia familiei? 

Kjell dădu din cap. 

— Da, din câte am înţeles. Dar nu asta e chestia cea mai tare. 
Ține-te. N-o să-ţi vină să crezi. 

— Ce naiba, Kjell! Nu mă mai ţine cu sufletul la gură. 

Kjell rânji. Era grozav de încântat de ceea ce aflase și știa că 
și Rolf avea să se bucure de ce avea să-i povestească. 

11. 


Stockholm, 1925 


Femeia care le deschise ușa nu arăta deloc cum și-o 
închipuise Dagmar. Nu era nici frumoasă, nici seducătoare, ci 
doar obosită și abătută. Și, pe deasupra, părea mai în vârstă 
decât Hermann și întreaga ei persoană degaja un soi de 
banalitate. 

Dagmar rămase pe loc, fără să spună nimic. O fi greșit ușa? 
Dar pe ușă scria Göring, așa că Dagmar presupuse că se află 
față-n fată cu menajera familiei. O apucă hotărâtă de mână pe 
Laura. 

— ÍI caut pe Hermann. 

— Hermann nu-i acasă. 

Femeia o cercetă din cap până-n picioare. 

— Atunci o să aștept să ajungă acasă. 

Laura se ascunsese în spatele lui Dagmar. Femeia îi zâmbi 
prietenoasă înainte de-a spune: 

— Sunt doamna Göring. Cu ce vă pot ajuta? 

Deci ea era femeia pe care o ura și care o bântuia de când îi 
văzuse numele în ziar. Dagmar o privi uluită pe Carin Göring: 
pantofii practici, de calitate, fusta bine croită, până la glezne, 
bluza încheiată cu grijă până sus, strânsă pe gât, și părul prins 
într-un coc. În jurul ochilor se vedeau riduri fine, iar tenul îi era 
palid, ca al unui om bolnav. Dintr-odată, înțelese totul. 
Bineînțeles că femeia asta îl păcălise pe Hermann al ei. O 
boșoroagă ca asta n-avea cum să ademenească, fără tertipuri 
murdare, un bărbat ca el. 

— Și noi două avem de discutat. 

Smuci mâna Laurei și intră. 

Carin se dădu într-o parte, fără să facă nimic ca s-o oprească. 
Dădu doar din cap și aşteptă. 

— Să vă iau haina? 

Dagmar o privi, bănuitoare. Apoi intră în camera de după hol 
fără a aștepta să fie invitată. În salonul cel mare se opri, însă, 

brusc. Exact așa își închipuia că trebuie să arate apartamentul 
lui Hermann - spațios, cu ferestre și tavan înalt, cu parchet 
lustruit - dar casa era aproape goală. 

— De ce nu au mobilă, mami? întrebă Laura și se uită cu ochi 
mari în jur. 

Dagmar se întoarse spre Carin. 

— Da, de ce nu aveți mobilă? De ce stă Hermann în conditiile 
astea? 

Carin se încruntă pret de o secundă, semn că întrebarea i se 
păruse indiscretă, dar răspunse totuși pe un ton amabil: 

— Am avut niște greutăți în ultima vreme. Dar acum trebuie 
să-mi spuneți cine sunteți. 

Dagmar ignoră întrebarea și aruncă o privire iritată spre 
doamna Göring. 

— Greutăți? Dar Hermann e bogat. Așa că n-are cum să stea 
aici așa. 

— N-aţi auzit ce v-am întrebat? Dacă nu-mi spuneți cine 
sunteți cât mai repede, voi fi nevoită să chem poliția. Și n-aş 
vrea să fac asta, de dragul micutei. 

Carin arătă din cap spre Laura, care se ascunsese din nou în 
spatele mamei. 

Dagmar o apucă și o împinse înspre Carin. 

— Asta e fiica mea și a lui Hermann. De acum încolo o să stea 
cu noi. L-aţi avut destul și el nu vă vrea. Nu înțelegeți? 

Chipul lui Carin Göring tresări ușor, dar femeia își păstră 
calmul și le studie tăcută pe Dagmar și pe Laura. 

— Habar nu am despre ce vorbiti. Hermann e soțul meu, eu 
sunt doamna Göring. 

— Dar pe mine mă iubește. Eu sunt marea lui dragoste, spuse 
Dagmar și bătu cu piciorul în podea. Laura e fiica lui, dar 
dumneata mi l-ai furat înainte să-i fi povestit. Dacă ar fi știut, 
sigur nu s-ar fi căsătorit cu dumneata, indiferent cum l-ati fi 
momit. 

I se învârtea capul de nervi. Laura se furișase din nou în 
spatele ei. 

— Eu zic să plecați înainte să chem poliția. 

Vocea lui Carin era în continuare calmă, dar Dagmar citi 
teamă din ochii ei. 

— Unde-i Hermann? insistă ea. 

Carin arătă spre ușă. 

— Afară! 

Porni spre telefon cu o expresie îndârjită, continuând să arate 
spre ușa de la intrare. Sunetul tocurilor ei răsuna cu ecou în 
apartamentul pustiu. p 

Dagmar se linişti un pic și căzu pe gânduri. Iși dăduse seama 
că nevasta lui Göring n-o să-i spună în ruptul capului unde îi era 
bărbatul, dar în sfârșit aflase adevărul și se simțea din cale- 
afară de mulțumită. Acum nu-i rămânea decât să-l găsească pe 
Hermann. Nu conta dacă era nevoită să doarmă și-n fata porții, 
tot avea să-l aștepte până când se întorcea. Și apoi aveau să fie 
împreună pentru totdeauna. O apucă pe Laura bine de guler și o 
trase spre ușa de la intrare. Înainte s-o închidă, îi mai aruncă lui 
Carin Göring o ultimă privire triumfătoare. 

— Mulţumesc mult, Anna. 

Erica o sărută pe obraz pe sora ei și se grăbi la mașină, după 
ce le făcu repede cu mâna copiilor. Se simţea puţin vinovată că-i 
lăsase din nou în grija altcuiva, dar dacă era să se ia după 
reacţia lor entuziasmată când o văzuseră pe Anna, știa că n-or 
să pățească nimic. 

Conduse spre Hamburgsund, cu capul plin de idei. O irita că 
nu ajunsese mai departe cu cercetările referitoare la dispariţia 
familiei Elvander. Dăduse numai peste fundături și nu găsea 
nicio explicaţie pentru dispariţia lor, la fel ca poliţia. Dar nu se 
lăsa. Istoria familiei era fascinantă și, cu cât săpa mai adânc în 
arhive, cu atât devenea mai interesantă. Femeile din familia 
Ebbei păreau să fi fost blestemate. 

Erica alungă gândurile legate de trecut. Datorită lui Gösta 
găsise un indiciu relevant. Acesta amintise un nume și, după 
câteva zile de cercetări, Erica se afla în mașină și se îndrepta 
câtre o persoană care deţinea cu siguranţă informaţii 
importante. De cele mai multe ori, a face research pentru un caz 
vechi semăna cu a rezolva un puzzle gigantic din care piesele 
cele mai importante lipseau încă de la început. Dar experienţa îi 
spunea că, dacă ignora piesele lipsă și reușea să pună cap la 
cap piesele aflate la îndemână, până la urmă se contura și 
motivul, și încă destul de clar. Deocamdată, cu cazul ăsta nu 
avusese noroc, dar spera să dea peste piese noi, încât să poată 
ghici o bucăţică lipsă din imaginea de ansamblu. Altfel ar fi 
însemnat că muncise degeaba. 

Când ajunse la benzinăria lui Hansson, se opri ca să ceară 
îndrumare. Ştia, aproximativ, încotro trebuia s-o ia, dar ar fi fost 
prostesc să se rătăcească degeaba. În spatele tejghelei îl văzu 
pe Magnus, cel care cumpărase benzinăria împreună cu soţia 
lui, Anna. În afară de fratele lui, Frank, și cumnata lui, Anette, 
proprietarii chioșcului de hot-dog din piaţa centrală, nu mai 
exista nicio persoană care să știe mai multe despre locuitorii din 
Hamburgsund și împrejurimi. 

Magnus îi aruncă o privire puţin ciudată, dar nu spuse nimic, 
ci trecu doar descrierea detaliată a drumului pe un bileţel. Erica 
își continuă drumul, cu un ochi pe șosea și cu celălalt pe hârtie, 
și ajunse până la urmă la ceea ce presupunea că era casa pe 
care o căuta. Abia atunci își dădu seama că era posibil să nu 

găsească pe nimeni acasă, într-o zi frumoasă ca aceea. 
Majoritatea celor care nu lucrau se aflau undeva pe o insulă din 
arhipelag sau pe o plajă. Dar, dacă tot era acolo, putea măcar 
să sune la ușă, iar când cobori din mașină și auzi muzica, începu 
să spere că nu venise degeaba. 

In timp ce aștepta să-i deschidă cineva, îngână și ea melodia 
din „Non, je ne regrette rien” a lui Edith Piaf. Nu știa decât 
refrenul, într-o franceză aproximativă, dar era atât de vrăjită de 
muzică, încât abia dacă observă că ușa se deschise. 

— Oh, bănuiesc că sunteţi o admiratoare a lui Piaf! spuse un 
bărbat mărunţel, îmbrăcat într-un halat de mătase mov-închis, 
cu broderie aurită. 

Faţa îi era machiată cu grijă. 

Erica nu-și putu ascunde mirarea. 

Bărbatul zâmbi. 

— Da, inimioară? Vrei să ne vinzi vreo chestie sau e vorba de 
altceva? Dacă ești vânzător ambulant, să știi că am deja ce-mi 
trebuie, dar dacă nu, poţi să intri și să-mi ţii de urât pe terasă. 
Lui Walter nu-i place soarele, așa că stau fără el. Și nimic nu-i 
mai jalnic decât să bei vin rose singură. 

— Da, aș... aș avea o treabă de discutat. 

— Păi, atunci! spuse bărbatul și bătu din palme satisfăcut, 
apoi se dădu într-o parte ca să-i facă loc. 

Erica aruncă o privire prin hol. Totul era poleit cu aur, plin de 
ciucuri și de catifea. Extravagant era puţin spus. 

— Aici jos am decorat eu, etajul de sus i l-am lăsat lui Walter. 
Dacă vrei să ai un mariaj reușit ca al nostru, trebuie să știi să 
faci compromisuri. Suntem căsătoriţi de aproape cincisprezece 
ani și înainte de asta am trăit în păcat zece. 

Se întoarse spre scara care ducea la etaj și strigă: 

— lubitule, avem musafiri! Hai, coboară, te rog și bea un 
pahar cu noi la soare, în loc să stai bosumflat acolo sus! 

Alunecă mai departe pe coridor și schiţă un gest către tavan. 

— Dac-ai vedea cum arată acolo sus! Zici că-i spital. Absolut 
steril. Walter zice că e minimalist. E în limbă după așa-zisul stil 
nordic, care e de toate, numai intim și primitor nu. Și nu-i nici 
așa greu de imitat. Vopsești totul în alb, îţi iei niște mobilier din 
ăla oribil de la Ikea, din PAL, și gata, ţi-ai amenajat casa. 

Ocoli un fotoliu enorm, capitonat cu brocart roșu, şi se 
îndreptă spre ușa balconului, care stătea deschisă. Intr-o 

găleată cu gheaţă, pe masă, se vedea o sticlă de rose și lângă 
ea, un pahar umplut pe jumătate. 

— Pot să te servesc cu niște vin? o întrebă și dădu să scoată 
sticla. 

Halatul de mătase îi flutura în jurul picioarelor albe, subțiri. 

— Sună grozav, dar sunt cu mașina, spuse Erica și se gândi 
cât de bine i-ar fi prins un pahar de vin pe terasa aceea plăcută, 
cu vedere spre strâmtoare și Hamburg5. 

— Ce păcat. Chiar nu te pot păcăli? Un stropșor, măcar. 

Bărbatul clătină ademenitor sticla pe care o scosese din 
găleată. 

Erica nu se putu abţine să nu râdă. 

— Bărbatul meu e poliţist, așa că, din păcate, nu îndrăznesc, 
oricât aș vrea. 

— Trebuie că arată bine! Întotdeauna mi-au plăcut bărbaţii în 
uniformă. 

— Și mie, spuse Erica și se așeză pe un șezlong. 

Bărbatul se răsuci și dădu muzica mai încet. Îi turnă un pahar 
de apă Ericăi și i-l întinse zâmbitor. 

— Așa, și cărui fapt datorez vizita? Rar se întâmplă să am o 
musafiră atât de frumoasă. _ 

— Ă... da, numele meu e Erica Falck și sunt scriitoare. În 
prezent, fac cercetări pentru următorul meu roman. 
Dumneavoastră sunteţi Ove Linder, nu-i așa? Fost profesor la 
internatul pentru băieţi al lui Rune Elvander, pe la începutul 
anilor '70? 

Zâmbetul bărbatului păli. 

— Ove. Asta a fost demult... 

— Am greșit adresa? întrebă Erica și se gândi că poate citise 
greșit descrierea detaliată a lui Magnus. 

— Nu, doar că a trecut mult timp de când mă numeam Ove 
Linder. 

Învârti paharul în mână gânditor. 

— Nu mi-am schimbat numele oficial, altfel nu m-ai fi găsit, 
dar mai nou mi se zice Liza. Nimeni nu-mi mai spune Ove, în 
afară de Walter când se enervează. Liza, după Liza Minelli, 
bineînţeles, chiar dacă nu sunt decât o copie slabă. 

Înclină capul, părând că așteaptă să fie contrazis. 

— Nu mai alerga după complimente, Liza. 

Erica întoarse capul. Presupuse că silueta care apăruse în 
cadrul ușii era a lui Walter, soțul Lizei. 

— Aici erai. Vino s-o saluţi pe Erica, spuse Liza. 

Walter ieși, se postă în spatele Lizei și își așeză mâinile, cu 
tandreţe, pe umerii lui. Liza își lăsă mâna liberă pe cea a soțului 
și o strânse. In secret, Erica își dori să rămână la fel de 
afectuoasă cu Patrik după o relaţie de douăzeci și cinci de ani. 

— Despre ce este vorba? întrebă Walter și se așeză lângă ei. 

Spre deosebire de partenerul său, arăta cât se poate de 
anonim: înălțime medie, constituţie normală, cu părul rărit în 
faţă și îmbrăcat discret. Ar fi fost imposibil de ţinut minte la o 
confruntare a martorilor, se gândi Erica. Dar avea o privire 
inteligentă și prietenoasă și, într-un fel ciudat, cei doi păreau că 
se potrivesc. 

Erica își drese vocea: 

— Incerc să aflu mai multe despre internatul de pe Valö. Aţi 
fost profesor acolo, nu-i așa? 

— Da, pfff, spuse Liza și oftă adânc. A fost o perioadă 
cumplită. Nu mă dădusem încă pe față și pe vremea aceea nu 
era la fel de acceptat să fii homosexual. Şi-n plus, Rune 
Elvander era plin de prejudecăţi pe care îi plăcea să le declare 
sus și tare. Inainte să-mi pot afirma adevărata identitate, a 
trebuit să mă chinui, să mă potrivesc în șablon. N-am fost 
niciodată genul „musculos”, dar m-am prefăcut că sunt 
heterosexual și „normal”. Am exersat mult rolul ăsta, încă din 
copilărie. 

Liza cobori privirea și Walter îl mângâie peste braţ. 

— Cred c-am reușit să-l păcălesc pe Rune. In schimb, a trebuit 
să suport de multe ori batjocura elevilor. Școala era plină de 
netrebnici care se amuzau făcând mișto de slăbiciunile celorlalți. 
Eu n-am predat acolo decât o jumătate de an, dar nici n-aș fi 
rezistat mai mult. De fapt, n-aveam de gând să mai rămân după 
vacanţa de Paști, dar așa am fost scutit de neplăcerea de a-mi 
da demisia. 

— Cum aţi reacţionat la ce s-a întâmplat? Aveţi vreo teorie 
legat de asta? întrebă Erica. 

— Mi s-a părut oribil, bineînțeles, indiferent de ce părere 
aveam despre ei. Da, cred că li s-a întâmplat ceva groaznic. 

— Dar habar n-aveţi ce anume? 

Liza scutură din cap. 

— Nu, e un mister pentru mine, ca și pentru restul lumii. 

— Ce-mi puteţi spune despre atmosfera de la școală? Existau 
conflicte? 

— E puţin spus. Întreaga școală era o oală sub presiune. 

— Adică? 

Erica simţi cum i se accelerează pulsul. Pentru prima oară 
avea șansa să afle ce se petrecuse în spate, în culise. De ce nu 
s-o fi gândit la asta mai devreme? 

— Conform profesorului pe care l-am înlocuit, elevii se 
dușmăneau încă de la început. Erau obișnuiți să primească tot 
ce-și doreau și, în același timp, părinţii îi presau, de acasă, cu 
cerințe greu de îndeplinit. N-avea cum să nu se ajungă la bătăi 
ca între cocoși. Când m-am angajat, Rune tocmai începuse să 
aplice legea pumnului, făcea militărie cu ei, dar tot mai simţeai 
tensiunea mocnită. 

— Şi elevii? Ce relaţie aveau cu Rune? 

— Îl urau. Tipul se purta ca un psihopat sadic. 

Vocea Lizei era rece, constatatoare. 

— Păi, ce să zic, nu-i o imagine prea frumoasă despre Rune 
Elvander. 

Ericăi îi păru rău că nu își luase dictafonul cu ea. Nu-i 
rămânea, mai târziu, decât să încerce să-și amintească cât mai 
multe din conversaţia asta. 

Liza se înfioră, de parcă i s-ar fi făcut frig dintr-odată. 

— Rune Elvander e, de departe, cel mai dezgustător om pe 
care l-am cunoscut vreodată. Și, crede-mă, spuse privindu-l pe 
furiș pe bărbatul lui, dacă trăieşti așa ca noi, ești nevoit să 
înfrunţi o grămadă de tipi din ăștia. 

— Cu familia lui cum se purta? 

— Depinde pe cine întrebi din familie. Inez nu părea să aibă o 
viaţă prea ușoară, de fapt habar n-am de ce se măritase cu el. 
Că doar era și tânără, și frumoasă. O bănuiam pe maică-sa, cred 
că ea a obligat-o. Hoașca a murit la scurt timp după ce-am 
început să predau la ei și probabil că Inez a fost ușurată când a 
scăpat de maștera aia. 

— Și copiii lui Rune? continuă Erica. Cum se comportau cu 
tatăl și cu mama lor vitregă? Îmi imaginez că nu i-a fost ușor lui 
Inez să își găsească locul în familie. Parcă era cu câţiva ani mai 
mare decât primul copil al lui Rune? 

— Înfricoșător băiat, leit taică-său. 

— Cine? Băiatul cel mare? 

— Da, Claes. 

Se lăsă o liniște prelungă. Erica așteptă răbdătoare. 

— De el îmi amintesc cel mai bine. Mă ia cu friguri numai când 
mă gândesc. Și nici nu pot să-ţi spun de ce. Cu mine a fost 
mereu politicos, dar avea ceva-n privire, nu știu ce, în orice caz, 
nu-mi plăcea să-i întorc spatele când era prin preajmă. 

— Se înțelegea bine cu Rune? 

— Asta e greu de spus. Cei doi se învârteau pe traiectorii 
diferite, ca două planete, fără să se întâlnească vreodată, zise 
Liza și râse jenat. Vorbesc ca o babă din aia new age sau un 
poet netalentat... 

— Nu, nu, continuaţi, spuse Erica și se aplecă înainte, înţeleg 
ce vreți să ziceți. Deci n-au existat conflicte între Rune și Claes? 

— Nu, fiecare stătea în banca lui, ca să zic așa. Claes părea să 
plece capul la fiecare capriciu al lui Rune. Nimeni nu cred că știa 
ce gândea cu adevărat despre el. Dar aveau ceva în comun, 
totuși. Amândoi o venerau pe Carla - nevasta răposată a lui 
Rune și mama lui Claes - și păreau s-o dispreţuiască pe Inez. In 
cazul lui Claes e de înţeles, poate, fiindcă îi luase locul maică-sii, 
dar Rune era căsătorit, totuși, cu ea. 

— Deci Rune se purta urât cu Inez? 

— Da, drăgăstos nu era în niciun caz. Îi lătra tot felul de 
ordine, de parcă ar fi fost sclava lui, nu nevastă-sa. lar Claes era 
răutăcios și nesimţit pe față cu mama lui vitregă și nu părea s-o 
aibă la inimă nici pe Ebba. Și nici soră-sa, Annelie, nu era mai 
brează. 

— Ce părere avea Rune despre purtarea copiilor lui? O 
încuraja? 

Erica luă o gură de apă. Era cald pe terasă, chiar și sub 
umbrela aceea mare. 

— În ochii lui Rune erau imaculaţi. E drept că le vorbea pe 
același ton milităresc, dar era singurul care avea voie să ţipe la 
ei. Dacă îndrăznea cineva să se plângă... să te păzești! Știu că 
lnez a încercat la început, dar după aia n-a mai repetat 
greșeala. Nu, singurul care se purta frumos cu ea era mezinul lui 
Rune, Johan. Era atent și drăguţ și se atașase de Inez. 

Chipul Lizei se întristă. 

— Mă întreb ce s-a întâmplat cu micuța Ebba. 


VP - 145 


— S-a întors pe insulă. S-a apucat să renoveze casa cu soţul 
ei. Și alaltăieri... 

Erica își mușcă limba. Nu prea știa cât să dezvăluie, dar, în 
același timp, Liza îi povestise tot ce știa, fără ocolișuri. Erica 
respiră adânc. 

— Alaltăieri au găsit o pată de sânge când au scos podeaua 
din sufragerie. 

Liza și Walter se holbară la ea. De undeva, de departe, se 
auzea zumzetul bărcilor și al oamenilor, dar pe terasă era liniște. 
Până la urmă, Walter întrerupse tăcerea: 

— Nu ziceai tu că sunt morţi? 

Liza dădu din cap. ` 

— Da, e varianta cea mai plauzibilă. In plus... 

— În plus, ce? 

— Ei, e o prostie, spuse bărbatul și dădu din mână, fluturând 
mâneca de mătase a halatului. N-am spus nimic pe vremea 
aceea. 

— Nimic nu e lipsit de importanţă sau prostesc. Povestiţi-ne. 

— Ei, nu era nimic special, de fapt. Doar că simțeam că o să 
se întâmple ceva... nu știu, ceva rău. Și auzeam... 

Liza scutură din cap. 

— Nu, e ridicol. 

— Continuaţi, vă rog, spuse Erica și se abţinu cu greu să nu se 
aplece peste masă și să-l scuture până când avea să vorbească. 

Liza trase o dușcă din vinul rose apoi o privi drept în ochi. 

— Se auzeau niște zgomote noaptea. 

— Zgomote? 

— Da. Pași, uși care se deschideau, o voce greu de distins. 
Dar, când mă dădeam jos din pat și mă uitam, nu găseam pe 
nimeni. 

— De parcă ar fi fost niște fantome? întrebă Erica. 

— Nu cred în fantome, spuse Liza cu o mină serioasă. Tot ce-ţi 
pot spune e că se auzeau zgomote și aveam impresia că în 
curând o să se întâmple ceva îngrozitor. Așa că nu m-am mirat 
când am auzit c-au dispărut. 

Walter dădu din cap. 

— Întotdeauna ai avut un al șaselea simţ. 

— Aoleu, ce bat câmpii, spuse Liza. Dar, gata, ajunge cu 
subiectele sinistre. Erica o să-și închipuie că suntem niște 
huhurezi bătrâni. 

Dintr-odată, ochii începură să-i strălucească iar și zâmbi larg. 

— Nu, da de unde! Mulţumesc că m-aţi primit și că am putut 
să stăm de vorbă. Mi-aţi dat subiect de gândire, dar cred că e 
timpul să mă retrag și eu spre casă, spuse Erica și se ridică. 

— Salut-o pe micuța Ebba, spuse Liza. 

— Da. 

Cei doi dădură s-o conducă până afară, dar Erica le-o luă 
înainte. 

— Stati liniștiți. Mă descurc și singură. 

Când trecu de avalanșa de aur, ciucuri și perne de catifea, 
auzi cum, în spatele ei, Edith Piaf începea să cânte despre inima 
ei frântă. 

e 

— Unde naiba ai fost azi-dimineaţă? întrebă Patrik intrând în 
biroul lui Gösta. Ziceam că vii cu mine la John Holm. 

Gosta ridică privirea. 

— Nu ţi-a zis Annika? Am fost la dentist. 

— La dentist? 

Patrik se așeză și-l cercetă din cap până-n picioare. 

— Sper că n-ai nicio carie... 

— Nu, n-am nicio carie. 

— Cum mai merge cu lista aia? 

Patrik privi teancul de hârtii din faţa lui Gösta. 

— Da, am găsit aproape toate adresele actuale ale foștilor 
elevi. 

— Te-ai mișcat repede. 

— CNP-urile, zise Gösta și arătă spre lista cea veche cu 
numele elevilor. Mai trebuie să-ţi folosești și creierul câteodată, 
zise și-i întinse o foaie lui Patrik. Și ce-a zis șeful naziștilor? 

— Probabil că nu i-ar conveni denumirea asta. 

Patrik începu să citească lista. 

— Știu, dar ăsta-i adevărul. Nu se mai rad în cap, dar știi cum 
e, lupul își schimbă părul, dar năravul ba. Mellberg a fost 
cuminte? 

— Tu ce crezi? spuse Patrik și puse foaia pe genunchi. Să 
zicem că poliţia din Tanum nu s-a prezentat din unghiul său cel 
mai avantajos. 

— Măcar aţi aflat ceva nou? 

Patrik scutură din cap. 

— Nu mult. John Holm nu știe nimic despre dispariţia familiei. 
La școală nu s-a întâmplat nimic care s-o poată explica. N-a 
observat nimic suspect, în afară de tensiunile caracteristice 
pentru o gașcă de adolescenţi și un director sever. Și așa mai 
departe. 

— Ai primit vreo veste de la Torbjörn? întrebă Gösta. 

— Nu. A promis c-o să-i dea bătaie, dar nu le-am arătat niciun 
cadavru proaspăt, așa că sigur nu suntem o prioritate. In plus, e 
un dosar încheiat, asta dacă se dovedește că oamenii ăia au fost 
omorâţi. 

— Dar rezultatele analizei de sânge ne-ar putea da niște 
indicii relevante pentru ancheta noastră. Ai uitat că cineva a 
încercat să-i ardă de vii pe Ebba și pe Mårten, acum două nopţi? 
Tu susțtineai sus și tare că incendiul ăla are legătură cu dispariţia 
familiei ei. Și la Ebba nu te-ai gândit? Ea n-are dreptul să afle ce 
s-a întâmplat cu ai ei? 

Patrik ridică mâinile, încercând să se apere. 

— Da, știu, știu. Dar deocamdată n-am găsit nimic interesant 
în dosarul vechi și toată situaţia mi se pare cam lipsită de 
speranţă. 

— Raportul despre incendiu al lui Torbjörn n-a dat nici el 
nimic? 

— Nu. Au folosit benzină și chibrituri normale, nimic în afară 
de asta. 

— Atunci nu ne rămâne decât să pornim de la capătul celălalt. 

Gösta se întoarse și dădu din cap spre o fotografie lipită pe 
perete. , 

— Eu zic să îi presăm pe băieți. Aștia sigur știu mai multe 
decât ne-au spus atunci. 

Patrik se ridică și se duse să studieze fotografia celor cinci 
băieţi. 

— Sunt convins că ai dreptate. Am văzut că l-ai încercuit pe 
Leon Kreutz pe lista aia. Ce zici, să ne ducem să discutăm cu el 
chiar acum? 

— Din păcate, n-am reușit să aflu încă unde își face veacul. 
Mobilul îl are închis și cei de la hotel au zis că s-au mutat cu 
nevastă-sa. S-ar putea să se fi instalat deja în casa nouă. Nu vrei 
să așteptăm până mâine, ca să fim siguri că-i găsim acasă, să 
stăm de vorbă liniștiți? 

— OK, atunci așa facem. Și poate putem să încercăm cu 
Sebastian Mânsson și cu Josef Meyer. Mi se pare că ei stau tot 
aici, sau nu? 

— În regulă. Dar stai să strâng pe aici un pic. 

— Și să nu uităm să verificăm ce-i cu „G” ăla. 

— Care „G"? 

— Persoana care-i trimite felicitări Ebbei, în fiecare an, de ziua 
ei. 

— Chiar crezi că merită? întrebă Gösta și începu să-și adune 
hârtiile. 

— Nu se știe niciodată. Vorba ta: important e să găsim un fir 
de la care să pornim. 

— Da, dar dacă tragem de prea multe fire în același timp, nu 
e exclus să le încurcăm, bâigui Gösta. Pare o treabă inutilă. 

— Nee, cum așa? spuse Patrik și-l bătu peste umăr. Propun 
să... 
Telefonul lui începu să zbârnâie. Patrik se uită pe ecran. 

— Stai să preiau apelul ăsta, zise și-l lăsă pe Gösta la masa de 
scris. 

Câteva minute mai târziu se întoarse, cu o expresie 
triumfătoare pe față. 

— Poate că am găsit firul de care aveam nevoie. Era Torbjörn. 
Nu mai e sânge sub podeaua din sufragerie, dar a găsit ceva 
mult mai interesant. 

— Ce anume? 

— Un glonț, înfipt într-o șipcă din podea. Cu alte cuvinte, 
cineva a tras cu arma în sufrageria în care se afla familia înainte 
să dispară. 

Patrik și Gösta se priviră, cu expresii grave. Se simţiseră cu 
totul pierduţi mai adineauri, însă acum părea că ancheta prinde 
iar viaţă. 

e 

Avusese de gând să se întoarcă acasă și s-o elibereze pe 
Anna, dar curiozitatea învinsese din nou. Işi continuă drumul 
prin Fjällbacka și mai încolo, spre M5rhult. Ezită dacă s-o apuce 
spre stânga, către terenul de minigolf și apoi spre căsuţele de 
pescari, dar alese să-și încerce norocul la casă. Era deja după- 
masă târziu. 

Ușa fusese blocată cu un papuc de lemn înflorat. Erica își vâri 
capul în hol. 


VP - 149 


— Alo?! strigă ea. 

Dinspre casă se auzeau zgomote. John Holm apăru nu peste 
mult, cu un prosop de bucătărie în mână. 

— Scuze, v-am deranjat de la masă? întrebă Erica. 

Bărbatul se uită la ștergar. 

— Ah, nu, deloc. Tocmai m-am spălat pe mâini. Pot să vă ajut 
cu ceva? 

— Mă numesc Erica Falck și lucrez la o carte... 

— Aha, deci dumneavoastră sunteţi faimoasa scriitoare din 
Fjällbacka? Haideţi înăuntru la o cafea, spuse el și-i zâmbi cald. 
Cu ce treabă pe la noi? 

Cei doi se așezară la masa din bucătărie. 

— Vreau să scriu un roman despre cele întâmplate pe Valö. 

Erica avu impresia că citi un soi de neliniște în ochii lui 
albaștri, dar aceasta dispăru la fel de repede cum apăruse. 
Poate își închipuise doar. 

— Măi să fie, toţi sunt interesaţi de Valö așa, dintr-odată. Cu 
soțul dumneavoastră am discutat azi-dimineaţă, dacă am înţeles 
bine din bârfa locală. 

— Da, sunt măritată cu un poliţist. Patrik Hedström. 

— Era cu încă un personaj destul de... interesant. 

Nu era nevoie de prea multă imaginaţie ca să-ţi dai seama 
despre cine vorbea. 

— Deci aţi avut plăcerea să faceţi cunoștință cu Bertil 
Mellberg. Omul, mitul, legenda? 

John izbucni în râs. Erica simţi că se lasă ademenită de 
farmecul lui. Asta o irita. Ura tot ce reprezenta Holm și partidul 
lui, dar bărbatul din faţa ei părea mai degrabă amabil și 
inofensiv. Atrăgător chiar. 

— Am mai avut de-a face cu tipi din ăștia. În schimb, mi s-a 
părut că soţul dumneavoastră se pricepe la munca lui. 

— N-am cum să nu fiu părtinitoare, dar da, e un poliţist bun. 
Nu se oprește din săpat până nu găsește ce caută. La fel ca 
mine. 

— Înseamnă că sunteţi periculoși rău împreună. 

John zâmbi iar, afișându-și gropiţele perfecte. 

— Poate. Dar uneori mai dai de fundături. Am făcut cercetări 
referitoare la cazul familiei dispărute în mai multe rânduri și 
acum m-am apucat iar de lucru. 

— Și zicețţi că vreţi să scrieţi o carte despre asta? 

Privirea lui John se întunecă iar. 

— Da, ăsta ar fi planul. N-aveţi nimic împotrivă dacă vă pun 
câteva întrebări? 

Preţ de o secundă, John păru să ezite. 

— Da, nu mă deranjează, spuse apoi. Dar, cum i-am explicat 
și soțului dumneavoastră și colegului lui, nu prea am cu ce să 
contribui. 

— Am înțeles că au existat niște conflicte în sânul familiei 
Elvander? 

— Conflicte? 

— Da, copiii lui Rune nu prea o aveau la suflet pe mama lor 
vitregă. 

— Noi, elevii, nu prea eram interesaţi de problemele lor de 
familie. 

— Dar școala era mică. Nu se putea să nu observați cum o 
duce familia. 

— Nu ne interesa. Nu voiam să avem de-a face cu ei. Ne 
ajungeau problemele cu Rune. 

John părea că regretă, deja, că-și dăduse consimţământul. 
Ridică din umeri și începu să se foiască pe scaun, ceea ce o 
motivă și mai mult pe Erica. Era clar că ceva îl indispunea pe 
John. 

— Și Annelie? O fată de șaisprezece ani în mijlocul unei găști 
de adolescenţi? Cu ea cum vă înţelegeați? 

John pufni. 

— Annelie era înnebunită după băieţi, asta nu era o problemă, 
doar că băieții nu nutreau aceleași sentimente pentru ea. Există 
fete de care trebuie să te ţii departe. Annelie era exact genul 
ăla. În plus, Rune ne-ar fi jupuit de vii dacă ne-am fi atins cu un 
deget de fiică-sa. 

— La ce vă referiţi cu „genul de care trebuie să te ţii 
departe”? 

— Alerga după noi și se făcea tot timpul de râs. Cred că i-ar fi 
plăcut să ne bage în bucluc. O dată a făcut plajă fără sutien 
chiar în faţa ferestrei noastre, dar singurul care a tras cu ochiul 
a fost Leon. Îi plăcea să sfideze moartea, încă de-atunci. 

— Și ce s-a întâmplat? N-a prins-o taică-său? 

Erica se simţea atrasă într-o lume nouă. 

— O proteja Claes. Atunci a văzut-o și a tras-o de acolo, am 
crezut c-o să-i smulgă braţul, nu alta. 

— Şi pe care dintre voi îl plăcea cel mai tare? 

— Păi, ce credeţi? spuse John, dar înţelese că Erica nu își 
dăduse seama la cine se referea. De Leon, bineînțeles. Era cel 
mai tare. Băiatul perfect. Familia lui era putred de bogată, el 
arăta al naibii de bine și avea o încredere în sine mai mare 
decât a oricui. 

— Dar pe el nu-l interesa? 

— Cum spuneam, Annelie era o fată care nu știa decât să-ți 
facă probleme, iar Leon era prea deștept ca să se încurce cu ea. 
In camera de zi sună un telefon mobil. John se ridică brusc. 

— Mă scuzaţi dacă răspund? 

Plecă fără a aștepta răspunsul. Erica îl auzi vorbind cu voce 
joasă. In afară de el, nu părea să mai fie nimeni acasă. Erica 
aruncă o privire în jur, în timp ce aștepta. Un teanc de hârtii pe 
un scaun de bucătărie îi atrase atenţia și, după ce se asigură că 
n-o vede nimeni, începu să-l răsfoiască încet. Păreau protocoale 
de la guvern și însemnări de la întâlniri dar, în clipa următoare, 
Erica înlemni. Între paginile tipărite se afla și o bucăţică de 
hârtie scrisă de mână, plină de mâăzgăleli greu de descifrat. Din 
camera de zi se auzi un „hai că ne auzim”. Erica smulse rapid 
bilețelul din teanc și-l strecură în poșetă. Când John intră în 
bucătărie, îi zâmbi nevinovată. 

— E totul în regulă? 

John dădu din cap și se așeză din nou. 

— Asta e dezavantajul cu munca mea. N-am cum să-mi iau 
liber, nici măcar în concediu. 

Erica mormăi aprobator. Nu voia să se bage într-o discuţie 
despre activitatea politică a lui John. Și-ar fi dat imediat arama 
pe față și exista riscul să se contrazică, iar în stilul ăsta n-avea 
să mai afle nimic. 

Luă din nou stiloul în mână. 

— Cum se comporta Inez cu elevii? 

— Inez? 

John îi evită privirea. 

— Nu prea ne intersectam cu ea. Era ocupată până peste cap 
cu menajeria aia și cu fetiţa ei. 

— Dar un soi de relaţie tot aveaţi și cu ea... Am fost în casa 
aia și nu-i cine știe ce spațioasă, n-aveaţi cum să nu vă întâlniți 
cu ea. 

— Bineînţeles c-o vedeam. Dar era o femeie tăcută și hărțuită. 
N-avea nicio treabă cu noi și nici noi cu ea. 

— Și se pare că nici bărbatul ei nu prea avea treabă cu ea. 

— Nu, nu înţeleg cum a putut un bărbat ca el să conceapă 
patru copii. Mai făceam glume și ziceam că Inez a născut ca 
Fecioara Maria. 

John zâmbi încurcat. 

— Ce părere aveaţi despre cei doi profesori care predau la 
internat? 

— Erau niște figuri dubioase, amândoi. Probabil că erau niște 
profesori buni, dar Per-Arne fusese cadru militar și era poate și 
mai rigid decât Rune. 

— Și celălalt? 

— Ove, da... Nu știu, mi se părea cam dubios. Teoria noastră 
era că-i pe invers, doar că n-o arăta. Mă întreb dacă între timp 
și-a dat arama pe față. 

Ericăi îi veni să râdă. O văzu pe Liza în faţa ei, cu genele ei 
false și cu halatul frumos de mătase. 

— S-ar putea, spuse zâmbind. 

John o privi nedumerit, dar Erica îl lăsă în ceaţă. Nu era treaba 
ei să-l lămurească în privinţa vieţii Lizei și, în plus, știa ce părere 
aveau Prietenii Suediei despre homosexuali. 

— Dar nu vă amintiţi nimic special despre ei? 

— Nu, nimic. Între elevi, profesori și familie existau niște 
limite clare. Trebuia să stai în banca ta. Fiecare cu gașca lui. 

Cam ca în politică, se gândi Erica și se mușcă de limbă ca să 
nu zică nimic. Simţi că John începuse să-și piardă răbdarea, așa 
că îi mai puse o singură întrebare: 

— Conform unei persoane cu care am stat de vorbă de 
curând, în casă se auzeau niște sunete ciudate noaptea. Vă 
amintiţi așa ceva? 

John tresări. 

— Cine v-a spus asta? 

— Nu contează. 

— Prostii, spuse John și se ridică. 

— Deci nu știți nimic? îl întrebă Erica, măsurându-l cu atenţie. 

— Absolut nimic. Și acum mă scuzaţi, dar trebuie să dau 
câteva telefoane. 

Erica își dădu seama că n-o să ajungă mai departe, cel puţin 
nu atunci. 

— Mulţumesc pentru timpul acordat, spuse și-și adună 
lucrurile. 

— N-aveţi pentru ce. 

Șarmul era din nou activat, însă Erica rămase cu impresia că 
fusese aproape împinsă pe ușă afară. 

e 

la ridică izmenele și pantalonii lui Leon și-l ajută să se ridice 
de pe toaletă și să se așeze în scaunul cu rotile. 

— Așa, și nu te mai strâmba atâta. 

— Nu înţeleg de ce nu mă lași să angajez o infirmieră pentru 
chestia asta, spuse Leon. 

— Vreau să am grijă de tine, singură. 

— Inima ta dă pe dinafară de bunătate, pufni Leon. O să-ți 
distrugi spatele dacă mai continui așa. Avem nevoie de cineva 
care să te ajute. 

— Drăguţ din partea ta că-ţi pasă de spatele meu, dar sunt 
puternică și nu vreau să-mi vină cineva aici și să... da, să-și 
bage nasul. Suntem doar noi doi. Până când moartea ne va 
despărți. 

la îl mângâie pe obrazul fără cicatrice, dar Leon întoarse capul 
și femeia își retrase mâna. 

Rulă mai încolo cu scaunul. la se așeză pe canapea. 
Cumpăraseră casa gata mobilată și azi primiseră cheile, după ce 
banca din Monaco le aprobase, în sfârșit, suma retrasă. Plătiseră 
cu bani lichizi, integral. În faţa ferestrei se întindea Fjällbacka. la 
se bucura mai mult decât s-ar fi așteptat de vederea aceea 
splendidă. Din bucătărie îl auzi pe Leon. Înjura. Nicio încăpere 
nu era adaptată pentru persoane cu dizabilităţi, așa că nu 
ajungea la nimic și se lovea tot timpul în colţuri și de dulapuri. 

— Vin acum! strigă ea, dar nu se ridică imediat. 

Uneori îl mai lăsa să aștepte puţin. Ca să nu ia totul de-a gata. 
La fel cum luase de-a gata iubirea ei. 

la își privi mâinile. Erau pline de cicatrice, ca ale lui Leon. 
Purta mereu mănuși, dar acasă îl lăsa să-i vadă leziunile cu care 
se alesese în ziua aceea când îl scosese din mașina cuprinsă de 
flăcări. Recunoștinţă - mai mult nu pretindea de la el. La iubire 
renunţase de mult. Nu știa dacă Leon era, măcar, în stare să 
iubească o altă persoană. Cu mult timp în urmă crezuse că da. 
Cu mult timp în urmă nimic nu contase în afară de dragostea lui. 
Când se transformase dragostea asta în ură? Atâţia ani 

încercase să găsească greșeala la ea, se străduise să îndrepte 
lucrurile pentru care o critica, făcuse tot ce putuse ca să-i ofere 
ceea ce părea că-și dorea. Și, cu toate astea, el continua s-o 
chinuie, de parcă ar fi vrut s-o rănească în mod conștient. Munţi, 
mări, deșerturi, femei. N-avea importanţă. Toate erau amantele 
lui. Și așteptarea aia era de nesuportat, de fiecare dată când 
pleca. 

Își duse mâna la faţă. Era netedă, inexpresivă. Își aminti dintr- 
odată durerea de după operaţii. El nu se aflase niciodată lângă 
ea, ca s-o ţină de mână la trezire. Și nici când se întorsese 
acasă. Vindecarea durase nespus de mult. Și acum nu se mai 
recunoștea când se uita în oglindă. Avea fața unei străine. Dar 
nu mai trebuia să se străduiască. Leon nu mai putea să urce pe 
niciun munte, nu mai putea să străbată niciun deșert și nu mai 
putea s-o părăsească pentru nicio femeie. Era al ei, doar alei. 

e 

Mårten se îndreptă de spate, strâmbându-se. Îl durea tot 
corpul de la orele nesfârșite de muncă și aproape că uitase cum 
e să nu-l doară nicăieri. Știa că și Ebba se simțea la fel. Deseori, 
când credea că n-o vede el, își masa umerii și membrele și se 
strâmba la fel de urât ca și el. 

Dar durerea din suflet era mai greu de suportat. Trăiau cu ea 
zi și noapte, într-un dor continuu, fără început sau sfârșit. Lui 
Mårten îi era dor nu doar de Vincent, ci și de Ebba. Și faptul că 
dorul acesta se amesteca cu furia și sentimentul de vinovăţie nu 
făcea decât să înrăutăţească lucrurile și mai mult. Nu reușea să 
scape nicicum de asta. 

Stătea pe scară, cu o cană de ceai în mână și privea 
întinderea de ape dinspre Fjällbacka. Priveliștea era și mai 
frumoasă în lumina aurie a soarelui care tocmai apunea. Cumva, 
știuse dintotdeauna că aveau să se întoarcă în locul acela. Chiar 
dacă o credea pe Ebba când îi spunea că a avut o copilărie 
fericită, știa că purta în ea o continuă mirare față de cele 
întâmplate, o mirare care n-avea să dispară dacă nu încerca, 
măcar, să găsească un răspuns. Dacă i-ar fi spus asta atunci, 
înainte să se fi mutat, ar fi negat cu siguranţă totul. El însă nu se 
îndoise nicio clipă că într-o zi aveau să se întoarcă acolo unde 
începuseră toate. 

Și, până la urmă, nevoiţi să se refugieze într-un loc, în același 
timp cunoscut și străin, într-o viaţă în care Vincent nu existase 

niciodată, nutrise speranţe mari. Spera că o să se regăsească și 
că o să lase în urmă furia și vinovăția. Dar Ebba îi închidea ușa 
în nas și refuza să accepte orice tentativă de apropiere din 
partea lui. Oare avea dreptul s-o facă? Durerea și doliul nu erau 
doar ale ei, erau și ale lui. Merita să facă un efort de dragul lui. 

Mårten strângea din ce în ce mai tare cana, privind spre linia 
orizontului. Și-l imagină pe Vincent. Băiatul semănase leit cu el. 
Au râs de asta chiar și la maternitate. Nou-născut și înfofolit într- 
o pătură, Vincent părea o miniatură a tatălui său. lar 
asemănarea devenise și mai izbitoare odată cu trecerea 
timpului. Vincent își adorase tatăl. N-avea decât trei ani, dar îl 
urmărea pe Mårten peste tot, ca un cățeluș. Ebba se plânsese, 
de câteva ori, că Vincent era nerecunoscător după ce-l purtase 
în pântece nouă luni și îndurase nașterea aia grea. Dar nu 
vorbea niciodată serios. Se bucura că Vincent și Mâărten erau 
atât de apropiaţi și era cât se poate de mulțumită de locul doi 
de pe podium. 

Lacrimile îi ardeau ochii. Mårten le șterse cu dosul palmei. Nu 
mai avea puterea să plângă și oricum nu ajuta cu nimic. Un 
singur lucru își dorea: ca Ebba să se apropie din nou de el. Și nu 
se va da bătut niciodată. O să încerce până când ea își va da 
seama că au nevoie unul de celălalt. 

Mårten se ridică și intră în casă. Urcă scările și trase cu 
urechea, încercând să-și dea seama unde e Ebba. De fapt, știa 
deja. Ca de fiecare dată când nu munceau la casă, stătea la 
masa ei de lucru, concentrându-se asupra unui nou colier. Intră 
în cameră și se opri în spatele ei. 

— Ai primit o comandă? 

Ebba tresări pe scaun. 

— Da, spuse ea, și continuă să lucreze cu argintul. 

— De la cine? 

indiferența ei îl înfuria. Trebui să facă un efort ca să nu se 
răstească la ea. 

— O cheamă Linda. Băiatul ei a murit la doar patru luni. Din 
cauza sindromului morţii subite. Era primul ei copil. 

— Aha, spuse el, și privi într-o parte. 

Nu înțelegea cum reușea Ebba să asculte toate poveștile 
astea, durerea unor părinţi necunoscuţi. Nu-i ajungea durerea 
ei? Nu trebuia să se uite, știa deja că purta și ea un colier cu 
îngeraș. Era primul pe care-l făcuse și nu-l scotea niciodată. 

Numele lui Vincent era gravat pe spatele pandantivului. Mårten 
avea momente când îi venea să i-l smulgă de la gât. In clipele 
alea n-o considera demnă să poarte numele fiului lor la gât. Dar 
existau și momente când nu-și dorea mai mult decât să-l aibă 
aproape de inimă. De ce trebuia să fie atât de greu? Ce avea să 
se întâmple dacă renunţa la control, dacă se împăca cu totul și 
admitea că vina era a amândurora? 

Mårten puse cana de ceai pe un raft și făcu un pas spre Ebba. 
La început ezită, apoi își lăsă ușor mâinile pe umerii Ebbei. 
Aceasta încremeni. Mårten începu s-o maseze încet și simţi că 
era la fel de încordată ca și el. Ebba nu spuse nimic, doar se uita 
drept înainte. Mâinile cu care încercase să închipuie îngerașul de 
argint se odihneau pe masă și, în afară de respiraţiile lor, nu se 
mai auzea nimic. Speranţa se trezi din nou în sufletul lui. O 
atingea, îi simţea corpul. Poate că exista o cale să meargă mai 
departe. 

În clipa următoare, Ebba se ridică brusc. Fără să spună ceva, 
plecă de acolo. Mâinile lui Mårten rămaseră suspendate în aer. 
Stătu puţin și se uită la masa ei de lucru, plină de obiecte. Apoi 
mâinile i se înălțară, ca de la sine, și măturară totul de pe masă. 
În liniștea care urmă, Mårten își dădu seama că n-avea decât o 
singură variantă. Trebuia să facă tot ce-i stătea în putere, să 
arunce în joc și ultima carte. 

12. 


Stockholm, 1925 


— Mi-e frig, mami. 

Laura se smiorcăia supărată, însă Dagmar o ignoră. Trebuia 
să-l aștepte pe Hermann. Mai devreme sau mai târziu avea să 
se întoarcă acasă și avea să se bucure să o vadă. Abia aștepta 
să vadă lumina aprinzându-se în ochii lui, dorința și dragostea, 
mai puternice după atâția ani de așteptare. 

— Mama... 

Laurei îi clănțăneau dinții de frig. 

— Gura! șuieră Dagmar. 

Copila asta trebuia să-i strice, tot timpul, socotelile. Nu voia 
să fie fericite amândouă? Nu mai putea să se abțină. Ridică 
mâna ca s-o lovească. 

— Eu n-aș face asta în locul dumitale. 

O mână puternică o apucă de iîncheietură și Dagmar se 
întoarse îngrozită. În spatele ei stătea un bărbat bine îmbrăcat, 
într-un palton închis la culoare, pantaloni negri și pălărie 
asemenea. 

Dagmar înălță capul. 

— Domnul să nu se bage. E treaba mea cum Îmi educ copilul. 

— Dacă dai în ea, o să dau și eu în matale, la fel de tare. Ca 
să vezi cum e, spuse el calm, arătând că nu tolera să fie 
contrazis. 

Dagmar se gândi dacă să-i zică ce părere are despre oamenii 
care Îşi băgau nasul unde nu le fierbea oala, dar își dădu seama 
că n-o să-i folosească la nimic. 

— Îmi cer scuze, spuse. Fata asta e de toată minunea. Nu e 
ușor să fii mamă şi se mai întâmplă să... 

Ridică din umeri, ca și când s-ar fi scuzat, și-și plecă ochii 
pentru ca bărbatul din fata ei să nu ghicească cât de furioasă 
era de fapt. 

Bărbatul îi eliberă încet încheietura mâinii și făcu un pas 
înapoi. 

— Ce căutați aici, în fata porții mele? 

— Îl așteptăm pe tata, spuse Laura implorându-l pe străin din 
priviri. 

Nu se întâmpla des să vadă pe cineva care să îndrăznească s- 
o înfrunte pe mama ei. 

— Si zici că tatăl tău locuiește aici? 

Bărbatul o studie pe Dagmar. 

— Îl aşteptăm pe domnul comandant, spuse aceasta și o trase 
mai aproape pe Laura. 

— Păi, atunci, o să aveti de așteptat, spuse bărbatul și 
continuă să le cerceteze cu o privire curioasă. 

Dagmar simţi că inima începe să-i bată mai tare. 

Se întâmplase ceva cu Hermann? De ce nu i-a zis nimic 
femeia aia îngrozitoare? 

— De ce? întrebă ea. 

Bărbatul îşi încrucișă brațele pe piept. 

— Au venit după el cu ambulanta. L-au luat de aici în cămașă 
de forță. 

— Nu înțeleg. 

— E internat la spitalul Lângbro. 

Bărbatul cu palton elegant se retrase spre poartă și părea că 
vrea să încheie cât mai repede discuția cu Dagmar. Aceasta îl 
apucă de braț; dar bărbatul se feri, dezgustat. 

— Vă rog, domnule, unde e spitalul ăsta? Trebuie să-l găsesc 
pe Hermann. 

Dezgustul se citea pe chipul bărbatului. Deschise poarta și 
intră fără să-i răspundă. Când poarta cea grea se trânti după el, 
Dagmar se lăsă la pământ. Incotro s-o apuce acum? 

Laura plângea sfâșietor, trăgând de ea și încercând s-o ridice. 
Dagmar îi dădu deoparte mâinile. Nu putea s-o lase în pace și să 
dispară? Ce să facă cu ea dacă nu-l găsea pe Hermann? Laura 
nu era copilul ei. Era copilul lor, al amândurora. 

Patrik intră grăbit în secţie, dar se opri brusc în faţa geamului 
de la recepţie. Annika părea adâncită în ceva și-și ridică privirea 
abia după câteva secunde. Când îl recunoscu zâmbi, apoi cobori 
din nou privirea. 

— Martin e tot bolnav? întrebă Patrik. 

— Da, spuse Annika cu privirea aţintită asupra monitorului. 

Patrik o privi mirat și se urni, apoi, din loc. Trebuia să rezolve 
problema asta. 

— Am puţină treabă, spuse și ieși din nou. 

Văzu cum Annika deschise gura, dar nu apucă să audă nimic. 

Patrik aruncă o privire pe ceas. Era trecut de nouă dimineaţa. 
Probabil cam devreme să sune la ușa cuiva la ora asta, dar 
ajunsese să-și facă griji și nu-i mai păsa dacă-i trezea sau nu. 

Îi luă doar câteva minute să ajungă la apartamentul în care 
stătea Martin cu familia. Lângă ușă fu cuprins de îndoială. Poate 
că nu era nimic în neregulă, poate că Martin era cu adevărat 
bolnav și zăcea în pat. Și atunci n-ar fi trebuit să-l trezească 
degeaba. Poate că s-ar fi supărat și ar fi avut impresia că Patrik 
s-a dus acolo ca să-l controleze. Dar instinctul îi spunea altceva. 
Martin l-ar fi sunat totuși din când în când, chiar dacă ar fi fost 
bolnav. Patrik puse degetul pe sonerie. 

Așteptă mult timp, nesigur dacă să mai sune sau nu, dar știa 
că apartamentul nu era chiar atât de mare și semnalul trebuie 
să se fi auzit. În cele din urmă, auzi paşi apropiindu-se. 

Când ușa se deschise, Patrik rămase șocat. Martin părea 
bolnav, nu încăpea îndoială. Era neras, nepieptănat și mirosea 
vag a transpiraţie. Mai să nu-l recunoască, cu privirea aceea 
goală. 

— Ah, tu erai, spuse Martin. 

— Pot să intru? 

Martin ridică din umeri, se întoarse și pătrunse în casă 
târându-și picioarele. 

— Pia e la serviciu? întrebă Patrik și aruncă o privire în jur. 

— Nu. 

Martin se oprise în fața ușii balconului din camera de zi și se 
uită încordat pe geam. 

Patrik își încreți fruntea. 

— Eşti bolnav? 

— Păi, mi-am luat medical, nu-i așa? Nu ţi-a zis Annika? se 
răsti Martin și se întoarse spre el. Dar poate vrei să-ți dau 
certificatul medical? Ai venit să vezi că nu mint și nu fac plajă 
undeva pe vreo stâncă? 

În mod normal, Martin era cea mai liniștită și mai cumsecade 
persoană pe care o cunoștea. Nu-l mai văzuse niciodată să aibă 
asemenea ieșiri. Se simţea din ce în ce mai îngrijorat. Ceva nu 
era în regulă, asta era clar. 

— Hai să ne așezăm, spuse și dădu din cap spre bucătărie. 

lritatea lui Martin dispăru la fel de repede cum apăruse și 
acesta își recăpătă privirea aceea pustie. Dădu din cap încet și îl 
urmă pe Patrik. Cei doi luară loc la masă. Patrik se uită, 
îngrijorat, la colegul lui. 

— Ce s-a întâmplat? 

Martin tăcu preţ de câteva minute. 

— Pia o să moară, spuse apoi, cu privirea aţintită asupra 
mesei. 

Cuvintele i se părură absurde lui Patrik. Poate că nu auzise 
bine. 

— Ce vrei să spui? 

— A fost internată alaltăieri, pentru tratament. Se pare că a 
avut noroc că i-au găsit un loc așa de repede. 

— Tratament? Pentru ce? 

Patrik scutură din cap. Doar se întâlnise întâmplător cu Martin 
și Pia, în weekendul precedent, și totul părea în regulă. 

— Dacă n-o să se întâmple un miracol, medicii zic că n-are 
mai mult de șase luni. 

— Șase luni de tratament? 

Martin ridică greoi capul și îl privi drept în ochi. Patrik aproape 
că tresări când îi citi durerea din privire. 

— Șase luni până când moare. Și după aia Tuva o să rămână 
fără mamă. 

— De când... cum... Când aţi...? 

Patrik se auzea cum se bâlbâie, și totuși nu izbutea să 
formuleze nicio întrebare de la cap la coadă. 

Dar Martin nu-i răspunse. Se prăbuși, doar, peste masă și 
începu să plângă atât de tare, încât îl apucă tremuratul. Patrik 
se ridică și îl îmbrăţișă. După un timp pe care nu-l putu măsura 
Martin se linişti și corpul i se relaxă. 

— Tuva unde e? îl întrebă Patrik, îmbrăţișându-l încă. 

— La mama Piei. Eu n-am puterea să... nu acum. Începu să 
plângă din nou, dar de data asta lacrimile i se scurgeau încet pe 
obraji. 

Patrik îl mângâie pe spate. 

— Plângi cât ai nevoie. 

Era un clișeu și se simţi un pic ridicol, dar ce putea să-i zică 
într-o situație ca asta? Existau cuvinte potrivite? Intrebarea era 
dacă Martin îl auzise măcar, dacă-i păsa de ce spune. 

— Ai mâncat ceva? 

Martin își trase nasul, apoi se șterse cu mâneca halatului de 
baie și scutură din cap. 

— Nu mi-e foame. 

— Nu mă interesează. Trebuie să mănânci ceva. 

Patrik se apucă să facă inventarul în frigider. Era plin de 
mâncare, dar bănuia că nu era cazul să-i gătească ceva, așa că 
se mulțumi să scoată de acolo niște unt și caşcaval. Apoi prăji 
câteva felii de pâine găsite în congelator și pregăti două 
sandvișuri. Mai mult de atât nu credea c-o să fie în stare Martin 
să înghită. Se gândi puţin, apoi își făcu și lui un sendviș. 
Întotdeauna era mai ușor să mănânci dacă aveai companie. 

— Spune-mi care e situaţia, zise când Martin termină primul 
sendviș și căpătă un pic de culoare în obraji. 

Martin îi povesti, tărăgănat și făcând pauze dese, tot ce știa 
despre cancerul Piei și despre șocul de-a afla de pe o zi pe alta 
că e nevoie s-o interneze pentru un tratament dur care, 
probabil, n-avea s-o ajute oricum. 

— Când îi dă drumul acasă? 

— Săptămâna viitoare, cred. Nu știu exact, n-am... 

Mâna lui Martin tremura când ridică sendvișul. În privirea lui 
se citea rușinea. 

— N-ai discutat cu ei? Ai fost s-o vizitezi de când s-a internat? 

Patrik se strădui să nu lase impresia că-i reproșează ceva. 
Ăsta era ultimul lucru de care avea nevoie Martin acum și, în 
mod ciudat, îi înţelegea reacţia. Văzuse destui oameni în stare 
de șoc ca să recunoască privirea aceea inexpresivă și mișcările 
înțepenite. 

— Fac niște ceai, spuse el înainte ca Martin să apuce să-i 
răspundă. Sau vrei mai bine cafea? 

— Cafea, spuse Martin. 

Mesteca fără oprire, dar părea că îi vine greu să înghită 
dumicatul. 

Patrik luă un pahar și-l umplu cu apă. 

— Bea un pic. Cafeaua e gata imediat. 

— N-am fost la ea, spuse Martin și încetă să mai mestece. 

— Nu e chiar așa de ciudat. Ești în stare de șoc, spuse Patrik 
pregătind cafeaua pentru filtru. 

— Am dezamăgit-o, Patrik. Acum, când ar avea cel mai tare 
nevoie de mine, o dezamăgesc. Și pe Tuva. Abia așteptam s-o 
duc la mama Piei. De parcă ei nu i-ar fi greu. Pia e fiica ei, totuși. 

Părea pe cale să izbucnească din nou în plâns, dar trase aer în 
piept și expiră lent. 

— Nu înţeleg de unde are atâta putere Pia. M-a sunat de mai 
multe ori și mi-a zis că-și face griji pentru mine. Nu ţi se pare 
absurd? Ea trebuie să îndure tratamentul ăla cu raze și 
citostaticele și dracu' mai știe ce. Sunt sigur că e speriată de 
moarte și se simte rău. Și tot ea își face griji pentru mine! 

— Nu e chiar așa de ciudat, spuse Patrik. Auzi, uite cum 
facem. Te duci, faci un duș și te bărbierești. Intre timp e gata și 
cafeaua. 

— Nu, eu..., începu Martin, dar Patrik ridică o mână. 

— Ori te duci să faci duș singur, ori te car eu până acolo și te 
spăl cu peria. Aș prefera să mă scutesc de experienţa asta și 
sper că și tu. 

Martin nu se putu abţine să nu râdă. 

— Nici să nu te gândești că te las să te apropii de mine cu un 
săpun. Mă descurc și singur. 

— Bine, spuse Patrik și se întoarse ca să caute niște cești în 
dulap. Auzi cum Martin se ridică și se duce la baie. 

Zece minute mai târziu, când intră în bucătărie părea un cu 
totul alt bărbat. 

— Acum te mai recunoaște omul, spuse Patrik și turnă cafea 
fierbinte în cești. 

— Mă simt un pic mai bine. Mersi, spuse Martin și se așeză. 

Faţa lui părea la fel de devastată și de palidă, dar în ochii i se 
ghicea o scânteie de viaţă. Părul roșcat și umed îi stătea vâlvoi. 
Arăta ca un Kalle Blomkvist? în variantă adultă. 


3 Numele unei serii de cărți pentru copii scrise de Astrid Lindgren. Personajul principal 
e detectivul amator Kalle Blomkvist, un adolescent care încearcă să rezolve tot felul 
de cazuri împreună cu prietenii lui. 

— Îţi propun ceva, spuse Patrik, care apucase să se 
gândească la o soluţie cât timp Martin făcuse duș. Trebuie să 
lași totul la o parte și s-o sprijini pe Pia. În plus, va trebui să fii 
mai responsabil în ceea ce o privește pe Tuva. la-ţi concediu 
începând de azi și vedem ce se mai întâmplă și dacă o să fie 
nevoie să-l prelungești. 

— Nu mi-au mai rămas decât trei săptămâni din concediul pe 
anul ăsta. 

— Se rezolvă, spuse Patrik. Nu te gândi acum la detalii. 

Martin îl privi cu ochi goi și dădu din cap. Lui Patrik îi veni în 
minte o imagine cu Erica și accidentul de mașină. Ar fi putut fi el 
în locul lui. Fusese cât pe ce să piardă totul. 

e 

Stătuse în pat și se gândise toată noaptea. După ce Patrik 
plecă la serviciu, ieși pe terasă cu ideea să-și facă ordine în 
gânduri, profitând că, pentru moment, copiii se jucau singuri. 
Adora priveliștea arhipelagului din Fjällbacka și era nespus de 
recunoscătoare că, până la urmă, reușise să salveze casa 
părintească, astfel că Maja și gemenii aveau șansa să crească în 
mediul acela. Nu era o casă ușor de întreţinut. Vântul și apa 
sărată deterioraseră lemnul, iar casa necesita reparaţii și 
îmbunătățiri continue. A 

Din punct de vedere financiar nu mai era o problemă. li 
trebuiseră mulţi ani de muncă grea, dar acum câștiga foarte 
bine cu cărțile ei. Nu-și schimbase stilul de viaţă aproape deloc, 
dar faptul că nu trebuia să-și facă griji pentru bugetul familiei, în 
caz că se strica boilerul sau trebuia să repare fațada, îi dădea o 
mare siguranţă. 

Nu mulţi oameni aveau siguranța asta. Erica era mai mult 
decât conștientă și când banii nu le ajungeau și își pierdeau 
locul de muncă de pe o zi pe alta era destul de ușor să găsească 
un țap ispăşitor. Cu siguranţă că de aici provenea o mare parte 
din succesul Prietenilor Suediei, își spuse Erica. De la întâlnirea 
aceea cu John nu se putuse opri să se gândească la el și la 
ideologia pe care o reprezenta. Sperase să se întâlnească cu un 
om antipatic, care să-și asume părerile pe faţă. Dar avusese de- 
a face cu ceva mult mai periculos. O persoană coerentă, care 
putea să ofere răspunsuri simple, formulate într-un mod 
plauzibil. Care putea să-i ajute pe alegători să identifice țapul 
ispășitor și care, apoi, le promitea c-o să-l facă să dispară. 

Erica se înfioră. Era convinsă că John Holm ascunde ceva. 
Poate avea legătură cu întâmplările de pe Valö, poate că nu. Nu- 
i rămânea decât să afle și știa exact cu cine trebuia să 
vorbească. 

— Copii, facem o plimbare cu mașina? strigă spre camera de 
zi. 

Fu întâmpinată imediat cu urale. Tuturor le plăcea să meargă 
cu mașina. 

— Mami o să dea un telefon, până atunci tu încalță-te, Maja, și 
vin imediat să-i ajut și pe Anton și Noel. 

— Pot să-i ajut eu, spuse Maja și îi apucă de mânuţe pe fraţii 
ei, trăgându-i după ea spre hol. 

Erica zâmbi. Maja devenea, din ce în ce mai mult, o mămică 
de rezervă. 

Peste un sfert de oră erau cu toţii în mașină și se îndreptau 
spre Uddevalla. Sunase să se asigure că Kjell era la birou, ca să 
nu-i care pe copii după ea degeaba. La început se gândise să-i 
explice totul la telefon, dar își dăduse seama c-ar fi fost mai bine 
să-l lase să descifreze bileţelul singur, neinfluențat de ceea ce 
credea ea. 

Cântaseră cântecele pentru copii pe tot drumul spre 
Uddevalla, așa că la recepţie, când fu nevoită să-și anunţe 
vizita, era răgușită de-a binelea. Kjell apăru în scurt timp. 

— Aoleu, ai venit cu toată gașca? spuse și se uită la cei trei 
copii, care clipeau spre el timizi. 

O îmbrăţișă și barba lui o zgârie un pic pe obraz. Erica zâmbi. 
Era bucuroasă să-l întâlnească. Se cunoscuseră cu câţiva ani 
mai înainte când, în urma unei anchete criminalistice, 
descoperiseră că mama ei, Elsy, și tatăl lui Kjell fuseseră 
prieteni în timpul celui de-al Doilea Război Mondial. Atât ea, cât 
și Patrik îl plăceau mult și-l respectau ca jurnalist. 

— N-am găsit pe nimeni să stea cu copiii. 

— Nu face nimic. Mă bucur să vă văd, spuse Kjell și zâmbi 
prietenos spre copii. Cred că am câteva jucării într-un coș, pe 
undeva, cu care puteţi să vă jucaţi cât vorbesc eu cu mama. 

— Jucării? 

Timiditatea se evaporase. Maja îl urmă cu pași repezi pe Kjell, 
în căutarea coșului promis. 

— lată-le aici, dar sunt mai mult hârtii și carioci, spuse Kjell și 
împrăștie conţinutul coșului pe podea. 

— Nu pot să garantez că n-or să-ţi păteze covorul, spuse 
Erica. Nu prea reușesc deocamdată să se menţină în limitele 
unei foi. 

— i se pare că niște pete în plus sau în minus o să aibă vreo 
importanţă? spuse Kjell și se așeză la birou. 

Erica se uită la covorul murdar și își dădu seama că are 
dreptate. 

— M-am întâlnit ieri cu John Holm, spuse și se așeză pe un 
scaun. 

Kjell o privi, plin de curiozitate. 

— Și ce impresie ţi-a făcut? 

— Are farmec. Dar e și periculos. Mortal. 

— O interpretare corectă, zic eu. În tinereţe, John a făcut 
parte dintr-una din cele mai periculoase grupări de skinheads. 
Acolo a cunoscut-o pe nevastă-sa. 

— Mi-e greu să mi-i imaginez cu capetele rase. 

Erica se întoarse să vadă ce fac copiii, dar aceștia se 
comportau exemplar. 

— Da, a lucrat ceva la imagine. Dar, din câte-mi dau eu 
seama, băieţii ăștia nu-și schimbă năravul. Se mai dau pe 
brazdă, asta da, învaţă bunele maniere. 

— Are cazier? 

— Nu, nu l-au săltat niciodată, deși a fost cât pe-aci de câteva 
ori, în tinerețe. Dar nu cred nici să mă pici cu ceară că și-a 
schimbat atitudinea, de când se ducea la marșurile alea în 
memoria lui Carol al XII-lea“. În schimb, îndrăznesc să spun că e 
doar meritul lui că partidul a prins un loc în Parlament. 

— Cum adică? 

— Prima lui mișcare genială a fost c-a profitat de tensiunile 
dintre grupările naţional-socialiste după incendiul din școala aia 
de la Uppsala. 

— Când i-au condamnat pe naziștii ăia trei? întrebă Erica, 
amintindu-și de rubricile îngroșate de acum mulţi ani. 

— Da, exact. Pe lângă dezbinările din interiorul și dintre 
diferitele grupări, a mai contat și interesul brusc arătat de 
media, plus că poliţia era deja cu ochii pe ei. Și atunci a intrat 
John în joc. l-a adunat pe ăia mai deștepţi din diversele 


3 Marş anual, organizat pe 30 noiembrie în cinstea comemorării regelui suedez Carol 
al XII-lea, devenit un simbol național pentru perioada de măreție a Suediei din secolul 
al XVII-lea. 

grupuleţe și le-a propus o colaborare, după care Prietenii Suediei 
au preluat rolul de lider. lar după aceea și-a dedicat mulți ani 
unei campanii ample de curățare, cel puţin a fațadei, și a bătut 
monedă pe ideea că programul lor e binecuvântat de 
Dumnezeu. S-au poziţionat drept un partid muncitoresc, unul 
care-l reprezintă pe omul de jos. 

— Nu-i greu să ţii în frâie un astfel de partid? Bănuiesc că 
există destui extremiști. 

Kjell dădu din cap. 

— Ba da, dar o parte și-au dat demisia. Erau de părere că John 
e prea moale și că a trădat idealul cel vechi. Se pare că există o 
regulă nescrisă conform căreia niciunul dintre ei n-are voie să se 
exprime liber despre politica de imigrare. Există prea multe 
opinii și riscul e că asta ar putea să dezbine partidul. De la cei 
care ar vrea să urce fiecare imigrant în primul avion spre ţara 
lor de origine, până la cei care vor să le pună condiţii mai dure 
celor care ajung aici. 

— Și tu în ce categorie îl vezi pe John? întrebă Erica și se 
întoarse să-i liniștească pe gemeni, care începuseră să facă 
gălăgie. 

— Oficial, în cea din urmă, dar neoficial, hm...? Hai să 
reformulez: nu m-ar mira să aibă o uniformă de nazist atârnând 
pe vreun umeraș, acasă. 

— Cum a ajuns în cercurile astea? 

— Am făcut niște cercetări referitoare la trecutul lui, de când 
m-ai sunat. Știam deja că provine dintr-o familie foarte bogată. 
Tatăl lui a fondat o societate exportatoare prin 1940 și după 
război a continuat să-și dezvolte activitatea, iar afacerile 
mergeau strună. Dar în 1976... 

Kjell făcu o pauză de efect și Erica se îndreptă în scaun. 

— Așa? 

— A avut loc un scandal în cercurile mai înalte din Stockholm. 
Mama lui John, Greta, l-a părăsit pe tatăl lui, Otto, pentru un om 
de afaceri libanez cu care taică-său făcuse cândva afaceri. Se 
pare că Ibrahim Jaber, cum îl chema, l-a păcălit pe Otto și i-a 
furat aproape toată averea. Așa că, jecmănit și părăsit, Otto s-a 
împușcat în biroul său la sfârșitul lui iulie 1976. 

— Ce s-a întâmplat cu Greta și cu John? 

— Tragedia nu s-a terminat odată cu moartea lui Otto. S-a 
aflat ulterior că Jaber era deja căsătorit și avea și copii. N-avea 

de gând să se căsătorească cu Greta, a luat doar banii și a 
părăsit-o. Câteva luni mai târziu, numele lui John apărea într-un 
context naţional-socialist. 

— Și ura a rămas aceeași, spuse Erica și se întinse după 
poșetă, din care scoase bilețelul și i-l dădu lui Kjell. 

— L-am găsit ieri, acasă la John. Nu știu ce să înțeleg din tot 
talmeș-balmeșul, dar poate ne ajută cu ceva... 

Bărbatul râse. 

— Definește „a găsi”. 

— Acum vorbești ca Patrik, spuse Erica zâmbind. Ce să fac, 
zăcea acolo. N-o să ducă nimeni lipsa unei maculaturi ca asta. 

— la, dă-mi să văd. 

Kjell își cobori pe nas ochelarii ridicaţi pe frunte. 

— Gimle, citi cu voce tare și se încruntă. 

— Ce înseamnă asta? N-am mai auzit cuvântul ăsta. E un 
acronim sau ce? 

Kjell scutură din cap. 

— Gimle e ceea ce vine după Ragnarök în mitologia nordică. 
Un soi de paradis sau cam așa. Noţiunea e cunoscută și folosită 
simbolic în cercurile neo-naziste. Și mai e și numele unei 
asociaţii culturale care susține că e apolitică, dar habar nu am, 
nu bag mâna în foc. In orice caz, sunt populari în rândurile celor 
din Prietenii Suediei și Partidul Popular Danez. 

— Și cu ce se ocupă? 

— Cu reconstruirea sentimentului naţional și a identităţii 
comune, ca să-i citez. Sunt interesaţi de tradiţiile suedeze, de 
dansul popular, de poezia veche, de monumente antice și 
chestii din astea, ceea ce se potrivește perfect cu ideea 
Prietenilor Suediei despre păstrarea tradiţiilor suedeze. 

— Și crezi că Gimle ăsta de aici se referă la asociaţie? întrebă 
Erica arătând spre bileţel. 

— E greu de spus. Poate să se refere la orice. Și ce-i cu cifrele 
astea? Nu știm nici asta. 1920211851612114. Și fi mai avem 
aici 5 08 1400. 

Erica ridică din umeri. 

— Da, habar n-am. Poate fi ceva ce și-a notat în timp ce 
vorbea la telefon. Pare scris în grabă. 

— Poate, spuse Kjell și flutură bilețelul. Pot să-l păstrez? 

— Sigur că da. Stai numai, să-i fac o poză cu mobilul. Nu se 
știe, poate mă apucă inspiraţia și sparg codul. 


VP - 168 


— Bună idee. 

Kjell împinse bilețelul spre ea. Erica făcu o poză. Apoi se lăsă 
în genunchi pe covor și începu să adune lucrurile împrăștiate de 
copii. 

— Ai vreo idee dacă o să-ţi folosească la ceva? 

— Nu încă. Dar am acces la niște arhive, s-ar putea să caut 
pe-acolo. 

— Eşti sigur că nu-s doar niște mâăzgălituri? întrebă Erica. 

— Nu, dar merită să presupunem. 

— Sună-mă, dacă afli ceva. Te sun și eu dacă e, spuse și 
începu să mâne copiii spre hol. 

— Sigur că da, ne auzim, zise Kjell și întinse mâna după 
telefon. 

e 

Tipic. Dacă el întârzia puțin, îi îndrugau verzi și uscate, dar 
Patrik avea voie să lipsească toată dimineaţa fără să ridice 
cineva măcar o sprânceană. Erica îl sunase în seara precedentă 
și-i povestise despre vizita ei la Ove Linder și John Holm, iar 
Gösta era nerăbdător să meargă cu Patrik la Leon. Oftă, 
gândindu-se la nedreptăţile vieţii, și se întoarse la lista din fața 
lui. 

În secunda următoare sună telefonul. Gösta se aruncă asupra 
lui. 

— Alo, Flygare la telefon. 

— Gösta, spuse Annika. A sunat Torbjörn. Au sosit primele 
rezultate ale analizei de sânge. Îl căuta pe Patrik, dar m-am 
gândit că poţi să vorbești și tu cu el. 

— Bineînţeles. 

Gösta ascultă cu atenţie și își notă totul, deși știa că Torbjörn 
avea să trimită pe fax o copie a raportului. Doar că rapoartele 
alea erau scrise atât de sucit, încât era mai ușor să-l înțeleagă la 
telefon. 

În clipa în care închise telefonul, se auziră bătăi la ușă. 

— Annika mi-a zis că a sunat Torbjörn. Ce voia? 

Patrik părea dornic să afle totul, dar privirea lui era tristă. 

— S-a întâmplat ceva? întrebă Gösta, fără să-i răspundă la 
întrebare. 

Patrik se așeză făcând scaunul să scârțâie. 

— Am fost să văd ce-i cu Martin. 

— Și cum se simte? 

— Martin o să fie liber un timp. Trei săptămâni, pentru 
început, apoi mai vedem. 

— De ce? 

Gösta începea să-și facă griji. Era drept că mai glumea pe 
seama băiatului, dar îl plăcea pe Martin Molin. Nu exista nimeni 
în secția aia care să nu-l placă pe Martin. 

Când Patrik îi povesti ce aflase despre starea de sănătate a 
Piei, Gösta înghiţi în sec. Săracul copil. Și fetița lor, de doar 
câțiva anișori, și care avea să-și piardă mama prea devreme. 
Inghiţi din nou în sec, se întoarse cu spatele și clipi agitat. Nu 
putea să stea și să dea apă la șoareci la serviciu. 

— Va trebui să ne descurcăm fără Martin, concluzionă Patrik. 
Ce-a zis Torbjörn? 

Gösta se șterse discret la ochi și își drese glasul înainte de-a 
se întoarce spre el, cu notițele în mână. 

— Laboratorul confirmă că e sânge uman. Dar e atât de vechi, 
încât n-am reușit să obţinem un rezultat ADN care să poată fi 
comparat cu cel al Ebbei, și nu se știe dacă provine de lao 
persoană sau mai multe. 

— OK, deci e cam cum credeam. Și glonţul? 

— Torbjörn i l-a trimis ieri unui tip, cunoscut de-al lui, 
specialist în arme. A făcut o analiză rapidă, dar se pare că nu se 
potrivește cu niciun glonţ din registrul de infracţiuni nerezolvate. 

— Da, nu puteam decât să sperăm, spuse Patrik. 

— Da. Oricum, ăsta are un diametru de nouă milimetri. 

— Nouă milimetri? Asta nu prea limitează variantele de arme. 

Patrik se lăsă greoi în scaun. 

— Nu, dar Torbjörn zicea că a găsit niște caneluri clare în el, 
așa că tipul o să verifice glonțul mai îndeaproape și o să ne 
poată spune din ce tip de armă provine. Și, dacă găsim arma, 
putem să o comparăm cu datele pe care le avem. 

— Atunci nu ne lipsește decât un detaliu nesemnificativ: să 
găsim arma, spuse Patrik și-l privi gânditor pe Gösta. Cât de 
atent ați cercetat casa și împrejurimile? 

— Te referi la 1974? 

Patrik dădu din cap în semn că da. 

— Am făcut ce am putut, spuse colegul lui. N-aveam destui 
oameni, dar am cercetat insula de-a fir a păr, aș zice. Dacă 
cineva ar fi aruncat o armă pe acolo, am fi găsit-o. 

— Arma aia e pe fundul mării, e clar. 

— Sunt sigur că ai dreptate. A, apropo, să știi că am sunat 
deja la foștii elevi de la internat, dar n-am aflat nimic relevant. 
Majoritatea nici n-au răspuns, dar asta nu mă miră. E perioada 
de concediu și probabil sunt mulţi plecați. 

— Bine că te-ai mobilizat, oricum, spuse Patrik și-și trecu 
mâna prin păr. Cred c-o să observi dacă cineva e mai interesant 
și merită descusut. Vedem noi dacă putem să ne deplasăm până 
acolo, ca să ne întâlnim personal cu respectivul. 

— Sunt răspândiţi prin toată ţara, în principiu, spuse Gösta. 
Ajungem să locuim în mașină dacă încercăm să stăm de vorbă 
cu fiecare, personal. 

— O să discutăm despre asta la momentul potrivit, când o să 
ajungem la o cifră exactă. 

Patrik se ridică și se îndreptă spre ușă. 

— Vrei să-i facem o vizită lui Leon Kreutz, după prânz? Măcar 
pe el îl avem aici, la o aruncătură de băț. 

— Da, după prânz e perfect. Sper c-o să aflăm mai multe 
decât din vechea anchetă. Josef a fost la fel de rezervat cum mi- 
| aminteam. 

— Da, de la el trebuia să scoţi totul cu cleștele. Și Sebastian 
ăla e un tip alunecos, spuse Patrik și ieși. 

Gösta se întoarse cu spatele și se pregăti să sune la un număr 
nou. Nici el nu știa de ce, dar îi era lehamite să vorbească la 
telefon și, dacă n-ar fi fost vorba despre Ebba, ar fi făcut orice 
să scape. Se bucura că Erica luase asupra ei o parte din sarcina 
asta. 

— Gösta? Vino puţin, strigă Patrik. 

Afară, pe coridor, dădu peste Mârten Stark. Părea înverșunat 
și ținea în mână o pungă de plastic ce conținea un obiect care 
semăna cu o felicitare. 

— Mårten vrea să ne arate ceva, spuse Patrik. 

— Am pus-o într-o pungă cât am putut de repede, spuse 
Mårten. Dar am apucat s-o ating, așa că poate am distrus 
amprentele. 

— Aţi procedat corect, spuse Patrik pe un ton liniștitor. 

Gosta se uită prin plastic la felicitare. Era o carte poștală 
standard, pe față cu o pisicuţă drăgălașă. O întoarse și citi 
rândurile scurte. 

— Ce naiba? izbucni. 

— Se pare că „G” își dă arama pe faţă, spuse Patrik. Aici avem 
de-a face fără îndoială cu o ameninţare cu moartea. 

13. 


Spitalul Långbro, 1925 


Probabil că era o neînțelegere, sau o greșeală a femeii ăleia 
îngrozitoare. Dar Dagmar putea să-l ajute. Orice s-ar fi 
întâmplat, lucrurile aveau să se aranjeze de îndată ce se 
întâlneau. 

O lăsase pe fată la o cofetărie din oraș. N-avea să pățească 
nimic. Dacă cineva o întreba de ce stă acolo singură, avea să 
spună că mama s-a dus la toaletă. 

Dagmar studie clădirea. Nu fusese deloc greu să găsească 
adresa. După ce oprise câtiva trecători întrebându-i pe unde s-o 
ia, o femeie îi explicase exact cum putea să ajungă la Spitalul 
Långbro. Acum însă problema era cum să intre. În față, la 
intrarea principală, era plin de angajați și n-avea cum să treacă 
neobservată. Íi trecuse prin cap să se prezinte drept doamna 
Göring, dar poate Carin fusese deja acolo și atunci avea să se 
dea de gol, fără șansa de a mai intra vreodată. 

Se furișă prin spatele clădirii, atentă să nu fie văzută de la 
vreo fereastră. Aici zări o ușă care părea folosită doar de 
personalul spitalului. Stătu un timp și o supraveghe. văzu mai 
multe femei de diferite vârste intrând și ieșind, îmbrăcate în 
uniforme scrobite. Câteva dintre ele umpleau un cărucior cu 
rufe pentru spălat, plasat în dreapta ușii, și, dintr-odată, lui 
Dagmar îi veni o idee. Păși tiptil spre căruciorul cu rufe, cu 
privirea ațintită spre ușă, ca să vadă dacă ieșea cineva. Dar ușa 
rămase închisă. Dagmar cercetă la repezeală conținutul 
căruciorului. Păreau să fie mai mult cearșafuri și fete de masă, 
dar avu noroc. Găsi, la fund, o uniformă identică cu cea purtată 
de asistentele medicale. O smulse din grămadă și se furișă după 
colț ca să se schimbe. 

Când termină, se îndreptă de spate și-și îndesă cu grijă părul 
sub pălărioară. Uniforma era un pic murdară pe manșete, dar în 
rest părea aproape nefolosită. Trebuia doar să spere că nu toate 

asistentele se cunoșteau și că n-aveau s-o remarce imediat ca 
fiind nouă. 

Dagmar deschise ușa și aruncă un ochi spre ceea ce părea a 
fi vestiarul personalului. Era gol. Dagmar își continuă drumul pe 
coridor cu pași repezi, aruncând priviri piezișe în jur. Păși 
aproape lipită de pereți și trecu pe lângă un șir lung de uși 
închise. Nu văzu nicăieri nicio tăbliță cu nume și începu să-și 
dea seama că n-avea să-l găsească niciodată pe Hermann. Era 
din ce în ce mai disperată și duse mâna la gură să-și oprească 
un scâncet. N-avea voie să renunte acum. 

Două asistente tinere se apropiară dinspre capătul celălalt al 
coridorului. Discutau pe un ton scăzut, dar când se apropiară le 
auzi mai bine. Dagmar ciuli urechea. Parcă au rostit numele lui 
Göring, sau...? Dagmar încetini pasul și încercă să asculte. Una 
dintre asistente avea o tavă în mâini și părea că i se plânge 
celeilalte. 

— Data trecută, când am intrat la el, a aruncat toată 
mâncarea pe mine, spuse și scutură din cap. 

— Păi, de asta a făcut reclamaţie infirmiera-șetă, așa că de 
acum încolo niciuna dintre noi nu intră singură la Göring, spuse 
cealaltă. 

Si ea părea un pic agitată. 

Se opriră în fața unei uși. Păreau blocate. Dagmar înțelese că 
venise momentul. Trebuia să acționeze imediat, așa că iși drese 
vocea și spuse pe un ton autoritar. 

— Am primit ordin să mă ocup personal de Göring. De data 
asta ati scăpat, fetelor, spuse și dădu să ia tava. 

— Chiar? întrebă fata cu tava, dar părea vizibil ușurată. 

— Știu cum trebuie să-i iei pe cei de seama lui Göring. Si- 
acum haideti, fuguta de-aici și faceti-v utile altundeva. Mă ocup 
eu de treaba asta. Ajutaţi-mă doar să deschid ușa. 

— Multumim, spuseră fetele și făcură o reverență. 

Una dintre ele scoase o legătură mare de chei și strecură o 
cheie în broască. Apoi deschise ușa și cele două dispărură de 
îndată ce Dagmar păși în salon, bucuroase că scăpaseră de o 
sarcină neplăcută. 

Dagmar simţea cum îi zvâcnește inima în piept. lată-l acolo pe 
Hermann al ei, întins pe priciul acela simplu, cu spatele la ea. 

— Totul va fi bine, Hermann, spuse și așeză tava pe podea. 
Sunt aici. 

Bărbatul nu se clinti. Dagmar îi privi spatele și tresări de 
plăcere. Nu-i venea să creadă că era atât de aproape de el. 

— Hermann, spuse ea și-și lăsă mâna pe umărul lui. 

Acesta tresări și se întoarse dintr-o singură mișcare, 
ridicându-se în capul oaselor. 

— Ce vrei?! urlă. 5 

Dagmar se retrase, speriată. Asta era Hermann? Pilotul cel 
chipeș care-o făcuse să freamăte? Bărbatul cu spatele drept și 
umerii lati, al cărui păr strălucea auriu la lumina soarelui? N- 
avea cum să fie el. . 

— Dă-mi medicamentele alea, curvă proastă ce ești! lti 
poruncesc să-mi dai medicamentele! Nu știi cine sunt? Sunt 
Hermann Göring şi am nevoie de medicamentele mele. 

Vorbea suedeza cu un puternic accent german și se 
întrerupea des, căutând cuvântul potrivit. 

Dagmar simţi că i se pune un nod în gât. Bărbatul, care urla 
ca un apucat în fața ei, era gras și palid, într-un mod 
bolnăvicios. Părul rar îi stătea lipit de creștet. Transpirația i se 
scurgea pe față. 

Dagmar trase aer în piept. Trebuia să se asigure că nu greșise 
ușa. 

— Hermann. Sunt eu, Dagmar. 

Stătu departe de el, gata să fugă în caz că-l apucau iar 
damblalele. Venele de pe frunte îi zvăcneau și pielea palidă 
începuse să i se înroșească de la gât în sus. 

— Dagmar? Putin îmi pasă cum vă cheamă, curvelor ce 
sunteți. Mie să-mi dati medicamentele. Jidanii ăștia m-au închis 
aici și vreau să mă fac bine. Hitler are nevoie de mine. Dă-mi 
medicamentele! 

Continuă să tipe, scuipând-o în fată pe Dagmar. Îngrozită, 
aceasta făcu o nouă tentativă: 

— Nu-ţi amintești de mine? Ne-am întâlnit la o petrecere la 
doctorul Sjölin. În Fjällbacka. 

Scena încetă imediat și Hermann se încruntă privind-o uimit. 

— În Fjällbacka? 

— Da, la petrecerea doctorului Sjölin, repetă ea. Am petrecut 
noaptea împreună. 

Privirea lui se lumină și Dagmar își dădu seama că-și amintise. 
În sfârșit. Totul avea să fie în ordine. Avea să se rezolve totul. 
Hermann avea să fie din nou comandantul ei chipeș. 

— Eşti servitoarea, spuse bărbatul și își șterse fruntea umedă. 

— Mă cheamă Dagmar, spuse ea cu un sentiment vag de 
neliniște. 

De ce nu se repezise încă la ea, de ce n-o luase în brațe, ca 
de atâtea ori în visele ei? 

Dintr-odată, bărbatul începu să râdă. Burta lui umflată se 
scutura de efort. 

— Dagmar. Așa e. 

Râse din nou. Dagmar îşi impreună mâinile. 

— Avem o fată. Laura. 

— O fată? 

Bărbatul o privi mijind ochii. 

— Nu e prima oară când aud așa ceva. N-am cum să știu 
dacă-i așa. Mai ales când e vorba de o servitoare. 

Ultimele cuvinte le rosti cu dispreț. Dagmar simţi cum se 
înfurie. În camera aceea albă, sterilă, în care nu se strecura 
nicio rază de lumină, toate visurile și sperantele ei se năruiră. 
Tot ce crezuse că e adevărat o viață întreagă se dovedise a fi o 
minciună, toti anii în care tânjise și îndurase tipetele copilei, 
copila lui, care-i cerea tot timpul câte ceva, toți anii ăia fuseseră 
în Zadar. Se aruncă spre el, cu degetele încovoiate ca niște 
gheare. Din gâtlej îi urcară sunete guturale. Nu-și mai dorea 
decât să-l rănească la fel de mult cum o rănise el. li înfipse 
unghiile în fată și-l zgârie, în timp ce, ca de departe, îl auzea 
strigând în germană. Ușa se deschise. Dagmar simţi niște brațe 
care trăgeau de ea și o luau de lângă bărbatul pe care-l iubise 
atâta timp. 

Apoi se făcu întuneric. 

Taică-său îl învățase cum să facă o afacere profitabilă. Lars- 
Åke „Lovart!?” Månsson fusese o legendă și Sebastian îl 
admirase pe toată perioada copilăriei. Tatăl lui primise porecla 
aceea tocmai pentru că-i ieșea orice mișcare și reușea să scape 
până și din cele mai încurcate situaţii. „Lars-Ake poate să scuipe 
și împotriva vântului și tot rămâne curat pe faţă”, ziceau toți 
cunoscuții lui. 

Lovart era de părere că, de fapt, oamenii se lăsau convinși 
ușor să facă ce voia el. Principiul de bază era același ca la box: 
trebuia să găsești punctul slab al oponentului tău și să-l ataci 
exact în punctul acela, iar și iar, până când puteai să ridici braţul 
în semn de victorie. Sau, ca în cazul lui, până când trăgeai lozul 
cel mare. Felul lui de-a face afaceri nu-i aduse nici respect, nici 
popularitate, dar, cum spunea și el: „Respectul nu ţine de 
foame”. 

Și asta devenise și deviza lui Sebastian. Știa foarte bine că 
era disprețuit și temut de mulţi afaceriști, dar când stătea pe 
marginea piscinei, cu berea rece în mână, puţin îi păsa de asta. 
Nu-l interesa pe el să-și facă prieteni. A avea prieteni însemna 
că trebuia să facă multe compromisuri și să cedeze o parte din 
putere. 

— Tată! Eu și băieții vrem s-o ștergem la Strömstad, dar n-am 
niciun chior. 

jon se apropie de el, îmbrăcat doar în slip, târându-și 
picioarele și implorându-l din privire. 

Sebastian își adumbri ochii cu palma și își privi fiul de 
douăzeci de ani. Uneori, Elizabeth se plângea că-l răsfăța și pe 
el, și pe sora lui mai mică, Jossan, dar asta îl făcea să râdă. 
Educaţia dură, cu reguli și chestii, era pentru oamenii de rând, 
nu pentru ei. Copiii trebuiau să vadă ce le poate oferi viaţa și că, 
dacă voiai ceva, nu trebuia decât să întinzi mâna. Cu timpul, 
avea să-l introducă și pe Jon în lumea afacerilor și să-l înveţe tot 
ce învățase și el de la Lovart, dar deocamdată era de părere că 
băiatul trebuia să se mai joace. 

— la Goldcardul meu. E în portofel, în hol. 

— Super. Mersi, tată! 

Jon alergă spre hol parcă temându-se că Sebastian s-ar fi 
putut răzgândi. 


10 „Contra vântului” (în suedeză). 

Când împrumutase cârdul pentru turneul de tenis din 
Bâstad!!, nota sărise de șaptezeci de mii. Dar însemnau doar 
bani de buzunar pentru Sebastian în contextul ăla, mai ales 
dacă îl ajutau pe Jon să-și păstreze printre prieteni statutul pe 
care și-l construise la Lundberg. Zvonul că tatăl lui era bogat îi 
făcuse mulți prieteni acolo, prieteni care în viitor aveau să 
devină oameni importanţi. 

Lovart îl învățase pe Sebastian cât de important e să ai relaţii. 
Relaţiile erau mult mai importante decât prietenii. Lovart îl 
înscrisese la internatul de pe Valö de îndată ce auzise numele 
câtorva băieţi care urmau să studieze acolo. Singurul lucru care- 
| irita era faptul că băiatul ăla evreu, cum îl numea, învăţa la 
aceeași școală. Băiatul, cică, n-avea nici bani, nici spate și 
prezența lui scădea statutul școlii. Dar când Sebastian se 
gândea la perioada aia îndepărtată și stranie, își dădea seama 
că pe Josef îl plăcuse cel mai mult. Josef avea ambiţie, un fel de 
obsesie pe care o detectase și la el. 

Când se reuniseră, la sugestia nebunească a lui Josef, fusese 
nevoit să admită că-l admira pentru ambiția lui. Ar fi făcut orice 
ca să-și atingă scopul. Faptul că scopurile lor erau diferite ca de 
la cer la pământ nu avea nicio importanţă. Ştia că avea să se 
trezească la un moment dat și c-o să fie dură trezirea, dar nu 
bănuia că Josef știa, în sinea lui, că treaba asta n-avea cum să 
se termine bine pentru el. Dar speranţa moare ultima. Josef era 
conștient că trebuia să facă ce-i dicta Sebastian. Era obligat să 
se conformeze. 

Întâmplările din ultimul timp fuseseră, fără îndoială, 
interesante. Bârfele despre ce găsiseră pe insulă se 
răspândiseră iute. Incepuseră deja la mutarea Ebbei. Tot ce 
putea să reînsuflețească povestea cea veche era preluat cu 
interes. Și acum poliţia își băga nasul pe acolo. 

Sebastian se jucă îngândurat cu paharul și îl lipi de piept ca să 
se răcorească. Se întreba ce părere au ceilalţi despre ceea ce se 
întâmpla acum, acolo, și dacă fuseseră deja vizitaţi. De pe 
drumul de acces spre casă se auzi motorul Porsche-ului. Deci 
nesimţitul ăla mic îi șterpelise și cheile pe care le lăsase lângă 
portofel. Sebastian zâmbi. Las că face bine ce face. Lovart ar fi 
fost mândru de el, dacă ar fi trăit. 


11 Oraș care găzduiește mai multe turnee de tenis, considerat o destinaţie preferată 
pentru copiii de „bani gata”. 

Se gândise la mai multe variante de amenajări interioare încă 
de când plecase de pe Valö și în dimineaţa aceea aproape că 
sărise din pat. Dan se amuzase de entuziasmul ei, dar în privirea 
lui se citea cât era de fericit pentru ea. 

Avea să dureze un timp până să se apuce de lucru cu 
adevărat, dar abia se putea abţine. Ceva o atrăgea la locul 
acela, poate faptul că Mårten fusese atât de receptiv la 
propunerea ei. O privise oarecum admirativ și, pentru prima 
oară după mult timp, Anna se simţise o persoană interesantă și 
competentă. Când sunase să întrebe dacă poate să facă 
măsurători și fotografii, îi spusese că era mai mult decât bine- 
venită. 

Anna, fără să vrea, îi simţea lipsa, chiar în timp ce măsura 
distanţa dintre ferestrele din dormitorul Ebbei și al lui Mårten. 
Până și atmosfera din casă era diferită când nu se afla acolo. 
Anna aruncă o privire spre Ebba, care vopsea cadrul ușii. 

— Nu te simţi singură aici? 

— Nu, cred că îmi prinde bine puţină liniște. 

Părea că-i răspunse fără voia ei. Liniștea din cameră era atât 
de apăsătoare, încât Anna se simţi obligată să mai adauge ceva. 

— Mai ţii legătura cu vreo rudă? Cu rudele tale adevărate, 
adică. _ 

Mai bine și-ar fi mușcat limba. Intrebarea putea fi socotită 
prea indiscretă. Ebba putea să se închidă și mai mult în sine. 

— Nu mai am niciuna. 

— Ai căutat? Sunt sigură că ești curioasă să afli ce fel de 
oameni au fost părinții tăi. 

— Nu, până acum n-am fost curioasă. 

Ebba se opri din vopsit și rămase cu pensula suspendată în 
aer. 

— Dar, de când m-am întors aici, am început să mă gândesc, 
bineînţeles, la asta. 

— Erica a adunat ceva materiale. 

— Da, mi-a spus. Am zis c-o să trec pe la ea să arunc o 
privire, dar m-am luat cu altele. Mă simt în siguranţă aici. Am 
senzația că am rămas blocată pe insulă. 

— M-am întâlnit cu Mårten mai devreme. Se ducea în oraș. 

Ebba încuviinţă. 

— Da, a profitat că circulă feriboturile. S-a dus să cumpere 
câte ceva, să ia corespondenţa și să rezolve niște probleme 
administrative. O să încerc să mă trag de guler și eu, dar... 

Anna era cât pe ce s-o întrebe de copilul pe care auzise că l- 
au pierdut. Dar nu era în stare. Propria durere era încă prea 
mare ca să poată sta de vorbă cu cineva despre o astfel de 
pierdere. Din câte văzuse, în casă nu exista nicio urmă care să 
dea de înţeles c-ar fi avut un copil. Nicio fotografie, niciun obiect 
care să indice c-ar fi fost cândva părinţi. Doar ceva în privirile 
lor, ceva ce Anna recunoștea. Se întâlnea cu privirea aceea în 
fiecare dimineaţă, când se uita în oglindă. 

— Erica zicea că o să încerce să afle unde au dispărut toate 
bunurile familiei tale. Poate au existat și obiecte personale, 
spuse ea, și începu să măsoare podeaua. 

— Da, sunt de acord, e cam ciudat c-au dispărut așa. Dacă au 
locuit aici, e clar c-au avut tot felul de lucruri. Mi-ar plăcea să 
găsesc niște obiecte din copilărie. Haine, jucării. Lucruri pe care 
de obicei le păstrezi... 

Se opri din vorbit și începu să vopsească din nou. Camera se 
umplu de sunetul pensulei. Din când în când, se apleca și o 
înmuia în vopsea albă. 

Când auzi vocea lui Mårten de la parter, înmărmuri. 

— Ebba? 

— Sunt aici, sus! 

— Ai nevoie de ceva din pivniţă? 

Ebba merse până la capătul palierului ca să răspundă. 

— O cutie de vopsea albă, te rog. A venit Anna. 

— Am văzut barca, strigă Mårten. Aduc eu vopseaua, faci tu, 
până atunci, niște cafea? 

— OK, spuse Ebba și se întoarse spre Anna. Vrei și tu? 

— Sigur, cu mare plăcere, spuse Anna și îndoi metrul pliant. 

— Nu, dacă vrei poţi să mai lucrezi puţin. Te strig eu când e 
gata cafeaua. 

— Mersi, atunci. 

Anna desfăcu din nou metrul pliant și continuă să măsoare. 
Trecu toate datele pe o schiţă. Asta avea să-i ușureze mult 
treaba. 

Munci concentrată un timp, ascultând zgomotele făcute de la 
parter. Chiar avea poftă de o ceașcă de cafea. De preferinţă 

undeva la umbră. Căldura de la etaj începea să devină 
insuportabilă și maioul i se lipise de spate. 

Dintr-odată se auzi o pocnitură, apoi un țipăt ascuţit. Anna 
tresări la zgomotul neașteptat și metrul căzu pe podea. Se auzi 
o nouă pocnitură. Anna se năpusti spre scări fără să mai stea pe 
gânduri și cobori atât de repede, încât puţin îi lipsi să nu alunece 
pe ultima treaptă. 

— Ebba? strigă și alergă spre bucătărie. 

Ajunsă în cadrul ușii, înlemni. Geamul care dădea spre spatele 
casei era spart și în faţa ferestrei se vedea un morman de 
cioburi. Erau bucăţi de sticlă în toată încăperea. Pe podea, în 
faţa aragazului, o zări pe Ebba. Stătea pe vine, cu brațele 
deasupra capului. Nu mai ţipa, dar respira sacadat. 

Anna se repezi în bucătărie și simţi cioburi spărgându-se sub 
pantofi. O cuprinse cu brațele pe Ebba și încercă să-și dea 
seama dacă era rănită, dar nu văzu niciun strop de sânge. 
Aruncă în jur o privire rapidă, căutând o explicaţie pentru 
geamul spart. Când privirea îi căzu asupra peretelui din dosul 
bucătăriei, rămase fără aer. Pe perete se vedeau, clar, două 
urme de gloanțe. 

— Ebba? Ce dracu' a fost asta? 

Mårten urcă în goană scările dinspre pivniţă și intră în 
bucătărie. 

— Ce s-a întâmplat? 

Privirea îi rătăci între Ebba și fereastră. În clipa următoare se 
afla lângă soţia lui. 

— E rănită? Doar nu-i rănită? 

O îmbrăţișă și începu s-o legene. 

— Nu cred, dar se pare că cineva a vrut s-o împuște. 

Inima Annei bătea tare. Dintr-odată își dădu seama că puteau 
să fie încă în pericol cu toţii. Poate că pistolarul mai era afară? 

— Trebuie să plecăm de aici, spuse și arătă spre fereastră. 

Mårten înţelese imediat. 

— Nu te ridica, Ebba. Trebuie să ne îndepărtăm de lângă 
geam. 

Îi vorbea apăsat, ca unui copil. 

Ebba dădu din cap și făcu așa cum i se spuse. Cei doi se 
ghemuiră și parcurseră iute distanţa până în hol. Anna se uită 
îngrozită la ușa de la intrare. Și dacă agresorul avea să intre pe 

acolo, să pășească peste prag și să-i împuște? Mâărten îi 
surprinse privirea. Se aruncă spre ușă și învârti cheia în broască. 

— Mai e vreo intrare pe undeva? întrebă Anna, simțind că 
inima îi zvâcnește în continuare. 

— Ușa de la pivniţă, dar aia e încuiată. 

— Și geamul de la bucătărie? E spart. 

— E prea sus, spuse el, vorbind mai calm decât părea. 

— Sun la poliţie, zise Anna și își luă poșeta, aflată pe un raft 
mic din hol. _ 

Mâinile îi tremurau când scoase telefonul mobil. II duse la 
ureche și se uită la Mårten și Ebba. Cei doi stăteau pe ultima 
treaptă, Mårten cuprinzându-și soţia în braţe și Ebba cu capul 
lipit de pieptul lui. 


— Alo, pe unde aţi umblat? 

Erica tresări, speriată, când auzi vocea din fața casei. 

— Kristina? 

Își privi lung soacra care ieșise din bucătărie cu o cârpă de 
șters vasele. 

— Am intrat singură. Noroc că încă aveam cheia aia de 
rezervă, știi, când aţi fost voi în vacanță la Mallorca de am udat 
eu florile. Altfel aș fi făcut drumul până în Tanumshede 
degeaba, spuse bucuroasă și se întoarse în bucătărie. 

Da, sau puteai să suni și să întrebi dacă e OK să vii acum, 
spuse în gând Erica. Scoase pantofii copiilor, trase aer în piept și 
intră în bucătărie. 

— Am zis să trec pe la voi să vă dau o mână de ajutor vreo 
câteva ore. Am văzut cum arată casa. Pe vremea mea n-ar fi 
avut cum să ajungă în halul ăsta. Nu se știe când îţi vin musafiri 
și atunci nu vrei să te prezinţi așa, spuse Kristina frecând cu 
frenezie blatul de gătit. 

— Da, nu se știe niciodată când vine regele să bea o cafea cu 
noi. 

Kristina se întoarse spre ea, cu o expresie nedumerită. 

— Regele? Ce să caute regele aici? 

Erica strânse din dinţi, dar nu spuse nimic. Era mai bine așa. 

— Unde aţi fost? întrebă Kristina iarăși, apoi atacă masa de 
bucătărie cu cârpa. 

— În Uddevalla. 

— Nu, doar nu i-ai cărat cu tine până la Uddevalla? Săracii 
copilași. De ce nu m-ai sunat să stau cu ei? Sigur, ar fi trebuit să 
amân cafeaua cu Görel, dar câte nu face omul pentru copii și 
nepoți. Dac-ai intrat în horă, trebuie să joci. O să vezi mai încolo, 
când o să îmbătrânești și copiii o să crească. 

Făcu o pauză, ca să se concentreze asupra unei pete de 
marmeladă care se uscase pe faţa de masă cerată. 

— Dar poate că într-o zi n-o să mai pot să te ajut. Nu se știe, 
se poate întâmpla oricând. Am peste șaptezeci de ani și nu știu 
cât mă mai ţin puterile. 

Erica dădu din cap și zâmbi în silă. 

— Le-ai dat ceva să mănânce? întrebă Kristina. 

Erica încremeni. 

Uitase să le dea să mănânce copiilor. Probabil că erau leșinaţi 
de foame, dar n-avea de gând să recunoască una ca asta de 
fată cu soacră-sa. 

— Am mâncat câte un hot-dog pe drum. Dar sigur vor să 
mănânce ceva de prânz. 

Se apropie de dulap cu pași hotărâți, să vadă ce le putea 
pregăti. In cel mai bun caz cereale cu lapte bătut, își dădu 
seama, așa că așeză cutia de lapte bătut pe masă și scoase un 
pachet de Frosties din cămară. 

Kristina slobozi un oftat îndurerat. 

— Pe vremea mea nici prin gând nu ne-ar fi trecut să le dăm 
altceva decât mâncare gătită, ca la oameni normali. Patrik și 
Lotta n-au băgat în viaţa lor în gură semipreparate, și vezi ce 
sănătoși sunt acum. Baza unui organism sănătos e mâncarea, 
așa le ziceam mereu, dar se pare că nimeni nu mai pleacă 
urechea la ce zic bătrânii. Voi, tineretul de azi, știți totul mai 
bine. Vreţi să scăpaţi cât mai repede, orice aţi face. 

Fu nevoită să tragă aer în piept, și în clipa aceea apăru Maja. 

— Mami, mi-e foarte foame și lui Noel și Anton la fel. Burtica e 
goală, spuse și se mângâie pe burta rotundă, ca de bebeluș. 

— Păi de ce, n-aţi mâncat hot-dog în mașină? întrebă Kristina 
și o mângâie pe obraji pe Maja. 

Maja scutură din cap atât de tare, încât păru-i blond flutură în 
toate direcţiile. 

— Nu, n-am mâncat hot-dog. Am mâncat numai mic dejun și 
mi-e foame. Superfoame! 

Erica o privi pe mica trădătoare, simțind în ceafă privirea 
acuzatoare a Kristinei. 

— Pot să le fac niște clătite, spuse Kristina, la care Maja 
începu să sară în sus de bucurie. 

— Clătite de la bunica! Vreau clătite de la bunica. 

— Mersi, spuse Erica și puse laptele bătut în frigider. Atunci 
mă duc să mă schimb și să verific ceva legat de muncă. 

Kristina Îi întorsese spatele și începuse să scoată 
ingredientele pentru clătite. Tigaia era deja pe aragaz. 

— Du-te numai, du-te și între timp le dau eu de mâncare, 
sărăcuţii de ei. 

Erica numără încet până la zece urcând scările spre etaj. De 
fapt nu avea nimic de verificat, dar simţea nevoia să-și tragă 
puţin sufletul. Mama lui Patrik îi voia binele, dar știa exact pe ce 
butoane să apese ca s-o scoată din sărite. În mod ciudat, pe 
Patrik nu reușea să-l enerveze și asta o deranja și mai mult. De 
fiecare dată când încerca să stea de vorbă cu el despre Kristina, 
despre ceva ce făcuse sau zisese, Patrik replica doar: „Ei, nu le 
pune la suflet. Mama mai sare calul din când în când, las-o să-și 
facă damblaua”. 

Poate că era ceva tipic pentru relaţia dintre mame și fii. Poate 
că într-o bună zi avea să fie și ea la fel de sâcâitoare cu 
nevestele lui Noel și Anton. Dar, în sinea ei, era convinsă că nu. 
Avea să fie cea mai de gașcă soacră din lume, genul pe care 
nurorile le adoră și își doresc să iasă în oraș sau să discute 
despre probleme intime. Aveau să-i invite în vacanțe pe ea și pe 
Patrik, iar ea urma să le ajute cu copiii în caz că erau ocupate la 
serviciu, să le ajute la curăţenia din acasă și la gătit. Probabil c-o 
să aibă cheia ei și... 

Erica se opri. Poate că nu era așa de ușor să fii soacra 
perfectă. 

Ajunsă în dormitor, se schimbă în niște pantaloni scurţi de 
bumbac și un tricou. Tricoul alb era preferatul ei. Avea impresia 
că o face să pară mai slabă. Era drept că slăbise și se îngrășase 
de mai multe ori în anul ăla, dar altă dată purta doar măsura 
treizeci și opt, fără nicio fluctuatie. Însă de câţiva ani buni era 
nevoită să-și cumpere patruzeci și doi, încă de când o născuse 
pe Maja. Cum naiba ajunsese acolo? Nici Patrik nu era mai 
breaz. Nu era el prea atletic nici când se cunoscuseră, dar 
măcar avea stomacul plat. Acum îi ieșea în evidenţă bine de tot 

și, din păcate, trebuia să admită că bărbaţii burtoși i se păreau 
extrem de neatractivi. Asta o făcu să se întrebe dacă și el 
gândea la fel despre ea. Nici ea nu mai arăta ca atunci când se 
cunoscuseră. 

Aruncă o ultimă privire spre oglinda înaltă, tresări și se 
întoarse. Ceva era schimbat în dormitor. Se uită împrejur și 
încercă să-și aducă aminte cum arătase în dimineața aceea. Era 
greu să-și formeze în minte o imagine clară, dar era sigură că 
ceva se schimbase. Oare să fi fost Kristina? Nu, ea ar fi făcut 
patul și ar fi dereticat, ceea ce nu se întâmplase. Plapuma și 
pernele zăceau aruncate la nimereală și cuvertura era 
îngrămădită, ca de obicei, la capătul patului. Erica privi iarăși în 
jur, gânditoare, apoi ridică din umeri. și imagina, cu siguranţă. 

Se duse în camera de lucru și se așeză la calculator. Pe 
monitor apăru chenarul cu parola de logare. Erica îl privi cu 
uimire. Cineva încercase să se logheze la calculatorul ei. După 
trei încercări nereușite, acesta îi ceru răspunsul la întrebarea de 
siguranţă: „Cum se numea primul tău animal de companie?” 

Cercetă cu privirea camera de lucru, cuprinsă de un 
sentiment din ce în ce mai neplăcut. Probabil că haosul de acolo 
nu inspira ordine pentru nimeni în afară de ea, dar știa exact 
unde își ținea lucrurile și își dădea seama că cineva umblase 
prin ele. Dar de ce? Căutaseră ceva, și dacă da, ce? Incercă să-și 
dea seama dacă lipsea vreun obiect, dar ajunse la concluzia că 
nu. 

— Erica? 

Kristina o striga, de la parter. Erica se ridică, tot bănuitoare, 
să vadă ce voia. 

— Da? strigă și se aplecă peste balustradă. 

Kristina stătea în hol, cu o expresie acuzatoare pe faţă. 

— Să nu mai uiţi să închizi ușa de la verandă. Putea să se 
termine urât de tot. Noroc că l-am văzut pe Noel de la geamul 
din bucătărie. Era deja afară și se pregătea să traverseze strada 
alergând. Slavă Domnului că l-am prins, dar, îţi spun, nu-i bine 
să lași uși deschise când ai copii mici în casă. Ştii că dispar când 
ţi-e lumea mai dragă! 

Erica simţi un fior rece prin corp. Își amintea clar că încuiase 
ușa de la verandă la plecare. După o clipă de ezitare, scoase 
telefonul și formă numărul lui Patrik. Însă auzi o sonerie din 

bucătărie. Patrik își uitase mobilul acasă. Erica își închise 
telefonul. 
e 

Paula se ridică de pe canapea, gemând. Prânzul era gata și, 
cu toate că o lua greaţa rău când se gândea la mâncare, știa că 
nu putea să sară peste mese. In mod normal adora mâncarea 
gătită de mama ei, dar de când era gravidă își pierduse pofta de 
mâncare și, dacă ar fi fost după ea, ar fi mâncat doar biscuiţi 
săraţi și îngheţată. 

— Uite-o și pe doamna hipopotam! spuse Mellberg și trase un 
scaun pentru ea. 

Dar Paula nu se mai obosi să-i răspundă. Auzise prea des 
gluma. 

— Ce avem la masă? 

— Tocăniţă făcută în oala de fier. E important să mănânci 
mult fier, spuse Rita și puse o porţie enormă în fața Paulei. 

— Mulţumesc pentru invitaţie. În ultimul timp n-am chef deloc 
să gătesc. Mai ales când Johanna e la serviciu. 

— N-ai pentru ce, scumpo, spuse Rita și-i zâmbi. 

Paula respiră adânc înainte să ia prima îmbucătură. | se părea 
uriașă, dar se strădui să mestece în continuare. Copilul avea 
nevoie de hrană. 

— Cum mai merge la secţie? întrebă. Aţi mai făcut progrese în 
cazul Valö? 

Mellberg își îndesă în gură câteva linguri de tocăniţă, apoi se 
apucă să-i răspundă. 

— Da, da, progresăm. Mai ales dacă-mi bag nasul. Altfel nu 
vezi niciun rezultat. 

— Ce-aţi aflat până acum? întrebă Paula. 

Ştia prea bine că, deși era șeful secţiei, Bertil n-avea să-i 
răspundă cu una, cu două la întrebare. i 

— Păi..., spuse acesta făcând o mutră încurcată. Incă n-am 
adunat rezultatele la un loc. 

In clipa următoare îi sună telefonul mobil. Mellberg se duse să 
răspundă, vizibil ușurat. 

— Da, Mellberg sunt... Bună, Annika... Păi, unde dracu' e 
Hedström? Și Gosta?... Cum adică nu dai de ei?... Pe Valö? Da, 
pot să mă ocup eu... Am zis că mă ocup! 

Închise telefonul și ieși în hol bodogănind. 

— Unde te duci? N-ai strâns după tine! strigă Rita. 

— Treburi polițienești. Împuşcături pe Valö. N-am timp de 
treburi casnice. 

Paula simţi cum îi vine inima la loc și se ridică atât de repede 
cât putu în situaţia ei. 

— Stai așa, Bertil! Ce-ai spus? Cineva a fost împușcat pe 
Valö? 

— Nu cunosc detaliile deocamdată dar, cum i-am zis și 
Annikăi, o să mă ocup eu personal de asta. 

— Vin cu tine, spuse Paula și se lăsă gâfâind pe un taburet, să 
se încalțe. 

— Nici nu poate fi vorba, spuse Bertil. Mai ales că ești în 
concediu. 

Rita îl aprobă imediat, ieșind din bucătărie cu pași grăbiţi. 

— Ești nebună?! ţipă atât de tare, încât mare minune că nu-l 
trezi pe Leo, care dormea de amiază în patul de rezervă din 
dormitorul lor. Nu pleci nicăieri în halul ăsta. 

— Așa, lămurește-o tu pe fie-ta. 

Mellberg puse mâna pe clanţă, gata să se furișeze afară. 

— Nu pleci nicăieri fără mine. Și dac-o faci, mă duc cu 
autostopul până în Fjällbacka și-o să ajung singură pe insulă. 

Paula se hotărâse. Se săturase până peste cap să stea într-un 
loc, fără să facă nimic. Mama ei continuă să ţipe, dar Paula dădu 
din mâini, nerăbdătoare. 

— O să-mi pierd minţile printre femeile astea nebune, spuse 
Mellberg. 

O luă înainte, cu o expresie de învins și, până să coboare 
Paula scările, porni motorul și aerul condiţionat. 

— Jură-te că nu te bagi dacă dăm de scandal. 

— Jur, spuse Paula și se așeză pe scaunul din dreapta lui. 

Pentru prima oară, după mai multe luni, se simţea ca înainte 
și nu ca într-un incubator ambulant. În timp ce Mellberg îl sună 
pe Victor Bogesjo, de la salvamari, ca să-l roage să-i ducă pe 
insulă, se gândi la ce avea să-i întâmpine acolo. 

14. 


Fjällbacka, 1929 


Scoala era o pacoste. În fiecare dimineață, Laura încerca să 
amâne cât putea momentul plecării. Colegii ei o împroșcau cu 
ocări și porecle urâte în fiecare pauză, totul din cauza mamei. 
Toată Fjällbacka știa cine era Dagmar. O țicnită și o bețivancă. 
Uneori, Laura o vedea pe drumul spre școală, când maică-sa se 
învârtea de nebună prin piața centrală, urlând după oameni și 
aiurind despre Göring. Laura nu se oprea niciodată. Se prefăcea 
că n-o vede și se grăbea să dispară. 

Mama ei nu prea stătea pe acasă. Rămânea în oraș până 
târziu și dormea când se ducea Laura la școală. Apoi pleca iar, 
când copila se întorcea acasă. Laura se apuca de curățenie și nu 
se simțea liniștită decât după ce îndepărta toate urmele 
prezenței maică-sii. Aduna hainele aruncate pe podea și, când 
se făcea un morman suficient de mare, le spăla. Făcea curat în 
bucătărie, băga untul în cămară și pipăia pâinea lăsată pe masă 
de Dagmar, ca să vadă dacă se mai putea mânca. Apoi ștergea 
praful și făcea ordine, dacă era nevoie. Când, în sfârșit, toate 
erau la locul lor și totul strălucea, se putea juca în liniște cu 
căsuta păpușilor. Era cea mai de seamă comoară a ei. O primise 
de la vecina aceea drăguță, care venea și bătea la ușa lor când 
mama nu era acasă. 

Se mai întâmpla ca lumea să fie drăguță cu ea și să vină cu 
tot felul de lucruri: mâncare, haine și jucării. Dar majoritatea 
doar se uitau lung și o arătau cu degetul. De când fusese lăsată 
singură în Stockholm, Laura se învățase să nu mai ceară ajutor 
de la nimeni. Fusese luată de poliție și ajunsese în rai. Stătuse 
două zile la o familie în care mama și tata o priviseră cu ochi 
prietenoși. Cu toate că n-avea decât cinci ani pe atunci, își 
amintea foarte bine zilele acelea. Femeia îi făcuse un morman 
de clătite și o îndemnase să mănânce până când Laura simţise 
că-i plesnește burta și se gândise că n-o să-i mai fie foame 
niciodată. Dintr-o ladă cu haine, scosese câteva rochii inflorate 

pentru Laura, rochii care nu erau nici rupte, nici murdare, ci mai 
frumoase decât și-ar fi putut imagina. Se simţise ca o prințesă. 
Două seri la rând dormise într-un pat moale, cu lenjerie curată, 
după ce o pupaseră pe frunte. Mămica aceea cu ochii prietenoși 
mirosea tare frumos, nu a tuică și mizerie stătută, ca mama 
cealaltă. Și aveau și o casă frumoasă, cu bibelouri de porțelan și 
goblenuri pe pereți. Laura se rugase de ei s-o lase să rămână, 
dar mămica nu spunea nimic, doar o strângea tare în brațe. 

In curând, se întorsese acasă, de parcă nu s-ar fi întâmplat 
nimic. Și mama era mai furioasă ca niciodată. Laura mâncase 
bătaie în fiecare zi, de-abia mai stătea pe fund, și atunci 
hotărâse așa: că n-avea să mai viseze niciodată la mămica aia 
cumsecade. Pe ea n-avea cum s-o salveze nimeni și n-avea rost 
să se impotrivească. Orice s-ar fi întâmplat, știa c-avea să 
ajungă înapoi la mama, în apartamentul întunecat și înghesuit. 
Dar, când se va face mare, voia să aibă o casă frumoasă și 
ordonată, cu pisicute de porțelan pe macrameuri și goblenuri în 
fiecare cameră. 

Se ghemui în fata căsuței cu păpuși. Casa era curată, rufele 
împăturite și puse în dulap. Laura își făcuse un sanaviș și nu-i 
mai era foame. Putea să se piardă într-o altă lume, o lume mai 
bună decât asta. Era așa de ușor și de frumos. Rochita era albă, 
cu dantelă și guler înalt, și părul strâns în coc. Laura adora 
păpușa-mămică. O mângâie pe față cu degetul arătător. Părea 
drăguță, exact ca mămica cea bine mirositoare. 

Așeză cu grijă păpuşa pe canapeaua elegantă din salon. Era 
camera ei preferată. Acolo totul era perfect. Avea până și un 
candelabru micut de cristal. Laura nu se mai sătura să studieze 
prismele acelea mici și să se mire cum de era posibil ca cineva 
să construiască ceva atât de perfect și de mic. Îşi miji ochii și 
cercetă camera cu o privire critică. Oare era chiar perfectă sau 
se putea îmbunătăți? Ca să vadă mai bine, mută masa din 
sufragerie ceva mai încolo, spre stânga. Apoi mută scaunele, și-i 
luă ceva timp să le alinieze paralel cu masa. Până la urmă reuși, 
dar trebuia să mute și canapeaua, altfel rămânea o gaură 
ciudată în mijlocul camerei și nu putea s-o lase așa. Ridică 
păpușa-mămică cu o mână și canapeaua cu cealaltă. Apoi o 
așeză la loc, mulțumită, și îi căută pe cei doi copii. Puteau să 
stea și ei în salon, dacă erau cuminţi. În salon n-aveai voie să 

alergi și să faci dezordine. N-aveai voie decât să fii cuminte și să 
stai liniștit. Asta o știa și ea. 

Păpușile mai mici încăpeau perfect în stânga și dreapta 
păpușii-mămici. Dacă lăsa capul într-o parte, Laurei i se părea 
că păpușa-mămică zâmbea. Era perfectă, nespus de frumoasă. 
Când Laura avea să crească, voia să fie exact ca ea. 

Patrik gâfâi lângă ușa de la intrare. Casa era așezată perfect, 
pe un deal, lângă malul mării. Patrik lăsase mașina în parcarea 
de lângă Brandparken ca să poată urca până acolo pe jos. Il 
enerva că suflase ca o locomotivă cu aburi urcând pe drumul 
întortocheat, pe când Gösta arăta cu totul netulburat. 

— Alo? strigă prin ușa întredeschisă. 

Nu era o priveliște neobișnuită vara. Toţi își lăsau ușile și 
ferestrele deschise. În loc de bătut, oamenii strigau sau sunau la 
ușă. 

Apăru o femeie cu o pălărie de paie, ochelari de soare și un 
soi de tunică vaporoasă și colorată. În ciuda căldurii, purta o 
pereche de mănuși subţiri. 

— Da? 

Părea că abia așteaptă să se întoarcă de unde venise. 

— Suntem de la poliţia din Tanum. Îl căutăm pe Leon Kreutz. 

— E bărbatul meu. Numele meu este la Kreutz. 

Întinse mâna și-i salută, fără să-și scoată mănușile. 

— Stăteam la masă. 

Adică îi deranjaseră, asta voia să spună. Patrik îi aruncă o 
privire cu subiînţeles lui Gösta. Dacă Leon era la fel de rezervat 
ca soţia lui, treaba asta putea să fie o provocare. O urmară până 
la terasa din fața casei, unde un bărbat în scaun cu rotile stătea 
la masă. 

— Avem musafiri. Poliţia. 

Bărbatul dădu din cap și îi privi de parcă i-ar fi așteptat. 

— Luaţi loc. Mâncam niște salată. Soţia mea preferă genul 
ăsta de mâncare, spuse și zâmbi încurcat. 

— Bărbatul meu ar fi preferat să sară peste prânz și să-și 
aprindă o ţigară, spuse la. 

Se așeză pe scaun și își întinse un șerveţel în poală. 

— Vă deranjează dacă mănânc? 

Patrik schiță un gest menit să-i arate că putea să-și ronţăie 
liniștită salata, în timp ce ei vorbeau cu Leon. 

— Presupun că aţi venit să mă întrebaţi despre Valö. 

Leon se oprise din mâncat și își odihnea mâinile pe genunchi. 
O viespe ateriză pe o bucăţică de pui din farfurie și fu lăsată să 
mănânce în pace. 

— Așa este. 

— Ce se întâmplă acolo, de fapt? Aud tot felul de zvonuri 
dubioase. 

— Am descoperit niște urme noi, spuse Patrik pe un ton 
rezervat. V-aţi întors de curând în Fjällbacka? 

Patrik privi faţa lui Leon. Un obraz era neted, fără urme de 
răni, pe când celălalt era plin de cicatrice. Colţul gurii 
înmărmurise într-un rânjet care dezvăluia dinţii. 

— Am cumpărat casa acum câteva zile și ne-am mutat ieri, 
spuse Leon. 

— De ce v-aţi întors, după atâţia ani? întrebă Gösta. 

— Probabil că am devenit mai nostalgici odată cu trecerea 
timpului. 

Leon întoarse capul și se uită spre mare. Patrik îi văzu partea 
fără cicatrice și își dădu seama cât de arătos fusese cândva 
Leon. 

— Eu aș fi preferat să rămânem în casa de pe Riviera, spuse 
la și făcu un schimb de priviri, greu de interpretat, cu soţul ei. 

— Mereu reușește să-și impună voinţa, spuse Leon și zâmbi 
iarăşi misterios. Dar de data asta nu m-am lăsat. Mi-era dor de 
locul ăsta. 

— Mi se pare că și familia dumneavoastră avea o casă de 
vacanţă pe aici, nu-i așa? întrebă Gösta. 

— Da, sau o casă pentru petreceri, cum o numeau. Pe Kalvö. 
Din păcate, tata a vândut-o. Nu mă întrebaţi de ce. Avea tot 
felul de idei fixe și devenise excentric la bătrâneţe. 

— Am auzit că ați suferit un accident de mașină, spuse Patrik. 

— Da. Dacă nu m-ar fi salvat la, acum n-aş mai fi viu. Nu-i 
așa, iubito? 

Tacâmurile ei zornăiră atât de puternic, încât Patrik tresări 
speriat. Femeia se uită lung la Leon, fără a-i răspunde. Apoi 
privirea i se îndulci. 

— Așa este, iubitule. Fără mine n-ai fi trăit azi. 

— Nu, și nici nu mă lași să uit asta. 

— De când sunteţi căsătoriţi? întrebă Patrik. 

— Trebuie să fie... de aproape treizeci de ani, spuse Leon și se 
întoarse spre ei. Am întâlnit-o la un eveniment monden din 
Monaco. Era cea mai frumoasă fată de acolo. Și greu de vrăjit. A 
trebuit să muncesc mult. 

— Nu-i de mirare că eram sceptică, la ce reputaţie aveai pe 
atunci. 

Ciondăneala lor părea un dans exersat în prealabil, dar Patrik 
avu impresia că îi relaxa și detectă chiar un zâmbet vag pe 
buzele lei. Se întrebă cum arăta fără ochelarii aceia de soare 
enormi. Pielea îi era întinsă peste oasele maxilarului și buzele 
mult prea pline ca să arate natural. Patrik bănuia că, dacă i-ar fi 
văzut ochii, și-ar fi întărit convingerea că la plătise bani frumoși 
ca să-și îmbunătăţească aspectul fizic. 

Polițistul se întoarse din nou spre Leon. 

— Motivul pentru care vrem să stăm de vorbă cu 
dumneavoastră e, cum spuneam, o descoperire făcută pe Valö. 
Se pare că familia Elvander a fost omorâtă. 

— Asta nu mă miră deloc, spuse Leon după câteva secunde 
de tăcere. N-am înţeles niciodată cum poate o familie să dispară 
așa, pur și simplu. 

la tuși. Era palidă la faţă. 

— Pe mine o să vă rog să mă scuzațţi. Am senzaţia că n-am cu 
ce să vă ajut. Cred că mă duc să mănânc înăuntru, ca să 
discutati dumneavoastră în liniște despre asta. 

— Sigur, mergeţi. Oricum, voiam să vorbim mai mult cu Leon. 

Patrik își trase piciorul ca s-o lase pe la să treacă. Aceasta 
pluti pe lângă el, cu farfuria învăluită într-un nor de parfum 
dulceag. 

Leon se uită pieziș la Gosta. 

— Am impresia că vă cunosc de undeva. Nu dumneavoastră 
erați atunci pe Valö? De ne-aţi dus la secţie? 

Gosta dădu din cap. 

— Ba da, eu eram. _ 

— Îmi amintesc că eraţi cumsecade. În schimb, colegul 
dumneavoastră era mai din topor. Mai lucrează? 

— Henry a primit un post la Göteborg, la începutul anilor '80. 
Am pierdut legătura cu el, dar am auzit că a murit acum câțiva 
ani, răspunse Gösta și apoi se aplecă spre el. Imi amintesc că 
erați un fel de șef al găștii. 

— Nu știu ce să zic. În fine, da, mereu am reușit să atrag 
atenția oamenilor când vorbeam. 

— Ceilalţi băieţi păreau că vă respectă. 

Leon dădu lent din cap. 

— Probabil că aveţi dreptate. Asta dacă ne puteam numi pe 
atunci o gașcă, spuse el râzând. O constelație atât de ciudată n- 
ai cum să găsești decât la vreun internat de băieţi. 

— Dar n-aveaţi, totuși, multe în comun? În orice caz, 
proveneațţi din familii înstărite, spuse Gösta. 

— Nu și Josef. El era acolo doar datorită ambițiilor părinţilor 
lui. Părea spălat pe creier. Moștenirea evreiască era o obligaţie 
și aveam impresia că se așteptau să facă fapte mărețe ca să 
compenseze ceea ce pierduseră în timpul războiului. 

— Nu-i o sarcină prea ușoară pentru un copil, spuse Patrik. 

— Nu, dar el o luase în serios. Și se pare că face tot ce-i stă în 
putere ca să se ridice la nivelul așteptărilor. Bănuiesc c-aţi auzit 
de muzeul evreiesc? 

— Da, cred că am citit ceva în ziar, spuse Gösta. 

— De ce vrea să construiască un astfel de muzeu aici? întrebă 
Patrik. 

— Păi, zona asta are multe legături cu războiul. Și, în afara 
istoriei evreilor, muzeul vrea să elucideze rolul Suediei în cel de- 
al Doilea Război Mondial. 

Patrik se gândi la o anchetă veche de câţiva ani și își dădu 
seama că Leon avea dreptate. Bohuslän se afla în apropierea 
Norvegiei și autobuzele albe transportaseră foști deţinuţi din 
lagărele de concentrare de la Uddevalla. Și-apoi existau tot felul 
de înclinații în rândul locuitorilor din zonă, dar asta era altceva. 
Povestea cu neutralitatea era o construcție retroactivă. 

— De unde știți ce planuri are Josef? întrebă Patrik. 

— Ne-am întâlnit cu el la Cafe Bryggan acum câteva zile. 

Leon întinse mâna după paharul cu apă. 

— Aţi păstrat legătura cu ceilalţi patru care erau pe insulă 
atunci? 

Leon așeză paharul la loc, după câteva înghiţituri mari. Un 
firicel de apă i se scurse pe bărbie. Se șterse cu dosul palmei. 

— Nu, de ce am fi făcut-o? Am pierdut legătura după 
dispariția familiei Elvander. Tata m-a trimis la o școală din 
Franţa, era excesiv de protector, și mă gândesc că și ceilalți au 
fost plasați în diverse școli. Nu prea aveam multe în comun, cum 
spuneam, și nu ne-am mai auzit de ani buni. Deși poate că asta 
e valabil mai mult pentru mine. Din câte știu de la Josef, 
Sebastian face afaceri și cu el, și cu Percy. 

— Cu dumneavoastră nu? 

— Nu, Doamne ferește. Mai bine fac baie cu rechinii. Mă rog, 
asta am făcut-o deja. 

— De ce nu vreţi să faceți afaceri cu Sebastian? întrebă Patrik, 
deși bănuia răspunsul. Sebastian Mânsson era cunoscut în zona 
aceea. Vizita de ieri nu-i schimbase deloc părerea despre el. 

— Pentru că și-ar vinde și mama, dacă e așa cum mi-l 
amintesc. 

— Și ceilalţi nu știu asta? De ce fac afaceri cu el? 

— Habar nu am. Va trebui să-i întrebaţi. 

— Aveţi vreo teorie referitor la ce s-a ales de familia 
Elvander? întrebă Gösta. 

Patrik se uită, pe furiș, spre camera de zi. la terminase de 
mâncat și lăsase farfuria pe masă. Dispăruse. 

— Nu, spuse Leon și scutură din cap. Bineînţeles că m-am 
gândit la asta mult timp, dar nu pot să-mi dau seama cine a vrut 
să-i omoare. O fi fost o spargere sau niște nebuni, nu știu. 
Psihopați din ăia. 

— Deci aţi avut noroc că eraţi plecaţi la pescuit chiar atunci, 
spuse Gosta ursuz. 

Patrik încercă să-i atragă atenţia. Era o discuţie, nu o anchetă. 
N-aveau să câștige nimic dacă-l întărâtau pe Leon. 

— Altă explicaţie nu am, spuse acesta și ridică mâinile în 
semn de neputinţă. Să fi fost ceva din trecutul lui Rune care l-a 
ajuns din urmă? Poate cineva ţinea casa sub observaţie și a 
profitat de ocazie când a văzut că am plecat. Doar era vacanţa 
de Paști și nu trebuiau să scape decât de noi cinci. În restul 
timpului eram mult mai mulţi elevi, așa că momentul a fost ales 
perfect, în caz că cineva voia să le facă rău. 

— Cineva de la școală, poate? N-aţi observat nimic ieșit din 
comun înainte de dispariţie? Sunete ciudate noaptea, spre 
exemplu, spuse Gosta. 

Patrik îl privi nedumerit. 

— Nu, nu-mi amintesc nimic de genul ăsta, spuse Leon 
încruntându-se. Totul era ca de obicei. 

— Nu puteți să ne povestiți mai multe despre familie? 

Patrik alungă o viespe, care zumzăia încăpăţânată chiar în 
faţa lui. 

— Rune vă mâna cu biciul, din câte am înţeles. În același 
timp, închidea ochii la toate prostiile pe care le făceau copiii lui. 
Mai ales la cele ale copiilor mai mari. Claes și Annelie. 

— La ce trebuia să închidă ochii? Pare că vă gândiţi la ceva 
anume. 


VP-195 


Leon îl privi cu ochi goi. 

— Nu, ziceam că erau niște nesuferiţi, ca majoritatea 
adolescenților. Lui Claes îi plăcea să-și bată joc de elevii mai 
slabi, când nu-l vedea Rune. Și Annelie... Leon părea că se 
gândește cum să-și formuleze ideea. Dacă ar fi fost mai mare, 
aș fi zis că era înnebunită după băieți. 

— Și soţia lui Rune, Inez? Ea cum o ducea? 

— Nu prea bine, cred. Rune se aștepta să se ocupe de 
întreaga menajerie și să aibă grijă și de Ebba. In plus, era 
victima batjocurii lui Claes și a lui Annelie. Se întâmpla, de pildă, 
să se chinuie toată ziua cu spălatul rufelor și să le găsească 
împrăștiate pe deal. Sau tocăniţa pe care o păzea ore-n șir se 
ardea pentru că cineva dădea focul mai tare. Lucruri din astea 
se întâmplau tot timpul. Dar Inez nu se plângea niciodată. Ştia 
că n-avea de ce să se ducă la Rune. 

— Și elevii n-o ajutau deloc? întrebă Gösta. 

— Din păcate, astea se întâmplau când nu se uita nimeni. 
Bine, ne dădeam seama imediat cine era vinovatul, dar n-aveam 
dovezi. N-aveam ce-i arăta lui Rune, spuse Leon și îi privi mirat. 
Cu ce vă ajută dacă știți cum se purtau unii cu alţii? 

Patrik se gândi ce să-i răspundă. Adevărul era că nu prea știa 
nici el, dar ceva îi spunea că aici se afla cheia misterului, în 
relaţiile dintre cei de la internat. Nu credea deloc în teoria cu 
banda de hoţi însetată de sânge. Ce-ar fi putut să fure de pe 
insula aia? 

— Cum se face că aţi rămas pe insulă tocmai dumneavoastră 
și ceilalți patru, în vacanța aceea de Paști? spuse fără a 
răspunde la întrebarea lui Leon. 

— Percy, John și cu mine am rămas acolo pentru că ai noștri 
erau plecaţi. La Sebastian cred că era vorba de o pedeapsă, 
ceva. Probabil că o făcuse iar de oaie. Și săracul Josef trebuia să 
facă meditații. Părinţii lui nu înțelegeau la ce i-ar folosi o 
vacanţă, așa că au căzut de acord cu Rune să-i dea niște lecţii 
suplimentare, contra cost. 

— Se pare c-ar fi putut izbucni conflicte și în grupul ăsta. 

— De ce? 

Leon îl privi pe Patrik în ochi. 

Îi răspunse Gösta. 

— Patru dintre dumneavoastră erau obișnuiți să primească tot 
ce-și doreau, pe loc. Îmi imaginez c-a existat o anume 

concurență. Pe de altă parte, Josef provenea dintr-o cu totul altă 
familie și mai era și evreu. 

Gösta făcu o pauză. 

— Și știm ce părere are John despre chestiunile astea. 

— John nu era deloc așa pe vreme aceea, spuse Leon. Dar știu 
că lui taică-său nu-i plăcea deloc ideea că învăța la aceeași 
școală cu un băiat evreu. lronia face că John și Josef erau 
prieteni buni, cei mai apropiaţi dintre noi toți. 

Patrik dădu din cap. Se întrebă, preţ de o secundă, ce îl 
făcuse pe John să-și schimbe atitudinea. Se lăsase oare 
contaminat de părerile tatălui său? Sau exista o altă explicaţie? 

— Și ceilalţi? Cum i-aţi descrie? 

Leon zăbovi cu răspunsul. Își schimbă un pic poziţia și strigă 
spre camera de zi: 

— la? Ești acolo? Poţi să pui de-o cafea, te rog? întrebă și se 
prăbuși iar în scaunul cu rotile. 

— Percy e un nobil suedez până în măduva oaselor. Mi-l 
amintesc răsfăţat și arogant, dar, de fapt, nu era om rău. Doar 
că i s-a spus că-i mai bun decât noi toți și-i plăcea să ne 
povestească despre luptele date de strămoșii lui. În ceea ce-l 
privea, se temea și de umbra lui. lar Sebastian vâna tot timpul o 
afacere bună, cum vă spuneam. Sincer să fiu, avea o activitate 
chiar productivă pe insulă. Nimeni nu știa cu ce se ocupa, de 
fapt, dar cred că plătea un pescar ca să-i aducă marfă de pe 
uscat și o vindea la preţuri exorbitante. Ciocolată, ţigări, sucuri, 
reviste porno și câteodată, mai rar, alcool, dar cu asta a 
terminat-o repede, că era să-l prindă Rune. 

la sosi cu o tavă și așeză ceștile pe masă. Nu părea să se 
simtă în largul ei în rolul de servitoare. 

— Sper că puteţi s-o beți. Nu prea mă pricep la mașinăriile 
astea. 

— Sigur e bună, spuse Leon. la nu e obișnuită să trăiască în 
stilul ăsta spartan. Acasă, la Monaco, avem angajaţi care ne fac 
cafeaua, așa că a trebuit să se obișnuiască cu schimbarea. 

Patrik avu impresia că detectează o undă de răutate în tonul 
lui Leon. Dar în clipa următoare aceasta dispăru. Leon se 
transformă din nou într-o gazdă amabilă. 

— Eu, unul, am învăţat să mă descurc cu ce găseam în verile 
alea pe Kalvö. La oraș aveam toate facilitățile din lume. Dar 
acolo, spuse el, și privi spre întinderea de apă, tata își scotea 


VP - 197 


costumul și umbla în șort și tricou. Ne duceam la pescuit, la 
cules fragi și făceam baie. Luxul simplităţii. 

— Dar de atunci nu prea aţi trăit o viaţă simplă, spuse Gösta 
și sorbi din cafea. 

— Touché, zise Leon. Nu, n-am prea avut parte de asta. 
Aventura m-a atras mai mult decât liniștea și tăcerea. 

— Nevoia de adrenalină? întrebă Patrik. 

— E un mod foarte simplist de a descrie un astfel de stil de 
viaţă, dar poate că da, poate că e doar nevoia de adrenalină, de 
experienţe-limită. Probabil că e ca un drog, chiar dacă nu mi-am 
intoxicat niciodată corpul cu droguri și n-am de unde să știu 
cum e. Dar cred că poţi deveni dependent. Dac-ai apucat-o pe 
calea asta, nu poţi să te oprești. Stai treaz nopţile și te gândești: 
oare pot să urc și mai sus? Cât de adânc pot să mă scufund? Ce 
viteză pot să ating? Sunt întrebări care, până la urmă, trebuie să 
primească un răspuns. 

— Dar acum aţi terminat cu asta, constată Gösta. 

Patrik se întrebă de ce nu îi trimisese, oare, la un curs de 
interogatoriu pe Gösta și pe Mellberg. Leon totuși nu păru să-l ia 
în serios. 

— Da, am terminat. 

— Ce s-a întâmplat? Când aţi avut accidentul, adică. 

— A fost un accident banal, de mașină. la conducea. 
Drumurile din Monaco sunt înguste și întortocheate, cum sigur 
știți. Și abrupte pe alocuri. Venea o mașină din faţă, la a tras de 
volan prea brusc și am zburat de pe drum. Mașina a luat foc. 

Tonul nonșalant dispăruse. Leon se uita drept înainte, cu ochi 
goi, de parcă ar fi retrăit scena. 

— Știţi ce rar se întâmplă ca o mașină să ia foc? Nu e ca-n 
filme, unde toate mașinile explodează de îndată ce se izbesc de 
ceva. Am avut ghinion, atâta tot. la a scăpat relativ ușor, dar eu 
aveam picioarele blocate și n-am putut să ies. Simţeam cum îmi 
ard mâinile, picioarele și hainele. Și apoi fața. După aceea mi- 
am pierdut cunoștința, dar la m-a scos din mașină. De asta are 
cicatrici pe mâini. În rest, s-a julit doar și și-a fracturat două 
coaste, atât, în mod miraculos. Mi-a salvat viața. 

— Când s-a întâmplat asta? întrebă Patrik. 

— Acum nouă ani. 

— Și nu-i nicio șansă să..., spuse Gosta și dădu din cap spre 
scaunul cu rotile. 

— Nu. Sunt paralizat de la mijloc în jos și ar trebui să mă 
bucur că pot să respir fără aparate. 

Leon oftă încetișor. 

— Efectul secundar e că obosesc repede și, pe la ora asta, de 
obicei mă retrag să mă odihnesc puţin. Mai pot să vă ajut cu 
ceva? Dacă nu, sper să nu mi-o luaţi în nume de rău dacă vă rog 
să terminăm aici. 

Patrik și Gosta făcură schimb de priviri. Apoi Patrik se ridică. 

— Nu, nu mai avem întrebări. Dar s-ar putea să mai apară pe 
parcurs. 

— Sunteţi  bine-veniţi, spuse Leon și îi urmă în casă 
împingându-se cu scaunul. 

la cobori scările de la etaj și le întinse elegant mâna, ca să-și 
ia rămas-bun. 

Chiar în clipa în care voiau să iasă, Gösta se opri și se întoarse 
spre la, care părea nerăbdătoare să încuie ușa după ei. 

— Ar fi bine dacă ne-aţi lăsa o adresă și un număr de telefon 
de la domiciliul de pe Riviera. 

— În caz că vrem s-o ștergem? zâmbi femeia. 

Gösta ridică din umeri. la se întoarse spre măsuţa din hol și 
notă datele într-un carneţel. Rupse apoi foaia și i-o înmână lui 
Gösta, care o strecură în buzunar fără niciun comentariu. 

Când urcară în mașină, Gösta încercă să analizeze întâlnirea 
cu Leon, dar Patrik abia dacă-l auzea. Era ocupat să-și caute 
telefonul mobil. 

— Probabil că l-am uitat acasă, spuse în cele din urmă. MI-I 
împrumutți puţin pe al tău? 

— Îmi pare rău, n-ai noroc. Știam că ţii telefonul la tine tot 
timpul și nu l-am mai luat. 

Patrik se întrebă dacă merita să-i ţină o predică despre cât de 
important era ca un poliţist să aibă telefonul la el, dar își dădu 
seama că nu era momentul potrivit, întoarse cheia în contact. 

— Trecem pe la mine în drum spre secţie. Nu pot să stau fără 
telefon. 

În cele câteva minute, cât le luă să ajungă la Săllvik, cei doi 
nu scoaseră niciun cuvânt. Patrik nu putea să scape de senzaţia 
că-i scăpase ceva important în timpul discuţiei cu Leon. Nu știa 
dacă era vreun lucru care se spusese sau nu se spusese, dar 
ceva nu era în regulă. 

Kjell abia aștepta prânzul. Carina avea să lucreze în seara 
aceea, așa că sunase să-l întrebe dacă n-ar vrea să ia prânzul cu 
ea, acasă. Era greu să se vadă când unul din ei lucra în 
schimburi și celălalt de la opt la patru. Dar Kjell se simțea 
mândru de ea. Era o luptătoare și muncea din greu, iar în anii 
cât stătuseră separați, îl întreţinuse pe fiul lor fără să se plângă. 
Mai târziu aflase că avusese probleme cu alcoolul, dar scăpase 
singură din situaţia aceea. În mod ciudat, tatăl lui Kjell, Frans, 
fusese cel care o încurajase. Unul dintre puţinele lucruri bune pe 
care le făcuse vreodată, își spuse Kjell cu un amestec de 
amărăciune și iubire. 

În schimb, Beata era exact pe dos. Ar fi preferat să nu 
muncească deloc. Pe vremea când erau împreună îl bătuse la 
cap necontenit, cerându-i bani. Îi reproşa că nu avansează la 
job, că n-are salariu de șef, dar nici ea nu contribuia cu nimic. 
„Mă ocup de casă”, obișnuia să spună. 

Parcă mașina pe aleea de acces și încercă să se calmeze 
respirând adânc. Se umplea de dispreţ, chiar și acum, când se 
gândea la fosta soţie, și asta avea la bază, în mare parte, un 
dispreț adânc față de el însuși. Cum putuse să-și irosească 
atâţia ani din viaţă alături de ea? Bineînţeles că nu regreta 
copiii, dar îi părea rău că se lăsase dus de nas. Beata era tânără 
și frumoasă, el, bătrân. 

Alungă gândurile despre Beata și cobori din mașină. Nu voia 
s-o lase să-i strice prânzul cu Carina. 

— Bună, iubitule, spuse ea intrând. Stai jos. Tocmai am 
terminat de făcut mâncarea. Avem plăcinte cu cartofi. 

Puse o farfurie în faţa lui, pe masa din bucătărie. Kjell 
adulmecă mâncarea. Îi plăceau mult plăcintele cu cartofi. 

— Care-i treaba pe la serviciu? îl întrebă ea și se așeză de 
cealaltă parte. 

Kjell o privi cu tandreţe. Carina îmbătrânise frumos. Ridurile 
fine din jurul ochilor i se potriveau. Avea și un bronz frumos, 
după multele ore dedicate preocupării sale preferate: 
grădinăritul. 

— Păi, m-am cam blocat. Am început să mă documentez 
despre o chestie pe care am aflat-o de curând despre John Holm 
și nu știu cum să avansez. 

Kjell luă o îmbucătură din plăcinta cu cartofi. Era la fel de 
bună cum arăta. 

— Și nu te poate ajuta cineva? 

Kjell tocmai se pregătea să-i răspundă că nu, când își dădu 
seama că avea dreptate. Subiectul acesta se arăta a fi atât de 
important, încât era gata să renunțe la mândrie. Tot ce aflase 
despre John Holm îi sugera același lucru: că exista ceva 
important, care trebuia scos la lumină. Lui Kjell nu-i mai păsa 
dacă avea să fie povestea lui sau nu. Pentru prima oară în 
cariera de jurnalist, se afla într-o situaţie de care auzise doar 
vag. Dăduse peste un subiect care era mai important decât 
succesul personal. 

Kjell se ridică brusc de la masă. 

— Scuză-mă, trebuie să rezolv ceva, repede. 

— Acum? spuse Carina și se uită la jumătatea de plăcintă din 
farfuria lui. 

— Da, iartă-mă. Știu că ai făcut de mâncare și ai pus masa și 
tot. Abia așteptam să stăm puţin împreună, dar... 

Când citi dezamăgirea din privirea ei, aproape că se gândi să 
se așeze din nou. O dezamăgise de prea multe ori și nu voia să 
repete greșeala. Dar în clipa următoare, chipul Carinei se lumină 
și femeia începu să zâmbească. 

— Du-te și fă ce trebuie. Știu că n-ai fugi de lângă o plăcintă 
cu cartofi dacă n-ar fi pe viaţă și pe moarte. 

Kjell izbucni în râs. 

— Cam așa e, ai dreptate. 

Se aplecă și o sărută pe Carina pe gură. 

Întors la redacţie, se întrebă ce să spună. Probabil că nu era 
de ajuns să se bazeze pe presimțţiri rele și mâăzgăleli pe o 
bucăţică de hârtie dacă voia să trezească interesul unuia dintre 
cei mai cunoscuţi jurnaliști politici ai Suediei. Se scărpină în 
barbă și dintr-odată își aminti ceva. Sângele de care îi povestise 
Erica. Niciun ziar nu publicase încă știrea despre urmele găsite 
pe insula Valö. Era aproape gata cu articolul și bineînţeles că se 
gândise să îl vândă celor de la Bohusläningen, dar bârfa se 
răspândise cu siguranţă prin oraș între timp. Era doar o 
chestiune de timp până când aveau să muște momeala și 
celelalte ziare, și în cazul ăsta nu mai conta dacă vindea știrea 
altora, cel puţin cu asta încerca să se convingă. Bohusläningen, 
cu informaţiile locale pe care le deţinea, putea să publice 
articole complementare mai relevante decât jucătorii 
profesioniști, chiar dacă pierdeau potul cel mare. 

Stătu câteva secunde cu telefonul în faţă, își adună gândurile 
și trecu niște cuvinte-cheie într-un caiet. Trebuia să fie pregătit 
când îl suna pe Sven Niklasson, reporterul politic de la 
Expressen. Avea nevoie de ajutorul lui ca să afle mai multe 
despre John Holm. Și despre Gimle. 

e 

Paula se dădu, cu grijă, jos din barcă. Mellberg o bătuse la cap 
tot drumul până la Valö, mai întâi în mașină și apoi în MinLouis, 
una dintre ambarcaţiunile salvamarilor. Dar o făcuse doar cu 
jumătate de gură. Între timp ajunsese s-o cunoască suficient de 
bine ca să știe că n-avea s-o poată nicicum convinge să se 
răzgândească. 

— Ai grijă. Maică-ta mă omoară dacă pici în apă! 

O prinse de o mână, iar Victor de cealaltă. 

— Nu înțeleg de ce te-ai încăpățânat să vii până aici, spuse 
Mellberg în timp ce urcau spre casă. Trăgătorul poate fi încă prin 
preajmă. Este periculos și nu riști doar o viaţă, să știi. 

— A trecut aproape o oră de când a sunat Annika. Trăgătorul 
ăla e departe, crede-mă. Și bănuiesc că Annika încearcă să dea 
și de Patrik și Gosta, așa că sigur or să pornească și ei repede 
încoace. 

— Da, dar..., începu Mellberg, însă închise gura la loc. 

Erau în fața ușii. Mellberg strigă: 

— Alo! Poliţia! 

Un bărbat blond sosi agitat. Paula ghici că era Mărten Stark. 
Reușise totuși să-l descoase un pic pe Mellberg despre caz. 

— Eram sus, în dormitor. Am zis că-i mai... sigur acolo. 

Aruncă o privire peste umăr, spre scări, de unde apărură încă 
două persoane. 

Paula tresări când o recunoscu pe una dintre ele. 

— Anna? Ce faci aici? 

— Am venit să fac măsurători pentru niște lucrări de 
amenajare interioară. 

Era un pic palidă, dar părea calmă. 

— N-a pățit nimeni nimic? 

— Nu, slavă cerului, spuse Anna, iar ceilalţi doi aprobară din 
cap. 

— Și nu s-a mai întâmplat nimic de când aţi sunat? întrebă 
Paula și privi în jur. 

Chiar dacă era convinsă că atentatorul dispăruse de mult, nu 
putea să riște și să se bazeze pe asta. Incordată, ciuli urechea 
după cel mai mic zgomot. 

— Nu, n-am mai auzit nimic. Vreţi să vedeţi urmele 
gloanțelor? 

Anna părea să fi preluat comanda. Mårten și Ebba stăteau și 
așteptau în spatele ei. Mårten o cuprinse de umeri pe Ebba, care 
se uita drept înainte, cu braţele încrucișate pe piept. 

— Bineînţeles, spuse Mellberg. 

— Sunt aici, în bucătărie. 

Anna o luă înainte, apoi se opri în prag și le arătă cu degetul. 

— Gloanţele au intrat prin geam, după cum vedeți. 

Paula privi haosul din bucătărie. Podeaua era plină de cioburi, 
mai ales în fața geamului spart. 

— Era cineva aici când s-a tras? Și sunteţi siguri că s-a tras de 
mai multe ori? 

— Ebba era în bucătărie, spuse Anna și o înghionti ușor. 

Ebba ridică încet privirea și se uită prin bucătărie de parcă 
atunci ar fi văzut-o pentru prima oară. 

— S-a auzit o explozie, spuse. Un zgomot puternic. Nu mi-am 
dat seama din prima ce e. Și apoi încă una. 

— Două împușcături, deci, spuse Mellberg și intră în 
bucătărie. 

— N-ar trebui să ne plimbăm pe aici, Bertil, spuse Paula 
dorindu-și din tot sufletul să fi fost cu Patrik. Nu era sigură că-l 
putea opri singură pe tancul de Mellberg. 

— E-n regulă. Am văzut mai multe locuri în care s-au comis 
crime decât o să apuci tu vreodată. Știu ce se poate și ce nu. 

Călcă pe un ciob mare și îl zdrobi sub greutatea lui. 

Paula trase aer în piept. 

— Cred, totuși, c-ar fi mai bine să-l lăsăm pe Torbjörn și pe 
băieţii lui să cerceteze locul, fără să lăsăm urme pe aici. 

Mellberg se prefăcu că n-o aude și se îndreptă spre urmele de 
gloanţe de pe peretele din dosul bucătăriei. 

— Aha! Uite aici! Aveţi vreo pungă la îndemână? 

— În cel de-al treilea sertar de sus, spuse Ebba cu un aer 
absent. 

Mellberg trase sertarul și scoase o rolă de pungi pentru 
congelat. Rupse una și își puse mănușile pentru spălat vase care 
atârnau pe robinet. Apoi se apropie din nou de perete. 


VP - 203 


— la să vedem ce-avem aici. Nu s-au înfipt prea adânc. Una- 
două le scoatem. Torbjörn n-o să aibă probleme, spuse el, și 
începu să râcâie urmele de pe perete. 

— Da, dar trebuie făcute poze și..., interveni Paula. 

Mellberg părea să nu fi auzit un sunet din ce spusese Paula. 
Plin de el, ridică punga și o vâri apoi în buzunarul pantalonilor 
scurți. Își smulse apoi mănușile de cauciuc și le trânti pe blatul 
de gătit. 

— Trebuie să avem grijă să nu lăsăm amprente, spuse el, și 
se încruntă. E important pentru prelevarea probelor. Știu 
povestea pe de rost, după atâţia ani de muncă. 

Paula se mușcă de buză atât de tare, încât simţi gust de 
sânge. Grăbește-te odată, Hedström, își spuse. Dar nimeni nu-i 
ascultă rugăciunea. Mellberg se plimba netulburat prin fața ei, 
printre cioburi. 

15. 


Fjällbacka, 1931 


Le simtea privirile în ceafă. Oamenii aveau impresia că 
Dagmar nu observa nimic, dar ea nu se lăsa păcălită şi cu atât 
mai putin de Laura. Fiica ei era o actriță bună și reușise să 
cucerească lumea. Toţi se văitau că era ca vai de ea și o căinau 
c-avea o mamă ca Dagmar. Nimeni nu vedea cum era de fapt 
Laura, dar Dagmar știa ce se afla în spatele fațadei ăleia 
ipocrite. Laura era blestemată, ca și ea. Purta aceeași pecete ca 
și ea, chiar dacă aceasta era ascunsă sub piele și nu se vedea. 
Împărtășeau aceeași soartă. Laura n-avea de ce să-și închipuie 
altceva. 

Dagmar tremura ușor pe scaunul din bucătărie. După dușca 
de dimineaţă, ronțăise niște pâine crocantă goală și se străduise 
să lase cât mai multe firimituri. Laurei nu-i plăcea să vadă 
firimituri pe jos și n-avea să se liniștească până nu le aduna cu 
mătura. Câteva firimituri aterizară pe masă. Dagmar le aruncă 
pe jos și pe acestea. Ca să aibă ce face fata când se întorcea de 
la școală. 

Dagmar bătu agitată darabana pe fața de masă înflorată. 
Purta în suflet o neliniște de care trebuia să scape. De mult nu 
mai putea să stea locului. Trecuseră doisprezece ani de când 
Hermann o părăsise. Dar și acum îi mai simtea mâinile pe trup, 
un trup care se schimbase într-atât, încât nu mai semăna deloc 
cu cel al fetei care fusese cândva. 

Furia cu care se aruncase asupra lui, în cămăruța sterilă, se 
evaporase de mult. Îl iubea, și el o iubea pe ea. Nimic nu se 
petrecuse cum și-ar fi dorit ea, dar o încânta că știa a cui era 
vina. În fiecare clipă, când era trează, dar și în vise, îşi imagina 
chipul lui Carin Göring, întotdeauna cu o expresie ironică, de 
superioritate. Era clar că-i făcuse plăcere s-o umilească, pe ea și 
pe Laura. Dagmar izbi și mai tare cu degetele. Gândurile la 
Carin îi întunecaseră mintea și numai cu ajutorul lor și al 
alcoolului reușea să se mențină pe linia de plutire zi de zi. 

Se aplecă după ziarul de pe masă. Neputându-și permite să le 
cumpere, fura numere vechi din teancul de retururi care zăcea 
în spatele magazinului, așteptând să fie ridicat. Mereu verifica 
fiecare pagină în amănunt, pentru că uneori mai găsea câte 
ceva despre Hermann. Acesta se întorsese în Germania și 
ziarele vorbeau de un anume Hitler, numele pe care-l strigase în 
spital. Dagmar citise despre Hermann și se simţise din nou 
entuziasmată. Asta era bărbatul pe care-l cunoștea, nu grasul 
ăla cu gura mare, în haine de spital. În pozele din ziar, Hermann 
purta din nou uniformă și, chiar dacă nu era la fel de zvelt și de 
arătos ca pe vremuri, părea din nou un bărbat în putere. 

Mâinile îi tremurară iar când deschise ziarul. Alcoolul de 
dimineață acționa tot mai încet pe zi ce trecea. Poate ar fi 
trebuit să mai tragă o dușcă. Dagmar se ridică și dădu sticla 
peste cap dintr-o singură sorbitură. Căldura i se răspândi 
imediat prin tot corpul, oprindu-i tremurul. Se așeză înapoi la 
masă și începu să răsfoiască ziarul. 

Era aproape la ultima pagină când descoperi articolul. Literele 
începură să danseze în fața ei. Dagmar se strădui să se 
concentreze pe titlu: „Soţia lui Göring, înmormântată. Hitler 
trimite o coroană”. 

Dagmar studie cele două imagini. Apoi începu să zâmbească. 
Carin Göring murise. Era adevărat. Dagmar râse zgomotos. 
Acum nimic nu-l mai reținea pe Hermann. Avea, în sfârșit, să se 
întoarcă la ea. Începu să bată din picior pe dușumea. 

De data asta plecase singur la cariera de granit. Sincer, nu 
prea îi plăcea compania celorlalţi. Josef știa că n-are cum să 
găsească ce căuta decât dacă privea în adâncul sufletului său. 
Niciun om nu-i putea oferi ce căuta. Uneori își dorea să fi fost 
altfel, sau, mai bine spus, să fi fost mai mult în contact cu 
ceilalți oameni. Să fi avut sentimentul că aparține cuiva, că era 
parte din ceva. Dar nu reușea să se apropie nici măcar de 
propria familie. Ghemul din piept era prea dur. Se simţea ca un 
copil care stătea cu nasul lipit de vitrina unui magazin de jucării 
și vedea toate minunăţiile alea de dinăuntru, dar nu îndrăznea 
să deschidă ușa. Ceva îl împiedica să intre, să întindă mâna. 

Se așeză pe un bloc de granit și se gândi din nou la mama și 
la tatăl său. Trecuseră zece ani de când nu mai erau în viață, 
dar se simţea și acum pierdut fără ei. Și-i era rușine că nu le 
spusese despre secretul lui. Tatăl lui subliniase de nenumărate 
ori cât de important era să aibă încredere în ei, să fie sincer și 
să spună adevărul, dar îi dăduse de înțeles că știa că i se 
ascunde ceva. Dar cum să-i fi povestit? Unele secrete erau prea 
adânci, iar părinţii lui făcuseră prea multe sacrificii de dragul lui. 

Pierduseră tot în războiul acela: rude, prieteni, avere, 
siguranţă, patrie. Totul în afara speranţei și a încrederii într-o 
viață mai bună. Și, în timp ce ei sufereau, Albert Speer se 
plimbase pe-acolo și dăduse porunci în stânga și-n dreapta, 
după care comandase piatra din care avea să construiască cel 
mai măreț oraș al imperiului cucerit prin lupte sângeroase. De 
fapt, Josef nu știa sigur dacă Speer fusese acolo personal, dar 
unul dintre lacheii lui avusese sigur drum prin cariera de lângă 
orașul Fjällbacka. 

Războiul părea să ţină de un trecut îndepărtat. Josef auzise 
nenumărate povești, în copilărie, despre persecutarea evreilor, 
despre cum fuseseră trădaţi, despre cum mirosea fumul care se 
ridica din coșurile din lagăre, despre cât de șocați au fost 
soldații după căderea Germaniei. Și cum îi primise Suedia. Cu 
braţele deschise, refuzând totodată să admită că avusese un rol 
hotărâtor în războiul acela. Tatăl lui îi povestise despre lucrurile 
acelea zi de zi. Susținea că în noua lui patrie trebuia să ridice 
mâna și să atragă atenţia asupra abuzurilor comise. Poveștile lui 
se impregnaseră în mintea lui Josef, la fel ca cifrele tatuate pe 
braţele părinţilor săi. 


VP - 207 


Privi spre cer, cu mâinile împreunate. Se rugă pentru putere, 
ca să-și poată administra moștenirea cu demnitate și să-l poată 
înfrunta pe Sebastian și trecutul care amenința să distrugă tot 
ce-și pusese în cap să elimine. Anii trecuseră prea repede. Josef 
învățase să uite. Un om era capabil să-și scrie propria istorie. Și 
el alesese să șteargă anumite pagini din viaţa lui. Ar fi fost 
bucuros dacă și Sebastian i-ar fi urmat exemplul. 

Josef se ridică și scutură praful de pe turul pantalonilor. Spera 
ca Dumnezeu să-i asculte rugăciunea, în locul acesta care 
simboliza atât ce ar fi putut fi, cât și ce avea să fie în realitate. 
Piatra asta avea să însemne cunoaștere, iar cunoașterea avea 
să atragă după sine înţelegere și pace. Avea să le plătească 
părinţilor lui tot ce le datora, și tuturor evreilor care fuseseră 
torturați și asupriţi. Apoi, după ce-și îndeplinea planul, rușinea 
avea să fie ștearsă, și ea, pentru totdeauna. 

e 

Mobilul sună. Erica respinse apelul. Erau cei de la editură și, 
indiferent ce voiau, ar fi așteptat-o o discuţie lungă, de care nu 
avea timp. 

Își cercetă din priviri camera de lucru pentru a suta oară. Nu-i 
placea deloc senzaţia aceea, ideea că cineva fusese acolo și-și 
vârâse nasul în lucrurile ei personale. Cine era și ce căuta? Erica 
rămase pe gânduri, apoi tresări când ușa de la intrare se 
deschise și se închise la parter. 

Cobori repede scările. Patrik și Gösta intraseră în hol. 

— Salut. Voi eraţi? 

Gosta clipea des și părea, puţin spus, neliniștit. Se părea că 
înţelegerea lor secretă îi dădea bătăi de cap. Erica nu se putu 
abţine să nu-l tachineze un pic. 

— Nu te-am văzut de un car de ani, Gösta. Ce mai faci? îl 
întrebă, străduindu-se să-și ascundă un zâmbet când îl văzu 
cum se înroșește până în vârfurile urechilor. 

— Hm... binișor, bâigui Gösta și-și privi picioarele. 

— Și tu? Totu-n regulă? întrebă Patrik. 

Erica deveni serioasă. Preţ de o clipă, reușise să uite faptul că 
cineva intrase în casa lor. Știa c-ar fi trebuit să-i povestească și 
lui Patrik de suspiciunile ei, dar n-avea nicio dovadă 
deocamdată. De fapt, era mai bine că nu reușise să dea de el 
mai devreme. Ştia câte griji își făcea când era vorba de ceva 
legat de familie. N-ar fi fost exclus, chiar, s-o trimită undeva cu 

copiii dacă ajungea la aceeași concluzie ca și ea, că cineva 
pătrunsese în casă prin efracţie. Gândindu-se mai bine, hotărî să 
o lase baltă deocamdată, dar pe sine nu reușea să se 
păcălească. Neliniștea o rodea pe dinăuntru. Privirea îi rătăci 
spre ușa de la verandă, de parcă s-ar fi așteptat, în orice clipă, 
să vadă pe cineva intrând pe acolo. 

Tocmai se pregătea să răspundă, când apăru Kristina din 
spălătorie, cu copiii după ea, formând un trenuleţ. 

— Ești acasă, Patrik? Știi ce s-a întâmplat? Am crezut că fac 
infarct. Eram în bucătărie și făceam niște clătite pentru copii 
când l-am văzut pe Noel alergând cât putea de tare, cu 
picioruţele alea ale lui, în mijlocul străzii. Slavă Domnului că l- 
am prins repede, că nu știu ce se întâmpla, zău. Mamă, să nu 
mai uitaţi să închideţi ușile, că ăștia micii sunt ca niște rachete. 
Se poate întâmpla, Doamne-ferește, cine știe ce, și după aia o 
să regretaţi tot restul vieții... 

Erica o privi fascinată pe soacra ei, curioasă să vadă dacă n- 
avea de gând să mai și respire. 

— Am uitat să închid ușa de la verandă, îi spuse lui Patrik, 
fără să se uite în ochii lui. 

— Bine, bravo, mamă. Trebuie să fim mai atenţi, acum că au 
început să se miște mai mult. 

li îmbrăţișă pe gemenii care se repeziseră spre el aruncându- 
i-se în braţe. 

— Salut, nenea Gösta, spuse Maja. 

Gosta se făcu iarăși roșu și o privi cu disperare pe Erica. Dar 
Patrik nu părea să observe nimic, era ocupat să se joace cu 
băieţii. 

După un timp, ridică privirea spre Erica. 

— Am dat doar o fugă ca să-mi iau telefonul. L-ai văzut pe 
aici? 

Erica arătă spre bucătărie. 

— L-ai uitat lângă chiuvetă azi-dimineaţă. 

Patrik plecă să-și recupereze telefonul. 

— Văd că m-ai sunat. Ce voiai să-mi zici? 

— Nu, nimic, doar că te iubesc, spuse sperând să nu fie dată 
în vileag. 

— Și eu te iubesc, draga mea, spuse Patrik distrat, cu privirea 
aţintită asupra ecranului. Am cinci apeluri pierdute de la Annika. 
Mai bine o sun, să văd ce s-a întâmplat. 

Erica încercă să tragă cu urechea, dar Kristina pălăvrăgea 
întruna cu Gösta, așa că nu reuși să prindă decât câteva 
cuvinte. Însă expresia de pe faţa lui Patrik, după ce termină 
convorbirea, era grăitoare. 

— Împuşcături pe Valö. Cineva a tras spre casă. Anna e acolo. 
Annika zice că ea, Anna, a sunat. 

Erica își duse mâna la gură. 

— Anna? E OK? N-a fost rănită? Cine...? 

Se auzea bâiguind, dar nu se putea gândi decât la siguranța 
Annei. 

— Din câte am înțeles, nu e nimeni rănit. Asta e vestea cea 
bună, spuse Patrik și se întoarse spre Gösta. Vestea cea rea e că 
Annika a fost nevoită să-l sune pe Mellberg când n-a reușit să 
dea de noi. 

— Pe Mellberg? întrebă Gösta, cu o mină sceptică. 

— Da, ar trebui să ne repezim până acolo cât de curând. 

— Doar nu vreţi să vă duceţi acolo când se trage? spuse 
Kristina cu mâinile pe șolduri. 

— Bineînţeles c-o să ne ducem. Cu asta mă ocup, spuse Patrik 
iritat. 

Kristina îi aruncă o privire ofensată, înălță capul și se duse în 
camera de zi. 

— Vin cu voi, spuse Erica. 

— Nici nu mă gândesc. 

— Da, bineînțeles. Dacă Anna e acolo, merg și eu. 

Patrik îi aruncă o privire necruțătoare. 

— Un nebun trage în oameni, n-auzi? Nu vii nicăieri! 

— Ce crezi c-o să se întâmple cu atâția polițiști acolo? O să fiu 
în siguranţă. 

Erica își legă șireturile de la tenișii albi. 

— Și cine stă cu copiii? 

— Sunt sigură că putem să-i lăsăm cu Kristina. 

Se ridică și-i aruncă o privire din care se înțelegea că nu 
merită să mai protesteze. 

În drum spre ponton, Erica simţi cum devine tot mai neliniștită 
cu fiecare bătaie de inimă. Patrik n-avea decât să stea 
bosumflat. Anna era responsabilitatea ei. 


— Pyttan? Ești acolo? 

Percy se plimba nedumerit prin apartament. Pyttan nu-l 
informase că ar fi vrut să plece undeva. 

Veniseră la Stockholm pentru câteva zile, la o aniversare de 
șaizeci de ani de la care n-aveau cum să lipsească. Urmau să 
apară mai mulţi nobili suedezi ca să-l felicite pe sărbătorit și, în 
plus, câţiva mahări din lumea afacerilor. Probabil că ei nu intrau 
în aceeași categorie la aceste întruniri. Ordinea era stabilită clar, 
nu conta dacă erai director la una dintre cele mai mari companii 
din Suedia dacă n-aveai și originea corectă, un nume sonor și o 
educație aleasă. 

In ceea ce-l privea pe el, se putea spune că îndeplinea toate 
criteriile. De obicei, nici nu se gândea la astfel de lucruri. Trăise 
așa toată viaţa și titlul îi era la fel de firesc precum respiratul. 
Problema era că acum risca să rămână conte fără castel, ceea 
ce avea să-i afecteze grav rangul. N-avea să ajungă la fel de jos 
pe scara ierarhică precum parveniţii, dar nici să rămână unde 
era. 

Ajuns în camera de zi, se opri lângă căruciorul cu băuturi și își 
turnă un whisky. Era un Mackmyra Premium, aproximativ cinci 
mii de coroane sticla. Nici prin cap nu i-ar fi trecut să bea ceva 
mai ieftin. În ziua în care avea să fie nevoit să bea Jim Beam 
putea să ia vechiul Luger al lui taică-său și să se împuște în 
tâmplă. 

Ceea ce-l apăsa mai tare era conștiința faptului că își 
dezamăgise tatăl foarte bine. Era fiul cel mai mare și beneficiase 
mereu de un tratament special. Nimeni nu făcea un secret din 
asta în familie. Tatăl său le dăduse de înțeles surorii și fratelui 
său pe un ton detașat și prozaic, că „Percy e special, el o să 
preia totul într-o zi”. Și Percy se bucurase în secret de toate 
ocaziile acelea când taică-său îi admonestase pe fraţii lui. În 
schimb, încercase să ignore dezamăgirea pe care o citea uneori 
în privirea tatălui său. Știa că îl considera slab, sperios și 
răsfăţat, și poate că era adevărat că mama îl cocoloșise, dar îi 
povestise de multe ori că era să moară. Se născuse cu aproape 
două luni înainte de termen, mic ca un pui de vrabie. Medicii le 
spuseseră alor lui să nu se aștepte să supraviețuiască, dar, 
pentru prima și ultima oară în viaţa lui, fusese puternic. 
Supraviețuise, în ciuda tuturor estimărilor, chiar dacă sănătatea 
îi rămăsese șubredă. 

Privi spre Karlaplan. Apartamentul avea o fereastră construită 
sub o arcadă care dădea spre piațeta cu fântâna arteziană. 
Percy se uită la forfota de jos, cu paharul de whisky în mână. 
larna, piaţa era pustie, dar acum băncile erau pline de oameni și 
copiii se jucau, mâncau îngheţată și se bucurau de soare. 

Dintr-odată se auziră pași pe scările de afară. Percy ciuli 
urechile. Să fie Pyttan? Probabil că ieșise doar pentru o rundă 
rapidă de cumpărături. Percy speră că banca nu apucase să-i 
blocheze cârdul. Simţea umilinţă în tot corpul. Cum era 
construită societatea asta, de fapt? Cum puteau să-i pretindă o 
avere în taxe și impozite? Comuniști nenorociţi! Percy strânse 
tare paharul. Ce s-ar mai fi bucurat Mary și Charles dacă ar fi 
aflat de problemele lui economice! Și acum mai răspândeau 
minciuni despre cum îi dăduse afară din casa lor și furase cea ce 
era al lor. 

Dintr-odată se gândi la Val6. Mai bine să nu fi ajuns acolo 
niciodată. Atunci nu s-ar fi întâmplat nimic, nimic din toate 
lucrurile alea pe care hotărâse să le uite, dar care nu-i dădeau 
pace nici acum. 

La început i se păruse o idee grozavă să schimbe școala. 
Atmosfera de la Lundsberg devenise insuportabilă după ce 
cineva îl arătase cu degetul, spunând că fusese printre cei care 
nu interveniseră când unul dintre bătăuși îl silise pe țapul 
ispășitor al școlii să bea o doză mare de laxativ, chiar înainte de 
ceremonia de încheiere a anului școlar din aulă. Hainele albe de 
vară se coloraseră în maro pe spate, până sus. 

După incidentul acela, directorul îl chemase pe tatăl lui la 
Lundsberg, ca să stea de vorbă. Directorul voia să evite un 
scandal mare și alesese să nu-l dea afară, dar îl sfătuise pe tatăl 
său să-i găsească o școală nouă. Tatăl lui își ieșise din minţi. 
Percy nu făcuse altceva decât să privească, asta nu era o crimă. 
Până la urmă, însă, se dăduse bătut și după ce se interesase 
discret prin cercurile potrivite, ajunsese la concluzia că cea mai 
bună alternativă era internatul lui Rune Elvander de pe insula 
Valö. De fapt, ar fi preferat să-l trimită la o școală din 
străinătate, dar, de data aceasta, mama pusese piciorul în prag. 
Școala lui Rune avea să rămână o amintire întunecată, greu de 
alungat. 

Percy luă o gură mare de whisky. Viaţa îl învățase că rușinea 
era mai ușor de suportat când o dilua cu niște whisky de 

calitate. Percy îşi roti privirea prin cameră. Îi dăduse mână liberă 
lui Pyttan cu amenajările. Stilul ăsta minimalist, cu mobilier alb, 
nu era deloc pe gustul lui, dar atâta timp cât nu se atingea de 
camerele din castel putea să facă ce voia în apartament. 
Castelul trebuia să rămână ca pe vremea tatălui lui, a bunicului 
și a străbunicului. Era o chestiune de onoare. 

Simţi că i se strânge stomacul și intră în dormitor. Pyttan ar fi 
trebuit să se întoarcă de-acum. În seara aceea erau invitaţi la un 
dineu organizat de niște prieteni buni. Pyttan începea, de obicei, 
să se aranjeze încă de după-amiază. 

Totul părea în regulă, dar senzaţia aceea nu-i dădea pace. 
Puse paharul pe noptiera lui Pyttan și păși agale spre partea ei 
din garderobă. Deschise ușa și câteva umerașe se legănară în 
bătaia curentului. Garderoba era goală. 

e 

N-ai fi ghicit că doar cu câteva ore în urmă cineva trăsese 
focuri de armă acolo, își spuse Patrik după ce acostă lângă 
ponton. Totul părea aproape ireal de calm și liniștit. 

Erica sări din barcă înainte să fi apucat să ancoreze și o rupse 
la fugă spre casă. Patrik se grăbi s-o prindă din urmă, cu Gosta 
după el. Erica alerga atât de repede, încât nu reuși s-o ajungă și, 
când intră, o văzu deja îmbrăţișând-o pe Anna. Mårten și Ebba 
stăteau prăbușiţi pe o canapea, iar lângă ei, Mellberg și Paula. 

Patrik habar n-avea ce căuta colega lui acolo, dar îi era 
recunoscător, știind că avea să primească un raport mai decent, 
referitor la cele întâmplate. 

— Sunteţi bine cu toţii? întrebă și se îndreptă spre Paula. 

— Da. Par puţin șocați, doar atât, în special Ebba. Cineva a 
tras prin geamul de la bucătărie și ea era singură acolo. N-am 
găsit niciun indiciu care să arate că trăgătorul ar fi încă în zonă. 

— L-aţi sunat pe Torbjörn? 

— Da, e pe drum cu echipa. Dar Mellberg s-a apucat deja de 
cercetările tehnice, ca să zic așa. 

— Da, am găsit gloanţele, spuse Mellberg și ridică o pungă cu 
două gloanţe. Nu erau înfipte foarte adânc, așa că le-am scos 
ușor. Cel care a tras trebuie să fi stat destul de departe, pentru 
că au pierdut din viteză. 

Patrik simţi cum i se încinge creierul, dar n-avea să rezolve 
nimic dacă făcea scandal, așa că-și încleștă pumnii în buzunare 
și respiră adânc de câteva ori. La momentul potrivit avea să 

poarte o discuţie serioasă cu Mellberg despre regulile care se 
aplicau la securizarea indiciilor de la locul unei infracţiuni. 

Se întoarse spre Anna, care încerca să se elibereze din 
strânsoarea Ericăi. 

— Tu unde erai când s-a întâmplat chestia asta? 

— Sus, la etaj, spuse cumnata lui și arătă spre scări. Ebba 
tocmai coborâse să facă cafea. 

— Și dumneavoastră? îl întrebă pe Mårten. 

— Eram în pivniţă, voiam să aduc niște vopsea. Tocmai mă 
întorsesem de pe uscat. Abia am apucat să cobor când am auzit 
pocnitura. 

— Nu era nicio barcă străină lângă chei, când v-aţi întors? 
întrebă Gösta. 

Mårten scutură din cap. 

— Nu, în afară de barca Annei. 

— Și n-aţi văzut niciun străin pe aici? 

— Nu, deloc. 

Ebba privea drept înainte, cu ochi sticloși. 

— Cine face așa ceva? îl întrebă Mårten pe Patrik, cu un aer 
resemnat. Cine vrea să ne facă rău? Are legătură cu felicitarea 
aia pe care v-am dat-o? 

— Asta n-o știm, din păcate. 

— Ce felicitare? întrebă Erica. 

Patrik ignoră întrebarea, dar privirea Ericăi îi dădu de înţeles 
că avea să fie nevoit să-i ofere un răspuns mai târziu. 

— Din secunda asta, nimeni nu mai pune piciorul în bucătărie. 
Să zicem că e o zonă izolată. Bineînţeles că va trebui să 
cercetăm toată insula, așa că ar fi bine ca Ebba și Mårten să 
plece pe uscat și să găsească un loc unde să stea. 

— Dar..., spuse Mårten. Nu vrem asta... 

— Ba da, vrem, spuse Ebba, dintr-odată hotărâtă. 

— Și unde crezi că găsim o cameră în plin sezon? 

— Puteţi să staţi la noi, spuse Erica. Avem o cameră pentru 
oaspeţi. 

Patrik tresări. Nu era normală la cap? Îi invita pe Mårten și pe 
Ebba să stea la ei pe timpul anchetei? 

— Ar fi în regulă? Sunteţi siguri? întrebă Ebba și se uită la 
Erica. 

— Bine-nţeles. Și, așa, am ocazia să-ţi arăt materialul pe care 
l-am adunat despre rudele voastre. M-am uitat peste el puţin ieri 
și aș zice că e destul de interesant, ai să vezi. 

— Totuși nu cred că..., începu Mârten, apoi lăsă umerii în jos. 
Uite cum facem. Tu te duci și eu stau aici. 

— Aș prefera să nu rămână nimeni, spuse Patrik. 

— Rămân, spuse Mårten și aruncă o privire spre Ebba, care nu 
protestă deloc. 

— In regulă, atunci propun ca Ebba, Erica și Anna să plece ca 
să putem începe aici, cât îl așteptăm pe Torbjörn. Gösta, vrei să 
verifici tu cărarea care duce spre plajă? Vezi dacă cineva putea 
să urce pe acolo. Paula, tu poți să te uiţi pe aici, pe lângă casă, 
OK? Eu o să dau o tură prin împrejurimi. O să fie mai ușor cu un 
detector de metale, dar până una alta facem ce putem. Poate 
atacatorul a aruncat arma în vreun tufiș, poate avem baftă. 

— Și dacă nu, poate că și arma asta e undeva, pe fundul 
mării, lângă cealaltă, spuse Gösta și își mută greutatea de pe un 
picior pe celălalt. 

— S-ar putea, dar hai să vedem ce găsim, spuse Patrik și se 
întoarse spre Mårten. Mai bine vă ţineţi departe, cât puteţi. V- 
am spus, nu mi se pare deloc o idee bună să rămâneţi aici și mai 
ales să staţi singur noaptea, după ce plecăm. 

— Pot să lucrez la etaj. N-o să vă deranjez, spuse acesta cu 
voce inexpresivă. 

Patrik îl privi, dar nu spuse nimic. Dacă Mårten nu voia să 
plece de pe insulă, el n-avea cum să-l oblige. Se duse la soția 
lui, care stătea în cadrul ușii, gata de plecare. 

— Ne vedem acasă, spuse și o sărută pe obraz. 

— Da. Anna, luăm barca voastră, da? spuse Erica și adună, 
asemenea unui câine ciobănesc, turma cea mică pe care avea s- 
o ia acasă. 

Patrik nu se putu abţine să nu zâmbească. Le făcu semn cu 
mâna și privi, apoi, adunătura ciudată de polițiști din faţa lui. 
Mare minune dacă găseau ceva acolo. 

e 

Ușa se deschise încet. John își scoase ochelarii de citit și puse 
cartea jos. 

— Ce citești? îl întrebă Liv, așezându-se pe marginea patului. 

John ridică din nou cartea și îi arătă coperta. 

— „Rasă, evoluţie și comportament” de Philippe Rushton. 

— E bună. Am citit-o acum câţiva ani. 

John o apucă de mână și-i zâmbi. 

— Păcat că nu mai e mult din concediu. 

— Da, dacă poţi să numești săptămâna asta concediu. Câte 
ore am muncit zilnic? 

— Ai dreptate, spuse John și se încruntă. 

— lar te gândești la articolul din Bohusläningen? 

— Nu, probabil că ai dreptate. E o prostie. Peste câteva 
săptămâni o să fie uitat. 

— La Gimle, atunci? 

John îi aruncă o privire severă. Doar știa că nu era bine să 
vorbească despre asta cu voce tare. Îi informaseră doar pe cei 
din cercul cel mai restrâns despre proiect și regreta amarnic că 
nu dăduse foc bilețelului ăluia. Fusese o greșeală impardonabilă, 
chiar dacă n-avea cum să fie sigur că scriitoarea fusese cea care 
îl luase. Spera că îl luase vântul sau că-l rătăcise prin casă, dar, 
în sinea lui, știa că nu era așa de simplu. Bileţelul se afla printre 
celelalte hârtii înainte de vizita Ericăi Falck și dispăruse după 
plecarea ei. 

— O să vezi c-o să iasă bine, spuse Liv și îl mângâie pe obraz. 
Cred în chestia asta. Am ajuns departe, dar riscăm să ne 
împotmolim dacă nu facem nimic drastic. Trebuie să creăm mai 
mult spaţiu de desfășurare. Pentru binele tuturor. 

— Te iubesc. 

Putea s-o spună fără să simtă că minte. Nimeni nu-l înţelegea 
mai bine decât Liv. Împărtășiseră gânduri și experienţe, succese 
și eșecuri, și Liv era singura căreia se destăinuise și care știa ce 
se întâmplase cu familia lui. Sigur că, între timp, aflaseră mai 
mulți despre povestea lui, bârfa circulase ani de-a rândul, dar nu 
povestise nimănui, în afară de ea, despre gândurile pe care le 
purta în el de atunci. 

— Pot să dorm aici în noaptea asta? îl întrebă pe neașteptate 
Liv. 

Femeia îl privea șovăielnică. John fu încercat de sentimente 
contradictorii. Nu și-ar fi dorit nimic mai mult decât să-i simtă 
aproape corpul cald, să adoarmă cu brațele în jurul ei și să simtă 
parfumul părului ei. Dar știa că n-o să meargă. Apropierea 
aceasta însemna multe așteptări și aducea la suprafaţă prea 
multe dezamăgiri și făgăduieli neîmplinite. 

— Dacă am încerca din nou? întrebă ea și-l mângâie pe dosul 
palmei. A trecut ceva timp de atunci și mă gândesc că... s-a 
schimbat ceva. 

John îi întoarse brusc spatele și-și retrase mâna. Amintirea 
neputinței lui aproape că-l sufoca. N-avea tăria să treacă iar prin 
asta. Vizite la medic, pastile albastre mici, pompe ciudate, 
privirea lui Liv de câte ori nu reușea să presteze. Nu, n-avea să 
facă față. 

— Pleacă, te rog, spuse și ridică volumul ca pe un scut în faţă. 

Se holbă la pagini fără să vadă nimic, auzindu-i pașii pe podea 
și ușa care se închise încet. Ochelarii de citit zăceau, în 
continuare, pe noptieră. 

e 

Patrik ajunse târziu acasă. Erica stătea pe canapea și se uita 
singură la televizor. După ce copiii adormiseră, nu mai avusese 
chef să strângă pe acolo, așa că Patrik fu nevoit să facă slalom 
printre jucăriile împrăștiate pe jos. 

— Ebba doarme? o întrebă și se așeză lângă ea. 

— Da, a adormit pe la opt. Părea complet epuizată. 

— Nu-i de mirare. 

Patrik își ridică picioarele pe măsuţa de cafea. 

— La cete uiţi? 

— La „Letterman”. 

— Cine e invitată? 

— Megan Fox. 

— Oh..., spuse Patrik și se cufundă mai adânc între pernele de 
pe canapea. 

— Vrei să stai aici și să visezi la Megan Fox, ca apoi să îţi 
experimentezi fanteziile cu biata de mine? 

— Te-ai prins, spuse el, și își lipi nasul de gâtul ei. 

Erica îl îmbrânci ușor. 

— Ce-aţi făcut pe Valö? 

Patrik oftă. 

— Nu mare lucru. Am cutreierat insula în lung și-n lat până să 
se însereze și am primit întăriri de la Torbjörn și băieţii lui, la 
vreo jumătate de oră după ce-aţi plecat voi. Dar n-am găsit 
nimic. 

— Nimic? 

Erica luă telecomanda și dădu televizorul mai încet. 

— Nu, nici urmă de trăgător. Și probabil că tipul sau tipa a 
aruncat arma în mare. Dar poate ne ajută gloanțele. Torbjörn a 
apucat să le trimită la timp la laborator. 

— Despre ce felicitare vorbea Mårten? 

Patrik nu-i răspunse imediat. Era o strategie la limită. Nu 
putea să-i dezvăluie prea multe dintr-o anchetă în curs de 
desfășurare, dar știa că beneficiase de mai multe ori de talentul 
Ericăi de-a scoate la iveală anumite detalii. Patrik luă o hotărâre. 

— Ebba primește în fiecare an o felicitare de ziua ei de la un 
anume „G”. Nimic ameninţător. Cel puţin, deocamdată. Dar 
Mårten a trecut pe la secţie alaltăieri și ne-a arătat ultima 
felicitare venită cu restul corespondenţei. Cu un mesaj complet 
diferit. 

— Deci  bănuiţi că persoana care trimite felicitările e 
responsabilă pentru incidentele de pe Valö? 

— Pentru moment nu bănuim nimic, dar e clar că trebuie 
luată în considerare. M-am gândit s-o iau pe Paula cu mine, la 
Goteborg, și să stau de vorbă cu părinţii adoptivi ai Ebbei. Gosta 
nu prea știe să vorbească cu oamenii. Și Paula s-a milogit de 
mine s-o las să lucreze puţin. Imi dau seama că se urcă pe 
pereţi acasă, de atâta stat degeaba. 

— Vezi să nu obosească. E ușor să-ţi supraestimezi puterile. 

— Eşti o adevărată cloșcă, tu, zâmbi Patrik. Am trecut prin 
două sarcini. Nu sunt chiar așa de începător cum crezi. 

— Hai să clarificăm un lucru. Tu nu ai trecut prin nicio sarcină. 
Nu-mi amintesc să te fi văzut cu disconfort pelvic, picioare 
umflate, durere în oase sau să te fi plâns de aciditate gastrică. 
Și nici n-a trebuit să înduri o naștere de douăzeci și două de ore, 
plus o cezariană. 

— OK, am înţeles, spuse Patrik și ridică mâinile defensiv. Dar 
promit c-o să am grijă de Paula. Mellberg n-o să mă ierte în veci 
dacă pățește ceva. Poţi să zici ce vrei despre el, dar un lucru e 
clar: ar face orice pentru familia lui. 

Genericul de final începu să ruleze. Erica mută pe un alt 
canal. 

— Apropo, ce caută Mârten pe insulă? De ce a ţinut atâta să 
rămână? 

— Nu știu. Nu mi-a plăcut deloc să-l las acolo. Cumva, aveam 
senzaţia că se află într-un punct critic. Pare calm și tratează 
totul cu un soi de nepăsare, dar îmi aduce aminte de desenul 

ăla cu rața, care alunecă alene pe luciul apei, dar sub apă dă din 
picioare nebunește în același timp. Înțelegi ce vreau să zic, sau 
bat câmpii? 

— Nu, nu, înţeleg perfect. 

Erica butonă în continuare telecomanda. Până la urmă alese 
„Pradă mortală” de pe Discovery Channel și privi cu indiferență 
imaginile cu bărbaţi în salopete impermeabile care ridicau cuști 
după cuști de crabi uriași, cu aspect de păianjen, pe o vreme de 
coșmar. 

— O luaţi și pe Ebba cu voi, mâine? 

— Nu, cred că-i mai bine să stăm de vorbă cu părinţii ei fără 
ea. Paula a zis că ajunge aici la nouă. O să luăm Volvoul la 
Goteborg. 

— Bine, atunci o să-i pot arăta Ebbei materialul despre familia 
ei. 

— Ah, păi nu mi l-ai arătat nici mie. E ceva care ţi s-a părut 
relevant pentru caz? 

Erica se gândi puţin, apoi scutură din cap. 

— Nu, ţi-am povestit deja ce mi s-a părut relevant. Chestiile 
pe care le-am descoperit sunt despre străbunici și stră- 
străbunici. Cred că sunt mult mai interesante pentru ea. 

— Să-mi arăţi, totuși. Dar nu în seara asta. În seara asta vreau 
doar să stau cu tine și să mă relaxez. 

Se apropie și mai mult de Erica și-și sprijini capul pe umărul 
ei. 

— Doamne, ce profesie au tipii ăștia. Pare periculos rău. 
Noroc că nu sunt pescar de crabi. 

— Da, iubitule. Îi mulţumesc lui Dumnezeu în fiecare zi că nu 
ești pescar de crabi, râse Erica și îl sărută pe creștet. 

e 

De când cu accidentul, lui Leon i se părea uneori că 
încheieturile îi „transmit” ceva. Îl dureau și îl săgetau rău- 
prevestitor. O simţea și acum, la fel ca pe căldura înăbușitoare 
de dinaintea unei furtuni. 

la era obișnuită cu toanele lui. De cele mai multe ori îl certa 
când se afunda în starea aceea de neliniște și se gândea la cine 
știe ce, dar nu și de data asta. De data asta cei doi se evitară cu 
grijă. Se deplasau prin casă fără să se intersecteze. 

Într-un fel, îl sâcâia ce se întâmplase. Dușmanul lui cel mai 
temut fusese mereu statul degeaba. Când era tânăr, tatăl lui 

râdea mereu de el fiindcă nu putea să stea locului, pentru că 
vâna mereu senzaţii tari și voia să testeze limite. Mama lui se 
văita tot timpul de oasele fracturate, de julituri, dar tata fusese 
mândru de el. 

Nu-l mai văzuse de atunci, de Paști. Plecase în străinătate fără 
a-și lua rămas-bun. Apoi, anii trecuseră și Leon fusese prea 
ocupat ca să se bucure de viaţă. Tata însă rămânea generos și îi 
transfera bani de fiecare dată când i se golea contul. Nu îi 
reproșase niciodată nimic și nu încercase să-i pună piedici, ci îl 
lăsase să zboare liber. 

Și, până la urmă, Leon zburase prea aproape de soare, așa 
cum era de așteptat. Părinţii lui muriseră înainte de accident. Nu 
fuseseră obligaţi să-l vadă în halul în care ajunsese după 
accidentul de pe drumul acela întortocheat, care îi răpise 
sănătatea și spiritul de aventură. Tatăl lui nu trebuise să-l vadă 
niciodată prizonier într-un scaun cu rotile. 

la și el străbătuseră drum lung împreună, dar se apropiau de 
un moment decisiv. Era de ajuns o scânteie ca să ia foc totul. Și 
Leon n-avea de gând să lase pe altcineva să aţâțe focul. Asta 
era sarcina lui. 

Leon trase cu urechea. Era liniște. la probabil că se culcase 
deja. Luă telefonul mobil de pe masă și-l așeză pe genunchi. 
Apoi rulă până pe balcon și începu să-i sune pe toţi, unul după 
altul, fără a ezita. 

Când termină de vorbit, își lăsă mâinile în poale și își plimbă 
privirea peste Fjällbacka. In întunericul serii, orășelul semăna cu 
o tavernă uriașă, cu mii de lămpi aprinse. Apoi întoarse privirea 
spre mare și spre Valö. In vechea tabără de copii lumina era 
stinsă. 

16. 


Cimitirul Lovo, 1933 


Trecuseră doi ani de la moartea lui Carin, dar Hermann nu 
venise încă după ea. Dagmar aștepta credincioasă ca un câine, 
în timp ce zilele se transformau în săptămâni, apoi în luni și ani. 

Continuase să citească ziarele cu minuțiozitate. În Germania, 
Hermann fusese numit ministru. Arăta bine în poze, în uniformă. 
Era un bărbat puternic și important pentru Hitler. Atâta timp cât 
era în Germania și-și construia o carieră, Dagmar știa că trebuie 
să aștepte, dar ziarele scriau că se întorsese din nou în Suedia și 
ea hotări să-i ușureze viața. Dacă era un om ocupat și n-avea 
timp să se ducă la ea, avea să se ducă ea la el. Ca sotie de 
politician, avea să fie nevoită să se adapteze și să se mute, 
probabil, în Germania. Își dăduse seama că n-avea cum s-o ia şi 
pe fată. Un bărbat cu statutul lui Hermann nu putea să accepte 
o fiică nelegitimă. Dar Laura împlinise deja treisprezece ani și 
avea să se descurce de-acuma. 

În ziare nu scria unde stătea Hermann, aşa că Dagmar nu ştia 
unde să-l caute. Se duse din nou la adresa cea veche de pe 
Odengatan, dar îi deschise un bărbat necunoscut și-i spuse că 
familia Göring nu mai locuia acolo de mulți ani. Dagmar rămase 
în fața porții, fără a ști încotro s-o apuce. In clipa următoare 
însă, se gândi la cimitirul unde fusese îngropată Carin. Poate că 
Hermann o vizita când si când. În ziare scria că era îngropată în 
Cimitirul Lovö. Era undeva în afara Stockholmului și după câteva 
ore de căutat, găsise un autobuz care avea stație aproape de 
cimitir. 

Acum stătea ghemuită în fața pietrei de mormânt și se holba 
la numele lui Carin și la svastica săpată în piatră. Frunzele 
galbene i se roteau în jur în vântul rece de octombrie, însă 
Dagmar aproape că nu-l simțea. Crezuse că n-avea s-o urască 
atât de tare după moarte, dar stând acolo, în haina ei ruptă, fu 
năpădită de gânduri negre, de amintirile tuturor anilor de 
suferință şi simţi că ura i se trezește din nou în suflet. 

Se ridică brusc și merse câțiva pași înapoi. Apoi își luă avânt și 
se aruncă asupra pietrei de mormânt, cu toată puterea. Simti o 
durere intensă din umeri până în vârful degetelor, dar piatra nu 
se urni din loc. Frustrată, Dagmar se aruncă asupra florilor care 
decorau mormântul și le smulse din rădăcini. Apoi îşi luă iarăși 
elan și încercă să răstoarne svastica din fier înverzit care se afla 
lângă piatră. Aceasta se clătină și se răsturnă în iarbă. Dagmar o 
cără cât putu de departe de mormânt. O mână o apucă brusc de 
braț, în timp ce admira distrugerea pe care o provocase. 

— Ce Dumnezeu credeți că faceți aici? 

Lângă ea stătea un bărbat înalt și bine făcut. 

Dagmar zâmbi fericită. 

— Sunt viitoarea doamnă Göring. Carin nu merită să aibă un 
mormânt atât de frumos după părerea lui Hermann, dar eu l-am 
îngrijit cât am putut și acum mă duc să mă întâlnesc cu el. 

Dagmar continuă să zâmbească, dar bărbatul o privi 
încruntat. Bolborosi ceva și scutură din cap. Apoi o târi spre 
biserică, strângându-i brațul ca într-un clește. 

Dagmar continua să zâmbească și după o oră, la sosirea 
poliției. 

Uneori, casa de pe Falkeliden i se părea prea înghesuită. Dan 
avea să plece în weekend cu copiii, la sora lui din Göteborg. 
Annei i se păruse că e în drum, oriunde ar fi stat, cât timp își 
făcuseră bagajele. Ba trebuise să alerge de câteva ori și la 
benzinărie ca să cumpere dulciuri, sucuri, fructe și benzi 
desenate pentru drum. 

— Gata, aţi luat tot? întrebă Anna și privi mormanul de genţi 
și obiecte din hol. 

Dan făcu mai multe drumuri până la mașină cu bagajele. 
Anna își dădea seama, încă de acum, că n-avea cum să îndese 
totul în portbagaj, dar asta era problema lui. El fusese cel care le 
zisese copiilor să-și facă bagajele singuri și îi lăsase să 
împacheteze ce voiau. 

— Eşti sigură că nu vrei să vii cu noi? Nu-mi place să te las 
singură după chestia aia de ieri. 

— Mulţumesc, dar nu cred c-o să păţesc ceva. O să-mi facă 
bine să stau singură câteva zile. 

Aruncă o privire imploratoare spre Dan, sperând că avea să 
înţeleagă, fără să se supere. 

Acesta aprobă din cap și o îmbrățișă. 

— Te înțeleg perfect, iubito. Nu e nevoie să-mi explici. Sper să 
ai niște zile frumoase și să te gândești doar la tine. Mănâncă, 
du-te la înot, cum îţi place ţie sau la cumpărături. Fă ce vrei, 
numai să nu vinzi casa până mă întorc. 

O mai îmbrăţișă o dată, apoi îi dădu drumul și se apucă din 
nou să care bagaje. 

Anna simţi cum i se pune un nod în gât. Era cât pe ce să-i 
spună că s-a răzgândit, dar își înghiţi cuvintele. Avea nevoie de 
timp de gândire, și nu doar din cauza sperieturii de ieri. Viaţa i 
se așternea în faţă și, cu toate astea, nu putea să se abțină să 
nu se uite pe furiș, când și când, în oglinda retrovizoare. Venise 
vremea să decidă. Ce trebuia să facă pentru a scăpa de trecut și 
să poată privi înainte? 

— Tu de ce nu vii, mami? 

Emma o trăgea de mânecă. 

Anna se lăsă pe vine și rămase uimită de cât de înaltă se 
făcuse fiica ei. Se înălţase mult în primăvara și vara aceea, se 
făcuse mare. 

— Ți-am spus că am ceva de făcut aici, acasă. 

— Da, dar o să mergem în Parcul Liseberg! 

Emma o privi de parcă mami și-a pierdut minţile. Și, în lumea 
unei fetițe de opt ani, probabil că așa și era, dacă un adult 
refuza, de bunăvoie, să meargă într-un parc de distracţii. 

— Data viitoare o să merg cu voi. Dar știi ce lașă sunt. Oricum 
n-aș îndrăzni să mă urc în carusel. Tu ești mult mai curajoasă 
decât mine. 

— Da, sunt! spuse Emma și se ridică pe vârfuri cu mândrie. O 
să mă urc și-n montagne russe. Nici tati nu îndrăznește. 

Nu conta cât de des îi auzea pe Emma și pe Adrian spunându- 
i „tată” lui Dan, că se emoţiona la fel de fiecare dată. Și era un 
motiv în plus să se gândească bine, în acele două zile. Trebuia 
să se vindece. De dragul alor ei. 

O sărută pe Emma pe obraz. 

— Ne vedem duminică seara. 

Emma alergă la mașină. Anna se sprijini de cadrul ușii, cu 
braţele încrucișate pe piept, ca să se bucure de spectacolul de 
pe aleea de acces. Dan începuse să transpire un pic și părea că 
acum își dădea seama în ce se băgase. 

— Doamne, câte bagaje și-au luat, spuse el, și se șterse pe 
frunte. 

Portbagajul era plin ochi și, cu toate astea, în mijlocul holului 
se vedea încă un morman de lucruri. 

— Să nu te aud! spuse și-o ameninţă cu degetul pe Anna. 

Aceasta ridică braţele. 

— N-am spus nimic. Niciun cuvinţel. 

— Adrian! Chiar nu poţi să te desparţi de Dino? 

Dan ridică jucăria favorită a lui Adrian, un dinozaur de un 
metru pe care-l primise de Crăciun de la Patrik și Erica. 

— Dacă nu mă lași să-l iau pe Dino, nu vin nici eu, ţipă Adrian 
și smulse dinozaurul din mâinile lui. 

— Lisen? strigă Dan. Trebuie să iei toate păpușile astea 
Barbie? Nu poţi să alegi două care-ţi plac mai mult? _ 

Lisen izbucni imediat în lacrimi. Anna scutură din cap. li 
trimise un sărut iubitului. 

— N-am de gând să mă bag în certurile voastre. Nu vreau să 
capitulăm amândoi. Distracţie plăcută! 

Apoi intră în casă și urcă în dormitor. Se întinse peste 
cuvertură și dădu drumul televizorului cel mic. După ce stătu 
mult pe gânduri, se hotărî pentru Oprah. 

Sebastian bătu iritat cu creionul peste carnet. Nu reușea să își 
recapete buna dispoziţie caracteristică, deși totul mergea 
conform planului. 

Îi plăcea sentimentul că-i putea controla pe Percy și pe Josef. 
Afacerile lor comune aveau să-i aducă în curând un câștig 
substanţial. Uneori nu-i înțelegea pe oamenii din jurul lui. Dacă 
ar fi fost în locul lor, nici prin cap nu i-ar fi trecut să se înhaite cu 
unul ca el, dar prietenii lui erau disperaţi, fiecare în felul lui: 
Percy, de frică să nu-și piardă moștenirea, Josef, pentru că 
pornise într-o misiune izbăvitoare și pentru că voia să se ridice 
la nivelul așteptărilor părinţilor săi. Pe Percy îl înțelegea mai 
bine decât pe Josef. Percy era pe cale să piardă ceva important: 
bani și statut. Însă motivul lui Josef era un mister pentru 
Sebastian. Dar ce conta ce făcea Josef acum? Ideea cu muzeul 
Holocaustului era o nebunie. N-avea să reziste mult și dacă Josef 
n-ar fi fost așa un idiot, ar fi înţeles asta. 

Se ridică și se duse la fereastră. Portul era plin de 
ambarcaţiuni cu steaguri norvegiene și, dacă ieșeai pe stradă, 
auzeai norvegiana peste tot. Oricum, pe el nu-l deranja. Făcuse 
niște afaceri imobiliare profitabile cu niște norvegieni. Se 
îmbogăţiseră de pe urma petrolului și erau dispuși să-și 
cumpere case cu vedere la mare, la suprapreţ, pe coasta de 
vest a Suediei. 

Încet, Sebastian își întoarse privirea spre Valö. De ce naiba se 
întorsese Leon să strice totul? Preţ de câteva minute se gândi la 
John și la Leon. De fapt, îi avea la mână și pe ei, dar fusese 
suficient de deștept ca să nu profite de avantajul lui. In schimb, 
identificase verigile slabe și, asemenea unui prădător, îi izolase 
de restul turmei. Acum Leon ar fi vrut să adune turma din nou. 
Sebastian avea impresia că n-o să câștige nimic de pe urma 
acestui gest. Dar lucrurile fuseseră puse deja în mișcare și n- 
avea ce să mai facă. Nu-i stătea în fire să se îngrijoreze pentru 
lucrurile pe care nu le putea influenţa. 

kd 

Erica se uită pe furiș prin geam, până când mașina lui Patrik 
dispăru. Apoi se puse pe treabă. li îmbrăcă repede pe copii și-i 
urcă în mașină. Îi lăsă un bileţel Ebbei care dormea în 
continuare, spunându-i că micul dejun era în frigider și că ea 

avea treabă în oraș. Îi trimisese un SMS lui Gösta de îndată ce 
se trezise, așa că știa că era așteptată. 

— Unde mergem? 

Maja stătea pe bancheta din spate, cu păpușa între genunchii 
strânși. 

— La nenea Gösta, spuse Erica și își dădu seama imediat că 
Maja avea s-o dea în vileag lui Patrik. Ei, atâta pagubă, mai 
devreme sau mai târziu avea să afle oricum despre înţelegerea 
ei secretă cu Gosta. Ce o neliniștea mai mult era că nu-i 
împărtășise bănuielile legate de spargerea casei lor. 

Coti spre Anrăs și alungă gândul la cel care intrase și-i 
răscolise camera de lucru. De fapt, știa deja cine fusese. Sau, 
mai bine zis, existau două posibilităţi: ori cineva care credea că 
găsise ceva relevant legat de cele întâmplate în fosta tabără de 
copii, ori ceva legat de vizita ei la John Holm și bileţelul pe care-l 
furase. Având în vedere rapiditatea cu care ajunseseră la ea, 
înclina spre cea din urmă variantă. 

— Ai venit cu toată grădinița? o întrebă Gösta când le 
deschise ușa, dar tonul lui arțăgos fu înlocuit imediat de un licăr 
în ochi. 

— Dacă ai vreun bibelou la care ţii, îți sugerez să-l ascunzi 
chiar acum, spuse ea, și îi descălță pe copii. 

Gemenii se intimidaseră și se agăţau de picioarele ei, dar 
Maja întinse braţele și izbucni fericită: 

— Nenea Gösta! 

Acesta înlemni pentru moment, neștiind cum să răspundă la o 
demonstraţie de afecțiune atât de copleșitoare. Apoi trăsăturile 
feţei i se înmuiară și o ridică în braţe. 

— Ce fetiță drăguță am aici, spuse el, și intră în casă. Am pus 
masa în grădină, zise fără să se mai întoarcă. 

Erica îi luă pe gemeni și îl urmă. Cercetă curioasă casa micuță 
a lui Gosta, care se afla aproape de un teren de golf. Nu știa 
exact la ce se așteptase, dar nu era deloc o casă urâtă de 
burlac, ci plăcută și decorată frumos cu plante ce păreau că o 
duc bine pe pervaz. Grădina din spatele casei era și ea 
surprinzător de îngrijită, chiar dacă, atât de mică, încât, 
probabil, nu necesita prea multă întreținere. 

— Le dai suc și prăjituri sau sunteţi părinţi din ăia obsedaţi de 
tot ce-i sănătos și ecologic? 

Gosta o așeză pe Maja pe un scaun. 

Erica nu se putu abţine să nu zâmbească și să se întrebe dacă 
amicul ei nu citea revista „Mami” în timpul liber. 

— Sucul și prăjiturile sunt cât se poate de apreciate, spuse ea, 
și îi lăsă jos pe gemeni care începură să se îndepărteze ușor- 
ușor de fusta ei. 

Maja zări niște tufe de zmeură și, scoțând un strigăt victorios, 
sări de pe scaun și alergă spre ele. 

— Are voie să culeagă zmeură? 

Erica o cunoștea prea bine pe fiica ei ca să știe că n-avea să 
lase nicio zmeură necoaptă pe tufele alea. 

— Las-o să mănânce, spuse Gösta și turnă cafea în ceașca lui 
și a Ericăi. Oricum numai păsările le mănâncă. Maj-Britt mai 
culegea și făcea gem și sirop, dar eu nu mă ocup cu așa ceva. 
Ebba..., spuse, dar se întrerupse și strânse din buze, 
amestecând zahărul din cafea. 

— Da? Ce-i cu Ebba? 

Erica se gândi la expresia de pe chipul Ebbei, din timpul 
călătoriei cu barca. Amestecul de ușurare și neliniște, cât de 
indecisă părea dacă să stea sau să se întoarcă pe insulă. 

— Ebba obișnuia să le culeagă și să le mănânce pe toate 
dintr-un foc, spuse Gösta abătut. În vara în care a stat la noi n- 
am făcut nici gem, nici sirop. Dar Maj-Britt se bucura oricum. Ne 
plăcea să ne uităm la ea cum stătea acolo, doar în scutece, și își 
îndesa zmeură în gură, fără să-i pese că sucul i se scurge pe 
burtica grasă. 

— Ebba a stat la voi? 

— Da, dar numai o vară, înainte să se mute la familia aia din 
Goteborg. 

Erica nu scoase niciun cuvânt timp de câteva secunde și 
încercă să digere cele spuse de Gösta. Ce ciudat! Când făcuse 
cercetări despre trecutul Ebbei, nu găsise nimic despre perioada 
în care Ebba locuise la Gösta și Maj-Britt. Acum își dădea seama 
de ce era Gösta atât de implicat în caz. 

— Nu v-aţi gândit s-o adoptați? spuse într-un final. 

Gösta se holbă la ceașcă, amestecând cu linguriţa. Erica 
regretă că-l întrebase. Cu toate că nu se uita la ea, avu impresia 
că i se umeziseră ochii. Până la urmă, Gösta își drese vocea și-i 
răspunse. 

— Cum să nu? Ne-am gândit și am discutat despre asta de 
multe ori. Dar Maj-Britt zicea că n-o să-i ajungă doar compania 

noastră. Și eu am lăsat-o să mă convingă. Ştiam că n-avem prea 
multe să-i oferim. 

— Aţi mai luat legătura cu ea vreodată, după ce s-a mutat la 
Goteborg? 

Gösta păru că ezită, apoi clătină din cap. P 

— Nu, am zis că-i mai bine să rupem legătura de tot. In ziua în 
care a plecat... 

Vocea i se frânse și nu izbuti să termine propoziția, dar Erica îl 
înţelese oricum. 

— Cum te simţi când o vezi? 

— E ciudat, normal. E femeie în toată firea și n-o mai cunosc. 
În același timp, am senzaţia că recunosc și acum în ea fetiţa aia 
care stătea lângă tufele de zmeură și-ţi zâmbea de cum te uitai 
la ea. 

— Acum nu prea mai zâmbește. 

— Nu, nu prea. 

Gösta se încruntă. 

— Ştii cumva ce s-a întâmplat cu fiul lor? 

— Nu, n-am vrut s-o întreb. Dar Patrik și Paula sunt în drum 
spre Goteborg ca să stea de vorbă cu părinţii ei adoptivi. Sigur 
or să afle mai multe. 

— Nu-mi place de bărbatul ei, spuse Gösta și întinse mâna 
după o prăjitură. 

— De Mårten? Mie mi se pare OK. Atâta numai că par să aibă 
niște probleme în relație. Nu-i de mirare, când trebuie să treacă 
peste pierderea unui copil. Văd și la soră-mea cât poate să 
afecteze asta o relaţie. 

— Ai dreptate. 

Gösta dădu din cap. Erica își dădu seama că știa foarte bine 
despre ce vorbea. El și Maj-Britt își pierduseră primul și ultimul 
copil la câteva zile după ce se născuse. Și după aceea pe Ebba. 

— Uită-te, nenea Gösta! Am găsit o grămadă de zmeură! 
strigă Maja dinspre tufe. 

— Mănâncă numai, strigă el, și ochii îi luceau din nou. 

— Nu vrei să ai grijă de ei cândva? spuse Erica, pe jumătate în 
glumă, pe jumătate serios. 

— Cu trei nu cred că mă descurc, dar de fetiță pot să am grijă, 
dacă aveți nevoie de ajutor. 

— O să-mi aduc aminte, să știi, spuse Erica și se hotărî să 
găsească o zi în care Gösta să aibă grijă de Maja. 

Chiar dacă fetița ei nu era prea rușinoasă, ea și colegul 
morocănos al lui Patrik păreau apropiaţi într-un mod special. Se 
vedea bine că în sufletul lui era un gol pe care fiica ei ar fi putut 
să-l umple. 

— Ce părere ai despre cele întâmplate ieri? 

Gosta scutură din cap. 

— Nu-mi dau seama. Familia a dispărut în 1974, probabil au 
fost omorâți cu toţii. Apoi nu s-a întâmplat nimic pe insulă 
înainte de întoarcerea Ebbei. Și acum zici că s-a dezlănţuit iadul, 
nu alta. De ce? 

— N-are cum să fie din cauză c-ar putea fi interogată ca 
martoră. Ebba era prea mică și n-are cum să-și amintească 
ceva. 

— Nu, eu zic că cineva a încercat să-i împiedice pe Ebba și pe 
Mårten să găsească sângele ăla de sub podea. Dar nu se 
potrivește cu împușcătura de ieri. Când dauna era deja făcută. 

— Felicitările de care vorbea Mårten indică faptul că cineva îi 
vrea răul. Și, având în vedere că le primește din 1974, poţi să 
tragi concluzia că tot ce i s-a întâmplat în ultima săptămână are 
legătură cu dispariţia alor ei. Chiar dacă abia acum a primit un 
mesaj ameninţător. 

— Da, eu... 

— Maja! Nu-l împinge pe Noel! 

Erica sări de pe scaun și se repezi la copii, care se 
înghionteau în fața tufei de zmeură. 

— Dar Noel mi-a furat zmeura. Zmeura mea. A... a mâncat-o, 
izbucni în plâns Maja și profită de ocazie ca să tragă un șut 
înspre Noel. 

Erica o apucă de braț și îi aruncă o privire mustrătoare. 

— Termină! Și nu-l lovi pe fratele tău mai mic. Aveţi zmeură 
cât să vă ajungă la toți. 

Arătă spre tufa plină de fructe roșii, coapte. 

— Dar o vreau! 

Expresia de pe fața Majei arăta că se simțea judecată pe 
nedrept. Erica îi dădu drumul ca să-l consoleze pe Noel. Maja o 
tuli de lângă ei. 

— Nenea Gösta! Noel mi-a luat zmeura! se smiorcăi. 

Acesta o cercetă din cap până-n picioare, așa murdară cum 
era, apoi o ridică zâmbind pe genunchi și fetița se ghemui ca o 
pisică. 

— Gata, drăguțo, spuse Gösta și o mângâie pe păr, de parcă 
n-ar fi făcut altceva toată viaţa decât să consoleze copilași 
supăraţi de trei ani. Știi ceva? Zmeura aia nu era cea mai bună. 

— Nu? 

Maja se opri din plâns și se uită la Gösta. 

— Nu, iar eu știu exact unde sunt alea bune. Dar trebuie să- 
mi promiţi că o să rămână secretul nostru. Frăţiorii tăi n-au voie 
să știe, și nici mami. 

— Promit. 

— Bine, am încredere în tine, spuse Gösta, apoi se aplecă și-i 
șopti ceva la ureche. 

Maja îl ascultă cu atenţie, alunecă de pe genunchii lui și porni 
din nou spre tufă. Noel se calmase. Erica se întoarse și se așeză 
la masă. 

— Ce i-ai spus? Unde sunt cele mai bune boabe? 

— Pot să-ți zic, dar asta înseamnă că va trebui să te omor 
după, spuse Gâsta și zâmbi. 

Erica întoarse capul și privi. Maja stătea pe vârfuri și se 
întindea după zmeura cea mai de sus. Gemenii n-aveau cum să 
ajungă până acolo. 

— Te pricepi, nu glumă, spuse Erica și râse. Unde eram? Ah, 
da, la atentatul de ieri. Trebuie să găsim un mod de-a merge 
mai departe. Ai aflat unde au dispărut lucrurile familiei? Ar fi 
grozav dacă am putea să ne uităm peste ele. Crezi că au fost 
aruncate la gunoi? N-a fost nimeni acolo să facă curat? Se 
ocupau singuri și de curățenie și de grădinărit? 

Gösta se îndreptă, brusc, pe scaun. 

— Ce tâmpit sunt, Dumnezeule! Uneori am impresia că m-am 
senilizat de-a binelea. 

— De ce, ce e? 

— Ar fi trebuit să mă gândesc... Dar moșul era o parte din 
peisaj, aproape, ceea ce ar fi trebuit să-mi atragă atenţia și mai 
mult, e adevărat. 

Erica se holbă la el, nedumerită. 

— Despre cine vorbești? 

— Despre Olle Fiare Vechi. 

— Olle Fiare Vechi? Moșul ăla care are depozitul de vechituri 
din Bräcke? Ce legătură are el cu Valö? 

— Are, pentru că se plimba cum și când voia pe insulă și-i 
ajuta pe localnici la tot felul de trebușoare. 

— Și crezi că Olle Fiare Vechi a luat lucrurile? 

Gösta ridică mâinile. 

— Ar putea fi o explicaţie. Moșul ăla adună tot, și dacă n-a 
venit nimeni după lucruri, nu m-aș mira să fi ras totul pe-acolo. 

— Problema e dacă le mai are. 

— Crezi că Olle Fiare Vechi a făcut curăţenie de primăvară și 
s-a debarasat de ceva? 

Erica râse. 

— Nu, dacă le-a luat putem fi aproape siguri că le mai are și 
acum. Poate ar trebui să dăm o fugă până acolo să vorbim cu el, 
spuse și dădu să se ridice de pe scaun, dar Gösta îi făcu semn 
să se așeze la loc. 

— Stai, stai. Dacă sunt acolo, înseamnă că au zăcut pe 
maidan peste treizeci de ani. N-or să dispară azi. Nu e un loc 
unde să cari copiii după tine. II sun eu mai încolo și, dacă mai 
are lucrurile alea, o să dăm o fugă când găsești tu pe cineva să 
stea cu copiii. 

Erica știa că are dreptate, dar nu putea să scape de senzația 
aceea de neliniște din corp. 

— Cum se mai simte? întrebă Gösta. 

Erica își dădu seama la cine se referă abia după câteva 
secunde. 

— Ebba? Ah, pare terminată. Mi s-a părut că s-a bucurat să 
plece de pe insulă, în ciuda celor întâmplate. 

— Și de lângă Mårten ăla. 

— Cred că l-ai judecat greșit, dar probabil că ai dreptate. Doar 
sunt izolaţi și n-au altă companie acolo pe insulă. Cred că i-am 
trezit curiozitatea în privința familiei ei. Vreau să-i arăt ce-am 
găsit, de îndată ce ajung acasă și îi culc pe gemeni. 

— O să aprecieze, sunt sigur. Are un trecut zbuciumat. 

— Puțin spus, zise Erica și-și goli ceașca de cafea. 

Cafeaua se răcise. Erica se strâmbă. 

— Apropo, am fost să stau de vorbă cu Kjell de la 
Bohusläningen. Mi-a dat niște informaţii despre trecutul lui John. 

Erica îi povesti pe scurt povestea tragică a familiei lui John, 
care îl făcuse pe acesta să aleagă o cale atât de plină de ură. li 
povesti și despre bileţelul găsit, pe care nu îndrăznise să i-l 
arate până atunci lui Gösta. 

— Gimle? Habar nu am ce înseamnă asta. Nu trebuie să aibă 
neapărat vreo legătură cu Valö. 

— Nu, dar l-am speriat suficient de tare încât să trimită pe 
cineva să dea o spargere la noi, spuse ea, neputându-se 
stăpâni. 

— A dat cineva spargere la voi? Patrik ce zice? 

Erica tăcu. Gösta o ţintui cu privirea. 

— Nu i-ai zis nimic? o întrebă cu o voce subțiată. Eşti sigură 
că e John sau oamenii lui? 

— Nu, am presupus. De fapt, nu-i așa de important. Cineva a 
intrat pe ușa de la balcon, a adulmecat prin camera mea de 
lucru și a încercat să se logheze la calculatorul meu, dar n-a 
reușit. Mă bucur că n-a furat hard diskul. 

— Patrik o să-și iasă din minţi dacă află. Și dacă află că am 
știut și eu, și nu i-am zis nimic, o să se supere și pe mine. 

Erica oftă. 

— O să-i povestesc. Dar ce mi se pare interesant e că am 
ceva în biroul ăla, ceva care li se pare suficient de important 
încât sunt gata să-și asume riscul unei spargeri. Și sunt sigură 
că e vorba de bileţelul ăla. 

— Crezi că John Holm s-ar cobori până acolo? Prietenii Suediei 
ar avea mult de pierdut dacă s-ar afla că președintele lor a 
pătruns prin efracţie în casa unui poliţist. 

— Poate, dacă e destul de important. Dar i-am predat deja 
informaţia lui Kjell, n-are decât să afle el ce înseamnă fițuica aia. 

— Bine, spuse Gösta. Și să nu cumva să nu-i povestești lui 
Patrik despre asta diseară, când ajunge acasă. Altfel am 
încurcat-o și eu. 

— Da, da, spuse ea obosită. 

Nu avea niciun chef de așa ceva, dar trebuia. 

Gosta scutură ușor din cap. _ 

— Oare Paula și Patrik au aflat ceva în Göteborg? Incep să-mi 
pierd speranța. 

— Da, dar poate că aflăm, totuși, ceva și noi de la Olle Fiare 
Vechi, zise Erica, bucuroasă că Gösta schimbase subiectul. 

— Da, de sperat putem să sperăm, zise Gosta. 

17. 


Spitalul Sankt Jorgen, 1936 


— E puțin probabil ca mama ta să fie externată de aici în 
viitorul apropiat, spuse doctorul Jansson, un bărbat cam de 
șaizeci de ani, cu părul alb, a cărui barbă stufoasă îl făcea să 
semene cu Moș Crăciun. 

Laura oftă ușurată. Avea o viață ordonată: o slujbă bună și o 
locuință nouă. Închiria doar o cămăruță de la bătrâna Bergström 
din Galărbacken, dar era a ei și era la fel de frumoasă precum 
căsuţa pentru păpuși, pe care o așezase într-un loc special, pe 
comoda înaltă de lângă pat. Viaţa ei era mult mai ușoară fără 
Dagmar. De trei ani era internată la spitalul Sankt Jorgen din 
Goteborg. Laura se simțea ușurată că nu trebuia să-și facă griji 
pentru următoarea ei mișcare. 

— Dar de ce suferă mama, de fapt? întrebă, prefăcându-se că- 
i pasă. 

Se îmbrăcase frumos, ca de obicei, și stătea cu picioarele 
apropiate, înclinate elegant într-o parte, cu poșeta pe genunchi. 
Chiar dacă avea doar șaisprezece ani, se simțea mult mai în 
vârstă. 

— N-am putut stabili un diagnostic exact, dar probabil că 
suferă de ceea ce noi obișnuim să numim „nervi Slabi'. Din 
păcate, tratamentul n-a fost foarte eficient. Continuă să aiureze 
despre Hermann Göring. Se întâmplă des ca oamenii cu nervi 
slabi să se agate de fantezii legate de persoane despre care au 
citit în ziare. 

— Da, mama vorbește despre el de când mă știu, spuse 
Laura. 

Medicul îi aruncă o privire înțelegătoare. 

— Am auzit că domnișoara a avut o copilărie grea. Dar mi se 
pare că v-ati descurcat, și nu numai că sunteți frumușică, dar 
aveți mult bun-simt. 

— M-am descurcat cum am putut, spuse ea timidă, dar simți 
un gust amar când își aminti de copilărie. 

Detesta faptul că nu se putea controla. Că nu-și putea alunga 
gândurile negre. De cele mai multe ori reușea să le îngroape 
undeva, în adâncurile minții, și rar se mai gândea la mama ei 
sau la apartamentul acela micut care putea a alcool. Era un 
miros pe care nu reușea să-l elimine, oricât ar fi frecat și spălat. 
îngropa și vorbele de ocară. Nimeni nu-i mai amintea de mama 
ei. Oamenii o respectau pentru cine era: o fată ordonată, 
grijulie, serioasă, indiferent ce-ar fi făcut. Nimeni n-o mai 
împroșca cu înjurături. 

Dar teama cea mare nu dispăruse încă. Teama că mama ar 
putea ieși din spital și ar putea distruge totul. 

— Mai vreti s-o vedeți? Nu vă sfătuiesc s-o faceți, dar dacă... 

— O, nu, mai bine nu. Mama se... agită de fiecare dată. Nu 
cred că-i face bine. 

Laura îşi amintea și acum tot ce scosese Dagmar din ea data 
trecută. O înjurase cum îi venise la gură. Laura nici n-ar fi fost în 
stare să rostească vorbele acelea. Doctorul Jansson părea să-și 
amintească și el incidentul. 

— Cred că e o decizie înțeleaptă. Să încercăm s-o menţinem 
calmă. 

— Sper că n-o lăsați să citească ziaru! 

— Nu, după tot ce s-a întâmplat data trecută, nu mai are 
acces la ziarele din spital. 

Medicul scutură din cap hotărât. 

Laura încuviință. Trecuseră doi ani de când o sunaseră de la 
spital. Mama ei citise că Göring nu numai că mutase rămășițele 
lui Carin pe moșia lui, Karinhall, din Germania, ci comandase si o 
criptă în cinstea ei. Distrusese totul în cameră și il rănise atât de 
tare pe unul dintre asistenții medicali, încât fuseseră nevoiți să-i 
pună copci. 

— Sper să mă sunati dacă mai apar noutăți, spuse și se ridică. 
Luă poșeta în stânga, iar cu dreapta strânse mâna medicului. 

Când îi întoarse spatele doctorului Jansson și părăsi 
încăperea, pe buzele ei se citea un zâmbet discret. Era liberă, 
din nou, pentru un timp. 

Se apropiau de Torp, o comună aflată chiar la ieșirea de nord 
din Uddevalla, când nimeriră într-un ambuteiaj mare. Patrik 
încetini, iar Paula se foi pe scaunul din dreapta lui, încercând să 
găsească o poziţie comodă. 

Patrik îi aruncă o privire neliniștită. 

— Și zici că o să reziști tot drumul până la Göteborg și înapoi? 

— Da, stai liniștit. Sunt înconjurată, oricum, de oameni care-și 
fac griji pentru mine. 

— Să sperăm că a meritat efortul. Traficul e ca dracu’. 

— Nu contează cât durează, spuse Paula. Apropo, cum se mai 
simte Ebba? 

— Nu știu, sincer să fiu. Dormea când am ajuns ieri acasă și la 
fel când am plecat azi-dimineaţă. Dar Erica zicea că era complet 
terminată. 

— Nu-i de mirare. Probabil că e un coșmar pentru ea. 

— Hai, calcă odată acceleraţia aia! 

Patrik se lăsă pe claxon când șoferul mașinii din faţa lor nu 
reacţionă suficient de repede la o gaură în coloană. 

Paula clătină din cap, dar se abţinu de la comentarii. Făcuse 
destule drumuri cu Patrik ca să știe cât de mult se schimba când 
se așeza în spatele volanului. 

Le luă cu o oră mai mult decât de obicei ca să ajungă la 
Goteborg, în traficul de vară, iar Patrik era pe punctul de-a 
exploda când coborâră din mașină pe străduţa liniștită din 
cartierul de vile Partille. Își săltă cămașa ca să-și usuce spatele 
asudat. 

Paula se uită compătimitoare la fruntea-i udă de transpiraţie. 

— Noi, ăştia din afara Suediei, nu transpirăm, spuse ea, și 
ridică braţele, ca să arate că nu transpirase deloc. 

— Lasă că transpir eu destul pentru amândoi. Mai bine îmi 
luam o cămașă de schimb. Arăt ca dracu’. Cum să mă prezint 
așa? Sunt leoarcă și tu arăţi ca o balenă eșuată. Oamenii or să 
înceapă să comenteze că poliția din Tanum e la pământ, spuse 
Patrik și apăsă pe butonul soneriei. 

— Balenă eșuată ești tu. Eu sunt gravidă. Tu ce scuză ai? 
spuse Paula și îl împunse în coaste. 

— Ah, burta asta? E doar pentru imagine. O să dispară 
imediat, numai să încep să merg iar la sală. 

— Da, am auzit că sala aia te-a dat în urmărire. 


VP - 235 


Ușa se deschise. Patrik nu mai apucă să-i dea replica. 

— Bună ziua, bine aţi venit! Sunteţi de la Poliţia din 
Tanumshede, nu-i așa? îi întrebă un bărbat în jur de șaizeci de 
ani, cu aer prietenos. 

— Da, spuse Patrik și o prezentă și pe Paula. 

O femeie cam de aceeași vârstă ieși să-i salute. 

— Intraţi! Mi se spune Berit. Eu și cu Sture ne-am gândit să vă 
invităm în incubatorul pensionarilor. 

— Incubatorul pensionarilor? îi șopti Paula lui Patrik. 

— Pe balconul închis, îi răspunse tot în șoaptă Patrik și o văzu 
că zâmbește. 

Afară, pe balconul cel mic și scăldat în soare, Berit trase lângă 
masă un fotoliu mare din răchită și o îndemnă pe Paula cu o 
mișcare din cap. 

— Stai jos aici. E cel mai comod fotoliu pe care-l am. 

— Mulţumesc! Probabil că va trebui să mă ridicaţi cu o 
macara mai încolo, spuse Paula și se prăbuși recunoscătoare pe 
perna cea groasă. 

— Și pune-ţi picioarele pe taburetul ăsta. Nu e ușor să fii 
gravidă pe așa o caniculă. 

— Nu, începe să fie cam greu, recunoscu Paula. 

După drumul acela lung, gleznele i se umflaseră ca niște 
mingi de fotbal. 

— Îmi amintesc vara aia, când Ebba era gravidă cu Vincent. 
Era la fel de cald și... 

Berit se opri, și zâmbetul dispăru de pe buzele ei. Sture o 
cuprinse cu un braţ și o bătu pe umăr cu tandrete. 

— Așa, haideţi să ne așezăm și să-i servim pe musafirii noștri 
cu niște cafea și prăjituri. E cozonacul marmorat al lui Berit, 
reţetă proprie. E o reţetă secretă, nici ea nu știe cum îl face. 

Sture încerca să învioreze atmosfera cu tonul lui jovial, dar 
ochii îi erau la fel de trişti că ai soţiei sale. 

Patrik se conformă și se așeză, dar își dădea seama că mai 
devreme sau mai târziu avea să deschidă un subiect delicat 
pentru părinţii Ebbei. 

— Haideţi, serviţi. 

Berit împinse farfuria spre ei. 

— Tu și soțul tău știți ce-o să fie? Băiat sau fată? 

Paula se opri, cu bucata de prăjitură în gură. Apoi o privi pe 
femeia din faţa ei în ochi și spuse pe un ton prietenos: 

— Nu, eu și partenera mea, Johanna, am hotărât că nu vrem 
să știm deocamdată. Avem deja un băiat, așa că sigur c-ar fi 
drăguţ să fie fetiță, de data asta. Dar știți cum se zice, 
important e să fie sănătos. 

Se mângâie pe burtă și se pregăti pentru o reacţie contrariată 
din partea gazdelor. 

Berit se lumină la față. 

— Ce-o să se bucure să aibă un frăţior mai mic sau o surioară! 
Probabil c-o să fie tare mândru. 

— Cu o mămică așa de frumoasă chiar nu contează ce-o să 
fie, spuse Sture cu un zâmbet cald. 

Nu păreau să reacționeze la faptul că bebelușul avea să fie 
crescut de două mame. Paula le zâmbi la rându-i bucuroasă. 

— Și-acum povestiți-mi ce s-a întâmplat, spuse Sture și se 
aplecă peste masă. Ebba și Mårten ne dau doar răspunsuri în doi 
peri când îi sunăm, și nici să-i vizităm nu vor. 

— Nu, probabil e mai bine să n-o faceţi, spuse Patrik și se 
gândi că ăsta ar fi fost ultimul lucru de care aveau nevoie: 
oameni mai mulţi pe Valö. 

— De ce? 

Privirea lui Berit se plimbă neliniștită între Patrik și Paula. 

— Ebba mi-a povestit că au găsit sânge când au spart 
podeaua. E de la...? 

— Da, cel mai probabil, spuse Patrik. Dar sângele e atât de 
vechi, încât nu se poate stabili dacă provine de la familia Ebbei, 
sau dacă e vorba de o persoană sau mai multe. 

— ingrozitor, spuse Berit. Noi n-am discutat prea mult cu Ebba 
despre ce s-a întâmplat acolo. Adevărul e că nici nu știam mai 
multe decât ne-au spus cei de la Serviciile Sociale și ce-am mai 
citit în ziare. Așa că ne-a luat prin surprindere când a anunţat că 
vrea să se mute înapoi cu Mårten. 

— Nu cred că voiau să se mute acolo neapărat, spuse Sture. 
Voiau doar să evadeze. 

— Nu vreți să ne povestiţi ce s-a întâmplat cu fiul lor? întrebă 
Paula cu precauție. 

Berit și Sture făcură schimb de priviri înainte ca Sture să ia 
cuvântul. Domol, le povesti despre ziua în care murise Vincent. 
Patrik simţi cum i se pune un nod în gât în timp ce-l asculta. 
Uneori, viața părea nespus de crudă și de lipsită de sens. 

— Și la cât timp după asta s-au mutat pe insulă? întrebă când 
Sture amutți. 

— Cam după o jumătate de an, pare-mi-se, zise Berit. 

Sture dădu din cap. 

— Da, așa e. Au vândut casă, tot. Stăteau la câteva minute de 
noi. 

Bărbatul arătă într-o direcţie nedefinită, de-a lungul străzii. 

— Și Mårten și-a dat demisia. Lucra ca tâmplar. Ebba era în 
concediu medical de când cu accidentul. Lucra ca economist la 
Taxe și Impozite, dar nu s-a mai întors la serviciu. Ne facem griji 
pentru ei, nu știm cum or să se descurce cu banii, dar au niște 
economii de pe urma casei vândute. 

— O să-i ajutăm și noi cât o să putem, spuse Berit. Mai avem 
doi copii care-s ai noștri, cum s-ar zice, adică biologic, chiar 
dacă o privim pe Ebba la fel ca pe ei. Ebba a fost mereu 
protejata lor, așa că o vor ajuta și ei, dacă pot. O să se rezolve 
totul, sunt sigură. 

Patrik dădu din cap. 

— O să arate grozav când o să termine cu renovările. Mårten 
pare un meseriaș bun. 

— E foarte priceput, spuse Sture. Când stăteau aici, avea de 
lucru aproape tot timpul. Uneori mai exagera și el, dar mai bine 
așa decât să stea degeaba. 

— Mai vrea cineva cafea? întrebă Berit și se ridică să aducă 
vasul, fără să aștepte un răspuns. 

Sture privi după ea. 

— O doare, dar nu vrea să arate. Ebba a sosit ca un înger mic 
în familia noastră. Copiii noștri aveau șase și opt ani și ne 
gândeam să mai facem unul. A fost ideea lui Berit să mai luăm 
de suflet un copil care avea nevoie de o familie. 

— Aţi mai crescut alți copii în afară de Ebba? 

— Nu, Ebba a fost prima și ultima. A rămas la noi și după un 
timp am adoptat-o. Berit nu dormea nopţile de grijă înainte să 
iasă actele. Era speriată de moarte că o să ne-o ia cineva. 

— Ce fel de copil era? întrebă Patrik, mai mult din curiozitate. 

Ceva îi spunea că Ebba de acum era doar o copie palidă a 
celei care fusese înainte de moartea fiului ei. 

— Aoleu, era o năzdrăvană și jumătate, vă asigur. 

— Ebba? Da! spuse Berit și ieși pe balcon cu vasul cafetierei. 
Copila aia nu putea să stea locului un minut. Dar era mereu 
veselă și nu puteai să te superi pe ea cu adevărat. 

— Asta nu face decât să ne îngreuneze și mai mult situaţia, 
spuse Sture. Am pierdut-o și pe Ebba, nu numai pe Vincent. ȘI 
pe Mårten. Bine, el a fost mereu genul ăla mai labil, cu 
schimbări de dispoziţie bruște, depresii periodice și așa mai 
departe, dar înainte de moartea lui Vincent se înţelegea bine cu 
Ebba. Acum... acum nu mai știu. La început nici nu se suportau, 
nu puteau să stea în aceeași cameră și acum sunt pe o insulă, 
numai ei doi. Cum vă spuneam, nu putem să nu ne facem griji. 

— Aveţi vreo teorie despre incendiul ăla și despre cine ar fi 
putut să tragă spre Ebba? întrebă Patrik. 

Berit și Sture îl priviră înmărmuriți. 

— Nu v-a povestit nimic? spuse Patrik și se uită la Paula. 

Nici prin cap nu-i trecuse că părinţii Ebbei nu erau la curent cu 
ce i se întâmplase fiicei lor. Dacă ar fi știut asta, ar fi formulat 
întrebarea mai cu bun-simţ. 

— Nu, nu ne-a spus nimic, în afară de povestea cu sângele, 
spuse Sture. 

Patrik căuta în continuare cuvintele potrivite ca să descrie 
întâmplările de pe insulă, dar Paula i-o luă înainte și le povesti 
totul despre incendiu și despre atentator, pe un ton calm și la 
obiect. 

Berit apucă tăblia mesei și o strânse până când i se albiră 
încheieturile degetelor. 

— Nu înţeleg de ce nu ne-a zis nimic. 

— Probabil că n-a vrut să ne facem griji, spuse Sture, dar 
părea la fel de revoltat ca și soția lui. 

— Dar de ce mai stau acolo? Ce nebunie! Trebuie să plece 
imediat! Sture, eu zic să mergem până acolo, să vorbim cu ei. 

— Par hotărâți să rămână, spuse Patrik. Dar deocamdată Ebba 
s-a mutat la noi. S-a dus acasă cu nevastă-mea și azi-noapte a 
dormit în camera de oaspeţi. Mârten, în schimb, a refuzat să 
plece de pe insulă. 

— Ce, nu-i normal la cap? spuse Berit. Gata, ne ducem la ei. 
Chiar acum. 

Se ridică brusc, dar Sture o împinse ușor înapoi pe scaun. 

— Hai să nu ne pripim. O sunăm pe Ebba, să vedem ce zice. 
Doar știi ce încăpăţânați pot să fie. N-are rost să începem să 
facem scandal. 

Berit scutură din cap, dar nu mai încercă să se ridice. 

— Vă puteţi imagina vreun motiv pentru care cineva ar vrea 
să le facă rău? 

Paula se foi în fotoliu. Chiar și acolo, după un timp, începuse 
s-o doară încheieturile. 

— Nu, nu-mi vine nimic în minte, spuse Berit apăsat. Copiii 
ăștia duceau o viaţă liniștită. De ce să vrea cineva să le facă 
rău? Nu le-au ajuns necazurile și durerea prin care au trecut? 

— Și totuși cred că are legătură cu ce s-a întâmplat cu familia 
Ebbei, zise Sture. Poate cineva se teme c-o să iasă ceva la 
iveală, nu știu. 

— Așa credem și noi, dar deocamdată nu știm mare lucru, și 
de aceea e mai bine să nu dăm declarații, spuse Patrik. Ne 
întrebam, doar, dacă știți ceva despre felicitările alea pe care le 
primește Ebba de la o persoană necunoscută care se semnează 
cu „G”? 

— Da, e o chestie tare bizară, spuse Sture. Le primește în 
fiecare an, de ziua ei. Am zis că e vreo rudă îndepărtată. Ni s-a 
părut ceva inofensiv, așa că nu ne-am prea bătut capul cu asta. 

— leri a mai primit una. Și nu era deloc inofensivă. 

Părinţii Ebbei îl priviră mirați. 

— Ce scria pe ea? 

Sture se ridică și trase perdelele. Lumina soarelui pătrundea 
până la ei și încălzea masa. 

— O ameninţare, am putea spune. 

— Atunci e ceva nou. Credeţi că expeditorul e cel care vrea să 
le facă rău? 

— Nu știm. Dar ne-ar ajuta mult dacă aţi avea vreo felicitare 
din aceasta prin casă. 

Sture scutură din cap, cu părere de rău. 

— Nu, din păcate nu le-am păstrat. | le-am arătat Ebbei și apoi 
le-am aruncat. Nu conţineau niciun mesaj personal, doar „La 
mulți ani” și „G”. Atât. Așa că nu mi s-a părut ceva ce merita 
păstrat. 

— Da, îmi dau seama, aprobă Patrik. Și n-aţi găsit niciun 
indiciu? Un semn care să arate cine le trimite? Ce scria pe 
ștampila de la poștă? 

— Erau ștampile locale, din Göteborg, așa că din punctul ăsta 
de vedere n-aveam după ce să ne luăm. 

Sture amuţi o clipă, apoi își privi nevasta. 

— Banii, spuse el. 

Berit făcu ochii mari. 

— Nu-mi vine să cred că nu ne-a trecut prin cap! zise și se 
întoarse spre Patrik și Paula. În fiecare lună, din data de la care 
am luat-o la noi și până când a împlinit optsprezece ani, Ebba a 
primit o sumă de bani lunar, cineva îi transfera bani într-un cont. 
Am primit o scrisoare conform căreia cineva a deschis un cont 
pe numele ei. Am păstrat banii și i i-am dat când a vrut să 
cumpere casa cu Mårten. 

— Și n-aveţi idee cine a fost donatorul? N-aţi încercat să 
aflați? 

Sture dădu din cap. 

— Ba da, am făcut câteva încercări. Eram curioși, bineînţeles. 
Dar cei de la bancă ne-au spus că donatorul voia să-și păstreze 
anonimatul și a trebuit să ne mulțumim cu atât. Până la urmă 
am presupus că era vorba de aceeași persoană care-i trimitea 
felicitările de ziua ei: o rudă îndepărtată care-i voia binele. 

— De la care bancă aţi primit scrisoarea? 

— De la Handelsbanken. De la o filială de pe Norrmalmstorg, 
din Stockholm. 

— O să ne interesăm și noi despre ce este vorba. Foarte bine 
că v-aţi amintit. 

Patrik se uită întrebător la Paula, care dădu din cap. Apoi se 
ridică și le întinse mâna. 

— Mulţumim mult că ne-aţi primit. Sunaţi-ne, dacă vă mai 
amintiţi ceva. 

— Vă sunăm, promitem. Normal că vrem să vă ajutăm dacă 
putem. 

Sture zâmbi discret. Patrik înțelese că abia așteptau să se 
arunce asupra telefonului ca s-o sune pe fiica lor, după plecarea 
lui și a Paulei. 

Deplasarea la Göteborg se dovedea mult mai utilă decât 
îndrăznise să spere. „Urmează drumul banilor”, așa ziceau în 
filmele americane. Dacă puteau să dea de urma banilor, poate 
reușeau să găsească vreun indiciu care să-i ducă mai departe. 

După ce se urcară în mașină, scoase telefonul. Douăzeci și 
cinci de apeluri pierdute. Patrik oftă și se întoarse spre Paula. 

— Ceva îmi spune că presa tocmai a mirosit povestea, spuse 
și porni motorul, îndreptându-se spre Tanumshede. 

Îi aștepta o zi grea. 

e 

Expressen publicase știrea despre Valö. Când șeful lui, Kjell, 
aflase prin radio-șanţul de la redacţie că ar fi putut fi primii care 
s-o publice, se înfuriase teribil. După ce terminase de ţipat, îl 
trimisese acasă pe Kjell, cu misiunea de a-i umili pe șmecherii 
ăia din capitală și ca să șlefuiască puţin articolele vechi despre 
cazul familiei Elvander, apărute mai demult în Bohusläningen. 
„Faptul că suntem mai mici și din provincie nu înseamnă că 
trebuie să fim mai slabi”, obișnuia să spună. 

Kjell își răsfoi notițele. Sigur că încălcase principiile 
jurnalismului când renunţțase la o știre atât de importantă, dar 
angajamentul său contra organizaţiilor rasiste i se părea mult 
mai important. Dacă trebuia să renunţe la o știre pentru ajutor 
în căutarea adevărului despre Prietenii Suediei și John Holm, era 
gata s-o facă. 

Se abţinu cu greu să nu-l sune pe Sven Niklasson, ca să-l 
întrebe de noutăţi. Probabil că nu avea prea multe faţă de ce 
citise în ziar, dar nu putea să nu se întrebe ce era cu Gimle ăla. 
Tonul lui Sven Niklasson se schimbase, era sigur când îi 
povestise de bilețelul găsit de Erica acasă la John. Părea că 
auzise de Gimle mai demult și știa ceva despre ei. 

Deschise Expressen și citi știrea despre urmele descoperite 
pe Val6. Îi consacraseră patru pagini și probabil că urma un 
articol nou în zilele următoare. Poliţia din Tanum anunţase o 
conferință de presă în după amiaza aceea, când aveau să 
dezvăluie ceva noutăți pe baza cărora să poată formula o 
concluzie. Dar până atunci mai erau câteva ore și marea 
provocare nu consta în a găsi aceleași informații ca și ceilalţi, ci 
dimpotrivă. Kjell se lăsă pe spate în scaunul de birou și căzu pe 
gânduri. Ştia că localnicii erau fascinaţi de băieţii care 
rămăseseră pe insulă pe timpul vacanței. De-a lungul anilor se 
făcuseră multe speculaţii referitor la ce știau sau nu știau 
aceștia despre dispariţia familiei. Și dacă da, ce legătură aveau 
cu asta. Dacă scotea la iveală destul material despre cei cinci 
băieţi, cu siguranţă ar fi scris un articol la care celelalte ziare nu 
puteau decât să viseze. 

Se îndreptă de spate și încercă să caute date pe calculator. 
Puteai să găsești destule informaţii despre cei cinci în registrele 
publice și ăsta era un început bun. În plus, mai avea și notițele 
lui de la interviul cu John. Urma să încerce să ia legătura cu 
ceilalți patru mai târziu, pe parcursul zilei. Avea să fie mult de 
lucru într-un timp atât de scurt, dar dacă reușea ce-și 
propusese, avea să iasă bine de tot. 

Își mai dădu seama de un lucru și își notă repede ideea în 
carnețel. Trebuia să încerce să vorbească și cu Gösta Flygare, 
care fusese la fața locului atunci. Dacă avea noroc, poate Gösta 
urma Să-i povestească impresiile lui de la ancheta cu băieţii, 
ceea ce ar fi constituit o bază solidă pentru articol. 

Gândul la Gimle nu-i dădea însă deloc pace, dar Kjell îl alungă 
hotărât. Nu mai ţinea de el și poate că nici nu însemna nimic. Işi 
scoase telefonul mobil și începu să sune. N-avea timp de stat pe 
gânduri. 

e 

Percy își făcea fără grabă bagajul. Nu se va duce la 
aniversarea aceea de șaizeci de ani. Fusese de ajuns să dea 
câteva telefoane ca să afle că Pyttan nu doar că-l părăsise, dar 
se și mutase deja la sărbătorit. 

Mâine, în zori, Percy plănuia să se urce în Jaguarul lui și să 
plece la Fjällbacka. Nu era sigur de idee. Dar convorbirea cu 
Leon îi confirmase că viața lui se găsea în pragul colapsului, 
așadar, ce mai avea de pierdut? 

Toţi ascultau când vorbea Leon, exact ca pe vremuri. Fusese 
șeful  găștii încă de atunci și era ciudat și oarecum 
înspăimântător că avusese aceeași autoritate ca acum și la 
șaisprezece ani. Poate că viaţa ar fi arătat altfel dacă n-ar fi 
urmat atunci ordinul lui Leon, dar nu voia să se gândească la 
asta. Ani de-a rândul izbutise să blocheze în minte cele 
întâmplate pe Valö, și nici nu revenise vreodată acolo. Când 
urcase în barca aia, în ziua aceea de Paști, nu privise înapoi. 

Acum avea să fie nevoit să-și amintească din nou. Știa c-ar fi 
fost mai bine să rămână la Stockholm, să-și bea minţile și să 
privească de la geam viaţa care se desfășura pe Karlavägen, 
așteptând să-i bată poliţia la ușă. Dar vocea lui Leon, la telefon, 
îl făcuse la fel de lipsit de voinţă ca pe vremuri. 

Zbârnâitul soneriei îl sperie. Nu aștepta pe nimeni, iar Pyttan 
luase deja tot ce era de valoare. Nu se amăgea că avea să se 

întoarcă și să se căiască. Nu era proastă. Își dăduse seama că 
era pe cale să piardă totul și ieșise din peisaj cât se mai putea. 
Într-un fel, chiar o înţelegea. Crescuse într-o lume în care toţi se 
căsătoreau din interes, era un fel de troc aristocratic. 

Percy deschise ușa. Era avocatul Buhrman. 

— Aveam întâlnire? încercă să-și amintească Percy. 

— Nu, n-am stabilit nicio întâlnire. 

Avocatul făcu un pas înainte, așa că Percy fu nevoit să se 
retragă ca să-l lase să intre. 

— Aveam treabă în oraș și ar fi trebuit să plec acasă imediat, 
după-masă. Dar problema asta nu poate să aștepte. 

Buhrman evita să se uite la el. Percy simţi cum încep să-i 
tremure genunchii. Ceva nu era în regulă. 

— Intră, spuse, străduindu-se să vorbească cu calm. 

În cap auzi vocea tatălui său: orice s-ar întâmpla, nu-i lăsa să 
te vadă slab. Dintr-odată își aminti totul despre ziua aceea, în 
care nu reușise să-i urmeze sfatul ci se prăbușise pe podea, 
plângând și implorând. Înghiţi în sec și închise ochii. Acum nu 
era momentul potrivit să lase trecutul să câștige teren. Avea 
timp destul mâine. Acum trebuia să afle ce voia Buhrman. 

— Te servesc cu un pahar de whisky? întrebă și păși spre 
căruciorul cu băuturi, unde își turnă un pahar. 

Avocatul se așeză pe canapea, lent și greoi. 

— Nu, mulțumesc. 

— Cafea? 

— Nu, mersi. Hai, stai jos. 

Buhrman bătu cu bastonul în podea și Percy se conformă. 
Stătu calm și-l ascultă pe avocat, dând din cap doar când și 
când, ca să-i arate că înțelege. Incercă să-și menţină chipul 
impenetrabil. Vocea tatălui său îi răsuna tot mai tare între 
tâmple: nu-i lăsa niciodată să te vadă slab. 

Când Buhrman plecă, se întoarse la bagajul lui. Nu-i rămânea 
decât un singur lucru de făcut. Fusese slab în ziua aceea, cu 
mulți ani în urmă. Se lăsase doborât de rău. Percy trase 
fermoarul genţii și se așeză pe pat. Privi drept înainte, în gol. 
Viaţa lui era distrusă. Nimic nu mai conta de acum. Dar n-avea 
să se mai arate niciodată slab. 

18. 


Fjällbacka, 1939 


Laura își privi bărbatul în timp ce stăteau la masă, la micul 
dejun. Erau căsătoriți de un an. În ziua în care împlinise 
optsprezece ani, Laura acceptase să se mărite cu Sigvard și, la 
câteva luni după cererea în căsătorie, se cununaseră în cadrul 
unei ceremonii discrete, în grădină. Sigvard avea cincizeci și trei 
de ani și ar fi putut să-i fie tată. Dar era bogat. Laura înțelesese 
că nu trebuia să-și mai facă griji, niciodată, pentru viitorul ei. 
Scrisese o listă rațională cu argumente pro și contra, iar cele pro 
se dovediseră mai multe. Dragostea era pentru proști și, pe 
deasupra, un lux pe care o femeie în situația ei nu și-l permitea. 

— Nemţii au invadat Polonia, spuse Sigvard, exaltat. E doar 
începutul, ascultă ce-ti zic. 

— Nu-mi pasă de politică. 

Laura unse cu unt o felie de pâine. Dar nu îndrăzni să 
mănânce. Foamea continuă era prețul pe care fusese obligată 
să-l plătească pentru a fi perfectă și uneori rămânea uimită de 
cât de absurd îi era comportamentul. Se măritase cu Sigvard 
pentru sentimentul de siguranță, pentru a fi sigură că mâncarea 
n-avea să-i lipsească niciodată de pe masă. Cu toate astea, îi 
era foame tot timpul, ca în copilărie, când Dagmar dădea banii 
pe băutură în loc de mâncare. 

Sigvard râse. 

— Scrie și despre taică-tău. 

Laura îi aruncă o privire rece. Era în stare să înghită multe, 
dar il rugase de nenumărate ori să nu mai vorbească despre 
persoana care o adusese în pragul nebuniei pe mama ei. Nu 
avea nevoie să i se aducă aminte de trecut. Dagmar era în 
siguranță la Spitalul Sankt Jörgen și, dacă Laura avea să aibă 
noroc, urma să stea acolo tot restul vieții ei mizerabile. 

— Chiar nu era nevoie să-mi amintești de el, spuse. 

— lartă-mă, draga mea. Dar nu trebuie să-ți fie rușine. 
Dimpotrivă. Göring ăsta e răsfățatul lui Hitler și șeful celor de la 
Luftwaffe. Nu-i deloc rău. 

Sigvard dădu din cap gânditor și se scufundă din nou în 
lectură. 

Laura oftă. N-o interesa și nu voia să mai audă niciodată de 
Göring. Indurase destul fanteziile bolnave ale mamei ei, iar 
acum trebuia să audă și să citească despre el tot timpul, doar 
pentru că era unul dintre oamenii de încredere ai lui Hitler. 
Dumnezeule, de ce trebuia să le pese lor, în Suedia, dacă nemtii 
invadau Polonia? 

— AȘ vrea să redecorez salonul. Mă lași? întrebă pe tonul ei 
cel mai drăgăstos. Nu trecuse mult de când reamenajase 
complet camera. leșise bine, dar încă nu era perfect. Nu ca în 
salonul din căsuţa ei pentru păpuși. Canapeaua elegantă pe 
care o cumpăraseră nu se potrivea, iar prismele din candelabrul 
de cristal nu erau la fel de strălucitoare pe cât se așteptase. 

— O să mă aduci în pragul falimentului, spuse Sigvard, dar o 
privi plin de tandrete. Fă cum vrei, iubito. Important e să fii tu 
mulțumită. 

— Vine și Anna, dacă e în regulă, spuse Erica și îi aruncă o 
privire precaută Ebbei. 

În clipa în care o invitase pe sora ei își dăduse deja seama că 
poate nu era o idee atât de bună, dar Anna părea că are nevoie 
de companie. 

— Nu-i nicio problemă, spuse Ebba și zâmbi, dar părea tot 
obosită. 

— Ce-au zis părinţii tăi? Lui Patrik i s-a părut puţin ciudat că ai 
tăi au aflat de incendiu și împușcături de la el, credea că le-ai 
povestit deja ce s-a întâmplat. 

— Ar fi trebuit, știu, dar am amânat. Știu că se agită. Vor să 
renunțăm și să ne mutăm înapoi în oraș. 

— Și nu vi se pare o idee bună? întrebă Erica pornind DVD-ul 
cu „Lotta de pe Brâkmakargatan”. Gemenii dormeau, complet 
epuizați după drumul până la Gösta, iar Maja stătea pe canapea 
și aștepta să înceapă filmul. 

Ebba căzu pe gânduri un timp, apoi scutură din cap. 

— Nu, nu putem să ne întoarcem acasă. Chiar nu știu ce-o să 
facem dacă n-o să meargă chestia asta aici. Imi dau seama că e 
o prostie să rămânem și mi-e și frică, dar, în același timp... răul 
s-a petrecut deja, oricum. 

— Ce..., dădu să spună Erica. 

Tocmai își făcea curaj să întrebe ce se întâmplase cu fiul lor, 
când, ușa de la intrare se deschise și intră Anna. 

— Salut! strigă ea. 

— Intră, tocmai puneam filmul cu Lotta, pentru a mia oară. 

— Bună, spuse Anna și dădu din cap spre Ebba. 

Zâmbea cu un pic de reținere, neștiind cum s-o abordeze 
după aventura prin care trecuseră împreună cu o zi înainte. 

— Salut, Anna, spuse Ebba cu aceeași precauţie. Insă la ea 
părea să facă mai degrabă parte din personalitatea ei. Erica se 
întrebă dacă fusese mai deschisă înainte de moartea fiului ei. 

Când se auzi coloana sonoră a filmului, Erica se ridică. 

— Haideţi să ne așezăm în bucătărie. 

Anna și Ebba o luară înainte și se așezară la masă. 

— Ai putut să dormi? întrebă Anna. 

— Da, am dormit mai mult de douăsprezece ore, dar simt c-aș 
putea să mai dorm încă pe atât. 

— Din cauza șocului, cu siguranţă. 

Erica intră în bucătărie, cu un teanc de hârtii în brațe. 

— Nu sunt informaţii complete și probabil ai și văzut o parte 
din ele, spuse ea, și așeză teancul pe masă. 

— Nu, n-am văzut nimic, spuse Ebba clătinând din cap. Poate 
sună ciudat, dar nu m-am gândit prea mult la originea mea 
înainte să preiau casa și să mă mut aici. Am avut o copilărie atât 
de fericită, încât toată povestea asta părea cumva... absurdă. 

Se holbă la teancul de hârtii de parcă ar fi vrut, astfel, să 
asimileze informațiile. 

— Păi, să vedem. 

Erica deschise un caiet și își drese vocea. 

— Mama ta, Inez, născută în 1951, cum știi, avea doar 
douăzeci și trei de ani când a dispărut. De fapt, n-am găsit prea 
multe despre ea, despre perioada de dinaintea căsniciei cu 
Rune. S-a născut și a crescut în Fjällbacka, avea note medii spre 
bune la școală și, da, cam atât am găsit în arhive despre Inez. S- 
a căsătorit cu tatăl tău, Rune Elvander, în 1970, și tu te-ai 
născut în ianuarie 1973. 

— Da, pe 3 ianuarie, completă Ebba dând din cap. 

— Rune era mult mai în vârstă decât Inez, după cum știi. Era 
născut în 1919 și avea trei copii dintr-o căsnicie anterioară: 
Johan, de nouă ani, Annelie, de șaisprezece, și Claes, care avea 
nouăsprezece ani la data dispariţiei. Mama lor, Carla, prima 
soție a lui Rune, a murit cu doar câţiva ani înainte de căsătoria 
lui Rune cu Inez și, conform celor cu care am stat de vorbă, 
mamei tale nu i-a fost deloc ușor să se integreze în familie. 

— Mă întreb de ce s-a măritat cu un bărbat mult mai în vârstă 
decât ea, spuse Ebba. Tata trebuie să fi avut..., Ebba păru să 
calculeze în minte, cincizeci și unu de ani când s-au căsătorit. 

— Se pare că bunica ta, mama ei, a avut un cuvânt greu de 
spus. Era... cum să mă exprim... 

— N-am nicio relaţie cu bunica mea, așa că nu te abţine de 
dragul meu. Familia mea e la Göteborg. Partea asta a vieţii mele 
e mai mult... e ca o curiozitate, atâta tot. 

— Atunci n-o să mi-o iei în nume de rău dacă-ţi zic că bunica 
ta avea o reputaţie de scorpie. 

— Aoleu, Erica! spuse Anna și îi aruncă o privire acuzatoare. 

Pentru prima oară de când o cunoscuseră, Ebba râse cu poftă. 

— Nu face nimic, spuse ea, și se întoarse spre Anna. Nu mă 
supăr. Vreau să aud adevărul, sau măcar cât se mai poate afla 
din el. 

— Da, da, spuse Anna, dar părea tot sceptică. 

Erica povesti mai departe: 

— Pe bunica ta o chema Laura și s-a născut în 1920. 

— Deci bunica mea era de-o vârstă cu taică-meu, constată 
Ebba. Ceea ce mă face și mai curioasă. 

— Cum ziceam, se pare că Laura a avut un cuvânt greu de 
spus. Ea a convins-o pe mama ta să se mărite cu Rune. Dar nu e 
ceva sută la sută sigur, așa că ia-o cu precauţie. 

Erica începu să caute prin teancul de hârtii și puse în faţa 
Ebbei una cu o imagine fotocopiată. 

— Uite o poză cu bunica ta, Laura, și bunicul tău, Sigvard. 

Ebba se aplecă peste masă. 

— Nu pare prea energică, spuse și se uită la doamna cea 
severă din imagine. Bărbatul de lângă ea nu părea, nici el, prea 
bine dispus. 

— Sigvard a murit în 1954, la scurt timp după ce a fost făcută 
fotografia asta. 

— Par bogaţi, spuse Anna și se aplecă să studieze fotografia. 

— Chiar erau, încuviinţă Erica. În orice caz, până la moartea 
lui Sigvard. După aceea s-a dovedit că acesta făcuse câteva 
afaceri proaste de tot. Nu a lăsat cine știe ce avere în urmă și, 
având în vedere că Laura nu muncea, banii s-au terminat încet, 
dar sigur. Laura ar fi ajuns în stradă dacă Inez nu s-ar fi măritat 
cu Rune. 

— Tatăl meu era bogat? întrebă Ebba. 

Ridicase fotocopia și o ţinea aproape de ochi ca să nu-i scape 
niciun detaliu. 

— N-aș zice neapărat bogat, dar avea cu siguranţă o situaţie 
materială bună. Destul cât să-i cumpere Laurei o locuinţă 
acceptabilă, în oraș. 

— Dar mi se pare că nu mai trăia la data dispariţiei alor mei. 

Erica răsfoi caietul din fata ei. 

— Da, așa este. Laura a murit în urma unui infarct, în 1973. 
Chiar pe Valö, să știi. A găsit-o Claes, fiul cel mare al lui Rune, în 
spatele casei. Era moartă deja. 

Erica își umezi degetul mare, începu să răsfoiască teancul și 
scoase în scurt timp o copie xerox a unui articol de ziar. 

— Am găsit anunţul din Bohus/âningen. 

Ebba luă hârtia și citi textul. 

— Se pare că bunică-mea era o celebritate pe aici. 

— Da, toți știau cine era Laura Blitz. Sigvard își câștiga banii 
din transporturi maritime, și se zvonea că ar fi făcut afaceri cu 
nemţii pe timpul celui de-al Doilea Război Mondial. 

— Erau naziști? întrebă Ebba îngrozită și se uită la Erica. 

— Nu știu cât erau de angajaţi, spuse aceasta, ezitând. Dar 
toţi știau că și bunică-ta, și bunicul tău aveau o anumită 
simpatie pentru cauza nazistă. 

— Și mama? spuse Ebba, făcând ochii mari. 

Anna o privi ţintă pe Erica. 

— N-am auzit nimic de genul ăsta, spuse Erica. Drăguţă, dar 
cam naivă. Așa o descriu cei mai mulţi pe Inez. Și subjugată de 
bunică-ta. 

— Asta explică mariajul cu taică-meu, zise Ebba și se mușcă 
de buză. 

— Nu-i așa că era o persoană autoritară? Sau mi se pare mie, 
mă gândesc că dacă era directorul unui internat... 

— Nu, se pare că ai dreptate. Se zice c-a fost un om sever și 
dur. 

— Bunică-mea era din Fjällbacka? 

Ebba ridică din nou poza cu femeia încruntată. 

— Da, ai ei erau din Fjällbacka, de mai multe generaţii. Maică- 
sa se numea Dagmar și s-a născut în Fjällbacka în 1900. 

— Deci avea... douăzeci de ani când a născut-o pe bunică- 
mea? Dar pe vremea aia nu era ciudat să fii așa de tânără. Și 
străbunicul? 

— În certificatul de naștere al bunicii tale scrie „tată 
necunoscut”. 

Erica își umezi din nou degetul cu salivă și răsfoi până când 
dădu peste o foaie aflată la fundul teancului. 

— Am găsit un extras din arhiva tribunalului. 

— Condamnată pentru vagabondaj?  Străbunica era 
prostituată? 

Ebba o privi nedumerită pe Erica. 

— Era nemăritată și cu un copil nelegitim, probabil că a făcut 
tot ce-a putut ca să nu moară de foame. Sigur n-a avut o viață 
ușoară. A fost acuzată și pentru furt de câteva ori. Dagmar era 
cunoscută drept o femeie puţin cam nebună și avea probleme și 

cu alcoolul. Am documente care arată că a fost internată, o 
perioadă îndelungată, la un spital de boli mintale. 

— Ce copilărie îngrozitoare trebuie să fi avut săraca bunică- 
mea, spuse Ebba. Nu-i de mirare că s-a înrăit așa. 

— Nu, sigur nu i-a fost ușor să crească lângă Dagmar. Azi 
probabil că n-ar fi fost lăsată să stea cu o mamă precum 
Dagmar. Dar pe vremea aia nu se știau prea multe despre astfel 
de abuzuri și mamele necăsătorite erau dispreţuite la maximum. 

Erica și le imagină pe Dagmar și pe fiica ei. Le cercetase 
amănunţit viața și pentru ea, erau aproape vii. Nici nu știa exact 
de ce se întorsese așa de mult în timp când, de fapt, nu voia 
decât să dezlege misterul dispariţiei familiei Elvander. Dar 
soarta femeilor o captivase și de aceea continuase cercetările. 

— Și ce s-a întâmplat cu Dagmar? întrebă Ebba. 

Erica îi mai întinse o foaie: o copie a unei fotografii alb-negru 
care părea făcută la un proces. 

— Doamne, ea e? 

— Să văd, spuse Anna, iar Ebba îi arătă foaia. 

— Când e făcută poza asta? Pare așa de bătrână și de 
terminată. 

Erica se uită peste notițe. 

— Poza e din 1945. Așa că Dagmar avea patruzeci și cinci de 
ani. A fost făcută pe vremea când era internată la Sankt Jörgen 
din Goteborg. 

Erica făcu o pauză de efect. 

— E făcută cu patru ani înainte de dispariţia lui Dagmar. 

— Dispariţia? întrebă Ebba. 

— Da, pare că e ceva de familie. Ultimul document despre 
Dagmar datează din 1949. După aceea a dispărut fără urmă. 

— Și Laura nu știa nimic? 

— Am auzit că Laura a rupt legătura cu Dagmar cu mult 
înainte de asta. Pe vremea aia era măritată cu Sigvard și trăia o 
viață complet diferită de cea pe care o îndurase alături de 
maică-sa. 

— Și nu se poate ști unde a putut să dispară? întrebă Anna. 

— Ba da, cei mai mulţi cred că s-a îmbătat și s-a înecat în 
mare. Dar corpul nu i-a fost găsit niciodată. 

— Ajutor, spuse Ebba și ridică din nou fotografia cu Dagmar. 
O străbunică hoaţă și prostituată, care dispare. Nu știu dacă o 
să pot înghiţi asta. 

— Și ăsta e doar începutul. 

Erica își roti privirea în jur, bucuroasă că reușise să le capteze 
atenția. 

— Mama lui Dagmar... 

— Da? făcu Anna, nerăbdătoare. 

— Nu, mai bine mâncăm ceva de prânz și continuăm după, 
zise Erica, dar fără a vrea să zăbovească, de fapt, cu 
dezvăluirile. 

— Termină! strigară în cor Anna și Ebba. 

— Numele de Helga Svensson... vă spune ceva? 

Ebba păru că se gândește un timp, dar clătină încetișor din 
cap. Anna tăcea încruntată. Apoi se uită la Erica și ochii îi 
licăriră. 

— Făcătoarea de îngeri, spuse ea. 

— Ce? întrebă Ebba. 

— Fjällbacka e cunoscută nu doar pentru trecătoarea 
Kungsklyftan și Ingrid Bergman, îi explică Anna. Avem onoarea, 
îndoielnică, de a fi și locul de naștere al Făuritoarei de îngeri, 
Helga Svensson, care a fost decapitată în 1909, pare-mi-se. 

— În 1909, spuse Erica. 

— Decapitată pentru ce? 

Ebba părea tot nedumerită. 

— Pentru că a omorât niște copii mici, lăsaţi în grija ei. l-a 
înecat într-o căldare. Nimeni n-a descoperit nimic până când una 
dintre mame nu s-a răzgândit și s-a întors să-și ia copilul înapoi. 
Când nu și-a găsit fiul - deși Helga i-a scris scrisori, despre el, un 
an întreg - femeia a intrat la bănuieli și s-a dus la poliţie. 
Poliţiştii au crezut-o și într-o dimineaţă au făcut o razie la Helga, 
găsindu-i aici pe bărbatul ei și pe fiica lor biologică, plus micuţii 
care aveau norocul să se afle încă în viață. 

— Și, când au săpat în pivniţă, au găsit opt cadavre de copii, 
interveni Anna. 

— Aoleu, ce înfricoșător! spuse Ebba făcându-se palidă. Dar 
nu înţeleg ce legătură are asta cu rudele mele? zise și arătă cu 
degetul spre teancul de pe masă. 

— Helga era mama lui Dagmar, spuse Erica. Făuritoarea de 
îngeri Helga Svensson era mama lui Dagmar, adică stră- 
străbunica ta. 

— Glumești? 

Ebba o privi îngrozită pe Erica. 

— Nu, serios. Acum înţelegi de ce mi s-a părut o coincidenţă 
ciudată când Anna mi-a povestit că faci bijuterii care reprezintă 
îngeri. 

— Am senzația c-aș fi făcut mai bine dacă nu mă apucam de 
asta, spuse Ebba, dar nu părea să vorbească serios. 

— Dar e palpitant..., zise Anna și păru să regrete îndată. 

Se întoarse spre Ebba ca să-și ceară scuze. 

— Scuză-mă, n-am vrut să... 

— Și mie mi se pare la fel, spuse Ebba. Și văd ironia cu 
bijuteriile mele. Ciudat. Asta te face să te gândești la cum e 
soarta, de fapt. 

Privirea i se întunecă preţ de o clipă. Erica bănui că se gândea 
la fiul ei. 

— Opt copii, spuse apoi, încet. Opt copii mici, îngropaţi într-o 
pivniță. 

— Da, ce fel de om face așa ceva? întrebă Anna. 

— Ce s-a întâmplat cu Dagmar după execuţia Helgăi? 

Ebba își încrucișă braţele pe piept, arătând mai fragilă decât 
oricând. 

— Tatăl lui Dagmar, soțul Helgăi, a fost decapitat și el, spuse 
Erica. El a fost cel care a îngropat cadavrele și poliţia l-a 
considerat părtaş la crimă, chiar dacă Helga fusese cea care 
înecase copiii. Așa că Dagmar a rămas orfană și a ajuns la o 
familie de ţărani dintr-un sat de lângă Fjällbacka. A stat la ei 
câţiva ani. Nu știu ce viaţă a avut acolo. Dar îmi imaginez că i-a 
fost greu, fiind fiica unei ucigașe de copii. Localnicii nu prea 
iertau ușor un astfel de păcat. 

Ebba dădu din cap. Părea epuizată. Erica hotărî că auzise 
destule pentru moment. Era vremea prânzului și, în plus, voia 
să-și verifice și telefonul mobil, ca să vadă dacă nu cumva 
pierduse vreun apel de la Gösta. li ţinea pumnii, sperând că 
aflase ceva de la Olle Fiare Vechi. Trebuiau să aibă și ei noroc 
cândva. 

e 

O muscă se lovi, bâzâind, de geam. Se arunca iar și iar spre el 
ca într-o luptă fără speranță. Cu siguranță era nedumerită. Nu 
se vedea nicio barieră vizibilă și, cu toate astea, ceva nu o lăsa 
să treacă. Mârten înţelegea perfect cum se simţea musca. O 
privi un timp, apoi întinse mâna încet spre geam, formă un 
cleşte din degetul mare și cel arătător și o prinse. O cercetă 

fascinat, apăsând-o cu degetele. O strivi și își șterse degetele de 
pervaz. 

În lipsa bâzâitului, în cameră se făcu liniște. Se așeză pe 
scaunul de birou al Ebbei, cu instrumentele ei pentru făcut 
bijuterii în față. Un îngeraș terminat pe jumătate se afla pe 
masă. Mårten se întrebă a cui durere avea s-o aline. Dar poate 
că nu era vorba de durere. Nu toate colierele erau comandate în 
amintirea cuiva mort, mulţi le cumpărau doar pentru că li se 
păreau frumoase. Dar bănuia că cel din faţa lui era pentru 
cineva în doliu. De la moartea lui Vincent avea impresia că 
presimte durerea oamenilor, fără ca ei să fie prezenţi. Luă în 
palmă îngerașul neterminat și își dădu seama imediat că era 
pentru cineva care simţea aceeași pustietate și zădărnicie ca și 
ei. 

Strânse mai tare colierul din mână. Ebba nu înțelegea că 
împreună puteau să umple pustietatea aceea. Nu trebuia decât 
să-l lase să se apropie iarăși de ea. Și trebuia să-și recunoască 
vina. Fusese orbit de propriul sentiment de vinovăţie, dar acum 
își dădea seama, din ce în ce mai clar, că Ebba era cea vinovată 
de moartea fiului lor. Dacă ar fi recunoscut, ar fi iertat-o și i-ar 
mai fi dat o șansă. Dar ea nu zicea nimic, doar îl privea 
acuzator, de parcă ar fi căutat vina în ochii lui. 

Ebba îl respingea și nu înțelegea de ce. După tot ce se 
întâmplase, ar fi trebuit să-l lase s-o îngrijească și să se sprijine 
pe el. Mai demult, ea fusese cea care controla totul. Ea hotărâse 
unde trebuiau să se mute, unde aveau să plece în concediu, 
când aveau să facă copii, da, chiar și în dimineața aceea 
plănuise tot ce trebuia făcut. Oamenii se lăsau păcăliţi de ochii 
albaștri ai Ebbei și de constituţia ei fragilă. O credeau timidă și 
supusă, lucru deloc adevărat. Ea hotărâse totul în dimineața 
aceea dar, începând de azi, lucrurile aveau să se schimbe. Era 
rândul lui să hotărască. 

Se ridică și aruncă îngerașul. Acesta ateriză, acoperit de ceva 
roșu și lipicios, peste obiectele aruncate alandala pe masa de 
scris. Mårten își privi mirat palma plină de tăieturi mici. Își șterse 
încet mâna pe pantaloni. Ebba trebuia să vină acasă acum. 
Trebuia să-i explice mai multe lucruri. 

[] 

Liv ștergea, cu mişcări rapide mobilierul de grădină. Trebuia 

s-o facă în fiecare zi dacă voia să păstreze scaunele curate. 

Continuă să frece până când plasticul străluci. Spatele ei era 
acoperit de broboane de transpiraţie în soarele puternic. După 
orele petrecute lângă adăpostul pentru barcă, căpătase un 
bronz frumos, auriu, dar sub ochi i se vedeau cearcăne negre. 

— Eu zic să nu te duci, spuse. Ce să cauţi la reuniuni din 
astea? Știi cât de delicată e situaţia cu partidul. Trebuie să fim 
cât mai discreţi până când... 

Liv tăcu brusc. 

— Știu toate astea, dar anumite lucruri nu le poţi controla, 
spuse John și-și împinse ochelarii de citit pe frunte. 

Stătea la masă și răsfoia ziarele. În fiecare zi citea cotidienele 
cele mai importante și câteva ziare locale alese după relevanţă. 
Până acum nu reușise să treacă prin ele fără să simtă dezgust 
față de uniformitatea lor. Toţi jurnaliștii, cronicarii și atotștiutorii 
ăștia liberali care credeau că înţeleg mersul lumii. Încet, dar 
sigur contribuiau la distrugerea poporului suedez. Tinea de 
răspunderea lui să deschidă ochii oamenilor. Preţul era cam 
mare, dar război fără pierderi nu există. Și el se afla în mijlocul 
unui război. 

— O să fie și evreul ăla? întrebă Liv și începu să șteargă masa, 
după ce hotărî că scaunele erau suficient de curate. 

John dădu din cap. 

— Da, o să vină și Josef, probabil. 

— Îți dai seama ce-o să se întâmple dacă te vede cineva sau 
te filmează alături de el? Cum crezi c-o să fie dacă o imagine din 
aia o să ajungă în ziare? Bănuiesc că-ți dai seama ce-or să zică 
susținătorii tăi. Ai fi pus sub lupă imediat, ar putea să te oblige 
chiar să-ţi dai demisia. Așa ceva nu trebuie să se întâmple 
acum, când mai avem puţin și ajungem acolo unde ne-am 
propus. 

John privi spre port, evitând să se uite în ochii lui Liv. Acesta 
nu știa nimic. Cum să-i fi povestit despre întunericul, frigul și 
spaima care, pentru moment, eliminase orice tabu legat de 
rase? In clipa aceea totul se redusese la nevoia de-a supravieţui, 
care îl legase pentru totdeauna de Josef. N-avea cum să-i poată 
explica una ca asta lui Liv. 

— Trebuie să mă duc, spuse și tonul lui dădu de înțeles că, în 
ceea ce-l privea, discuţia era încheiată. 

Liv știa că n-avea rost să se împotrivească, dar continua să 
mormăie acolo. John zâmbi și își privi soţia, chipul ei frumos cu 

trăsături ce dezvăluiau o voinţă de fier. O iubea și știa că 
împărtășeau multe, dar întunericul nu-l putea împărtăși decât cu 
cei care fuseseră alături de el. 

Pentru prima oară după toţi anii ăia, aveau să se întâlnească 
din nou. Și pentru ultima oară. Sarcina care îl aștepta acum era 
prea importantă și avea să fie nevoit să renunţe la privitul în 
urmă. Cele întâmplate în 1974 se ridicaseră din nou la 
suprafață, dar puteau să dispară la fel de repede, atâta timp cât 
izbuteau să ajungă la o învoială. Secretele vechi trebuiau 
păstrate în întunericul în care se născuseră. 

Singurul de care își făcea griji era Sebastian. Sebastian 
profitase încă de-atunci de avantajul lui și putea să le facă 
probleme și acum. Dar existau și alte metode, dacă nu se putea 
vorbi cu el ca de la om la om. 

(J 

Patrik respiră adânc. Annika făcea ultimele pregătiri înainte 
de conferința de presă. Veniseră jurnaliști chiar și din Goteborg. 
Unii dintre ei aveau să raporteze cotidianelor de circulație 
națională, ceea ce însemna că știrea urma să apară în mai toate 
ziarele importante. Incepând din ziua aceea, ancheta avea să se 
transforme într-un circ, știa asta din experiență, cu Mellberg pe 
post de dresor. Asta o ştia tot din experiență. Mellberg se 
bucurase peste poate când auzise că trebuia să organizeze 
rapid o conferință de presă. Probabil că în clipa aceea era la 
toaletă și-și pieptăna cele câteva fire de păr de pe creștet. 

Patrik era la fel de agitat ca înaintea oricărei conferinţe de 
presă. Ştia că, pe lângă prezentarea cât mai puţin detaliată a 
anchetei, trebuia să limiteze și boroboatțele lui Mellberg. In 
același timp, trebuia să fie recunoscător că povestea nu 
explodase în presă chiar mai devreme. De obicei, tot ce se 
întâmpla în zonă se răspândea cu viteză supersonică și 
întâmplările de pe Valö puteau să fi ajuns deja la urechile 
fiecărui locuitor din Fjällbacka. Bine, măcar, că nimeni nu 
vânduse pontul mai repede presei. Dar norocul era schimbător 
și acum nu mai puteau să-i oprească pe ziariști. 

O bătaie ușoară în ușă îl trezi din raţionamentul lui pesimist. 
Ușa se deschise și Gosta intră. Fără a-i cere permisiunea, se 
așeză pe unul dintre scaunele din faţa biroului. 

— Da, s-au adunat hienele, spuse și se uită la degetele lui 
mari, pe care le rotea pe deasupra genunchilor. 

— Își fac doar treaba, zise Patrik, cu toate că de curând 
gândise exact la fel. 

N-avea niciun rost să-i întărâte pe jurnaliști. Uneori puteau 
chiar să-i ajute. 

— Cum a fost la Goteborg? întrebă Gösta tot fără să-l 
privească. 

— Bine. Se pare că Ebba nu le-a povestit alor ei despre 
incendiu și Împuşcături. 

Gosta ridică privirea. 

— De ce nu? 

— Nu voia să-i sperie, cred. Am senzaţia că s-au aruncat pe 
telefon de îndată ce-am plecat de acolo. Și maică-sa voia să 
plece imediat spre Valö. 

— Poate că n-ar fi fost o idee proastă. Și mai bine ar fi dacă 
Ebba și Mårten ar pleca de acolo până să rezolvăm cazul ăsta. 

Patrik scutură din cap. 

— Da, eu n-aş mai fi stat acolo niciun minut mai mult decât ar 
fi fost necesar, într-un loc în care cineva a încercat să mă 
omoare. Și nu o dată, ci de două ori. 

— Unii oameni sunt cam ciudati. 

— Părinţii Ebbei erau cumsecade, în schimb. 

— Deci păreau de treabă? 

— Da, cred că a avut o viaţă frumoasă alături de ei. Părea că 
are o relaţie bună și cu fraţii. Ai ei stau într-o zonă bună. Cu case 
vechi și o grămadă de tufe de trandafiri în jur. 

— Da, sună bine. Un loc bun unde să crești un copil. 

— În schimb, n-am mai primit niciun indiciu nou referitor la 
cine putea să-i fi trimis felicitările alea. 

— Aha, deci n-au păstrat niciuna? 

— Nu, le-au aruncat pe toate. Dar erau doar felicitări de ziua 
ei, nimic ameninţător, ca acum, ultima oară. Și toate aveau 
ștampilă de Goteborg. 

— Ciudat, spuse Gösta și-și studie din nou degetele mari. 

— Și mai ciudat mi se pare că cineva a deschis un cont pe 
numele Ebbei și i-a transferat bani în fiecare lună, până când a 
împlinit optsprezece ani. 

— Ce? Anonim? 

— Da, exact. Așa că, dacă aflăm de unde provin banii ăia, 
poate găsim un indiciu. Eu așa sper. Probabil că nu-i prea 

deplasat să credem că e vorba de aceeași persoană care îi 
trimite și felicitările. Dar acum trebuie să plec. 

Patrik se ridică. 

— Voiai să-mi mai zici ceva? 

Se făcu liniște preț de câteva clipe, după care Gösta își drese 
vocea și îl privi în ochi. 

— Nu, nimic. Absolut nimic. 

— Bine, atunci. 

Patrik deschise ușa și tocmai pășea pe coridor când Gösta 
strigă după el. 

— Patrik? 

— Da, ce e? Conferinţa de presă începe într-un minut. 

Se lasă un moment de liniște. 

— Nu, nimic. Uită, spuse Gösta. 

— OK. 

Patrik porni spre sala de conferinţe din capătul coridorului, 
cuprins de o senzaţie ciudată care-l rodea pe dinăuntru. Poate 
că ar fi trebuit să rămână și să-l convingă pe Gösta să-i 
povestească ce avea pe suflet. 

Apoi intră în sală și uită repede totul. Toate privirile se 
îndreptară către el. Mellberg stătea deja în faţă și zâmbea cu 
toți dinţii. Măcar unul dintre ei era pregătit să dea piept cu 
presa. 

e 

Josef încheie convorbirea. Genunchii i se înmuiară și se așeză 
greoi cu spatele sprijinit de perete. Se holbă la tapetul înflorat 
din hol, pe care nu-l schimbaseră de când cumpăraseră casa. 
Rebecka voia să-l schimbe de mult, dar Josef nu înţelegea de ce 
trebuia să cheltuie banii pe așa ceva, când tapetul era încă în 
stare bună. Nu-i plăcea să schimbe lucruri care funcționau 
perfect. Mai bine să fie recunoscători că aveau un acoperiș 
deasupra capului și mâncare pe masă. În viaţă existau lucruri 
mai importante decât un tapet. 

Acum pierduse ce era mai scump pentru el și totuși Josef nu 
putea să-și ia gândul de la tapetul acela. Era oribil. Se întrebă 
dacă n-ar fi fost mai bine să asculte de Rebecka. Poate, în 
general, ar fi trebuit să asculte de ea mai mult? 

| se păru deodată că se vede din afară. Era un om mic și plin 
de el. Un om care credea că visele puteau deveni realitate, care 
credea că e menit să facă fapte mărețe. Și acum, iată-l aici, dat 

în vileag ca un prost, ca un naiv. Și era doar vina lui. Încă de 
când se simţise înconjurat de întuneric, de când umilirea îi 
întărise inima, încă de atunci începuse să se amăgească pe sine, 
crezând că la un moment dat avea să se răzbune. Bineînţeles că 
așa ceva nu era posibil. Răul era mai puternic. Răul fusese 
prezent în viața părinţilor lui și, cu toate că nu vorbiseră 
niciodată despre el, știa că-i obligase să comită fapte 
neortodoxe. Și el era contaminat de răul acela dar, în 
fanfaronada lui, crezuse că Dumnezeu îi oferea o șansă să-și 
curețe sufletul. 

Josef se dădu cu capul de perete. Mai întâi încet, apoi mai 
tare, tot mai tare. Asta îi făcea bine și, dintr-odată, își reaminti 
cum reușise să scape de durere în ziua aceea îndepărtată din 
trecut. Pe părinţii lui nu-i consolase faptul că-și împărțeau 
durerea cu alţii, și nici pe el. Dimpotrivă, rușinea părea și mai 
greu de suportat atunci. Fusese naiv când crezuse că putea să 
scape dacă se căia suficient. 

Oare ce ar fi spus copiii și Rebecka dacă ar fi știut, dacă totul 
ar fi ieșit la iveală. Leon voia să-i adune pe toți, să trezească la 
viață suferința pe care ar fi trebuit s-o uite între timp. Josef 
rămăsese aproape paralizat de groază când fusese sunat cu o zi 
înainte. Acum ameninţarea avea să se transforme în realitate și 
nu putea să facă nimic ca să împiedice asta. lar azi nu mai avea, 
oricum, nicio importanţă. Era mult prea târziu. Era la fel de lipsit 
de putere ca atunci și nu mai avea energia să se lupte. Oricum 
n-ar fi servit la nimic. Visul acela existase doar în capul lui încă 
de la început. Cel mai mult regreta că nu-și dăduse seama de 
asta din timp. 


VP - 259 


19. 


Karinhall, 1949 


Dagmar plângea și de tristețe, și de fericire. În sfârșit, 
ajunsese la Hermann. Fusese nehotărâtă un timp. Banii primiţi 
de la Laura îi ajunseseră doar pentru o bucată din drum. 
Cheltuise prea mult când o apuca setea și de unele zile abia 
dacă-și amintea, dar se ridicase de fiecare dată și plecase mai 
departe. Hermann al ei o aștepta. 

Stia, desigur, că nu era îngropat în Karinhall, îi povestise o 
femeie malițioasă în tren, când îi spusese încotro se îndreaptă. 
Dar nu conta unde se afla corpul lui. Citise articolele și văzuse 
imaginile. Aici era casa lui. Aici era sufletul lui. 

Și Carin Göring era îngropată aici. Curva aia scârboasă îl ținea 
prizonier pe Hermann chiar și după moartea lui. Dagmar își 
încleștă pumnii în buzunarele hainei și respiră sacadat, privind 
câmpia ce se întindea înainte. Fusese proprietatea lui, dar acum 
totul era distrus. Simti cum i se umezesc iar ochii. Cum se 
ajunsese aici? Conacul era în pragul prăbușirii și grădina, cânava 
îngrijită şi nespus de frumoasă, era acum năpădită de buruieni 
și abandonată. Pădurea deasă care înconjura pajiștea se apropia 
tot mai mult. 

Mersese pe jos ore în șir ca să ajungă aici. Din Berlin făcuse 
autostopul, apoi pe jos până la zona împădurită din nordul 
orașului, unde citise că se afla Karinhall. Nu-i fusese ușor să 
găsească șoferi generoși. Oamenii se uitau bănuitori la hainele 
ei zdrențăroase și nici nu știa vreun cuvânt în germană, dar 
repetase cuvântul „Karinhall” de câteva ori și, până la urmă, un 
domn în vârstă o lăsase să urce în mașina lui. Când ajunseseră 
la o răscruce și bărbatul îi făcuse semn că el o s-o ia într-o 
direcție și ea în cealaltă, trebuise să coboare. Ultima parte o 
străbătuse cu picioarele tot mai tremurânde, dar nu se oprise. 
Nu voia decât să se apropie de Hermann. 

Se plimbă printre ruine, căutând. Cele două cabine pentru 
paznici stăteau mărturie pentru cât de pompoasă trebuie să fi 

fost cândva proprietatea. Pe ici-colo se vedeau resturi de ziduri 
și pietre decorative. Dagmar iși imagină cât de frumos fusese 
conacul și împrejurimile lui pe vremuri. Dacă n-ar fi existat 
Carin, proprietatea ar fi purtat numele ei. 

_ Ura și tristeţea o doborâră. Dagmar căzu în genunchi, bocina. 
Isi amintea noaptea aceea plăcută de vară când simţise 
respirația lui Hermann pe pielea ei, când o acoperise cu săruturi 
pe tot trupul. Era noaptea în care primise și pierduse totul. Viata 
lui Hermann ar fi putut fi mult mai fericită dacă ar fi ales-o pe 
ea. Ar fi avut grijă de el și nu l-ar fi lăsat, precum Carin, să se 
transforme în epava aceea pe care o văzuse în spital. Ar fi fost 
suficient de puternică pentru amândoi. 

Dagmar luă un pumn de pământ și îl cernu printre degete. 
Soarele o ardea în ceafă. Din depărtare se auziră schelălăielile 
unor câini vagabonzi. Un pic mai încolo se vedea o statuie, 
prăbușită și ciobită. li lipsea nasul și un brat, iar ochii de piatră 
se holbau orbi spre cer. Soarele îi încingea pielea. Dagmar 
simţea nevoia să se odihnească undeva la umbră. Fusese o 
călătorie lungă și trebuia doar să se întindă puțin. Se uită în jur, 
căutând un loc răcoros. Lângă o treaptă care nu mai ducea 
nicăieri, o coloană groasă se răsturnase peste ultima scară de 
sus. Zări sub ea umbra cea binecuvântată. 

Era prea obosită ca să se ridice, așa că se târî peste pământul 
grunțuros până la scări, se făcu mică și se întinse, oftând 
ușurată, în spațiul strâmt, apoi închise ochii. Pornise spre el încă 
din noaptea aceea de iunie. Spre Hermann. Acum, însă, trebuia 
să se odihnească. 

Conferinţa de presă se terminase de câteva ore. Se 
adunaseră în bucătărie. Ernst, care trebuise să stea cuminte în 
biroul lui Mellberg, fusese eliberat și stătea acum întins la 
picioarele stăpânului său, ca de obicei. 

— Păi, eu zic că a mers bine, sau nu? spuse Mellberg și zâmbi 
mulțumit. Nu te duci acasă să te odihnești, Paula? ţipă apoi, 
trezindu-l pe Patrik din visare. 

Paula se holbă la el, nedumerită. 

— Pot să hotărăsc și singură dacă am nevoie să mă odihnesc 
sau nu, mulţumesc. 

— Alergi de colo-colo pe aici, cu toate că ești liberă. Și faci 
drumuri cu mașina până la Göteborg. Dacă se întâmplă ceva, să 
nu zici că nu ţi-am... 

— Cred că situaţia e sub control, spuse Patrik vrând să 
anihileze cearta iminentă. Băieţii ăia sughiţă în cor. 

De fapt, era absurd să-i numească băieţi pe bărbaţii aceia, 
care acum aveau peste cincizeci de ani. Dar, când se gândea la 
fotografia din mintea lui, vedea cinci băieți îmbrăcaţi în stilul 
anilor '70, cu priviri oarecum circumspecte. 

— N-au decât. Mai ales John ăla, spuse Mellberg și îl scărpină 
pe Ernst pe după urechi. 

— Patrik? 

Annika vâri capul în bucătărie și îi făcu semn să iasă. Patrik se 
ridică și o urmă pe coridor, unde Annika îi întinse telefonul. 

— E Torbjörn. Se pare că a aflat ceva. 

Patrik simţi cum îi crește pulsul. Luă telefonul, intră în biroul 
lui și închise ușa. Apoi îl ascultă pe Torbjörn cam un sfert de oră, 
fără să-l întrerupă cu întrebări. Când încheie convorbirea, se 
duse grăbit în bucătărie, unde-i găsi pe Paula, Mellberg, Gösta și 
Annika. Cu toate că era târziu, nimeni nu părea că ar vrea să 
ajungă odată acasă. 

— Ce-a zis? întrebă Annika. 

— Calmaţi-vă. Să-mi pun și eu niște cafea. 

Patrik se îndreptă spre cafetieră, cu pași exagerat de lenți și 
dădu să apuce recipientul cu cafea, dar Annika se ridică înainte 
ca Patrik să-i fi atins mânerul. Smulse vasul din mâna lui, îi turnă 
cafea în ceașcă, vărsând puţină, și puse ceașca pe masă, în faţa 
scaunului gol. 

— Poftim! Și-acum stai jos și spune-ne ce ţi-a zis Torbjörn. 

Patrik rânji, dar se conformă. Apoi își drese glasul. 

— Torbjörn a prelevat o amprentă clară de pe timbrul lipit pe 
felicitarea trimisă de „G”. Așa că putem să comparăm amprenta 
cu cea a unui eventual suspect. 

— Grozav, spuse Paula și își puse picioarele umflate pe un 
scaun. Dar arăţi ca motanul ăla care a înghiţit canarul. Pun pariu 
că nu ne-ai spus tot. 

— Te-ai prins, spuse Patrik și sorbi din cafeaua fierbinte. E 
vorba de glonț. 

— Care din ele? întrebă Gösta și se aplecă în faţă. 

— Păi, tocmai asta-i chichița. Glonţul găsit în scândura din 
podea și gloanţele scoase în mod ilegal din perete după 
tentativa aia de omor asupra Ebbei... 

— Bine, bine, dădu din mână Mellberg. Am înţeles aluzia. 

— Provin din aceeași armă, mai mult ca sigur. 

Patru perechi de ochi se holbară la el. Patrik dădu din cap. 

— Pare puţin probabil, dar e adevărat. În 1974, când cineva a 
omorât un număr necunoscut de membri ai familiei Elvander, 
acea persoană a folosit - și aici marja de eroare e minimă - 
aceeași armă ca și ieri, când s-a tras asupra Ebbei Stark. 

— Chiar crezi că poate fi vorba despre același infractor, după 
atâţia ani? spuse Paula și scutură din cap. Pare o nebunie. 

— Eu am crezut tot timpul că tentativa de omor asupra Ebbei 
și a soţului ei are legătură cu dispariţia familiei ei. Și uite, avem 
o dovadă. 

Patrik gesticulă neputincios. În cap îi răsunau întrebările puse 
la conferința de presă. Nu putuse să le dea alt răspuns decât că 
era doar o teorie de-a lui. Abia acum primise dovada care avea 
să confere o anumită seriozitate anchetei și care îi întărea 
bănuielile iniţiale. 

— Cei de la analize au putut să stabilească modelul armei, 
pornind de la șanțurile de pe glonț, adăugă el. Așa că trebuie să 
verificăm cine deţine o armă din asta aici, în zonă. E vorba de 
un revolver marca Smith & Wesson, de calibrul 38. 

— Dacă e să privim jumătatea plină a paharului, înseamnă că 
arma cu care a fost omorâtă familia Elvander nu se află deloc pe 
fundul mării, spuse Mellberg. 

— Nu, cel puţin până ieri, când persoana respectivă a tras 
spre Ebba. După aceea, cine știe, poate a ajuns acolo, spuse 
Patrik. 

— Nu cred, spuse Paula. Dacă respectivul a păstrat-o până 
acum, mi-e greu să cred că s-a debarasat de ea tocmai ieri. 

— Poate că ai dreptate. Poate că persoana respectivă 
consideră arma un fel de trofeu și o păstrează ca pe un fel de 
amintire legată de cele întâmplate. Informaţiile astea noi ne 
arată că trebuie să ne concentrăm și mai mult asupra anchetei 
din 1974. Trebuie să-i audiem din nou pe cei patru cu care am 
stat deja de vorbă și să luăm la purecat fiecare detaliu din ziua 
aceea. Și să-l căutăm cât mai repede pe Percy von Bahrn. Sigur 
că ar fi fost bine s-o fi făcut deja, dar aici eu sunt de vină. La fel 
și cu profesorul ăla care mai e în viaţă. Cum îl chema? Ala care 
era în concediu, știți... 

Patrik pocni din degete. 

— Ove Linder, completă Gösta. 

Dintr-odată, părea cu totul lipsit de chef. 

— Așa e, Ove Linder. Parcă stă în Hamburgsund, sau nu? Cu el 
o să stăm de vorbă mâine-dimineață, la prima oră. Poate deține 
informații prețioase despre cum era viața la şcoală. Putem să 
mergem la el împreună. 

Patrik luă o foaie și un creion și începu să ordoneze sarcinile 
urgente. 

— Aăă, da..., spuse Gösta și își trecu mâna peste bărbie. 

Patrik continuă să scrie. 

— Şi-n cursul zilei de mâine trebuie să ne întâlnim cumva cu 
toți cei cinci băieţi. O să-i împărţim între noi. Paula, tu poţi să 
mai vezi ce e cu contul ăla în care au fost transferați banii Ebbei, 
da? 

Paula se lumină la faţă. 

— Sigur, de fapt am luat deja legătura cu filiala și i-am rugat 
să ne ajute. 

— Auzi, Patrik, spuse Gösta din nou, dar Patrik continuă să 
dea ordine fără să-l asculte. Patrik! 

Toate privirile se îndreptară spre el. Nu-i stătea în fire să 
ridice tonul în felul ăla. 

— Da, ce e? Ce vrei să spui? 

Patrik îl cercetă pe Gösta și, dintr-odată, avu senzația că n- 
avea să-i placă ce urma să audă de la colegul lui, care părea că 
se codește. 

— Da, păi, profesorul ăla, știi, Ove Linder... 

— Așa? 

— Cineva a vorbit deja cu el. 

— Cineva? spuse Patrik și așteptă continuarea. 

— M-am gândit c-ar fi bine să muncim cât mai mulţi la caz. Nu 
poţi să negi că ea se pricepe cel mai bine la scormonit informaţii 
și nu prea avem personal în momentul de faţă. Așa că am zis că 
nu strică să primim puţin ajutor. Cum spuneai adineaori, există 
lucruri pe care ar fi trebuit să le facem de mult, dar uite că le- 
am făcut acum. Deci e de bine, zise Gösta și-și trase sufletul. 

Patrik îl măsură cu privirea. Omul ăsta nu era normal, sau ce? 
Voia să se prefacă, de parcă nu i-ar fi lucrat pe la spate pe 
colegii lui, și să transforme porcăria asta în ceva pozitiv? Apoi fu 
cuprins de o bănuială. Se rugă totuși să nu aibă dreptate. 

— Ea - cine? Draga de nevastă-mea? Ea a stat de vorbă cu 
profesorul ăla? 

— Aăă... da, spuse Gösta și își plecă privirea. 

— Ei, cum așa, Gosta, dragul meu... 

Paula vorbea de parcă ar fi vrut să certe un copil mic care 
furase o prăjitură. 

— Mai ai ceva să-mi spui? întrebă Patrik. Mai bine îmi spui tot 
acum. Ce-a mai născocit Erica? Și tu, că văd că aţi copt-o 
împreună. 

Gösta oftă adânc și începu să povestească ce auzise de la 
Erica despre vizita ei la Liza și John, despre ce aflase de la Kjell, 
despre copilăria lui John. Nu uită nici bilețelul. Apoi păru că ezită 
puţin, dar până la urmă îi povesti și despre spargerea din casa 
lor. 

Patrik înmărmuri. 

— Ce naiba zici acolo? 

Gosta plecă privirea, rușinat. 

— Gata, toate au o limită, spuse el, și, ridicându-se brusc, se 
năpusti afară din secţie și se aruncă în mașină. 

Simţea cum fierbe pe dinăuntru. Când învârti cheia în contact 
și motorul porni, se forţă să tragă aer în piept de câteva ori. Apoi 
apăsă pe acceleraţie. 

e 

Ebba nu mai înceta să se uite la fotografii. Le rugase pe surori 
să o lase singură puţin, apoi luase toate materialele despre 
rudele ei și urcase în camera de lucru a Ericăi. După ce aruncă o 
privire peste biroul plin de hârtii, se așeză pur și simplu pe jos și 
întinse copiile xerox ale fotografiilor, ca pe un evantai, în faţa ei. 

Oamenii ăștia erau străbunii ei, sângele ei. Chiar dacă avusese o 
viață frumoasă alături de familia ei adoptivă, uneori îi invidia pe 
cei care aveau o familie adevărată, de care știau că aparțin. 
Singurul lucru de care aparţinea ea era un mister. Işi aducea 
aminte de câte ori se uitase la fotografiile înrămate de deasupra 
comodei mari din camera de zi: bunicii din partea mamei și a 
tatălui ei, mătuși și veri, da, oameni care o făceau să simtă că e 
o verigă dintr-un lanţ lung. Acum se uita la fotografiile cu rudele 
ei: era un sentiment formidabil, dar în același timp și ciudat. 

Ebba ridică fotografiile cu Făuritoarea de îngeri. Ce nume 
frumos pentru ceva atât de oribil. Apropie imaginea de ochi și 
încercă să vadă dacă există ceva în privirea Helgăi care să 
sugereze ce făcuse. Nu știa dacă fotografia fusese făcută înainte 
sau în perioada în care muriseră copiii, dar copila din poză, 
probabil Dagmar, era atât de mică încât poza părea făcută în 
1902. Fetița era îmbrăcată într-o rochiță deschisă la culoare, cu 
volănașe, ignorând soarta care o aștepta. Unde dispăruse oare? 
Se înecase, cum credeau mulți? Oare dispariţia ei fusese un 
sfârșit natural al unei vieţi distruse din clipa arestării părinţilor 
ei? Oare Helga simţise vreun regret, oare știuse cum o să 
afecteze viaţa fiicei ei dacă avea să fie dată în vileag, sau era 
convinsă că nimeni n-avea să le simtă lipsa copilașilor ălora? 
Întrebările se învârteau în capul Ebbei, și știa că n-avea să 
primească niciodată un răspuns. Și totuși, simțea că aparține 
grupului aceluia de femei. 

Cercetă îndeaproape poza cu Dagmar. Chipul îi era marcat de 
viaţa grea pe care o trăise, dar se vedea că fusese o femeie 
frumoasă în tinerețe. Ce se întâmplase oare cu bunica Laura de 
câte ori poliţia o arestase pe Dagmar sau când fusese internată 
la spital? Laura nu mai avea alte rude, din câte înţelesese. Avea 
prieteni care să-i poarte de grijă, sau ajungea la vreun orfelinat 
sau familie adoptivă? 

Dintr-odată, Ebba își aminti că se gândise la originea ei când 
era gravidă cu Vincent. Doar era vorba și despre originea lui. In 
mod ciudat, gândurile acelea încetaseră după naștere. Pe deo 
parte, nu avusese timp să se gândească la nimic, pe de altă 
parte, copilul îi invadase toată viaţa cu mirosul lui, puful de pe 
ceafă și gropiţele de lângă articulaţii. Restul era lipsit de 
importanță. Ea și Mårten fuseseră reduși, sau, mai bine zis 
suspendaţi, se transformaseră în figuranţi în filmul cu Vincent. li 


VP - 266 


plăcuse noul ei rol, dar se simţise cu atât mai pustiită după 
dispariţia lui Vincent. Acum era doar o mamă fără copil, o 
figurantă irelevantă într-un film din care, dintr-odată, lipsea 
personajul principal. Dar pozele din faţă puneau din nou lucrurile 
în perspectivă. 

O auzi pe Erica dereticând jos, în bucătărie, acompaniată de 
gălăgia și ţipetele copiilor. În timp ce ea stătea acolo, 
înconjurată de familia ei. Erau morţi cu toţii, dar faptul că știa că 
existaseră cândva o consola nespus. 

Ebba își ridică genunchii până la bărbie și îi cuprinse, cu un 
gest protector. Se întreba cum se simţea Mârten acum. Aproape 
că nu se gândise la el cât timp stătuse la Erica și, dacă era să fie 
sinceră, nici nu îi păsase de el după moartea lui Vincent. Cum s- 
o fi făcut, când era atât de copleșită de propria durere? Dar 
datorită, poate, contextului celui nou, pentru prima oară după 
mult timp își dădea seama că Mårten era o parte din ea. Erau 
legați pe veci, datorită lui Vincent. Cu cine să împărtășească 
amintirile, dacă nu cu el? Fusese alături de ea, îi mângâiase 
burta și văzuse inima lui Vincent pulsând pe monitor, la 
ultrasunete. Îi ștersese transpiraţia de pe frunte, îi masase 
spatele și îi dăduse să bea în timpul travaliului - în ziua aceea 
lungă, oribilă, dar în același timp minunată în care se luptase să- 
| aducă pe lume pe Vincent. Băiatul lor se codise la început, dar 
până la urmă deschisese ochii în lumină și îi privise, ușor cruciș, 
iar Mårten îi apucase atunci mâna și i-o strânsese, tare de tot. 
Nu încercase să-și ascundă lacrimile, doar își ștersese obrajii cu 
mâneca bluzei. Apoi nopţile nedormite, primul zâmbet, primii 
dinţi. L-au aclamat pe Vincent în timp ce învăţa să meargă de-a 
bușilea, legănându-se ușor. Mårten i-a filmat primii pași ezitanţi. 
Primele cuvinte, primele enunţuri complete și prima zi la 
grădiniţă; râsetele și plânsetele; zilele bune și cele rele. Mårten 
era singurul care ar fi înţeles-o cu adevărat dacă-i povestea 
despre ele. Nimeni altcineva. 

Dintr-odată, stând acolo pe podea, Ebba simţi că inima i se 
încălzește. Bucăţica aceea care până atunci fusese rece și tare, 
începea să se dezgheţe încet. Avea să mai rămână acolo și-n 
noaptea aceea. Apoi avea să plece acasă. La Mårten. Era timpul 
să renunţe la sentimentul de vinovăţie și să înceapă să trăiască 
din nou. 

Anna ieși cu barca din port și se întoarse cu faţa spre soare. 
Faptul că era singură, fără bărbat și copii, îi dădea un sentiment 
neașteptat de libertate. Împrumutase barca Ericăi și a lui Patrik 
pentru că a ei nu mai avea benzină și îi făcea mare plăcere să 
cârmuiască barca de lemn, pe care o cunoștea foarte bine. 
Lumina soarelui care apunea aurise munţii din jurul portului. 
Anna auzi râsete dinspre Cafe Bryggan și, după muzică, trase 
concluzia că era seară dansantă. Deocamdată părea că nimeni 
nu îndrăznise să calce pe ringul de dans dar, după câteva beri, 
acesta se umplea de fiecare dată. 

Aruncă un ochi spre geanta cu mostrele de textile. Aceasta se 
afla chiar în mijlocul bărcii, pe podea, și Anna verifică dacă avea 
fermoarul tras. 

Ebba văzuse deja materialele și alesese imediat câteva care-i 
plăceau în mod deosebit, și pe care voia să i le arate și lui 
Mårten. După laudele ei, îi venise ideea să plece spre Valö chiar 
în seara aceea. La început ezitase. Insula nu era un loc sigur, 
aflase asta pe pielea ei cu o zi înainte, și un drum spontan până 
acolo semăna mai degrabă cu gesturile ei de demult, când nu-i 
păsa de consecinţe. Dar, măcar o dată în viaţă, voia să facă ce-i 
trecea prin cap. Ce putea să se întâmple? Se ducea până acolo, 
îi arăta mostrele lui Mărten și se întorcea acasă. Era doar un 
mod de-a face să treacă timpul, încercă ea să se convingă. Și 
poate că și Mårten s-ar fi bucurat să-i ţină puţin de urât. Ebba 
hotărâse să mai rămână o noapte la Erica, pentru a cerceta mai 
pe îndelete documentele despre rudele ei. Anna însă bănuia că 
povestea asta era doar un pretext. Ebba parcă nu mai voia să se 
întoarcă pe insulă, ceea ce era de înţeles. 

Când se apropie de ponton, văzu că Mârten stătea și o 
aștepta pe mal. Îl sunase și-l anunţase că vine. Probabil se uita 
după barca ei. 

— Deci îndrăznești să te întorci aici, în Vestul Sălbatic, spuse 
el râzând și apucă prora. 

— Intotdeauna mi-a plăcut să provoc soarta. 

Anna îi aruncă parâma. Mârten legă ambarcaţiunea cu un 
gest îndemânatic. 

— Se pare că te-ai transformat într-un marinar adevărat, 
spuse ea, și arătă spre nodul de ancorare pe care-l făcuse în 
jurul unui ţăruș care susținea pontonul. 

— Dacă m-am făcut locuitor al arhipelagului, trebuie să mă 
pricep, zise el și-i întinse o mână ca s-o ajute să sară pe mal. 
Cealaltă era bandajată. 

— Mulţumesc. Aoleu, ce-ai păţit la mână? 

Mårten își privi bandajul, de parcă l-ar fi văzut pentru prima 
oară. 

— Ei, nimic, se mai întâmplă când renovezi. Rănile fac parte 
din muncă. 

— Oh, ce bărbat puternic, spuse Anna și se surprinse zâmbind 
prostește. 

Se simţi vinovată pentru că flirta cu bărbatul Ebbei, chiar dacă 
o făcea doar în glumă și fără vreun gând rău, deși nu putea să 
nege că Mårten era nespus de atrăgător. 

— lau eu asta, spuse Mâărten și apucă geanta cea grea, plină 
cu mostre, de pe umărul Annei. Aceasta îl urmă, 
recunoscătoare, până în casă. 

— În mod normal aș fi zis să ne așezăm în bucătărie, dar mă 
tem că te cam trage curentul acolo, spuse Mårten când intrară. 

Anna râse. Se simţea cu inima ușoară. Era o adevărată 
eliberare să stea de vorbă cu cineva care nu se gândea tot 
timpul la accidentul ei. 

— Și sufrageria e cam urâtă. Știi, n-are podea, continuă el și îi 
făcu din ochi. 

Mårten cel ursuz pe care îl întâlnise mai devreme, se 
evaporase. Dar poate că nu era așa de ciudat. Și Ebba arătase 
mai destinsă când vorbiseră acasă la Erica. 

— Dacă nu te deranjează să stai pe jos, eu zic că cel mai bine 
ar fi să urcăm până în dormitor, spuse el, și urcă, fără să aștepte 
un răspuns. 

— Mi se pare cam aiurea să-ți arăt mostre după ce s-a 
întâmplat ieri, spuse ea, ca și când ar fi vrut să-și ceară scuze, 
din spatele lui. 

— Nu-ţi face griji. Viaţa merge mai departe. Când e vorba de 
așa ceva, chiar semăn cu Ebba. Suntem niște spirite practice 
amândoi. 

— Dar cum de îndrăzniţi să mai rămâneţi aici? 

Mărten ridică din umeri. 

— Uneori trebuie, spuse și lăsă geanta pe jos, în mijlocul 
camerei. 

Anna se lăsă în genunchi și începu să scoate mostrele, apoi le 
întinse pe podea. Le prezentă pe un ton entuziast, vorbind 
despre care s-ar potrivi cu mobila, care s-ar potrivi pentru 
perdele și perne și cum se puteau combina între ele. După un 
timp tăcu și se uită la Mårten. Acesta stătea cu privirea aţintită 
asupra ei. 

— Pari foarte interesat, spuse Anna pe un ton ironic, dar simţi 
cum se înroșește. 

Își dădu părul pe după urechi cu un gest nervos. Mårten nu-și 
lua ochii de pe ea. 

— Ți-e foame? o întrebă. 

Anna făcu din cap semn că da. 

— Îmi este, foarte. 

— Bine, spuse Mårten și se ridică la repezeală. Rămâi aici și 
adună-ți materialele. Vin imediat. 

Apoi dispăru în bucătărie. Anna rămase în șezut, printre 
bucăţile de materiale împrăștiate în jurul ei pe podeaua 
frumoasă, șlefuită de curând. Soarele pătrundea oblic prin 
geam. Anna își dădu seama că era mai târziu decât își 
închipuise. Preţ de o secundă se gândi că trebuie să plece acasă 
la copii, dar își aminti că nu era nimeni acasă. Casa era goală. N- 
o trăgea nimic spre casă, în afara unei cine fără companie, în 
faţa televizorului, așa că putea să rămână la fel de bine. Mårten 
era singur și el și era mai plăcut să mănânce împreună. În plus, 
se apucase deja să pregătească ceva și ar fi fost nepoliticos să 
plece după ce-i spusese că vrea să mănânce cu el. 

Agitată, Anna începu să împăturească materialele. Când 
termină și le așeză una peste alta pe o comodă de lângă unul 
dintre pereţi, auzi pașii lui Mårten pe trepte și un clinchet de 
pahare. Acesta intră în cameră, cu o tavă în mâini. 

— O să fie o cină cam săracă. Nişte şuncă și salam, brânză, și 
am prăjit și niște pâine. Dar cu un pahar de vin roșu poate că 
merge. 

— Sigur că da. Dar va trebui să mă limitez la un pahar. 
Localnicii ar fi scandalizaţi să afle că am fost reţinută pentru 
conducere în stare de ebrietate în drum spre casă. 

— Așa ceva nu se poate, să aduc un scandal pe capul tău, 
spuse Mårten și lăsă jos tava. 

Anna simţi că inima îi bate mai repede. De fapt, n-ar fi trebuit 
să rămână să mănânce brânză și să bea vin cu un bărbat care o 

făcea să-i transpire palmele. În același timp, exact asta voia să 
facă. Întinse mâna după o felie de pâine. 

Două ore mai târziu, știa că avea să rămână mai mult. Nu 
fusese o decizie conștientă și nu vorbiseră despre asta, dar nici 
nu era nevoie. Când se lăsă întunericul, Mårten aprinse câteva 
lumânări. Anna hotărî, în lumina care pâlpâia, să trăiască în 
prezent. Pentru un timp, scurt, voia să renunţe la trecut. Mårten 
o făcuse să se simtă din nou vie. 

e 

Adora lumina serii. Era mult mai măgulitoare și mai iertătoare 
decât soarele necruţător al zilei. la își privi faţa în oglindă și își 
trecu lent mâna peste trăsăturile-i netede. Când începuse să-i 
pese atât de mult de aspectul fizic? Işi amintea că, atunci când 
era mai tânără, o interesau cu totul alte lucruri. Mai târziu, 
dragostea devenise singurul lucru care conta. Leon era obișnuit 
să fie înconjurat de tot ce era frumos. Incă de când își uniseră 
viețile, Leon căutase provocări tot mai mari, mai periculoase. Și 
ea îl iubea tot mai mult și era tot mai dedicată. Lăsase dorințele 
lui Leon să-i controleze viața, apoi nu mai fusese cale de 
întoarcere. 

la se aplecă spre oglindă, dar nu zări nicio urmă de regret în 
ochii ei. Atâta timp cât Leon îi fusese apropiat, renunţase la tot, 
dar, mai încolo, soțul ei se făcuse tot mai retras și începuse să 
uite soarta care îi unea. Accidentul îl ajutase să înţeleagă că 
doar moartea putea să-i mai despartă. Durerea pe care o 
simţise atunci când l-a tras din mașină nu era nimic în 
comparaţie cu cea pe care ar fi simţit-o dacă el ar fi părăsit-o. N- 
ar fi suportat așa ceva, nu și după câte sacrificase pentru el. 

Dar acum nu mai putea să rămână aici. Nu înțelegea de ce 
voise Leon să se întoarcă. Știa că n-ar fi trebuit să-l lase. De ce 
să te întorci la trecut, când acesta îţi provoacă atâta durere? Cu 
toate astea, îi îndeplinise din nou dorinţa, doar că acum se 
săturase. Nu putea să stea lângă el și să se uite în timp ce Leon 
se pregătea să se arunce în prăpastie. Nu putea decât să se 
întoarcă acasă și să aștepte să o urmeze și el, ca să-și poată 
continua viaţa pe care o construiseră împreună. N-avea cum să 
se descurce singur și acum era nevoit să admită asta. 

la se dezmorți și zăbovi cu privirea asupra lui Leon, care 
stătea pe terasă cu spatele la ea. Apoi plecă să-și facă bagajele. 

Erica stătea în bucătărie, când auzi ușa de la intrare 
trântindu-se de perete. În secunda următoare, Patrik intră 
valvârtej. 

— Ce naiba faci? ţipă el. De ce dracu' nu-mi zici că am avuto 
spargere aici, acasă? 

— Păi, nu sunt sigură că €e..., încercă să-i spună Erica, deși știa 
că nu avea niciun rost. Patrik era exact atât de furios pe cât 
Gosta. 

— Gösta mi-a zis că-l bănuiești pe John Holm și, cu toate 
astea, nu spui nimic! Oamenii ăia-s periculoși! 

— Nu mai ţipa. Tocmai i-am adormit pe copii. 

De fapt, îl ruga să coboare tonul și de dragul ei. Ura 
conflictele și se închidea de tot când cineva începea să ţipe la 
ea. Mai ales când acea persoană era Patrik, care ridica tonul 
foarte rar. Și-i părea și mai rău știind că trebuia să-i dea 
dreptate într-o anumită măsură. 

— Stai jos și hai să vorbim. Ebba e în biroul meu. Se uită la 
materiale. 

Vedea că Patrik se străduiește să se controleze. Trase aer în 
piept de câteva ori și-l slobozi încet pe nas. Păru că reușește 
întrucâtva, dar era tot palid când dădu din cap și se așeză la 
masă. 

— Sper că vii cu o explicaţie plauzibilă, atât cu spargerea aia, 
cât și la conspirația asta cu Gösta. 

Erica se așeză pe scaunul din cealaltă parte și privi tăblia 
mesei preț de câteva secunde. Se gândi cum să-și formuleze 
ideile, ca să nu trebuiască să mintă și ca să se prezinte într-o 
lumină cât mai avantajoasă. Își luă avânt și povesti cum îl 
contactase pe Gösta tocmai fiindcă Patrik îi povestise cât de 
angajat părea colegul lui în cazul dispariţiei familiei Elvander. 
Admise că nu îi povestise nimic pentru că știa că n-avea să fie 
de acord și preferase să-l convingă pe Gösta să se ajute reciproc 
un timp. Patrik nu părea deloc mulțumit, dar măcar o asculta, 
ceea ce era un progres. Dar când îi povesti despre vizita sa la 
John și despre cum descoperise că cineva încercase să se 
conecteze la calculatorul ei, Patrik păli din nou. 

— Fii bucuroasă că nu ţi-au furat calculatorul. Bănuiesc că-i 
prea târziu ca să luăm amprente? 

— Da, probabil că n-ar avea niciun rost. Am mai folosit 
calculatorul de atunci și știi că și copiii aleargă și pun mâna 
peste tot. 

Patrik scutură din cap, resemnat. 

— Nu sunt nici sigură că e John, spuse Erica. Am presupus 
doar, din cauza bileţelului ăluia care mi-a căzut în mâini. 

— Căzut, auzi, pufni Patrik. 

— Dar i l-am dat lui Kjell, așa că nu-i nicio problemă. 

— Ăla nu ştie ce-ai făcut tu, spuse Patrik și o privi ca pe o 
idioată. 

— Nu, ai dreptate. Dar nu s-a mai întâmplat nimic de atunci. 

— Și Kjell a aflat ceva? Ar fi trebuit să-mi zici, să știi. S-ar 
putea să aibă legătură cu cazul, nu înţelegi? 

— Nu știu. Vorbește tu cu el, spuse ea ocolind subiectul. 

— Ar fi fost bine să aflu toate astea mai demult. Oricum, 
Gösta mi-a povestit destule despre ce aţi aflat. 

— Da, și mâine urma să ne întâlnim cu Olle Fiare Vechi. Ca să 
recuperăm lucrurile familiei Elvander. 

— Cu Olle Fiare Vechi? 

— Nu ţi-a zis Gösta? Am aflat unde au dispărut lucrurile 
familiei Elvander. Se pare că Olle ăsta era un fel de om bun la 
toate în tabăra copiilor, pe vremea când încă exista internatul. 
Când Gösta l-a sunat și a întrebat de ele, i-a zis: „Mamă, cât v-a 
luat să mă întrebaţi de vechiturile alea!” 

Erica râse zgomotos. 

— Da, și mâine-dimineaţă, la zece, mă duc la el cu Gösta și 
scormonesc prin tot maidanul. 

— Nu te duci nicăieri, spuse Patrik. Mă duc eu cu Gosta. 

— Dar am..., începu ea, însă își dădu seama că era mai bine 
să se dădea bătută. OK. 

— Și nu te mai bagi, o avertiză el, iar Erica își dădu seama, 
ușurată, că nu mai era supărat pe ea. 

Pe scări se auziră pași. Ebba cobora. Erica se ridică de pe 
scaun ca să termine de spălat vasele. 

— Ne-am împăcat? întrebă. 

— Ne-am împăcat, spuse Patrik. 

e 

Stătea pe întuneric și o privea. Era vina ei. Anna profitase de 
slăbiciunea lui și-l păcălise să-și încalce jurământul faţă de Ebba. 
Jurase s-o iubească la bine și la rău, până când moartea îi va 

despărţi. Faptul că își dăduse seama de vina ei nu schimba 
nimic. O iubea pe Ebba și voia s-o ierte. Stătuse în faţa ei, în 
costumul lui cel mai elegant, și-i jurase credinţă. Fusese atât de 
frumoasă în rochia ei simplă, albă, și-l privise drept în ochi, îi 
ascultase cuvintele și le păstrase în inima ei. Dar Anna 
distrusese totul. 

Femeia scânci în somn și își afundă capul în pernă. Perna 
Ebbei. Lui Mărten îi venea să i-o smulgă de sub cap, ca să n-o 
murdărească cu mirosul. Ebba folosea tot timpul același șampon 
și fața de pernă mirosea ca părul ei. Mårten își încleștă pumnii. 
Ar fi trebuit să fie Ebba lângă el, cu faţa ei frumoasă, iluminată 
de razele lunii, cu umbre în jurul nasului și ochilor. Ar fi trebuit 
să se uite la pieptul ei dezvelit, umflându-se și coborând peste 
marginea plăpumii. Mårten se holbă la sânii Annei. Erau atât de 
diferiți de cei ai Ebbei, care arătau ca niște nasturi. Chiar sub ei 
se întindeau mai multe cicatrice, până la burtă. Mai devreme, în 
noaptea aceea, le simţise sub palme și priveliștea îl îngrețoșa. 
Intinse mâna cu grijă, apucă plapuma și acoperi corpul gol. 
Corpul ei dezgustător care se lipise de al lui și ștersese 
amintirea pielii Ebbei. 

La gândul acela îi veni să vomite. Trebuia să facă totul ca 
Ebba să se întoarcă la el. Rămase complet nemișcat, preț de 
câteva secunde. Apoi apucă perna lui și o cobori încet peste fața 
Annei. 

20. 


Fjällbacka, 1951 


Se întâmplase pe neașteptate. N-avea nimic împotrivă să aibă 
copii, dar văzând că anii trec și nu se întâmplă nimic, acceptase 
că n-avea să aibă niciunul. Sigvard avea deja doi băieți mari, 
așa că nici lui nu-i păsa dacă era infertilă. 

Dar tot obosea în ultima vreme, fără niciun motiv. Sigvard 
bănuise ce era mai rău și o trimisese la medicul de familie 
pentru o examinare minuțioasă. Și ea crezuse c-ar putea fi 
cancer sau vreo altă boală mortală, dar până la urmă se dovedi 
că rămăsese dintr-odată însărcinată, la treizeci de ani. Medicul 
nu-i putuse oferi nicio explicație. Laura avu nevoie de mai multe 
săptămâni ca să prelucreze știrea. Viata ei era lipsită de 
evenimente ieșite din comun și asta îi convenea de minune. 
Prefera să stea doar acasă, în casa în care era stăpână și unde 
totul era gândit și ales pe sprânceană. Și, acum, ceva se 
pregătea să strice ordinea pe care o clădise cu atâta grijă. 

Sarcina avusese drept urmare dureri ciudate și schimbări 
trupesti nedorite, iar senzația că nu putea să-și controleze 
corpul aproape că o făcuse să intre în panică. Nașterea fusese 
îngrozitor de grea și se hotărâse să nu se mai supună niciodată 
unui asemenea chin. Nu mai voia să aibă de-a face cu durerea 
aceea, cu neputinta și animalicul nașterii unui copil, așa că 
Sigvard fu nevoit să se mute definitiv în camera de oaspeți. Dar 
soțul ei nu părea să aibă nimic împotrivă. Era mulțumit cu 
situația. 

Prima perioadă cu Inez fusese șocantă. Apoi o găsise pe 
Nanna, binecuvântata și minunata Nanna, care îi luase 
greutatea de pe umeri și o lăsase să-și continue viata în făgașul 
cel vechi. Nanna se mută aproape imediat la ei. Camera era 
așezată chiar lângă camera copilului, așa că noaptea, sau 
oricând era nevoie, se putea duce repede la Inez. Ea se ocupa 
de toate treburile casei, iar Laura era liberă să facă ce voia. De 
cele mai multe ori arunca doar o privire în treacăt în camera 

copilei și se bucura de prezența fetiţei. Inez putea fi adorabilă 
când nu tipa de foame sau dacă nu avea scutecul ud. Dar asta 
era treaba Nannei. Laura își spuse că lucrurile se așezaseră 
destul de bine, în ciuda întorsăturii neașteptate din viata ei. Nu-i 
plăceau schimbările și, cu cât o afecta mai putin nașterea fetei, 
cu atât mai ușor îi era să se atașeze de ea. 

Laura aranjă fotografiile inrămate de pe comodă. Erau 
fotografii cu ea, Sigvard și cei doi băieți ai lui, alături de familiile 
lor. Incă nu apucaseră să înrămeze o fotografie cu Inez. Laurei 
nici prin cap nu-i trecea să pună acolo poze cu mama sau cu 
bunica ei. Mai bine să nu-și amintească nimeni de ele. 

Spre ușurarea sa, mama ei părea să fi dispărut definitiv. 
Trecuseră doi ani de când vorbise cu ea ultima oară și de atunci 
n-o mai văzuse nimeni prin zonă. Dar Laura își amintea prea 
bine ultima lor întâlnire. Mama fusese externată de la spitalul de 
boli mintale cu un an în urmă, dar nu indrăznise să le facă o 
vizită. Se zvonea că hoinărește prin sat, exact ca pe vremuri, 
când Laura era copil. Când, în sfârșit, apăru în pragul casei sale 
- știrbă, murdară și cu hainele care atârnau ca niște zdrente - 
era la fel de nebună ca întotdeauna. Laura nu înțelegea cum de 
putuseră medicii ăia s-o externeze. Măcar la spital îi dădeau 
medicamente și n-o lăsau să se atingă de alcool. Chiar dacă ar fi 
vrut s-o roage să plece, Laura o trăsese repede în hol, înainte s- 
o vadă vecinii. 

— Vai de mine, ce dichisite suntem, spusese Dagmar. Văd că 
cineva s-a descurcat bine în lumea asta. 

Laura strânsese pumnii, pe la spate. Himera asta, pe care o 
alungase și care i se arăta doar în visele cele mai rele, o 
ajunsese iar din urmă. 

— Ce vrei? 

— Am nevoie de ajutor, rostise Dagmar pe un ton plângăcios. 

Se mișca ciudat, cumva țeapăn, și fața îi zvâcnea din când în 
când. 

— Ai nevoie de bani? 

Laura întinsese mâna după geanta ei. 

— Nu mie Îmi trebuie, zisese Dagmar, fără a-și lua privirea de 
la geantă. Am nevoie de bani ca să mă duc în Germania. 

Laura o privise nedumerită. 

— În Germania? Ce treabă ai tu în Germania? 

— N-am apucat să-mi iau rămas-bun de la taică-tău. De la 
Hermann al meu. 

Dagmar izbucnise în plâns. Laura privise în jur, agitată. Nu 
voia ca Sigvard să iasă și să vadă ce se întâmpla în hol. Nu avea 
voie s-o vadă pe mama ei aici. 

— Sșșști iti dau eu bani. Dar linișteşte-te, pentru Dumnezeu! 

Laura îi întinsese un teanc de bancnote. 

— Poftim! Banii ăștia ar trebui să-ți ajungă până în Germania! 

— Oh, multumesc! 

Dagmar se năpustise și apucase banii și mâna Laurei. 
Sărutase mâinile fiicei ei. Laura și le trăsese dezgustată, 
ștergându-le de fustă. 

— Hai, du-te, spusese. 

Nu voia decât s-o vadă plecată din casă, din viața ei, ca să 
restabilească echilibru perfect. Când Dagmar luase banii și 
plecase, Laura se prăbușise ușurată pe un scaun din hol. 

Între timp trecuseră câțiva ani şi mama ei cu siguranță nu mai 
trăia. Laura se îndoia că ajunsese departe cu banii aceia, mai 
ales în haosul de după război. Și dacă mai și vorbise aiurea că 
vrea să-și ia rămas-bun de la Hermann Göring, era clar că 
fusese luată drept nebună și oprită undeva pe drum. Göring nu 
era tocmai o cunoștință cu care să te lauzi în gura mare. 
Păcatele lui nu se făcuseră mai mici doar fiindcă își curmase 
viața în închisoare, la un an de la sfârșitul războiului. Laura se 
înfioră la gândul că poate mama ei continua să își răspândească 
obsesia prin sat, anume că Göring era tatăl copilului ei. și 
amintea doar vag vizita la soția lui Göring, în Stockholm, dar își 
aducea aminte limpede rușinea aceea și privirea pe care i-o 
aruncase Carin Göring. O privire plină de înțelegere și de 
căldură. Probabil că din cauza Laurei nu chemase niciun ajutor, 
cu toate că fusese, desigur, speriată de moarte. 

Ei, bine, toate erau acum de domeniul trecutului. Mama ei 
dispăruse și nimeni nu mai vorbea despre aiurelile ei bolnave. Si 
Nanna avea grijă ca Laura să-și poată trăi viata cu care era 
obișnuită. Ordinea fusese restabilită și totul era perfect. Exact 
cum trebuia să fie. 

Gösta se uită la Patrik, care bătea darabana pe volan și își 
ținea privirea aţintită asupra mașinilor din faţa lor, cu o expresie 
înverșunată. Traficul de vară era destul de greoi și drumurile de 
țară înguste nu erau gândite pentru circulaţie în ambele sensuri, 
așa că era nevoit să se tragă mult spre marginea drumului. 

— Sper că n-ai fost prea dur cu ea. 

Gösta întoarse capul și privi pe geamul din dreapta. 

— Ba cred că v-aţi comportat prostește. Părerea asta mi-o 
menţin, spuse Patrik, dar părea mult mai calm decât cu o zi 
înainte. 

Gösta tăcu. Era prea obosit ca să se contrazică cu el. Stătuse 
treaz aproape toată noaptea și trecuse din nou prin tot 
materialul. Dar nu voia să-i spună nimic lui Patrik, care n-ar fi 
apreciat, în momentul de față mai multe iniţiative personale. 
Gösta căscă și duse mâna repede la gură. Dezamăgirea de după 
munca fără rezultate de ieri nu voia să-i dea pace. Nu găsise 
nimic nou, nimic care să-i capteze atenţia, doar date vechi, care 
îl amăgiseră atâta vreme. Insă nu reușea să scape de senzația 
că răspunsul se afla acolo, sub nasul lui, ascuns într-unul dintre 
teancurile alea. Altă dată ar fi vrut să afle ce se întâmplase mai 
mult din curiozitate, sau poate din mândrie profesională. Acum 
însă neliniștea era cea care-l îmboldea. Ebba nu mai era în 
siguranţă și viața sa atârna de ei, de rapiditatea cu care aveau 
să-l prindă pe cel responsabil. 

— la-o la stânga pe-acolo, spuse el, și arătă spre un drum 
lateral aflat ceva mai în față. 

— Știu unde e, spuse Patrik și viră într-un mod care sfida 
moartea. 

— Văd că încă nu ţi-ai luat carnetul de șofer, mormăi Gösta și 
apucă mânerul de deasupra ușii. 

— Conduc foarte bine. 

Gösta pufni. Se apropiau de curtea lui Olle Fiare Vechi. Gösta 
arătă din cap în direcţia ei. 

— Copiii lui n-or să se bucure când vor trebui să curețe pe 
aici. 

Locul arăta mai mult ca un depozit de fiare vechi decât ca o 
locuință. Toţi localnicii știau că puteau să-l sune pe Olle dacă 
voiau să scape de ceva. Olle le stătea la dispoziţie și ridica orice, 
așa că acum curtea lui era plină de mașini, frigidere, remorci, 

mașini de spălat și tot felul de gunoaie împrăștiate în jurul 
câtorva clădiri și depozite. Gösta descoperi chiar și o cască de 
uscat părul. Între timp, Patrik găsi un loc de parcare între un 
congelator și un Volvo Amazon vechi. 

Un bătrânel uscăţiv, îmbrăcat în salopetă de lucru, le ieși în 
întâmpinare. 

— Ar fi fost mai bine dacă veneaţi un pic mai devreme. A 
trecut deja jumătate din ziua asta. 

Gösta își privi ceasul. Era zece și cinci. 

— Salut, Olle. Ziceai că ai ceva pentru noi. 

— Da' mult v-a luat, nenică. Nu știu ce faceţi voi acolo, la 
poliție. Nimeni nu m-a întrebat de lucrurile alea, așa că le-am 
lăsat unde erau. Sunt aici, în spate, lângă chestiile contelui 
nebun. 

Îl urmară pe Olle Fiare Vechi într-un hambar întunecat. 

— Contele nebun? întrebă Patrik. 

— Nu știu dacă era conte pe bune, în orice caz, avea un nume 
din ăsta, de nobil. 

— Te referi la von Schlesinger? 

— Da, exact. Ştiţi doar că era cunoscut în tot satul pentru că 
ținea cu Hitler și fiu-său a plecat să lupte alături de nemți. Nici 
n-a ajuns bine acolo că s-a și ales cu un glonţ în cap, spuse Olle 
și începu să scormonească prin morman. Și dacă bătrânul nu 
era destul de nebun înainte, a înnebunit atunci. Credea că or să 
vină aliaţii și-or să-l atace. Nu m-aţi crede dacă v-aș povesti câte 
grozăvii i-au trecut prin cap să facă acolo. Până la urmă a făcut 
comoţie cerebrală și a murit. 

Olle Fiare Vechi se ridică, clipi spre ei în lumina slabă și își 
scarpină creștetul. 

— Era în 1953, dacă îmi amintesc eu bine. Și casa aceea a 
mai avut o grămadă de proprietari înainte să fie cumpărată de 
Elvander. Doamne, ce idee tâmpită! Să faci internat pe insulă și 
să ademenești o grămadă de copii cu nasul pe sus. Toată lumea 
știa c-o să iasă prost. 

Scormoni mai departe, mormăind. Un nor de praf se ridică. 
Patrik și Gösta începură să tușească. 

— Le-am găsit. Sunt patru cutii de carton cu lucruri. Mobila a 
rămas în casă când au dat-o în chirie, dar restul lucrurilor care 
se puteau muta le-am luat eu. De ce să le arunci așa, anapoda? 

Şi-n plus, nici nu știam dacă se întorc sau nu. Chiar dacă mulţi 
ziceau că zac undeva, morți. 

— Nu ţi-a trecut prin cap să iei legătura cu poliţia și să le zici 
că lucrurile sunt la tine? întrebă Patrik. 

Olle Fiare Vechi se îndreptă de spate și își încrucișă braţele pe 
piept. 

— Dar i-am zis lui Henry. 

— Ce? Adică Henry știa că lucrurile astea-s aici? spuse Gosta. 

De fapt, nu era singurul lucru care-i scăpase lui Henry. Numai 
că n-avea niciun rost să se enerveze pe un om care nu mai trăia 
și care n-avea cum să se apere. 

Patrik cercetă cu privirea cutiile de carton. 

— Cred că încap în mașină, ce zici? 

Gosta dădu din cap. 

— Da, dacă nu altfel, cu bancheta lăsată. 

— Păi, bine că am rezolvat, râse Olle. V-a luat peste treizeci 
de ani să veniţi după ele. 

Gösta și Patrik se abţinură de la comentarii. Oamenilor de 
genul ăsta era mai bine să nu le zici nimic. 

— Ce-o să faci cu toate vechiturile astea, Olle? nu se putu 
abține Gösta. 

Aproape că-l cuprindea panica la văzul atâtor obiecte. Căsuţa 
lui nu era chiar modernă, probabil, dar se mânarea că reușise s- 
o păstreze curată și frumoasă și că nu se transformase într-un 
moș din ăla, care abia putea să își facă loc printre gunoaie. 

— Nu se știe niciodată când o să-mi fie ceva de folos. Dacă 
toţi ar fi așa de strângători ca mine, lumea ar arăta altfel. Pariu. 

Patrik se aplecă și încercă să ridice una dintre cutii, dar 
renunță, gemând. 

— Cred că trebuie s-o ridicăm împreună, Gösta. E prea grea. 

Gösta îi aruncă o privire îngrozită. O întindere musculară 
putea să-i distrugă restul sezonului de golf. 

— Nu prea am voie să ridic chestii grele. Trebuie să am grijă 
de spatele meu. 

— Hai, pune mâna. 

Gösta îndoi genunchii, fără chef, strecurându-și mâna sub 
capătul mai lung al cutiei. Praful îi pătrunse în nas făcându-l să 
strănute în rafale. 

— Noroc! spuse Olle Fiare Vechi și zâmbi atât de larg încât cei 
doi văzură că-i lipseau trei dinţi de sus. 

— Mersi, spuse Gosta. 

Îl ajută pe Patrik să încarce cutiile în portbagaj, plângându-se 
necontenit. Însă abia aștepta să vadă ce conţineau. Poate era 
ceva în cutiile alea, un indiciu mult dorit. Dar se bucura mai ales 
că putea s-o anunţe pe Ebba că găsise lucrurile familiei ei. Nu 
conta dacă-și făcea zob spatele. 

e 

Spre deosebire de alte zile, el și Carina se treziseră târziu. 
Lucrase mult în seara precedentă și se gândise că măcar atât 
merită. 

— Dumnezeule, spuse Carina și puse o mână pe umărul lui. 
Mi-e somn și acum. 

— Și mie, dar cine-a zis că trebuie să ne trezim deja? 

Kjell se apropie și o trase spre el. 

— Mmmm... sunt prea obosită. 

— Voiam să te ţin în braţe, atât. 

— Și vrei să te și cred, spuse ea, dar întinse gâtul, înfiorată. 

Mobilul lui Kjell începu să zbârnâie strident în buzunarul 
pantalonilor aruncaţi pe marginea patului. 

— Să nu răspunzi, spuse Carina și se lipi de el. 

Dar mobilul suna fără oprire și până la urmă Kjell nu mai 
suportă. Se ridică, smuci pantalonii și scoase mobilul. Pe ecran 
scria Sven Niklasson. Kjell se împiedică un pic în taste înainte să 
răspundă. 

— Alo, Sven? A, nu, nu dormeam. _ 

Kjell aruncă o privire spre ceas. Era trecut de nouă. Işi drese 
vocea. 

— Ai aflat ceva? 

Sven Niklasson vorbi mult. Kjell îl ascultă din ce în ce mai 
surprins. Singurele lui reacţii se rezumau la câteva mormăieli. O 
văzu pe Carina, care îl studia întoarsă pe o parte, cu capul 
sprijinit de braț. 

— Putem să ne vedem la Malöga, spuse într-un final. Apreciez 
că mă lași să trag și eu cu ochiul, dintr-un colț. Nu toți colegii 
mei s-ar comporta așa, crede-mă. Ai vorbit și cu poliţia din 
Tanum?... Göteborg? Da, poate că-i mai bine, având în vedere 
situaţia. Da, au ţinut conferinţă de presă și sunt ocupați rău. Dar 
ai aflat deja, de la colegul vostru care a fost ieri acolo. Vorbim 
mai mult după ce te iau cu mașina. Ne vedem în curând. 

Kjell respira sacadat când închise telefonul. Carina îl privi 
zâmbitoare. 

— Bănuiesc că-i ceva ieșit din comun, din moment ce te 
întâlnești aici cu Sven Niklasson. 

— Dac-ai ști. 

Kjell se dădu jos din pat și începu să se îmbrace. Oboseala 
parcă se evaporase. 

— Dac-ai ști, repetă, de data asta mai mult pentru el. 

e 

Adună repede lenjeria de pat din camera de oaspeți. Ebba 
plecase. Ar fi vrut să ia cu ea documentele despre familia ei, dar 
Erica o rugase s-o lase să-și facă niște cópii, lucru la care ar fi 
trebuit să se gândească mai devreme, desigur. 

— Noel! Nu da în Anton! strigă spre camera de zi, fără a fi 
nevoită măcar să verifice cine era gălăgiosul. Dar nimeni nu 
părea s-o asculte și plânsetele se intensificară. 

— Mama! Mamaaaaaaaaaaa! Noel se bate, strigă Maja. 

Erica lăsă lenjeria, cu un oftat adânc. Tânjea după câteva 
minute de liniște, cât să poată să termine o sarcină, fără ca 
vreun copil să ţipe și să pretindă să fie băgat în seamă. Avea 
nevoie de timp și pentru ea. Avea nevoie să fie adult. Copiii erau 
cel mai important lucru din viaţa ei, dar uneori avea impresia că 
trebuia să renunţe la tot ce îi plăcea. Chiar dacă Patrik își luase 
câteva luni de concediu de paternitate, ea era managerul de 
proiect și avea grijă ca totul să meargă strună. Patrik o ajuta 
mult, dar tocmai asta era problema: că o ajuta doar. Și când 
vreunul dintre copii se îmbolnăvea, ea era cea care amâna un 
termen sau contramanda un interviu, ca Patrik să se poată duce 
la serviciu. Cu toate că se străduia să se abţină, se gândi, cu 
amărăciune, că nevoile și munca ei erau întotdeauna pe ultimul 
plan. 

— Hai, termină, Noel, spuse și îl trase de lângă fratele lui 
geamăn, care zăcea pe jos și se smiorcăia. 

Noel începu imediat să plângă. Pe Erica o mustră conștiința că 
îl strânsese prea tare de braţ. 

— Mama rea, spuse Maja și se holbă la Erica. 

— Da, mama e rea, spuse Erica și se așeză pe jos, apoi îi luă 
în braţe pe gemenii care plângeau în hohote. 

— Alo? se auzi o voce dinspre hol. 

Erica tresări, dar în clipa următoare își dădu seama cine era. 
O singură persoană putea fi atât de lipsită de consideraţie încât 
să intre în casă fără să sune la ușă. 

— Bună, Kristina, spuse și se ridică cu greu. 

Gemenii se opriră din plâns și o rupseră la fugă spre bunica. 

— Ordin de la șefu'. Cică să preiau cârma, spuse Kristina și 
șterse obrajii umezi ai lui Noel și Anton. 

— Să preiei? 

— Mi-a zis să te trimit la secţie. 

Kristina o privi de parcă ar fi fost de la sine înțeles că trebuia 
să se ducă. 

— Mai mult de atâta nu știu. Sunt doar o pensionară de la 
care se așteaptă toată lumea să se prezinte la raport, la un 
minut după ce-a primit un telefon. Patrik m-a sunat să mă 
întrebe dacă nu pot să trec pe la voi acum, și noroc că eram 
acasă că, cine știe, puteam să fiu altundeva, poate aveam 
treabă, poate eram la cum îi zice, la o întâlnire, dar i-am zis lui 
Patrik că de data asta treacă de la mine, dar altfel mă aștept să 
mă anunţaţi mai din timp. Să știți că am și eu viața mea, chiar 
dacă voi credeţi că sunt prea bătrână pentru așa ceva. 

Își trase sufletul, apoi se uită la Erica. 

— Ce aștepți? Patrik a zis că trebuie să te duci imediat la 
secție. 

Erica nu înţelegea nici acum nimic, dar hotărî să nu mai pună 
întrebări. Nu conta despre ce era vorba, important era că avea 
să primească o clipă de răgaz, adică tocmai ce-i trebuia acum. 

— l-am zis lui Patrik că nu pot să stau toată ziua, pentru că 
diseară e concursul cu premii la tv și nu vreau să-l pierd pentru 
nimic în lume. Și, înainte de asta, vreau să spăl și să fac 
cumpărături, așa că nu pot să rămân mai mult de cinci, că altfel 
nu apuc să fac nimic pe-acasă. Nu pot să vă servesc chiar așa, 
deși numai Dumnezeu știe că am ce să fac aici tot timpul. 

Erica trânti ușa după ea și zâmbi. Libertate! 

Dar când se urcă în mașină, căzu din nou pe gânduri. Ce era 
așa de urgent? Singurul lucru la care se putea gândi era vizita 
lui Patrik și a lui Gosta la Olle Fiare Vechi. Probabil că găsiseră 
bunurile familiei. Porni mașina, fluierând, și o luă spre 
Tanumshede. Regretă imediat că fusese așa de critică la adresa 
lui Patrik. Dacă o lăsa să participe la anchetă și să se uite peste 

lucrurile recuperate, era dispusă să se ocupe de treburile 
casnice timp de o lună, fără să crâcnească. 

Luă curba spre parcarea secţiei și alergă spre clădirea joasă și 
urâtă. La recepţie nu era nimeni. 

— Patrik? strigă spre coridor. 

— Suntem aici. În sala de ședințe. 

Se luă după voce, dar înmărmuri în cadrul ușii. Masa și 
podeaua erau pline de lucruri. 

— N-a fost ideea mea, spuse Patrik, cu spatele la ea. Gösta 
zicea că meriţi să fii aici. 

Erica îi trimise un pupic lui Gösta, care se înroși și își feri 
privirea. 

— Aţi găsit ceva interesant? întrebă și privi împrejur. 

— Nu, încă n-am apucat să ne uităm peste toate. 

Patrik suflă praful de pe câteva albume foto, apoi le așeză pe 
masa din faţa lui. 

— Vreţi să vă ajut sau să încep să mă uit peste ele? 

— Cutiile sunt aproape goale, așa că poţi să începi. 

Patrik se întoarse și o privi. 

— A venit mama? 

— Nu, copiii sunt destul de mari de-acum și am zis că se 
descurcă și singuri un timp, spuse râzând Erica. Sigur că e aici, 
altfel n-aș fi știut că trebuie să vin. 

— Am încercat s-o sun pe Anna mai întâi, dar n-a răspuns la 
telefon, nici pe fix, nici pe mobil. 

— Serios? Ce ciudat. 

Erica se încruntă. Anna nu se mișca niciun metru de lângă 
telefonul ei mobil. 

— Ştii că Dan și copiii au plecat. Sunt sigur că lenevește în 
vreun șezlong, pe undeva. 

— Ai dreptate. 

Erica își alungă gândurile rele și se apucă să se uite peste 
obiectele din faţă. 

Cei trei lucrară în tăcere un timp. Majoritatea lucrurilor din 
cutii erau banale: cărţi, stilouri, perii pentru păr, pantofi și haine 
care miroseau a mucegai. 

— Ce s-a întâmplat cu tot mobilierul? întrebă Erica. 

— A rămas în casă. Bănuiesc că majoritatea pieselor au 
dispărut de-a lungul anilor, cu mai mulţi chiriași. Va trebui să-i 

întrebăm pe Ebba și pe Mârten. Ceva trebuie să fi găsit când s- 
au mutat, în primăvară. 

— Apropo, Anna zicea, ieri, că se duce la Mărten. A 
împrumutat barca noastră. Mă întreb cum a ajuns acasă. 

— Sigur n-a păţit nimic, dar sună-l pe Mårten dacă îţi faci griji 
și întreabă-l când a plecat spre casă. 

— Cred c-o s-o fac chiar acum. 

Erica scoase telefonul din geantă și căută numărul lui Mărten. 
Nu vorbi decât vreun minut. Când termină, se uită la Patrik. 

— Anna a stat doar vreo oră și marea era liniștită când a 
plecat acasă. 

Patrik își scutură pantalonii de praf. 

— Mă bucur. 

Erica dădu din cap, dar o rodea îndoiala. Ceva nu era în 
regulă. În același timp știa că era prea temătoare și că reacţiona 
de multe ori exagerat, așa că își lăsă deoparte gândurile și 
continuă să caute printre lucruri. 

— Ce ciudat, spuse și ridică o listă de cumpărături. Probabil 
că-i scrisă de Inez. Mi se pare ireal că a trăit o viaţă normală și 
făcea liste de cumpărături: lapte, ouă, zahăr, gem, cafea... 

Erica îi dădu lista lui Patrik. 

Acesta se uită la ea, oftă și i-o înapoie Ericăi. 

— N-avem timp de așa ceva acum. Trebuie să ne concentrăm 
să găsim ceva relevant pentru caz. 

— OK, spuse Erica și puse hârtia pe masă. 

Cei trei continuară să cerceteze fiecare lucrușor. 

— Rune ăsta era foarte ordonat. 

Gösta le arătă un caiet care părea să conţină toate cheltuielile 
gospodăriei. Scrisul era frumos și arăta de parcă textul ar fi fost 
dactilografiat. 

— Se pare că își nota și cele mai mici sume, spuse Gösta. 

— Nu mă miră, după câte am auzit despre Rune, zise Erica. 

— Uită-te aici. Am impresia că cineva era leșinat după Leon. 

Patrik le arătă o foaie plină de mâzgălituri dintr-un carneţel. 

— A inimă L, citi Erica cu voce tare. Și văd că a exersat și 
viitoarea ei semnătură, Annelie Kreutz. Deci Annelie era 
îndrăgostită de Leon. Adică exact ce-am auzit. 

— Oare ce părere avea taică-său, Rune? întrebă Gösta. 

— Dacă ne gândim cât de maniac era cu controlul, probabil c- 
ar fi declanșat un scandal monstru dacă fiica lui ar fi avut o 
relaţie, spuse Patrik. 

— Mă întreb dacă era o atracţie reciprocă, spuse Erica și se 
sprijini pe marginea mesei. Annelie se dădea în vânt după Leon, 
dar oare Leon se dădea în vânt după ea? John zice că nu, dar 
poate că le-a ascuns chestia asta, cine știe. 

— Zgomotele alea nocturne, spuse Gösta. Ziceai că Ove 
Linder auzea zgomote noaptea. Or fi fost Leon și Annelie, care 
ieșeau pe furiș din cameră? 

— Sau poate niște fantome? spuse Patrik. 

— Ei, na, spuse Gosta, apoi apucă un teanc de facturi și 
începu să le verifice. Ebba a plecat înapoi pe insulă? 

— Da, s-a dus cu barca poștei, spuse Erica cu un aer absent. 

Luase un album foto de pe masă și se uita atentă la fotografii. 
Una dintre ele înfățișa o femeie tânără cu păr lung și neted cu 
un copil mic în brațe. 

— Nu pare deloc fericită. 

Patrik aruncă o privire peste umărul ei. 

— E Inez cu Ebba. 

— Da, și ăștia trebuie să fie ceilalţi copii ai lui Rune. 

Erica le arătă trei copii de vârste și înălțimi diferite, care 
păreau să fi fost aliniaţi, fără voia lor, în faţa unui perete. 

— Ebba o să fie superfericită, spuse Erica și întoarse foaia. O 
să însemne foarte mult pentru ea. Uite, asta sigur e bunica ei, 
Laura. 

— Tanti aia pare periculoasă rău, spuse Gösta, care se 
postase lângă Erica pentru a arunca o privire. 

— Câţi ani avea când a murit? întrebă Patrik. 

Erica se gândi. 

— Cred că în jur de cincizeci și trei. Au găsit-o moartă în 
spatele casei, într-o dimineaţă, devreme. 

— Nimic dubios? întrebă Patrik. 

— Nu, din câte știu. Ai auzit ceva, Gösta? 

Acesta scutură din cap. 

— Medicul care s-a deplasat până acolo a constatat că ieșise 
pentru ceva, nu se știe pentru ce, în noaptea precedentă, atunci 
a făcut infarct și a murit. N-au existat dubii că n-ar fi fost vorba 
de moarte naturală. 

— Mama ei era cea care a dispărut? întrebă Patrik. 

— Da, Dagmar a dispărut în 1949. 

— O beţivancă bătrână, spuse Gösta. Cel puţin așa am auzit. 

— E o minune că Ebba e așa de normală, cu o astfel de 
familie. 

— Poate pentru că a crescut pe Rosenstigen și nu pe Valö, 
spuse Gosta. 

— Da, sunt sigur, spuse Patrik și continuă să caute printre 
lucruri. 

Două ore mai târziu verificaseră tot și se uitau unii la alţii 
dezamăgiţi. Chiar dacă Ebba avea să se bucure pentru 
fotografiile nou apărute și celelalte obiecte personale care 
aparținuseră cândva familiei ei, cei trei nu găsiseră nimic care 
să-i ajute la elucidarea cazului. Ericăi aproape că-i venea să 
plângă. Avusese așteptări mari, iar acum stătea în mijlocul unei 
săli de ședințe inundată de obiecte care nu le foloseau la nimic. 

Erica își privi bărbatul. Ceva părea că-l îngrijorează, dar nu 
știa ce anume. Erica mai văzuse expresia aceea pe fața lui. 

— La ce te gândești? 

— Nu știu. E ca și când... în fine, nu contează, o să-mi dau 
seama mai târziu, spuse el iritat. 

— Păi, bine, atunci, asta e. Haideţi să le împachetăm la loc, 
spuse Gösta și începu să umple cutia cea mai apropiată. 

Patrik i se alătură, dar Erica rămase pe loc, fără a schiţa vreun 
gest să-i ajute. Cercetă camera, încercând pentru ultima oară să 
găsească ceva interesant și fu cât pe ce să renunțe când 
privirea i se opri asupra unor carnețele mici, negre, pe care le 
recunoscu. Erau pașapoartele familiei Elvander, pe care Costa le 
așezase frumos pe masă, într-un teanc. Erica miji ochii ca să 
vadă mai bine și numără în gând. Apoi luă teancul și le așeză 
unul lângă altul, într-un șir. 

Patrik se opri din împachetat și o privi. 

— Ce faci? 

— Nu vezi? spuse ea și arătă spre pașapoarte. 

— Nu, ce? 

— Numără. 

Patrik se conformă și Erica văzu cum căscă ochii. 

— Sunt patru pașapoarte, spuse ea. N-ar trebui să fie cinci? 

— Ba da, dacă presupunem că au apucat să-i facă și Ebbei. 

Patrik se apropie de masă și luă pașapoartele. Apoi le 
deschise pe rând și verifică numele și pozele. După care se 
întoarse spre soţia lui. 

— Ei bine? Cine lipsește? îl întrebă ea. 

— Annelie. Paşaportul ei. 

21. 


Fjällbacka, 1961 


Mama știa mai bine cum stau lucrurile. Era un adevăr pe care 
Inez îl accepta și pe care-l auzise toată copilăria ei. De tatăl ei 
nici nu-și amintea. Avea doar trei ani când acesta făcuse 
comotie cerebrală. Murise la câteva săptămâni după aceea, în 
spital. Acum nu mai erau decât ea, mama și Nanna. 

Uneori se întreba dacă își iubea mama. Nu era tocmai sigură. 
O iubea pe Nanna, își iubea ursuletul de pluș cu care dormea de 
când era mică, dar cum era cu mama? Știa că ar fi trebuit s-o 
iubească, la fel ca ceilalți copii de la școală. In acele ocazii, rare, 
când îi dăduseră voie să se ducă acasă la vreo colegă ca să se 
joace, văzuse cum mama îşi întâmpinase fiica cu ochii strălucind 
de bucurie, și cum fetița se aruncase în brațele mamei, Inez 
simţise cum i se strânge stomacul când îi văzuse pe colegii de 
clasă cu mamele lor. Apoi făcuse la fel când ajunsese acasă. Se 
aruncase în brațele calde ale Vannei, tot timpul deschise pentru 
ea. 

Mama nu era rea și nu ridicase niciodată vocea la ea, din câte 
își amintea Inez. Nanna era cea care o dojenea dacă nu era 
cuminte. Dar mama hotăra cum trebuiau făcute toate și Inez n- 
avea voie s-o contrazică sub nicio formă. 

Cel mai important era să fie făcute toate cum trebuia. Mama 
zicea mereu: „Tot ce trebuie făcut merită făcut cum trebuie”. 
Inez n-avea voie să facă nimic de mântuială. Tema pentru acasă 
trebuia scrisă frumos, cu literele aliniate drept pe linie. 
Numerele trebuiau scrise în pătrăţele din caietul de matematică. 
Urmele calculelor greșite erau interzise, chiar dacă le ștergea cu 
guma. Dacă nu era sigură, trebuia să scrie totul pe ciorne 
înainte de a trece pe curat. 

Și era important să nu facă dezordine, pentru că dacă nu era 
ordine în casă, se putea întâmpla ceva îngrozitor. Ce anume, nu 
știa, dar camera ei trebuia să fie absolut curată și ordonată. Nu 
se știa niciodată când avea să arunce un ochi Laura. Dacă nu 

era ordine îşi lua expresia aceea dezamăgită și zicea că nu mai 
vrea să vorbească cu ea. Inez ura discutiile alea. Nu voia s-o 
supere pe mama și, de cele mai multe ori, în discuțiile acelea 
era vorba exact despre asta: despre faptul că Inez o dezamăgea 
pe mama. 

Nu avea voie nici să facă dezordine în camera Nannei sau în 
bucătărie. In celelalte camere din casă - dormitorul mamei, 
camera de zi, camera pentru oaspeți și salonul - nu i se 
permitea să pună piciorul. Putea să strice ceva, spunea mama. 
Copiii n-aveau ce căuta acolo. lar Inez o asculta, fiindcă era mai 
ușor așa. Nu-i plăceau certurile și nici discuțiile cu mama. Și 
dacă făcea ce-i spunea mama, scăpa de ambele. 

La școală era mai tot timpul singură și făcea tot ce trebuia, 
sârguincioasă. Era clar că învățătoarei îi plăcea de ea. Adulților 
părea să le placă atunci când copiii ascultau de ei. 

Ceilalţi copii n-o băgau în seamă, de parcă n-ar fi considerat-o 
demnă nici măcar să se certe cu ea. De câteva ori râseseră de 
ea și îi spuseseră ceva despre bunica ei, iar lui Inez i se păruse 
ciudat, pentru că ea n-avea nicio bunică. O întrebase pe mama 
de ea, dar, în loc să-i răspundă, Laura hotărâse să poarte cu ea 
o discuție. Inez o întrebase chiar și pe Nanna, dar aceasta, fără 
veste, își încleștase gura, zicându-i că nu era treaba ei. Așa că 
Inez nu mai întreba nimic. Nu era atât de important încât să 
riște iar o discuţie de-a mamei. Și mama, oricum, știa totul mai 
bine. 

Ebba sări pe ponton și mulţumi de mii de ori pentru drumul 
până la Valö. Pentru prima oară de când se mutaseră acolo, se 
simţea fericită în timp ce urca spre casă, pe cărăruie. Avea atât 
de multe să-i povestească lui Mårten! 

Rămase uimită de cât de frumoasă era, de fapt, casa lor. 
Bineînţeles că avea nevoie de o mulţime de reparaţii - cu toate 
că munciseră mult, erau doar la început - dar era clar că avea 
potenţial. Părea o bijuterie albă în mijlocul dealului înverzit și 
chiar dacă nu vedea apa de acolo, îi simţea prezenţa peste tot. 

Avea să le ia mult timp să se regăsească și viaţa lor avea să 
fie diferită. Dar asta nu însemna neapărat nefericire. Poate 
dimpotrivă, poate că relaţia lor avea să fie mai solidă. Inainte 
nici nu îndrăznise să se gândească la așa ceva, dar poate că 
aveau să găsească loc și pentru un copil. Nu atâta timp cât totul 
era fragil și nou. Îi aștepta multă muncă, atât la casă, cât și la 
relaţia lor, dar mai târziu, poate că Vincent avea să aibă un 
frăţior sau o surioară. Ăsta era planul ei. Un frăţior sau o 
surioară pentru îngerașul lor. _ 

Reușise să-i liniștească și pe ai ei. Işi ceruse scuze că nu le-a 
povestit ce s-a întâmplat și îi convinsese să nu pornească în 
trombă spre Fjällbacka. Apoi îi sunase și seara ca să le spună că 
aflase multe despre familia ei și știa că se bucurau și că 
înțeleseseră cât de mult însemna asta pentru ea. Dar nu erau de 
acord ca ea să revină pe insulă înainte ca poliția să elucideze ce 
se întâmpla acolo. Așa că le servise o minciună inofensivă 
spunând că o să doarmă încă o noapte la Patrik și Erica. Părinţii 
se declaraseră satisfăcuți. 

O îngrozea și pe ea faptul că cineva le voia răul, dar Mårten 
alesese să rămână și ea hotărâse să stea cu el. Pentru a doua 
oară în viaţă, îl alegea pe Mårten. Teama de a-l pierde era mai 
mare decât teama de necunoscutul care-i ameninţa. Moartea lui 
Vincent o învățase că nu putea să controleze totul în viață, și 
știa că-i era menit să stea aici, alături de Mårten, indiferent ce s- 
ar fi întâmplat. 

— Alo? 

Ebba își aruncă geanta pe jos, în hol. 

— Mårten? Unde ești? 

În casă era liniște. Ebba trase cu urechea urcând scările. Oare 
era plecat până la Fjällbacka, cu treabă? Nu, barca se afla lângă 
ponton. Și mai văzuse o barcă acolo. Poate aveau musafiri? 

— Alo! strigă din nou, dar îi răspunse doar ecoul, care 
reverbera între pereţii goi. 

Soarele bătea tare în ferestre și ilumina dărele de praf, care 
se roteau în aer când se mișca. Ebba intră în dormitor. 

— Mårten? 

Îl privi nedumerită pe bărbatul ei, care stătea pe jos, cu 
spatele lipit de perete și cu privirea ațintită asupra unui punct 
imaginar. Nu reacționă. 

Ebba fu cuprinsă de neliniște. Se lăsă lângă el și-l mângâie pe 
păr. Părea obosit și blazat. 

— Cum te simţi? îl întrebă. 

Bărbatul întoarse privirea. 

— Te-ai întors acasă? spuse el cu glas inexpresiv. 

Ebba dădu din cap, cu entuziasm. 

— Da, nici nu-ţi poţi imagina câte am să-ţi povestesc. Am avut 
timp să mă gândesc puţin, cât am stat la Erica. Mi-am dat 
seama de ceva ce tu cred că ai înțeles de mult: că n-am mai 
rămas decât noi și că trebuie să facem un efort. Te iubesc, 
Mårten. Vincent o să fie mereu aici, oriunde ne-am afla, spuse 
ea, și duse mâna la inimă, dar nu putem să trăim de parcă și noi 
am fi morți. 

Tăcu și aşteptă o reacţie, dar Mårten nu spuse nimic. 

— Toate s-au așezat la locul lor când Erica mi-a povestit 
despre familia mea. 

Se așeză lângă el și începu să-i povestească, entuziasmată, 
despre Laura, Dagmar și Făuritoarea de îngeri. 

Când termină, Mårten dădu din cap. 

— Pacatul a fost moștenit. 

— Ce vrei să spui? 

— Păcatul a fost moștenit, repetă el și vocea începu să-i 
tremure. 

Își trecu mâna prin păr, agitat, zburlindu-l. Ebba întinse mâna 
ca să i-l aranjeze, dar Mårten o împinse într-o parte. 

— Niciodată n-ai vrut să-ţi recunoști vina. 

— Care vină? 

Un fior neplăcut i se furișa în corp, dar Ebba încercă să-l 
ignore. Doar vorbea cu Mărten, cu bărbatul ei. 

— Că a murit Vincent. Cum să mergem mai departe, dacă nu 
vrei să recunoști niciodată? Dar acum îmi dau seama de ce. 
Străbunică-ta a fost o ucigașă de copii și tu l-ai omorât pe copilul 
nostru. 

Ebba tresări, de parcă i-ar fi tras o palmă. Și mai bine ar fi 
făcut asta, decât să-i arunce în față niște vorbe atât de 
cumplite. Spunea că ea l-a omorât pe Vincent? Disperarea îi 
creștea în piept și voia să ţipe la el, dar își dădu seama că ceva 
nu era în regulă. Nu știa ce vorbește, asta era singura explicaţie. 
Altfel nu i-ar fi spus ceva atât de oribil. 

— Mårten, zise cât putu de calm, dar el întinse mâna spre ea 
și continuă: 

— Tu l-ai omorât. Tu ești vinovată. Mereu ai fost. 

— Hai, te rog, ce tot zici acolo? Știi bine că nu-i adevărat. Nu l- 
am omorât eu pe Vincent. Nu e vina nimănui că a murit, și tu știi 
asta! 

Îl apucă de umeri și încercă să-l scuture, să-și revină. 

Dintr-odată însă, rotindu-și privirea prin cameră, observă că 
patul era nefăcut și pe o tavă de pe jos se vedeau farfurii cu 
resturi de mâncare și două pahare cu un pic de vin roșu. 

— Cine a fost aici? întrebă ea, dar nu primi niciun răspuns. 

Mărten o privea doar, cu ochi reci. 

Ușor, foarte ușor, începu să se retragă. Instinctul îi spunea să 
dispară de acolo. Ăsta nu era Mårten, era altcineva, și preț de o 
secundă se întrebă cât timp fusese persoana asta de acum. De 
cât timp căpătase privirea aceea rece, fără ca ea să fi observat? 

Continuă să se retragă. Mărten se ridică, fără a-și lua ochii de 
la ea, cu mișcări înţepenite. Ebba se zbătu speriată și încercă să 
se ridice în picioare, dar Mårten întinse mâna și o împinse 
înapoi, pe podea. 

— Mårten? întrebă ea din nou. 

Nu mai ridicase niciodată mâna asupra ei, niciodată. El, care 
protesta dacă era vorba să omoare un păianjen și insista să-l 
ducă afară și să-i dea drumul. Ebba începu să înțeleagă că acel 
Mårten nu mai exista. Poate că dispăruse odată cu moartea lui 
Vincent. Doar că fusese prea ocupată cu propria-i durere ca să 
observe, și acum era prea târziu. 

Mårten își înclină capul și o studie, de parcă ar fi fost o muscă 
prinsă în plasa lui. Inima îi bătea tot mai repede, dar nu reușea 
să se calmeze. Unde să fugă? Era mai simplu să se dea bătută. 

Avea să i se alăture lui Vincent, moartea n-o speria deloc. Acum 
nu simţea decât tristeţe. Tristeţe pentru ce se stricase în 
Mårten, pentru speranţa într-un viitor comun, spulberată atât de 
repede. 

Când Mårten se aplecă și-și puse mâinile pe gâtul ei, îi susținu 
privirea cu calm. Mâinile lui erau calde. Ebba le recunoscu 
atingerea, doar o mângâiaseră de atâtea ori. Mårten strângea 
tot mai tare. Ebba simţi cum îi zvâcnește inima. Vedea scântei 
în spatele pleoapelor și corpul i se împotrivea, se lupta să 
primească din nou oxigen, dar reuși să se relaxeze, cu puterea 
minţii. Când întunericul se lăsă peste ea, o găsi împăcată cu 
soarta. Vincent o aștepta. 

e 

Gösta rămase în sala de ședințe. Entuziasmul cu care 
reacţionase la descoperirea că unul din pașapoarte lipsea 
începuse să dispară încet. Probabil că era doar un sceptic 
bătrân, dar nu putea să se abţină să nu-și spună că dispariţia 
pașaportului putea să aibă o mie de explicaţii. Poate că 
pașaportul lui Annelie se rupsese, poate că îl pierduse, sau 
poate că îl păstra altundeva și dispăruse când au golit casa. Nu 
s-ar fi mirat, totuși, să fi fost vorba de un detaliu important, dar 
asta era treaba lui Patrik. În ceea ce-l privea, simțea nevoia să 
verifice totul din nou, și mai minuţios decât prima oară. li era 
dator Ebbei cu atâta lucru. Nu trebuia să lase nimic neverificat, 
trebuia să-și dea seama de importanţa fiecărui obiect. 

Maj-Britt nu l-ar fi iertat niciodată dacă nu făcea tot ce-i stătea 
în putinţă ca s-o ajute pe feticuţță. Ebba se întorsese pe Valö. 
Ceva întunecat și ameninţător o aștepta acolo. Gösta trebuia să 
facă tot ce-i stătea în putinţă ca să împiedice un nou accident. 

Ocupase un loc special în inima lui încă din ziua în care se 
agăţase de el, când trebuise să plece din casa lor. Fusese una 
din cele mai îngrozitoare zile din viaţa lui. Dimineaţa în care 
asistentul social venise s-o ducă pe Ebba la noua ei familie îi 
rămăsese întipărită pentru totdeauna în minte. Maj-Britt îi 
făcuse baie și o îmbrăcase frumos. li pieptănase părul, legase o 
fundiţă în el și îi dăduse rochiţa cea albă, cu panglică la mijloc, 
pe care o cususe nopţi la rând. El abia dacă izbutise să se uite la 
Ebba în dimineaţa aceea, la cât era de adorabilă. 

De teamă să nu i se frângă inima, nici nu voise să-și ia rămas- 
bun, dar Maj-Britt insistase că trebuie să-i spună la revedere 

cum trebuie. Așa că se aplecase și-i întinsese brațele. Ebba 
alergase spre el, cu fundiţa fluturând și cu rochia ca o velă albă 
în spate. Il cuprinsese pe după gât strângându-l tare de parcă ar 
fi simţit că n-avea să-l mai vadă. 

Gösta înghiţi în sec și scoase cu grijă hainele de bebeluș ale 
Ebbei dintr-o cutie în care le așezase de curând Patrik. 

— Gosta. 

Patrik stătea în cadrul ușii. 

Gösta tresări și se întoarse. În mâini ţinea, încă, un pulover 
alb de bebeluș. 

— De unde știai adresa părinţilor Ebbei din Göteborg? îl 
întrebă Patrik. _ 

Gösta tăcu. Gândurile i se învârteau în cap. Incercă să 
inventeze o scuză, cum că văzuse adresa pe undeva și o 
reținuse. Era sigur că l-ar fi putut convinge pe Patrik, dar până la 
urmă oftă și spuse: 

— Eu i-am trimis felicitările. 

— G, spuse Patrik. Sunt tare încet la minte. Nici prin cap nu 
mi-a trecut c-ai putea fi tu. 

— Ar fi trebuit să-ţi spun. Am încercat de câteva ori, spuse 
Gosta și-și plecă rușinat capul. Dar am vrut doar s-o felicit de 
ziua ei. Ultima felicitare pe care ţi-a adus-o Mårten n-am scris-o 
eu. 

— Nu, îmi dau seama. Sincer să fiu, felicitarea aia mi-a rămas 
cumva în cap. Tocmai fiindcă era atât de diferită de celelalte. 

— Și nu prea au reușit nici să imite scrisul meu. 

Gösta lăsă puloverul și își încrucișă brațele pe piept. 

— Da, e cam greu să copiezi mâzgălelile tale. 

Gösta zâmbi, ușurat că Patrik fusese atât de înțelegător. Nu 
era sigur că el, unul, ar fi fost atât de mărinimos. 

— Știu că ancheta asta e importantă pentru tine, spuse Patrik 
de parcă i-ar fi citit gândurile. 

— Nu se poate să i se întâmple ceva rău. 

Gösta îi întoarse spatele și începu să scoată obiecte noi din 
cutie. 

Patrik rămase pe loc. Gösta se răsuci iarăși spre el. 

— Totul ar fi diferit dacă ar trăi Annelie. Sau dacă a trăit, mă 
rog. L-ai sunat pe Leon să-i zici că vrem să vorbim cu el? 

— Prefer să-l iau prin surprindere. Dacă îl scot din apele lui, 
poate reușesc să-l fac să vorbească. 

Patrik amuţi și păru că nu știe dacă să continue sau nu. Apoi 
spuse: 

— Cred că știu cine a trimis ultima felicitare. 

— Cine? 

Patrik scutură din cap. 

— E doar o bănuială. L-am rugat pe Torbjörn să verifice ceva 
pentru mine. O să știu mai multe când primesc un răspuns de la 
el. Până atunci prefer să nu zic nimic, dar promit că tu o să fii 
primul căruia îi spun. 

— Sper din tot sufletul. 

Costa se întoarse iarăși cu spatele. Avea multe de verificat. 
Un obiect îi captase atenţia. N-avea de gând să se dea bătut 
până când nu-și dădea seama ce era. 

(J 

Probabil că Rebecka n-avea să înțeleagă nimic, dar Josef îi 
lăsase, totuși, o scrisoare. Voia să știe măcar că îi era 
recunoscător pentru viața lor împreună și că o iubea. O neglijase 
și pe ea, și pe copii pentru visul lui, își dădea seama de asta 
acum. Rușinea și durerea îl orbiseră, nu-și dăduse seama cât de 
mult însemnau pentru el. Și, cu toate astea, îi rămăseseră 
alături. 

Trimise câte o scrisoare și pentru copii. Scrisorile nu 
conţineau nicio explicaţie, doar câteva cuvinte de rămas bun și 
instrucţiuni. Era important să nu uite că aveau o 
responsabilitate și o sarcină de îndeplinit, chiar dacă el nu mai 
putea să le fie alături, ca să le reamintească. 

Își mâncă fără grabă oul de prânz, fiert exact opt minute. La 
începutul mariajului lor, Rebecka nu prea ţinuse să respecte 
timpul. Uneori fierbea ouăle șapte minute, alteori nouă. Dar 
trecuseră mulți ani de când nu mai greșise. Era o soție bună și 
conștiincioasă, iar părinţii lui o plăcuseră. 

În schimb, uneori era cam prea înţelegătoare cu copiii. Cu 
toate că erau deja mari, trebuiau conduși cu o mână fermă și nu 
era convins ca Rebecka era potrivită pentru așa ceva. Și nu era 
sigur nici dacă avea să păstreze vie moștenirea evreiască în 
sufletele lor. Dar avea de ales? Rușinea lui s-ar fi lipit de ei și le- 
ar fi distrus posibilitatea de-a trece prin viaţă cu capul sus. Era 
nevoit să se sacrifice de dragul viitorului lor. 

Într-un moment de slăbiciune, îi trecuse prin cap să se 
răzbune, dar alungă imediat gândul acela. Ştia, din proprie 

experienţă, că răzbunarea nu atrăgea după sine nimic bun, doar 
întuneric, și mai mult întuneric. 

După ce-și termină oul, se șterse la gură cu grijă și se ridică 
de la masă. leși din casă pentru ultima oară, fără a se uita în jur. 
(J 

Fu trezită de scârțâitul unei uși grele, împinsă în lături. 
Dezorientată, Anna miji ochii în direcția razei de lumină. Unde 
era? Tâmplele îi zvâcneau. Cu greu, reuși să se ridice în capul 
oaselor. Era frig și era înfășurată doar într-un cearșaf subţire. 
Tremurând, își cuprinse genunchii cu braţele, înfricoșată. 

Mårten. Era ultimul lucru de care își amintea. Se culcaseră în 
patul lui și al Ebbei. Băuseră vin și dintr-odată o cuprinsese un 
dor nemăsurat. Își amintea clar acum. Încercă să alunge 
gândurile, dar imaginile cu corpul ei gol lipit de al lui îi apăreau 
din când în când în minte. Se apropiaseră unul de celălalt și luna 
le luminase corpurile. Apoi se făcuse întuneric și nu-și mai 
amintea nimic. 

— Alo? strigă în direcţia ușii, dar nu-i răspunse nimeni. 

Totul părea ireal, de parcă ar fi nimerit într-un alt univers, ca 
Alice căzută prin vizuina iepurelui în Țara Minunilor. 

— Alo? 

Strigă din nou, încercând să se ridice, dar genunchii îi cedară 
și se prăbuși. 

Un obiect mare fu aruncat înăuntru și ușa se trânti iar. Anna 
stătea complet nemișcată. Se făcuse întuneric din nou. Nu 
venea niciun pic de lumină de nicăieri, dar își dădu seama că 
trebuie să afle ce era acolo, așa că se târî spre ușă, pipăind în 
jur. Podeaua era atât de rece, încât simţi cum îi amorţesc 
degetele. Suprafaţa grunţuroasă îi zgâria genunchii. Până la 
urmă atinse ceva ce părea o bucată de pânză. Continuă să 
pipăie și tresări când simţi piele sub degete. Era un om. Avea 
ochii închiși. Anna nu sesiză niciun semn c-ar respira, dar corpul 
îi era cald. Duse mâna, ezitând, spre gâtul persoanei din faţa ei 
și simţi pulsul, bătând slab. Acoperi nasul femeii fără a sta pe 
gânduri, îi mișcă în faţă și în spate capul, apoi se aplecă și-și lipi 
gura de a ei. Știa că e o femeie. Își dădea seama după mirosul 
ei, după parfumul părului și, când îi suflă aer în gură, avu 
senzaţia că îi recunoaște mirosul. 

Anna nu mai știu cât timp se străduise s-o trezească la viață. 
Din când în când, își punea o mână peste cealaltă și apăsa tare 

pieptul femeii. Nu era sigură că asta era procedura corectă. O 
cunoștea doar din serialele TV cu spitale de urgenţă și spera să 
nu fi fost o versiune fantezistă. 

| se păru că trecuse o veșnicie până când femeia începu să 
tușească. Se auzi un sunet ca de vomă. Anna o întoarse pe o 
parte și o mângâie pe spate. Tusea se calmă și femeia începu să 
gâfâie și să tragă aer în piept. 

— Unde sunt? rosti, cu voce uscată. 

Anna o mângâie încet pe păr. Vocea abia se auzise, așa că-i 
era greu să distingă cine era, dar avea o bănuială. 

— Ebba, tu ești? E așa de întuneric că nu văd nimic. 

— Anna? Am crezut că am orbit. 

— Nu, n-ai orbit. E întuneric și nu știu unde suntem. 

Ebba dădu să spună ceva, dar fu întreruptă de un atac de 
tuse care îi zgudui tot corpul. Anna continuă s-o mângâie pe păr 
până când Ebba schiţă un gest, de parcă ar fi vrut să se ridice în 
capul oaselor. Anna o apucă de braț și o ajută să se ridice. 
Tusea se linişti. 

— Nici eu nu știu unde suntem. 

— Cum am ajuns aici? 

Ebba nu răspunse. Apoi spuse, pe un ton scăzut: 

— Mărten. 

— Mårten? 

Anna se gândi din nou la imaginile cu corpurile lor goale. 
Sentimentul de vinovăție îi provocă greață și se strădui să nu 
verse. 

— A..., Ebba tuși din nou. A încercat să mă sugrume. 

— A încercat să te sugrume? repetă Anna uluită, dar vorbele 
Ebbei treziră un gând în mintea ei. 

Bănuise că ceva nu era chiar în regulă cu Mårten, la fel cum 
un animal simte când un altul din turmă e bolnav. Dar asta o 
atrăsese și mai mult. Era obișnuită cu pericolul și îl recunoștea 
imediat, iar ieri îl recunoscuse pe Lucas în Mårten. 

| se făcu rău din nou și răceala podelei i se răspândi în corp. 
Tremura din ce în ce mai tare. 

— Doamne, ce frig e. Unde ne-o fi închis? se întrebă Ebba. 

— Sper că ne dă drumul? 

Anna își auzi îndoiala din voce. 

— Nu l-am mai recunoscut. Era ca un străin. Am văzut în ochii 
luică e... 

Ebba se opri și dintr-odată izbucni în plâns. 

— Zicea că eu l-am omorât pe Vincent. Pe băiatul nostru. 

Fără a scoate un cuvânt, Anna o luă în braţe și îi sprijini capul 
de umărul ei. 

— Ce s-a întâmplat? o întrebă după un timp. 

Ebba plângea atât de tare, încât preţ de câteva minute nu 
reuși să scoată niciun cuvânt. Până la urmă începu să respire 
mai liniștit și își trase nasul. 

— Era pe la începutul lui decembrie. Aveam treabă de nu mai 
știam încotro s-o apucăm. Mărten lucra la trei proiecte, în 
construcții, în același timp și eu lucram peste program. Probabil 
că Vincent era afectat de asta, pentru că era tot timpul 
încăpățânat cu noi și ne testa limitele. Eram terminati. 

Ebba își trase iar nasul. Anna o auzi cum se șterge cu 
mâneca. 

— İn dimineața aceea trebuia să plecăm la serviciu amândoi. 
Mårten urma să-l lase pe Vincent la grădiniță, dar a primit un 
telefon de pe unul din șantiere și a trebuit să plece imediat. Ca 
de obicei, se întâmplase ceva neprevăzut. Mårten m-a rugat să-l 
duc eu pe Vincent, ca să poată el pleca imediat, dar eu aveam o 
ședință importantă de dimineaţă și m-am enervat fiindcă, 
pentru el, serviciul lui era tot timpul mai important decât al 
meu. Am început să ne certăm și până la urmă Mårten a plecat 
și m-a lăsat singură cu Vincent. Mi-am dat seama că aveam să 
întârzii la încă o întâlnire și, când Vincent a început cu 
istericalele, am simţit că nu mai pot. Așa că m-am încuiat în baie 
și am început să bocesc. Vincent plângea și bătea în ușă, dar 
după câteva minute s-a făcut liniște și am presupus că s-a dat 
bătut și s-a dus în camera lui. Așa că am lăsat să mai treacă 
câteva minute, timp în care m-am spălat pe față și m-am liniștit. 

Ebba turuia atât de iute, încât aproape că amesteca cuvintele. 
Annei îi venea să-și astupe urechile, ca să nu mai audă 
continuarea. În același timp, ştia că-i era datoare s-o asculte. 

— Tocmai ieșeam de la toaletă, când am auzit o bufnitură 
dinspre cărarea care ducea spre casă. N-a durat mult și l-am 
auzit pe Mårten urlând. Nu mai auzisem niciodată un asemenea 
urlet. Nu suna deloc omenește. Mai degrabă ca un animal 
împușcat. 

Vocea Ebbei șovăi, dar reuși să continue: 

— Mi-am dat seama imediat ce se întâmplase. Ştiam că 
Vincent era mort, o simţeam cu tot corpul. Cu toate astea, m-am 
năpustit spre ușă și l-am văzut întins în spatele mașinii noastre. 
N-avea geaca pe el și, deși am văzut că e mort, nu puteam să 
mă abţin să nu mă gândesc că stătea întins în zăpadă fără 
salopetă. Că avea să răcească. La asta m-am gândit când l-am 
văzut acolo. Că o să răcească. 

— A fost un accident, spuse Anna încet. N-a fost vina ta. 

— Ba da, are dreptate Mărten. Eu l-am omorât pe Vincent. 
Dacă nu m-aș fi dus la baie, dacă nu mi-ar fi păsat c-o să întârzii 
la întâlnirea aia, dacă n-aș fi... 

Plânsetul ei se transformă într-un țipăt de durere. Anna se 
trase și mai aproape de ea și o lăsă să plângă, în timp ce o 
mângâia pe păr bâiguind vorbe de alinare. Simţea durerea Ebbei 
în tot corpul și, preţ de o secundă, uită de nesiguranţă, de faptul 
că nu știa ce urma să li se întâmple. Deocamdată nu erau decât 
două mame care își pierduseră copiii. 

Când plânsetul amuţi, Anna încercă din nou să se ridice. 
Picioarele ei erau mai puternice. Se ridică încet, nesigură dacă 
avea să se lovească la cap, dar până la urmă reuși să stea 
dreaptă. Făcu un pas ezitant înainte. Ceva îi atinse faţa și Anna 
ţipă. 

— Ce e? 

Ebba se agăţă de piciorul Annei. 

— Am simţit ceva pe faţă, dar cred că era doar o pânză de 
păianjen. 

Întinse mâna, tremurând. Ceva atârna acolo, în faţa ei și fu 
nevoită să încerce de câteva ori până când găsi lucrul. O sfoară. 
Trase de ea cu grijă. Lumina care se aprinse o orbi. Anna fu 
nevoită să închidă ochii. 

Încercă să-i deschidă din nou și privi în jur uluită. De jos o auzi 
pe Ebba luptându-se să respire. 

e 

Se bucurase de putere atâția ani, chiar și atunci când alesese 
să nu profite de situaţie. Ar fi fost prea periculos să-i ceară ceva 
lui John. John nu mai era persoana pe care Sebastian o întâlnise 
în Valö. Acum părea atât de plin de ură, chiar dacă o ascundea 
bine, încât ar fi fost stupid să profite de ocazia pe care soarta i-o 
oferise atunci. 

Nu avusese pretenții nici de la Leon, pentru simplul motiv că 
Leon era singurul om, în afară de Lovart, pe care-l respecta pe 
lumea asta. După incidentul ăla dispăruse repede, dar Sebastian 
îl urmărise prin ziare și auzise și zvonuri, care ajungeau uneori 
până la Fjällbacka. Acum Leon se amestecase în jocul dirijat 
până atunci de Sebastian, dar Sebastian profitase oricum de 
ocazie. Proiectele prostești ale lui Josef erau doar o amintire 
vagă. Terenul și granitul erau singurele care valorau ceva și el le 
vânduse pentru o sumă frumușică, conform acordului pe care 
Josef îl semnase fără să arunce măcar un ochi pe el. 

Și Percy. Sebastian chicoti conducând Porscheul galben pe 
străzile înguste ale Fjâllbackăi și salutând câte un trecător. 
Percy trăise cu impresia că era de neatins până când aflase c-o 
să piardă tot. Nu se gândise niciodată serios că ar putea să 
piardă ceva ce-i revenea prin dreptul sângelui. Acum, castelul 
trecuse în posesia fraților lui mai mici doar din vina lui. Nu-și 
administrase deloc chibzuit moștenirea. Sebastian avusese grijă 
doar să grăbească declinul. 

Câștigase bine și de pe urma acelei afaceri, dar considera 
banii aceia mai mult un bonus. Puterea era cea care oferea 
satisfacţie. În mod ciudat însă, nici Percy și nici Josef nu 
pricepuseră asta înainte să fie prea târziu. Dar speraseră c-o să 
fie milos și c-o să-i ajute. Ce idioţi. In fine, Leon avea să pună 
capăt jocului. Probabil că de asta îi convocase. De fapt, 
Sebastian nu își făcea griji. La reputaţia lui, oamenii n-aveau să 
se mire prea mult. În schimb era curios de reacţia celorlalţi. Mai 
ales de cea a lui John care avea cel mai mult de pierdut. 

Sebastian parcă mașina și rămase în ea un timp. Apoi cobori, 
își pipăi buzunarul pantalonilor ca să se asigure că are cheia, se 
duse la ușă și apăsă butonul soneriei. Se făcuse vremea să 
înceapă. 

e 

Erica sorbea din cafea și citea. Nu era deloc bună, probabil că 
stătuse în vas prea mult, dar n-avea chef să facă o porţie nouă. 

— Încă n-ai plecat? 

Gösta intră în bucătărie și își turnă niște cafea în ceașcă. 

Erica închise dosarul pe care-l răsfoia. 

— Da, mi s-a dat voie să mai stau puţin și să citesc dosarul cel 
vechi. Și mă gândesc ce înseamnă chestia asta cu pașaportul 
lipsă. 

— Câţi ani avea Annelie? Șaisprezece? întrebă Gösta și se 
așeză la masă. 

Erica dădu din cap. 

— Da, șaișpe, și se pare că era îndrăgostită lulea de Leon. 
Poate s-a certat cu el și de asta a dispărut. Am mai văzut 
tragedii provocate de povești de iubire între adolescenţi. În 
același timp, mi-e greu să cred că o fată de șaisprezece ani 
putea să-și omoare singură familia. 

— Nu, nu sună deloc credibil. Nu putea s-o facă fără ajutorul 
cuiva. Poate al lui Leon, asta dacă erau împreună. Tatăl a zis nu, 
ei s-au înfuriat și... 

— Da, s-ar putea, dar aici scrie că Leon era cu ceilalţi, la 
pescuit. De ce să fi minţit pentru el? Ca să aibă un alibi? Ce ar fi 
câștigat ceilalți? 

— Bănuiesc că n-au fost cu Annelie toţi cinci..., spuse Gösta 
gânditor. 

— Nu, nu cred că jucau ei jocuri din astea, avansate. 

— Chiar dacă am presupune că vinovata e Annelie, și, hai să 
zicem, Leon, tot nu înțeleg ce motiv să fi avut să-i omoare pe 
toți din familie. Ar fi fost de ajuns să-l omoare pe Rune. 

— Da, exact la asta mă gândeam și eu, spuse Erica și oftă. De 
asta stau aici și rumeg la materialul ăsta vechi. Trebuie să fie o 
inadvertenţă în mărturiile băieţilor, dar vezi că declară același 
lucru, toți. Că au fost la pescuit macrou și, când s-au întors, 
familia nu mai era acolo. 

Gösta rămase cu cana de cafea înaintea gurii. 

— Ce-ai zis? Macrou? 

— Da, așa scrie aici. 

— Cum naiba mi-a scăpat un detaliu atât de evident? 

— Ce vrei să zici? 

Gösta lăsă cana din mână și își trecu palma peste faţă. 

— Se pare că poți să citeşti un raport de o mie de ori, că tot 
nu vezi ce-i mai bătător la ochi. 

Tăcu preţ de câteva secunde, apoi îi zâmbi triumfător Ericăi. 

— Auzi? Cred că tocmai am demontat alibiul băieţilor. 

22. 


Fjällbacka, 1970 


Inez voia să fie pe placul mamei. Stia că mama îi voia binele, 
că voia să îi asigure un viitor cert. Cu toate astea, n-avea cum 
să nege că nu-i plăcea deloc discuția de pe canapeaua elegantă 
din salon. Ce bătrân era bărbatul ăla. 

— O să vă cunoasteti mai bine în timp. 

Laura o privi hotărâtă pe fiica ei. 

— Rune e un bărbat bun, demn de încredere și o să aibă grijă 
de tine. Știi perfect că nu stau bine cu sănătatea și, dacă eu n-o 
să mai fiu, chiar n-o să mai ai pe nimeni. Nu vreau să fii singură, 
cum am fost eu. 

Mama își lăsă palma uscată pe mâna ei. Era o atingere 
străină. Inez îşi amintea doar câteva dăți când mama o atinsese 
în felul acela. 

— Îmi dau seama că e cam din scurt, spuse bărbatul din fata 
ei și o cercetă din cap până-n picioare, de parcă ar fi fost un cal 
care câștigase la curse. 

Poate că era nedrept din partea ei să gândească în acest fel, 
dar așa se simțea. Și, da, era foarte din scurt. Mama fusese 
internată la spital trei zile, cu inima, și când se întorsese acasă, 
revenise cu o propunere: ca Inez să se mărite cu Rune Elvander, 
care devenise văduv cu un an în urmă. Acum, că Nanna nu mai 
era în viață, rămăseseră doar ele două. 

— Soția mea dragă mi-a spus să găsesc pe cineva care să știe 
să-i educe pe copii. Și mama ta mi-a zis că ești o fată de 
nădejde, continuă bărbatul. 

Inez bănuia, vag, că lucrurile nu se mai rezolvau de mult în 
felul acela. Era începutul anilor '70, și femeile aveau 
posibilitatea de-a hotări singure asupra vieții lor. Dar ea nu 
fusese lăsată niciodată să iasă în lumea adevărată, ci fusese 
ținută tot timpul în lumea perfectă creată de mama ei. Și acolo 
cuvântul mamei era lege, iar dacă mama zicea că-i spre binele 

ei să se mărite cu un văduv de cincizeci de ani, și cu trei copii, 
însemna că avea dreptate. Inez n-avea curajul s-o contrazică. 

— Am de gând să cumpăr fosta tabără de copii de pe Valö și 
să înființez un internat pentru băieți. Am nevoie de cineva care 
să mă ajute. Te pricepi să faci de mâncare, bănuiesc? 

Inez dădu din cap. Petrecuse mult timp cu Nanna în bucătărie, 
de la ea învățase tot ce știa. 

— Da, păi, atunci am stabilit, spuse Laura. Logodna trebuie să 
fie suficient de lungă, bineînțeles, așa că ce ziceti de o nuntă de 
Sânziene? 

— Sună grozav, zise Rune. 

Inez tăcea. Își studie viitorul bărbat și-i observă ridurile care 
începuseră să i se formeze în jurul ochilor, buzele înguste, de 
om hotărât. În părul închis la culoare se vedeau fire albe. 
Începuse deja să i se rărească. Deci ăsta era bărbatul cu care 
trebuia să se mărite. Pe copii nu-i întâlnise încă, știa doar că 
unul din ei avea cincisprezece, celălalt doisprezece și, cel mai 
mic cinci ani. Nu avusese de-a face cu prea mulţi copii până 
atunci, dar probabil c-avea să se descurce. Așa zicea mama. 

o... 

Percy rămase în mașină și se uită spre golfulețul de lângă 
Fjällbacka, dar abia dacă vedea valurile sau ambarcaţiunile. Işi 
vedea doar propria soartă, felul în care trecutul se împletea cu 
prezentul. Fraţii lui fuseseră politicoși și rezervaţi. Ținea de 
bunele maniere să se comporte frumos, chiar și cu cel învins. 
Percy știa ce se ascunde sub vorbele lor compătimitoare. Hazul 
de necaz era același, fie că erai sărac sau bogat. 

Ziseseră că au cumpărat castelul, dar asta nu mai era o 
noutate pentru el. Aflase deja de la avocatul Buhrman că 
Sebastian îl păcălise. Cu aceleași cuvinte pe care le folosise și 
Sebastian, îi explicară că vechiul castel avea să fie transformat 
într-un centru de conferinţe exclusivist. Regretau că se ajunsese 
aici, dar voiau să îi facă vânt până cel târziu la sfârșitul lunii. 
Sub supravegherea avocatului lor, desigur, ca Percy să nu 
înhaţe nimic din bunurile neincluse oficial în achiziționarea 
proprietăţii. 

Se mira că Sebastian apăruse totuși. Percy îl văzuse trecând 
pe lângă el cu mașina și urcând dealul ce ducea spre casa lui 
Leon. Bronzat, cu cămașa descheiată pe piept, cu ochelari de 
soare și părul lins. Arăta ca de obicei. Și probabil că nimic nu se 
schimbase pentru el. „E doar business”, avea să-i zică, mai mult 
ca sigur. 

Percy aruncă o ultimă privire spre imaginea lui din oglindă. 
Arăta oribil. Avea ochii roșii de nedormit și prea mult whisky. ȘI 
pielea cenușie și buretoasă. Dar nodul de la cravată era perfect. 
O chestiune de onoare, desigur. Ridică parasolarul și cobori din 
mașină. N-avea de ce să mai amâne inevitabilul. 

(J 

la își sprijini capul de geamul rece. Drumul cu taxiul până la 
aeroportul Landvetter avea să dureze puţin sub două ore, poate 
mai mult, în funcţie de trafic. Incerca să doarmă un pic. 

Il sărutase înainte să plece. Avea să-i fie groaznic de greu să 
se descurce singur, dar nu intenţiona să stea acolo când chestia 
avea să le explodeze în cap. Leon o asigurase că totul avea să 
fie în regulă. Era nevoit să facă asta, îi spusese. Altfel n-o să-și 
liniștească niciodată conștiința. 

Se gândi iarăși la călătoria aceea cu mașina, la drumurile 
abrupte din Monaco. Era pregătit s-o părăsească. Vorbea 
neîntrerupt. Indrugase verzi și uscate despre schimbare, despre 

cum nevoile lui erau diferite acum. Zisese că au petrecut niște 
ani minunaţi împreună, dar că el cunoscuse pe cineva de care 
se îndrăgostise pe neașteptate, că și ea trebuia să își găsească 
pe cineva alături de care să fie fericită. Işi luase privirea de la 
drumul întortocheat ca să i se uite drept în ochi și, în timp ce el 
continua cu banalităţile, se gândise la toate sacrificiile pe care le 
făcuse din dragoste. 

Când mașina se clătinase, îl văzuse cum cască ochii. Fluxul de 
platitudini încetase. 

„Trebuie să te uiţi înainte când conduci”, îi spusese. Neliniștea 
i se citea pe chipu-i frumos și lui la nu-i venea să-și creadă 
urechilor. Pentru prima oară de când se cunoșteau, lui Leon îi 
era frică. Sentimentul puterii îi întunecă mintea. Viteza îi 
împinse corpul în spătarul scaunului. 

„Mai încet, la”, o implorase Leon. „Mergi prea repede!” 

Nu răspunsese, doar apăsase pedala și mai mult. Mașina 
mică, sport, abia se mai ţinea pe șosea. Părea că plutește. In 
clipa aceea la se simţțise complet liberă. 

Leon încercase să apuce volanul dar, văzând că 
dezechilibrează și mai mult mașina, îi dăduse drumul. O rugase 
iar și iar să încetinească și teama din vocea lui o făcuse să se 
simtă mai fericită decât fusese în ultimul timp. Mașina aproape 
că zbura. 

Puțin mai în față văzuse copacul, ca și când o putere externă 
ar fi luat-o în posesie. Rotise puţin volanul spre dreapta, cu 
calm, și o apucase drept spre el. De undeva, de departe, auzise 
vocea lui Leon, dar gâjâitul din urechile ei acoperise totul. Apoi 
se făcuse liniște. Nimic nu avea să-i mai despartă. Aveau să 
rămână împreună pentru totdeauna. 

Când descoperise că trăiește, rămăsese uimită. Lângă ea 
stătea Leon, cu ochii închiși și cu faţa plină de sânge. Focul se 
răspândise imediat. Flăcările începuseră să atingă banchetele și 
să se întindă după ei. Mirosul îi înţepase nările. Trebuia să ia o 
decizie rapidă: să renunţe și să lase focul să-i mistuie sau să se 
salveze. Privise chipul frumos al lui Leon. Focul îi ajunsese deja 
la unul dintre obraji. la privise fascinată cum flăcările se agaţă 
de pielea lui. În clipa aceea se hotărâse. Leon era al ei de-acum. 
Și așa rămăsese din ziua în care îl scosese din mașina cuprinsă 
de flăcări. 

la închise ochii și simţi răceala geamului pe frunte. Nu voia să 
fie părtașă la ce avea să facă Leon acum, dar abia aștepta să se 
reîntâlnească cu el. 

e 

Anna aruncă o privire prin încăperea pustie, iluminată acum 
de un bec. Mirosea a pământ și a încă ceva, greu de identificat. 
Atât ea, cât și Ebba încercaseră degeaba să deschidă ușa. Era 
încuiată și nu se putea clinti. 

De-a lungul unui perete se vedeau patru coșciuge cu 
ferecături din fier. Deasupra lor atârna un steag, ăsta fusese 
primul lucru pe care îl zăriseră când aprinseseră lumina. 
Culoarea era afectată de umezeală și mucegai, dar svastica încă 
se vedea clar pe fundalul alb-roșu. 

— Poate e vreo cârpă pe-acolo, pe care s-o pui pe tine, spuse 
Ebba și se uită la ea. Că văd că tremuri. 

— Da, orice. Dacă nu, o să mor de frig. 

Annei îi era rușine de goliciunea ei, care se putea ghici cu 
ușurință prin cearșaf. Făcea parte din acea categorie căreia nu-i 
plăcea să se arate goală la vestiar. După accident, rușinea 
aceea devenise și mai intensă din cauza cicatricelor care-i 
brăzdau corpul. Și chiar dacă rușinea era cea mai mică 
problemă a ei acum, acest aspect o preocupa atât de mult, încât 
uitase de frică și de frig. 

— Alea trei sunt ferecate, dar ăsta de aici e deschis. 

Ebba arătă spre coșciugul cel mai apropiat de ușă. li scoase 
capacul și găsi o pătură groasă de lână gri. 

— Uite, ţine! spuse și aruncă pătura spre Anna, care se 
înfășură imediat în ea. 

Mirosea oribil, dar se bucura că-i ţinea de cald și o proteja. 

— Am găsit niște conserve, spuse Ebba și scoase din coșciug 
niște cutii prăfuite. În cel mai rău caz, o să ne descurcăm un 
timp cu ele. 

Anna o privi. Tonul aproape frivol al Ebbei nu se potrivea 
deloc în context, și nici cu starea ei precedentă, dar Anna își 
dădu seama că era, probabil, un fel de mecanism de apărare. 

— N-avem apă, sublinie ea și lăsă replica să atârne în aer. 

Fără apă n-aveau să reziste prea mult, dar Ebba continuă să 
scormonească în coșciug părând s-o ignore. 

— Uită-te! spuse ea și ridică un articol de îmbrăcăminte. 

— O uniformă nazistă? De unde provin chestiile astea? 

— Am auzit că în timpul celui de-al Doilea Război Mondial 
casa i-a aparţinut unui moș nebun. Cred că-s ale lui. 

— Ce porcărie, spuse Anna. 

Tremura și acum. Pătura începuse s-o încălzească, dar îi era 
încă frig până-n măduva oaselor și avea să treacă un timp până 
când își redobândea temperatura normală. 

— Dar cum se face că ești aici? întrebă dintr-odată Ebba și se 
întoarse spre Anna. 

De parcă ar fi înţeles brusc cât de ciudată era prezenţa lor 
împreună. 

— Probabil că Mårten m-a atacat și pe mine, spuse Anna și se 
acoperi mai bine cu pătura. 

Ebba se încruntă. 

— De ce? Fără niciun motiv, sau...? 

Duse mâna la gură și privirea i se întunecă. 

— Am văzut tava din dormitor. De fapt, de ce ai venit aici, 
ieri? Ai rămas la cină? Ce s-a întâmplat? 

Cuvintele ei se izbeau de pereți, tari ca niște gloanţe. Anna 
tresări la fiecare întrebare, de parcă ar fi primit niște palme. Nu 
trebuia să spună nimic. Ştia că răspunsul era înscris pe chipul ei. 

Ochii Ebbei se umplură de lacrimi. 

— Cum ai putut? După toate necazurile prin care am trecut, 
după cât de rău o ducem. 

Anna înghiţi în sec, iar și iar, dar gura îi era uscată ca o 
bucată de lemn. Nu știa cum să își explice faptele, cum și să-și 
ceară iertare. Cu lacrimi în ochi, Ebba continuă s-o privească 
mult timp. Apoi trase aer în piept și îl dădu afară cu încetineală. 
Calmă, stăpânindu-se, îi spuse: 

— Nu mai vorbim despre asta acum. Trebuie să lucrăm 
împreună ca să ieșim de aici. Poate găsim ceva în coșciugele 
alea, cu care să forțăm ușa. 

Ebba îi întoarse apoi spatele. Corpul ei întreg părea cuprins de 
furie reţinută. 

Anna acceptă recunoscătoare oferta de armistițiu temporar. 
Dacă nu ieșeau de acolo, nu mai aveau oricum ce să discute. 
Nimeni n-avea să observe, deocamdată, că lipseau. Dan și copiii 
era plecați. Părinţii Ebbei n-aveau să-și facă griji decât peste 
câteva zile. Mai rămânea doar sora ei, care se agita imediat 
dacă nu auzea nimic de Anna. De obicei asta o scotea din sărite, 
dar acum își dorea opusul, spera că Erica să-și facă griji, să pună 

întrebări și să nu cedeze, cum îi stătea ei în fire atunci când nu 
primea răspunsul pe care-l aștepta. Draga și iubita mea Erica, fii 
sâcâitoare și speriată, cum obișnuiești tu să fii, se rugă Anna în 
sinea ei, la lumina becului chior. 

Ebba începu să lovească cu piciorul în lacătul de pe sicriul 
care se afla lângă cel deschis. Acesta nu păru să se miște nici 
măcar un milimetru, dar Ebba nu se dădu bătută și până la urmă 
dispozitivul de prindere începu să cedeze. 

— Vino aici și ajută-mă, spuse și, cu putere dublă, reușiră să 
smulgă lacătul. 

Se aplecară, apucară câte un capăt al capacului și îl traseră. 
judecând după stratul de praf și mizerie, coșciugul nu mai 
fusese deschis de ani buni și fură nevoite să-și folosească toată 
puterea. Până la urmă îl deschiseră. 

Cele două aruncară o privire înăuntru, apoi se holbară una la 
cealaltă. Anna își văzu propria groază oglindită în chipul Ebbei. 
Un strigăt răsună, cu ecou, printre pereţii goi. Nu știa dacă era 
al ei sau al Ebbei. 


— Salut, tu ești Kjell? 

Sven Niklasson îl întâmpină cu mâna întinsă și se prezentă. 

— N-ai niciun fotograf cu tine? 

Kjell aruncă o privire prin încăperea cea mică unde se ridicau 
bagajele. 

— O să vină un tip de la Goteborg. Vine cu mașina, așa că ne 
întâlnim cu el acolo. 

Sven trăgea după el un geamantan micuț cu rotile. Cei doi se 
îndreptară spre parcarea aeroportului. Kjell bănuia că era 
obișnuit să-și facă bagajul repede și să călătorească ușor. 

— Crezi că ar trebui, totuși, să anunțăm poliţia din Tanum? îl 
întrebă Sven după ce se așeză pe scaunul din dreapta șoferului, 
în breakul încăpător al lui Kjell. 

Kjell cugetă în timp ce ieșea din parcare și făcea dreapta. 

— Da, cred că-i mai bine. Dar trebuie să vorbești cu Patrik 
Hedstrom. Și cu nimeni altul. 

Aruncă o privire piezișă spre Sven. 

— De obicei nu faceţi diferență între secţiile de poliţie, 
bănuiesc. 

Sven zâmbi și privi prin geamul din dreapta. Avea noroc. 
Podul Trolhătte era cel mai frumos în soarele verii. 

— Nu se știe niciodată când ai nevoie de o favoare din partea 
cuiva din provincie. Am ajuns deja la o înțelegere cu cei din 
Goteborg, conform căreia ne lasă să fim prezenţi când fac 
arestările, pentru că noi le-am furnizat informația. Așa că poliția 
din Tanum va afla ce se întâmplă numai așa, că suntem noi 
politicoși. 

— Poliţia din Goteborg n-ar fi așa de politicoasă, sunt sigur, 
așa că o să-i zic lui Hedstrom, cu prima ocazie, ce politicos ai 
fost, rânji Kjell. 

Și el îi era recunoscător lui Sven Niklasson pentru că-i dăduse 
o firimitură. Nu era vorba doar de un fapt divers, ci de ceva ce 
avea legătură cu viaţă politică suedeză și avea să șocheze 
întreaga populaţie. 

— Mersi că m-ai lăsat să mă uit, bâigui el, și dintr-odată se 
simți jenat. 

Sven ridică din umeri. 

— N-am fi putut face nimic dacă n-aș fi primit datele alea de 
la tine. 

— Deci, aţi decodificat cifrele? 

Kjell nu mai putea de curiozitate. Sven nu apucase să-i 
povestească în detaliu la telefon. 

— A fost ridicol de simplu, râse Sven. Copiii mei ar fi putut să 
spargă codul într-un sfert de oră. 

— Cum? 

— Unu îi corespunde lui A, doi lui B, și așa mai departe. 

— Glumești. 

Kjell se uită perplex la Sven cât pe ce să iasă de pe carosabil. 

— Nu, deși mi-ar plăcea. Asta sugerează doar cât de cretini ne 
cred. 

— Și ce aţi aflat? 

Kjell încercă să-și aducă aminte de combinaţie, dar memoria 
lui în privința numerelor lăsa de dorit încă din școală. 

— Stureplan. Scria Stureplan. Plus o dată și o oră. 

— Măi să fie, spuse Kjell și făcu dreapta după sensul giratoriu 
de lângă Torp. Putea să fie rău de tot. 

— Da, dar poliţia i-a anihilat dis-de-dimineaţă pe cei care 
urmau să organizeze atentatul. Acum sunt izolați și nu pot să 
vorbească unii cu alţii sau să facă nimic fără supravegherea 
noastră și a poliţiei. De asta ne-am grăbit așa. N-o să treacă 
mult timp până când persoana de legătură din partid o să 

observe că lipsesc. Băieţii ăștia au legături peste tot în lume și 
ar fi o nimica toată să dispară frumos. Și atunci n-o să mai avem 
nicio șansă să-i prindem. 

— Într-un fel, a fost un plan genial, spuse Kjell. 

Nu putea să nu se gândească la ce s-ar fi întâmplat dacă ar fi 
reușit. Ar fi fost o tragedie. 

— Da, oricum, ar trebui să fim recunoscători că și-au dat 
arama pe față. Un duș rece pentru multă lume care credea în 
John Holm. Slavă cerului. Și sper că n-o să mai vedem așa ceva, 
măcar un timp. Din păcate, cred că noi, oamenii, avem memoria 
cam scurtă. 

Oftă și se întoarse spre Kjell. 

— Vrei să-l suni pe Hedman ăla? 

— Hedström. Patrik Hedström. Da, sigur. 

Cu un ochi pe șosea, formă numărul poliției din Tanum. 

(J 

— Ce gălăgie! spuse Patrik cu un rânjet, intrând în bucătărie. 

Erica îl strigase și Patrik se înființase îndată. 

— Stai jos, spuse Gösta. Ştii de câte ori am trecut prin dosarul 
ăsta vechi, nu? Băieții ăia ne spuneau aceeași poezie, dar tot mi 
s-a părut mie ceva ciudat. 

— Și acum ne-am dat seama ce anume era ciudat. 

Erica își încrucișă mâinile pe piept, cu o expresie satisfăcută. 

— Ce? 

— Chestia aia cu macroul. 

— Care macrou? 

Patrik îi aruncă o privire piezișă. 

— Scuze, dar puteţi să-mi daţi și mie o explicaţie mai 
detaliată? 

— Eu n-am văzut peștele din barca băieţilor, spuse Gösta. Și, 
dintr-un motiv necunoscut, nu m-am gândit la asta nici când i- 
am interogat. 

— Nu te-ai gândit... la ce? îl întrebă Patrik nerăbdător. 

— Că n-ai cum să prinzi macrou decât după Sânziene, spuse 
Erica apăsat, de parcă i-ar fi vorbit unui copil. 

Patrik începu să-și dea seama ce însemna asta. 

— Băieții au declarat că erau la pescuit de macrou. 

— Exact. N-ar fi sărit în ochi dacă greșea vreunul, dar când 
toți cinci spun același lucru, e clar că s-au înțeles în prealabil. Și, 
fiindcă nu se pricepeau la pescuit, au ales peștele nepotrivit. 

— Erica m-a ajutat să îmi dau seama, spuse Gösta cu un aer 
puţin încurcat. 

Patrik îi trimise un sărut soţiei sale. 

— Eşti cea mai tare! spuse din tot sufletul. 

În clipa următoare îi sună telefonul. Patrik văzu că era 
Torbjörn. 

— Trebuie să răspund, dar felicitări amândurora! Bine lucrat! 

Ridică degetul mare, se duse în birou și închise ușa. 

Îl ascultă cu atenție pe Torbjörn și își notă câte ceva pe prima 
foaie găsită la îndemână. O fi fost cam deplasată bănuiala aia a 
lui, dar Torbjörn i-o confirmase. În timp ce-l asculta, se gândi la 
ce consecințe ar putea avea teoria asta. Știa mai multe acum la 
finalul convorbirilor, dar totodată se simțea și mai confuz decât 
înainte. 

Sunetul unor pași grei se auzi dincolo de ușa biroului. Patrik 
deschise ușa ca să arunce o privire pe coridor. Era Paula, cu 
burta cea mare în vânt. 

— Nu mai suport să stau acasă și să aștept. Tipa de la bancă 
cu care am vorbit mi-a promis că mă sună azi, dar deocamdată 
n-a sunat... 

Fu nevoită să se oprească puţin și să-și tragă sufletul. 

Patrik puse o mână, liniștitor, pe umărul ei. 

— Respiră, pentru Dumnezeu, spuse el, și așteptă până când 
respiraţia ei se mai linişti. Crezi că reziști la o ședință de 
recapitulare? 

— Bineînţeles. 

— Unde naiba ai dispărut? 

Mellberg apăru brusc în spatele ei. 

— Rita s-a speriat așa de rău când ai plecat fără să-i zici 
nimic, încât m-a trimis după tine, spuse el și-și șterse fruntea 
transpirată. 

Paula dădu ochii peste cap. 

— N-am pățit nimic. 

— Bine că ai venit. Trebuie să facem o recapitulare. 

Patrik porni spre sala de ședințe și în drum îl rugă și pe Gösta 
să li se alăture. După câteva secunde de ezitare, se întoarse și 
intră în bucătărie. 

— Poţi să vii și tu, spuse și dădu din cap spre Erica. 

După cum era de așteptat, aceasta sări imediat de pe scaun. 

Era cam înghesuit în sală, dar Patrik se gândise să ţină 
ședința acolo, printre lucrurile familiei Elvander. Acestea îi 
aminteau de ce era așa de important că reușiseră să găsească 
legătura dintre diversele piste. 

Le explică pe scurt lui Mellberg și Paula că luaseră lucrurile de 
la Olle Fiare Vechi și că le verificaseră deja pe îndelete. 

— Sunt câteva piese noi care s-au potrivit în imaginea de 
ansamblu, dar acum va trebui să ne ajutăm reciproc dacă vrem 
să mergem mai departe. Mai întâi o să vă spun cine e 
misteriosul „G” care-i trimitea Ebbei felicitările. E nimeni altul 
decât dragul nostru Gösta Flygare, spuse și arătă spre Gösta, 
care se făcu roșu ca racul. 

— Dar Goâsta..., spuse Paula. 

Mellberg se înroși și el. Arăta de parcă mai avea puţin și 
exploda. 

— Știu că ar fi trebuit să vă zic și vouă, dar discutasem deja 
cu Hedström, spuse Gösta și se holbă la Mellberg. 

— Ultima felicitare însă nu-i de la Gösta și nici nu se 
potrivește cu celelalte, spuse Patrik și se sprijini de marginea 
mesei. M-am întrebat și eu de ce-i așa. Și Torbjörn - tocmai am 
vorbit cu el la telefon - mi-a întărit bănuiala. Amprentele 
prelevate de Torbjörn de pe dosul timbrului, care ar trebui în 
mod normal să aparțină expeditorului, se potrivesc cu cele de 
pe punga în care se afla felicitarea pe care am primit-o de la 
Mărten. 

— Dar punga aia e de la Mårten sau a mai atins-o cineva? Păi, 
asta înseamnă că..., Erica păli. Patrik avu impresia că vede cum 
i se învârteau rotiţele în cap. 

Începu să caute cu febrilitate telefonul mobil prin poșetă și, cu 
toate privirile aţintite asupra ei, formă un număr cu apelare 
rapidă. În cameră se făcu liniște, apoi se auzi o voce de robot. 

— În mă-sa! strigă Erica și sună la un alt număr. O sun și pe 
Ebba. 

Telefonul sună fără oprire, dar nu răspunse nimeni. 

— Ce mama naibii, înjură iar și formă un al treilea număr. 

Patrik nu o întrerupse până nu termină. Începuse să-și facă și 
el griji pentru că Anna nu le răspunsese la telefon toată ziua. 

— Când a plecat încolo? întrebă Paula. 

Erica ţinea în continuare telefonul la ureche. 

— leri seara, și de atunci n-am mai reușit să vorbesc cu ea. 
Dar sun și la Salvamari. Ei au dus-o pe Ebba azi, înainte de 
masă, poate știu ceva... Alo? Da, bună ziua, numele meu e Erica 
Falck... Exact. Aţi dus-o pe Ebba... Și aţi lăsat-o pe insulă? Aţi 
mai văzut vreo barcă pe acolo?... O barcă de lemn?... Deci era 
legată de pontonul de la tabăra de copii... OK. Mersi. 

Erica încheie convorbirea. Patrik văzu că-i tremurau mâinile. 

— Barca noastră, pe care i-am împrumutat-o Annei ieri, e tot 
acolo. Așa că sunt pe insulă amândouă, cu Mârten, și nu 
răspunde nici ea, nici Ebba. 

— Probabil că nu s-a întâmplat nimic. Poate că de atunci a 
pornit spre casă, spuse Patrik străduindu-se se pară mai calm 
decât se simţea. 

— Există sigur o explicaţie. Ne deplasăm până acolo și vedem, 
de îndată ce-am terminat. 

— Dar de ce să-i trimită Mårten o scrisoare de ameninţare 
propriei soţii? întrebă Paula. Vrei să spui că el e cel care a 
încercat s-o omoare? 

Patrik scutură din cap. 

— Deocamdată nu știm nimic despre asta. De aceea trebuie 
să recapitulăm tot ce-am aflat și să vedem dacă a mai rămas 
vreo gaură de umplut. Gösta, poate ne povestești ce noutăţi ai 
despre interogarea băieţilor. 

— Sigur, spuse Gosta, apoi le povesti despre macrou și de ce 
n-avea cum să fie adevărate declaraţiile băieţilor. 

— Asta dovedește că au minţit, spuse Patrik. Și dacă au minţit 
despre asta, înseamnă că au minţit despre tot. De ce să se fi 
înțeles, altfel? De ce să fi inventat povestea asta? Eu zic că 
putem pleca de la premisa că sunt implicaţi în dispariţia familiei 
și acum mai avem un motiv să-i presăm. 

— Dar ce legătură are asta cu Mårten? întrebă Mellberg. Doar 
n-a fost acolo. Conform spuselor lui Torbjörn, e vorba de aceeași 
armă și în cazul dispariţiei din 1974 și în cazul tentativei de 
omor de alaltăieri. 

— Nu știu, Bertil, spuse Patrik. Hai să le luăm pe rând. 

— Și ar mai fi pașaportul lipsă, spuse Gösta și se așeză mai 
drept pe scaun. Lipsește pașaportul lui Annelie. Ceea ce ar 
putea să însemne că ea a fost implicată în vreun fel, dar că 
după aia a fugit peste hotare. 

Patrik aruncă o privire spre Erica. Aceasta era palidă cum e 
ceara. Își dădu seama că nu putea să-și ia gândul de la Anna. 

— Annelie? Fata de șaisprezece ani? întrebă Paula în clipa în 
care telefonul începu să îi sune. 

Paula răspunse, cu o expresie atât surprinsă, cât și hotărâtă. 
Apoi încheie convorbirea și se uită la ceilalți. 

— Părinții adoptivi ai Ebbei ne-au povestit, mie și lui Patrik, că 
cineva a transferat bani în contul Ebbei în fiecare lună, până 
când a împlinit optsprezece ani. N-au aflat niciodată despre cine 
era vorba, dar am zis că poate are legătură cu cele întâmplate 
pe Valö. Așa că am încercat să aflu mai multe... 

Se opri să tragă aer în piept. Patrik își aminti că și Erica 
avusese probleme similare în perioada gravidității. 

— Treci la subiect! 

Gösta se suci pe scaun. 

— Ebba n-avea rude interesate să aibă grijă de ea și probabil 
că nici bani nu i-a trimis nimeni. Așa că singura variantă la care 
mă pot gândi e că cineva s-a simţit cu musca pe căciulă și de 
asta i-a pus bani în cont. 

— Habar n-am de motiv, spuse Paula, care părea că se bucură 
să vină cu date pe care nu le auzise încă nimeni. Dar banii 
provin de la Aron Kreutz. 

Se făcu liniște mormântală. Zgomotul mașinilor de afară 
pătrunse până la ei. Gösta fu primul care sparse gheaţa. 

— Tatăl lui Leon? Dar de ce...? 

— Rămâne să aflăm, spuse Patrik. 

Dintr-odată, întrebarea aceasta părea crucială în dezlegarea 
misterului dispariţiei familiei Elvander. 

Telefonul începu să-i vibreze în buzunar. Patrik aruncă o 
privire pe ecran. Era Kjell Ringholm de la Bohusläningen. 
Probabil că voia să-i pună niște întrebări complementare, după 
conferința de presă. N-avea decât să aștepte. Patrik respinse 
apelul și își îndreptă iarăși atenţia asupra colegilor săi. 

— Gösta. Noi doi dăm o fugă până la Valö. Inainte să începem 
audierea celor cinci, e musai să ne asigurăm că Ebba și Anna 
sunt OK și să-i punem niște întrebări lui Mårten. Paula, tu vezi 
dacă mai poţi să afli ceva despre tatăl lui Leon. 

Tăcu și privirea i se opri asupra lui Mellberg. Oare unde ar fi 
făcut mai puţină pagubă? Era adevărat că Mellberg prefera să 

nu facă aproape nimic, dar în același timp era important să nu 
se simtă dat la o parte. 

— Bertil, ca de obicei, tu te pricepi cel mai bine la cum să 
parezi sâcâiala ziariştilor. Ai ceva împotrivă să rămâi la secţie și 
să fii pregătit, în caz că ne caută? 

Mellberg se lumină la față. 

— Bineînţeles că nu. Am ani buni de experienţă în ceea ce 
privește administrarea stresului. O să fie o nimica toată pentru 
mine. 

Patrik oftă. Trebuia să plătească un preţ piperat dacă voia ca 
lucrurile să decurgă normal. 

— Nu pot să merg cu voi la Valö? întrebă Erica. 

Strângea în continuare, compulsiv, telefonul mobil. 

Patrik scutură din cap. 

— Nici nu poate fi vorba. 

— Dar mai bine merg și eu, gândește-te, dacă s-a întâmplat 
ceva... 

— N-avem ce discuta, spuse Patrik, apoi își dădu seama că 
vorbește pe un ton exagerat de dur. lartă-mă, dar e mai bine să 
ne ocupăm noi de asta, adăugă și o luă în braţe. 

Erica dădu din cap fără chef și plecă spre mașină. Patrik o 
urmări cu privirea, după care scoase telefonul și îl sună pe 
Victor, dar intră mesageria vocală. 

— La Salvamari nu răspunde nimeni. Tipic, ce să zic. Acum, 
când barca noastră e pe Valö. 

Dinspre ușă se auzi o tuse. 

— Din păcate, nu pot să plec nicăieri. Nu reușesc să pornesc 
mașina. 

Patrik îi aruncă o privire neîncrezătoare soției lui. 

— Ciudat. Poate o duci tu acasă, Gösta. Până atunci eu termin 
de făcut niște chestii pe aici. Oricum trebuie să facem rost de o 
barcă. 

— Așa e, spuse Gösta fără a se uita la Erica. 

— Bine, atunci ne vedem în port, mai încolo. Încerci tu să-l 
mai suni pe Victor? 

— Sigur, spuse Gosta. 

Telefonul îi zbârnâi din nou în buzunar. Patrik îl verifică din 
reflex. Kjell Ringholm. Mai bine răspundea. 

— OK, atunci toţi fac ce trebuie, spuse și apăsă pe 
„răspunde”, în timp ce ceilalţi părăseau încăperea. Da, 
Hedström aici, răspunse oftând. 

li plăcea de Kjell, dar în momentul ăla n-avea timp de 
jurnaliști. 

23. 


Valo, 1972 


Annelie o urase încă de la început. La fel și Claes. În ochii lor 
nu era bună de nimic, cel puțin în comparație cu mama lor, care 
părea să fi fost o adevărată sfântă. Așa i-o prezentaseră Rune și 
copiii lui. 

In ceea ce o privea, nu învățase prea multe despre viață. 
Lecţia cea mai importantă fusese că mama nu avea deloc 
dreptate. Căsătoria cu Rune se dovedise cea mai mare greșeală 
din viața ei, dar Inez nu vedea nicio scăpare, mai ales acum, 
când era gravidă cu copilul lui. 

Isi șterse fruntea udă de transpiratie și continuă să frece 
podeaua bucătăriei. Rune avea pretenții mari și casa trebuia să 
strălucească de curățenie la inaugurarea internatului. Nimic nu 
trebuia lăsat la voia întâmplării. „E vorba de reputația mea”, îi 
spusese Rune și îi împărțise porunci noi. Inez trudea de 
dimineața până seara. Intre timp, burta îi creștea şi era atât de 
obosită, incât abia mai stătea în picioare. 

Dintr-odată, se trezi cu el în spate. Umbra căzu peste ea și 
Inez tresări. 

— Oh, iartă-mă, te-am speriat? spuse pe tonul acela care îi 
dădea tot timpul fiori. 

li simțea ura, era ca o undă care mătura totul în cale. Ca de 
obicei, se încordă simțind că-i e greu să respire. N-ar fi putut să 
dovedească niciodată nimic. Rune n-ar fi crezut-o în ruptul 
capului. Era cuvântul ei împotriva cuvântului lor și nu-și făcea 
iluzii că i-ar fi luat apărarea. 

— Vezi că ti-a scăpat o pată, spuse Claes și arătă spre un 
punct din spatele ei. 

Inez îşi încleștă gura și se întoarse ca să șteargă locul indicat. 
Se auzi o bufnitură și dintr-odată își simţi picioarele ude. 

— lartă-mă, am răsturnat găleata din greșeală, spuse Claes 
pe un ton plin de regret, dar privirea-i spunea altceva. 


VP - 318 


Inez îl privi doar. Furia creștea în ea zi de zi, după fiecare 
poznă și fiecare truc ieftin. 

— Te ajut eu. 

Era Johan, mezinul lui Rune. În vârstă de doar șapte ani, dar 
ochi inteligenți și calzi. O ascultase încă de la început. Prima 
oară când îl întâlnise, își strecurase mâna în palma ei. 

Băiețelul aruncă o privire timidă spre fratele lui mai mare și 
îngenunche lângă Inez. Luă cârpa și începu să șteargă apa care 
cursese pe toată podeaua. 

— O să te uzi și tu, spuse Inez emoționată, văzânadu-i capul 
plecat și bretonul care-i atârna peste ochi. 

— Nu face nimic, spuse băiatul și continuă să șteargă 
podeaua. 

Claes rămase în spatele lor, cu brațele încrucișate pe piept. 
Ochii îi scăpărau, dar nu îndrăznea să-și atace fratele mai mic. 

— Papă-lapte, spuse și plecă. 

Inez răsuflă ușurată. De fapt, era ridicol. Claes avea doar 
șaptesprezece ani. Chiar dacă nu era cu mult mai în vârstă 
decât el, era totuși mama lui vitregă și aștepta un copil care 
avea să fie fratele sau sora lui. N-ar fi trebuit să-i fie frică de un 
asemenea netrebnic, dar nu putea să-și explice de ce i se ridica 
părul pe brate de fiecare dată când acesta se apropia prea mult 
de ea. Instinctul îi spunea că era mai bine să se țină departe de 
el și să nu-l provoace. 

Se întrebă cum avea să fie cu băieții acolo. Oare atmosfera 
din casă urma să fie mai puțin apăsătoare cu atâția copii, ale 
căror voci aveau să umple pustiul din jurul ei? Inez spera că da. 
Altfel se sufoca. 

— Eşti un băiat bun, Johan, spuse și-l mângâie pe băiețel pe 
creștetu-i blond. 

Acesta nu-i răspunse, dar Inez văzu că zâmbea. 

Stătuse mult la fereastră înainte ca ei să vină. Privise apa și 
insula, bărcile care treceau și oamenii care-și petreceau 
concediul de câteva săptămâni. li invidia, chiar dacă n-ar fi 
putut să trăiască niciodată ca ei. Când sunară la ușă, se 
îndepărtă de lângă fereastră după ce aruncă o ultimă privire 
spre Valö. Locul în care începuse totul. 

— Era și timpul să punem punct poveștii ăsteia, spuse Leon și 
îi primi. 

Atmosfera fusese apăsătoare încă de la sosirea lor. Observă 
că nici Percy, nici Josef nu se uitau la Sebastian, care părea cel 
mai liniștit. 

— Ce soartă, să ajungi în scaun cu rotile. Și fața ţi-ai distrus-o 
complet. Tocmai tu care arătai așa de bine, spuse Sebastian și 
se lăsă pe canapea. 

Leon nu se supără. Ştia că nu voia să-l jignească. Sebastian 
fusese mereu mai direct din fire, mai puţin când voia să 
păcălească pe cineva. Atunci minţea de înghețau apele. 
Incredibil, dar oamenii se schimbau foarte puţin. Și ceilalți 
păreau exact la fel. Percy arăta fragil și în ochii lui Josef se citea 
aceeași seriozitate ca atunci. lar John degaja același farmec. 

Făcuse niște cercetări despre ei, înainte să se întoarcă în 
Fjällbacka. Angajase un detectiv privat, pe o căruță de bani, dar 
acesta făcuse o treabă excelentă și Leon știa încotro o luase 
viața fiecăruia. Dar era ca și când cele întâmplate pe Valö nu 
mai aveau nicio importanţă acum, când se adunaseră din nou. 

Nu răspunse la afirmaţia lui Sebastian, ci repetă: 

— E timpul să povestim tot. 

— La ce bun? întrebă John. Chestia aia ţine de trecut. 

— Știu că a fost ideea mea, dar cu cât îmbătrânesc mai mult, 
cu atât îmi dau mai tare seama că a fost o greșeală, spuse Leon, 
cu privirea aţintită asupra lui John. 

Bănuise că John avea să fie mai greu de convins, dar nu voia 
să-l lase să-i pună beţe-n roate. Indiferent dacă avea să-i 
convingă pe toţi sau nu, se hotărâse deja să dezvăluie tot, doar 
că ţinea să joace cinstit. Voia să-și împărtășească planurile cu ei 
înainte să facă ceva ce avea să-i afecteze pe toți. 

— Sunt de acord cu John, spuse Josef cu voce înfundată. Nu 
are rost să scormonim în ceva ce nu-și mai amintește nimeni. 

— Dar nu tu erai cel care ne vorbea tot timpul despre 
importanţa trecutului? Despre cum e să-ţi asumi răspunderea? 
Nu-ţi mai amintești? îl întrebă Leon. 

Josef păli și își feri privirea. 

— Nu-i același lucru. 

— Ba da, cum să nu? Ceea ce s-a întâmplat are urmări și 
acum. Eu le-am simţit pe pielea mea toţi anii ăștia, și știu că și 
voi. 

— Nu-i același lucru, insistă Josef. 

— Nu ne-ai zis că toţi cei care au fost responsabili pentru 
suferinţa strămoșilor tăi ar trebui puși la zid? Nu crezi că același 
lucru e valabil și pentru noi? Că ar trebui să ne recunoaștem 
vina? 

Leon vorbise pe un ton cald, dar vedea cât îl înfuriase, cu 
vorbele lui, pe Josef. 

— N-o să-ţi permit, spuse John și își încleștă mâinile în poală. 

— Asta nu mai ţine de tine, spuse Leon, absolut conștient că 
prin asta se dădea de gol. Ceilalţi știau acum că luase o decizie. 

— Fă ce vrei, Leon, spuse dintr-odată Sebastian. 

Se căută prin buzunare și scoase o cheie. Se ridică și i-o 
înmână lui Leon, care o preluă ceremonios. Trecuseră atâţia ani 
de când o ţinuse în palmă, atâţia ani de când le fusese 
pecetluită soarta. 

În cameră se făcu o liniște de mormânt. Cei cinci revedeau 
parcă imaginile imprimate în minţile lor. 

— Trebuie să deschidem ușa. 

Leon strânse cheia în palmă. 

— Prefer s-o fac cu voi, dar dacă nu vreţi, o s-o fac singur. 

— Și la..., începu John, dar Leon îl întrerupse. 

— la e în drum spre Monaco. N-am reușit s-o conving să 
rămână. 

— Da, voi aveți voie să vă sustrageți din peisaj, spuse Josef. 
Să plecaţi în străinătate, în timp ce noi trebuie să facem faţă 
grozăviei. 

— N-am de gând să plec nicăieri înainte să rezolv treaba asta, 
spuse Leon. Și, oricum, ne întoarcem amândoi. 

— Nimeni nu pleacă nicăieri, spuse Percy, care până atunci nu 
scosese niciun cuvânt, ci stătuse doar pe un scaun aflat ceva 
mai încolo. 

— Adică? îl întrebă Sebastian și se tolăni din nou pe canapea. 

— Nimeni nu pleacă nicăieri, repetă Percy, după care se 
aplecă fără grabă și începu să caute prin servieta lui, sprijinită 
de piciorul scaunului. 

— Glumești? spuse Sebastian uluit și se holbă la pistolul pe 
care Percy îl așezase pe genunchi. 

Percy ridică pistolul și-l îndreptă spre el. 

— Nu, de ce, am vreun motiv să glumesc? Doar mi-ai luat 
totul. 

— Dar aia a fost doar business. Și nu da vina pe mine. Tu ai 
irosit ce-ai avut, nu eu. 

Se auzi o împușcătură, apoi ţipete. Sebastian își atinse uimit 
obrazul. Un firicel de sânge i se prelinse printre degete. Glonţul 
îi atinsese obrazul stâng, își continuase apoi traiectoria prin 
cameră și ieșise prin fereastra panoramică ce dădea spre mare. 
Toţi aveau urechile acoperite. Leon își dădu seama că strângea 
braţul scaunului cu rotile, atât de tare încât îl dureau degetele. 

— Ce dracu’ faci, Percy? ţipă John. Ti-ai pierdut minţile chiar 
de tot? Lasă jos pistolul ăla înainte să rănești pe cineva. 

— E prea târziu. E mult prea târziu pentru orice, spuse Percy 
și lăsă din nou pistolul pe genunchi. Dar înainte să vă omor pe 
toți, vreau să vă asumaţi răspunderea pentru ce-aţi făcut. Din 
punctul ăsta de vedere sunt de acord cu Leon. 

— Ce vrei să spui? Suntem victime cu toții în aceeași măsură, 
în afară de Sebastian, sau nu? 

John îi aruncă o privire mânioasă lui Percy, dar își dădeau 
seama după voce, că-i era frică. 

— Suntem părtași cu toţii. Povestea asta mi-a distrus viaţa. 
Chiar dacă nu tu ești cel mai mare vinovat, o să mori primul, 
spuse Percy și ţinti din nou spre Sebastian. 

e 

Era liniște peste tot. Nu se auzea decât respiraţia lor. 

— Ei sunt, mai mult ca sigur. 

Ebba aruncă o privire în coșciug. Apoi se întoarse cu spatele și 
vomită. Și Annei îi venea să verse, dar se strădui să nu-și 
ferească privirea. 

În coșciug se afla un schelet. Un craniu cu toţi dinţii intacţi o 
țintuia cu orbitele sale goale. Pe craniu se vedeau câteva 
smocuri de păr scurt. Anna ghici că aparținuse unui bărbat. 

— Da, probabil că ai dreptate, spuse mângâind de câteva ori 
spatele Ebbei. 

Ebba plânse cu hohote, apoi se ghemui și își lăsă capul în jos. 
Părea în pragul leșinului. 

— Deci aici au fost, în tot acest răstimp. 

— Da, și cred că și ceilalţi sunt aici, spuse Anna și făcu o 
mișcare din cap spre cele două coșciuge încă nedeschise. 

— Trebuie să le deschidem, spuse Ebba și se ridică. 

Anna o privi neîncrezătoare. 

— Nu vrei s-o lăsăm baltă până când o să știm că putem ieși 
de aici? 

— Trebuie să știu. 

Ochii Ebbei scăpărau. 

— Dar Mărten..., spuse Anna. 

Ebba scutură din cap. 

— N-o să ne lase să plecăm. Am văzut-o în ochii lui. Şi-n plus, 
probabil crede că am murit deja. 

Cuvintele ei o îngroziră pe Anna. Știa că Ebba avea dreptate. 
Mårten n-avea să deschidă ușa. Trebuia să iasă de acolo 
singure, dacă nu voiau să moară. Chiar dacă Erica avea să-și 
facă griji și să înceapă să pună întrebări, asta nu le ajuta cu 
nimic dacă nu știa unde se află. Incăperea aceea putea fi 
oriunde pe insulă. Cum să le găsească pe ele dacă nu-i găsiseră, 
până acum, pe membrii familiei Elvander? 

— OK. Hai să încercăm. Poate găsim ceva cu care să forțăm 
ușa. 

Ebba nu-i răspunse, ci începu să dea cu piciorul în lacătul de 
pe coșciugul din dreapta celui pe care îl deschiseseră. Dar 
lacătul acestuia părea mai solid decât primul. 

— Stai puţin, spuse Anna. Îmi dai un pic pandantivul tău cu 
îngerașul? Poate reușesc să slăbesc șuruburile cu el. 

Ebba își scoase lănţișorul și i-l întinse, ezitând. Anna începu să 
pilească șuruburile mici din armătură. Când reuși să slăbească 
ambele încuietori de la coșciugele rămase nedeschise, ridică 
privirea spre Ebba. Cele două dădură din cap fără un cuvânt și 
ridicară câte un capac. 

— Sunt aici. Cu toţii, spuse Ebba. 

De data asta rămase cu privirea aţintită asupra rămășițelor 
familiei ei, care zăceau aruncate acolo ca niște gunoaie. 

Între timp, Anna numără craniile din cele trei coșciuge. Apoi 
repetă numărătoarea ca să fie sigură. 

— Lipsește cineva, spuse pe un ton calm. 

Ebba tresări. 

— Ce vrei să spui? 

Pătura aproape că aluneca de pe umerii Annei, așa că o 
strânse mai tare. 

— Erau cinci persoane dispărute, nu? 

— Da? 

— Dar am găsit doar patru cranii. Adică patru cadavre, asta 
dacă presupunem că niciunuia nu-i lipsește capul. 

Ebba se strâmbă. Se aplecă în față ca să numere și ea. 
Rămase cu respiraţia întretăiată. 

— Ai dreptate. Lipsește cineva. 

— Dar cine? 

Anna se uită la schelete. Așa aveau s-o sfârșească și ea, și 
Ebba dacă nu ieșeau de acolo. Inchise ochii și-i văzu, parcă 
aievea, pe Dan și pe copii. Cumva trebuia să scape de acolo. 
Lângă ea, Ebba începu să plângă sfâșietor. 

e 

— Paula! 

Patrik îi făcu semn cu mâna să-l urmeze în biroul lui. Gösta și 
Erica plecaseră spre Fjällbacka. Mellberg intrase în biroul lui ca 
să se ocupe, cum declarase, de problema cu mass-media. 

— Ce s-a întâmplat? 

Paula se așeză greoaie pe unul dintre scaunele incomode din 
faţa biroului lui Patrik. 

— Probabil că n-o să putem sta de vorbă cu John azi, spuse el 
și-și trecu mâna prin păr. Poliţia din Göteborg tocmai se 
pregătește să-l aresteze. Am vorbit la telefon cu Kjell Ringholm. 
E la fața locului cu Sven Niklasson de la Expressen. 

— Să-l aresteze? De ce? Și de ce nu ne-au informat și pe noi? 
scutură din cap Paula. 

— Kjell nu mi-a dat detalii. Mi-a zis ceva de siguranța 
naţională și că e vorba de ceva tare de tot... da, știi cum e Kjell. 

— Vrei să mergem până acolo? îl întrebă Paula. 

— Nu, și mai ales tu, în starea în care ești. Dacă e vorba deo 
inițiativă de-a poliției din Göteborg, e mai bine să stăm în banca 
noastră pentru moment. O să-i sun eu mai încolo, să văd dacă 
aflu mai multe. Oricum, se pare că John n-o să fie disponibil o 
vreme. 

— Mă întreb ce s-a întâmplat, spuse Paula și se suci pe scaun. 

— O să aflăm în curând, sunt sigur. Dacă și Kjell, și Sven 
Niklasson s-au deplasat până acolo, o să afli totul din ziare, în 
curând. 

— Atunci să începem cu ceilalți patru. 

— Cum ţi-am spus, mai bine așteptăm puţin, spuse Patrik și 
se ridică. Eu trebuie să mă întâlnesc cu Gösta ca să plecăm spre 
Val6. Să vedem ce se întâmplă acolo. 

— Tatăl lui Leon, spuse Paula gânditoare. Ti-ai fi imaginat că 
banii erau de la el? 

— O să stăm de vorbă cu Leon imediat ce ne întoarcem, 
spuse Patrik. 

Simţea cum i se învălmășesc gândurile. 

— Leon și Annelie. Poate că toată treaba are legătură cu ei. 

Întinse mâna ca s-o ajute pe Paula să se ridice, și femeia i-o 
apucă, recunoscătoare. 

— Atunci eu o să verific situaţia cu Aron, spuse și ieși pe 
coridor cu mers legănat. 

Patrik își luă geaca de vară și ieși din cameră. Spera că Gösta 
reușise s-o ducă acasă pe Erica. Bănuia că-i făcuse capul praștie 
tot drumul până la Fjällbacka ca s-o ia cu el pe Valö, dar Patrik 
n-avea de gând să cedeze. Chiar dacă nu era la fel de îngrijorat 
ca Erica, simțea că ceva nu era în regulă pe insulă. Și nu voia să 
fie cu el, în caz că se întâmpla ceva neprevăzut. 

Ajunsese în parcare când Paula îl strigă din ușă. Patrik se 
întoarse. 

— Ce e? 

Colega lui flutură din mâini, făcându-i semn să vină și, 
văzându-i expresia serioasă, Patrik se conformă îndată. 

— Împușcături. Acasă la Leon Kreutz, reuși să silabisească 
Paula cu respiraţia întretăiată. 

Patrik scutură din cap. De ce se întâmplau toate deodată? 

— ÎI sun pe Gösta și-i zic să mă aștepte acolo. Te duci tu să-l 
trezești pe Mellberg? Avem nevoie de tot ajutorul pe care-l 
putem obţine. 

e 

Sälvik se întindea în fața lor, iar casele străluceau în lumina 
soarelui. Dinspre plaja aflată la vreo sută de metri mai încolo se 
auzeau strigătele copiilor și râsetele lor vesele. Era un loc 
preferat de familiile cu copii mici. Erica se dusese acolo aproape 
în fiecare zi în săptămânile de vară în care Patrik lucrase. 

— Mă întreb ce face Victor, spuse. 

— Da, replică Gosta. 

Nu reușise să dea de Salvamari, așa că Erica îl convinsese să 
aștepte acasă la ei și să bea o cafea cu ea și cu Kristina. 

— Încerc să sun din nou, spuse el, și formă numărul pentru a 
patra oară. 

Erica îl privi. Trebuia să-l convingă s-o lase să meargă. 
Așteptarea ar fi înnebunit-o cu siguranţă. 

— Nu răspunde nimeni. Mă duc până la toaletă, spuse Gösta 
și ieși. 

Telefonul rămase pe masă. După vreo două minute mobilul 
începu să sune. Erica se aplecă și se uită pe ecran. Hedström, 
scria cu litere mari. Cântări repede ce să facă. Kristina era în 
camera de zi și se fugărea cu copiii, iar Gosta era la toaletă. 
Ezită o secundă, apoi răspunse: 

— Telefonul lui Gösta, Erica la telefon... E la toaletă. Să-i 
transmit ceva?... Împușcături?... OK, o să-i zic... Da, da, închide 
odată, ca să-l trimit după tine. Da, în cinci minute a și urcat în 
mașină. 

Închise telefonul și în mintea ei se înfăţișă un șir lung de 
alternative. Pe de o parte, Patrik ar fi avut nevoie de întăriri, pe 
de altă parte trebuia să ajungă cât puteau de repede pe Valö. 
Trase cu urechea, încercând să-și dea seama dacă apare Gösta. 
Avea să se întoarcă în curând, și înainte de asta trebuia să ia 
repede o decizie. Își scoase rapid telefonul și, după câteva 
secunde de ezitare, sună. Martin răspunse după al doilea 
semnal. Erica îi explică situaţia fără să ridice vocea și îi spuse ce 
trebuia făcut, iar Martin se execută imediat. Deci partea asta 
era rezolvată. Acum îi rămânea doar să facă un rol demn de 
Oscar. 

— Cine era la telefon? o întrebă Gösta. 

— Patrik. A reușit să dea de Ebba și se pare că totul e în 
regulă pe insulă. Ebba zicea că Anna urma să plece la niște 
licitaţii sătești și că de asta n-a avut timp să răspundă la telefon. 
Dar Patrik e de părere că ar fi bine să ne deplasăm până acolo 
oricum și să vorbim puţin cu Ebba și Mårten. 

— Ce, noi, amândoi? 

— Da, Patrik zicea că situaţia nu mai este periculoasă. 

— Eşti sută la sută sigură câ...? 

Gösta fu întrerupt de semnalul telefonului său. 


VP - 326 


— Salut, Victor... Da, te-am sunat. Am avea nevoie să ne duci 
până pe Valö. Acum, dacă se poate... OK, suntem acolo în cinci 
minute. 

Închise telefonul și aruncă o privire neîncrezătoare spre Erica. 

— Poţi să-l suni pe Patrik și să-l întrebi, dacă nu mă crezi, 
spuse aceasta zâmbind. 

— Nu, bănuiesc că nu-i nevoie. Mai bine plecăm imediat. 

— Ce faci, dispari iar? 

Kristina scoase capul pe verandă, ţinându-l bine pe Noel. 
Acesta încerca să se elibereze. Dinspre camera de zi se auzea 
țipătul strident al lui Anton, acompaniat de strigătele Majei: 

— Nu lipsesc mult, vin repede, spuse Erica și își promise să 
nutrească gânduri mai blânde faţă de soacra ei dacă izbutea să 
plece pe insulă. 

— E ultima dată când vă ajut. Să nu credeți că pot să sacrific 
o zi întreagă așa, pur și simplu, și nici nu mai fac faţă la ritmul și 
gălăgia asta. Și chiar dacă ăștia micii sunt scumpi, trebuie să-ţi 
spun că ar putea fi mai bine crescuţi. Asta nu mai ţine de mine, 
e o muncă zilnică, numai așa poţi să-i obișnuiești... 

Erica se prefăcu că n-o aude și-i mulțumi de o mie de ori, apoi 
se strecură afară, în hol. 

Zece minute mai târziu se aflau în MinLouis și se îndreptau 
spre Valö. Încercă să se relaxeze și să se convingă că totul era 
în regulă, exact cum îl minţise pe Gösta. Dar nu credea în asta 
defel. Instinctul îi spunea că Anna se află în pericol. 

— Vreţi să vă aştept? întrebă Victor și acostă elegant lângă 
ponton. 

Gosta scutură din cap. 

— Nu, nu-i nevoie, dar poate o să avem nevoie de ajutor mai 
încolo. Putem să te sunăm să ne iei de aici? 

— Sigur, numai să anunţaţi. Până atunci dau o tură, să văd ce 
se mai întâmplă. 

Erica se uită după el, întrebându-se dacă fusese o decizie 
înţeleaptă. Dar era prea târziu să se răzgândească. 

— Auzi, asta nu-i barca voastră? o întrebă Gösta. 

— Ba da, ce ciudat, se prefăcu mirată Erica. 

— Poate că Anna s-a întors între timp. Vrei să urcăm până la 
casă? spuse ea și o luă înainte. 

Gösta încercă s-o prindă din urmă. Erica îl auzi cum mormăie 
în spate. 

Înaintea lor se ivi clădirea frumoasă, dar dărăpănată. O linişte 
suspectă domnea peste întregul loc. Simţurile Ericăi erau 
încordate la maximum. 

— Alo! strigă ea când ajunseră la scările late de piatră. 

Ușa de la intrare era deschisă. Nu le răspunse nimeni. 

Gösta se opri. 

— Ce chestie. Se pare că nu-i nimeni acasă. Parcă Patrik zicea 
că Ebba e aici? 

— Da, din câte am înţeles. 

— S-or fi dus jos pe plajă, să facă o baie. 

Gösta făcu câţiva pași și aruncă o privire pe după colțul casei. 

— Poate, spuse Erica și intră în casă. 

— Doar nu crezi că o să intrăm pur și simplu? 

— Ba da, haide. Alo! strigă ea înspre interiorul casei. Mårten? 
Ești acasă? 

Gösta o urmă cu pași ezitanți. Era liniște și înăuntru, până 
când, dintr-odată, Mårten se ivi în pragul ușii de la bucătărie. 
Banda de delimitare pusă de poliţie era smulsă și atârna pe 
lângă cadru. 

— Bună, spuse el cu voce înfundată. 

Erica tresări. Părul îi atârna în șuviţe unsuroase, de parcă ar fi 
transpirat puternic, și avea cearcăne negre sub ochi. Îi privi 
inexpresiv. 

— Ebba e aici? întrebă Gösta și se încruntă. 

— Nu, a plecat la părinţii ei. 

Gosta se uită, mirat, la Erica. 

— Dar Patrik a vorbit cu ea adineaori. Zicea că e aici. 

Erica ridică din umeri și privirea lui Gösta se întunecă, dar nu 
spuse nimic. 

— N-a venit acasă deloc. M-a sunat și mi-a zis că ia mașina și 
pleacă direct la Goteborg. 

Erica dădu din cap, dar știa că o minte. Maria, care condusese 
barca îi confirmase c-o lăsase pe Ebba pe insulă. Aruncă o 
privire în jur, cât putu de discret, și se opri asupra unui obiect 
aflat între perete și ușa de la intrare. Geanta Ebbei. Cea pe care 
o luase cu ea când dormise la ei. N-avea cum să fi plecat direct 
la Göteborg. 

— Unde-i Anna? 

Mårten continuă să-i privească cu ochii lui goi. Apoi ridică din 
umeri. 

Fu ultima picătură din pahar. Fără a mai sta pe gânduri, Erica 
se năpusti înainte, aruncă poșeta cât-colo și o rupse la fugă pe 
scări, strigând: 

— Anna! Ebba! 

Niciun răspuns. În spatele ei se auziră pași repezi. Erica își 
dădu seama că Mărten o urmărește. Continuă să urce spre etaj, 
năvăli în dormitor și înmărmuri în mijlocul camerei. Lângă o tavă 
cu resturi de mâncare și două pahare de vin goale se afla 
poșeta Annei. 

Mai întâi barca, și acum poșeta. Erica ajunse la concluzia că 
Anna era pe insulă, la fel ca și Ebba. 

Se răsuci ca să-l confrunte pe Mârten, dar ţipătul i se opri în 
gât. În spate, acesta ridicase spre ea un revolver. Îl văzu pe 
Gösta, cu coada ochiului, înlemnit. 

— Nu te mișca, șuieră Mårten și făcu un pas înainte. 

Ţeava revolverului se afla la un centimetru de fruntea Ericăi și 
mâna lui nu tremura deloc. 

— Și tu, du-te acolo! spuse Mårten și arătă din cap spre un 
punct aflat la dreapta Ericăi. 

Gösta îi făcu pe plac numaidecât. Cu mâinile ridicate și cu 
privirea aţintită asupra lui Mårten, intră în dormitor și se postă 
lângă Erica. 

— Staţi jos! spuse Mårten. 

Cei doi se așezară pe podeaua rașchetată recent. Erica se uită 
la revolver. De unde făcuse rost Mârten de așa ceva? 

— Lasă arma aia și hai să rezolvăm chestia asta împreună, 
spuse încercându-și norocul. 

Mărten îi aruncă o privire amară. 

— Cum? Băiatul meu e mort din cauza curvei ăleia. Cum crezi 
tu că putem să rezolvăm asta? 

Pentru prima oară, privirea goală se trezise la viaţă. Erica 
simţi cum se înfioară de nebunia ce se citea în ochii lui. Fusese, 
oare, acolo tot timpul, sub exteriorul acela reţinut al lui Mårten? 
Sau ieșise la iveală odată ce se mutaseră în locul acela? 

— Sora mea... 

Abia mai respira de neliniște. Măcar dacă ar fi aflat că Anna e 
vie. 

— N-o să le găsiţi niciodată. Așa cum nu i-aţi găsit nici pe 
ceilalţi. 

— Care ceilalți? Familia Ebbei? întrebă Gösta. 

Mårten tăcu. Se lăsase pe vine, cu revolverul aţintit și acum 
asupra lor. 

— Anna trăiește? întrebă Erica fără a se aștepta la vreun 
răspuns. 

Mårten zâmbi și-i susţinu privirea. Erica își dădu seama că 
decizia de a-l minţi pe Gösta fusese mai prostească decât ar fi 
crezut. 

— Ce vrei să faci? întrebă Gösta, de parcă i-ar fi citit 
gândurile. 

Mårten ridică iarăși din umeri. Nu spuse nimic. Se așeză doar 
pe podea, cu picioarele unul peste altul și continuă să se uite la 
ei. Era ca și când ar fi așteptat ceva, dar nu știa ce anume. 
Părea cuprins de o stranie pace lăuntrică. Doar revolverul și 
strălucirea rece din ochii lui contraziceau impresia aceea. Și, 
undeva pe insulă, se aflau Anna și Ebba. Moarte sau vii. 

24. 


Valo, 1973 


Laura se sucea și se învârtea pe salteaua incomodă. Inez și 
Rune ar fi putut face rost de un pat mai bun pentru ea, la cât de 
des îi vizita. Nu era cazul să uite că nu mai era chiar tânără. Și 
acum trebuia să se mai ducă și la baie. 

Puse picioarele pe podea și se înfioră. Frigul de noiembrie nu 
ceda deloc și era un proiect sortit eșecului să încălzești casa aia 
veche. Rune se cam zgârcea cu căldura, ca să scadă din 
cheltuielile gospodăriei. Nu fusese niciodată prea darnic, 
ginerele ăsta al ei. Dar micuta Ebba era o scumpete, asta 
trebuia s-o admită, deși nu-i plăcea s-o țină în brațe mai mult de 
câteva minute, din când în când. Nu se prea dădea în vânt după 
bebeluși și nici nu avea puterea și energia să se implice prea 
mult în creșterea nepoatei ei. 

Laura păși cu grijă pe scândurile care scârțâiau sub greutatea 
ei. Kilogramele în plus începuseră în ultimii ani să se depună pe 
furiș, într-un ritm alarmant, şi silueta zveltă cu care se mândrise 
atâta în trecut era doar o amintire. De cele mai multe ori stătea 
acasă, în apartamentul ei, și amărăciunea îi creștea pe măsură 
ce treceau zilele. 

Rune nu se ridicase la așteptările ei. Sigur, îi cumpărase o 
locuință, dar Laura regreta amarnic că nu așteptase să găsească 
o partidă mai bună pentru Inez. La cât de frumoasă era, s-ar fi 
putut mărita cu oricine. Rune Elvander ținea prea tare la banii 
lui și o obliga pe Inez să muncească neîntrerupt. Se făcuse slabă 
ca un târ și alerga toată ziua încoace și încolo. Dacă nu făcea 
curat, de mâncare sau nu-l ajuta pe Rune să-i disciplineze pe 
elevi, era obligată să aibă grijă de copiii lui neobrăzați. Ala micu’ 
era un dulce, dar cei mari erau de-a dreptul nesimtiti. 

Scările scârțâiră sub pașii ei în timp ce se furișa spre parter. 
Vezica ei era o pacoste, nu mai rezista o noapte întreagă. Mai 
ales pe frigul ăsta nu-i venea deloc să iasă la toaletă. Se opri. 
Mai era cineva acolo, jos. Laura se opri și ciuli urechea. 

Ușa de la intrare se deschise. Asta îi trezi de-a binelea 
curiozitatea. Cine era treaz la ora asta și se furișa prin întuneric? 
N-avea niciun motiv să se plimbe pe aici dacă nu pregătea vreo 
năzdrăvănie. Sigur erau copiii răstătați ai lui Rune, pe cale de-a 
comite iar vreo farsă, dar nu, n-avea să le permită. 

Când auzi că ușa se închide în hol, cobori ultimele trepte cu 
pași repezi și îşi puse cizmele. Se înfășură într-un șal călduros, 
deschise ușa de la intrare și scoase capul. Era greu să distingi 
ceva pe întunericul ăla, dar când păși pe prima treaptă din 
pridvor văzu o umbră dispărând după colțul din stânga. Gata, 
aici era nevoie de viclenie. Cobori cu grijă scările de afară, de 
teamă să nu alunece pe chiciura de pe treptele din piatră. Dar o 
luă spre dreapta în loc de stânga. Avea să-i taie calea din 
cealaltă parte și să-l prindă pe netrebnic asupra faptei, nu conta 
ce punea la cale. 

Se furișă pe după colt și merse lipită de peretele scurt. La 
colțul următor se opri și aruncă o ocheadă, ca să vadă ce se 
întâmplă în spatele casei. Nu se vedea nimeni. Laura se încruntă 
și privi în jur dezamăgită. Unde o fi dispărut umbra aceea? făcu 
încă doi pași și cercetă terenul din fața casei. S-o fi dus spre 
plajă? Acolo n-ar fi îndrăznit s-o urmeze, risca să alunece și să 
rămână înțepenită. Medicul o avertizase să nu facă prea mult 
efort. Avea inima slabă și nu putea s-o forțeze, își strânse șalul 
pe ea cu dinții clănțănind de frig. Gerul începea să-i pătrundă 
prin haine. 

Dintr-odată, în fața ei apăru o siluetă întunecată. Laura 
tresări. Apoi văzu cine era. 

— Ah, tu ești. Ce cauti pe-atară la ora asta? 

Ochii reci o făcură să tremure și mai mult. Erau la fel de 
întunecați ca noaptea din jur. Laura începu să se retragă 
încetişor. Îşi dădea seama că făcuse o greșeală, fără ca cineva 
să i-o spună. Încă doi pași. Doar câtiva pași și ajungea la colt, iar 
de acolo putea să alerge până la intrarea din față. Nu era 
departe, dar parcă se afla la câțiva kilometri. Se uită îngrozită în 
ochii negri ca tăciunele, conștientă că n-avea să mai ajungă 
niciodată în casă. Și îşi aduse aminte de Dagmar. Avea același 
sentiment. Era prinsă și neputincioasă, fără a ști încotro s-o 
apuce. Ceva i se rupse în piept. 

o... 

Patrik își privi ceasul. 

— Unde naiba e Gösta? Ar fi trebuit să ajungă înaintea 
noastră. 

El și cu Mellberg stăteau în mașină și așteptau, cu privirile 
aţintite asupra casei lui Leon. 

In clipa următoare, o mașină bine-cunoscută parcă în spatele 
lor și Patrik constată uimit că era Martin. 

— Ce cauţi aici? întrebă și ieși din mașină. 

— M-a sunat nevastă-ta și mi-a zis că e criză și că aveţi nevoie 
de ajutor. 

— Ce...? dădu să întrebe Patrik, dar se opri și își mușcă 
buzele. 

A naibii Erica! Reușise, bineînţeles, să-l păcălească pe Gösta 
s-o ia cu el pe Valö. Nervii se amestecau cu o senzație 
sâcâitoare de neliniște. Numai de asta n-avea nevoie acum. Nu 
știau ce se întâmpla în casa lui Leon. Acum își făcea griji și din 
cauza lor. În schimb, se bucură de apariţia lui Martin. Acesta 
părea obosit și terminat dar, într-o situaţie de criză, chiar și un 
Martin obosit era mai bun decât un Gösta Flygare. 

— Ce s-a întâmplat? 

Martin își umbri ochii cu palma și se uită spre casă. 

— A tras cineva. Nu știm mai mult. 

— Cine-i înăuntru? 

— Nici asta nu știm. 

Patrik simţi cum îi crește pulsul. Era genul de situaţie care-i 
displăcea cel mai mult ca poliţist. Aveau prea puţine date ca să 
poată estima gravitatea ei și, tocmai de aceea, putea fi ceva 
extrem de grav. 

— Să cerem întăriri? îl întrebă Mellberg, din mașină. 

— Nu, nu cred că avem timp pentru așa ceva. Trebuie să 
sunăm la ușă. 

Mellberg părea pe cale să protesteze, dar Patrik i-o luă 
înainte. 

— Tu poţi să rămâi aici, Bertil, pentru orice eventualitate. Mă 
ocup eu cu Martin. 

Se uită spre Martin, care dădu din cap tăcut și își scoase arma 
din toc. 

— Am trecut pe la secţie și am luat-o, m-am gândit că poate o 
să am nevoie de ea. 

— Bine. 

Patrik îi urmă exemplul și se apropie cu grijă de ușa de la 
intrare. Apăsă butonul soneriei. Aceasta zbârnâi strident și, 
aproape imediat, se auzi o voce care strigă: 

— Intră, e deschis. 

Patrik și Martin se uitară unul la altul, uimiţi. Apoi intrară. 
Când văzură cine era în camera de zi, se mirară și mai tare. Îi 
văzură pe Leon, Sebastian, Josef și John. Și un bărbat cărunt, 
probabil Percy von Bahrn, ghici Patrik. Ținea un pistol în mână și 
clipea des. 

— Ce se întâmplă aici? întrebă Patrik. 

Își ţinea arma din dotare pe lângă corp. Văzu că Martin făcea 
la fel. 

— Intreabă-l pe Percy, spuse Sebastian. 

— Leon ne-a chemat ca să terminăm cu povestea asta. Și am 
zis să mă conformez. 

Vocea lui Percy tremura. Când Sebastian se mișcă puţin pe 
canapea, tresări și îndreptă arma asupra lui. 

— Calmează-te, la naiba. 

— Să terminaţi ce? întrebă Patrik. 

— Tot. Tot ce s-a întâmplat. Ce n-ar fi trebuit să se întâmple. 
Ce am făcut, spuse Percy și cobori pistolul. 

— Ce aţi făcut? 

Nu-i răspunse nimeni. Patrik se hotărî să-i ajute. 

— Când aţi fost interogaţi, aţi zis că eraţi la pescuit. Dar n- 
aveaţi cum să pescuiţi macrou de Paști. 

Se făcu liniște. Într-un final, Sebastian pufni: 

— Tipic, copii de oraș. Numai voi puteaţi s-o daţi în bară în 
halul ăsta. 

— Atunci n-ai comentat, spuse Leon pe un ton amuzat. 

Sebastian ridică din umeri. 

— De ce i-a pus tatăl tău bani în cont Ebbei, an de an, înainte 
să împlinească optsprezece ani? întrebă Patrik, cu ochii pe Leon. 
L-aţi sunat în ziua aceea? Un om puternic și bogat, cu o rețea de 
contacte utile. V-a ajutat după ce i-aţi omorât pe membrii 
familiei Elvander? Ce s-a întâmplat? A depășit Rune măsura? Aţi 
fost nevoiţi să-i omorâţi și pe ceilalţi ca să eliminaţi martorii? 

Işi dădea seama cât de agitat pare, dar voia să-i zgâlțâie un 
pic și să-i facă să vorbească. 

— Sper că ești mulţumit, Leon, spuse Percy în batjocură. 
Acum ai șansa să dai cărțile pe faţă. 

John se ridică brusc. 

— Asta-i o nebunie. N-am de gând să mă las implicat în așa 
ceva. Am plecat. 

Făcu un pas înainte, dar Percy ţinti în dreapta lui și apăsă pe 
trăgaci. 

— Ce faci? ţipă John și se așeză la loc. 

Patrik și Martin ridicară armele spre Percy, dar le lăsară în jos 
văzând că ţintește în continuare asupra lui John. Era prea 
riscant. 

— Data viitoare n-o să trag pe lângă. Măcar atât am moștenit 
de la taică-meu. In sfârșit, pot să profit de orele de tir la care m- 
a obligat să iau parte. Aș putea oricând să-ţi ciufulesc bretonul 
ăla șmecher. 

Percy înclină capul și se uită la John, care se făcuse alb ca 
varul. 

Abia acum își dădu Patrik seama că poliţia din Göteborg îl 
căuta cu siguranţă pe John acasă, neștiind că e aici. 

— la-o ușurel, Percy, spuse Martin răspicat. Ca să nu rănești 
pe nimeni. Nu plecăm nicăieri până nu rezolvăm treaba asta. 

— Despre ce-a fost vorba? Despre Annelie? 

Patrik se întoarse iarăși spre Leon. De ce ezita, de ce nu voia 
să admită ce se întâmplase, de fapt, în ajunul acela de Paști din 
1974? Se răzgândise în ultimul moment? 

— Credem că după crimă și-a luat pașaportul și a fugit peste 
hotare. Pentru că a fost o crimă, nu? 

Sebastian izbucni în râs. 

— Ce-i așa de amuzant? întrebă Martin. 

— Nimic. Absolut nimic. 

— Cine a ajutat-o să dispară? Tatăl tău? Nu-i așa că Annelie și 
tu eraţi o pereche și lucrurile au luat-o razna când a aflat Rune? 
Cum i-ai convins pe ceilalţi să te ajute și să nu zică nimic, timp 
de atâţia ani? 

Patrik schiță un gest spre grupul restrâns format din bărbaţi 
ajunși în floarea vârstei. Își aminti de fotografiile făcute după 
dispariţia familiei. Chipurile lor îndârjite. Autoritatea naturală a 
lui Leon. Păreau neschimbaţi, în ciuda părului grizonant și a 
fețelor îmbătrânite. Și erau uniți. 

— Da, povestește-le despre Annelie, spuse Sebastian rânjind. 
Tu, care te dai în vânt după adevăr. Spune-le de Annelie. 

Lui Patrik îi trecu prin cap un gând neașteptat. 

— Am întâlnit-o deja pe Annelie, nu-i așa? E la. 

Nu clipi nimeni. Cei patru se uitară la Leon, cu un amestec 
ciudat de teamă și de ușurare în privire. 

Leon se îndreptă greoi de spate, în scaunul cu rotile. Apoi 
întoarse capul spre Patrik, astfel încât obrazul lui brăzdat de 
cicatrice fu iluminat de razele soarelui, și spuse: 

— O să vă povestesc despre Annelie. Și despre Rune, Inez, 
Claes și Johan. 

— Gândește-te la ce faci, Leon, spuse John. 

— M-am gândit destul. E vremea să spun adevărul. 

Trase aer în plămâni, dar nu apucă să spună nimic pentru că 
ușa de la intrare se deschise și la intră. Își plimbă privirea peste 
toți și se opri asupra pistolului din mâna lui Percy cu ochii 
îngroziţi. Preţ de o clipă, păru că nu știe ce să facă. Apoi se duse 
la bărbatul ei, îi puse mâna pe umăr și spuse, cu voce blândă: 

— Ai avut dreptate. Nu mai poţi să fugi de asta. 

Leon dădu din cap. Apoi începu să vorbească. 

e 

Anna își făcea mai multe griji pentru Ebba decât pentru ea 
însăși. Era palidă și avea gâtul plin de pete roșii și niște urme 
suspecte, ca de mâini. Mâinile lui Mårten. Pe ea n-o durea gâtul. 
Poate o drogase? Nu știa, ceea ce era și mai înspăimântător. 
Adormise în brațele lui, beată de apropierea și de sentimentul 
acela reconfortant, apoi se trezise acolo, pe dalele reci de 
piatră. 

— Mama mea e aici, spuse Ebba privind într-unul dintre sicrie. 

— Nu poţi fi sigură. 

— Doar unul dintre cranii are părul lung. Sigur e mama mea. 

— Poate fi și sora ta, spuse Anna. 

Se întrebă dacă să închidă sau nu capacul. Dar Ebba se 
gândise mult la familia ei, iar acum primise un soi de răspuns. 

— Ce-i locul ăsta? întrebă Ebba, cu privirea aţintită în 
continuare asupra scheletului. 

— Un soi de cameră de refugiu, aș zice. Și, dacă e să ne luăm 
după steagul ăla și uniforme, cred că a fost construită în jurul 
celui de-al Doilea Război Mondial. 

— iți dai seama cât au zăcut aici? De ce nu i-a găsit nimeni? 

Ebba părea distrată. Anna își dădu seama că trebuie să preia 
comanda dacă voia să iasă de acolo. 

— Să vedem dacă găsim ceva cu care să forțăm armătura 
ușii, spuse Anna și o înghionti ușor pe Ebba. Dacă te uiţi tu 
printre dărâmăturile alea din colţ, eu mă apuc de..., spuse, apoi 
ezită. Mă uit prin sicrie. 

Ebba o privi, îngrozită. 

— Dar dacă... dacă se fărâmă? 

— Dacă nu reușim să deschidem ușa, o să murim aici, spuse 
Anna calm și răspicat. S-ar putea să fie vreun instrument, ceva, 
în sicriele alea. Ori cauţi tu, ori o fac eu. Poţi să alegi. 

Ebba stătu nemișcată, preţ de câteva secunde, părând că se 
gândește la spusele Annei. Apoi întoarse spatele și începu să 
scormonească în mormanul de gunoaie. De fapt, Anna nu 
credea că aveau să găsească ceva acolo, dar era mai bine să-i 
dea o ocupaţie Ebbei. 

Trase aer în piept și-și strecură mâna într-unul din sicrie. Simţi 
cum i se face rău când atinse din greșeală oasele. Un smoc de 
păr uscat și aspru îi gâdilă pielea. Nu putu să se abţină să nu 
scoată un țipăt. 

— Ce s-a întâmplat? spuse Ebba și se întoarse. 

— Nimic, spuse Anna luându-și inima în dinţi și băgând mai 
adânc mâna. 

Ajunse la fundul de lemn al sicriului și se aplecă încercând să 
vadă dacă e ceva acolo. Simţi ceva dur și prinse obiectul între 
degetul mare și cel arătător. Prea mic ca să-l poată folosi la 
ceva, dar îl ridică oricum, din curiozitate. Era un dinte. Anna îl 
aruncă înapoi dezgustată și se șterse pe pătură. 

— Ai găsit ceva? o întrebă Ebba. 

— Nu, încă nu. 

Cu un ultim efort, Anna scormoni prin celălalt sicriu și când 
termină, îngenunche. Nu găsise nimic. N-aveau să iasă 
niciodată. Aveau să sfârșească acolo. 

Apoi se strădui, din nou, să se ridice. Mai rămăsese un sicriu 
și n-avea voie să se dea bătută, chiar dacă i se făcea scârbă la 
gândul că trebuia să încerce din nou. Păși hotărâtă spre ultimul 
sicriu. Ebba renunțase să mai caute. Stătea prăbușită lângă 
perete și plângea. Anna îi aruncă o privire înainte să-și strecoare 
mâna în sicriu. Când simţi iar fundul de lemn cu vârful 
degetelor, pipăi cu grijă suprafaţa. Era ceva acolo. Părea un 

teanc de hârtii, mai alunecoase pe o parte. Scoase mâna și 
ridică teancul spre bec. 

— Ebba, spuse ea. 

Văzând că nu primește niciun răspuns, se așeză pe jos, lângă 
Ebba. Apoi îi întinse teancul. Erau fotografii. 

— Uite. 

Era dornică să le frunzărească, aproape că o mâncau 
degetele, dar bănuia că făceau parte din povestea familiei 
Ebbei. Ceea ce însemna că Ebba era îndreptăţită să le vadă 
prima. 

Cealaltă apucă fotografiile polaroid cu mâini tremurânde. 

— Ce-s astea? întrebă și clătină din cap. 

Atât ea, cât și Anna se holbară îndelung la fotografii, deși ar fi 
preferat să întoarcă capul. Își dădeau seama, acum, că imaginile 
din faţa lor erau explicaţia pentru ceea ce se întâmplase în 
ajunul acela de Paști. 

e 

Mårten devenise tot mai absent. Pleoapele lui păreau grele, 
capul îi atârna într-o parte. Erica își dădu seama că mai avea 
puţin și adormea. Nici nu îndrăznea să se uite la Gösta. Mårten 
strângea în continuare revolverul în mână și o mișcare bruscă ar 
fi fost fatală. 

Până la urmă, ochii i se închiseră. Erica întoarse cu precauţie 
capul spre Gösta și duse degetul arătător la buze. Acesta dădu 
din cap. Erica privi spre cadrul ușii din spatele lui Mårten, dar 
Gosta scutură din cap. Nu, nici ea nu credea că ar fi reușit. Dacă 
îl trezeau când încercau să se strecoare afară, Mårten putea să 
înceapă să tragă la nimereală. 

Erica se gândi temeinic. Trebuia să facă rost de ajutor. Se uită 
din nou la Gösta și imită un receptor cu mâna lipită de ureche. 
Gösta se prinse imediat și începu să scormonească în 
buzunarele gecii, dar se răzgândi și o privi cu o mină 
dezamăgită. Poșeta Annei se afla la doar câţiva metri de ei. 
Erica începu să se apropie, ușurel, de ea. Mårten tresări în 
somn. Erica înlemni în mijlocul gestului, dar bărbatul dormea de- 
a binelea, cu capul atârnând greu deasupra pieptului. In curând 
atinse geanta cu vârfurile degetelor și o trase câţiva centimetri 
într-o parte. Reuși să prindă o toartă. Ținându-și respiraţia, 
ridică geanta și o trase spre ea fără să facă vreun zgomot. Apoi 
începu să caute în ea cu grijă, simțind privirea lui Gösta aţintită 

asupra ei. Acesta își reţinu tusea. Erica ridică o sprânceană și îl 
privi. N-aveau voie să-l trezească pe Mårten. 

În sfârșit, găsi telefonul mobil al Annei. Se asigură că e setat 
pe „silenţios” și, dintr-odată, își dădu seama că nu știa parola 
din patru cifre. N-avea de ales, trebuia să dea cu presupusul. 
Formă data de naștere a Annei. „Parolă greșită”, lumină ecranul. 
Erica înjură în gând. Poate că Anna nici măcar nu schimbase 
parola originală și atunci n-avea cum s-o ghicească. Dar n-avea 
voie să gândească negativ. Mai avea două încercări. Erica se 
gândi puţin, apoi formă data de naștere a lui Adrian. „Parolă 
greșită”, citi din nou. După care îi veni o idee. Mai exista o dată 
importantă în viaţa Annei: ziua fatală în care murise Lucas. Erica 
formă cele patru cifre și o lumină verde îi ură bun-venit în 
universul minunat al telefonului. 

Aruncă o privire spre Gosta, care răsuflă ușurat. Trebuia să 
acţioneze repede. Mârten putea să se trezească oricând. Din 
fericire, Anna avea același model de telefon ca și ea, așa că găsi 
repede meniul. Începu să scrie un mesaj scurt, dar cu suficiente 
detalii ca Patrik să o ia în serios. Mårten se mișcă, agitat. Erica 
se opri, chiar în secunda în care voia să trimită mesajul. Adăugă 
repede mai mulţi destinatari, apăsă pe „trimite” și împinse 
geanta mai încolo. Ascunse telefonul sub pulpă, ca să-l poată 
folosi repede la nevoie, dar în așa fel încât să nu fie descoperit 
de Mårten, în caz că se trezea. Acum nu puteau decât să 
aștepte. 

e 

Kjell se sprijini de mașină și privi în direcţia spre care plecase 
una dintre mașinile poliţiei. Acţiunea dăduse greș. Se aleseseră 
doar cu soția lui John Holm pe bancheta din spate. 

— Unde dracu' e John? 

În casă și în jurul ei se desfășura în continuare o activitate 
febrilă. Trebuiau să cerceteze fiecare centimetru. Fotograful 
ziarului Expressen abia reușea să ţină pasul și să capteze totul 
pe film. Nu îl lăsau să se apropie prea mult de casă, dar cu 
obiectivul lui performant, acest lucru nu prea părea să-l 
deranjeze. 

— O fi plecat din ţară? întrebă Sven Niklasson. 

Scrisese deja în mașină o variantă preliminară a articolului și 
o trimisese la redacţie. 

Kjell știa că ar trebui să fie la fel de ahtiat ca și el, că era cazul 
să se fi întors deja la redacţia lui Bohusläningen, unde colegii lui 
aveau să-l sărbătorească, era sigur, ca pe un erou. Când sunase 
să-i dea raportul, redactorul-șef aproape că-i spărsese timpanele 
cu uralele lui. Dar nu voia să plece înainte să afle unde 
dispăruse John. 

— Nu, nu cred că pleca așa, fără Liv. Care, sincer să fiu, nu 
părea deloc pregătită pentru o vizită din partea poliţiei. Și, dacă 
ea nu știa nimic, cred că același lucru e valabil și pentru John. 
Am înţeles că sunt foarte apropiaţi. 

— Dar în comunităţile astea mici veștile circulă mai repede 
decât vântul și chiar dacă n-a șters-o încă, există riscul s-o facă 
de-acum încolo. 

Sven Niklasson se uită spre casă și strânse buzele. 

— Mmm, spuse Kjell distrat. 

Încercă să treacă în revistă toate informaţiile pe care le 
deţineau despre John. Se întrebă unde putea să fie. Căsuţa de 
lângă mare fusese deja cercetată de poliţie, dar fără folos. 

— Ai mai auzit ceva de chestia aia din Stockholm? întrebă 
Kjell. 

— Säpo” și Poliţia par să fi colaborat perfect. De data asta, 
cel puțin. Toți responsabilii din partid au fost reținuți fără 
scandal. Știi că tipii ăștia se pierd rău de tot când îi calci pe 
bombeu. 

— Da, aşa este. 

Kjell se gândi la titlurile scrise cu litere mari care aveau să 
umple ziarele în următoarele zile. Nu numai că avea să fie o 
chestiune de importanță națională, dar întreaga lume avea să se 
mire că aşa ceva se putea întâmpla în micuța Suedie, țara pe 
care o mulțime de oameni de peste tot o considerau, într-o 
măsură aproape absurdă, o ţară în care ordinea era lege. 

În clipa următoare îi sună telefonul. 

— Salut, Rolf... Da, e cam zăpăceală pe aici. Nu, pe John nu l- 
am găsit... Ce naiba? Împuşcături... OK, plecăm imediat. 

Încheie convorbirea și făcu un semn din cap lui Sven. 

— Urcă repede. Au fost raportate împușcături acasă la Leon 
Kreutz. Plecăm acum. 

— Nu știu ce să zic. John poate să apară din clipă-n clipă. 

Kjell își lăsă braţul pe capota mașinii și se uită la Sven. 

— Nu mă pune să-ţi explic de ce, dar cred că John e acolo. 
Hotărăște-te. Vii cu mine sau nu? Poliţia din Tanum e acolo deja. 

Sven deschise ușa din dreapta șoferului și urcă. Kjell se așeză 
în spatele volanului, trânti ușa și demară în trombă. Ştia că avea 
dreptate. Băieţii de pe Valö ascundeau ceva și acum aveau să 
fie daţi în vileag. Un lucru era clar: n-avea de gând să piardă 
această ocazie unică. 

25. 


Valo, 1974 


Inez se simtea tot timpul urmărită. Era singurul mod în care ar 
fi putut descrie senzația aceea greu de definit. Se simtea așa 
încă din dimineața în care au găsit-o pe mama ei, moartă. De ce 
ieșise în toiul nopții aceleia de noiembrie, nu știa nimeni. 
Medicul care sosise la fata locului ca s-o examineze constatase 
că inima ei cedase, pur și simplu. O avertizase, zicea. 

Dar Inez stătea în cumpănă. Ceva se schimbase în casă odată 
cu moartea Laurei. O simtea peste tot. Rune devenise mai tăcut 
și mai sever. Annelie și Claes o provocau pe față de-acum. Era 
ca și când Rune n-ar fi văzut nimic, iar asta le dădea și mai mult 
apă la moară. 

Noaptea auzea plânsete din dormitorul băieților. Nu tare, ci 
abia sesizabil. Cineva încerca să-și astupe gura cât de bine 
putea. 

Îi era frică. Trecuseră câteva luni bune până când îşi dăduse 
seama că, de fapt, ăsta era sentimentul pe care încercase să-l 
identifice până atunci. Ceva nu era în regulă. Toti umblau pe 
vârfuri și știa că, dacă ar fi încercat să discute cu Rune despre 
presentimentele ei, acesta ar fi pufnit doar și n-ar fi luat-o deloc 
în seamă. Dar vedea că și el era conștient de acea atmosferă 
stranie. 

Și mai era și oboseala. Munca de la școală și responsabilitatea 
pentru Ebba o epuizau, la fel ca efortul de-a nu vorbi despre 
lucrul acela, care trebuia păstrat secret. 

— Mammmamamamam, gânguri Ebba în țarcul ei. 

Se agătase de capătul lung și o fixa cu privirea pe Inez. 

Inez o ignoră. N-avea putere pentru așa ceva. Fetița îi cerea 
ceva ce nu putea să-i ofere și-n plus, era și a lui Rune. Nasul și 
gura semănau leit cu ale lui și asta o împiedica și mai mult să se 
atașeze de copil. Avea grijă de ea, o schimba, o hrănea, o ridica 
în brate și o consola când se lovea, dar mai mult de atât nu 
putea să-i dea. Frica ocupa un loc prea mare în inima ei. 


VP - 342 


Din fericire, mai era și altceva. Ceva ce o împingea să mai 
reziste un timp, să nu ia pur și simplu barca și să fugă pe uscat, 
să lase în urmă totul. În orele întunecate în care se juca cu acel 
gând, nu îndrăznea niciodată să-și pună întrebarea: ar fi luat-o și 
pe Ebba? Nu era sigură că voia să știe răspunsul. 

— Pot să o iau în brate? 

Vocea lui Johan o făcu să tresară. Nu-l auzise intrând în 
spălătorie, unde stătea și împăturea cearșafuri. 

— Sigur, ia-0o, spuse ea. 

Probabil că Johan era unul dintre motivele pentru care nu 
plecase încă. O iubea, și își iubea și sora mai mică. lar 
sentimentul era reciproc. Când o vedea, Ebba se lumina la fată 
și întindea bratele spre el din țarcul de joacă. 

— Haide, Ebba, spuse Johan. 

Surioara i se agăță de gât și-l lăsă să o ridice din tarc, apoi își 
lipi imediat fata de obrazul lui. 

Inez se opri din împăturit și îi privi. O cuprinse o gelozie 
intensă. Ebba n-o privise niciodată cu aceeași dragoste 
necondiționată. În schimb, în ochii ei se citea tot mereu un 
amestec de tristete și de dor. 

— Vrei să mergem să ne uităm la păsări? o întrebă Johan şi își 
frecă nasul de năsucul ei, făcând-o să râdă în hohote. Pot s-o 
duc până afară? 

Inez dădu din cap aprobator. Avea încredere în Johan și știa că 
n-ar fi permis să i se întâmple nimic Ebbei. 

— Sigur, duceți-vă. 

Se aplecă și continuă să împăturească rufele. Ebba rădea și 
gângurea neîncetat. 

După un timp, nu-i mai auzi. Liniştea răsuna, parcă, între 
pereți. Inez se lăsă pe vine și-și lăsă capul între genunchi. Casa 
o ținea prizonieră, abia mai reușea să respire și sentimentul 
acela era tot mai acut pe măsură ce treceau zilele. Se apropiau 
de marginea prăpastiei, dar nu putea să facă nimic, absolut 
nimic, ca să împiedice asta. 

La început, Patrik se gândi să ignore semnalul. Percy părea în 
pragul unei crize și, având în vedere că era înarmat, treaba aia 
putea să se termine urât de tot. In același timp, toţi păreau 
hipnotizaţi de vocea lui Leon. Le povestea despre Valö, despre 
cum s-au împrietenit, despre familia Elvander și Rune și despre 
felul în care, încet, dar sigur, lucrurile au început să ia o turnură 
urâtă. la stătuse tot timpul lângă el și îl mângâiase pe mână. 
După ce descrisese amănunţit situaţia, părea acum că ezită. 
Patrik înțelese că se apropia de motivul pentru care luase sfârșit 
prietenia lor. 

În curând aveau să afle adevărul, dar nu putea să se abţină să 
nu-și facă griji pentru Erica. Scoase telefonul și îi aruncă o 
privire. Un mesaj de la Anna. Îl deschise repede și îl citi, iar 
mâna începu să i se bâțâie incontrolabil. 

— Trebuie să plecăm spre Valö! Chiar acum! spuse brusc, 
întrerupându-l pe Leon în mijlocul propoziției. 

— Ce s-a întâmplat? întrebă la. 

— Liniștește-te și spune-ne ce s-a întâmplat, îl sfătui Martin. 

— Cred că Mârten e cel care a dat foc casei și a vrut s-o 
împuște pe Ebba acum câteva zile. Și acum Erica și Gösta sunt 
prinși pe insulă cu el. Anna și Ebba au dispărut, nimeni nu știe 
nimic despre ele de ieri, și... 

Patrik se auzi cum turuie și se strădui să se calmeze. Dacă 
voia s-o ajute pe Erica, trebuia să-și păstreze mintea limpede. 

— Mårten are o armă, care credem noi c-a fost folosită și în 
ajunul acela de Paști. Știţi ceva de vreo armă? 

Bărbaţii făcură schimb de priviri. Apoi Leon scoase o cheie. 

— Înseamnă că a găsit camera de refugiu. Revolverul era 
ascuns acolo. Nu-i așa, Sebastian? 

— Da, eu n-am pus mâna pe nimic de când am încuiat ușa 
aia. Nu înţeleg cum a putut să intre. Asta e singura cheie, din 
câte știu eu. 

— Faptul c-aţi găsit doar una nu înseamnă neapărat că nu 
sunt mai multe. 

Patrik se apropie de Leon și îi smulse cheia din mână. 

— Unde e camera aia de refugiu? 

— La subsol, după o ușă secretă. N-ai cum s-o găsești dacă nu 
știi unde e ușa aia, spuse Leon. 

— Poate că Ebba €..., spuse la și se făcu albă ca varul. 

— S-ar putea, spuse Patrik și porni spre ușa de la intrare. 

Martin arătă spre Percy. 

— Și cu el cum rămâne? 

Patrik se răsuci, înaintă până la Percy și-i smulse pistolul din 
mână, înainte ca acesta să apuce să reacționeze. 

— Gata cu prostiile. O să rezolvăm chestia asta mai târziu. 
Martin, tu sună din mașină după întăriri și între timp eu sun la 
Salvamari, să fac rost de o barcă. Cine vine cu noi să ne arate 
camera de refugiu? 

— Eu, spuse Josef și se ridică. 

— Vin și eu, spuse la. 

— Ajunge dacă vine Josef. 

la scutură din cap. 

— Vin și eu. Să nu încercaţi să mă convingeţi. 

— Bine, haideţi atunci, spuse Patrik și le făcu semn. 

Fu cât pe ce să se ciocnească cu Mellberg în drum spre 
mașini. 

— John Holm e înăuntru? 

Patrik încuviinţă cu un gest. 

— Da, dar noi trebuie să plecăm spre Valö. Erica și Gösta au 
dat de bucluc. 

— Serios? întrebă Mellberg, absolut nedumerit. Dar tocmai am 
vorbit cu Kjell și Sven. Se pare că John a fost dat în urmărire. 
Băieţii de la Göteborg nu au aflat încă unde e, așa că m-am 
gândit să... 

— Bine, ocupă-te tu de asta, spuse Patrik. 

— Încotro? 

Kjell Ringholm se apropie de ei, însoţit de un bărbat blond 
care i se părea oarecum cunoscut. 

— Treabă de polițiști. Dar dacă îl căutaţi pe John Holm, să știți 
că-i acolo, înăuntru. Mellberg vă stă la dispoziţie. 

Patrik o luă spre mașina lui cu pași repezi. Martin ţinea pasul 
cu el, dar Josef și la rămaseră puţin în urmă. Patrik ţinu portiera 
din spate deschisă pentru ei, cu o expresie nerăbdătoare. Să iei 
cu tine civili când te deplasai într-un loc posibil periculos 
însemna o încălcare totală a regulilor, dar avea nevoie de 
ajutorul lor. 

În drum spre Valö, bătu neîntrerupt, cu piciorul în provă de 
parcă ar fi vrut să grăbească barca și mai mult. În spatele lui, 
Martin discuta pe un ton scăzut cu Josef și la. Patrik auzi cum îi 

instruiește să se țină cât mai departe și să respecte indicaţiile 
lor. Nu se putu abţine să nu zâmbească. De-a lungul anilor, 
Martin se transformase dintr-un polițist fricos și agitat într-un 
coleg stabil și demn de încredere. 

__ Când se apropiară de Valö, apucă balustrada și o strânse tare. 
Işi verificase telefonul cel puţin o dată pe minut, dar nu mai 
primise niciun mesaj. Se gândi să răspundă că sunt pe drum, 
dar nu voia să o deconspire pe soţia lui, care ascunsese 
telefonul. 

Observă că la îl privea. Avea multe lucruri s-o întrebe. De ce 
fugise și nu revenise mai de mult? Ce rol avea în moartea tatălui 
și a familiei ei? Dar toate astea trebuiau să aștepte. La timpul 
potrivit avea s-o descoasă pe îndelete. Deocamdată nu se putea 
concentra decât pe faptul că Erica se afla în pericol. Nimic nu 
mai conta. Nu lipsise mult s-o piardă în accidentul ăla de 
mașină, cu un an și jumătate în urmă, și își dăduse seama cât 
de mult depindea de ea, ce loc important ocupa în viața și în 
viitorul lui. 

Când săriră din barcă, el și Martin își scoaseră simultan 
armele, de parcă s-ar fi înţeles. li îndrumară pe Josef și pe la să 
rămână în spatele lor. Apoi începură să se apropie, pas cu pas 
de casă. 

e 

Percy se uita fix la un punct nedefinit de pe perete. 

— Mda, spuse într-un final. 

— Ce naiba te-a apucat? îl întrebă John, trecându-și mâna prin 
bretonul blond. Chiar aveai de gând să ne împuști pe toţi? 

— Păi, de fapt, cred că voiam să mă împușc pe mine, nu pe 
voi. Dar mai întâi voiam să mă distrez un pic. Să vă sperii puţin. 

— De ce ai vrea să te sinucizi? 

Leon își privi cu tandreţe prietenul vechi. Părea atât de fragil, 
cu stilul ăla superior al lui. Leon intuise deja, din perioada 
petrecută pe Valö că putea să o ia razna oricând. Mare minune 
că nu s-a întâmplat mai demult. Era ușor de prezis că lui Percy 
n-avea să-i fie ușor să trăiască alături de amintirile alea, dar 
poate că moștenise capacitatea de-a nega adevărul. 

— Sebastian mi-a luat totul. Și Pyttan m-a părăsit. O să mă 
damblagesc, clar! 

Sebastian ridică mâinile. 

— Cine naiba mai zice „damblagesc”? 

Erau ca niște copii. Leon vedea acum totul clar. Se opriseră 
din dezvoltare cu toții. Se aflau tot în trecut. In comparaţie cu ei, 
știa că fusese norocos. Îi privi pe bărbaţii din faţa lui și se gândi 
la băieții care fuseseră odată. Și, oricât de ciudat ar fi fost, îi 
îndrăgea pe toţi. Împărtășiseră aceeași experienţă care le 
schimbase radical vieţile, iar legătura dintre ei era atât de 
puternică, încât nu putea fi nicicum desfăcută. In ceea ce-l 
privea, știa că avea să se întoarcă aici, că avea să vină și ziua 
asta, dar nu crezuse că la avea să-i stea alături. Rămăsese 
surprins de curajul ei. Poate alesese s-o subaprecieze, ca să nu 
se simtă vinovat pentru sacrificiul ei suprem. 

Și de ce îndrăznise Josef să se ridice și să-i urmeze pe 
polițiști? Leon bănuia răspunsul. Încă din clipa în care intrase pe 
ușă, citise în ochii lui că era pregătit să moară în ziua aceea. 
Recunoștea privirea. O văzuse pe Everest, când furtuna trecuse 
pe deasupra lor, și pe pluta salvamarilor, după ce barca se 
scufundase în Oceanul Indian. Privirea unui om care renunţase 
la viață. 

— N-am de gând să particip la chestia asta, spuse John, 
ridicându-se și aranjându-și pantalonii șifonaţi. Farsa asta 
durează de prea mult timp. O să neg totul, oricum nu există 
dovezi, iar tu n-ai decât să-ţi asumi răspunderea pentru ce 
susții. 

— John Holm? spuse o voce dinspre ușă. 

John întoarse capul. 

— Bertil Mellberg. Asta mai lipsea. Ce vreţi? Dacă aveţi de 
gând să-mi vorbiţi pe același ton ca data trecută, n-aveţi decât 
să discutaţi cu avocatul meu. 

— Nu comentez. 

— Ce bine. Atunci eu îmi iau catrafusele și plec. Mă bucur că 
ne-am întâlnit. 

John o apucă spre ușa de la intrare, dar Mellberg nu-l lăsă să 
treacă. În spatele lui se aflau trei bărbaţi. Unul dintre ei avea o 
cameră foto imensă și făcea poză după poză. 

— Veniţi cu noi, spuse Mellberg. 

John oftă. 

— Ce-i cu prostiile astea? Asta e hărțuire, nimic altceva. Și pot 
să vă promit c-o să aibă urmări. 

— Vă rețin pentru instigare la omor. Veniţi cu noi chiar acum, 
spuse Mellberg și zâmbi cu toată gura. 

Leon urmărea spectacolul din scaunul său cu rotile. Percy și 
Sebastian stăteau și ei încordaţi și priveau ce se întâmplă. John 
era stacojiu la faţă. Încercă să se strecoare pe lângă Mellberg, 
dar acesta îl lipi de perete, îi apropie mâinile, cu gesturi largi, 
apoi îi puse cătușele. Fotograful continuă să facă poze și cei doi 
bărbaţi din spate se apropiară. 

— Cum comentaţi faptul că poliţia a deconspirat ceea ce 
Prietenii Suediei numeau „Proiectul Gimle”? întrebă unul dintre 
ei. 

Lui John i se înmuiară genunchii. Leon privi totul cu real 
interes. Mai devreme sau mai târziu, toţi aveau să răspundă 
pentru faptele lor. Dintr-odată se îngrijoră pentru la, dar își 
alungă gândul rău. Totul era stabilit, orice s-ar fi întâmplat. 
Trebuia să ducă asta la bun sfârșit, ca să scape de sentimentul 
de vină și de dorul care o făcuse să-și dedice viaţa numai lui. 
Dragostea ei pentru el devenise aproape obsesivă, dar știa că 
era mânată de aceeași pasiune înfocată care îl mânase pe el 
spre fiecare provocare nouă. Până la urmă, își zise, au ars 
amândoi pe panta aceea din Monaco. Nu aveau de ales, 
trebuiau să termine asta împreună. Era mândru de ea, o iubea și 
știa că, în sfârșit, avea să găsească drumul spre casă. Totul 
avea să se termine astăzi. Leon spera să aibă parte de un final 
fericit. 

e 

Mårten deschise lent ochii și se uită la ei. 

— Ce-am obosit! 

Nu-i răspunse nici Gösta, nici Erica. Dintr-odată, Erica se simți 
și ea incredibil de obosită. Adrenalina dispăruse, și gândul că 
sora ei mai mică ar putea fi moartă îi paraliză membrele. Nu 
voia decât să se întindă pe podeaua de lemn și să se facă ghem, 
un ghem cât mai mic. Să închidă ochii, să adoarmă și să se 
trezească abia când toate astea aveau să se termine. Într-un fel 
sau altul. 

Văzuse deja ecranul iluminându-se. Dan. Dumnezeule, 
probabil că era extrem de neliniștit după ce îi citise mesajul. Dar 
Patrik nu-i răspunsese. Poate era ocupat cu altceva și nu-l 
văzuse? 

Mårten îi studie în continuare. Părea relaxat și, după expresia 
de pe faţă, absolut dezinteresat. Erica regreta că n-o întrebase 
pe Ebba ce se întâmplase cu fiul lor. Ceva trebuie să-l fi 

dezechilibrat atunci, ceva ce până la urmă îl făcuse să-și piardă 
minţile. Poate ar fi reușit să vorbească cu el dacă ar fi știut ce s- 
a întâmplat. Nu puteau să stea acolo și să aștepte să fie omorâţi 
de Mârten. Pentru că nu se îndoia de intenţiile lui. Își dăduse 
seama că era capabil de asta de când îi văzuse ochii aceia reci. 
Îi spuse pe un ton blând: 

— Povestește-ne despre Vincent. 

La început nu răspunse. Nu se auzea decât respiraţia lui 
Gosta și zgomotul bărcilor cu motor din depărtare. Erica așteptă 
și, până la urmă, Mărten rosti, cu voce monotonă: 

— Vincent e mort. 

— Ce s-a întâmplat? 

— A fost vina Ebbei. 

— De ce zici că a fost vina Ebbei? 

— Până acum n-am înţeles-o nici eu. 

Erica simţi cum își pierde încet, dar sigur, răbdarea. 

— Ea l-a omorât? întrebă și își ţinu respiraţia. 

Observă cu coada ochiului că Gosta urmărea cu atenție 
conversaţia. 

— De asta ai încercat s-o omori pe Ebba? 

Mårten se jucă cu revolverul. Îl cântări în palme. 

— Nu voiam să ia foc chiar așa de tare, spuse el, și lăsă arma 
în poate din nou. Voiam doar să înțeleagă că are nevoie de 
mine. Că doar eu puteam s-o protejez. 

— De asta ai tras spre ea? 

— Trebuia să înțeleagă că nu puteam să ne despărţim. Dar 
nimic nu avea importanţă. Abia acum îmi dau seama. M-a jucat 
pe degete ca să nu descopăr ce era de evident. Că ea l-a 
omorât. 

Dădu din cap, ca și când ar fi vrut să sublinieze ce zisese. 
Privirea lui o îngrozi atât de tare pe Erica, încât fu nevoită să 
facă un efort ca să se calmeze. 

— Ea l-a omorât pe Vincent? 

— Da, exact. Și n-am înţeles asta decât mai târziu, după ce-a 
venit de la tine. A moștenit vina. Atâta răutate n-are cum să 
dispară pur și simplu. 

— Te referi la stră-străbunica ei? La Făuritoarea de îngeri? 
spuse Erica mirată. 

— Da. Ebba zicea că a înecat copii într-o albie și i-a îngropat în 
pivniţă pentru că a crezut că nu-i vrea nimeni, că n-o să vină 

nimeni să-i caute. Dar eu îl voiam pe Vincent. L-am căutat, dar 
dispăruse deja. L-a înecat. Era îngropat printre ceilalţi copii 
morți și nu reușea să iasă de acolo. 

Mårten părea că scuipă fiecare cuvânt. Un firicel de salivă i se 
prelinse din gură. 

Erica își dădu seama că nu se putea discuta cu el. Planurile se 
amestecaseră în capul lui și formaseră un univers ciudat, din 
umbre în care nu puteai să pătrunzi. Fu cuprinsă de panică și 
aruncă o privire spre Gösta. Expresia resemnată de pe chipul lui 
îi transmitea însă că și el ajunsese la aceeași concluzie. Nu 
puteau decât să se roage și să spere că aveau să rămână în 
viaţă. 

— Șșșșt, spuse Mårten și își îndreptă spatele. 

Erica și Gosta tresăriră din cauza mișcării neașteptate. 

— Vine cineva. 

Mårten strânse revolverul și sări în picioare. 

— Șșșșt, spuse iar și duse degetul arătător la buze. 

Alergă la fereastră și privi afară. Preţ de o clipă rămase 
nemișcat. Părea să cântărească alternativele. Apoi arătă spre 
Gosta și Erica. 

— Voi doi rămâneţi aici. Eu mă duc să le păzesc. Nu se poate 
să le găsească. 

— Ce vrei să faci? 

Erica nu se putea abţine. Speranţa că cineva era în drum spre 
ei ca să-i ajute se amesteca cu groaza că asta putea să pună în 
pericol viaţa Annei - dacă nu era deja prea târziu. 

— Unde e sora mea? Trebuie să-mi spui unde e, rosti cu voce 
ascuţită. 

Gösta îi puse o mână liniștitoare pe braţ. 

— Noi o să așteptăm aici, Mårten. Nu plecăm nicăieri. Stăm 
aici până te întorci, spuse cu privirea aţintită asupra lui. 

Până la urmă, Mårten dădu din cap, făcu stânga împrejur și 
cobori grăbit treptele. Erica încercă să se ridice imediat și să 
alerge după el, dar Gösta o apucă de braţ și șuieră: 

— Calm. Mai întâi va trebui să ne uităm pe geam să vedem 
încotro o ia. 

— Dar Anna..., spuse ea disperată și încercă să se elibereze. 

Însă Gösta nu cedă. 

— Mai bine gândește-te înainte să faci ceva necugetat. Ne 
uităm pe geam, după care coborâm și îi așteptăm pe cei care 
vin. Sunt sigur că e Patrik și ceilalţi. Și ei or să ne ajute. 

Erica și Gösta se uitară pe furiș după Mårten. 

— Vezi pe cineva? 

— Nu, spuse Gosta. Nici tu? 

— Nu, nu cred că s-a dus spre ponton. Ar risca să dea nas în 
nas cu cei care se îndreaptă spre noi. 

— S-o fi dus spre spatele casei. Unde altundeva să fi dispărut? 

— Eu nu-l văd. Gata, cobor. 

Erica păși cu grijă spre scări și apoi către hol. Era liniște și nu 
se auzea nicio voce, dar știa că cei de afară încercau să se 
apropie cât puteau de discret. Aruncă o privire prin ușa 
întredeschisă de la intrare și simţi că-i vine să plângă. Afară nu 
se vedea nimic. 1 

În clipa următoare sesiză mișcare între copaci. Își miji ochii ca 
să vadă mai bine și răsuflă ușurată. Era Patrik, urmat de Martin 
și de încă două persoane. Îi luă un timp să-l recunoască pe Josef 
Meyer. Lângă el se vedea o femeie îmbrăcată elegant. Să fie la 
Kreutz? Făcu din mână, ca să îi atragă atenţia lui Patrik, apoi 
intră din nou în casă. 

— Stăm aici, îi spuse lui Gösta, care cobora de la etaj. 

Cei doi se lipiră de perete ca să nu fie văzuţi prin ușa 
întredeschisă. Mårten putea fi oriunde și nu voiau să riște să 
devină ţinte vii. 

— Unde s-o fi dus? întrebă Gösta, întorcându-se spre ea. Oare 
n-a ieșit? 

Erica își dădu seama că putea să aibă dreptate și se uită în jur 
panicată, de parcă Mărten ar fi putut să apară oricând. Dar nici 
urmă de el. 

Când Patrik și Martin ajunseseră în sfârșit, privirea ei se 
cufundă în ochii lui Patrik. Părea ușurat, dar și neliniștit. 

— Mårten? șopti. 

Erica îi povesti repede ce se întâmplase de când auzise 
zgomotele. 

Patrik dădu din cap. Martin trecu în revistă parterul, cu arma 
pregătită. Când se întoarse, scutură din cap. la și Josef stăteau 
complet nemișcați. Erica se întrebă ce căutau acolo. 

— Nu știu unde-i Anna sau Ebba. Mårten bâiguia ceva, că 
trebuie să le vegheze. Le-o fi închis undeva? întrebă, 
neputându-și stăpâni un smiorcăit. 

— Intrarea de la pivniţă e acolo, spuse Josef și arătă spre o 
ușă din hol. 

— Și ce-i acolo? întrebă Gösta. 

— O să-ţi explicăm mai încolo, acum n-avem timp, spuse 
Patrik. 

— Stai în spatele nostru. Și voi staţi aici, le spuse femeilor. 

Erica încercă să protesteze, apoi văzu expresia de pe chipul 
lui Patrik. Nu era cazul să-l contrazică. 

— Coborâm, spuse Patrik aruncându-i o ultimă privire. 

Erica își dădu seama că era la fel de îngrozit ca și ea de ce 
avea să găsească acolo jos. 

26. 


Valö, ajunul Paștelui, 1974 


Totul trebuia să fie ca de obicei. Rune se aștepta la asta. 
Majoritatea elevilor erau acasă, și Inez întrebase discret dacă 
băieții rămași n-ar putea să ia masa de Paști cu ei, dar Rune nici 
măcar nu o considerase demnă de un răspuns. Un prânz de 
Paști nu putea fi consumat decât în familie. 

Gătise două zile necontenit: friptură de miel, ouă umplute, 
somon rasol... Dorințele lui Rune nu mai luau sfârșit. De fapt, 
„dorință” era un cuvânt nepotrivit. Era vorba mai mult de 
porunci. , 

„Carla gătea mereu felurile astea. In fiecare an”, o anuntase 
el, înmânându-i lista cu meniul pentru primul lor Paști petrecut 
împreună. 

Inez știa că n-avea rost să protesteze. Dacă era vorba de ceva 
făcut de Carla, trebuia să se supună numaidecât. Doamne 
ferește să fi făcut altfel. 

— O pui tu pe Ebba în scaunul pentru copii, Johan? întrebă ea 
în timp ce așeză pe masă friptura cea mare de miel, rugându-se 
în sinea ei să fie bine pătrunsă. 

— Ce să caute piciul ăla la masă? Doar ne deranjează, spuse 
Annelie intrând agale, apoi se așeză. 

— Și ce-ai vrea să fac cu ea? întrebă Inez. 

După atâta robotit în bucătărie, chiar n-avea chef de 
comentariile răutăcioase ale fiicei sale vitrege. 

— Nu știu, dar e așa de grețoasă. Imi vine să vomit când o 
văd la masă. 

Inez simţi cum îi plesnește capul. 

— Dacă e așa de grav, poate n-ar trebui să mănânci cu noi, se 
răsti ea la Annelie. 

— Inez! 

Inez tresări. Rune intrase în sufragerie și avea fata roșie ca 
racul. 

— Ce tot zici tu acolo? Vrei să spui că fiică-mea nu e 
binevenită la masă? 

Vocea lui era rece ca gheața. 

— În familia asta, toti sunt bine-veniţi. 

Annelie nu spuse nimic, dar Inez văzu că era multumită de 
vorbele aspre ale tatălui ei. Mai avea putin și exploda de 
bucurie. 

— lartă-mă, m-a luat gura pe dinainte, spuse Inez, apoi se 
întoarse și mută oala cu cartofi. 

Dar _fierbea pe dinăuntru. Íi venea să tipe cât o tineau 
plămânii, să-și urmeze inima și să evadeze de acolo. Nu voia să 
mai fie prinsă în iadul acela. 

— Ebba a vomitat puțin, spuse Johan îngrijorat și-i șterse 
bărbia surioarei lui cu un șervetel. Doar nu-i bolnavă, nu? 

— Nu-i bolnavă, doar a mâncat prea multă fiertură de ovăz, 
spuse Inez. 

— Ce bine, zise el, dar nu păru convins. 

Devenea tot mai protector în fiecare zi, îşi spuse Inez și se 
întrebă din nou cum de putea să fie atât de diferit de ceilalţi. 

— Friptură de miel. Sigur n-o să fie la fel de gustoasă ca a 
mamei. 

Claes intră și se așeză lângă Annelie. Aceasta chicoti și îi făcu 
din ochi, dar el n-o băgă în seamă. De fapt, cei doi ar fi trebuit 
să se înțeleagă perfect, dar lui Claes nu părea să-i pese de 
nimeni. In afară de mama lui, pe care o amintea tot timpul. 

— Am făcut ce-am putut, spuse Inez. 

Claes pufni. 

— Unde ai fost? întrebă Rune și se întinse după cartofi. Te-am 
căutat. Olle a descărcat scândurile alea pe care i le-am cerut. 
Sunt jos, lângă ponton. Am nevoie de ajutor să le car în casă. 

Claes ridică din umeri. 

— Eram afară, am făcut o plimbare. O să iau eu scândurile 
mai târziu. 

— Atunci după ce mâncăm, spuse Rune. 

— Ar trebui să fie mai roz, spuse Annelie și strâmbă din nas la 
felia de friptură de miel de pe farfuria ei. 

Inez strânse din dinți. 

— Avem un cuptor cam prost. Temperatura fluctuează tot 
timpul. M-am străduit cât am putut. 

— Ce gretos, spuse Annelie și împinse carnea într-o parte. Îmi 
dai sosu? zise și dădu din cap spre Claes, care avea sosiera în 
stânga lui. 

— Sigur, spuse el, și întinse mâna după sosieră. Aoleu..., zise 
fără să-și ia ochii de la Inez. 

Sosiera ateriză cu zgomot pe podea. Sosul maro se împrăștie 
și începu să pătrundă printre scândurile podelei. Inez se uită în 
ochii lui. Stia că o făcuse dinadins. Și el știa că ea știe. 

— Ești neîndemânatic, zise Rune, privind în jos. Adună sosul 
ăla de acolo, Inez. 

— Sigur, spuse ea, zâmbind forțat. 

Bineînțeles că nu-i trecuse prin cap să-i spună lui Claes să 
strângă. 

— Mai aduci și niște sos? o întrebă Rune, văzând-o că se duce 
în bucătărie. 

Inez se întoarse. 

— Nu mai e. 

— Carla păstra mereu un pic în bucătărie, în caz că se 
termina. 

— Eu n-am făcut asta. Am servit tot sosul. 

După ce, în sfârșit, curăță toată podeaua stând în patru labe 
lângă scaunul lui Claes, se așeză din nou pe scaun. Mâncarea ei 
se răcise între timp, dar oricum nu mai avea poftă. 

— A fost foarte gustos, Inez, spuse Johan și îşi întinse farfuria 
pentru o nouă portie. Faci mâncare foarte bună. 

Ochii lui erau atât de albaștri, atât de inocenți, că lui Inez îi 
veni să plângă. În timp ce îi umplea farfuria, Johan o hrăni pe 
Ebba cu lingurita ei de argint. 

— Uite ce cartofi buni. Mmm, ce ti-a plăcut, spuse el, și fata i 
se lumină când fetița deschise gura și luă o îmbucătură. 

Claes râse grosolan. 

— Esti un papă-lapte. 

— Nu vorbi așa cu fratele tău, se răsti la el Rune. Are numai 
zece la toate materiile și e mai deștept decât voi amândoi la un 
loc. Tu n-aş zice că ai excelat la scoală, așa că să vorbesti 
politicos cu frate-tău, până când ne poti demonstra că și tu ești 
bun la ceva. Mamei i-ar fi fost rușine dacă ti-ar fi văzut media pe 
anul ăsta și cât de neserios ai fost. 

Claes tresări. Inez văzu că fata i se contracta din cauza 
nervilor. Ochii lui păreau de un negru fără fund. 

Pret de câteva secunde se făcu liniște. Nici măcar Ebba nu 
mai scotea vreun sunet. Claes se uita drept la Rune. Inez îşi 
încleștă degetele pe sub masă. Asista la o luptă între două 
puteri și nu era sigură că voia să vadă cum avea să se termine. 

Cei doi se holbară unul la celălalt timp de câteva minute. Apoi 
Claes își feri privirea. 

— /artă-mă, Johan, spuse. 

Inez se înfioră. Vocea lui era plină de ură și Inez simţi c-ar 
trebui să-și asculte instinctul. Încă mai avea ocazia să se ridice 
de la masă și să fugă. Ar fi trebuit să profite de ea, oricare ar fi 
fost consecințele. 

— Îmi cer mii de scuze că vă deranjez de la masă. Dar aș vrea 
să stau puțin de vorbă cu tine, Rune. E urgent. 

Leon stătea în cadrul ușii, cu capul plecat politicos. 

— Nu poate aștepta? Suntem la masă, spuse Rune 
încruntându-se. 

Nu tolera să fie deranjat de la masă și nu făcea excepții de la 
regulă. 

— Te înțeleg și nu te-aș fi rugat dacă n-ar fi fost ceva 
important. 

— Despre ce este vorba? întrebă Rune și se șterse la gură cu 
un șerveţel. 

Leon stătu în cumpănă. Inez se uită la Annelie. Aceasta nu-și 
putea lua privirea de la el. 

— S-a întâmplat ceva grav acasă. Tata m-a rugat să vorbesc 
cu tine. 

— Aha, taică-tău. Păi, de ce nu mi-ai zis așa de la început? 

Rune se ridică de la masă. Pentru părinții bogați ai elevilor 
găsea mereu timp. 

— Voi mâncaţi, că nu cred să dureze prea mult, spuse el, şi se 
îndreptă spre ușă, unde-l aștepta Leon. 

Inez îl urmări cu privirea. Stomacul i se strânse. Tot ce simţțise 
în ultimele luni se adunase într-un ghem în stomac. Ceva era pe 
cale să se întâmple. 

Peisajul se derula rapid prin faţa lui și, pe scaunul din faţă, 
enervantul de Mellberg vorbea agitat la telefon. Părea că refuză 
să-l predea pe John polițiștilor care îi așteptau în Fjâllbacka și 
insista să-l ducă personal până la Göteborg. În orice caz, lui nu-i 
păsa. 

John se întrebă cum avea să treacă Liv peste toate astea. Și 
ea mizase totul pe o singură carte. Poate ar fi trebuit să se 
mulțumească cu realizările lor de până acum, dar erau prea 
tentaţi de ideea de a schimba totul dintr-o singură mișcare, ceva 
ce niciun alt partid nu mai reușise în Suedia: să dobândească o 
majoritate politică covârșitoare. Dansk Folkeparti din 
Danemarca pusese deja în practică mai multe puncte din 
agenda politică la care visau Prietenii Suediei. Oare era așa de 
greșit să grăbească și aici lucrurile? 

Proiectul Gimle ar fi urmat să-i strângă laolaltă pe suedezi, ca 
aceștia să-și poată, în sfârșit, reconstrui ţara împreună. Fusese 
un plan simplu și, cu toate că-și făcuse din când în când griji, era 
ferm convins că aveau să reușească. Acum totul era distrus. Tot 
ce construiseră avea să fie demolat și uitat în contracturentul 
tulbure rămas în urma lui Gimle. Nimeni n-avea să înțeleagă că 
voiau să clădească un viitor nou pentru poporul suedez. 

Totul începuse cu o propunere, rostită spontan în cadrul unei 
discuţii între prieteni. Liv înțelesese imediat potenţialul ei. Le 
explicase că o schimbare radicală ar fi avut nevoie, în mod 
normal, de încă o generaţie. Dar ei aveau ocazia să facă 
revoluție peste noapte, să mobilizeze suedezii în lupta împotriva 
dușmanilor care își făcuseră cuibul în ţara lor și amenințau 
întreaga societate. Era un raţionament logic și preţul părea 
acceptabil. 

O singură bombă. Plasată în mijlocul magazinului universal 
Sturegallerian, la o oră de vârf. Şi poliţia ar fi pornit pe urme 
false, conform cărora ar fi fost vorba de niște teroriști 
musulmani. Plănuiseră totul mai bine de un an, trecuseră prin 
toate detaliile și avuseseră grijă să nu se poată trage altă 
concluzie decât că era vorba de niște islamiști care au comis un 
atac terorist în Stockholm, chiar în inima Suediei. Oamenii s-ar fi 
speriat și, când se speriau, se și înfuriau. Și atunci Prietenii 
Suediei ar fi ieșit în faţă, i-ar fi luat în braţe cu drag, le-ar fi 

confirmat temerile și le-ar fi spus ce trebuiau să facă pentru a 
trăi din nou în siguranţă. Ca niște suedezi adevărați. 

Nimic din toate astea nu avea să se mai îndeplinească. Grija 
de mai înainte, pentru ce putea să dezvăluie Leon, i se părea 
ridicolă și absurdă în comparaţie cu scandalul care-l aștepta. 
Avea să fie în miezul evenimentelor, doar că nu așa cum își 
închipuise. Proiectul Gimle îl ruinase, în loc să-l ridice pe cele 
mai înalte culmi. 

e 

Ebba se uită la fotografiile răspândite pe jos. Băieții, goi, se 
uitau în obiectivul camerei cu priviri pierdute. 

— Par atât de neajutoraţi, spuse ea, și întoarse capul. 

— Asta n-are nimic de-a face cu tine, spuse Anna și o mângâie 
pe braț. 

— Ar fi fost mai bine dacă nu aflam nimic despre familia mea. 
E singura mea imagine despre ei în caz că... 

Nu termină fraza, dar Anna știa că nu voia să o rostească cu 
voce tare: vom putea să ieșim de aici. 

Ebba se uită din nou la fotografii. 

— Probabil că sunt elevi de-ai lui taică-meu. Dacă el le-a făcut 
asta, îi înţeleg pentru ce l-au omorât. 

Anna încuviinţă. Se vedea că băieţii încercau să se acopere cu 
mâinile, dar că fotograful nu le permitea. Suferinta de pe 
chipurile lor era ușor de distins. Anna nu-și putea închipui cât de 
furioși fuseseră după o astfel de umilinţă. 

— Ce nu înțeleg e de ce a fost nevoie să moară toţi, spuse 
Ebba. 

Dintr-odată, în faţa ușii se auziră pași. Cele două se ridicară și 
priviră încordate ușa. Cineva încerca să descuie. 

— Probabil că-i Mărten, spuse Ebba, îngrozită. 

Din instinct, Anna și Ebba se uitară după un loc pe unde ar fi 
putut ieși, dar erau prinse în cursă ca niște șoareci. Ușa se 
deschise lent și Mårten intră cu un revolver în mână. 

— Ce, tu trăiești? îi spuse Ebbei. 

Annei i se făcu rușine pentru el, pentru cât de indiferent părea 
față de soarta soţiei lui. 

— De ce faci asta? 

Ebba păși spre el, plângând. 

— Stai pe loc. 

Bărbatul ridică revolverul și ţinti asupra ei. Ebba se opri în 
mijlocul gestului. 

— Lasă-ne să ieşim de aici. 

Anna încercă să-i capteze atenţia. 

— Promitem că n-o să spunem nimănui nimic. 

— Și chiar vrei să te cred? Mă rog, oricum nu mai contează. 

Se opri și se uită la mormanele de oase care se iveau din 
sicrie. 

— Ce-i asta? 

— Familia Ebbei, spuse Anna. 

Mărten rămase cu ochii la schelete. 

— Și au zăcut aici tot timpul? 

— Da, așa se pare. 

Anna începu să spere că reușise să-l zdruncine suficient pe 
Mårten încât să ajungă la el și se aplecă. Mårten tresări și 
îndreptă revolverul spre ea. 

— Vreau să-ţi arăt ceva. 

Anna ridică fotografiile și i le întinse lui Mårten, care le luă cu 
o mutră sceptică. 

— Ce-i asta? întrebă el și, pentru prima oară după mult timp, 
vocea-i păru aproape normală. 

Anna simțea cum îi zvâăcnește inima. Undeva, înăuntru, mai 
exista o fărâmă din Mårten cel normal și echilibrat. 

— Cred că tata i-a pus să facă asta, spuse Ebba. 

Părul îi atârna peste faţă și se vedea după poziţia corpului ei 
că se dăduse bătută. 

— Rune? spuse Mårten, dar tresări. 

De afară se auzi un zgomot. Mârten trânti ușa. 

— Cine o fi? întrebă Anna. 

— Vor să distrugă totul, spuse Mărten. 

Luciditatea din privirea lui dispăruse. Anna își dădu seama că 
nu mai avea la ce să spere. 

— Dar n-o să intre aici. Cheia e la mine. Am găsit-o deasupra 
cadrului ușii, aici, în pivniţă, uitată și ruginită. Am testat-o în 
fiecare broască, dar nu se potrivea nicăieri. Și acum o 
săptămână și ceva am găsit intrarea asta de aici. Întâmplător. A 
fost construită atât de bine, încât e aproape imposibil s-o 
găsești. 

— De ce nu mi-ai spus nimic? îl întrebă Ebba. 

— Am început să-mi dau seama încă de atunci cum se legau 
lucrurile. Că tu erai de vină pentru moartea lui Vincent, doar că 
nu voiai s-o recunoști. Că ai încercat să dai vina pe mine. Și am 
găsit ăsta în sicriul ăla deschis, zise el și flutură revolverul. Am 
știut eu c-o să-mi fie de folos cândva. 

— Or să intre oricum, știi bine, spuse Anna. Mai bine deschizi 
ușa acum. 

— Nu pot s-o deschid acum. Se pare că pe vremuri era și un 
zăvor care se închidea pe dinăuntru, dar cineva l-a demontat 
între timp. Ușa se încuie automat și ei n-au cheie. Chiar dacă ar 
găsi ușa secretă, tot n-ar reuși să intre aici. Ușa a fost construită 
de un om paranoic și rezistă la multe. 

Mårten zâmbi. 

— Până să ajungă aici cu instrumente ca să spargă zăvorul o 
să fie prea târziu. 

— Te rog, Mărten, spuse Ebba, dar Anna își dădu seama că nu 
avea rost să vorbească cu el. 

Mårten avea să moară acolo, cu ele, dacă nu făcea repede 
ceva. 

În clipa următoare, cineva strecură o cheie în zăvor. Mårten 
întoarse capul, uimit. Era exact ocazia pe care o aștepta Anna. 
Apucă lănțișorul cu pandantiv în formă de îngeraș de pe jos și se 
aruncă spre el. Îl zgârie pe obraz și cu cealaltă mână pipăi după 
revolver. Dar chiar în clipa în care simţi oţelul rece sub mână, se 
auzi o împușcătură asurzitoare. 

e 

De fapt, se hotărâse să moară în ziua aceea. | se părea o 
consecință logică a eșecului lui și decizia aceea îl făcuse să se 
simtă ușurat. Dar plecase de acasă fără să știe exact ce avea să 
se întâmple, însă când Percy începuse să fluture cu pistolul în 
sus și-n jos, îi trecuse prin cap că ar putea să-și dea viața ca un 
erou. 

Acum decizia aceea i se părea ridicol de grăbită. Coborând 
treptele, Josef simţi că vrea mai mult decât oricând să trăiască. 
Nu voia să moară și, mai ales, nu în locul acesta, care-i apăruse 
de atâtea ori în coşmaruri. În faţă îi văzu pe polițiști și se simţi 
neplăcut de descoperit fără o armă. Nu se punea problema să 
nu-i urmeze în pivniță. Era singurul care putea să le arate 
drumul. Singurul care știa unde se afla iadul. 

Polițiștii îl așteptau la capătul treptelor. Patrik Hedström ridică 
o sprânceană, întrebător, și Josef arătă spre peretele mai scurt 
din faţa lor. Părea un perete obișnuit, cu rafturi înclinate, pline 
de cutii cu vopsea. Ghici scepticismul de pe fața lui Patrik și o 
luă înainte, ca să le arate ușa secretă. Işi aducea bine aminte de 
toate: mirosurile acelea, betonul de sub picioare, duhoarea pe 
care o inhalaseră. 

Aruncă o privire spre Patrik și apăsă marginea dreaptă a 
raftului din mijloc. Peretele cedă, se roti înăuntru și dezvălui un 
tunel care dădea spre o ușă imensă. Josef păși într-o parte. 
Poliţiştii îl priviră uimiţi, apoi își reveniră și intrară în tunel. 
Ajunși la ușă, se opriră și traseră cu urechea. Din partea cealaltă 
se auzeau voci înfundate. Josef știa exact cum arăta înăuntru. 
Nu trebuia decât să închidă ochii ca să aibă impresia că nu 
părăsise camera aceea decât adineauri. Pereţii goi, becul fără 
abajur care atârna din tavan. Și cele patru sicrie. Ascunseseră 
revolverul într-unul din ele. Probabil că acolo îl găsise bărbatul 
Ebbei. Josef se întrebă dacă deschisese și sicriele zăvorâte, dacă 
știa ce conţineau. Oricum, toţi aveau să afle acum. Nu exista 
cale de întoarcere. 

Patrik scoase cheia din buzunar, o strecură în încuietoare și o 
răsuci. Aruncă spre Josef și colegii lui o privire din care se vedea 
că se temea de o catastrofă. 

Patrik deschise ușa cu grijă. Se auzi o împușcătură și Josef îi 
văzu pe polițiști repezindu-se înăuntru, cu armele în mână. El 
rămase în tunel. Din cauza agitaţiei era greu de distins ce se 
întâmpla, dar Josef îl auzi pe Patrik strigând: 

— Aruncă arma! 

Se văzu o flacără și explozia care urmă aproape că-l făcu să 
simtă durerea pe dinăuntru. Un corp se prăbuși la pământ, cu o 
bufnitură seacă. 

În liniștea ce urmă, lui Josef i se înfundară urechile și-și auzi 
propria respiraţie, regulată și clară. Trăia, simţea că trăiește și 
era recunoscător. Rebecka avea să-și facă griji când va găsi 
scrisoarea lui, dar putea să încerce să-i explice situaţia. Pentru 
că n-avea să moară în ziua aceea. 

Cineva cobori cu pași repezi scările pivniței și, când se 
întoarse, Josef o zări pe la. Părea speriată de moarte. 

— Ebba! spuse ea. Unde-i Ebba? 

Sângele sărise pe sicrie și pe pereţi. În spate o auzi pe Ebba 
țipând, dar ecoul răsuna de undeva, de departe. 

— Anna. 

Patrik o apucă de umeri și o scutură. Anna arătă spre urechi. 

— Cred că mi-aţi spart timpanele. Nu aud mai nimic. 

Vocea proprie i se păru înfundată și stranie. Toate se 
petrecuseră atât de repede. Anna se uită la mâinile ei. Erau 
pline de sânge. Își cercetă tot corpul, să vadă dacă sângera de 
undeva, dar nu. Strângea și acum îngerașul Ebbei. Işi dădu 
seama că se umpluse de sânge când îl zgâriase pe Mărten. 
Acesta zăcea pe podea, cu ochii deschiși. Un glonţ îi făcuse o 
gaură mare în cap. 

Anna își feri privirea. Ebba ţipa și acum și, dintr-odată, o 
femeie se năpusti înăuntru și o strânse în brațe, începu s-o 
legene. Ebba încetă să mai ţipe și glasul ei se transformă într-un 
scâncet. Anna arătă spre sicrie, fără să spună nimic, iar Patrik, 
Martin și Gösta se holbară la scheletele care fuseseră 
împroșcate pe ici-colo cu sângele lui Mårten. 

— Trebuie să vă scoatem de aici. 

Patrik le conduse grijuliu spre ușă pe Anna și Ebba. la îi urmă 
îndeaproape. 

Când ieșiră din pivniţă, Anna o zări pe Erica gonind spre ea pe 
niște scări abrupte aflate ceva mai încolo. Sărea treptele două 
câte două și Anna se grăbi s-o întâmpine. Lacrimile începură să-i 
curgă abia când își lipi faţa de gâtul surorii mai mari. 

Când urcară în hol, Anna miji ochii în lumina puternică. 
Tremura în continuare îngrozitor. Erica îi citi gândurile și plecă 
să-i aducă hainele de la etaj. Nu comentă nimic referitor la 
faptul că le găsise în dormitorul soţilor Stark, dar Anna știa că va 
trebui să dea o mulţime de explicaţii, chiar și lui Dan. | se 
strânse inima gândindu-se cât de mult avea să-l rănească, dar 
n-avea puterea să se gândească, acum, la asta. Era ceva ce 
trebuia să rezolve mai târziu. 

— Am sunat după întăriri, vin acum, spuse Patrik și le ajută pe 
Anna și pe Ebba să se așeze pe treptele de afară. 

la se așeză lângă Ebba și o strânse tare în braţe. Gösta luă loc 
pe partea cealaltă și le cercetă îndeaproape. Patrik se aplecă 
spre el și-i șopti: 

— E Annelie. Îţi povestesc mai târziu. 

Gösta îi aruncă o privire nedumerită. În clipa următoare, fu 
cuprins de o bănuială neașteptată și scutură din cap. 

— Scrisul. E clar că asta e. 

Știa că îi scăpase ceva când verificase toate cutiile alea. Ceva 
ce văzuse și ar fi trebuit să înţeleagă. Se întoarse spre la. 

— Ar fi putut să ajungă la noi, dar a avut o viață fericită acolo 
unde a crescut. 

Gösta vedea că ceilalţi îl ascultau, fără a înțelege despre ce 
vorbește. 

— N-am putut să mă gândesc la asta. La cine a avut grijă de 
ea. N-am putut să mă gândesc la ea deloc. A fost mai ușor așa, 
spuse la. 

— Era o scumpete. Am îndrăgit-o tare mult în vara aia și 
probabil c-am fi păstrat-o. Doar că pierduserăm deja un copil și 
ne-am dezobișnuit, cred, cu..., spuse Gösta și își feri privirea. 

— Da, era o scumpete. Un adevărat îngeraș, spuse la și zâmbi 
trist. 

Ebba îi privea nedumerită. 

— Cum ţi-ai dat seama? întrebă la. 

— După lista de cumpărături. Am găsit un bilețel scris de 
mână printre lucrurile pe care le-aţi lăsat în urmă. Și știi că mi-ai 
dat bilețelul ăla, cu adresa din Monaco. Era același scris. 

— Poate să-mi explice cineva ce se întâmplă aici? întrebă 
Patrik. De pildă tu, Gosta. 

— A fost ideea lui Leon să folosim pașaportul lui Annelie în loc 
de al meu, spuse la. E drept că era o diferenţă de vârsta de 
câţiva ani între noi, dar semănam destul de mult. Putea să 
funcţioneze. 

— Nu înţeleg, zise Ebba și clătină din cap. 

Gösta o privi drept în ochi. O vedea pe fetița care alergase 
prin grădina lui și a lui Maj-Britt și lăsase o urmă atât de clară în 
sufletul lor. Era timpul să-i dea răspunsul pe care-l așteptase 
atâta timp. 

— Ebba. Ea e mama ta. Inez. 

Ceilalţi amuţiră. Se auzea doar vântul printre mestecenii din 
jur. 

— Dar, dar..., se bâlbâi Ebba. 

Arătă în spatele ei, spre pivniţă. 

— Atunci cine e acolo, cu părul lung? 

— Annelie, spuse la. Aveam părul lung și castaniu amândouă, 
spuse ea și-o mângâie cu tandreţe pe obraz pe Ebba. 

— De ce nu m-ai...? 

Vocea lui Ebba tremura de atâtea sentimente copleșitoare. 

— Nu-ţi pot da un răspuns simplu. Sunt o grămadă de lucruri 
pe care nu le pot explica, pentru că nu le înţeleg nici eu. Am fost 
nevoită să nu mă gândesc la ele. Altfel n-aș fi putut să te 
părăsesc. 

— Leon n-a apucat să termine povestea, spuse Patrik. Cred că 
e timpul să aflăm ce s-a întâmplat. 

— Da, ai dreptate, spuse Inez. 

În larg se vedeau câteva bărci care se îndreptau spre Valö. 
Gösta se bucura că altcineva avea să preia ancheta, dar mai 
întâi avea să asculte, în sfârșit, ce se întâmplase în ajunul acela 
de Paști din 1974. O luă pe Ebba de o mână. Inez i-o strângea 
pe cealaltă. 


VP - 364 


27. 


Valö, ajunul Paștelui, 1974 


— Ce-i asta? 

Rune se albise la fată în pragul ușii sufrageriei. În spatele lui 
se zăreau Leon și ceilalți băieți. John, Percy, Sebastian și Josef. 

Inez îi privea, nedumerită. Nu-l mai văzuse niciodată pe Rune 
pierzându-și cumpătul, dar de data asta tremura de furie. Se 
duse și se postă în fata lui Claes. În mână ținea un teanc de 
fotografii și un revolver. 

— Ce-i asta? repetă el. 

Claes rămase tăcut, cu o figură inexpresivă. Băieții făcură 
câțiva pași ezitanți spre cameră. Inez încercă să surprindă 
privirea lui Leon, dar acesta evită să se uite la ea. Intoarse 
privirea spre Claes și Rune. Fu liniște mult timp. Aerul părea 
încărcat și greu de respirat. Inez strânse tare marginea mesei. 
Ceva îngrozitor era pe cale să se întâmple chiar în fata ei și, 
orice ar fi fost, știa că urmările aveau să fie grave. p 

Un zâmbet se întinse încet peste buzele lui Claes. Inainte ca 
tatăl lui să apuce să schiteze vreun gest, smulse revolverul din 
mâinile lui, i-l lipi de frunte și apăsă pe trăgaci. Rune se prăbuși 
lipsit de suflare. Sângele țâșni dintr-o gaură neagră ca tăciunele 
din mijlocul frunții. Inez își auzi propriile țipete. Părea altcineva, 
dar știa că era vocea ei răsunând între pereți și amestecându-se 
cu cea a lui Annelie într-un duet macabru. 

— Gura! ţipă Claes, cu revolverul îndreptat în continuare spre 
Rune. Gura! 

Dar Inez nu reuși să se stăpânească. Tipa de groază și privea 
înmărmurită cadavrul bărbatului ei. Ebba plângea sfâșietor. 

— Taci din gură, am spus! 

Claes mai trase un glonț în tatăl lui și corpul acestuia tresări 
pe podea. O pată roșie crescu pe cămașa albă. 

Socul o făcu pe Inez să amuțească. Annelie se opri și ea din 
tipat, dar Ebba continuă să plângă. 

Claes își trecu o mână peste față. Cu cealaltă ridică 
revolverul. Arăta ca un băieţel care se juca de-a cowboy-ul, își 
spuse Inez, dar alungă imediat gândul acela absurd. Infățișarea 
lui Claes nu avea nimic copilăros. Nici măcar uman nu părea. 
Avea ochii goi și zâmbea și acum în felul ăla înfiorător al lui, de 
parcă ar fi avut fata paralizată. Și respira repede, sacadat. 

Apoi se întoarse brusc spre Ebba și tinti asupra ei. Fetita 
continuă să tipe, cu fata stacojie și Inez văzu cu groază că 
degetele lui Claes se încleștau pe trăgaci. Johan se aruncă spre 
el, dar rămase dintr-odată înmărmurit. Privi în jos, cu mirare, 
spre pata roșie care se întindea pe cămașa lui. Apoi se prăbuși. 

In cameră se făcu liniște din nou. O liniște nefirească. Ebba 
tăcu și ea și-și vâri degetul în gură. In fața scaunului ei înalt 
zăcea Johan, întins pe spate. Bretonul blond îi atârna peste fată 
și ochii albaștri se holbau orbi spre tavan. Inez își stăvili un 
hohot de plâns. 

Claes se retrase, cu spatele lipit de un perete scund. 

— Acum faceți ce spun eu. Și, cel mai important, tăceți din 
gură. 

Vocea lui părea înfiorător de calmă, de parcă s-ar fi bucurat 
de situație. 

Cu coada ochiului, Inez surprinse mișcare lângă ușă. Claes 
observă și el. Indreptă imediat revolverul spre băieți. 

— Nu pleacă nimeni. 

— Ce vrei să faci cu noi? întrebă Leon. 

— Nu ştiu. Incă nu m-am decis. 

— Taică-meu e plin de bani, spuse Percy. Poate să-ți dea cât 
vrei, dacă ne lași să plecăm. 

Claes râse monoton. 

— Nu bani îmi trebuie mie acum. Am crezut că ţi-ai dat 
seama. 

— Promitem să nu spunem nimic, se rugă de el John, dar 
Claes nu-l băgă în seamă. 

Inez știa că n-avea rost. Avusese dreptate în legătură cu 
Claes. Simţise ea că-i lipsește ceva. Nu știa ce le făcuse 
băieților, dar vedea că voia să-și ascundă faptele cu orice preț. 
Omorâse deja două persoane și n-avea să-i lase să plece de 
acolo vii. Aveau să moară acolo cu toții. 

Dintr-odată, Leon îi căută privirea și Inez înțelese că se 
gândise la același lucru. N-aveau să aibă parte de mai multe ore 

împreună, în afară de cele câteva în treacăt, de până acum. Îşi 
făcuseră planuri şi se gândiseră de atâtea ori cum să trăiască 
împreună. Dacă ar fi așteptat și ar fi avut răbdare, ar fi avut un 
viitor comun. Dar n-avea să fie așa. 

— Stiam eu că ștoarfa asta coace ceva, spuse dintr-odată 
Claes. Privirea aia n-are cum să-i scape nimănui. De cât timp i-o 
tragi maică-mii vitrege, Leon? 

Inez tăcu. Annelie se uită la ea, apoi la Leon. 

— E adevărat ce spune? 

Pret de o secundă, Annelie păru să fi uitat de frică. 

— Curvă nenorocită! N-ai găsit pe nimeni de vărs... 

Dar nu mai apucă să termine. Claes ridică liniștit revolverul și 
o împușcă în frunte. 

— V-am zis să vă tineti gura, spuse pe un ton plictisit. 

Inez simti că ochii o ustură din pricina lacrimilor. Cât timp mai 
avea? Erau neputincioşi și nu puteau decât să aștepte să fie 
măcelăriți, unul după altul. 

Ebba începu să tipe din nou și Claes tresări. Fetița plângea tot 
mai strident. Inez simţi cum i se încordează tot corpul. Ar fi 
trebuit să se ridice, dar nu îndrăznea nici acum. 

— Fă-o să tacă! spuse Claes, uitându-se la ea. Închide-i gura 
mucoasei ăleia, ti-am spus! 

Inez dădu să zică ceva, dar nu reuși să scoată niciun cuvânt. 
Claes ridică din umeri. 

— Așa, deci. O să am eu grijă să tacă, în cazul ăsta, spuse și 
tinti din nou arma asupra Ebbei. 

Chiar în clipa în care apăsă pe trăgaci, Inez se aruncă înainte, 
s-o apere pe Ebba cu corpul ei. 

Dar nu se întâmplă nimic. Claes apăsă din nou trăgaciul. Nu 
se auzi nicio împușcătură. Claes îşi privi revolverul, uluit. În clipa 
următoare, Leon se năpusti înainte şi se aruncă peste el. 

Inez o ridică pe Ebba și o lipi de pieptul ei, unde inima îi bătea 
nebunește. Claes era prins sub greutatea lui Leon, dar se suci, 
încercând să se elibereze. 

— Ajutaţi-mă! strigă Leon și scoase un țipăt când primi un 
pumn în stomac. 

Se părea că pierde teren. Claes se zvârcolea în stânga și-n 
dreapta, cât putea de tare. Dar un șut bine plasat al lui John îl 
nimeri în cap și ceva pocni, cu un sunet înfiorător. Corpul lui 
Claes se înmuie și lupta încetă. 

Leon se aruncă repede într-o parte și ateriză în patru labe pe 
podea. Percy trase un șut în burta lui Claes, în timp ce John 
continua să-l lovească în cap. La început, Josef stătu doar și 
privi. Apoi se apropie de masă, cu o expresie înverșunată, păși 
peste cadavrul lui Rune și se întinse după cuțitul pe care-l 
folosiseră la împărțirea fripturii de miel. Se lăsă în genunchi 
lângă Claes și se uită spre John și Percy, care se opriră din tras 
șuturi, răsuflând greu. Din gura lui Claes se auzea un gâlgâit. 
Dădu ochii peste cap. Încet, de parcă i-ar fi făcut plăcere, Josef 
înălță cuțitul cel mare și lipi lama ascuțită de gâtul lui Claes. 
Apoi îl crestă cu un gest rapid și sângele începu să țâșnească. 

Ebba tot mai tipa. Inez o lipi și mai mult de ea. Instinctul de 
protecție era mai puternic decât și-ar fi imaginat vreodată. Íi 
tremura tot corpul, dar Ebba se ghemuise ca un animal micut în 
brațele ei. Se agăța atât de tare de gâtul ei, că Inez abia mai 
putea să respire. Pe podea, în fața lor, Percy, Josef și John 
stăteau pe vine. Arătau ca niște lei în jurul prăzii. 

Leon veni la ea și la Ebba. Trase de câteva ori aer în piept și 
spuse domol: 

— Trebuie să facem curat. Nu-ţi face griji. O să mă ocup eu de 
asta. 

Apoi o sărută tandru pe obraz. 

Inez îl auzi, parcă de undeva de departe, cum începe să le 
dea ordine băieților. Câteva cuvinte răzlețe ajunseră până la ea, 
despre ce le făcuse Claes, despre dovezi ce trebuiau ascunse, 
despre rușine, dar avea impresia că veneau de undeva, de 
foarte departe. O legănă pe Ebba, cu ochii închiși. În curând, 
toate aveau să se termine. Leon avea să se ocupe de tot. 

Se simțeau ciudat de pustiiţi. Era luni seara și începuseră să 
înţeleagă ce se petrecuse. Erica repeta iar și iar ce i se 
întâmplase Annei - și ce putea să i se întâmple. Patrik o 
cocoloșise ieri, toată ziua, ca pe un bebeluș. La început i se 
păruse drăguţ, dar nu peste mult timp se săturase. 

— Vrei o pătură? o întrebă Patrik și o sărută pe frunte. 

— Când sunt aproape treizeci de grade în casă? Nu, mersi, nu 
vreau nicio pătură. Și jur: dacă mă mai pupi o dată pe frunte, fac 
grevă de sex o lună. 

— Scuză-mă că mă ocup de soția mea, spuse Patrik și ieși în 
bucătărie. 

— Ai citit ziarul de azi? strigă după el, dar nu primi decât un 
mormăit drept răspuns. 

Erica se ridică de pe canapea și îl urmă. Căldura nu voia să 
cedeze, chiar dacă se făcuse opt seara. Pe Erica o apucase pofta 
de înghețată. 

— Da, din păcate. Mi-a plăcut mai ales prima pagină, cu 
Mellberg pozând cu John lângă mașina poliţiei, sub titlul „EROUL 
DIN FJÄLLBACKA”. 

Erica pufni pe nas. Deschise frigiderul și scoase o cutie de 
înghețată cu ciocolată. 

— Vrei? 

— Da, mulţumesc. 

Patrik se așeză la masa din bucătărie. Copiii dormeau și era 
liniște în toată casa. Trebuiau să profite de asta cât puteau. 

— Bânuiesc că e mulţumit. 

— Plesnește, nu alta. Și cei de la poliţia din Goteborg sunt 
supăraţi că John le-a fost suflat de sub nas. Dar important e că 
planurile au fost date în vileag și că au reușit să oprească 
atentatul. O să le ia ceva timp Prietenilor Suediei să își revină. 

Erica ar fi vrut să-l poată crede. Se uită la soţul ei, serioasă. 

— Povestește-mi cum a fost la Leon și Inez. 

Patrik oftă. 

— Nu știu. Da, am primit răspuns la întrebările pe care le-am 
pus, dar nu sunt sigur că am înțeles tot. 

— Ce vrei să zici? 

— Leon mi-a povestit cum s-a întâmplat totul, dar nu-mi dau 
seama ce era în capul lui. Toată povestea a început când a 
mirosit că ceva nu era în regulă la școală. Și, până la urmă, Josef 

a cedat nervos și i-a povestit la ce îi supunea Claes, atât pe el, 
cât și pe John și pe Percy. 

— Deci a fost ideea lui Leon să-i povestească lui Rune? 

Patrik dădu din cap. 

— Ceilalți nu erau de acord, dar până la urmă i-a convins. 
Aveam impresia că se gândea tot timpul la ce s-ar fi întâmplat, 
cum ar fi fost vieţile lor dacă n-ar fi făcut-o. 

— Trebuia s-o facă. N-avea cum să știe cât de nebun era, cu 
adevărat, Claes. N-avea cum să prevadă ce avea să se întâmple. 

Erica râcâi și ultimele resturi de îngheţată din bol, fără a-și lua 
privirea de la Patrik. Ar fi preferat să fie cu el când îi vizitase pe 
Leon și pe Inez, dar Patrik stabilise o limită. Trebuia să se 
mulțumească cu relatarea lui. 

— Asta am zis și eu. 

— Și după aceea? De ce n-au sunat imediat la poliţie? 

— Se temeau că n-o să-i creadă nimeni. Și bânuiesc că erau și 
șocați. N-aveau capul limpede. Și nu trebuie scoasă din calcul 
nici umilinţa aia. Gândul că lumea putea să afle prin ce au trecut 
era de ajuns ca să-i convingă să accepte planul lui Leon. 

— Dar Leon n-avea nimic de pierdut dacă lăsa poliţia să se 
ocupe de tot, sau nu? Doar nu era una dintre victimele lui Claes. 
Și nu el l-a omorât. 

— Risca s-o piardă pe Inez, spuse Patrik și puse jos linguriţa. 

Abia dacă gustase din îngheţată. 

— Dacă ar fi ieșit la iveală ce-au făcut, probabil că se isca un 
scandal monstruos și sigur n-ar fi putut rămâne împreună. 

— Și Ebba? Cum au putut s-o lase acolo? 

— Se pare că asta l-a chinuit cel mai tare în toţi anii ăștia. Nu 
mi-a spus-o în mod explicit, dar cred că nu s-a iertat niciodată 
pentru că a convins-o pe Inez să renunţe la Ebba. Și nici eu n- 
am vrut să-l întreb. Cred că au suferit destul, amândoi, pentru 
decizia aia. 

— Nu înţeleg cum a putut s-o convingă. 

— Erau îndrăgostiţi nebunește. Și se temeau că Rune avea să 
descopere aventura lor. Cu dragostea interzisă nu te pui. Și 
probabil că o parte din vină i-o putem atribui lui Aron, tatăl lui 
Leon. Când l-a sunat să-i ceară ajutorul. 

Aron i-a spus clar că Inez putea să plece din ţară, dar nu 
împreună cu un copil mic. 

— Da, și pot să înțeleg că Leon a fost de acord. Dar Inez? 
Chiar dacă era îndrăgostită până peste cap, cum a putut să-și 
părăsească propriul copil? 

Vocea Ericăi era pe punctul de-a se frânge: cum ar fi fost să-și 
părăsească vreunul dintre copii și nici să nu poată spera să-l 
revadă? 

— Probabil că nu gândea clar. Și Leon a convins-o că era 
pentru binele Ebbei. Parcă văd că a speriat-o bine, spunându-i 
că o să ajungă la închisoare dacă rămâneau și că oricum avea s- 
o piardă pe fetiţă. 

Erica scutură din cap. Nu reușea să priceapă cum putea un 
părinte să-și părăsească de bunăvoie copilul. 

— Și zici că au ascuns cadavrele și au inventat povestea cu 
pescuitul? 

— Leon spune că tatăl lui i-a sfătuit să arunce cadavrele în 
mare, dar Leon se temea ca nu cumva să se ridice la suprafaţă 
și atunci i-a venit ideea cu camera de refugiu. l-au cărat acolo 
împreună și i-au pus în sicrie, împreună cu fotografiile. Și s-au 
gândit să ascundă și revolverul în același loc unde au presupus 
că îl găsise Claes. Apoi au încuiat și au presupus că ușa aiae 
suficient de camuflată ca să nu poată fi găsită niciodată de 
poliție. 

— Și așa a și fost, spuse Erica. 

— Da, partea aceea a planului a funcţionat perfect, doar că 
Sebastian a avut grijă să pună laba pe cheie. Și se pare că-i 
șantaja cu asta încă de atunci. 

— Dar de ce n-a găsit poliția vreo urmă, când a cercetat toată 
casa? 

— Băieţii au curăţat pe îndelete podeaua din sufragerie și au 
înlăturat toate petele de sânge, cel puţin la suprafaţă. 
Gândește-te că asta se întâmpla în 1974 și cei care au prelevat 
probele erau doar niște polițiști de la ţară. Nu cred că aveau 
echipament din ăla ca în seriale. Și-apoi s-au îmbrăcat în haine 
curate și au ieșit cu barca în larg, după un apel anonim la 
poliție. 

— Și Inez? Unde a dispărut? 

— S-a ascuns. Leon mi-a spus că a fost ideea lui Aron. Au 
spart o casă de vacanţă de pe o insulă apropiată, unde a putut 
să stea liniștită până când s-au calmat lucrurile suficient cât să 
poată părăsi ţara împreună cu Leon. 

— Deci în tot acel timp, cât poliţia a căutat familia, ea se afla 
în apropiere, într-o casă de vacanță? întrebă Erica 
neîncrezătoare. 

— Probabil că familia care deţinea acea casă de vacanţă a 
făcut o sesizare despre spargere mai încolo, spre vară, dar 
nimeni n-a făcut legătura cu dispariţia celor de pe Valö. 

Erica dădu din cap. Faptul că piesele se potriveau, în sfârșit, o 
umplea de o satisfacție profundă. Până la urmă, după zeci de 
ore dedicate misterului familiei Elvander, aflase tot ce era mai 
important. 

— Mă întreb ce-o să se întâmple cu Inez și Ebba de acum 
încolo, spuse ea, și se întinse după bolul lui Patrik, ca să 
mănânce repede îngheţata lui, pe cale de-a se topi. N-am vrut s- 
o deranjez, dar am presupus că Ebba a plecat la părinţii ei, la 
Goteborg. 

— Ah, n-ai auzit? spuse Patrik și faţa i se lumină pentru prima 
oară de când începuseră să discute despre acel caz. 

— Nu, ce? 

Erica îl privi curioasă. 

— Ebba s-a mutat în camera de oaspeţi a lui Gösta pentru 
câteva zile ca să se odihnească. Și Inez urma să-i viziteze și să 
ia cina cu ei diseară. Presupun că vor să încerce să se apropie 
una de cealaltă. 

— Sună bine. Ebba chiar are nevoie de asta. Probabil că-i în 
stare de șoc după ce a pătimit cu Mårten. Îți dai seama cum e să 
trăiești cu un om pe care crezi că-l iubești și în care ai cea mai 
mare încredere și să afli că-i capabil de așa ceva... 

Erica scutură din cap. 

— Dar Gösta e bucuros s-o aibă lângă el, bănuiesc. Gândeşte- 
te cum ar fi fost... 

— Da, știu. Și probabil că Gösta s-a gândit la asta de o mie de 
ori. Dar Ebba a avut o copilărie fericită oricum și, într-un fel, 
cred că asta-i important pentru el. 

Patrik schimbă subiectul, de parcă i s-ar fi părut prea dureros 
să mediteze la ce pierduse, de fapt, colegul lui. 

— Anna ce face? 

Erica se încruntă. 

— Încă nu m-a sunat. Știi că Dan a plecat spre casă de îndată 
ce-a primit mesajul meu și știu că Anna o să-i povestească totul. 

— Totul? 

Erica dădu din cap. 

— Și cum crezi c-o să reacționeze Dan la chestia asta? 

— Nu știu. 

Erica mai luă două linguriţe de îngheţată și amestecă în bol 
până când obţinu un lichid gros. Era un obicei din copilărie. 
Anna obișnuia să facă la fel. 

— Rezolvă ea cumva, sper. 

— Mmm, spuse Patrik, dar Erica îi surprinse expresia sceptică 
de pe chip. 

Era rândul ei să schimbe subiectul. 

Nu voia să admită, nici față de ea, nici faţă de Patrik, dar în 
ultimele zile își făcuse atâtea griji pentru Anna, încât nu se mai 
putuse gândi la nimic altceva. Insă reușise să se abţină și să n-o 
sâcâie cu telefoane. Dan și Anna aveau nevoie de liniște ca să-și 
poată rezolva problemele. Probabil că avea s-o sune ea. 

— Dar Leon și ceilalţi? Vor trebui să suporte vreo consecinţă 
juridică? 

— Nu, cazul a fost închis. Singurul care putea fi tras la 
răspundere ar fi fost Mårten. Și o să vedem ce se întâmplă și cu 
Percy. 

— Sper că Martin n-are mustrări prea mari de conștiință că l-a 
împușcat pe Mårten. Asta i-ar mai lipsi, spuse Erica. Și am 
impresia că e vina mea c-a fost atras în povestea asta. 

— N-ai de ce să gândești așa. E cât poate fi de OK și pare că 
vrea să se întoarcă la serviciu cât mai repede. Tratamentul Piei 
o să dureze mult timp, și Martin primește ajutor și de la părinţii 
lui, și de le ai ei. A discutat cu ea și i-a zis că până una-alta, o să 
lucreze cu jumătate de normă. 

— O idee bună, spuse Erica, dar nu putea să scape de 
mustrările de conștiință. 

Patrik o privi cu atenţie. Se aplecă spre ea, o mângâie pe 
obraz, iar Erica se uită în ochii lui. Nu discutaseră deloc despre 
cât de puţin lipsise să o piardă din nou, ca și când ar fi avut o 
înţelegere tacită. Era lângă el acum. Și se iubeau. Nimic nu mai 
conta. 

28. 


Stockholm, 1991 


DOUĂ CARIN GORING? 


Institutul de Medicină Legală din Linköping a 
analizat rămășițele recuperate cu câtva timp în urmă 
dintr-un coșciug de zinc aflat în apropierea fostei moșii 
a lui Hermann Goring, numită Karinhall. Conform 
experţilor, este vorba de rămășițele lui Carin Göring, 
născută Fock, decedată în anul 1931. În mod ciudat 
însă, câteva resturi dintr-un schelet uman, găsite în 
1951 de un pădurar, i-au fost deja atribuite soţiei lui 
Göring. Acestea au fost incinerate în secret și cenușa a 
fost returnată în Suedia, de către un pastor suedez, 
pentru a fi îngropată acolo. 

Este pentru a treia oară când Carin Göring e 
înmormântată. Prima înmormântare a avut loc în 
cimitirul Lovö, în mormântul familiei Fock, apoi în 
Karinhall și, ultima oară, în Suedia. 

Un nou capitol se adaugă acestei povești stranii. 
Conform celei mai recente analize ADN, rămășițele îi 
aparţin într-adevăr lui Carin Göring. Întrebarea însă 
rămâne: cui îi aparțin, atunci, resturile pământești din 
cimitirul Lovö de lângă Stockholm? 

